
Mamai ir tėtei 


Ačiū, kad jūs — mano. 


Tankiuos miškuos tamsu, gražu. 
Bet pažadus tesėt turiu, 
Pirmyn, ilsėtis negaliu, 


Pirmyn, ilsėtis negaliu. 


— Robertas Frostas 


Prologas 


Pabaisa grįžo. Nuo jo trenkė krauju. Aplink aidėjo baimė. 

Ji neturėjo kito pasirinkimo, tik bėgti, bet šįkart — bėgti į jį. 

Išlakus stebuklingai gražus miškas, visada buvęs jos prieglobs- 
tis, visada atstodavęs šventovę, dabar pavirto košmaru. Didingai 
stūksantys medžiai jau nebeliudijo gamtos didybės, bet tapo pana- 
šūs į narvą, galintį ją užspeisti, o jį paslėpti. Šviesus samanų kilimas 
labiau panėšėjo į kliurksinčią pelkę, besikėsinančią nutraukti batus. 
Ji brovėsi pro paparčius, į gleivėtus skarmalus plėšydama permir- 
kusias jų vėduokles, apskleidusias sutrūnijusius rąstus ir gožiančias 
besipumpuruojančią trūnėsiuose užsimezgusią gyvybę. 

Priešais, šalia ir už nugaros šmėsčiojantys šešėliai, rodėsi, 
šnabžda jos vardą. 

Live, mieloji. Paseksiu tau pasaką. 

Gniuždoma baimės ir prarasties, ji kūkčiodama gaudė kvapą. 
Pirštų galiukus sutepęs kraujas dabar buvo šaltas kaip ledas. 

Lijo; monotoniškai šnarėjo vėjo taršomą lapijos baldakimą 
merkiantys lašai; kerpėmis apaugusia kamienų žieve sruveno maži 
upeliukai. Vanduo sunkėsi į ištroškusią žemę, kol visas pasaulis 
įmirko, prinoko ir išalko. 

Ji pamiršo, ar medžioja pati, ar yra medžiojama, tik kažkokie 
prigimtiniai instinktai kuždėjo: jei nori išgyventi, privalai bėgti. 

Arba ji suras jį, arba jis suras ją. Ir tada viskas baigsis. Ji nepa- 
sirodys esanti bailė. Jeigu šiame pasaulyje vis dėlto egzistuoja šviesa, 
ji būtinai ras mylimą žmogų. Gyvą. 

Žinojo, delnas suteptas jo krauju, todėl sugniaužė ranką į 
kumštį ir neatleido, tarsi taip būtų saugojusi viltį. 

Apie batus vijosi rūkas, spartūs ilgi jos žingsniai draskė mig- 
las. Laukiniu ritmu pulsuojanti širdis plėšė šonkaulius, smilkinius ir 
sprogdino pirštų galiukus. 

Virš galvos ji išgirdo trenksmą — griaustinį — ir pašoko, ant 
miško paklotės nukritus vandens, vėjo ir laiko nulaužtai šakai. 

Ši menka mirtis reiškė naują gyvenimą. 

Ji pridengė ranka vienintelį turimą ginklą ir dabar jau žinojo, 
kad nužudys, jog gyventų. 

Pro tamsesniais šešėliais išmargintą sodrią žalumą pamatė pa- 
baisą — visai tokį, kokį prisiminė iš sapnuotų košmarų. 

Kruviną ir ją stebintį. 


OLIVIJA 


Ramiai alsuojantis vaikelis bet kuris, 
Gyvybę jaučiantis visa širdim, 


Ar besupras, kas ta mirtis? 


— Viljamas Vordsvortas 


Pirmas skyrius 


Beverli Hilsas, 1979-ieji 


Kai pasirodė pabaisa, Olivija buvo ketverių. Jis įrėpliojo į sapnus, 
kurie nė nebuvo sapnai, ir kruvinomis rankomis išplėšė naivumą — 
tai, ko siaubūnai labiausiai trokšta. 

Vieną vidurvasario naktį, kai skaisčiai švietė didelis kaip vai- 
ko širdelė mėnulis, o lengvas vėjelis dvelkė rožėmis ir jazminais, jis 
įsliūkino į namus medžioti, žudyti, po savęs palikti abejingą tamsą 
ir kraujo dvoką. 

Po pabaisos apsilankymo viskas pasikeitė. Gražus namas su 
daugybe erdvių kambarių ir ištisais akrais žvilgančių grindų visiems 
laikams liks paženklintas pabaisos šmėklos ir sidabrinio prarastos 
Olivijos ramybės aido. 

Mama jai sakė, kad jokių siaubūnų nėra. Juos galima tik įsivaiz- 
duoti; siaubūnai — tai negeri sapnai, tik sapnai. Bet tą naktį, kai ji 
matė, girdėjo, uodė tą pabaisą, mama negalėjo jos įtikinti, jog ji ne- 
tikra. 

Ir nebuvo kam pasėdėti prie lovos, paglostyti galvelės ir pasekti 
gražių pasakų, kad ji greičiau užmigtų. 

Tėtis jai pasakodavo gražiausias istorijas, neįtikimai kvailas 
istorijas apie rožines žirafas ir dvigalves karves. Bet jis susirgo, o 

susirgęs pradėjo blogai elgtis ir dažnai garsiai berdavo visokius ne- 
gražius Žodžius; tada jis kalbėdavo visai kitokiu balsu, nepanašiu į 
tėtės. Jam teko išvykti. Mama sakė, jis bus išvykęs tol, kol pasveiks. 
Todėl tėtis tik kartais galėdavo atvažiuoti jos aplankyti, o kambaryje 
visada turėdavo būti mama, teta Džeimė arba dėdė Deividas. 

Kartą Olivijai buvo leista nuvykti į naujuosius tėčio namus 
pajūryje. Ją nuvežė teta Džeimė ir dėdė Deividas; jai buvo labai 
gera ir gražu pro didžiulę stiklo sieną stebėti kylančias ir nusilei- 
džiančias bangas, tyvuliuojantį bekraštį vandenį, atsiremiantį tie- 
siai į dangų. 

Tada tėtis norėjo išsivesti ją į paplūdimį pažaisti — statyti 
smėlio pilių; jis norėjo, kad eitų tik jiedu. Bet teta pasakė „ne“. To 
nebuvo leidžiama. Jie ginčijosi kalbėdami nuleistais balsais, tarsi pro 
sukąstus dantis; kažkodėl suaugusiesiems atrodo, kad taip kalbančių 
vaikai jų neišgirs. Bet Olivija viską girdėjo; klausydamasi ji sėdėjo 
prie to didelio lango ir vis labiau stebeilijosi į vandenį. O kai balsai 
suskambo garsiau, prisivertė nesik/ausyti, nes nuo balsų jai skaudėjo 
pilvą ir perštėjo gerklę. 

Ji mielai nesik/ausytų, kaip tėtis vadina tetą Džeimę bjauriais 
žodžiais, kaip dėdė Deividas prikimusiu balsu sako: Žižrėk, Senai, 
ką kalbi. Žiūrėk, ką kalbi. Taip sau nepagelbėsi. 

Galiausiai teta Džeimė pasakė, kad jiems reikia eiti, ir nusivedė 
ją į automobilį. Ji pamojavo per tetos petį, bet tėtis atsakydamas 
nepamojo. Tik žiūrėjo nuleidęs į kumščius sugniaužtas rankas. 

Jai nebebuvo leidžiama važiuoti į namą ant jūros kranto Žiūrėti 
bangų. 

Tačiau viskas prasidėjo gerokai anksčiau. Kelios savaitės iki iš- 
vykos į pajūrio namą, dar kelios savaitės iki pasirodant pabaisai. 

Viskas prasidėjo po nakties, kai į jos miegamąjį atėjo tėtis ir ją 
pažadino. Jis vaikščiojo po kambarį kažką sau šnabždėdamas. Bal- 
sas buvo nemalonus, bet atsisėdusi didelėje nėriniuotu baldakimu 
puoštoje lovoje ji visai nebijojo. Nes čia buvo jos tėtis. Net kai pro 

langus įspindęs mėnulis apšvietė jo veidą, kai tasai veidas pasirodė 
labai piktas, o akys — per ryškios, jis vis tiek buvo tėtis. 

Mergaitės širdis priplūdo meilės ir jaudulio. 

Dabar jis prisuks ant spintelės pastatytą muzikinę dėžutę su 
Žydrąja fėja iš „Pinokio“ pasakos, ir pasigirs dainelė „Kai sugalvoji 
norą krentant žvaigždei“. 

Olivija atsisėdo lovoje ir nusišypsojo mieguista šypsena. 

— Labas, tėti. Pasek man pasaką. 

— Paseksiu tau pasaką, — jis atsigręžė ir įsispoksojo į dukrą — 
šviesių plaukučių kupetą ir dideles rudas akis. Tačiau tematė savo 
įtūžį. — Paseksiu tau prakeiktą pasaką, mieloji Live. Apie gražiąją 
kekšę, išmokusią meluoti ir apgaudinėti. 

— O kur toji meškė gyveno, tėti? 

— Kokia meškė? 

— Gražioji. 

Tada jis apsisuko ir perkreipęs burną suriko: 

— Tu nesiklausai! Klausaisi tiek, kiek klausosi ji. Po velnių, aš 
sakiau „kekšė“! 

Nuo jo riksmo Olivijai sutraukė pilvuką ir kažkaip keistai su- 
gniaužė gerklę; burnoje ji pajuto geležies skonį ir dar nesuprato, jog 
tai baimės prieskonis. Tada pirmą kartą pajuto tikrą baimę. 

— Kas yra „kekšė“? 

— Tavo motina. Suknista tavo motina yra kekšė, — jis per- 
braukė ranka per spintelę, numesdamas ant grindų muzikinę dėžutę 
ir tuziną mielų smulkmenėlių. 

Olivija susirietė lovelėje ir pradėjo verkti. 

Jis rėkė ant jos ir nuolat kartojo, kad atsiprašo. Liaukis verku- 
si, tuoj pat! Jis jai nupirksiąs naują muzikinę dėžutę. Kai priėjo jos 
paimti ant rankų, nuo jo keistai trenkė kambariu po suaugusiųjų 
vakarėlio, kol Roza dar nebūna jo sutvarkiusi. 

Tada atskubėjo mama. Jos ilgi plaukai buvo palaidi, mėnesie- 
noje švytėjo ilgi balti naktiniai marškiniai. 

— Semai, dėl Dievo, ką darai? Ša, Live, ša, mažute, neverk. 
Tėtis juk atsiprašė. 

Kai žvelgė į dvi susiglaudusias šviesiaplaukes galvas, jį dusino 
aršus pyktis. Apstulbo suvokęs, kad stovi sugniaužęs kumščius, ne- 
kantraujančius kaipmat kibti į darbą, ir atšlijo. 

— Ašjos atsiprašiau. 

Tačiau kai jis žengė žingsnį pirmyn, ketindamas atsiprašyti dar 
kartą, galvą pakėlė žmona. Tamsoje žibėjo neapykantos kupinos akys. 

— Nesiartink prie jos. 

Mamos balse išgirdusi atšiaurų grasinimą, Olivija vėl pradėjo 
kūkčioti. 

— Nevaryk manęs nuo dukters. Aš pavargau, man bloga, man 
velniškai bloga nuo tavo įsakymų, Džiule. 

— Tu ir vėl vartojai. Nesiartinsi prie jos, kol kvaišinsiesi. 

Paskui Olivija girdėjo garsius riksmus, trenksmus, iš skausmo 
verkiančią motiną. Norėdama nuo visko pabėgti, ji išlipo iš lovos ir 
užsidarė sieninėje spintelėje, pasislėpusi už žaislų kalno. 

Vėliau sužinojo, kad mamai pavyko užrakinti jį kambaryje ir 
telefonu su peliuku Mikiu iškviesti policiją. Tačiau tą naktį ji žinojo 
tik tiek, kad mama įlindo pas ją į spintelę, tvirtai apkabino ir paža- 
dėjo, kad viskas bus gerai. 

Tada tėtis ir išėjo. 

Tos nakties prisiminimai įsibraudavo į Olivijos sapnus. Kai 
taip nutikdavo, nubudusi ji išlipdavo iš lovos ir koridoriumi pasi- 
leisdavo į mamos kambarį. Norėdama įsitikinti, kad mama tebėra. 
Pažiūrėti, ar kartais negrįžo tėtis, ar kartais jam nepagerėjo. 

Retsykiais jos gyvendavo viešbutyje arba kokiame nors kitame 
name. Toks mamos darbas — jai reikėjo daug keliauti. Kai tėtis su- 
sirgo, Olivija visada keliaudavo kartu su mama. Žmonės sakydavo, 
kad jos mama — žvaigždė, tai išgirdusi Olivija pradėdavo kikenti. 
Ji žinojo, kad žvaigždės — tai mažos švieselės aukštai danguje, o jos 
mama — visai čia pat. 

Mama kūrė filmus; daugybė žmonių ateidavo pažiūrėti, kaip ji 
dedasi esanti kažkuo kitu. Ir tėtis kūrė filmus; Olivija buvo girdėjusi 
istoriją, kaip jie susipažino dėdamiesi esantys visai kiti žmonės. Jie 
įsimylėjo ir susituokė, o paskui susilaukė mažytės mergytės. 

Kai Olivija pasiilgdavo tėčio, galėdavo atsiversti didelę knygą 
odiniais viršeliais ir pažiūrėti vestuvių nuotraukas; tada mama buvo 
princesė, vilkinti ilga, balta, tviskančia suknele, o tėtis — juodu kos- 
tiumu pasipuošęs princas. 

Per vestuves buvo didžiulis baltai sidabrinis tortas; teta Džei- 
mė vilkėjo mėlyna suknele ir atrodė beveik taip pat gražiai kaip ir 
mama. Olivija įsivaizduodavo ir save tose nuotraukose. Ji vilkėtų 
rožine suknele, o į plaukus būtų įsisegusi gėlių; laikytų tėvams už 
rankų ir šypsotųsi. Nuotraukose visi šypsojosi ir buvo laimingi. 

Tą pavasarį ir vasarą Olivija dažnai vartydavo didelę knygą 
odiniais viršeliais. 

O naktį, kai atėjo pabaisa, Olivija per miegus išgirdo riksmą. Ji 
pradėjo verkšlenti ir muistytis. Tik neskriausk jos, mintyse prašė ji. 
Neskriausk mamos. Prašau, prašau, prašau, tėti. 

Nubudo mintyse tebegirdėdama riksmą, klausydamasi ore te- 
bevirpančio riksmo aido. Ir norėjo, kad šalia būtų mama. 

Ji išlipo iš lovos, tyliai nuleisdama ant kilimo kojeles. Trinda- 
masi akis mergaitė nuėjo koridoriumi degančios šviesos link. 

Bet kambarys su didžiule mėlyna lova ir gražiomis baltomis 
gėlėmis buvo tuščias. Guodė tik ten tvyrantis mamos kvapas. Ant 
lentynėlės stovėjo visi magiški buteliukai ir indeliai. Olivija kiek pa- 
žaidė su jais įsivaizduodama, kad tepasi ant veidelio dažus ir kvepi- 
nasi, visai kaip mama. 

Vieną dieną ir ji bus graži. Kaip mama. Visi taip sako. Žais- 
dama uždainavo ir ėmė sukiotis priešais aukštą veidrodį kikenda- 
ma, svajodama, kaip atrodys apsivilkusi ilgą baltą suknelę, panašią 
į princesės. 


Pavargusi žaisti ir vėl panorusi miego išėjo ieškoti mamos. 

Priėjusi prie laiptų Olivija pamatė, kad ir apačioje šviesu. Lau- 
ko durys buvo praviros, naktinukus kedeno vėlyvos vasaros vėjelis. 

Ji pamanė, galbūt yra svečių, gal bus ir tortas. Tyliai kaip pelytė 
nuslinko laiptais prispaudusi prie burnelės pirštukus, kad nepradėtų 
krizenti. 

Mergaitė išgirdo plaukiančią mamos mėgstamos dainos „Mie- 
gančioji gražuolė“ melodiją. 

Į kambarį buvo galima patekti iš didžiojo vestibiulio; kambario 
lubos buvo arkinės, didžiulė stiklo siena leido grožėtis sodais, kurie 
mamai labai patiko. Čia buvo ir sodriai mėlyno lazurito židinys, bal- 
čiausio marmuro grindys. Krištolo vazose vos tilpo gėlės, o sidabro 
šviestuvai ir lempelės žaižaravo brangakmenių atspalviais. 

Tačiau šiąnakt vazos buvo sudaužytos, ant grindų plytelių mė- 
tėsi šukės; elegantiškos egzotiškos gėlės merdėjo sutryptos. Švytin- 
čios dramblio kaulo spalvos sienos nutaškytos raudonai, o stalai, 
kuriuos linksmuolė Roza nuolat blizgindavo, dabar buvo apversti. 

Kambaryje tvyrojo klaikus kvapas, kuris strigo Olivijos gerklė- 
je šleikštuliu ir traukė skrandį. 

Melodija pasiekė kulminaciją, garsiai pravirko styginiai. 

Mergaitė matė ant grindų mirgančius stikliukus, tarsi pažertus 
deimantus, matė baltas grindis sutepusius raudonus dryžius. Verkš- 
lendama ir vis ieškodama mamos ji žengė į kambarį. Ir išvydo. 

Už didžiulės sofos kampo ant šono gulėjo mama; viena ranka 
atmesta, pirštai plačiai išskėsti. Šilti šviesūs plaukai sumirkę krauju. 
Tiek daug kraujo... Baltas drabužis, kurį vilkėjo, raudonas nuo krau- 
jo ir sudraskytas į ilgus skutus. 

Ji negalėjo rėkti, negalėjo rėkti. Akys pasidarė labai didelės ir 
apvalios, širdis skaudžiai daužėsi į šonkaulius, kojomis nutekėjo šla- 
pimo srovelė. Bet ji negalėjo rėkti. 

Tada prie mamos pritūpęs pabaisa — pabaisa iki riešų rau- 
donomis rankomis, raudonais dryžiais išmargintu veidu ir raudo- 
nai suteptais drabužiais — pakėlė akis. Jo žvilgsnis buvo laukinis, 
akys — blizgančios, kaip ant grindų žibantis stiklas. 

— Live, — pratarė tėtis. — Dieve, Live. 

Kai jis vargais negalais atsistojo, jo rankose mergaitė pamatė 
sidabru ir raudoniu spindinčias kruvinas žirkles. 

Ji dar nerėkė. Tačiau dabar mergaitė bėgo. Pabaisa tikras, pa- 
baisa artinasi ir jai reikia slėptis. Ji išgirdo pratisą raudantį riksmą, 
tarsi miškuose staugtų agonijos ištiktas Žvėris. 

Olivija nubėgo tiesiai prie sieninės spintos ir pasislėpė po žais- 
lų stirta. Čia pasislėpė ir jos mintys. Mergaitė žiūrėjo nieko ne- 
reginčiomis akimis į duris, tyliai čiulpė nykštį ir beveik negirdėjo 
staugiančio, rėkiančio, jos ieškančio pabaisos. 

Durys pokšėjo lyg šūviai. Pabaisa sriūbavo ir rėkė, vertė aukš- 
tyn kojom visus namus, šaukdamas ją vardu — laukinis bulius kru- 
vinais ragais. 

Nuo lėlių nesiskirianti Olivija susirietė į kamuoliuką ir laukė, 
kol ateis mama ir pažadins iš blogo sapno. 


Ten Frenkas Breidis ją ir surado. Tarp meškiukų, šuniukų ir gražių 
lėlyčių jis galėjo mergaitės ir nepastebėti. Ji nejudėjo, tūnojo tylutė- 
liai. Pečius apkritę aukso geltonumo plaukučiai blizgėjo lyg aplyti; 
bespalviame veidelio ovale, po tamsiais it audinės kailiukas anta- 
kiais, švietė didžiulės gintaro spalvos akys. 

Motinos akys, liūdnai pagalvojo jis, apniktas gailesčio. Į jos 
motinos akis kino ekrane žiūrėjo tuzinus kartų. Į tas pačias akis įdė- 
miai žvelgė mažiau nei prieš valandą; tada jos buvo padūmavusios 
ir negyvos. 

Mergaitės akys žvelgė tiesiai į jį ir vėrė kiaurai. Supratęs, kad 
ji ištikta šoko, atsitūpė ir pasidėjo ant kelių rankas, neketindamas 
mergaitės liesti. 

— Aš — Frenkas, — tyliai pratarė nenuleisdamas nuo Olivijos 
žvilgsnio. — Neskriausiu tavęs. — Norėjo pasikviesti partnerį ar 
kolegą iš nusikaltimo vietos tyrėjų komandos, bet paskui pamanė, 

jog riktelėjęs gali išgąsdinti mergaitę. — Aš — policininkas. — Jis 
labai iš lėto pakėlė ranką ir parodė ženklelį, nuleisdamas jį iš viršu- 
tinės švarko kišenės. — Širdele, ar žinai, ką veikia policininkai? 

Mergaitė ir toliau žiūrėjo įbedusi akis, bet jos žvilgsnyje jis 

— Mes žmonėms padedame. Esu čia tam, kad tavimi pasi- 
rūpinčiau. Ar šitos lėlės tavo? — jis nusišypsojo ir paėmė minkštą 
žaisliuką — varliuką Kermitą. — Pažįstu šitą vyrutį. Jis iš „Sezamo 
gatvės“. Ar žiūri tą televizijos laidą? Mano viršininkas labai panašus 
; Niurzgą Oskarą. Tik neprasitark, kad iš manęs girdėjai. 

Kai mergaitė neatsakė, jis ėmė vardyti vis naujus Sezamo gat- 
vės personažus, kokius tik įstengė prisiminti, pasakodamas apie 
kiekvieną ir kartu šokdindamas ant kelių Kermitą. Jam plyšo širdis 
matant, kad plačiai atmerktos vaiko akys kraupiai tuščios. 

— Gal dabar norėtum išlįsti? Gal kartu su Kermitu? — jis 
ištiesė ranką ir laukė. 

Mergaitė taip pat kilstelėjo rankutę, tarsi kažkas būtų patrau- 
kęs už virvutės. Kai kontaktas galiausiai buvo užmegztas, ji puolė 
jam į glėbį ir įsikniaubė veideliu į petį. 

Frenkas jau dešimt metų dirbo policininku, bet jam vis tiek 
plyšo širdis. 

— Na, štai, mažulyte. Viskas gerai. Viskas bus gerai, — linguo- 
damas jis glostė jai plaukus. 

— Čia yra pabaisa, — sušnabždėjo mergaitė. 

Tebesūpuodamas mergaitę Frenkas atsistojo. 

— Jis jau išėjo. 

— Ar tu jį išvarei? 

— Jis išėjo, — Frenkas apsidairė po kambarį, pamatė antklo- 
dėlę ir apgaubė ja mergaitę. 

— Turėjau slėptis. Jis manęs ieškojo. Jis turėjo mamos žirkles. 
Noriu mamos. 

Dieve... Gerasis Dieve... mintyse sukosi tik šie žodžiai. 

Išgirdusi koridoriuje aidinčius žingsnius, Olivija sukūkčiojo 
keistu balseliu ir dar tvirčiau rankutėmis apsivijo Frenko kaklą. Jis 
ramino mergaitę, glostydamas jai nugarą, ir pasuko prie durų. 

— Frenkai, ten... na, štai, tu ją radai, — detektyvas Treisis Har- 
monas žiūrėjo į mažą mergaitę partnerio glėbyje ir persibraukė ran- 
ka per plaukus. — Kaimynas sakė, kad ji turi seserį. Džeimę Mel- 
burn. Jos vyras — Deividas Melburnas, kažkoks muzikos agentas. 
Jie gyvena vos už mylios. 

— Bus geriau, jei nedelsdami jiems viską pranešime. Širdele, ar 
norėtum nuvažiuoti pas tetą Džeimę? 

— Ar mano mama ten? 

— Ne. Bet manau, ji norėtų, kad ten važiuotum. 

— Noriu miego. 

— Tai ir miegok, mažyle. Užsimerk ir miegok. 

— Arji ką nors matė? — sumurmėjo Treisis. 

— Taip. — Frenkas glostė mergaitei plaukus, kai ji užsimer- 
kė. — Taip, manau, ji matė velniškai daug. Galime padėkoti Dievui, 
kad tas gyvulys buvo per daug nusigėręs, jog ją surastų. Nugabenki- 


me ten vaiką, kol nesuuodė žurnalistai. 


Jis grįžo. Pabaisa grįžo. Ji matė, kaip pabaisa tėvo veidu su mamos 
žirklėmis rankoje šliaužė per namus. Aštriais žirklių ašmenimis plo- 
nomis žvilgančiomis gijomis varvėjo kraujas. Tėvo balsu jis kartojo 
ir kartojo jos vardą. 

Live, mieloji Live. Ateik. Ateik, ir aš tau baseksiu pasaką. 

Jam rėpliojant prie sieninės spintelės, caksėjo išskečiami ir vėl 
suglaudžiami ilgi aštrūs ašmenys. 

— Ne, tėti! Ne, ne, ne! 

— Live, širdele, viskas gerai. Aš čia. Teta Džeimė čia. 

— Neleisk jam ateiti. Neleisk jam manęs surasti, — raudoda- 
ma Livė gūžėsi Džeimės glėbyje. 

— Neleisiu. Neleisiu. Pažadu. — Prislėgta nelaimės Džeimė 
priglaudė skruostą prie dailaus dukterėčios kakliuko įlinkio. Ji lin- 
gavo sėdėdama blausioje prieblandoje, degant naktinei lemputei, 
kol Olivija liovėsi drebėjusi. — Pasistengsiu, kad būtum saugi. 

Džeimė priglaudė skruostą Olivijai prie viršugalvio ir nebetram- 
dė ašarų. Susitvardė nekūkčiojusi, nors gerklę gniaužė aitri, deginanti 
rauda. Tylios ašaros ritosi skruostais, drėkindamos mergaitės plaukus. 

Džiulė. Oi, Dieve Dieve, Džiulė. 

Ji norėjo garsiai išrėkti sesers vardą. Norėjo šaukte šaukti. Ta- 
čiau glėbyje iš miego leipo vaikutis, kuriuo jai reikės pasirūpinti. 

Džiulė norėtų, kad jos dukrelė būtų saugi. Dievas mato, ji tik- 
rai mėgino apsaugoti savo vaiką. 

Tačiau Džiulės jau nebėra. Džeimė ir toliau lingavo dabar jau 
ramindama save; mergaitė užmigo jai ant rankų. Graži, išmintin- 
ga, dosnios širdies, be galo talentinga moteris, mėgdavusi pašėlusiai 
juoktis kimiu juoku, mirė trisdešimt dvejų. Du paniurėliai detekty- 
vai jai sakė, kad ją nužudė vyras, prisiekinėjęs beprotišką meilę. 

Taip, Semas Taneris beprotis, mąstė Džeimė gniauždama į 
kumščius rankas. Pamišęs iš pavydo, nuo kvaišalų ir nevilties. Ga- 
liausiai jis sunaikino visų savo manijų objektą. 

Tačiau jam niekada niekada nepavyks paliesti mergaitės. 

Džeimė švelniai paguldė Oliviją į lovelę, pataisė antklodę ir 
minutėlę glostė pirštų galiukais šviesius mergaitės plaukus. Ji prisi- 
minė vakarą, kai Olivija gimė, prisiminė, kaip tarp sąrėmių Džiulė 
vis juokdavosi. 

Pokštauti gimdydama gali tik Džiulė Makbraid, mąstė Džei- 
mė. Prisiminė ir Semą, beprotiškai gražų ir susinervinusį, iš jaudulio 
ir baimės žėrinčiomis mėlynomis akimis ir taip susitaršiusiais juo- 
dais plaukais, jog ji pati pamėgino jį sušukuoti pirštais, kartu šiek 
tiek apramindama. 

Paskui jis prinešė prie stiklo tą gražią mažylę; jo akyse žibėjo 
meilės ir nuostabos ašaros. 

Taip, ji viską prisiminė, prisiminė, kaip šypsodamasi jam per 
stiklą pagalvojo, kad jie visi tobuli. Jie visi trys tobuli. Tobulai vieni 
kitiems tinkantys. 

Taip atrodė tada. 

Ji priėjo prie lango ir įsižiūrėjo nežinia kur. Džiulės žvaigždė 
kilo, o Semo jau žibėjo visu ryškumu. Jie susipažino besifilmuoda- 
mi, beprotiškai įsimylėjo ir po keturių mėnesių susituokė; žurnalis- 
tams buvo dėl ko siautėti ir draskytis. 

Džeimė prisipažino labai nerimavusi. Viskas vyko taip greitai, 
taip holivudiškai. Bet Džiulė visada gerai žinojo, ko nori, o tada ji 
norėjo Semo Tanerio. Kurį laiką viskas buvo kaip pasakose su lai- 
minga pabaiga, kurias prieš miegą dukrai sekdavo Džiulė. 

Tačiau ši pasaka galiausiai baigėsi košmaru — už kelių kvar- 
talų, vos už kelių kvartalų, kol ji miegojo, svarstė Džeimė kietai už- 
merkusi akis, tramdydama gerklę veržiančią raudą. 

Ji pašoko staiga blykstelėjus automobilio žibintams; širdis dau- 
žėsi kaip pašėlusi. Deividas, susivokė Džeimė ir skubiai atsigręžė į 
lovą įsitikinti, kad Olivija ramiai miega. Palikusi įjungtą naktinę 
lemputę išskubėjo iš kambario. Džeimei leidžiantis laiptais atsidarė 
durys ir įėjo jos vyras. 

Įėjęs jis — aukštas, plačiapetis vyriškis — valandėlę stovėjo ne- 
judėdamas. Tamsiai rudi plaukai susitaršę, pilkšvai žalios akys skli- 
dinos siaubo ir slogaus nerimo. Iš jo ji visada semdavosi stiprybės. 
Jis — įsikūnijusi stiprybė ir stabilumas. Tačiau dabar atrodė panašus 
į ligonį, sutrikęs ir priblokštas; paprastai tamsoka oda nesveikai bal- 
ta, kampuotame veide, po skruostikauliu, tvinkčioja raumuo. 

— Dieve, Džeime... O, gerasis Dieve... — jis sunkiai tarė žo- 
džius ir darėsi dar nejaukiau. — Man reikia išgerti, — apsigręžęs 
netvirtu žingsniu nuėjo į svetainę. 

Prieš įstengdama paliepti kojoms judintis paskui Deividą, 
Džeimė turėjo įsikibti į turėklą, kad išlaikytų pusiausvyrą. 

— Deividai? 

— Minutėlę... 

Aiškiai matėsi, kaip jam dreba rankos; išėmė iš baro grafiną ir 
į taurę įsipylė viskio. Viena ranka įsikibęs į baro kraštą, kita pakėlė 
taurę ir viskį išgėrė kaip vaistus. 

— Jėzau Kristau, ką jis jai padarė... 

— Oo, Deividai, — pratrūko Džeimė. Savitvarda, kurią įsten- 
gė išlaikyti nuo policijos pasirodymo, subyrėjo į šipulius. Džeimė 
suklupo ant grindų ir pasikūkčiodama ėmė raudoti. 

— Atleisk, atleisk, — pripuolęs Deividas ją prisiglaudė. — O, 
Džeime, labai atsiprašau. 

Jie taip ir liko tame gražiame kambaryje parpuolę ant grindų, 
ko! prašvito perlo rausvumo aušra. Džeimė raudojo kūkčiodama ir 
krūpčiodama visu kūnu; Deividas stebėjosi, kaip nuo tokių raudų 
nepradeda trupėti kaulai. 

Kūkčiojimai pavirto į dejones — ji nuolat kartojo sesers var- 
dą, — o galiausiai nutilo ir dejonės. 

— Nuvesiu tave į viršų. Tau reikia prigulti. 

— Ne, ne, ne. — Ašaros padėjo. Džeimė tarė sau, kad ašaros 
padėjo, nors tiek praverkusi jautėsi keistai tuščia, ją visą skaudėjo. — 
Gali nubusti Livė. Jai manęs reikės. Ir aš būsiu rami. Turiu būti rami. 

Atsilošusi ji persibraukė delnais veidą šluostydamasi ašaras. 
Galva tvinkčiojo lyg atvira žaizda, pilve — dyglių kamuolys. Tačiau 
Džeimė atsistojo. 

— Noriu, kad viską papasakotum. Man reikia, kad viską papa- 
sakotum. — Kai jis papurtė galvą, Džeimė atkišo smakrą. — Dei- 
vidai, privalau žinoti. 

Jis dvejojo. Ji atrodė tokia pavargusi, tokia išblyškusi ir tokia 
trapi. Džiulė buvo aukšta ir liekna, o Džeimė — žema ir labai smul- 
kutė. Abi atrodė esančios labai jautrios ir švelnios, nors Deividas 
žinojo — toks įspūdis klaidingas. Jis dažnai juokaudavo, kad Mak- 
braidų seserys — kietos moterys, gimusios laipioti po kalnus ir klai- 


džioti po miškus. 

— Išgerkime kavos. Papasakosiu viską, ką žinau. 

Kaip ir sesuo, Džeimė nemėgo nuolat namuose gyvenančių 
tarnų. Dėl Dievo, juk čia jos namai ir ji neaukos brangaus priva- 
tumo. Namų šeimininkė nepasirodys dar bent porą valandų, taigi 
Džeimė pati užsiplikė kavos, o Deividas sėdėjo prie baro ir spoksojo 
pro langą. 

Jie nesikalbėjo. Mintyse Džeimė perbėgo visus reikalus, ku- 
riuos tądien turės atlikti. Baisiausia bus paskambinti tėvams, ji jau 
kaupėsi šiam žygiui. Paskui reikės ruoštis laidotuvėms — labai 
kruopščiai, stengiantis, kad viskas vyktų kiek įmanoma oriau ir pri- 
vačiau. Žiniasklaida puls apsilaižydama. Džeimė pasirūpins televi- 
ziją laikyti atokiau, bent jau tol, kol pas juos bus Olivija. 

Ji pastatė ant baro du kavos puodelius ir atsisėdo. 

— Pasakok. 

— Neką daugiau ir tegaliu pridurti, viską papasakojo detekty- 
vas Breidis, — pradėjo Deividas. — Nebuvo jokio įsilaužimo. Ji pati 
jį įsileido. Eee, ji jau buvo persirengusi, bet dar neatsigulusi. Atrodo, 
svetainėje karpė iškarpas. Juk žinai, kaip ji mėgo siųsti tėvams iš 
laikraščių ir žurnalų iškirptus straipsnius. 

Abiem rankom jis pasitrynė skruostus, tada paėmė kavos puo- 
delį. 

— Tikriausiai jie susiginčijo. Liko grumtynių pėdsakų. Jis puo- 
lė ją žirklėmis, — tęsė Deividas ir jo akyse šmėstelėjo siaubas. — 
Džeime, turbūt jis išprotėjo. 

Jis žvelgė Džeimei į akis nenukreipdamas žvilgsnio. Kai ištiesė 
jai ranką, Džeimė tvirtai įsikibo į ją pirštais. 

— Aris... ar viskas nutiko greitai? 

— Aš nežinau... nemačiau... jis pasiuto. — Minutėlę Deividas 
užsimerkė. Vis tiek ji apie tai išgirs. Vis tiek informacija nutekės, 
žiniasklaida bers tiesą ir melą. — Džeime, ji buvo... jis ją badė, o 
paskui perpjovė gerklę. 


Džeimė išbalo, tačiau ranka Deivido delne nesudrebėjo. 

— Ji gynėsi. Ji turėjo gintis ir jį sužeisti. 

— Nežinau. Reikės atlikti skrodimą. Tada žinosime daugiau. 
Jie mano, ten buvo ir Olivija, ji kažką matė, o paskui nuo jo pasi- 
slėpė. — Deividas gėrė kavą tuščiai vildamasis, kad nustos traukti 
skrandį. — Jie nori su ja pasikalbėti. 

— Jos negalima velti į šitas baisybes, — ištraukdama ranką at- 
šoko Džeimė. — Deividai, ji dar visai mažutė. Neleisiu jos tampyti. 
Jie žino, kad jis taip padarė, — kalbėjo kartėlio ir pykčio sklidinu 
balsu. — Neleisiu mano sesers vaiko apklausti policijai. 

Deividas giliai atsikvėpė. 

— Jis tvirtina, kad atėjęs tokią Džiulę ir rado. Sakė, atėjęs rado 
Ją jau mirusią. 

— Melagis. — Jos akys užsidegė, skruostai vėl nusidažė. — 
Gyvulys žudikas. Noriu, kad ir jis mirtų. Pati jį nudėčiau. Pastarai- 
siais metais per jį visas jos gyvenimas buvo vienas vargas, o dabar jis 
ją dar ir nužudė. Degti pragare — per menka bausmė. 

Ji apsisuko norėdama kam nors trenkti, sudraskyti ką nors 
į skutelius. Ir staiga liovėsi niršti, nes pamatė tarpduryje stovinčią 
Oliviją; ji žiūrėjo išpūtusi akeles. 

— Live... 

— Kur mama? — mergaitės apatinė lūpytė drebėjo. — Noriu 
mamos. 

— Live. 

Džeimė pasilenkė ir paėmė Oliviją ant rankų; įtūžis virto liū- 
desiu, o liūdesys — bejėgiškumu. 

— Pabaisa atėjo ir nuskriaudė mamą. Ar dabar jai jau gerai? 

Džeimė pro mergytės galvelę desperatišku žvilgsniu žvelgė į 
savo vyrą. Jis ištiesė ranką ir Džeimė priėjo arčiau; dabar trijulė sto- 
vėjo apsikabinusi. 

— Live, tavo mama turėjo iškeliauti, — bučiuodama Olivijai 
galvelę kalbėjo Džeimė ir užsimerkė. — Ji nenorėjo, bet turėjo. 

— Ar ji greitai grįš? 

Džeimės krūtinė suvilnijo; tarsi į uolas būtų sudužusi banga. 

— Ne, širdele, negrįš. 

— Bet ji visada grįžta. 

— Šįkart negalės. Ji turėjo keliauti į dangų ir tapti angelu. 

Olivija kumštukais pasitrynė akis. 

— Kaip filme? 

Pajutusi, kaip pradeda drebėti kojos, Džeimė ėmė supti sesers 
mergytę glėbyje. 

— Ne, mažutė, šįkart ne kaip filme. 

— Pabaisa ją sužeidė, ir aš pabėgau. Vadinasi, ji negrįš. Ji labai 
ant manęs supyko. 

— Ne ne, Live, — melsdama kokių nors išmintingų Žodžių 
Džeimė kiek atšlijo ir suėmė mergytės veidelį rankomis. — Ji norė- 
jo, kad pabėgtum. Ji norėjo, kad būtum šauni mergytė, kad pabėg- 
tum ir pasislėptum. Kad būtum saugi. To ji labiausiai ir norėjo. Jeigu 
tau nebūtų pavykę, ji būtų labai nuliūdusi. 

— Vadinasi, rytoj ji grįš. 

„Rytojų“ Olivija suprato kaip žodį, apibūdinantį, kas bus vė- 
liau, kitą kartą, netrukus... 

— Live, — linktelėjęs žmonai Deividas paėmė mergaitę ant 
kelių ir su palengvėjimu atsikvėpė, kai ji priglaudė jam prie krūti- 
nės galvelę ir atsiduso. — Mama negali grįžti, bet ji tave stebės iš 
dangaus. 

— Nenoriu, kad ji būtų danguje. — Dabar Livė pradėjo tyliai 
pasikūkčiodama verkti. — Noriu eiti namo ir susitikti su mama. 

Džeimei ištiesus į mergaitę ranką, Deividas papurtė galvą. 

— Leisk jai išsiverkti, — sumurmėjo jis. 

Džeimė kiečiau suspaudė lūpas ir linktelėjo. Tada pakilo ir nu- 
ėjo į miegamąjį paskambinti savo tėvams. 


Antras skyrius 


Žurnalistai tykojo it pasiutusių vilkų gauja, užuodusi šviežią kraują. 
Bent jau taip apie juos galvojo Džeimė, patikimai paslėpusi savo 
šeimą už uždarų durų. Atvirai kalbant, daugelį reporterių ištiko šo- 
kas, jie sielvartavo dėl tokios tragedijos, todėl visas naujienas skelbė 
itin taktiškai, aišku, kiek leido susiklosčiusios aplinkybės. 

Džiulė Makbraid buvo labai mylima — jos geidė, ja žavėjosi, 
jai pavydėjo, bet kartu ir mylėjo. 

Tačiau Džeimė dėl to nesijautė ramiau. Ir kaipgi nurimsi, kai 
Olivija arba sėdi svetainėje kaip lėlė, arba laipioja laiptais sulysusi 
ir išblyškusi lyg vaiduoklis. Ar nepakanka, kad vaikas pačiu siau- 
bingiausiu būdu prarado motiną? Ar nepakanka, kad ji pati neteko 
sesers, savo antrininkės, artimiausios draugės?.. 

Ji jau aštuonerius metus gyvena žėrinčiame Holivudo pasauly- 
je, kupiname gundančių šešėlių. Ir žino, kad tokio gyvenimo nieka- 
da nebūna per daug. 

Džiulė Makbraid buvo viešas asmuo, grožio, talento, sekso 
simbolis ir kartu labai sava; mergaitė iš kaimo virto spindinčia kino 
princese, ištekėjusia už jau gerai žinomo princo ir kartu su juo gy- 
venančia švytinčioje pilyje Beverli Hilse. 

Tie, kurie mokėjo pinigus kino teatrų kasose, kurie ryte rijo 
straipsnius Pe05/e žurnale ar absurdiškas istorijas bulvariniuose lei- 

diniuose, įsivaizdavo, kad Džiulė yra jų. Netrunkanti nušvisti spin- 
duliuojančia šypsena aksominio balso Džiulė Makbraid... 

Tačiau jie jos nepažinojo. O, jie tarėsi pažįstantys prisiskaitę 
žinučių, interviu ir pigių straipsnelių. Daugelyje interviu Džiulė 
tikrai kalbėdavo atvirai ir sąžiningai. Tokia jau ji buvo; niekada ne- 
miegojo ant laurų. Ją visada maloniai jaudino ir džiugino dėmesys. 
Bet kad ir kaip išsijuosę darbavosi aktorę kalbindavę žurnalistai ir 
laidų redaktoriai, jie niekada tos moters nesuprato — nesuprato jos 
humoro jausmo ir mokėjimo kvailioti, jos meilės Vašingtono kal- 
nams ir miškams, kur ji augo, besąlygiško atsidavimo šeimai, neiš- 
semiamos meilės dukrelei. 

Nesuprato ir jos tragiškos nemirtingos meilės žmogui, kuris ją 
nužudė. 

Kaip tik šitai Džeimei ir buvo sunkiausia suvokti. Džiulė jį 
įsileido, jam atstojo visą pasaulį. Galiausiai ji ir vėl paklausė savo 
širdies ir atidarė duris mylimam Žmogui, nors žinojo, kad jis jau 
nebe toks, koks buvo. 

Ar ir ji pasielgtų taip pat? Jos turėjo daug bendrumo, daugiau 
nei jo turi seserys, daugiau nei jo turi bičiulės. Žinoma, lyg ir kitaip 
būti negalėtų, juk jos — dvynės, tačiau tą bendrystę dar labiau susti- 
prino miškuose kartu praleista vaikystė. Jos ištisas valandas drauge 
šukuodavo miškus, kiauras dienas, ilgais vakarais tyrinėdavo miško 
kvapus, garsus, paslaptis ir visu tuo žavėdavosi. Jos sekdavo žvėrių 
paliktais pėdsakais, miegodavo po žvaigždėmis. Dalydavosi sapnais 
taip pat natūraliai, kaip kadaise dalydavosi motinos įsčiomis. 

Dabar Džeimei atrodė, kad ir joje kažkas mirė. Turbūt geriau- 
sia ir gražiausia jos dalis, svarstė ji. Gyvybingiausia ir pažeidžia- 
miausia dalis. Ji abejojo, ar vėl kada nors galės pajusti pilnatvę, žino- 
jo, jau niekada nebebus tokia, kokia buvo. 

Ji tvirta; ji moka būti tvirta. Turi būti tvirta. Dabar nuo jos pri- 
klauso Olivija; ir Deividui jos reikės. Žinojo, kad ir Deividas mylėjo 
Džiulę ir į ją žiūrėjo kaip į savo seserį, 0 į jų tėvus — kaip į savo 
gimdytojus. 

Džeimė liovėsi vaikščiojusi ir pažvelgė laiptų pusėn. Tėvai da- 
bar irgi čia, kartu su Olivija, jos kambaryje. Ir jiems jos reikės. Kad 
ir kokie stiprūs jie būtų, artimiausiomis savaitėmis jiems taip pat 
reikės vienintelio likusio vaiko paramos. 

Suskambus durų skambučiui ji pašoko ir užsimerkė. Ji, visada 
įsivaizdavusi esanti bebaimė, dabar drebėjo nuo menkiausio šešėlio 
ar kuždesio. Giliai įkvėpė ir lėtai iškvėpė. 

Deividas buvo nusamdęs asmens sargybinius, žurnalistams 
liepta neiti į namus. Tačiau tą ilgą šiurpią dieną vienas prasmukęs 
reporteris kartkartėmis vis įkišdavo nosį. Džeimė mėgino nekreipti 
į skambutį dėmesio. Tegu sau skamba, skamba ir skamba. Tačiau 
tada sutriks Olivija, sunerims tėvai. 

Ji nužingsniavo prie durų, ketindama nudirti reporteriui kailį, 
tačiau pro graviruotą stiklą mediniuose rėmuose atpažino detekty- 
vus, tamsų rytą atėjusius pranešti apie Džiulės mirtį. 

— Ponia Melburn, atleiskite už sutrukdymą. 

Kalbėjo Frenkas Breidis; Džeimė į jį ir sužiuro. 

— Jūs — detektyvas Breidis, tiesa? 

— Taip. Ar galime užeiti? 

— Žinoma, — ji žengė žingsnį atgal. 

Frenkas pastebėjo, kad ji elgiasi išties apgalvotai — Džeimė 
stengėsi likti už durų, kad jos nepastebėtų joks fotografas ir nutaikęs 
tinkamą akimirką nenufotografuotų. Ir praėjusią naktį jis žavėjosi 
Džeimės savitvarda. 

Prisiminė, kaip ji išlėkė iš namų, jiems net nespėjus peržengti 
slenksčio, tačiau vos išvydusi jo glėbyje besiglaudžiančią mergaitę, 
akimirksniu susitvardė. Ji perėmė dukterėčią savo globon — tvirtai 
prisiglaudė ir nunešė laiptais į viršų. 

Breidis vėl atidžiai įsižiūrėjo į Džeimę, kol ji vedė juos į sve- 
tainę. 

Dabar jis žinojo, kad Džeimė ir Džiulė Makbraid — dvynės; 


Džeimė septyniomis minutėmis vyresnė. Vis dėlto jos nebuvo to- 

kios panašios, kaip jis tikėjosi. Džiulė Makbraid spindėjo grožiu — 
būdama švelnių bruožų ir auksinės odos, ji liepsnote liepsnojo de- 
gindama kiekvieną, į ją žiūrintį. 

Sesers išvaizda buvo santūresnė — plaukai daugiau rusvi nei 
gelsvi, trumpai kirpti, tiesūs, vilnijantys ties smakru, akys labiau šo- 
kolado, o ne aukso spalvos, vokai ne tokie jausmingi ir dailūs kaip 
Džiulės. Frenkas apskaičiavo, kad ji galėtų būti penkių pėdų ir trijų 
colių ūgio, sverti apie šimtą dešimt svarų; Džeimė labai smulkių 
kaulų, o jos sesuo stambėlesnė ir aukšta — penkių pėdų ir dešimties 
colių. 

Frenkas svarstė, ar ji galėjo seseriai pavydėti tobulos išvaizdos 
ir neišmatuojamos šlovės. 

— Gal galėčiau jus kuo nors pavaišinti? Gal kavos? 

Atsakė Treisis, nusprendęs, jog Džeimei išeis į naudą imtis ko- 
kių nors įprastų darbelių, prieš pasineriant į kitus reikalus. 

— Kavos neatsisakyčiau, ponia Melburn. Jeigu tik jums ne- 
sunku. 

— Ne... dabar mūsų namuose virdulys verda dieną naktį... Tuoj 
paruošiu. Prisėskite. 

— Ji tvardosi, — pareiškė Treisis, likęs vienas su partneriu. 

— Jai dar teks nueiti ilgą kelią. — Frenkas praskleidė užuo- 
laidos kraštelį, norėdamas dirstelėti į kiemo pakrašty susibūrusius 
žurnalistus. — Kiemas greitai pavirs zoologijos sodu, kuris dar ilgai 
nebus uždarytas. Ne kasdien Amerikos princesės būna šitaip žiau- 
riai subadomos savo pačių pilyse. 

— Subadomos savo princų, — pridūrė Treisis. Jis paplekšnojo 
per kišenę, kurioje laikydavo cigaretes, bet paskui persigalvojo. — 
Gal mums reikėtų dar kartą jį prigriebti, kol neatsipeikėjo ir nesu- 
sirado advokato. 

— Tada reikėtų taikyti tiesiai į dešimtuką. 

Frenkas paleido užuolaidą ir atsigręžė, nes į kambarį grįžo pa- 
dėklu su kava nešina Džeimė. 

Jai įėjus Treisis atsisėdo. Jis nesišypsojo. Džeimės akys jam pa- 
sakė, jog jai nereikia jokių malonių žodelių ar kaukių. 

— Ačiū, ponia Melburn. Suprantame, kad jums dabar sunkus 
metas. 

— Dabar man atrodo, kad jau niekada geriau nebus, — tarė 
ji ir luktelėjo, kol Treisis įsibers į puodelį du kupinus šaukštus cuk- 
raus. — Norite su manimi pakalbėti apie Džiulę. 

— Taip, ponia. Ar žinojote, kad jūsų sesuo dėl kivirčų šeimoje 
prieš tris mėnesius kreipėsi pagalbos telefonu 112? 

— Taip. — Kai Džeimė pakėlė prie lūpų puodelį, rankos nė 
trupučio nedrebėjo. — Semas grįžo namo agresyviai nusiteikęs. Tą- 
kart jis buvo agresyvus fiziškai. 

— Tąkart? 

— Anksčiau būdavo emociškai agresyvus, ją užgauliodavo žo- 
džiais, — ji bėrė žodžius greitai ir aiškiai. Džeimė neleido sau kalbėti 
virpančiu balsu. — Kiek žinau, tai tęsėsi daugiau nei pusantrų metų. 

— Ar manote, ponas Taneris turėjo bėdų dėl narkotikų? 

— Jūs ir patys labai gerai žinote, kad Semas nuo jų priklauso- 
mas. — Džeimė nemėgino išvengti įdėmaus Frenko žvilgsnio. — 
Jeigu iki šiol to nesupratote, sėdite ne savo ratuose. 

— Atleiskite, ponia Melburn. Mes su detektyvu Breidžiu tik 
stengiamės viską patikrinti. Norime išsiaiškinti, ar jums buvo žino- 
mi jūsų sesers vyro įpročiai, jo kasdienybė. Gal ji jums pasakodavo 
apie asmenines bėdas. 

— Pasakodavo, žinoma. Mes su Džiule buvome labai artimos. 
Galėdavome kalbėtis apie bet ką, — minutėlę Džeimė nukreipė 
žvilgsnį, mėgindama susitvardyti — suvaldyti balsą, rankas, akis. — 
Manau,viskas prasidėjo prieš porą metų nuo kokaino, — ji vos pas- 
tebimai nusišypsojo. — Džiulė negalėjo to pakęsti. Jie pykdavosi. 
Tada ir pradėjo ginčytis dėl daugelio dalykų. Paskutiniai du jo fil- 
mai nebuvo tokie geri, kaip tikėtasi; jų neįvertino kritika, finansinės 
naudos jie taip pat neatnešė. Aktoriai gali būti labai pažeidžiami. 

Džiulė nerimavo, nes Semas tapo dirglus, greitai supykdavo, pulda- 
vo ginčytis. Kol ji stengėsi viską glaistyti, jos pačios karjera suklestė- 
jo. Šitai jį piktino, o galiausiai Semą ėmė piktinti ir ji pati. 

— Jis jai pavydėjo, — sufleravo Frenkas. 

— Taip, nors iš tikrųjų turėjo ja didžiuotis. Jie vis dažniau 
abu ėmė vaikščioti į vakarėlius, klubus. Jam reikėjo būti matomam. 
Džiulė pritarė šiuo klausimu, nors pati buvo namisėda. Suprantu, 
sunku įsivaizduoti, kad tokia graži, švytinti moteris laimingiausia 
jaučiasi namuose, sode, su dukra, bet tokia Džiulė ir buvo. 

Džeimės balsas suvirpėjo. Ji atsikrenkštė, gurkštelėjo kavos ir 
tęsė toliau: 

— Ji filmavosi meniniame filme „Dūmai ir šešėliai“ su Luku 
Meningu. Vaidmuo buvo sunkus, reikalaujantis daug jėgų. Taip pat 
ir fizinių. Džiulė neturėjo jėgų dirbti po dvylika ar keturiolika va- 
landų, o paskui grįžti namo, išsipuošti ir kas vakarą eiti kur nors į 
miestą. Jai reikėjo laiko poilsiui, laiko, kurį norėjo skirti Olivijai. 
Taigi Semas ėmė visur vaikščioti vienas. 

— Buvo pasklidę gandai apie jūsų seserį ir Meningą. 

Džeimė pažvelgė į Treisį ir linktelėjo. 

— Taip, paprastai taip ir nutinka, kai ekrane pasirodo du labai 
patrauklūs aktoriai. Žmonės viską linkę romantizuoti, be to, visiems 
patinka gandai. Semas ją nuolat ujo dėl kitų vyrų, o pastaruoju 
metu — ypač dėl Luko. Tie gandai neturi jokio pagrindo. Lukas 
Džiulei buvo tik draugas ir nuostabus vadovas. 

— Kaip su tuo taikėsi Semas? — paklausė Frenkas. 

Dabar Džeimė atsiduso, padėjo puodelį, bet įveikė smilkiniuo- 
se tvinksintį skausmą. 

— Jeigu visa tai būtų nutikę prieš trejus ar ketverius metus, jis 
būtų iš visko pasijuokęs ir linksmai traukęs Džiulę per dantį. Tačiau 
dabar jis ją koneveikė ir puldinėjo. Kaltino mėginimais sužlugdyti jo 
gyvenimą, kitų vyrų viliojimu ir galiausiai išdavyste su kitais vyrais. 
Svarbiausias jo taikinys buvo Lukas. Ir šitai Džiulę labai skaudino. 

— Kai kurios moterys, kęsdamos tokį spaudimą, tikrai gręžtųsi 
į draugą, į kitą vyrą. 

Frenkas atidžiai žvelgė į Džeimę; jos akys žibėjo, ji kiečiau su- 
čiaupė lūpas. 

— Džiulė rimtai vertino santuoką. Ji mylėjo savo vyrą. Taip 
mylėjo, jog, kaip paaiškėjo, nuo jo nesitraukė net jam sumanius žu- 
dyti. Jeigu jums norisi viską apversti ir manyti, kad ji — pigi, pa- 
prasta moteris... 

— Ponia Melburn, — Frenkas pakėlė ranką. — Norėdami sėk- 
mingai baigti bylą ir įvykdyti teisingumą jūsų sesers labui, turime 
pateikti klausimus. Mums reikia visų dėlionės detalių. 

Džeimė paliepė sau lėtai įkvėpti ir iškvėpti; įsipylė dar kavos, 
nors visai jos nenorėjo. 

— Tos detalės visai paprastos. Ji sparčiai kilo į karjeros aukš- 
tumas, o jo karjera susvyravo. Kuo labiau toji karjera svyravo, tuo 
labiau jis klimpo į kvaišalus, tuo smarkiau ją kaltino. Praėjus; pa- 
vasarį, vieną naktį, ji iškvietė policiją, nes Semas ją užpuolė dukters 
kambaryje; Džiulė išsigando dėl Livės. Baiminosi dėl jų visų. 

— Ji prašė skyrybų. 

— Jai buvo sunku apsispręsti. Norėjo, kad Semas kreiptųsi pa- 
galbos, lankytų konsultacijas; mėgindama jį paskatinti, ji pareikala- 
vo gyventi atskirai. Labiau už viską norėjo apsaugoti dukrą. Semas 
tapo nestabilus. Ji nenorėjo rizikuoti vaiku. 

— Ir vis dėlto, kaip dabar aišku, savo mirties naktį ji atvėrė jam 
duris. 

— Taip. — Dabar Džeimės rankos sudrebėjo. Bet trumpam. Ji 
pastatė kavos puodelį ir susinėrusi rankas nuleido jas ant kelių. — Ji 
jį mylėjo. Kad ir kaip buvo, ji mylėjo Semą ir tikėjo, kad jie ir vėl 
galėtų kilti kartu, jeigu tik jis liautųsi vartojęs kvaišalus. Ji norėjo 
daugiau vaikų. Norėjo susigrąžinti vyrą. Labai stengėsi, kad apie jų 
gyvenimą atskirai nesužinotų žiniasklaida. Be šeimos narių, apie tai 
žinojo tik advokatai. Vylėsi viską slėpti kiek įmanoma ilgiau. 

— Ar ji atidarydavo jam duris, kai jis būdavo apsikvaišinęs? 

— Bet juk taip ir nutiko, tiesa? 

— Aš tik mėginu pamatyti visą paveikslą, — atsakė Frenkas. 

— Turbūt atidarydavo. Ji norėjo jam padėti, tikėjo, kad su jos 
pagalba Semas išsikapstys. Jeigu ne Livė, nemanau, kad Džiulė būtų 
parengusi skyrybų dokumentus. 

Bet tą vakarą jos dukra buvo namuose, pamanė sau Frenkas. O 
būti namuose rizikinga. 

— Jūs juos abu labai gerai pažinojote. 

— Taip. 

— Kaip manote, ar Semas Taneris tikrai galėjo nužudyti jūsų 
seserį? 

— Tasai Semas Taneris, už kurio ištekėjo Džiulė, būtų puolęs 
prieš traukinį, kad tik ją apsaugotų. — Džeimė vėl atsigėrė kavos, 
bet gėrimas nenuplovė gerklėje įstrigusio kartumo. — O tas, kurį 
suėmėte, gali padaryti bet ką. Jis nužudė mano seserį. Jis ją sudarkė, 
sudraskė kaip žvėris. Noriu, kad už tai jis mirtų. 

Ji kalbėjo šaltai, tačiau akys žėrėjo neapykanta. Frenkas atlaikė 
šį nuožmų žvilgsnį ir linktelėjo. 

— Suprantu jūsų jausmus, ponia Melburn. 

— Ne ne, detektyve. Tikrai negalite suprasti. 

Frenkas nieko neatsakė; Treisis neramiai sukrutėjo kėdėje. 

— Ponia Melburn, — vėl prabilo Frenkas. — Mums būtų labai 
naudinga pasikalbėti su Olivija. 

— Jai tik ketveri. 

— Suprantu. Tačiau ji yra liudininkė. Mums reikia žinoti, ką 
matė, ką girdėjo. — Džeimės veide matydamas ir prieštaravimą, ir 
abejonę, Frenkas spaudė toliau. — Ponia Melburn, nenoriu suteikti 
dar daugiau skausmo nei jums, nei jūsų šeimai, nenoriu liūdinti vai- 
ko. Bet mergaitė šiuo atveju svarbi. Labai svarbi. 

— Kaip galite manęs prašyti ją versti dar kartą prisiminti tą 
košmarą, versti apie tai kalbėti? 

— Viskas yra jos galvelėje. Viskas, ką matė ar girdėjo, ten jau 
yra. Mums tereikia paklausti kas tai. Ji mane pažįsta dar nuo tos 
nakties. Būdama su manimi jautėsi saugi. Aš elgsiuosi su ja atsargiai. 

— Dieve, — Džeimė iškėlė rankas, prispaudė prie akių pirštus 
ir stengėsi blaiviai mąstyti. — Bet ir aš turėsiu ten būti. Turėsiu būti 
šalia jos, ir jei man pasirodys, kad jau pakanka, privalėsite liautis 
klausinėję. 

— Puiku. Su jumis ji jausis geriau. Pažadu, elgsiuosi kaip įma- 
nydamas atsargiau. Ir pats turiu vaiką. 

— Vargu ar jis kada nors matė žmogžudystę. 

— Ne, ponia, nematė, bet jo tėvas — policininkas, — stoda- 
masis Frenkas atsiduso. — Policininkų vaikai žino daugiau, nei jų 
tėvai nori, kad žinotų. 

— Gal ir taip. 

Beje, ji nesužinos, ar tikrai taip, mąstė Džeimė, vesdama de- 
tektyvus iš kambario ir lydėdama laiptais į viršų. Deividas nenorėjo 
vaikų; kadangi ir pati Džeimė nebuvo tikra, ar jų nori, dabar tenki- 
nosi beprotiškai mylinčios sesers dukters tetos vaidmeniu. 

Jai teks daug ko išmokti. Jiems visiems teks mokytis. 

Priėjusi prie miegamojo durų ji pamojo už nugaros stovintiems 
dviem detektyvams. Pravėrusi duris pažvelgė pro plyšelį ir pamatė 
ant grindų sėdinčius abu tėvus, kartu su Olivija dėliojančius dėlionę. 

— Mama, gal galėtum minutėlei ateiti? 

Iš kambario išėjusi moteris buvo Džeimės smulkumo, tik tvir- 
tesnė ir atletiškesnė. Įdegis ir saulės nubalinti rudų plaukų galiukai 
Frenkui leido spėti, kad jai patinka būti lauke. Ji galėjo būti ką tik 
įžengusi į šeštą dešimtį, galbūt ši moteris atrodytų jaunesnė, jei ne 
sielvarto išvargintas veidas. Paraudusios ir patinusios švelniai mėly- 
nos akys nuslydo Frenko ir jo partnerio veidais. 

— Mano mama Valerija Makbraid. Mama, tai detektyvai, ku- 
rie... Jie tiria bylą, — baigė sakinį Džeimė. — Jiems reikia pasikal- 
bėti su Live. 

— Ne, — Valės balsas išdavė didžiulį nerimą, ji uždarė sau už 

nugaros duris. — Tai neįmanoma. Juk ji dar kūdikis. Neleisiu. Nie- 
kam neleisiu priminti to, kas nutiko. 

— Ponia Makbraid... 

Tačiau ji nenutilo ir Frenkui šnekant: 

— Kodėl jos neapsaugojot? Kodėl leidote tam sužvėrėjusiam 
žudikui prie jos artintis? Mano mergaitė negyva, — ji užsidengė 
veidą rankomis ir tyliai pravirko. 

— Prašau čia palaukti, — sumurmėjo Džeimė ir apsikabino 
motiną. — Eime prigulti, mama. Eime. 

Džeimė grįžo išblyškusi; matėsi, kad ji verkė. Tačiau dabar jos 
akys buvo sausos. 

— Greičiau viską baikime. — Ji ištiesino pakumpusius pečius 
ir atidarė duris. 

Į juos pažvelgė ant grindų indėniškai sėdintis ilgakojis vyriškis. 
Dailų įdegus; siaurą veidą gaubė gražūs žilstelėję auksiniai plaukai. 
Sodrias gintaro spalvos akis, kurias paveldėjo jaunesnioji jo dukra, 
vėliau šią spalvą perdavusi ir savajai dukrai, gaubė tamsūs antakiai, 
o aplink akis matėsi raukšlelių tinklas. 

Žvelgdamas į Džeimei už nugaros stovinčius vyrus, jis instink- 
tyviai uždėjo ilgą plačiadelnę ranką Olivijai ant peties, tarsi norėda- 
mas ją apsaugoti. 

— Tėti, — Džeimė prisivertė nusišypsoti. — Tai detektyvas 
Breidis ir detektyvas Harmonas. Mano tėvas Robas Makbraidas. 

Robas atsistojo; nors jis padavė ranką iš pradžių vienam detek- 
tyvui, o paskui ir kitam, stovėjo užstodamas nuo jų anūkę. 

— Džeime, kodėl jie čia? 

— Jiems reikia pasikalbėti su Live, — paaiškino Džeimė ir 
suėmė tėvo ranką, šiam nė nespėjus protestuoti. — Jiems tikrai rei- 
kia, — pakartojo spausdama tėvui delną. — Tėti, prašau, mama la- 
bai sielvartauja. Ji guli apačioje, tavo kambaryje. Aš liksiu čia. Visą 
laiką būsiu su Live. Eik, pasikalbėk su mama. Prašau... — Džeimė 
nujautė, kad tuoj nebegalės kalbėti, todėl akimirką nutilo. — Prašau, 
mes turime viską iškęsti. Dėl Džiulės. 

Jis pasilenkė ir priglaudė kaktą prie Džeimės kaktos. Minutėlę 
taip ir stovėjo pasilenkęs, delne laikydamas Džeimės ranką. 

— Pasikalbėsiu su mama. 

— Seneli, kur eini? Dar nebaigėme dėlionės. 

Jis atsigręžė grumdamasis su ašaromis, kurios jau plūdo į akis. 

— Aš grįšiu, mieloji Live. Tik neužauk, ko! būsiu išėjęs. 

Mergaitė sukikeno išgirdusi tokius senelio žodžius, bet vos pa- 
žvelgusi į Frenką įsikišo į burnytę nykštį. 

Ji žinojo, kas yra Frenkas — policininkas ilgomis rankomis ir 
žaliomis akimis. Jo veidas atrodė pavargęs ir liūdnas. Tačiau ji prisi- 
minė, kad jo gražus balsas ir švelnios rankos. 

— Sveika, Live, — Frenkas atsitūpė. — Ar prisimeni mane? 

Ji linktelėjo ir kalbėjo neištraukdama iš burnelės nykščio. 

— Tu — Frenkas, policininkas. Tu išvarei pabaisą. Ar jis grįžta? 

— Ne. 

— Gal gali surasti mamą? Ji turėjo keliauti į dangų ir turbūt 
pasiklydo. Gal gali nueiti jos paieškoti? 

— Būtų gerai, jei galėčiau. 

Frenkas atsisėdo ant grindų ir sukryžiavo kojas taip, kaip anks- 
čiau sėdėjo jos senelis. Livės akutėse susitvenkė ašaros, suvirpo ant 
blakstienų ir raižė Frenko širdį kaip mažyčiai skustuvai. 

— Ar taip yra todėl, kad ji — žvaigždė? Žvaigždės turi būti 
danguje. 

Už nugaros jis išgirdo nevilties kupiną Džeimės atodūsį, bet 
ji greitai susitvardė ir žengė žingsnį į priekį. Tačiau dabar Frenkui 
labai reikėjo mergaitės pasitikėjimo, todėl jis paglostė jai skruostą ir 
instinktyviai tęsė toliau: 

— Kartais, jeigu mums labai pasiseka, kuriam laikui su mumis 
apsigyvena labai išskirtinės žvaigždės. Kai joms tenka grįžti, mums 
būna labai liūdna. Nieko bloga, kad liūdna. Ar žinojai, kad net ir 
dieną žvaigždės būna danguje? 

— Bet jų nesimato. 

— Nesimato, tačiau jos ten yra ir mus mato. Tavo mama visada 
ten bus ir iš ten tave prižiūrės. 

— Noriu, kad ji grįžtų namo. Tada mes kartu su lėlytėmis su- 
rengsime sode vakarėlį. 

— Ar tavo lėlytėms patinka vakarėliai? 

— Vakarėliai patinka visiems. — Livė pasiėmė Kermitą, kurį 
buvo atsinešusi iš namų. — Jis valgo vabaliukus. 

— Taip, jis juk varliukas. Ar jis valgo vabaliukus vienus, ar su 
šokolado sirupu? 

Kai tai išgirdo, Livės akys nušvito. 

— Aš viską mėgstu valgyti su šokolado sirupu. Ar jūs irgi tu- 
rite mažą mergytę? 

— Ne, bet turiu mažą berniuką, kuris valgydavo vabaliukus. 

Dabar mergytė nusijuokė, o jos nykštys ištrūko iš burnelės. 

— Nevalgydavo. 

— Oi, valgydavo. Net buvau išsigandęs, kad jis pažaliuos ir 
pradės šokinėti. — Frenkas ramiai paėmė vieną dėlionės detalę ir 
padėjo ją ten, kur ji ir turėjo būti. — Man patinka dėlionės. Todėl ir 
tapau policininku. Mes visą laiką dėliojame dėliones. 

— Čia nupiešta Pelenė pokylyje. Ji vilki laaabai gražia suknele 
ir turi moliūgą. 

— Kartais aš kuriu dėlionę mintyse, bet man reikia pagalbos, 
kad sudėliočiau visą paveiksliuką. Kaip manai, Live, ar galėtum man 
padėti papasakodama apie tą naktį, kai susipažinome? 

— Atėjai į mano spintelę. Maniau, esi pabaisa, bet nebuvai. 

— Teisingai. Gal galėtum papasakoti, kas nutiko prieš man 
ateinant ir tave surandant? 

— Slėpiausi ten ilgai ilgai, jis nežinojo, kur buvau. 

— Ten gera slėptuvė. Ar tądien žaidei su Kermitu, ar dėliojai 
dėlionę? 

— Su daug kuo žaidžiau. Mamai nereikėjo dirbti, mes plau- 
kiojom baseine. Po vandeniu galiu ilgai išbūti nekvėpuodama, nes 
aš — kaip Žuvis. 

Frenkas pataršė mergaitės plaukus, pažvelgė į kakliuką. 

— Aha, tu turi žiaunas. 

Mergaitė išpūtė akis. 

— Ir mama sako, kad jas mato! Bet aš nematau. 

— Tau patinka plaukioti? 

— Tai smagiausias dalykas iš visų. Dabar galiu būti tik ten, kur 
seklu, negaliu lipti į vandenį, jeigu nėra mamos, Rozos ar kokio nors 
kito suaugusio žmogaus. Bet vieną dieną galėsiu. 

— Ar tądien čia buvo draugų, su kuriais galėjai žaisti? 

— T3 dieną nebuvo. Bet kartais ateina. — Ji kryptelėjo lūpy- 
tėmis ir kruopščiai įtaikė į reikiamą vietą dar vieną dėlionės deta- 
lę. — Kartais ateina Bilis, Čeri arba Tifė, tačiau tą dieną žaidėme 
tik mes su mama, paskui ėjome pasnausti, valgėme Rozos iškeptus 
sausainius. Mama skaitė scenarijų, juokėsi, kalbėjosi telefonu ir vis 
kartojo: „Lu, man patinka!“ — Livė vaidino taip gerai, kalbėjo tokiu 
suaugusiojo tonu, kad Frenkas jai mirktelėjo. — „Aš ir esu Karli. Po 
velnių, jau seniai laikas imtis darbo sąmojingoje romantinėje kome- 
dijoje. Sudaryk sutartų.“ 

— Eee... — Frenkas neišmanė, stebėtis ar žavėtis, o Livė mė- 
gino įdėti į vietą dar vieną dėlionės dalelę. — Tikrai šaunu. Tavo 
atmintis puiki. 

— Tėtis sako, kad būčiau papūga, jeigu tik turėčiau sparnus. Aš 
daug ką prisimenu. 

— Galiu lažintis, esi teisi. Ar žinai, kokiu laiku nuėjai miegoti? 

— Turiu eiti miegoti aštuntą valandą. Ir vištelės apsnūsta aš- 
tuntą. Mama man pasekė pasaką apie panelę ilgais ilgais plaukais, 
gyvenančią bokšte. 

— Paskui tu nubudai. Ar norėjai gerti? 

— Ne, — ji vėl įsikišo į burnelę nykštį. — Sapnavau blogą 
sapną. 

— Mano Nojus irgi sapnuoja blogus sapnus. Kai man juos pa- 
pasakoja, pasijunta geriau. 

— Ar Nojus — mažasis tavo berniukas? Kiek jam metų? 

— Dabar dešimt. Ar nori pažiūrėti jo nuotrauką? 

— Aha. 

Mergytė pasislinko arčiau, o Frenkas išsitraukė piniginę ir ėmė 
naršyti po skyrelius. Pakreipusi galvą Livė įdėmiai žiūrėjo į mokyk- 
linę susitaršiusio rudaplaukio plačiai besišypsančio berniuko nuot- 
rauką. 

— Jis gražus. Gal jis galėtų ateiti pažaisti. 

— Gal. Kartais jis sapnuoja baisius sapnus apie ateivius iš kos- 
moso. 

Atleisk man, Nojau, pagalvojo kiek pralinksmėjęs Frenkas, at- 
gal dėdamas piniginę; atleisk, kad išplepėjau tamsiausią tavo pa- 
slaptį. 

— Kai man apie juos papasakoja, pasijunta geriau. Gal ir tu 
norėtum man papasakoti tą blogą sapną? 

— Žmonės rėkia. Man nepatinka, kai mama su tėčiu pykstasi. 
Jis serga, jam reikia pasveikti ir mes turime labai labai norėti, kad 
jam pagerėtų ir kad jis galėtų grįžti namo. 

— Sapne girdėjai, kaip rėkia tavo mama ir tėtis? 

— Žmonės rėkia, bet aš negirdžiu, ką jie sako. Nenoriu girdėti. 
Noriu, kad jie liautųsi. Noriu, kad ateitų mama. Kažkas klykia, visai 
kaip filmuose, kuriuos žiūri Roza. Jie klykia ir klykia, ir aš nubundu. 
Nieko negirdžiu, nes aš tik sapnavau. Noriu mamos. 

— Ar ėjai jos ieškoti? 

— Lovoje jos nebuvo. Norėjau atsigulti pas ją į lovą. Ji visada 
leidžia. Tada aš... 

Ji nutilo ir labai susikaupusi įsižiūrėjo į dėlionę. 

— Viskas gerai, Live. Gali papasakoti, kas nutiko vėliau. 

— Man negalima liesti tų stebuklingų buteliukų. Bet aš nė 
vieno nesudaužiau. 

— Kur tie stebuklingi buteliukai yra? 


— Ant mažojo mamos staliuko su veidrodžiu. Kai būsiu di- 

desnė, galėsiu jais pasinaudoti, bet tai didelių mergaičių žaisliukai. 
Pažaidžiau su jais kokią minutėlę. 

Olivija taip nuoširdžiai pažvelgė į Frenką, kad šis neištvėrė ne- 
nusišypsojęs. 

— Viskas gerai. Kas buvo paskui? 

— Nulipau laiptais. Degė šviesa, durys buvo atdaros. Lau- 
ke šilta. Gal kas nors atėjo pas mus į svečius, gal yra torto? — Jos 
skruostais ėmė riedėti ašaros. — Dabar jau nebenoriu nieko sakyti. 

— Live, viskas gerai. Man gali pasakyti. Man pasakoti galima. 

Ji žinojo, kad galima. Livė žvelgė į žalias jo akis ir žinojo, kad 
pasakoti gali. 

— Blogas kvapas, sudaužyti daiktai, jie raudoni, šlapi, bjaurūs. 
Gėlės ant grindų, visur daug stiklo. Negali basomis artintis prie 
stiklo, nes susižeisi. Nenoriu žengti į kambarį. Matau mamą, ji guli 
ant grindų, aplink ją raudona ir šlapia. Su ja — pabaisa. Rankose jis 
laiko jos žirkles. 

Ji pakėlė rankutę, kietai suspausdama kumštuką, ir pažvelgė 
žibančiomis akimis. 

— „Live, Dieve, Live“, — ištarė mergaitė, kraupiai tiksliai pa- 
mėgdžiodama tėvo balsą. — Aš bėgau, o jis rėkė. Jis daužė daiktus, 
ieškojo manęs ir verkė. Pasislėpiau spintelėje. — Dar viena ašara 
suvirpėjusi nukrito. — Prisiusiojau į kelnaites. 

— Nieko baisaus, širdele. Nesvarbu. 

— Didelės mergaitės nesiusioja. 

— Tu — labai didelė mergaitė. Labai drąsi ir sumani. 

Kai Livė nusišypsojo, Frenkas apgailestaudamas galvojo, kaip 
būtų buvę gerai, jei jam nebūtų reikėję versti mergaitės dar kartą 
prisiminti tos nakties. 

Jis vėl nukreipė Livės dėmesį į dėlionę, pabėrė kelis kvailus 
žodelius apie kalbančius moliūgus, ir Livė vėl sukikeno. Frenkas ne- 
norėjo, kad jiems išsiskiriant mergaitė galvotų apie baimę, kraują ir 


beprotybę. 

Tačiau kai prie durų atsigręžė pasižiūrėti, išvydo į jį įbestas 
Olivijos akis — jos tyliai kažko prašė, ir tasai žvilgsnis buvo kaip 
suaugusio Žmogaus. 

Leisdamasis laiptais žemyn Frenkas suprato, kad jo mintys su- 
panašėjo su Džeimės Melburn mintimis. Jis norėjo Semo Tanerio 
kraujo. 

— Jūs su ja labai gerai elgėtės. 

Džeimė jau beveik visai nebegalėjo tvardytis. Ji norėjo susiries- 
ti į kamuoliuką ir verkti verkti, kaip verkė jos motina. Norėjo panirti 
į kasdienius darbus ir pareigas, kaip jos vyras. Galėjo daryti bet ką, 
kad tik nereikėtų dar kartą visko prisiminti, kai klausosi Olivijos 
žodžių. 

— Ji — nuostabi mergaitė. 

— Atsigimė į motiną. 

Tada Frenkas sustojo, atsigręžė ir pažvelgė Džeimei į akis. 

— Sakyčiau, ji kažką perėmė ir iš savo tetos. 

Džeimės veidu perbėgo nuostabos šešėlis, paskui ji atsiduso. 

— Praėjusią naktį ji sapnavo košmarus; radau ją spoksančią 
kažkur į tolį, o jos akutės buvo visai tuščios. Vėl čiulpė nykštį. Ji 
liovėsi čiulpusi pirštą dar nesulaukusi vienerių. 

— Nesvarbu, kas ją ramina, kad tik ramintų... Pone Melburn, 
jūsų galvoje dabar knibžda daugybė minčių, jums teks susidoroti 
su dar daugiau rūpesčių. Turbūt reikės pagalvoti ir apie psichologo 
konsultacijas; ne tik Olivijai, bet ir jums visiems. 

— Taip, pamąstysiu apie tai. Nedelsiu, tik dabar turiu kaip rei- 
kiant susivokti. Noriu pamatyti Semą. 

— Ne pati geriausia mintis. 

— Noriu pamatyti žmogų, nužudžius; mano seserį. Noriu pa- 
žvelgti jam į akis. Tokia mano terapija, detektyve Breidi. 

— Pažiūrėsiu, ką galiu padaryti. Dėkoju už mums skirtą laiką 
ir bendradarbiavimą. Dar kartą priimkite mūsų užuojautą. 

— Pasistenkite, kad jis už viską sumokėtų, — pasakė ji, paskui 

pravėrė duris ir stengėsi negirdėti gatvėje susispietusių žurnalistų 
bei smalsuolių riksmų ir šūksnių. 

— Susisieksime su jumis, — tepasakė Frenkas. 

Džeimė uždarė duris ir atsirėmė į jas visu svoriu. Ji nebegalėjo 
pasakyti, kiek laiko ten išstovėjo užsimerkusi, nuleidusi galvą, tačiau 
pašoko, ant peties pajutusi savo vyro ranką. 

— Džeime, tau reikia pailsėti, — tarė Deividas ir atgręžė ją į 
save apkabindamas. — Noriu, kad išgertum tabletę ir atsigultum. 

— Ne, jokių tablečių. Nenoriu, kad mano mintys ar jausmai 
apsiblaustų. — Tačiau Džeimė padėjo Deividui ant peties galvą, ir 
krūtinę spaudęs sunkumas kiek palengvėjo. — Čia ką tik buvo du 
detektyvai. 

— Tau reikėjo man paskambinti. 

— Jie norėjo pasikalbėti su manimi ir su Live. 

— Su Live? — nustebęs žengė žingsnį atgal ir įsižiūrėjo į Džei- 
mę. — Dėl Dievo, Džeime, tikiuosi, neleidai apklausti mergytės? 

— Jie klausinėjo visai kitaip, Deividai. — Džeimė norėjo pykti, 
bet buvo per daug nuvargusi. — Detektyvas Breidis su ja kalbėjosi 
labai švelniai; visą laiką su jais buvau ir aš. Jiems reikėjo išsiaiškinti, 
ką ji matė. Ji — vienintelė liudytoja. 

— Po velnių viską. Ir taip viskas aišku. Jis ten buvo, turėjo gin- 
klą. Jis atėjo apsikvaišinęs, nes pastaraisiais metais pusę laiko ir gy- 
veno apkvaitęs. 

Džeimei metus įspėjamą žvilgsnį į laiptus, Deividas įtraukė 
pro dantis oro ir lėtai iškvėpė. Nurimk, priminė sau. Jiems visiems 
reikia likti ramiems ir kažkaip viską išgyventi. 

— Jie turi visus įrodymus, kokių tik reikia, kad visą apgailėtiną 
likusį gyvenimą jis praleistų uždarytas, — baigė kalbą Deividas. 

— Dabar jie turi dar ir Livės liudijimą — mergaitė jį matė ir 
girdėjo. — Džeimė pakėlė prie galvos ranką. — Nežinau, kaip viskas 
tokiais atvejais būna, nežinau, kas dabar bus. Negaliu apie tai mąstyti. 

— Atleisk, — jis vėl prisiglaudė Džeimę. — Aš tik nenoriu, 

kad tu ar Livė, ar bet kas iš mūsų kentėtų daugiau nei ir taip tenka. 
Noriu, kad prieš leisdama jiems vėl su ja kalbėtis man paskambin- 
tum. Man atrodo, reikėtų pasikonsultuoti su vaikų psichologu ir įsi- 
tikinti, ar tokios apklausos jos nežaloja. 

— Gal tu ir teisus. Tačiau jai patinka detektyvas Breidis. Aiš- 
kiai matosi, su juo ji jaučiasi saugi. Nuliūdinau mamą, — minutėlę 
Džeimė prigludo Deividui prie kaklo. — Turiu lipti pas ją į viršų. 

— Gerai. Džeime, — jis paglostė jai nugarą ir nuleidęs ran- 
kas suėmė delnus. — Poryt jie atiduos Džiulės palaikus. Jeigu būsi 
pasirengusi, jau kitą dieną galėsime suorganizuoti atsisveikinimo 
ceremoniją. Jau pradėjau tam ruoštis. 

— Oi, Deividai, — pajutusi dėkingumą Džeimė vis dėlto susi- 
laikė nesukūkčiojusi. — Tau nereikėjo vargintis. Kiek vėliau ketinau 
pati susiskambinti. 

— Žinau, ko norėtum. Leisk man viskuo pasirūpinti, Džeime. 
Ir aš ją mylėjau, — jis pakėlė Džeimės rankas prie lūpų ir pabučiavo 
pirštų galiukus. 

— Žinau. 

— Dar turiu šį tą padaryti. Man geriausiai sekasi smulkmenos. 
Aš, ee, mėginau rašyti oficialų pareiškimą spaudai. Vis tiek tokio 
reikės, — jis vėl paglostė jos rankas guosdamas. — Tai daugiau tavo, 
o ne mano sritis, bet pamaniau, kad paprasčiau bus geriau. Prieš 
išsiųsdamas parodysiu tau. O dėl viso kito... leisk man viskuo pasi- 
rūpinti. 

— Deividai, nežinau, ką be tavęs daryčiau. Nežinau, ką daryčiau. 

— Niekada ir nesužinosi, — jis švelniai ją pabučiavo. — Lipk 
Į viršų pas motiną ir pažadėk pailsėti. 

— Taip, pailsėsiu. 

Deividas palaukė, kol Džeimė užlips viršun, tada nuėjo prie 
durų ir pažvelgė pro stiklą į vasaros kaitroje leipėjančius žmones. 

Ir galvojo apie maitvanagius, plasnojančius virš naujos aukos. 


Trečias skyrius 


Ji nenorėjo miegoti. Miegas neėmė. Tačiau Olivija stengėsi, nes teta 
Džeimė prašė pamiegoti; mergaitė atsigulė į ne savo lovą. 

Kambarys buvo gražus — sienomis lipo mažutės žibuoklės, o 
nuo baltų užuolaidų su taškeliais viskas atrodė švelnu ir skaidru. 
Olivija visada miegodavo šiame kambaryje, kai atvykdavo pasisve- 
čiuoti. 

Bet čia — ne namai. 

Ji pasakė močiutei, kad nori namo, kad ir močiutė gali eiti kar- 
tu. Kol grįš mama, jos galėtų surengti sode arbatos vakarėlį. 

Tačiau močiutės akys ėmė blizgėti ir sudrėko; ji apkabino Oli- 
viją taip stipriai, jog beveik skaudėjo. 

Todėl ji daugiau neužsiminė apie kelionę namo. 

Apačioje koridoriuje, už kambario, kuriame buvo apsistoję se- 
neliai, durų išgirdusi prislopintus balsus, Olivija išlipo iš lovos ir 
ant pirštų galiukų išsėlino iš kambario. Olivijai paklausus Džeimė 
atsakė, kad ir senelis su močiute eis numigti. Bet jeigu jau jie ne- 
miega, gal būtų galima išeiti į lauką ir pažaisti. Močiutei ir seneliui 
visada labiausiai patikdavo būti lauke. Jie galėtų žaisti su sviediniu, 
eiti pasimaudyti ar karstytis po medžius. 

Senelis sakė, kad Vašingtone yra tokių medžių, kurie remia 
dangų. Dar visai mažytė Olivija buvo ten nuvykusi, paskui lankė- 

si pas senelius būdama dvejų, todėl dabar menkai ką prisiminė. Ji 
manė, kad senelis galėtų jai surasti dangų remiantį medį, 0 ji į jį 
įliptų ir pasikviestų mamą. Mama tikrai išgirstų, jeigu tik jai pavyk- 
tų palypėti arčiau dangaus. 

Pravėrusi duris Olivija pamatė verkiančią močiutę; šalia sėdė- 
jo teta ir laikė suėmusi jos rankas. Mergytei sutraukė pilvuką, kai 
pamatė verkiančią močiutę; ji išsigando išvydusi senelio veidą. Jis 
buvo labai rūstus, akys — labai tamsios, žvilgsnis nuožmus. Jam 
prakalbus balsas buvo ramus, bet atšiaurus, tarsi jis būtų norėjęs su- 
laužyti žodžius, o ne juos ištarti. Olivija susigūžė, kad taptų mažiau 
pastebima. 

— Nesvarbu, kodėl jis taip padarė. Jis pamišęs, pamišęs nuo 
pavydo ir kvaišalų. Svarbiausia, kad jis ją nužudė, atėmė iš mūsų. Jis 
už tai sumokės, mokės kiekvieną vargano savo gyvenimo dieną. Ir 
niekada nebus gana. 

— Turėjome ją priversti grįžti namo, — močiutės skruostais 
ir toliau tekėjo ašaros. — Kai ji mums prisipažino su Semu turinti 
bėdų, turėjome jai pasakyti, kad pasiimtų Livę ir atvažiuotų pagy- 
venti pas mus. Būtų galėjusi viską gerai apsvarstyti. 

— Nežinojome, kad jis pradėjo smurtauti, nežinojome, kad jis 
ją muša, — senelis kalbėjo sugniaužęs kumščius. — Jeigu būčiau 
žinojęs, būčiau atvažiavęs ir pats susitvarkęs su tuo kalės vaiku. 

— Tėti, dabar jau nieko nebepakeisime, — nuvargusiu balsu 
pasakė Džeimė, nes ir pati turėjo prisiimti atsakomybę. Ji viską ži- 
nojo, bet nieko nesakė. Džiulė jos prašė nieko nesakyti. — Jeigu tik 
būtų įmanoma, galėčiau padaryti šimtus visokiausių dalykų, kad tik 
ką nors pakeisčiau, kad tik jį sulaikyčiau. Bet negaliu, ir dabar turi- 
me žvelgti tiesai į akis. Žiniasklaida... 

— Po velnių suknistą žiniasklaidą. 

Zvelgdama pro durų plyšį Olivija išpūtė akutes. Senelis nieka- 
da nesakydavo negražių žodžių. Mergytė tik dar labiau išvertė akis, 
kai teta ramiai palinksėjo. 

— Na, tėti, ilgai netrukę jie gali pradėti mus knisti. Nieko ne- 
padarysi. Arba jie paskelbs Džiulę šventąja, arba apšauks šliundra. 
Arba ir taip, ir taip. Livės labui turime kiek įmanoma tvardytis. Pa- 
sigirs visokių spėlionių ir pramanytų istorijų apie jos santuoką, san- 
tykius su Semu, paistalų apie kitus vyrus. Ypač apie Luką Meningą. 

— Džiulė nebuvo apgavikė, — atšovė pakėlusi balsą močiutė. 

— Žinau, mama. Bet tokie jau tie žaidimai. 

— Ji negyva, — rūsčiai pratarė senelis. — Džiulė negyva. Ar 
gali būti dar blogiau? 

Olivija lėtai pasitraukė nuo durų. Ji žinojo, ką reiškia „negyva“. 
Ir gėlės miršta, jos paruduoja, sudžiūsta, tada tenka išmesti. Ir Tifės 
senas šuo Keisis mirė; tada jie iškasė sode duobę ir jį ten paguldė, o 
paskui užpylė žemėmis ir apibėrė žolėmis. 

„Negyvas“ reiškia, kad negalima grįžti namo. 

Ji vis labiau traukėsi nuo durų, kol kvėpavimas tapo karštas, 
kol ėmė svilinti krūtinę; galvoje vėl iškilo kraujo ir sudužusio stiklo, 
pabaisos ir caksinčių žirklių vaizdiniai. 

Paskui svilinantis oras prasiveržė ir jai bėgant ėmė deginti šir- 
dį. Olivija pradėjo rėkti. 

— Mama nėra mirusi. Mama nėra mirusi ir pakasta duobėje 
kieme. Ji grįš. Ji greitai grįš. 

Ji vis bėgo — kuo toliau nuo kartojamo jos vardo, laiptais že- 
myn, koridoriumi tolyn. Pasiekusi lauko duris grūmėsi su apvalia 
rankena, o ašaros liete liejosi skruostais. Reikėjo ištrūkti į lauką. Jai 
reikėjo susirasti dangų remiantį medį, kad galėtų į jį įlipti ir pa- 
kviesti mamą namo. 

Galiausiai Olivijai pavyko atidaryti duris ir išbėgti. Kieme 
buvo minios žmonių, ji neišmanė kur pulti. Visi rėkė vienu metu; ją 
užgriuvo didžiulė garso banga ir ėmė skaudėti ausis. Mergytė užsi- 
dengė jas rankomis ir verkė šaukdama mamą. 

Tuzinai aparatų godžiai puolė fotografuoti, gardžiavosi šia 
sielvarto ir baimės akimirka. 

Kažkas šūktelėjo palikti ją ramybėje, juk ji dar kūdikis. Tačiau 
žurnalistai karštligiškai veržėsi pirmyn. Objektyvuose atsispindinti 
saulė mergaitę akino. Ji matė šešėlius ir siluetus, keistų veidų dėmes. 
Balsai bėrė klausimus ir nurodymus. 


Olivija, pažvelk čia! Štai čia. 

Ar tavo tėvas norėjo tave nuskriausti? 

Ar girdėjai, kaip jie barasi ir mušasi? 

Olivija, pažvelk į mane. Pažiūrėk į fotoaparatą. 


Mergytė sustingo kaip užspeistas elniukas paklaikusiomis aki- 
mis. Tada ją kažkas sugriebė iš už nugaros, ir ji įbedė veidelį į kvap- 
nų tetos petį. 

— Noriu mamos, noriu mamos, — teįstengė kuždėti, kol teta 
laikė ją tvirtai apkabinusi. 

— Ji dar vaikas! — nesusitvardžiusi Džeimė pakėlė balsą ir da- 
bar jau šaukte šaukė. — Po velnių jus, po velnių jus visus, iki vieno, 
juk ji dar vaikas! 

Ji atsigręžė į namus ir įnirtingai papurtė galvą, kol nespėjo iš- 
eiti vyras ir tėvai. 

— Ne, likite viduje. Neduokite jiems daugiau nieko. Nieko 
jiems daugiau neduokite. 

— Nunešiu ją į viršų, — dabar močiutės akys buvo sausos. 
Sausos, šaltos ir ramios. — Tu teisi, Džeime. Susitvarkysime. — Ji 
prispaudė lūpas prie Olivijos plaukučių ir pradėjo lipti laiptais. Da- 


bar jai svarbiausia buvo Olivija. 


Šįkart Olivija giliai miegojo įveikta nuovargio, baimės ir sielvarto; 
močiutė nenuleido nuo jos akių. Valė jau apsisprendė — dabar toks 
ir yra jos darbas. 

Jau ramesnėje aplinkoje Frenkas Breidis galvojo apie tą rytą 

matytą vaiką. Mintyse vis regėjo su pasitikėjimu į jį žvelgiančias 
išplėstas rudas akis. 

Frenkui dabar buvo svarbiausias Semas Taneris. 

Nors kalėjime jau praleido daugybę valandų, o organizmas 
prašėsi dozės, Semo išvaizda buvo beveik nepasikeitusi. Atrodė taip, 
tarsi rėngtųsi įskaudinto meilužio — priblokšto, nekalto ir kenčian- 
čio, bet vis tiek tokio gražaus, kad moteriškoji publikos dalis trokštų 
jį išgelbėti — vaidmeniui. 

Tamsūs tankūs jo plaukai buvo susitaršę. Vikingiškai mėlynos 
gražios akys — apsiblaususios. Su kokainu užmegztas romanas jam 
kainavo kelis numestus kilogramus, tačiau dėl to atrodė dar roman- 
tiškiau, nes dabar kiek įdubo skruostai. 

Jo lūpos lengvai virpėjo,o rankos ir taip niekada nebūdavo ramios. 

Iš Semo buvo paimti kruvini drabužiai — duoti išskalbti pil- 
ki marškiniai bei plačios kelnės, kurios kabojo ant jo kaip maišas. 
Policija paėmė jo diržą ir batų raištelius. Jį suėmė kaip įtariamą 
žmogžudyste, tačiau jis tik dabar pradėjo suvokti, kaip jam trūksta 
privatumo. Suvokti tikrąją situaciją vis dar trukdė šoko užtraukta 
migla ir negalėjimas gauti kvaišalų. 

Tuščios tardytojo kabineto sienos buvo nudažytos rusvai, lan- 
gai platūs, dvigubais stiklais. Kabinete stovėjo stalas ir trys kėdės. 
Jo kėdė klibėjo, kai pamėgino atsilošti. Kampe stovintis vandens 
aparatas „dalijo“ bjaurius trikampius puodelius drungno vandens; 
kabinete buvo trošku. 

Frenkas sėdėjo priešais Semą nieko nesakydamas. Treisis atsi- 
rėmė į sieną ir apžiūrinėjo nagus. Nuo tokios tylos ir troškaus oro 
Semo nugara ritosi glitūs prakaito lašai. 

— Daugiau nieko neprisimenu, tik tiek, kiek papasakojau, — 
nebepakęsdamas tylos pratrūko Semas. 

Baigęs pirmąjį pokalbį su detektyvais jis nė neabejojo, kad bus 
paleistas. O paleistas tikėjosi išsiaiškinti, ką jie padarė Džiulei ir 
Olivijai. 

O, Dieve, Džiulė... Kaskart apie ją pagalvojęs jis išvysdavo 
kraują, marias kraujo. 

Frenkas tik linktelėjo, įbesdamas į jį kantrų žvilgsnį. 

— Kodėl jums nepapasakojus to, ką pasakojote anksčiau? Vis- 
ką nuo pradžių. 

— Taigi ir pasakoju. Grįžau namo... 

— Jūs ten nebegyvenote, ar ne, pone Taneri? — šiuos žodžius 
ištarė Ireisis; tiesa, kiek per agresyviai. 

— Ten ir dabar mano namai. Buvome išsiskyrę tik laikinai, kol 
išspręsime kai kurias bėdas. 

— Gerai. — Treisis toliau tyrinėjo nagus. — Taigi todėl jūsų 
žmona parengė skyrybų dokumentus, prisiėmė visą atsakomybę už 
vaiką, o jūs apribojote vizitų į namus skaičių ir pajūryje įsigijote 
rūmus. 

— Tai tik formalumai. 

Semas tai raudo, tai balo. Jam velniškai reikėjo dozės, skubiai 
reikėjo vienos dozės mintims praskaidrinti ir budrumui pažadinti. 
Dėl Dievo, kodėl žmonės nesupranta, kaip sunku mąstyti. 

— O namą Malibu nusipirkau norėdamas investuoti. 

Kai Treisis prunkštelėjo, Frenkas pakėlė ranką. Jie partneriai 
jau šešerius metus, todėl suprato vienas kitą ne prasčiau už įsimy- 
lėjėlius. 

— Leisk vyrukui kalbėti, Treisi. Nuolat pertraukinėdamas tu 
jį blaškai. Pone Taneri, mes tik stengiamės išsiaiškinti visas smulk- 
menas. 

— Gerai, gerai. Grįžau namo. 

Semas trynė rankas į šlaunis, negalėdamas pakęsti palaikių 
kelnių medžiagos šiurkštumo. Buvo pratęs prie geros medžiagos, 
tikrų meistrų kirpimo. Dievas mato, svarstė pašiodamas kelnių kleš- 
nes, jis nusipelnė visa ko geriausia. 

— Kodėl grįžote namo? 

— Ką? — jis sumirksėjo ir papurtė galvą. — Kodėl? Norėjau 

pasikalbėti su Džiule. Turėjau ją pamatyti. Mums reikėjo viską iš- 
siaiškinti. 

— Pone Taneri, ar buvote pavartojęs kvaišalų? — švelniai pa- 
klausė Frenkas, beveik taip, lyg kalbėtųsi su bičiuliu. — Būtų geriau, 
jei atsakytumėte tiesiai šviesiai. Kvaišalų vartojimas pasilinksmi- 
nimo vietose... — jis patraukė pečiais. — Mes nesirengiame jūsų 
spausti, tik norime išsiaiškinti, kokia buvo jūsų būsena. 

Jis šitai neigė seniau, neigė ir dabar. Tokie dalykai gali sužlug- 
dyti visuomenės akyse. Versle besisukantys žmonės puikiai supran- 
ta, kaip viskas būna. Bet kokainas nepadeda pritraukti minių į bi- 
lietų kasas. 

Na, o nedidelės kokaino dozės draugų būrelyje? Po velnių, di- 
delio čia daikto... Trauk velniai, didelio čia daikto, nuolat kartodavo 
jis Džiulei, kai ji imdavo jį graužti. Jeigu tik ji... 

Džiulė, vėl pagalvojo jis ir prispaudė prie vokų pirštus. Ar ti- 
krai ji negyva? 

— Pone Taneri? 

— Ką? 

Akys, dėl kurių dūsavo viso pasaulio moterys, sumirksėjo. Jos 
buvo pasruvusios krauju, tuščios, pajuodusiais paakiais. 

— Ar eidamas susitikti su žmona buvote pavartojęs kvaišalų? 

Semui nespėjus dar kartą to paneigti, Frenkas palinko į priekį. 

— Prieš jums atsakant informuosiu, kad apieškojome jūsų au- 
tomobilį ir radome slaptavietę su atitinkamu turiniu. Tačiau dėl to 
neketiname jums duoti pylos. Na, jeigu tik būsite mums atviras. 

— Nesuprantu, apie ką kalbate, — jis persibraukė per burną 
atgalia ranka. — Bet kas bet ką galėjo ten padėti. Kaip suprantu, jūs 
ir patys galėjote ko nors prikišti. 

— Jūs sakote, mes patys padėjome įkalčius? — kaip žaibas 
šoko Treisis. Jis čiupo Semą už pakarpos ir kone išvertė iš kėdės. — 
Ar tikrai taip norėjote pasakyti? 


— Ramiau, ramiau. Liaukis, — Frenkas iškėlė abi rankas. — 

Ponas Taneris sutrikęs. Jis susisielojęs. Jūs iš tikrųjų nenorėjote pa- 
sakyti, kad tai mes jūsų automobilyje paslėpėme kvaišalų, taip? 

— Ne, aš... 

— Pone Taneri, reikalai rimti. Jums pateikti labai rimti kalti- 
nimai. Jums gali prastai baigtis, nes mes turime kelis žmones, kurie 
paliudys, kad kartkartėmis šio to pavartodavote. Na, šiaip, būdamas 
su draugais, — tęsė Frenkas; Treisis suprunkštė reikšdamas pasi- 
bjaurėjimą ir vėl atsirėmė į sieną. — Neketiname iš to pūsti dide- 
lio burbulo. Nebent jūs pats mus išprovokuosite. Nebent mėginsite 
įtikinėti, kad mes jums pakišome kokainą, nors puikiai žinome, jog 
kvaišalai jūsų. Ir dabar į jus žiūrėdamas pasakyčiau: kartais pavarto- 
jate, idant jaustumėtės ramiau. 

Žvelgdamas atviru ir nuoširdžiu žvilgsniu, Frenkas dar labiau 
pasilenkė. 

— Semai, patekote į velniškai sunkią padėtį. Velniškai sunkią. 
Žaviuosi jūsų darbu, esu didelis jūsų gerbėjas. Norėčiau jums su- 
teikti puikią galimybę, bet jūs man nepadedate, meluojate dėl nar- 
kotikų. Jūs dar labiau bloginate padėtį. 

Semas nervinosi ir vis sukiojo ant piršto vestuvinį žiedą. 

— Klausykite, na, gal ir turėjau porą dozių, bet aš įstengiau 
save kontroliuoti. Tikrai save kontroliavau. — Jis beviltiškai norėjo 
tuo įtikėti. — Nesu priklausomas, tik prieš eidamas namo paėmiau 
porą dozių, kad galva būtų šviesesnė. 

— Ėjote pasikalbėti su žmona, — sufleravo Frenkas. — Ėjote 
šio to išsiaiškinti. 

— Taip, teisingai. Turėjau priversti ją suprasti, kad turime vėl 
gyventi kartu, turime atsikratyti advokatų ir patys tvarkytis. Pasiil- 
gau jos ir Livės. Norėjau susigrąžinti mūsų gyvenimą. Po velnių, aš 
tik norėjau susigrąžinti mūsų gyvenimą. 

— Tuo jūsų nekaltinu. Graži žmona ir dukra. Tik beprotis ga- 
lėtų lengvai to atsisakyti. Norėjote išspręsti visas bėdas, todėl nuėjo- 
te namo ir su ja pasikalbėjote. 

— Teisingai, aš... ne, aš nuėjau ir ją radau. Radau ją. Ak, Jėzau 
Kristau, — jis užsimerkė, paskui užsidengė veidą rankomis. — Ak, 
Dieve, Džiule. Ten buvo kraujas, visur kraujas, sudaužytas stiklas, 
lempa, kurią jai nupirkau gimtadienio proga. Ji gulėjo paplūdusi 
krauju tarp stiklų. Mėginau ją pakelti. Jai ; nugarą buvo įsmeigtos 
žirklės. Aš jas ištraukiau. 

Ar tikrai? Jis manė, kad žirkles ištraukė, bet gerai neprisiminė. 
Žirklės buvo jo rankose — karštos ir slidžios nuo kraujo. 

— Mačiau ten stovinčią Livę. Ji puolė bėgti. 

— Jūs bėgote paskui, — tyliai pratarė Frenkas. 

— Manau... turėjau bėgti. Sakyčiau, man tarsi aptemo pro- 
tas. Stengiausi ją surasti, stengiausi išsiaiškinti, kas taip pasielgė su 
Džiule. Neprisimenu. Paskambinau policijai, — Semas pažvelgė į 
Frenką. — Kai tik galėjau, iškart paskambinau policijai. 

— Ar ilgai? — Treisis pasitraukė nuo sienos ir prikišo veidą 
prie pat Semo. — Ar ilgai vaikščiojai po namus su žirklėmis rankose 
ieškodamas mergaitės, kol nebeišlaikei ir paskambinai policijai? 

— Nežinau. Nesu tikras. Gal kelias minutes. Dešimt, gal pen- 
kiolika... 

— Meluoji, galvijau! 

— Treisi... 

— Frenkai, jis — suknistas melagis, tikras gyvulys. Jeigu būtų 
radęs tą mergaitę, ji jau būtų morge, šalia motinos. 

— Ne. Ne, — su siaubu atsakė Semas. — Niekada nebūčiau 
nuskriaudęs Livės. 

— Bet tavo žmona manė kitaip, tiesa, Taneri? — Treisis dūrė 
pirštu Semui į krūtinę. — Ji parašė raštu, kad bijo palikti vaiką 
vieną su tavimi. Tu — narkomanas, apgailėtinas kalės vaikas, ir aš 
tau papasakosiu, kaip viskas vyko. Mąstei apie ją, gyvenančią vieną 
tame dideliame name, besilaikančią nuo tavęs atokiau ir saugančią 
nuo tavęs mergaitę, nenorinčią tavęs nė akyse matyti. Gal manei, 
kad ji guli su kitu vyru. Taip atrodančios moterys paprastai turi 

kitų vyrų. Tu apsikvaišinai ir nuvažiavai pas ją parodyti, kas čia 
viršiausias. 

— Ne, aš tik norėjau su ja pasikalbėti. 

— Bet ji nenorėjo su tavimi kalbėtis, tiesa, Taneri? Ji paliepė 
tau išeiti, taip? Liepė tau eiti po velnių. Gal iš pradžių ją tik partren- 
kei, na, kaip yra buvę anksčiau. 

— Tada viskas atsitiko netyčia. Nenorėjau jos sužeisti. Mes 
ginčijomės. 

— Ir tada paėmei žirkles. 

— Ne. — Jis stengėsi atsikvošėti, stengėsi suvaldyti pasklidu- 
sias mintis ir vaizdinius. — Tada buvome Livės kambaryje. Livės 
kambaryje Džiulė negalėjo turėti žirklių. 

— Buvai apačioje, pamatei ant stalo žirkles — žibančias ir aš- 
trias. Čiupai jas ir suraižei ją į gabalus, nes ji nebenorėjo su tavimi 
turėti nieko bendra. Jeigu tu negali jos turėti, vadinasi, jos neturės 
niekas kitas. Taip ir galvojai, Taneri, ką? Ta kalė nusipelnė mirties. 

— Ne, ne, ne, negalėjau to padaryti. Negalėjau. — Bet jis pri- 
siminė rankose laikęs žirkles, prisiminė, kaip pirštai spaudė metalą, 
kaip žirklių ašmenimis lašėjo kraujas. — Aš ją mylėjau. Aš ją mylėjau. 

— Jūs nenorėjote to padaryti, tiesa, Semai? — toliau ėmė 
klausinėti Frenkas, atsilošdamas kėdėje, kalbėdamas švelniu balsu ir 
žvelgdamas jam į akis. — Suprantu, ką tai reiškia. Kartais myli mo- 
terį taip, kad net imi kraustytis iš proto. Kai ji nesiklauso, negirdi, 
ką sakai, nesupranta, ko tau reikia, turi rasti būdą, kaip ją priversti 
išgirsti. Juk taip ir buvo, tiesa? Stengėtės rasti būdą, kaip priversti 
ją išgirsti, bet ji nesiklausė. Praradote pusiausvyrą. Ir kvaišalai darė 
savo. Jūs tiesiog nebegalėjote savęs kontroliuoti. Jūs ginčijotės, ir po 
ranka pasitaikė žirklės. Gal ji irgi jus puolė. O paskui viskas ir atsi- 
tiko, jums nesuskubus liautis. Kaip ir aną kartą, kai nenorėjote jos 
užgauti. Tai ir buvo tarsi koks nelaimingas atsitikimas. 

— Nežinau, — jo akis jau tvindė ašaros. — Žirkles turėjau, bet 
jau paskui. Šitai turėjo būti paskui. Aš jas iš jos ištraukiau. 

— Livė jus matė. 

Semo veidas apsiblausė; jis įbedė akis į Frenką. 

— Ką? 

— Ji jus matė. Ji jus girdėjo, Semai. Todėl ir nulipo laiptais. Jūsų 
ketverių metukų dukrelė — liudininkė. Nužudymo įrankis išmar- 
gintas jūsų pirštų atspaudų. Kruvinų jūsų pirštų atspaudų pilni na- 
mai — jų daugybė svetainėje, koridoriuje, laiptinėje. Kruvini pirštų 
atspaudai ir ant mažosios jūsų mergytės kambario durų rankenos. 
Tie atspaudai jūsų. Semai, daugiau ten nieko nebuvo, nebuvo jokio 
įsilaužėlio, kaip kad vakar mėginote mums pasakoti. Nebuvo jo- 
kio plėšiko. Nebuvo jokių įsilaužimo ženklų, nieko nepavogta, jūsų 
žmona nebuvo išprievartauta. Tą naktį namuose buvo trys žmonės: 
Džiulė, Livė ir jūs. 

— Turėjo būti dar kas nors. 

— Ne, Semai. Daugiau nieko nebuvo. 

— Dieve mano, Dieve mano, Dieve mano... — drebėdamas jis 
padėjo ant stalo galvą ir ėmė kūkčioti kaip vaikas. 

Baigęs kūkčioti Semas prisipažino. 


Frenkas trečią kartą perskaitė pasirašytą pareiškimą, atsistojo, pa- 
vaikščiojo po mažutį poilsio kambarėlį ir mėgino gurkštelėti bjau- 
raus drumzlino gėralo. Rankoje laikydamas artipilnį puodelį skysčio, 
kurį ir labiausiai ištroškęs pavadintų birzgalu, atsisėdo prie staliuko 
ir dar kartą perskaitė prisipažinimo dokumentą. 

Kai atėjo partneris, Frenkas prabilo nepakeldamas akių. 

— Treisi, čia yra skylių. Tokių skylių, pro kurias savo mylimu 
kadilaku pravažiuotum nė nenubraukęs dažų. 

— Žinau, — pritarė Treisis, pasibjaurėjęs įjungė kavos aparatą 
ir nuėjęs prie subraižyto šaldytuvo pavogė kažkieno gražiai sunoku- 
sią kriaušę. Atsikando, patenkintas pakramtė ir atsisėdo. 

— Tas vyriokas išvargęs, nusikamavęs, nervingas. Tą vakarą 

buvo apkvaišęs. Jis niekada tiksliai neprisimins visko taip, kaip 
buvo. 

Treisis nusišluostė per smakrą varvančias kriaušės sultis. 

— Žinome, kad tai padarė jis. Turime fizinių įrodymų, moty- 
vą, prielaidas. Užtinkame nusikaltimo vietoje — po velnių, juk yra 
liudininkas. Dabar turime dar ir prisipažinimą. Frenkai, savo darbą 
jau padarėme. 

— Taip, bet vis tiek galai nesueina. Ne viskas atitinka. Pavyz- 
džiui, jis teigia, kad sudaužė muzikinę dėžutę, mergaitės muzikinę 
dėžutę su Disnėjaus filmukų muzika. Nebuvo jokios muzikinės dė- 
žutės. Jis maišo du vakarus, jis sumalė juos į vieną. 

— Jis — suknistas narkomanas, — karščiavosi Treisis. — Jo 
suriesta istorija apie tai, kad atėjo po įsilaužimo — smegenų plovi- 
mas. Ji pati jį įsileido, juk tai patvirtino jos sesuo. Bičiuli, tas vyrio- 
kas — ne Ričardas Kimblas. Čia ne televizijos šou ir ne filmas. Jis 
paima žirkles ir beda jas Džiulei į nugarą, kol ši stovi nusisukusi. Ji 
parkrinta — nėra jokių žaizdų, rodančių, kad moteris gynėsi, — ir 
tada jis toliau ją bado, o ji šliauždama stengiasi nuo jo pasislėpti. 
Gavome atsakingų vyrukų ataskaitą — likęs aiškus kruvinas pėdsa- 
kas. Žinome, kaip viskas vyko. Man jau bloga. 

Jis numetė į šiukšlių dėžę kriaušės graužtuką ir patraukė kėdę, 
norėdamas paimti puodelį kavos. 

— Jau septynerius metus apžiūrinėju aukų palaikus, — mur- 
mėjo Frenkas. — Tai labiausiai sudarkytas mano matytas kūnas. 
Taip pasielgti su moterimi gali tik be galo daug jai jaučiantis vy- 
ras, — jis atsiduso ir pasitrynė nuvargusias akis. — Tiesiog norė- 
čiau aiškesnio pareiškimo, štai ir viskas. Koks nors gerai apmokamas 
advokatas dėl tų skylių gerai visus pašokdins, kol viskas baigsis. 

Papurtęs galvą jis atsistojo. 

— Einu namo; pažiūrėsiu, ar dar prisimenu, kaip atrodo žmo- 
na ir vaikas. 


— Bus tas advokatas ar jo nebus, — Frenkui atsistojus prabilo 

Treisis, — Semas Taneris neišsisuks ir visą likus; niekingą gyvenimą 
praleis narve. 

— Taip, tiesa. Ir toji maža mergaitė, visa tai patyrusi, kažkaip 
turės gyventi toliau. Štai kas varo mane iš proto, Treisi, štai kas 
mane draskyte drasko. 

Jis mąstė apie tai grįždamas namo, strigdamas didžiulėse eis- 
mo spūstyse greitkelyje, važiuodamas ramia gatvele, kurioje buvo 
susigrūdę mažyčiai tvarkingi nameliai, kaip ir jo paties, su lietaus 
ištroškusios vejos lopinėliais. 

Mintyse buvo įsirėžęs Olivijos veidelis — vaikiški apskriti 
skruostai, sužeistas tarsi suaugusio žmogaus akių žvilgsnis ir stul- 
binamai tamsūs antakiai. Ausyse nuolat skambėjo pirmi mergaitės 
sušnabždėti žodžiai: 

Čia yra pabaisa. 

Paskui jis įsuko į trumpą keliuką prie savo tinkuoto namelio, 
kur viskas buvo taip palaimingai normalu. Nojus kieme buvo pali- 
kęs ant šono numestą dviratį, o žmonos balzaminai vėl apvytę, nes ji 
pamiršo juos palaistyti. Dievas žino, kodėl ji tas gėles sodina. Ji žudo 
jas nuosekliai, kaip tikra sodo psichopatė. Aikštelėje jau stovėjo se- 
nasis jos folksvagenas vabalas, apklijuotas daugybe paveiksliukų ir 
lipdukų, bylojančių apie įvairiausias akcijas. Selija Breidi kolekcio- 
navo akcijas, kaip kai kurios moterys kolekcionuoja receptus. 

Frenkas pastebėjo, kad iš vabalo vėl laša tepalas; jis tarsi neno- 
rom tyliai nusikeikė ir išlipo iš automobilio. 

Tada atsilapojo lauko durys ir pokštelėjo vėl užsitrenkdamos. 
Iš namų kaip kulka išlėkė Frenko sūnus susitaršiusiais rudais plau- 
kais, nudaužytais keliais, avintis skylėtais sportiniais bateliais. 

— Labas, tėti! Ką tik grįžome iš protesto prieš banginių me- 
džioklę. Mama gavo banginių dainų įrašų. Garsas toks, lyg dainuotų 
ateiviai iš kosmoso. 

Frenkas susiraukė žinodamas, kad ištisas kelias dienas teks 
klausytis banginių dainų. 

— Tikiuosi, pietūs yra? 

— Pakeliui užsukome į „Colonel“. Įkalbėjau mamą. Varge, val- 
gydamas sveikuolių maistą gali numirti iš bado. 

Frenkas sustojo ir uždėjo sūnui ant peties ranką. 

— Mėgini man pasakyti, kad namuose yra keptas viščiukas? 
Nojau, taip su manimi nežaisk. 

Nojus nusijuokė žybčiodamas tamsiai žaliomis akimis. 

— Pilnas kibirėlis vištienos. Jeigu neskaičiuotume vieno gaba- 
liuko, kurį sušveičiau pakeliui namo. Mama sutiko su mano pasiū- 
lymu, nes sakė, kad dabar tau reikia gero maisto. 

— Taip. — Kaip gera gyventi su moterimi, kuri tave taip myli 
ir gerai pažįsta. Frenkas atsisėdo prieangyje, atsirišo kaklaraištį ir 
permetė ranką Nojui per petį, kai berniukas atsisėdo šalia. — Ma- 
nyčiau, tikrai reikia. 

— Per televiziją nuolat rodo reportažus apie tą kino žvaigždę. 
Apie Džiulę Makbraid. Matėme, kaip tu ir Treisis ėjote į tą didelį 
namą; buvo rodomos ir dar didesnio namo nuotraukos, to, kuriame 
ji buvo nužudyta. O visai neseniai, prieš pat tau grįžtant, rodė ir 
tą mažą mergaitę, jų dukrą. Ji išbėgo iš namo ir tikrai atrodė labai 
išsigandusi. 

Nojus neįstengė atplėšti nuo ekrano akių net ir tada, kai atro- 
dė, kad tos milžiniškos išsigandusios akys žvelgė tiesiai į jį melsda- 
mos pagalbos. 

— Žinai, tėti, jie taip ją apipuolė, o ji verkė ir šaukė užsidengu- 
si ausis, kol kažkas atėjo ir nusinešė namo. 

— O, Dieve, — Frenkas įsirėmė alkūnėmis į kelius ir užsiden- 
gė delnais veidą. — Vargšas vaikas. 

— Ką jie su ja darys, jei mama mirusi, o tėvą pasodins į kalė- 
jimą? 

Frenkas atsikvėpė. Nojus visada norėdavo žinoti, kas, kaip ir 
kodėl. Jie berniuko griežtai nekritikuodavo — tokia buvo Selijos 
pozicija, ir Frenkas ilgainiui ėmė manyti, kad žmona teisi. Berniu- 

kas sumanus, smalsus, mokėjo atskirti gera nuo bloga. Jis — polici- 
ninko sūnus, mąstė Frenkas, todėl turi žinoti, jog yra blogų žmonių, 
kurie ne visada sulaukia bausmės. 

— Gerai nežinau. Ji turi šeimą, kuri ją labai myli. Ir ta šeima 
padarys viską, ką tik galės. 

— Per televiziją sakė, kad ji buvo namuose, kai viskas įvyko. 
Ar tikrai? 

— Taip. 

— Ohohooo, — Nojus kasėsi ant kelio užsitraukusį šašą. — Ji 
atrodė tikrai išsigandusi, — sumurmėjo jis. 

Nojus išties žinojo, kad yra negerų Žmonių, kurie ne visada 
sulaukia bausmės. Jis suprato: tai, kad esi vaikas, dar nereiškia, kad 
būsi nuo jų apsaugotas. Bet jis niekaip negalėjo suprasti, ką reiškia 
bijoti tėvo. 

— Jai viskas bus gerai. 

— Tėti, kodėl jis taip padarė? — Nojus pažvelgė tėvui į akis. 
Ten jis beveik visada rasdavo atsakymą. 

— Gali būti, kad niekada nesužinosime. Kai kas sakys, kad jis 
per daug ją mylėjo, kai kas — kad buvo pamišęs, apsikvaišinęs, kad 
iš pavydo ar apimtas įtūžio. Vienintelis žmogus, iš tikrųjų ką nors 
žinantis, yra pats Semas Taneris. Bet dabar nesu tikras, ar jis pats ką 
nors supranta. 

Frenkas spustelėjo Nojui petį. 

— Eime pasiklausyti, kaip dainuoja banginiai, ir valgyti viš- 
tienos. 

— Su bulvių koše. 

— Sūnau, gali būti, kad pamatysi, kaip verkia suaugęs vyras. 

Nojus vėl nusijuokė ir kartu su tėvu žengė vidun. Tačiau ir jis 
tėvą labai mylėjo ir galėjo jį suprasti. Jis net neabejojo — kiaurą 
naktį girdės tėvo žingsnius, nes taip būdavo visada, kai jis itin neri- 
maudavo dėl darbo. 


Ketvirtas skyrius 


Išpažintis gali būti naudinga sielai, bet Semo Tanerio atveju ji dar 
ir padėjo blaiviau vertinti realybę, labiau susikaupti. Nepraėjus nė 
valandai po ašaringo pareiškimo pasirašymo, kai prisipažino žiauriai 
nužudęs žmoną, būdamas apsvaigęs nuo narkotikų, jis ėmė studi- 
juoti savo teises. 

Paskambino advokatui, anksčiau, kaip tvirtino pats Semas, tik 
sukomplikavusiam jo vedybinio gyvenimo problemas, ir pareikala- 
vo jam atstovauti. Jis buvo puolęs į paniką, nesveikavo ir dabar jau 
pamiršo pusę to, ką išdėstė prisipažinimo rašte. 

Taigi šis advokatas, specializavęsis šeimos reikalų srityje, pir- 
masis pareiškė, kad prisipažinimas išgautas prievarta; jis paliepė 
savo klientui pasinaudoti teise tylėti ir išsikvietė pastiprinimą. 

Gynybai turėjo vadovauti Čarlis Braitonas Smitas — šešias- 
dešimt vienerių lapinas su vešliais žilais plaukais, gudriomis akimis 
ir lazerio skvarbumo protu. Entuziastingai kibdavo į didžiulio dė- 
mesio sulaukiančias bylas ir labiau už viską mėgo audringas teismų 
kovas, ypač tokias, kuriose pasirodydavo ir gausus būrys žiniasklai- 
dos cirkininkų. 

Dar prieš išskrisdamas į Los Andželą jis pradėjo burti savo 
komandą — tyrėjus, klerkus, šalininkus, ekspertus, psichologus ir 
prisiekusiųjų žinovus. Žiniasklaidai nutekino savo skrydžio numerį 

ir atvykimo laiką ir iš anksto buvo pasirengęs — elegantiškai apsi- 
rengęs — Žurnalistų apgulčiai, kai tik išlips iš lėktuvo. 

Jo balsas buvo sodrus ir skardus, skambėjo iš giliai, lyg operos 
dainininko. Darydamas pirmą viešą pareiškimą kruopščiai apmąstė 
atitinkamą veido išraišką — turėjo atrodyti griežtas, susirūpinęs, iš- 
mintingas ir atjaučiantis. 

„Semas Taneris — nekaltas žmogus, savo paties tragedijos 
auka. Jis pačiu žiauriausiu būdu neteko mylimos moters, o dabar 
patirtą siaubą dar labiau padidino policijos skuba baigti bylą. Vilia- 
mės greitai ištaisyti šią neteisybę, kad Semas galėtų įveikti sielvartą 
ir grįžti namo, pas dukrelę.“ 

Jis neatsakinėjo į klausimus, daugiau nieko nekomentavo. Lei- 
do asmens sargybiniams praskirti kelią pro minią ir palydėti jį iki 
jau laukiančio limuzino. Įsitaisęs automobilyje įsivaizdavo, kaip visa 
žiniasklaida sumirgės intriguojančiais pranešimais apie jo atvykimą. 

Ir jis neklydo. 

Pamačiusi naujausias žinias apie Smito atvykimą į Los Andže- 
lą, Valė Makbraid išjungė televizorių, garsiai spragtelėdama mygtu- 
ką. Jiems visa tai — tik žaidimas, mąstė ji. Jiems visiems — spaudai, 
teisininkams, policijai, visuomenei. Tik dar vienas šou, keliantis rei- 
tingus, didinantis laikraščių ir žurnalų tiražus, teikiantis nuotraukas 
pirmiesiems spaudos puslapiams ar žinių laidoms. 

Jie naudojasi jos mažyle, vargšele nužudyta jos mažyle. 

Ir vis dėlto nebuvo įmanoma sustabdyti to, kas prasidėjo. Džiu- 
lė pasirinko gyventi viešą gyvenimą; panašiai ir numirė. 

Dabar teisininkai tuo pasinaudos. Visuomenės nuomonė bus 
iškreipta, ja bus pasinaudota mėginant auka paversti žmogų, kuris ją 
nužudė. Jis taps kankiniu. O Olivija — tik dar vienas įrankis. 

Tačiau šitai, tarė sau Valė, ji galės sustabdyti. 

Moteris tyliai išėjo iš kambario ir sustojo tik norėdama pa- 
žvelgti į Oliviją. Ji pamatė ant grindų, šalia anūkės, sėdintį Robą; 
sukišę galvas jiedu kartu kažką spalvino. 

Tai pamačiusi Valė norėjo ir šypsotis, ir verkti vienu metu. Ta- 
sai vyras — tvirtas kaip uola, pagalvojo pajutusi užplūdusį dėkingu- 
mą. Kad ir kaip stipriai į jį remtumeisi, jis liks tiesus. 

Ji paliko juos vienudu ir nuėjo ieškoti Džeimės. 

Namas buvo pastatytas laikantis taisyklingos „I“ formos. Kai- 
rėje atšakoje Džeimė buvo įsirengusi kabinetą. Prieš aštuonerius 
metus atvykusi į Los Andželą dirbti asmenine sesers asistente ji gy- 
veno ir dirbo laisvame Džiulės kambaryje, įrengtame mažame vieno 
aukšto namelyje kalnuose. 

Valė prisiminė tada šiek tiek nerimavusi dėl dukterų, tačiau jų 
skambučiai, laiškai ir viešnagės namuose tryško tokiu džiaugsmu ir 
maloniu jauduliu, kad nutarė netemdyti tos šviesos bambėdama ir 
berdama įspėjimus. Tame namelyje jos kartu gyveno dvejus metus, 
paskui Džiulė susipažino su Semu ir už jo ištekėjo. Po vestuvių pra- 
ėjus mažiau nei šešiems mėnesiams, su Deividu susižadėjo Džeimė. 
Muzikos grupėms vadovaujantis žmogus ir tiek, taip tada apie jį 
galvojo Valė. Bet paaiškėjo, kad Deividas — toks pat pastovus ir 
tvirtas, kaip jos Robas. 

Tada ji manė, kad jos mergaitės saugios ir laimingos, gyvena su 
gerais vyrais. Ir kaip galėjo šitaip klysti? 

Nusikratė šios minties kaip niekam tikusios ir prieš atidaryda- 
ma tyliai pabeldė į Džeimės kabineto duris. 

Kambarys atspindėjo Džeimės stilių ir meilę tvarkai. Paprastai 
elegantiškos vertikalios žaliuzės būna atitrauktos, kad įeitų saulės 
šviesa, matytųsi baseinas ir gėlės. Tačiau dabar namas buvo apgultas 
paparacų, apsiginklavusių teleskopiniais objektyvais, todėl žaliuzės 
aklinai užtrauktos, degė lempos, nors buvo tik popietė. 

Mes — kaip įkaitai, pamanė Valė, kai dukra vangiai jai šypte- 
lėjo ir tęsė pokalbį telefonu. 

Valė sėdėjo paprastoje minkštoje kėdėje kitoje stalo pusėje ir 
laukė. 

Ji pastebėjo, kad Džeimė atrodo pavargusi, ir kone atsiduso 

suvokusi, kiek mažai dėmesio per pastarąsias kelias dienas skyrė vie- 
ninteliam jai likusiam vaikui. 

Sukrūpčiojus širdžiai Valė užsimerkė ir kelis kartus tyliai 
įkvėpė. Jai reikėjo susikaupti ir spręsti svarbiausius klausimus, o ne 
klimpti į sielvartą. 

— Atsiprašau, mama, — Džeimė padėjo ragelį ir abiem ran- 
komis persibraukė per plaukus. — Tiek visko reikia padaryti. 

— O aš beveik niekuo tau nepadėjau. 

— Oi, ne, tikrai padėjai. Net neįsivaizduoju, kaip be tavęs ir 
tėčio būtume susitvarkę. Livė... dabar negaliu jai skirti tiek dė- 
mesio, kiek reikėtų. Didelę dalį naštos ant savo pečių užsikrovė 
Deividas. 

Ji atsistojo ir nuėjo prie nedidelio šaldytuvo paimti butelio 
vandens. Organizmas jau pradėjo maištauti prieš išmauktus galonus 
kavos. Kaktą nuolat atakavo bukas skausmas, rodos, nepasiduodan- 
tis jokiems vaistams. 

— Bet jis turi ir savų darbų, — tęsė Džeimė pripildydama dvi 
stiklines. — Yra žmonių, kurie siūlosi atsakinėti į skambučius, tele- 
gramas, žinutes, bet... 

— Viskas šeimai, — baigė Valė. 

— Taip. — Džeimė padavė stiklinę motinai ir prisėdo ant sta- 
lo. — Prie Džiulės namų vartų žmonės neša gėles. Turėjau pasi- 
rūpinti, kad jos visos būtų paskirstytos po ligonines. Tai padaryti 
man padeda Lukas Meningas, tebūnie jis palaimintas. Jau pradėjo 
plaukti laiškai; nors Džiulės agentė Lu ketina padėti su jais susido- 
roti, manau, per savaitę ar dvi būsime jais užversti. 

— Džeime... 

— Sulaukėme viso kalno kino pasaulio žmonių, su kuriais ji 
dirbo, kuriuos pažinojo, užuojautų. O telefono skambučiai... 

— Džeime, — jau griežčiau ištarė Valė. — Turime pasikalbėti 
apie tai, kas bus toliau. 


— Tai tas man toliau ir bus. 

— Sėskis, — vėl suskambus telefonui Valė papurtė galvą. — 
Tegu skamba, Džeime; sėskis. 

— Gerai. Gerai, — Džeimė pasidavė ir atsisėdusi atmetė galvą. 

— Bus teismas, — pradėjo Valė, ir tai išgirdusi Džeimė vėl 
atsisėdo tiesiai. 

— Nėra prasmės dabar apie tai galvoti. 

— Tačiau reikia viską apgalvoti. Žavusis Semo naujas advoka- 
tas jau kalbėjo per televiziją — maivėsi ir pūtėsi. Yra žmonių, netve- 
riančių savame kailyje iš noro pasakyti, kad jis negalėjo to padaryti. 
Jis — didvyris, auka, tragedijos veikėjas. Ir labai daug kas ims taip 
galvoti procesui nepasibaigus. 

— Tau nereikėtų tokių dalykų klausytis. 

— Nereikėjo ir neketinu daugiau klausytis, — dabar Valė kal- 
bėjo nuožmiu balsu. — Neketinu leisti Livei klausytis tokių kalbų, 
neketinu leisti jai kur nors rodytis ar būti išnaudojamai, kaip nutiko 
tada, kai ji išėjo į lauką. Džeime, noriu nusivežti ją namo. Noriu 
kiek įmanoma greičiau išsivežti ją į Vašingtoną. 

— Išsivežti namo? — akimirką Džeimės galvoje buvo visai 
tuščia. — Bet jos namai čia. 

— Žinau, kad tu ją myli. Mes visi mylime. — Valė padėjo stik- 
linę, kad galėtų paimti dukrą už rankos. — Džeime, paklausyk. Ta 
maža mergytė negali čia likti, negali gyventi uždaryta šiame name 
kaip kalinė. Ji net negali išeiti į kiemą. Negalime rizikuoti leisdami 
jai prieiti prie lango, kad koks nors fotografas neprisėlintų ir jos ne- 
nufotografuotų. Ji negali taip gyventi. Nė vienas iš mūsų negalėtume. 

— Viskas praeis. 

— Kada? Kaip? Galbūt... gal tikrai viskas kiek aprims, bet tik 
ne dabar, kol dar neįvyko teismas. Rudenį ji negalės pradėti lankyti 
parengiamosios klasės, be asmens sargybinių negalės žaisti su drau- 
gais, žmonės į ją žvilgčios, spoksos, badys pirštais, šnabždėsis. O kai 
kas ir nesivargins šnabždėdamas, kalbės garsiai. Nenoriu, kad ji visa 
tai patirtų. Nemanau, kad ir tu norėtum. 

— O, Dieve, mama, — plėšoma vidinių prieštaravimų Džeimė 
atsistojo. — Aš noriu ją auginti. Mes su Deividu jau kalbėjomės 
apie tai. 

— Kaip tu galėtum ją auginti čia, širdele? Kai tiek prisimini- 
mų, tiek viešumo, tokia rizika... Ji turi būti nuo visko apsaugota, bet 
tik ne užrakinta namuose, kad ir kokie gražūs tie namai būtų. Ar 
judu su Deividu norėtumėte atsisakyti namų, darbo, įprasto gyveni- 
mo būdo ir ją išvežti kitur, o paskui jai skirti visą laiką? Tavo tėvas 
ir aš galime mergaitei suteikti saugią vietelę. Galime paslėpti ją nuo 
žiniasklaidos. — Ji giliai įkvėpė. — Beje, aš ketinu susitikti su savo 
advokatu ir pradėti globos perėmimo procedūrą. Neleisiu, kad tas 
žmogus kada nors prie jos mėgintų artintis. Džeime, taip mergaitei 
bus geriau. Ir Džiulė to norėtų. 

O kaip aš? — norėjo šaukti Džeimė. O kaip mano norai ir 
poreikiai? Juk būtent ji guodė Livę, susapnavusią košmarus, ramino, 
supo ir sėdėjo šalia ilgas tamsos valandas. 

— Ar tareisi su tėčiu? — dabar ji kalbėjo prislopintu balsu, 
nusigręŽusi. 

— Kalbėjomės šįryt. Jis man pritaria. Džeime, taip bus geriau- 
sia. Tu su Deividu galėsi atvažiuoti ir būti kiek tinkama. Ji visada 
bus ir tavo, bet tik ne čia. Ne čia. 


Pamatęs Džeimę Melburn, Frenkas nustebęs atsistūmė su kėde nuo 
stalo. Žengdama į kabinetą ji nusiėmė tamsius akinius ir neramiai 
vartė juos rankose. 

— Detektyve Breidi, jei turite laiko, norėčiau su jumis pasi- 
kalbėti. 

— Turiu, žinoma. Einame į poilsio kambarį, — jis pamėgino 
nusišypsoti, — tik kavos gerti nerekomenduoju. 

— Ir negerčiau, šiuo metu stengiuosi nuo kavos susilaikyti. 

— Ar norėtumėte pasikalbėti ir su detektyvu Harmonu? 

— Nebūtina jūsų abiejų atitraukti nuo darbų, — ji žengė į ankš- 
tą kambarėlį. — Atėjau iš anksto nesiruošusi. Paprasta nebuvo, — 
pridūrė Džeimė ir priėjo prie mažo langelio. Gerai, kad čia apskritai 
yra langas, pamanė. Ji bent jau galės žiūrėti į lauką. — Žurnalistai 
tebebudi. Dabar jau ne tiek daug, bet vis tiek kai kurie įsitaisė ilgam. 
Man atrodo, pervažiavau vieną pasipūtėlį iš Ketvirto kanalo. 

— Vis tiek jis man niekada nepatiko. 

Džeimė atsirėmė rankomis į palangę ir nusijuokė. O tada jau 
nebegalėjo nustoti. Purslojantys garsai pralaužė tariamą užtvarą. 
Jos pečiai krūpčiojo, juokas pavirto į kūkčiojimus. Laikėsi įsitvėrusi 
palangės ir lingavo pirmyn atgal, kol galiausiai Frenkas švelniai pa- 
sodino ją į kėdę, padavė dėžutę su servetėlėmis ir laikė paėmęs už 
rankos. 

Jis nieko nesakė, tik laukė, kol ji išsilies. 

— Atleiskite. Atleiskite, — Džeimė įnirtingai pašiojo iš dėžu- 
tės servetėlę po servetėlės. — Ne to čia atėjau. 

— Jeigu neprieštarausite, ponia Melburn, pasakysiu, kad jau 
pats laikas išsivaduoti nuo emocijų. Kuo ilgiau viską gniaužiate, tuo 
daugiau visko kaupiasi. 

— Tai Džiulė buvo emocingoji. Ji viską pajausdavo didžiulė- 
mis, galingomis bangomis. — Džeimė pūtė nosį. — Buvo iš tų mo- 
terų, kurios verkdamos atrodo ypač žaviai. — Kalbėdama šluostėsi 
paraudusias, užtinusias akis. — Ir už tai buvo galima jos nekęsti, — 
Džeimė atsilošė kėdėje. — Vakar palaidojau seserį. Dabar, kai viskas 
baigėsi, stengiuosi šiek tiek nuo visko atsiriboti, bet vis tiek į galvą 
lenda visokios mintys. 

Ji giliai atsiduso. 

— Tėvai nori išsivežti Oliviją į Vašingtoną. Jie nori tapti jos 
globėjais ir ją išsivežti. — Ji išsitraukė dar vieną servetėlę ir ėmė 
kruopščiai ją lankstyti kvadratukais. — Kodėl jums visa tai pasa- 
koju? Ketinau papasakoti Deividui ir išsiverkti jam ant peties, bet 
pasijutau einanti į garažą ir lipanti į automobilį. Turbūt turėjau pa- 

sikalbėti su žmogum, kuris nėra labai glaudžiai su viskuo susijęs, bet 
ir nėra prašalaitis. Laimėjote jūs. 

— Ponia Melburn... 

— Kodėl dabar, kai jūsų akivaizdoje išsiverkiau, jums nepradė- 
jus manęs vadinti Džeime? Ir aš daug patogiau jausčiausi galėdama 
į jus kreiptis „Frenkai“. 

— Gerai, Džeime. Jūs susidūrėte su didžiausia nelaime, kokia 
tik gali ištikti, ir viskas jus užgriuvo vienu metu. Baisu ir pagalvoti. 

— Manote, kad dėl Livės mano motina teisi. 

— Negaliu kalbėti jūsų šeimos vardu. — Frenkas atsistojo ir 
įpylė vandens. — Būdamas tėvas, — tęsė jis, padavęs Džeimei po- 
pierinį puodelį, — manau, stengčiausi savo vaiką išgabenti kuo to- 
liau nuo šios maišalynės, bent jau kuriam laikui. 

— Taip, protu suvokiu. — Tačiau Džeimės širdis, jos širdis 
neišmanė, kiek dar bus galima pakelti. — Vakar rytą, prieš Mišias, 
išsivedžiau Livę į galinį kiemelį. Kiemelis apaugęs medžiais, atrodė 
ganėtinai saugus. Norėjau pamėginti su ja pasikalbėti, stengiausi pa- 
dėti jai suprasti. Šįryt laikraštyje pamačiau mūsų abiejų nuotrauką. 
To fotografo nė nepastebėjau. Nenoriu, kad su ja būtų taip elgiamasi. 

Džeimė giliai įkvėpė. 

— Noriu susitikti su Semu. 

Frenkas vėl atsisėdo. 

— Taip su savimi nesielkite. 

— Vis tiek teks su juo susitikti teisme. Teismo proceso metu 
kasdien turėsiu žvelgti jam į akis. Man reikia jį pamatyti dabar, kol 
viskas neprasidėjo. Turiu tai padaryti dar prieš išvykstant Livei. 

— Nežinau, ar jis sutiks. Jo advokatai jį laiko už trumpo pa- 
vadėlio. 

— Jis vis tiek su manimi susitiks. — Džeimė atsistojo. — Ne- 


galės susilaikyti. Jo ego jam neleis. 

Frenkas ją nusivedė nusprendęs, kad ji ras būdų, kaip padaryti tai, ką 
jautė privalanti padaryti, su jo pagalba arba pati viena. 

Džeimė tylėjo, kol jie aiškinosi su apsaugos darbuotojais ir to- 
liau veikė laikydamiesi protokolo. Ji tylėjo ir įėjusi į lankytojų zoną 
su ilgais stalais ir stiklinėmis pertvaromis. Frenkas pasiūlė atsisėsti 
ant taburetės. 

— Dabar privalau išeiti. Šiuo metu negaliu su juo bendrauti be 
jo advokato. Būsiu už durų. 

— Man viskas bus gerai. Dėkoju. 

Džeimė suėmė save į rankas, todėl nekrūptelėjo išgirdusi 
džeržgiantį signalą. Prasivėrė durys, ir buvo įvestas Semas. 

Ji norėjo, kad jis atrodytų išblyškęs, paliegęs, papilkėjęs ir susi- 
taršęs. Kaip jis gali taip puikiai atrodyti, mąstė sugniaužusi į kumš- 
čius ant kelių nuleistas rankas, kaip gali būti taip lengvabūdiškai gra- 
žus? Išvaizdos neprastino nei aršiai spiginančios lempos, nei išblukę 
kalėjimo drabužiai. Tiesą sakant, visa tai dar labiau išryškino jo grožį. 

Jam atsisėdus ir pažvelgus skaudžiu ryškiai mėlynų akių žvilgs- 
niu, Džeimė kone tarėsi išgirsianti režisieriaus šūksnį: „Iškirpkite! 
Išspausdinkite!“ 

Ji nenuleido nuo jo akių ir ištiesė ranką siekdama ragelio. Kito- 
je stiklo pusėje Semas padarė tą patį. Išgirdo, kaip jis atsikrenkščia. 

— Džeime, taip džiaugiuosi, kad atėjai. Krausčiausi iš proto. 
Džiulė, — jis užsimerkė. — Dieve, Džiulė... 

— Tu ją nužudei. 

Jis atsimerkė. Semo akyse ji išskaitė skausmą ir didžiulį neri- 
mą. O, svarstė ji, oho, jam puikiai sekasi. 

— Negali tuo tikėti. Gerasis Dieve, Džeime, tu geriau nei kas 
nors kitas žinojai, kaip mes vienas kitą mylėjome. Niekada nebūčiau 
galėjęs jos nuskriausti. Niekada. 

— Jau daugiau kaip metai tu nieko daugiau ir nedarai, tik 
ją skriaudi pavyduliaudamas, be reikalo kaltindamas, vartodamas 
kvaišalus. 


o5 NORĄ ROBERTS 


— Lankausi reabilitacijos skyriuje. Sutinku, turiu bėdų; jeigu 
būčiau jos klausęs, jeigu tik būčiau jos paklausęs, tą naktį būčiau ten 
buvęs, ir ji tebebūtų gyva. 

— Tą naktį ten ir buvai, todėl ji ir nebegyva. 

— Ne. Ne. — Jis prispaudė prie stiklo ranką, tarsi mėgindamas 
ją paliesti. — Aš ją radau. Džeime, privalai manęs klausyti... 

— Ne, neprivalau, — Džeimė pajuto užplūstantį ramumą. — 
Ne, Semai, neprivalau. Bet tu privalai. Kiekvieną dieną, kiekvieną 
valandą, kiekvieną paros minutę meldžiu, kad kentėtum, kad su- 
mokėtum už tai, ką padarei. Kad ir ką jie tau skirtų, to niekada ne- 
pakaks, tikrai niekada nepakaks, bet svajoju, Semai, kad visą likusį 
gyvenimą praleistum narve. Šitai man padės ištverti. 

— Jie mane išleis, — galugerklyje jam strigo panika ir šleikš- 
tulys. — Policijai niekas nesvarbu, jiems reikia tik antraščių. O kai 
išeisiu, pasiimsiu Livę ir viską pradėsiu iš naujo. 

— Tau Livė tokia pat mirusi kaip ir Džiulė. Tu jos niekada 
nebepamatysi. 

— Negali atimti iš manęs dukters. — Jo akys užsidegė įtū- 
žiu, žybtelėjo ir neapykantos kibirkštys. — Išeisiu ir pasiimsiu, kas 
mano. Tu visada pavydėjai Džiulei. Visada žinojai, kad esi antra. 
Norėjai to, ką turi ji, bet negausi. 

Džeimė nieko nesakė, leido jam šėlti. Jo balsas bjauriai bir- 
bė ausyse. Ji nenuleido nuo jo akių, nekrūpčiojo nuo nuožmių jo 
žvilgsnių ar šlykščių žodžių, kuriais buvo išvadinta. 

Kai jis nuvargo, kai vos gaudė kvapą sugniaužęs kumščius, 
Džeimė ramiai pratarė: 

— Semai, dabar tavo gyvenimas štai toks. Apsidairyk. Sienos 
ir grotos. Jeigu tave kada nors ir išleis, jeigu kada nors atrakins šį 
narvą, išeisi būdamas senis. Palūžęs, sugniuždytas senis. Tik kadras 
vėlyvą naktį rodomame filmuke. Niekas neprisimins tavo vardo. 
Niekas nė nežinos, kas esi. 

Tada ji pirmą kartą nusišypsojo nuožmia plačia šypsena. 

— Olivija — taip pat. 

Džeimė padėjo ragelį nepaisydama įnirtingų jo dūžių į stiklą, 
šaltai žiūrėdama, kaip jo raminti ateina apsaugininkas. Jis rėkė — 
Džeimė matė, kaip juda lūpos, matė, kaip įtūžio raudoniu užsiplies- 
kia skruostai, apsaugininkui jį stumiant link durų. 

Kai Semui už nugaros užsitrenkė durys, kai išgirdo trakštelėju- 
sią spyną, Džeimė giliai atsikvėpė ir pajuto artėjančią ramybę. 


Kai tik grįžo namo, koridoriuje ją atskubėjo pasitikti Deividas. Jis ją 
apsikabino ir stipriai prisispaudė. 

— Dieve, Džeime, kur buvai? Baisiai nerimavau. 

— Atleisk. Turėjau kai ką padaryti, — atsilošusi ji palietė Dei- 
vido skruostą. — Man viskas gerai. 

Minutėlę jis įdėmiai žvelgė į Džeimę, ir jo akys pragiedrėjo. 

— Taip, matau. Kas nutiko? 

— Šį tą pašalinau iš savo organizmo, — ji pabučiavo Deividą ir 
atšlijo. Galiausiai vis tiek jam papasakos, ką nuveikė, mąstė Džeimė. 
Bet ne dabar. — Man reikia pasikalbėti su Live. 

— Ji viršuje. Džeime, kalbėjausi su tavo tėvu. Žinau, kad jie 
nori išsivežti ją į šiaurę, toliau nuo viso šito. 

Džeimė kietai sučiaupė lūpas. 

— Tu su jais sutinki. 

— Atleisk, širdele, bet taip, sutinku. Čia bus visokių bjaurasčių, 
Dievas žino, kiek tai tęsis. Manau, turėtum išvykti ir tu. 

— Juk žinai, negaliu. Manęs reikės teismo proceso metu, o jei 
ir nereikės, — tęsė ji, nespėjus Deividui įsiterpti, — vis tiek turėsiu 
viską stebėti. Būtinai, Deividai; dėl savęs ir dėl Džiulės, — Džeimė 
spustelėjo jam ranką. — Leisk pasikalbėti su Live. 

Džeimė lėtai lipo laiptais. Skauda, mąstė ji. Skausmingas buvo 
kiekvienas žingsnis. Tikrai keista, kiek skausmo gali sugerti žmo- 

gaus širdis. Ji atidarė duris į gražųjį kambarį, kurį buvo specialiai 
įrengusi mažosios dukterėčios viešnagėms. 

Džeimė pamatė užtrauktas užuolaidas, vidury dienos plies- 
kiančią šviesą. Dar vienas kalėjimas, pamanė žengdama vidun. 

Jos motina sėdėjo ant grindų šalia Livės ir žaidė su įmantria 
plastikine pilimi ir tuzinu mažų žmogeliukų. Valė pakėlė akis ir, 
uždėjusi ranką Livei ant petuko, pažvelgė į Džeimę. 

Šis gestas pasakė Džeimei, kaip labai kenčia jos motina, todėl 
ji pasistengė nutaisyti šypsenėlę ir žengė artyn. 

— Na, ką čia turite? 

— Dėdė Deividas man nupirko pilį, — sučiauškėjo išties pra- 
džiugusi Olivija. — Čia yra karalius, karalienė, princesė, slibinas ir 
viskas viskas. 

— Gražu. — Zė/aimina tave Dievas, Deividai, pamanė Džei- 
mė ir įsitaisė ant grindų. — Ar čia — karalienė? 

— Aha. Ji vardu Didingoji. Taip, močiute? 

— Taip, vaikeli. O štai čia — karalius Išmintingasis ir princesė 
Žavingoji. 

Olivijai žaidžiant Džeimė uždėjo mamai ant rankos delną. 

— Gal galėtum nulipti į apačią ir pažiūrėti, ar nėra užplikyta 
kavos. 

— Galėčiau, žinoma, — viską supratusi Valė pasuko ranką 
taip, kad jų delnai susitiktų. 

Likusi viena su mergaite, Džeimė tyliai sėdėjo ir žiūrėjo. 

— Live, ar prisimeni mišką? Močiutės namą miške, didžiulius 
medžius, upeliukus ir gėles? 

— Buvau ten dar visai mažytė, bet neprisimenu. Mama sakė, 
kada nors ten nuvažiuosime, ir ji man parodys pačias mieliausias 
savo vieteles. 

— Ar norėtum ten nuvažiuoti? Į močiutės namus? 

— Pasisvečiuoti? 

— Gyventi. Galiu lažintis, kad gyventum tame pačiame kam- 

baryje, kuriame gyveno tavo mama, kai dar buvo maža mergaitė. Tai 
didelis senas namas miške. Kur tik pažvelgsi — visur medžiai, ir kai 
pučia vėjas, jie dūsauja, dreba ir dejuoja. 

— Ar miškas stebuklingas? 

— Taip, galima sakyti, jis stebuklingas. Dangus labai mėlynas, 
o miško glūdumoje šviesa žalia žalia, o žemė minkštutė. 

— Ar mama ten atvažiuos? 

Taip, mąstė Džeimė, tikrai keista, kad širdis gali pakelti tiek 
skausmo nenustodama plakti. 

— Jos dalelė niekada nė neišvyko, jos dalelė visada ten ir liks. 
Pamatysi vietas, kur žaidėme būdamos mažos. Močiutė ir senelis 
labai gerai tavimi rūpinsis. 

— Ar tie namai labai labai toli? 

— Ne taip labai ir toli. Atvažiuosiu tavęs aplankyti, — ji pa- 
sisodino Oliviją ant kelių. — Atvažiuosiu kiek galėdama dažniau. 
Vaikščiosime po mišką, braidysime po upelius, kol močiutė mus pa- 
kvies namo valgyti sausainių ir gerti karšto šokolado. 

Olivija įbedė veidelį Džeimei į petį. 

— Ar pabaisa mane ten suras? 

— Ne, — Džeimė tvirčiau ją apsikabino. — Ten visada būsi 
saugi. Pažadu. 


Bet ne visus pažadus galima ištesėti. 


Penktas skyrius 


Didžioji giria, 1987-ieji 


Tryliktąją savo vasarą Olivija buvo aukšta, išlaki mergaitė su di- 
džiule medaus spalvos plaukų kupeta. Kone tokio paties atspalvio 
migdolo formos akys švietė iš po tamsių vešlių antakių. Ji atsisa- 
kė svajonių apie princesės gyvenimą pilyje dėl kitokių tikslų, kurių 
buvo ne vienas — nuo ketinimų tapti tyrinėtoja ar veterinare iki 
norų dirbti eigule; toks ir buvo dabartinis jos tikslas. 

Žalių šešėlių ir drėgnų kvapų sklidinas miškas buvo jos pasau- 
lis, iš kurio retai teišeidavo. Ten dažniausiai būdavo viena, bet nie- 
kada nesijausdavo vieniša. Senelis ją išmokė sekti žvėrių pėdsakais, 
sėlinti paskui elnią ar briedį apsiginklavus fotoaparatu, tyliai sėdėti 
minutėms virstant į valandas ir stebėti didingą jauniklio kelionę ar 
gėrėtis patelės ir jos mažylio grakštumu. 

Ji išmoko pažinti medžius, gėles, samanas ir grybus, nors taip 
ir neišmiklino rankos jų piešti, nors močiutė vylėsi. 

Ji ramiai leisdavo dienas žvejodama su močiute; tada ir išsi- 
ugdė kantrybę. Padėdavo rūpintis medžiotojų nameliu ir stovykla- 
viete, kuriuos Didžiojoje girioje buvo įrengę Makbraidai prieš dvi 
kartas; tada Olivija suprato, kas yra atsakomybė. 

Jai buvo leidžiama klajoti po mišką, braidyti upeliuose, lipti į 
kalnus, bet niekada niekada negalėjo viena išeiti iš jų valdų. 

Taigi ji sužinojo, kad laisvė turi ribas. 

Iš Los Andželo išvyko prieš aštuonerius metus ir niekada ten 
negrįžo. Olivija menkai teprisiminė namus Beverli Hilse — aukštų 
lubų ir blizgios medienos vaizdinių nuotrupos, gražios spalvos ir 
ryškiai mėlyno vandens sklidinas gėlių apsuptas baseinas. 

Pirmus mėnesius ji gyveno dideliame name miške ir nuolat 
klausinėdavo, kada grįš ten, kur ji gyveno, kada jos pasiimti atva- 
žiuos mama, kur yra tėtis. Bet kai tik ta paklausdavo, močiutė kietai 
sučiaupdavo lūpas, o jos akys patamsėdavo ir imdavo žibėti. 

Taip Olivija išmoko laukti. 

Paskui išmoko pamiršti. 

Ji užaugo aukšta ir tvirta. Spintoje besislepianti maža trapi 
mergaitė teliko prisiminimuose; kartais pasivaidendavo sapnuose. 
Gyventi dabartimi — tai dar viena jos išmokta pamoka; šią pamoką 
ji įsiminė labai gerai. 

Baigusi dienos darbus stovyklavietėje, Olivija žingsniavo ta- 
keliu namo. Dabar visa popietė buvo jos, ir tai toks pat atlygis kaip 
alga, kurią močiutė pervesdavo į jos banko sąskaitą mieste du kartus 
per mėnesį. Ji svarstė, ar nevertėtų pažvejoti arba užkopti į kalną ir 
pasvajoti žiūrint į ežerą, bet Olivija jautėsi per daug energinga to- 
kiai sėsliai veiklai. Mielai pasimaudytų, nors orai dar neįšilę, tačiau 
viena iš griežčiausių močiutės taisyklių buvo priesakas nesimaudyti 
vienai. 

Retsykiais Olivija šią taisyklę sulaužydavo ir prieš grįždama 
namo visada stengdavosi kuo geriau išsidžiovinti plaukus. 

Dabar jai atrodė, kad močiutė per daug nerimauja — per daž- 
nai, kone kiekvieną vakarą. Vos Olivijai nusičiaudėjus ji puldavo 
prie telefono skambinti gydytojui, nebent seneliui pavykdavo ją 
sulaikyti. Jeigu Olivija dešimčia minučių pavėluodavo grįžti namo, 
močiutė išeidavo į priebutį jos ieškoti. 

Kartą ji vos neiškvietė gelbėtojų, nes stovyklavietėje Olivija už- 
sižaidė su kitais vaikais ir pamiršo grįžti namo iki sutemstant. 

Olivija raukydavosi apie tai galvodama. Miške ji niekada ne- 
pasiklystų. Miškas — namai; čia kiekvienas keliukas ir posūkis jai 
buvo taip gerai pažįstamas, kaip kambariai namuose. Ji žinojo, kad 
senelis buvo taip pasakęs, nes ne kartą girdėjo juodu dėl to barantis. 
Po tokių ginčų močiutė kelioms dienoms aprimdavo, bet paskui vėl 
viskas prasidėdavo iš naujo. 

Ji žingsniavo per besismelkiančią šviesiai žalią šviesą ir švelnius 
miško šešėlius, kol išėjo į laukymę, kur stovėjo kelias kartas matęs 
Makbraidų namas. 

Ramioje saulėkaitoje senuose akmenyse tviskėjo žėručio kruo- 
pelės. Lyjant išryškėdavo ir imdavo spindėti pasislėpusios akmens 
spalvos — rudas, raudonas ir žalias švytėjimas. Sužėrėdavo langai, 
pro kuriuos plūsdavo raminanti prieblanda. Namas triaukštis, kie- 
kvieną aukštą skyrė ir kartu į visumą jungė kyšantys balkonai. Pa- 
matus gaubė gėlės, paparčiai ir laukiniai rododendrai, nusidriekian- 
tys į vešlų įvairių augalų sodą, kurį Olivijos senelis čiūčiavo kaip 
mylimą vaikelį. 

Iš akmeninių puodynėlių purpurines ir baltas didžiules galvas 
kėlė našlaitės, visą pirmo aukšto balkoną buvo nutūpę margi ir raus- 
vi balzaminai. 

Su seneliu ir jo gėlėmis Olivija praleido daug mielų valandėlių. 
Rankos — žemėje, galva — debesyse... 

Ji žingsniavo akmeniniu taku žirgliodama milžino žingsniais 
arba tipendama kaip mažylis, stengdamasi aplenkti žiojinčius ply- 
šius. Užlėkė laiptais, mikliai apsisuko ir atidarė lauko duris. 

Vos įėjusi vidun Olivija suprato, kad namai tušti. Perėjusi per 
didelėmis apspurusiomis sofomis apstatytą kambarį šiltomis gelto- 
nomis sienomis, ji vis tiek iš pratimo šūktelėjo. 

Įkvėpusi užuodė ką tik iškeptų sausainių aromatą ir apsidžiau- 
gė. Atėjusi į virtuvę ir supratusi, kad sausainiai avižiniai, Olivija at- 
siduso. 


— Kodėl negalima iškepti sausainių su šokoladu, — murmėjo 

kišdama ranką į didelę stiklinę vazą su skanumynais. — Galėčiau 
suvalgyti milijoną šokoladinių sausainių. 

Olivija godžiai kibo į sausainius, skaitydama ant šaldytuvo pri- 
segtą raštelį. 

Live, turėjau išlėkti į miestą, į turgų. Į svečius atvažiuoja teta 
Džeimė ir dėdė Deividas. Jie bus čia jau šįvakar. 

— Valio! — šūktelėjo Olivija išpūsdama trupinius. — Dova- 
nos! 

Norėdama atšvęsti tokią naujieną, Olivija paėmė trečią sausai- 
nį, bet paskui tyliai sumurmėjo „prakeikimas“, nes perskaitė likusią 
žinutės dalį. 

Mieloji, niekur neik iš namų, nes man grįžus turėsi padėti ruošti 
vaišes. Gali susitvarkyti kambarį, jei tik apskritai jį rasi. Ir liaukis val- 
giusi sausainius. Myliu. Močiutė. 

— Va tai tau... — nuoširdžiai apgailestaudama Olivija užden- 
gė sausainių vazelę. 

Dabar reikės sėdėti namie. Močiutė apsipirkinės ištisas valan- 
das. Ir ką veikti kiaurą dieną? Pasijutusi nuskriausta Olivija užlipo 
galiniais laiptais. Jos kambarys ne toks jau ir netvarkingas. Čia tik 
jos daiktai, ir viskas. Na ir kas, kad vienas ar kitas daiktelis išimtas ir 
kur nors padėtas, juk vis tiek kada nors jo prisireiks. 

Po kambarį buvo paskleisti visi jos projektai ir pomėgiai — 
akmenų kolekcija, laukinių gyvūnų ir augalų piešiniai su apačioje 
stropiai išvedžiotais moksliškais pavadinimais. Chemiko rinkinys, 
kurio ji taip beprotiškai troško per praėjusias Kalėdas, dabar buvo 
užkeltas ant lentynos ir pamirštas, tik mikroskopas stovėjo garbin- 
goje vietoje — ant darbo stalo. 

Čia buvo ir dėžutė nuo batų, prigrūsta to, ką Olivija vadino pa- 
vyzdžiais — dėžutėje buvo medžių šakelių, negyvų vabalų, paparčių 
viršūnėlių, plaukų, tabako nuograndų ir žievės gabaliukų. 

Drabužiai, kuriais vakar vilkėjo, gulėjo sumesti į krūvą ant 
grindų — tiksliai ten, kur juos ir nusirengė. Lova neklota, antklodė 

ir paklodė susuktos į gniutulą; lova atrodė taip, kaip atrodė anksti 
rytą, Olivijai atsikėlus. 

Olivijos manymu, viskas čia labai gerai. Bet ji vis tiek nuėjo 
prie lovos, nutraukė antklodę, kelis kartus supurtė pagalves. Nerei- 
kalingus batus nuspyrė po lova, drabužius nustūmė arčiau skalbi- 
nių krepšio ir spintelės, nupūtė nuo stalo dulkes ir trintuko drožles, 
pieštukus sudėjo į stiklainiuką, popierius sukišo į stalčių ir pagalvo- 
jo, kad darbas baigtas. 

Olivija pagalvojo: dabar būtų galima susirangyti ant palangės 
ir valandėlę pasvajoti ir paliūdėti. Lingavo medžiai, pučiant vėjeliui 
dūsavo ir siūbavo aukštų eglių ir vakarinių cūgų viršūnės. Dangus 
vakaruose buvo patamsėjęs, pranašavo besiartinančią audrą. Olivija 
galėjo sėdėti ir stebėti, kaip atsirita lietaus debesys, spėlioti, ar pa- 
matys lietaus juostą prieš jam prapliumpant. 

Būtų daug daug geriau išeiti į lauką, užuosti lietų, atgręžti vei- 
dą lašams ir traukti vidun lietaus ir pušų kvapą. Keistai vienišas kva- 
pas, visada mąstydavo Olivija. Geriau jį gerti, kai esi viena. 

Ji kone taip ir padarė — jau rengėsi eiti link aukštų stiklinių 
durų, vedančių į balkoną. Tačiau dėmesį patraukė ant lentynų su- 
krautos dėžutės, žaidimai ir dėlionės. Močiutė jau ištisas savaites 
prašo sutvarkyti šią netvarką. Dabar, kai atvažiuoja teta Džeimė, 
savaime suprantama, atvešianti dovanų, vėl teks išklausyti paskaitą 
apie tvarką ir būtinybę saugoti savo daiktus. 

Giliai atsidususi kankinės atodūsiu Olivija nukėlė seniai pa- 
mirštas stalo žaidimų ir dėlionių dėžutes ir sukrovė į sverdėjančią 
krūvą. Nutarė viską nunešti į palėpę; tada kambarys bus beveik to- 
bulas. 

Olivija atsargiai užlipo laiptais ir atidarė duris. Užsidegusi 
šviesą ji ėmė dairytis po kedrais prakvipusią erdvę, ieškodama ge- 
riausios vietos nereikalingiems daiktams. Kampe, kur staigiai žemė- 
jo stogas, stovėjo seni šviestuvai be lempučių ir gaubtų, bet vis dar 
nepalikti Dievo valiai. Palei vieną sieną, šalia dėžių ir skrynių, buvo 

tvarkingai sustatyti vaikiški baldai, Olivijos akimis žiūrint, labai jau 
seni, ir vaiko dydžio supamasis krėslas. Kadaise namų ar medžio- 
tojo namelio sienas puošę paveikslai dabar tūnojo didžiuliuose ap- 
lankuose. Ant senos lentynos, kurią senelis pats pagamino staliaus 
dirbtuvėje, puikavosi lėlių ir minkštų žvėrelių šeima. 

Olivija žinojo, kad Valė Makbraid irgi nemėgsta išmesti senų 
daiktų. Nereikalingi daiktai galiausiai būdavo pernešami į palėpę 
ar į medžiotojo namelį arba tiesiog kaip nors kitaip panaudojami 
pačiuose namuose. 

Ji nunešė žaidimų dėžes prie žaislų lentynos ir padėjo jas ant 
grindų. Daugiau iš nuobodulio nei genama smalsumo dirstelėjo į 
kelis stalčius, kuriuose buvo sudėti vaikiški drabužėliai, kruopščiai 
suvynioti į šilkinį popierių ir apibarstyti kedro skiedromis, kad ma- 
loniai kvepėtų. Kitame stalčiuje pamatė baltą su rožiniu antklodėlę, 
puoštą švelnaus atlaso apsiuvais. Olivija perbraukė per antklodėlę 
pirštais ir pajuto atplūstančius miglotus atsiminimus. Tačiau jai ėmė 
svilinti ir traukti skrandį, todėl stalčių uždarė. 

Iš tikrųjų ji negalėjo eiti į palėpę negavusi leidimo; jai niekada 
nebuvo leidžiama atidarinėti stalčių, dėžių ar skrynių. Močiutė sa- 
kydavo, kad atsiminimai labai brangūs, kai ji paaugs, galės juos pa- 
siimti. Visada viskas tik tada, kai paaugs, svarstė Olivija. Ir niekada 
niekada nieko dabar. 

Ji nesuprato, kodėl šitai taip svarbu. Juk čia tik krūva senų ne- 
reikalingų daiktų; be to, ji jau nebe vaikas. Juk nieko nesulaužys ar 
nepames. 

Kad ir kaip ten būtų, jai nė nerūpi. 

Į stogą pradėjo barbenti lietus, tarsi kažkas lengvai į stalą stuk- 
sentų pirštais. Olivija pažvelgė nedidelio langelio, pro kurį matėsi 
laukymė, pusėn ir pamatė skrynią. 

Skrynia buvo iš vyšnios medžio, gaubtu dangčiu, kaustyta žal- 
variu. Visada stovėjo giliai pakišta po stogo užlaidu, visada užra- 


kinta. Olivija pastebėdavo tokius dalykus. Senelis sakydavo, kad jos 

akys — kaip katės; būdama jaunesnė ji kikendavo tai išgirdusi. O 
dabar tuo didžiavosi. 

Šiandien skrynia buvo ištraukta iš po užlaido ir atrakinta. Tur- 
būt močiutė ką nors čia įdėjo, pagalvojo Olivija ir atsargiai priėjo 
prie skrynios, tarsi nė nebūtų labai susidomėjusi. 

Ji žinojo istoriją apie Pandoros skrynią, apie tai, kaip smalsi 
moteris tą skrynią atidarė ir į pasaulį paleido visokiausias ligas. Ta- 
čiau klaupdamasi prie skrynios Olivija tarė sau, kad čia — ne tas 
pats. Kadangi skrynia neužrakinta, ar kas nors atsitiks, jei ji atvoš 
dangtį ir dirstelės vidun? 

Turbūt skrynia prikrauta sentimentalių niekniekių ar suplėku- 
sių senų drabužių ir pageltusių nuotraukų. 

Tačiau kai kėlė sunkų dangtį, jai virpėjo pirštai — gal iš nekan- 
tros, gal iš nerimo. 

Iš pradžių nosį užėmė kvapas; Olivija ėmė tankiau ir sunkiau 
alsuoti. 

Skrynios vidus atsidavė kedrais. Dar levandomis. Už namo se- 
nelis buvo pasodinęs daug levandų. Bet ir dar kažkas. Kažkas ne- 
pažįstama ir kartu gerai žinoma. Nors Olivija negalėjo tų kvapų 
įvardyti, nuo to dvelksmo jai ėmė daužytis širdelė, tarsi į ją kažkas 
neramiai būtų beldęsis. 

Pirštai ėmė dar labiau virpėti; ji dar giliau sukišo rankas. Skry- 
nioje buvo vaizdajuosčių, sudėtų į juodus aplankus be jokio užrašo, 
tik su nurodytomis datomis, trys stori nuotraukų albumai ir įvairių 
dydžių dėžučių. Olivija atidarė vieną dėžutę, labai panašią į tą, ku- 
rioje seneliai laikydavo senus Kalėdų eglutės žaisliukus. 

Dėžutėje, tarp putplasčio trupinių, buvo sudėtas tuzinas įman- 
trių buteliukų. 

— Stebuklingi buteliukai, — sušnabždėjo Olivija. Atrodė, kad 
visa palėpė staiga tapo sklidina tylaus, gražaus juoko, mirgančių 
vaizdinių ir egzotiškų aromatų. 

Per šešioliktąjį gimtadienį galėsi išsirinkti kvabą, kuris tau la- 

biausiai patiks. Bet dabar su jais nežaisk, Live. Jie gali sudužti. Gali 
įsibjauti rankutę ar užlipti ant stiklo. 

Mama pasilenkia, ant skruosto užkrenta švelnūs plaukai. 
Linksmai žvelgdama ir juokdamasi ji užpurškia Olivijai ant kakliu- 
ko kvepalų debesėlį. 

Aromatas. Mamos kvepalai. Vėl pakilusi ant kelių Olivija įkišo 
galvą į skrynią ir giliai įkvėpė. Ir užuodė mamą. 

Padėjusi dėžutę paėmė pirmą nuotraukų albumą. Šis buvo 
sunkus ir nepatogus laikyti, todėl mergaitė jį pasidėjo ant kelių. Čia 
nebuvo nuotraukų, kuriose mama būtų nufotografuota namuose. 
Olivija prisiminė, kad tokių nuotraukų būta, bet jos jau seniai dingo. 
Albume — daugybė mamos vaikystės nuotraukų: mama su Džei- 
me, mama su tėvais, besišypsanti, besijuokianti, besimaivanti prieš 
fotoaparatą. 

Nuotraukos, kuriose ji priešais namą, namuose, stovyklavietėje 
ir prie ežero. Nuotraukos su seneliu, kai jo plaukai buvo labiau auk- 
siniai nei sidabriniai, su močiute, vilkinčia gražią suknelę. 

Vienoje nuotraukoje mama laikė kūdikį. 

— Čia aš, — sušnabždėjo Olivija. — Mama ir aš. 

Ji atvertė kitą puslapį, paskui — dar kitą; ryte rijo akimis kiek- 
vieną nuotrauką, kol netikėtai jos baigėsi. Iš albumo puslapiuose 
likusių žymių buvo aišku, kad nuotraukų būta ir daugiau. 

Dabar jau nekantraudama ji padėjo albumą ir paėmė kitą. 

Šįkart Olivija rado ne šeimos nuotraukas, bet iškarpas iš lai- 
kraščių, straipsnius iš žurnalų. Jos mama Peop/e, Newsweek ir Gla- 
mour viršeliuose. Iš pradžių Olivija apžiūrėjo viršelius, tyrinėdama 
kiekvieną bruoželį. Jos akys — visai kaip mamos. Ji šitai žinojo, 
nebuvo pamiršusi, bet dabar matė labai aiškiai, žvelgdama tokios 
pačios spalvos ir formos akimis po tokiais pačiais tamsiais antakiais. 

Braukdama pirštais per visus blizgančius atvaizdus pajuto už- 
plūstančius pačius įvairiausius jausmus — jaudulį, liūdesį ir gerumą. 
Ji buvo tokia graži, tiesiog tobula... 

Paskui, kai ėmė versti puslapius toliau ir pamatė daugybę nuo- 
traukų, kuriose jos mama nusifotografavusi su tamsiaplaukiu vyriš- 
kiu, širdis ėmė plakti dar tankiau. Vyriškis gražus, panašus į poetą, 
paaugliškai dūsaudama galvojo Olivija. Nuotraukose jiedu buvo 
sode, dideliame kambaryje su tuzinu degančių lempų, ant sofos, kur 
mama sėdėjo įsitaisiusi jo glėbyje; abiejų skruostai buvo susiglaudę, 
jiedu šypsojosi. 

Semas Taneris. Čia buvo parašyta, kad jo vardas — Semas Ta- 
neris. Perskaičiusi Olivija ėmė virpėti. Jai sutraukė skrandį; atrodė, 
vidurius sugniaužė tuzinas tvirtų kumščių. 

Tėtis. Čia tėtis. Kaip ji galėjo pamiršti? Čia tėtis, susikibęs su 
mama rankomis arba apglėbęs ją per pečius. 

Laikantis krauju šviečiančias žirkles. 

Ne ne, taip negalėjo būti. Tai tik sapnas, košmaras. Tik vaiz- 
duotė, štai ir viskas. 

Olivija ėmė linguoti pirmyn atgal, prispaudusi prie burnos 
ranką; mintyse ėmė ryškėti vis nauji vaizdai. Liepsnojančiais pirš- 
tais kaklą vis labiau gniaužė panika — smaugė tol, kol jai teko gau- 
dyti kvapą. 

Šviesoje žvilgančios ant grindų pažirusios stiklo šukės. Mirš- 
tančios gėlės. Šiltas vėjelis, pučiantis pro praviras duris. 

Visa tai negalėjo būti tikra. Ji nebūtų leidusi, kad būtų tikra. 

Olivija padėjo albumą ir drebančiomis rankomis išėmė iš skry- 
nios paskutinįjį. Čia turėtų būti kitokių nuotraukų, tarė sau. Dar 
daugiau nuotraukų, kuriose jos tėvai šypsosi, juokiasi ir pozuoja ap- 
sikabinę. 

Tačiau albume vėl buvo iškarpos iš laikraščių; atrodė, kad 
antraštės rėkte rėkia. 


NUŽUDYTA DŽIULĖ MAKBRAID 
SEMAS TANERIS SUIMTAS 
PASAKA BAIGIASI TRAGEDIJA 

Albume buvo jos tėvo nuotraukų, kuriose jis sutrikęs, lyg ap- 
svaigęs, susitaršęs. Buvo ir tetos, senelių, dėdės nuotraukų. Krūpte- 
lėjusi Olivija pamatė, kad yra ir jos nuotraukų. Ji dar visai mažytė, 
išsigandusiomis, paklaikusiomis akimis, rankutėmis užsikimšusi 
ausis. 


DŽIULĖS DUKRA, VIENINTELĖ MOTINOS NUŽUDYMO LIUDININKĖ 


Olivija purtė galvą negalėdama patikėti, dabar jau greitai vers- 
dama puslapius. Štai dar vienas veidas, gaivinantis prisiminimus. Jis 
vardu Frenkas, mąstė ji. Jis išvarė pabaisą. Turėjo mažą berniuką ir 
mėgo dėliones. 

Policininkas. Galugerklyje virpėjo tylūs garsai. Jis ją išnešė iš 
namų, iš namų, kur buvo atėjęs pabaisa. Kur buvo tiek kraujo. 

Nes mama buvo negyva. Mama buvo negyva. Ji žinojo, aišku, 
viską žinojo. Bet mes apie tai nekalbame, priminė sau Olivija, mes 
niekada apie tai nekalbame, nes prakalbus močiutė pradeda verkti. 

Olivija paliepė sau užversti albumą ir viską sudėti atgal į skry- 
nią, atgal į tamsą. Bet vis tiek vartė puslapius, rijo akimis žodžius ir 
nuotraukas. 

Narkotikai. Pavydas. Manija. 

Taneris prisipažįsta! 

Taneris atsiima prisipažinimą. Sakosi esąs nekaltas. 

Keturmetė dukra — svarbiausia liudytoja. 

Šiandieną paviešinus vaizdajuostėje frksuotą ketverių metų Tane- 
rių dukters Olivijos liudijimą, Tanerio byla įgavo dar vieną dramatišką 
atspalvį. Mergaitė buvo apklausta jos tetos iš motinos pusės Džeimės 
Melburn namuose; apklausa įrašyta gavus jos senelių, dalyvavusių ap- 
klausoje, leidimą. Ankstesniu teisėjo Sato nurodymu įrašytas liudijimas 
pateikiamas kaip įrodymas, nes nenorima traumuoti mažylės atvesdi- 
nant ją į teismo salę. 


Ji prisiminė; dabar ji viską prisiminė. Jie sėdėjo tetos Džeimės 

kambaryje. Ten buvo ir seneliai. Raudonplaukė moteris švelniu bal- 
su jos klausinėjo apie tą naktį, kai atėjo pabaisa. Močiutė pažadėjo, 
kad tai bus paskutinis kartas, kada jai teks apie tai kalbėti, tikrai pats 
paskutinis kartas. 

Taip ir buvo. 

Moteris klausė ir vis pateikdavo dar daugiau klausimų. Tada su 
ja kalbėjo kažkoks vyras — atsargiai besišypsantis vyras atsargiomis 
akimis. Ji manė, kad dabar galės keliauti namo, nes juk tai paskuti- 
nis kartas. Dabar viskas baigsis. 

Tačiau užuot keliavusi namo ji atvyko į Vašingtoną, į didelį 
namą miške. 

Dabar ji suprato kodėl. 

Olivija vartė lapus prisimerkusi, kad svilinančios ašaros nu- 
džiūtų dar nenukritusios. Sukandusi dantis ir jau sausomis akimis 
perskaitė dar kelias jaudinančias antraštes. 


SEMAS TANERIS PRIPAŽINTAS KALTU 
KALTAS! PRISIEKUSIEJI PASMERKIA TANERįĮ 
TANERIS NUTEISTAS KALĖTI IKI GYVOS GALIVOS 


— Gyvuly, tu nužudei mano mamą, — pratarė Olivija, sukau- 
pusi visą paauglės neapykantą. — Viliuosi, ir tu jau negyvas. Ti- 
kiuosi, nusibaigei cypdamas. 

Dabar jau aprimusiomis rankomis užvertė albumą ir atsargiai 
padėjo atgal į skrynią kartu su kitais. Olivija užvožė dangtį ir atsi- 
stojusi užgesino šviesą. Ji nusileido laiptais, perėjo per tuščius na- 
mus ir nuėjo į galinę verandą. 

Sėdėdama žiūrėjo, kaip lyja. 

Nesuprato, kaip galėjo palaidoti visa, kas nutiko, kaip galėjo 
viską užrakinti, kaip močiutė skrynioje užrakino albumus ir dė- 
Žutes. 


Olivija žinojo, kad daugiau niekada taip nedarys. Dabar ji visa- 


KUR BAIGIASI UPĖ 83 


da prisimins. Ji išsiaiškins dar daugiau apie tą naktį, kai mirė mama, 
apie teismo procesą ir apie tėvą ji išsiaiškins viską, kas tik įmanoma. 
vis dar vaikas, kurį reikia saugoti. Tačiau jie klysta. Ji jau niekada 
nebebus vaikas. 

Per šniokščiantį lietų Olivija išgirdo keliuku burzgiantį džipą. 
Užsimerkė ir susikaupė. Ji įsitempė; įdomu, ar aktorinių gabumų 
paveldėjo iš motinos ar iš tėvo? Neapykantą, liūdesį ir pyktį paslėpė 
tolimiausioje širdies kertelėje ir patikimai užrakino. 

Tada Olivija atsistojo ir nutaisiusi šypseną buvo pasirengusi 
pasitikti močiutę; džipas sustojo keliuko gale. 

— Tave ir norėjau matyti, — lipdama iš džipo Valė užsitraukė 
džemperio gobtuvą. — Aš čia visko prisikroviau, Live. Apsirenk ir 
atbėk man padėti, gerai? 

— Man nereikia rengtis. Neištirpsiu. — Olivija išėjo į lietų. 
Ją guodė be paliovos barbenantys lašai. — Ar pietums valgysime 
spagečius su mėsos kukuliais? 

— Pirmą Džeimės viešnagės namuose vakarą? — nusijuokė 
Valė, duodama Olivijai pirkinių krepšį. — Ką gi dar galėtume val- 
gyti? 

— Aš norėčiau pagaminti. 

Olivija paėmė krepšį ir tiesė ranką į kitą nešulį. 

— Tu? Tikrai? 

Mergaitė patraukė pečiais ir pasuko į namus. Paskui ją užsi- 
trenkė durys, bet paskui vėl atsidarė — krepšiais nešina Valė žengė 
vidun. 

— Iš kur tokia giesmelė? Visada sakydavai, kad gaminti — la- 
bai nuobodu. 

Taip sakydavau būdama vaikas, mąstė Olivija. Dabar — viskas 
kitaip. 

— Turiu kada nors išmokti. Močiute, atnešiu, kas liko. — Oli- 


vija pasuko link durų, bet paskui apsigręžė. Giliai kunkuliavęs pyk- 

tis niekaip nerimo. Suprato, kad jis stengiasi išsiveržti ir užgriūti 
močiutę. Ir tai būtų neteisinga. Apdairioji Olivija priėjo prie Valės 
ir tvirtai ją apkabino. — Noriu išmokti gaminti kaip tu. 

Kol Valė mirkčiojo negalėdama atsitokėti iš džiaugsmo, Olivi- 
ja išskubėjo paimti likusių krepšių. Kas tai mergiotei pasidarė? — 
stebėjosi Valė, imdama iš krepšio pomidorus, salotas ir ankštinius 
pipirus. Dar šįryt ji zirzė skrudindamasi kelias riekeles duonos, ne- 
kantraudama kuo greičiau ištrūkti lauk. O dabar visą laisvą popietę 
nori skirti pietums gaminti. 

Olivijai grįžus Valė kilstelėjo antakius. 

— Live, ar stovyklavietėje kilo kokių nors bėdų? 

— Ne. 

— Gal tu ko nors nori? Gal tos kuprinės, kuri tau taip patiko? 

Olivija atsiduso nusibraukdama nuo akių šlapią sruogą. 

— Močiute, aš tik noriu išmokti virti spagečius. Ir viskas. 

— Tik stebiuosi, kodėl taip staiga susidomėjai. 

— Jeigu nemokėsiu gaminti, negalėsiu gyventi savarankiškai. 
O jeigu jau ketinu mokytis, turiu išmokti viską daryti tinkamai. 

— Na, taip, — patenkinta palinksėjo Valė. — Mano mergai- 
tė — visai kaip aš. — Ištiesusi ranką ji perbraukė pirštų galiukais 
mergaitei per skruostą. — Mano gražioji, mažoji Livė. 

— Nenoriu būti gražioji, — Olivijai akis aptraukė širdyje sly- 
pėjęs pyktis. — Noriu būti sumanioji. 

— Gali būti ir tokia, ir tokia. 

— Geriau stengsiuosi būti sumanioji. 

Vaikai keičiasi, mąstė Valė. Ir niekaip to nesustabdysi, niekada 
nepastebėsi, kada ateis toji akimirka. 

— Gerai. Viską sudėkime į vietas ir imkimės darbo. 

Valė kantriai aiškino, kokius naudos produktus ir kodėl, kokios 
prieskoninės žolelės iš daržo tiks labiausiai, kaip maišysis jų aroma- 
tas. Pastebėjusi didžiulį Olivijos dėmesį kiekvienai smulkmenai, ji 
daugiau džiaugėsi nei nerimavo. 

Jeigu Valė būtų girdėjusi anūkės mintis, turbūt būtų apsiver- 
kusi. 

Ar mokei mamą gaminti padažą? — svarstė Olivija. Ar bū- 
dama mano metų ji taip pat stovėjo prie šios viryklės mokydamasi, 
kaip alyvuogių aliejuje kepinti česnaką? Ar ir ji uodė tuos pačius 
kvapus klausydamasi, kaip į stogą barbena lietus? 

Kodėl man apie ją nepasakoji? Kaip sužinosiu, kokia ji buvo, jei 
nepasakosi? Kaip sužinosiu, kas esu aš? 

Tada Valė uždėjo jai ant peties ranką. 

— Gerai, širdele. Puiku. Sukiesi kaip įgudusi šeimininkė. 

Olivija iš lėto maišė į padažą subertas žoleles. Tegu likęs pyktis 
išvėsta. | 


v 


Seštas skyrius 


Kadangi pirmasis Džeimės ir Deivido viešnagės vakaras visada bū- 
davo ypatinga proga, visa šeima pietaudavo valgomajame prie ilgo 
ąžuolinio stalo, puošto baltomis žvakėmis sidabro žvakidėse, skin- 
tomis gėlėmis krištolo vazose ir serviruoto prabangiu močiutės por- 
celianu. 

Vaišės buvo gausios, kalbų taip pat netrūko. Pietūs kaip visada 
truko dvi valandas, kol sudegė žvakės, o pro debesis suspindusi saulė 
nusileido už medžių. 

— Live, pietūs nuostabūs, — dūsaudama gyrė Džeimė, atsi- 
lošusi ji paglostė sau pilvuką. — Tokie nuostabūs, kad nepalikau 
vietos tiramiso desertui. 

— O aš palikau, — sužiburiavo akimis Robas, kedendamas 
Olivijai plaukus. — Tereikia geriau sukratyti spagečius. Vale, padažą 
ji gamina taip pat puikiai kaip ir tu. 

— Sakyčiau, kaip mano mama. Prisiekiu, Livės padažas ska- 
nesnis nei mano. O jau buvau pradėjusi nerimauti, ar mūsų mergai- 
tė kada nors sugebės pagaminti ką nors daugiau nei stovyklavietėje 
ant laužo keptą žuvį. 

— (Giminės kraujas, — komentavo Robas, mirktelėdamas 
anūkei. — Anksčiau ar vėliau turėjo pasireikšti itališki genai. Mak- 
braidai niekada nepasižymėjo kulinariniais sugebėjimais. 

— O kuo jie pasižymėjo, tėti? 

Robas nusijuokė ir kilstelėjo antakį žiūrėdamas į Džeimę. 

— Mes, mieloji, meilužiai. 

Valė suprunkštė, pliaukštelėjo jam per ranką ir atsistojo. 

— Aš sutvarkysiu, — mėgindama atsistoti pasakė Džeimė. 

— Ne, — pagrūmojo dukrai pirštu Valė. — Nedirbsi virtuvėje 
pirmąjį vakarą. Ir Livė atleista nuo darbų. Mes su Robu viską su- 
tvarkysime, o tada gal atsiras vietos kavai ir desertui. 

— Girdi, Live? — pasilenkęs Olivijai prie ausies sumurmėjo 
Deividas. — Jeigu gamini, nereikia šveisti puodų. Puikus sandėris. 

— Ketinu pradėti gaminti nuolat, — šyptelėjo Olivija. — Ga- 
minti daug maloniau nei plauti indus. Dėde Deividai, gal nori rytoj 
leistis į žygį? Galėtume pasiimti naująją mano kuprinę. 

Olivija pervėrė močiutę žvilgsniu, stengdamasi neišsišiepti. 

— Deividai, tu ją sugadinsi, — kraudama lėkštes pareiškė 
Valė. — Kuprinę ji turėjo gauti tik per gimtadienį, rudenį. 

— Aš ją sugadinsiu? — nutaisęs mielą veidą Deividas baks- 
neprinokusi. Praeis daug laiko, kol ims gesti. Ar neprieštarausite, jei 
kitame kambaryje įsijungsiu televizorių? Per kabelinę turi koncer- 
tuoti mano klientas. Pažadėjau pažiūrėti. 

— Tai ir eik, — pasakė Valė. — Užsikelk kojas, įsitaisyk pato- 
giai. Netrukus atnešiu kavos. 

— Gal nori lipti su manimi į viršų ir paplepėti, kol tvarkysiuosi 
daiktus? — paklausė dukterėčios Džeimė. 

— Gal galėtume eiti pasivaikščioti? — Olivija laukė tinkamos 
progos. Atrodė, kad visi susimokė, ir toji proga yra būtent dabar. — 
Na, kol dar nesutemo. 

— Žinoma, — Džeimė atsistojo ir pasirąžė. — Tik pasiimsiu 
švarkelį. Bus labai gerai sukratyti makaronus. Tada nesijausiu kalta, 
jei rytoj medžiotojų namelyje neįstosiu į sveikuolių klubą. 

— Pasakysiu močiutei. Susitiksime lauke. 

Net ir vasarą vakarai buvo vėsūs. Lauke dvelkė lietumi ir šla- 
piomis rožėmis. Ilgomis liepos dienomis būdavo šviesu net ir ryti- 
niame danguje patekėjus mėnuliui. Tačiau Džeimė vis tiek įsidėjo į 
kišenę prožektorių. Miške jo prireiks. Dabar jai labai norėjosi miš- 
ko. Ten ji jausis saugi — pakankamai saugi pasakyti tai, ką reikėjo 
pasakyti, paklausti, ko norėjosi paklausti. 

— Visada gera grįžti į namus, — giliai atsikvėpusi Džeimė 
nusišypsojo žiūrėdama į tėvo sodą. 

— Kodėl čia negyveni? 

— Ir aš, ir Deividas dirbame Los Andžele. Bet abu čia atva- 
žiuojame porą kartų per metus. Kai buvau tavo metų, man atrodė, 
kad čia — visas pasaulis. 

— Bet taip nėra. 

— Nėra, — pakreipusi galvą Džeimė žiūrėjo į Oliviją. — Ta- 
čiau čia — viena iš gražiausių vietų pasaulyje. Girdėjau, daug padedi 
medžiotojų namelyje ir stovyklavietėje. Senelis sako, kad be tavęs 
neišsiverstų. 

— Man patinka ten dirbti. Net nepasakyčiau, kad dirbu. — 
Olivija vilko kojas, purvu klampodama tolyn nuo namų, medžių 
link. — Atvyksta daug Žmonių. Kai kurie visai nieko neišmano. Jie 
net nemoka atskirti eglės nuo cūgos arba atvažiuoja apsiavę bran- 
gius dizainerių kurtus guminius batus, o paskui kamuojasi prisitry- 
nę pūslių. Jiems atrodo, kuo daugiau už ką nors mokėsi, tuo geriau 
gausi; bet juk kvaila taip galvoti, — Olivija pažvelgė į Džeimę. — 
Daug žmonių atvyksta iš Los Andželo. 

— Ohoho, — linksmai nusiteikusi Džeimė bakstelėjo sau į 
krūtinę. — Akmenukas į mano daržą. 

— Ten per daug Žmonių, automobilių ir smogo. 

— Tikra tiesa. — Bet Džeimė suvokė, kad įžengus į girią, už- 
uodus pušis, švelnų puvėkų dvelksmą, po kojomis pajutus kankorė- 
žių ir spyglių kilimą, miesto triukšmas atrodo toks tolimas. — Ta- 
čiau ir ten gali būti smagu: gražūs namai, nuostabios palmės, par- 
duotuvės, restoranai, galerijos. 

— Ar todėl mano mama ten ir persikėlė? Kad galėtų vaikščioti 
po parduotuves, po restoranus, kad turėtų gražius namus? 

Džeimė nutirpo. Klausimas — tarsi antausis atgalia ranka; su- 
trikusi ji sunkiai rinko Žodžius: 

— Aš... ji... Džiulė norėjo būti aktorė. Natūralu, kad ten ir 
išvyko. 

— Jeigu būtų likusi namie, nebūtų mirusi. 

— Oi, Live, — Džeimė jau tiesė ranką, bet Olivija pasitraukė. 

— Turi pažadėti nieko niekam nepasakoti. Nei močiutei, nei 
seneliui, nei dėdei Deividui. Niekam niekam. 

— Bet, Live... 

— Turi pažadėti, — Livės balse girdėjosi panika, į akis plūdo 
ašaros. — Jeigu pažadėsi nieko nepasakoti, vadinasi, nepasakosi. 

— (Gerai, mažute. 

— Aš ne mažutė. — Šįkart Olivija leidosi apkabinama. — 
Niekas niekada apie ją nekalba, nuotraukos paslėptos. Man sunku 
prisiminti, nebent labai labai stengčiausi. Tada viskas susipainioja. 

— Tiesiog nenorėjom tavęs skaudinti. Kai ji mirė, buvai visai 
mažutė. 

— Kai jis ją nužudė, — atšovė Olivija. Dabar ji žvelgė sauso- 
mis prieblandoje žibančiomis akimis. — Kai mano tėvas ją nužudė. 
Turi pasakyti garsiai. 

— Kai Semas Taneris ją nužudė. 

Skausmas vėl trenkė; bjauriai gyvas. Neįstengdama pasiprie- 
šinti, Džeimė prisėdo ant seno pūzro sunkiai alsuodama. Žemė 
buvo šlapia, bet dabar jau vis tiek. 

— Live, tai, kad mes apie ją nekalbame, nereiškia, kad jos ne- 
mylime. Gal kaip tik per daug mylėjome. Nežinau. 

— Ar tu apie ją galvoji? 

— Taip. — Džeimė ištiesė ranką ir stipriai suspaudė Olivijai 
delną. — Taip, galvoju. Mes buvom labai artimos. Ilgiuosi jos kasdien. 

Linktelėjusi Olivija atsisėdo šalia ir žaidė su prožektoriumi. 

— O apie jį galvoji? 

Džeimė užsimerkė. O, Dieve, ką reikėtų daryti, kaip kalbėti? 

— Stengiuosi negalvoti. 

— Bet ar galvoji? 

— Taip. 

— Aris irgi miręs? 

— Ne, — atsakė Džeimė ir nervindamasi persibraukė per vir- 
šutinę lūpą. — Jis kalėjime. 

— Kodėl jis ją nužudė? 

— Nežinau. Tikrai nežinau. Gal ir nereikėtų apie tai galvoti, 
Live, nes vis tiek nieko neišgalvosi. Niekada nerasi tinkamo atsakymo. 

— Jis man sekdavo pasakas. Nešiodavo mane ant nugaros. Pri- 
simenu. Buvau pamiršusi, bet dabar prisimenu. 

Olivija ir toliau žaidė įjungtu prožektoriumi, kurio spindulys šo- 
kinėjo ant seno pūzro, globiančio cūgų ir baltųjų eglių daigelius, ant 
samanų roželių, kyšančių tarp papurusių kerpių kuokštų. Matydama 
pažįstamus augalus ir kartodama jų pavadinimus jautėsi ramiau. 

— Paskui jis susirgo ir išėjo. Taip man sakė mama, bet tai nėra 
gryna tiesa. Jis vartojo kvaišalus. 

— Kur visa tai nugirdai? 

— Ar sakau tiesą? — Olivija atplėšė akis nuo apipuvusio rąsto 
ir ant jo vešinčios gyvybės. — Teta Džeime, noriu žinoti tiesą. 

— Taip, viskas, ką pasakei, — tiesa. Labai gaila, kad taip nutiko 
tau, Džiulei, man, mums visiems. Live, dabar jau nieko nebepakei- 
sime. Tiesiog turime gyventi toliau ir stengtis laikytis kiek įmany- 
dami. 

— Ar dėl visko, kas nutiko, negaliu atvažiuoti tavęs aplankyti? 
Ar todėl močiutė mane moko pati ir neleidžia kartu su kitais vaikais 
lankyti mokyklos? Ar todėl mano pavardė Makbraid, o ne Taner? 

Džeimė atsiduso. Ji išgirdo krūmuose ūkaujančią pelėdą. Me- 
džiotojai ir medžiojamieji, mąstė ji. Svarbu tik kaip nors išgyventi 
naktį. 

— Nusprendėme, kad tau bus geriausia viešai nesirodyti, pa- 
bėgti nuo apkalbų ir įvairiausių spekuliacijų. Tavo mama buvo garsi. 
Žmonės domėjosi jos gyvenimu, viskuo, kas nutiko. Domėjosi tavi- 
mi. Norėjome tave nuo to viso atriboti. Norėjome tau suteikti gali- 
mybę, kokios būtų norėjusi Džiulė — norėjome, kad tavo vaikystė 
būtų saugi ir laiminga. 

— Močiutė viską užrakino. 

— Mama... Močiutė... Live, jai buvo labai sunku. Ji neteko 
dukters — beje, tos, kurią mylėjo labiausiai. Tu jai padėjai ištverti. 
Ar supranti? — Džeimė vėl paėmė Oliviją už rankos. — Tavęs jai 
reikėjo tiek pat, kiek tau — jos. Visus šiuos metus visas jos gyveni- 
mas sukosi tik apie tave. Tave apsaugoti buvo labai svarbu; gali būti, 
kad saugodama tave ji apsaugojo ir save. Negali dėl to jos kaltinti. 

— Ir nenoriu. Bet neteisinga prašyti manęs viską pamiršti. Ne- 
galiu pasikalbėti nei su ja, nei su seneliu. — Olivija ir vėl pajuto be- 
sitvenkiančias ašaras. Jai baisiai perštėjo akis, kai stengėsi tas ašaras 
sulaikyti. — Turiu prisiminti mamą. 

— Tu teisi. Tu teisi, — Džeimė apsikabino Oliviją per pečius 
ir stipriai prisiglaudė. — Gali pasikalbėti su manimi. Niekam nepa- 
sakosiu. Ir abi prisiminsime. 

Nuraminta šių žodžių Olivija padėjo Džeimei ant peties galvą. 

— Teta Džeime, gal turi filmų, kuriuose vaidino mama? 

— Taip. 

— Kada nors norėsiu pasižiūrėti. Geriau grįžkim. — Olivija 
atsistojo ir pažvelgė į Džeimę rimtu žvilgsniu. — Ačiū, kad pasakei 
man tiesą. 

Kaip keista, svarstė Džeimė, tikėtis pamatyti vaiką ir susitikti 
su moterimi. 

— Live, aš tau pažadėsiu dar kai ką. Ši vieta man ypatinga; 
tai vieta, kurioje išsakytas pažadas būtinai turi būti įvykdomas. Aš 
visada tau sakysiu tik tiesą, kad ir kokia ji būtų. 

— Ir aš pasižadu, — Olivija ištiesė ranką. — Kad ir kas būtų. 

Susikibusios už rankų jos nuėjo. Laukymės pakrašty Olivija 
pakėlė akis. Dangus buvo gilus, švelniai mėlynas. Dabar jau ryškus 
mėnulis iš nakties marškos buvo iškirpęs baltą skiautę. 

— Patekėjo pirmosios žvaigždės. Jos ten būna visada, net ir 
dieną, nors jų ir nesimato. Bet man patinka, kai matosi. Štai ten — 
mamos žvaigždė, — Olivija parodė pirštu mažutį žiburėlį prie pat 
pusmėnulio rago. — Ji pateka pirmoji. 

Džeimei svilino sugniaužtą gerklę. 

— Jai patiktų. Ji džiaugtųsi žinodama, kad apie ją galvoji, ir 
tavo mintys nėra liūdnos. 

— Kava paruošta! — iš tarpdurio sušuko Valė. — Live, tau 
paruošiau latės. Su dviguba pieno puta. 

— Ateinam! Ji džiaugiasi, kad esi čia. Todėl ir aš gausiu la- 
tės. — Olivija nusišypsojo taip netikėtai ir taip jaunatviškai giedrai, 
kad Džeimei kone plyšo širdis. — Eime valgyti tiramiso skanėsto, 
kol senelis visko nesukirto. 

— Žinai, dėl tiramiso nė nemirktelėjusi tėvą motiną parduočiau. 

— Vykis! 

Olivija nuskuodė kaip kulka, plevėsuodama šviesiais plaukais. 


Džeimei visą vakarą niekaip iš akių nedingo tas vaizdinys — plevė- 
suojantys ilgi šviesūs plaukai, mergiotiška drąsa, miklūs šuoliai, kai 
bėgo per tamsą. Ji žiūrėjo, kaip Olivija šlamščia desertą, tariamai 
pešasi su seneliu dėl dar vienos porcijos, kamantinėja Deividą, rei- 
kalaudama visų smulkmenų iš vakarėlio su Madona. Džeimė svars- 
tė, ar Olivija jau tiek subrendusi ir suėmusi save į rankas, kad moka 
slėpti mintis ir emocijas, ar tiesiog dar labai jauna, todėl moja į viską 
ranka užuodusi saldumynus. 

Kad ir kaip Džeimė troško rinktis antrąjį variantą, matė, kad 
Olivija paveldėjo aktorinius Džiulės gabumus. 

Džeimė sunkia širdimi klojosi lovą kambaryje, kuriame gyve- 


KUR BAIGIASI UPĖ 93 


no būdama maža. Dabar į ją žvelgė sesers vaikas — visai kaip tada, 
tomis siaubingomis dienomis prieš aštuonerius metus. Tik dabar ji 
jau nebuvo maža mergaitė, kurią galima užliūliuoti glamonėmis ir 
pasakomis. 

Olivija norėjo tiesos, o tai reiškė, kad Džeimei teks prisiminti 
dalį tiesos, kurią taip stengėsi pamiršti. 

Jai teko dorotis su anoniminėmis biografijomis, dokumenti- 
niais ir televizijos filmais, iš proto besikraustančia geltonąja spauda 
ir gandais apie sesers gyvenimą ir mirtį. Kartkartėmis šie aidai vis 
dar atskambėdavo. Jauną gražią aktorę pačiame jėgų žydėjime nu- 
žudo jos mylimas vyras. Fantazijomis ir paskalomis besimaitinan- 
čiame mieste baisios pasakos gali įgauti legendų spindesį. 

Džeimė pasistengė, kad tas triukšmas neįsismagintų. Ji neda- 
lijo interviu spaudai, nepasirašinėjo jokių sutarčių, nesileido įtrau- 
kiama į jokius projektus. Taip ji saugojo tėvus ir vaiką. Ir save pačią. 

Ir vis tiek kasmet atplūsdavo vis nauja pasakojimų apie Džiu- 
lę Makbraid banga. Kasmet, mąstė sau Džeimė, per sesers mirties 
metines, pasirėmusi į kriauklę ir veidrodyje tyrinėdama savo veidą. 

Taigi ji kas vasarą važiuodavo namo, kelioms dienoms nuo vis- 
ko pabėgdavo, leisdavo sau dingti, kaip kad kadaise dingo Olivija. 

Juk visi turi teisę į privatumą, tiesa? Džeimė atsiduso ir pasi- 
trynė akis. Ir Olivija turi teisę kalbėti apie motiną, kurios neteko. Jai 
reikėjo stengtis, kad visi turėtų ir viena, ir kita. 

Ji išsitiesė, nusibraukė nuo veido plaukus. Džeimė leidosi kir- 
pėjo įkalbama chemiškai sušukuoti plaukus ir prie smilkinių truputį 
juos pašviesinti. Ji turėjo pripažinti — kirpėjas buvo teisus. Dabar 
ji atrodė jaunesnė. Jaunystės vaikymasis — ne tik tuštybė, mąstė 
Džeimė. Turi atrodyti jauna ir mąstydama apie darbą. 

Ji jau įžiūrėjo aplink akis susimetusias raukšleles, bjauriai pri- 
menančias amžių, nuovargį ir ištikusias negandas. Anksčiau ar vė- 
liau reikės mąstyti apie odos patempimą. Jau buvo apie tai užsimi- 
nusi Deividui, bet jis tik nusijuokė. 

Raukšlės? Kokios raukšlės? Nematau jokių raukšlių. 

Oi, tie vyrai, galvojo sau Džeimė; jie abu žinojo, kad toks jo 
atsakymas Džeimę pamalonino. 

Ir vis tiek tai nereiškė, kad jai nereikia rūpintis oda. Džeimė 
energingais mostais kruopščiai tepėsi kaklą naktiniu kremu, mažy- 
liais pirštais atsargiai baksnojo paakius. Paskui pašlakstė kvepalais 
tarpkrūtį, jeigu vyras būtų nusiteikęs romantiškai. 

O taip būdavo dažnai. 

Šypsodamasi grįžo į miegamąjį, kur Deividui buvo palikusi 
uždegtą šviesą. Jis dar nebuvo atėjęs, todėl Džeimė tyliai uždarė du- 
ris ir nuėjo prie aukšto veidrodžio. Nusimetusi chalatą ėmė tyrinėti 
savo atvaizdą. 

Tris dienas per savaitę ji dirba kaip pašėlusi, vykdydama as- 
meninės trenerės, kurią slapčia vadino Markize de Sad, nurodymus. 
Darbas davė vaisių. Gal dabar krūtys ir ne taip žvaliai pūpso, bet 
visa kita — gražu ir stangru. Kol ji pajėgs vargti ir prakaituoti spor- 
to salėje, niekur nieko nereikės pakelti ar patempti, tik šiek tiek 
aplink akis. 

Nuolat dirbdama su žmonėmis ir būdama ištekėjusi už tokio 
žmogaus, Džeimė gerai žinojo gebėjimo puikiai atrodyti vertę. Ak- 
toriai ir pramogų pasaulio atstovai, su kuriais dirbo jiedu su Deividu, 
rodėsi, jaunėja sulig kiekvienu mirksniu. Kai kurios Deivido klientės 
buvo gražios ir geidžiamos moterys, jaunos moterys. Džeimė žinojo 
— tokiame gyvenime, koks buvo įprastas jiems su Deividu, apsi- 
sprendimas pasiduoti pagundai dažniau būna taisyklė, o ne išimtis. 

Ji taip pat žinojo, kad jai pasisekė. Beveik keturiolika metų, 
mąstė Džeimė. Jų vedybinio gyvenimo metai Holivude atrodė kaip 
visai nemenkas stebuklas. Buvo barnių ir nesutarimų, bet jiedu viską 
įveikė. 

Ji visada galėjo juo pasikliauti, o jis — ja. Kitas nemenkas ste- 
buklas buvo tas, kad jie vienas kitą mylėjo. 

Džeimė vėl užsimetė chalatą ir juosdamasi dirželį nuėjo prie 

balkono durų — pravėrė jas vakaro gaivai. Išėjusi į balkoną klausėsi, 
kaip medžiuose dūsauja vėjas, ir ieškojo Džiulės žvaigždės. 

— Kiek kartų mes štai taip sėdėjome naktį ir svajojome? Kai 
turėdavome miegoti, vis šnabždėdavomės ir šnabždėdavomės. Ir vis 
planuodavome. Kokie dideli ir šviesūs būdavo tie planai. Gavau tiek 
visko, apie ką svajojau, tiek daug... ir niekada nebūčiau tiek gavusi, 
jeigu iš pradžių tu nebūtum tiek prisvajojusi. Jeigu ne tu, galėjau 
taip ir nesutikti Deivido. Niekada nebūčiau išdrįsusi įkurti savo 
kompanijos. Jeigu nebūčiau sekusi paskui tave, tiek daug ko nebū- 
čiau nuveikusi, tiek daug ko nebūčiau pamačiusi. 

Džeimė pasirėmė į turėklą ir užsimerkė jausdama, kaip vėjas 
kedena plaukus, plaiksto drabužio skvernus, skverbiasi po chalatu. 

— Aš būtinai pasistengsiu, kad ir Livės svajonės būtų didžiu- 
lės. Kad niekas jos nesulaikytų, kai ji mėgins siekti visko, ko jai la- 
biausiai reikia. Atleisk, Džiule. Atleisk, kad ir aš stengiausi priversti 
ją tave pamiršti. 

Džeimė žengė žingsnį atgal nuo turėklo trindama rankas, nes 
jau buvo vėsu, bet vis tiek nėjo vidun, žiūrėjo į žvaigždes, kol ją su- 
sirado Deividas. 

— Džeime? — jai atsigręžus jo akys nušvito. — Gražiai atro- 
dai. Jau buvau išsigandęs, kad nuėjai miegoti, kol aš pūčiau cigarus 
ir riečiau visokias kvailystes tavo tėvukui. 

— Ne, norėjau sulaukti tavęs, — Džeimė prigludo prie Deivi- 
do ir padėjo jam ant peties galvą. — Štai šito ir laukiau. 

— Gerai. Šįvakar buvai labai tyli. Ar gerai jautiesi? 

— Hmmm... Na, šiek tiek pasiklydau mintyse. 

Ji daug ko negalėjo pasakoti. Juk pažadėta. — Ryt sueis aš- 
tuoneri metai. Kartais atrodo, kad viskas nutiko prieš šimtą metų, 
kartais — kad tik vakar. Deividai, man taip svarbu, kad kasmet čia 
su manimi atvažiuotum, gera, jog supranti, kodėl turiu čia būti. Su- 
prantu, kaip tau sunku pertvarkyti darbo grafiką ir rasti tas kelias 
dienas. 

— Džeime, ji mums visiems buvo svarbi. O tu... — jis atsitrau- 
kė norėdamas ją pabučiuoti. — Tu — pati svarbiausia. 

Šypsodamasi ji paglostė jam skruostą. 

— Jaučiu. Žinau, kaip tau patinka braidyti po miškus ir kiaurą 
popietę Žvejoti. 

Deividas vyptelėjo. 

— Rytoj tavo mama vedasi mane prie upės. 

— Mano didvyris... 

— Tikiuosi, ji nepamiršo, kad nekenčiu žūklės; antra vertus, 
todėl ji ir vedasi mane prie upės kiekvieną vasarą — nori nubausti 
už tai, kad pavogiau iš jos dukrą. 

— Na, vadinasi, mažiausia, ką jos dukra gali padaryti, — tai 
pamėginti už viską kompensuoti. 

— Tikrai? — jo rankos jau slydo Džeimės užpakaliuku. — Kaip? 


— Eime. Parodysiu. 


Olivija sapnavo mamą ir verkšleno per miegus. Jos abi gūžėsi spin- 
toje, kurioje buvo pilna stiklinėmis akimis spoksančių žvėrių. Olivi- 
ja drebėjo tamsoje, prisiglaudusi prie mamos — stipriai stipriai pri- 
siglaudusi, nes už spintos durų siautėjo pabaisa. Trypdamas kojomis 
į grindis jis riaumojo kartodamas jos vardą. 

Olivija įsikniaubė veideliu mamai į krūtinę, užsispaudė delnais 
ausis, nes kažkas visai čia pat subildėjo — labai arti tos vietos, ku- 
rioje būdama ji norėjo pradingti. 

Paskui atsilapojo durys ir į spintą priplūdo šviesos. Šviesoje ji 
matė kraują — buvo kruvinos visos jos rankos, mamos plaukai. Ir 
mamos akys dabar buvo kaip tų žvėrių — stiklinės, išsiplėtusios. 

— Ieškojau tavęs, — pasakė tėtis ir čiupo žvilgančias žirkles, 
nuo kurių varvėjo kraujas. 

Kol Olivija blaškėsi per miegus, visi kiti mąstė apie Džiulę. 

Mintyse atgijo prisiminimai: besijuokianti jauna mergina, vir- 
tuvėje besimokanti gaminti raudonąjį padažą, kokį gamindavo mo- 


KUR BAIGIASI UPĖ 97 


čiutė, miela bičiulė, lakstanti po miškus besiplaikstančiais plaukais, 
naktyje dūsaujanti meilužė, vestuvių dieną balta suknele pasipuošu- 
si nejtikimai graži moteris. 

Baisios, staigios, klaikios mirties prisiminimai, kurių net nega- 
lima įsileisti šviesoje... 

Ir visi, kurie apie ją galvojo, verkė. 


Net ir žudikas. 


Kai Valė pabarbeno į miegamojo duris, buvo dar tamsu. 

— Kylam ir pirmyn, Deividai. Kava jau užplikyta, žuvys ver- 
žiasi ant kabliuko. 

Gailiai sudejavęs Deividas apsivertė ir užsimetė ant galvos pa- 
galvę. 

— Oo, Dieve... 

— Dešimt minučių. Suruošiu pusryčius. 

— Ta moteris — ne žmogus. Kitaip negali būti. 

Mieguistai juokdamasi Džeimė niuktelėjo Deividą, stumdama 
lovos krašto link. 

— Kylam ir pirmyn, žvejy. 

— Pasakyk jai, kad miegodamas numiriau. Maldauju. 

Deividas nusitraukė nuo galvos pagalvę ir šiaip taip įžiūrėjo 
žmonos siluetą. Ji nusišypsojo, ant krūtinės pajutusi šiltą jo ranką. 

— Eik gaudyti žuvų, o jei tau labai pasiseks, vakare atsilyginsiu. 

— Ne viską galima nupirkti seksu, — oriai pratarė Deividas 
rangydamasis iš lovos. — Bet mane — galima. 

Tamsoje jis už kažko užkliuvo, nusikeikė ir, kikenant žmonai, 
nusliūkino į vonią. Kai Deividas grįžo, Džeimė vėl buvo įmigusi; jis 
pakštelėjo jai į skruostą ir išplumpsėjo iš kambario. 

Kai purtoma Džeimė pabudo išgirdusi kuždesį, pro langus 
smelkėsi šviesa. 

— A? Kas? 


— Teta Džeime? Ar jau nemiegi? 

— Miegu, kol neišgėriau kavos. 

— Kavos atnešiau. 

Džeimė pramerkė vieną akį ir apsimiegojusi pažvelgė į dukte- 
rėčią. Patraukusi nosimi ji užuodė aromatą ir atsiduso. 

— Tu — mano karalienė. 

Nusijuokusi Olivija prisėdo ant lovos krašto; Džeimė taip pat 
mėgino įsitaisyti patogiau. 

— Ką tik užplikyta. Močiutė su dėde Deividu išėjo, senelis irgi 
patraukė į medžiotojų trobelę. Sakė, reikia tvarkyti dokumentus, bet 
jam patinka ten lankytis ir kalbėtis su žmonėmis. 

— lr tuįjį panaši, — užsimerkusi Džeimė nurijo pirmą gurkš- 
nį. — Na, tai ką sumanei? 

— E... Senelis sakė, kad galiu pasiimti laisvą dieną, jeigu no- 
rėtum eiti į žygį. Galėčiau parodyti vieną iš lengvesnių trasų. Man 
ši iškyla būtų tarsi Žygių vadovės praktika. Dar negaliu būti vadovė, 
nes neturiu šešiolikos, nesvarbu, kad geriau už kitus pažįstu miško 
keliukus. 

Džeimė vėl prasimerkė. Olivija gražiai šypsojosi ir žvelgė mal- 
daujančiomis akimis. 

— Juk tu ir į mane panaši, tiesa? 

— Galėčiau pasiimti naująją kuprinę. Kol apsirengsi, sutepsiu 
sumuštinių ir viską suruošiu. 

— Kokių sumuštinių? 

— Su kumpiu ir sūriu. 

— Perku. Duok dvidešimt minučių. 

— Šaunu! 

Olivija šovė iš kambario, o Džeimė sugaišo pirmas dvi minutes 
iš dvidešimties mėgaudamasi kava. 


Diena buvo šilta ir šviesi, vidurvasario dangus žydras žydras. Nuos- 
tabi diena mąstyti apie tai, kas yra, o ne apie tai, kas buvo, nusprendė 
Džeimė. 

Ji sukišo kojas į senus patikimus žygio batus ir nužvelgė dukte- 
rėčią. Olivija buvo pasikišusi plaukus po sportine kepuraite, ant ku- 
rios snapelio puikavosi išsiuvinėta emblema su užrašu De/tos trobelė 
ir stovyklavietė. Marškinėliai nublukę, švarkelis atsagstytas, apspu- 
rusiais rankogaliais; batai — nunešioti, patogūs, kuprinė — šviesiai 
mėlyna. 

Prie diržo ji buvo prisisegusi kompasą ir peilį. 

Džeimė pamanė, kad dukterėčia atrodo nepriekaištingai gerai 
išmananti savo darbą. 

— Na, tai ką paporinsi? 

— K3 paporinsiu? 

— Taip; aš tave nusisamdžiau šiandieną būti mano žygio va- 
dove ir mane pamokyti, kad šis žygis tikrai įsimintų. Aš nieko neiš- 
manau. Esu žygeivė miestietė. 

— Žygeivė miestietė? 

— Taip. Manoji pieva — Rodeo kelias; aš čia atvykau norė- 
dama paragauti tikros gamtos. Noriu, kad sumokėti pinigai nebūtų 
paleisti vėjais. 

— Gerai. — Olivija atlošė pečius, atsikrenkštė. — Šiandien ke- 
liausime Džono Makbraido keliu. Šis kelias — lengva dviejų kablelis 
trijų mylių ilgio trasa, vingiuojanti per atogrąžų augmenijos plotus, 
paskui pusę mylios kyla ežero link, kur atsiveria nuostabūs peizažai. 
Ee... Labiau patyrę žygeiviai toje vietoje dažnai apsisprendžia ke- 
liauti toliau, sudėtingesne trasa, tačiau keliaujant mano siūloma trasa 
galima... eee, pasigrožėti ir giria, ir ežero apylinkėmis. Na, kaip? 

— Neblogai. 

Olivija pagalvojo, kad kone pažodžiui pacitavo įrašą iš knyge- 
lės, kurią galima įsigyti medžiotojų namelio suvenyrų krautuvėlėje. 
Ji stengėsi tą puslapį atsiminti, kad prireikus galėtų pacituoti. 

Ji susitvarkys; išmoks tinkamai pritaikyti vadovuose perskaity- 
tą informaciją; išmoks būti pati geriausia. 

— Tai štai. Kadangi esu jūsų vadovė ir atstovauju De/tos trobelei 

supažindinsiu su vietine flora ir fauna. Mielai atsakysiu į visus jums 
kylančius klausimus. 

— Tau viskas išeina taip natūraliai... Visada pasirengusi. 

— Puiku. Trasa prasideda štai čia, autentiškoje pirmojoje 
Makbraidų sodyboje. 1853-iaisiais Džonas ir Nensė Makbraidai iš 
Kanzaso patraukė vakarų kryptimi ir įsikūrė čia, Kvinolto atogrąžų 
miško pakrašty. 

— O aš maniau, atogrąžų miškai auga tropikuose, — pasakė 
Džeimė suklapsėdama blakstienomis, žiūrėdama į Oliviją, joms jau 
žingsniuojant miško link. 

— Kvinolto slėnyje auga vienas iš nedaugelio pasaulyje esančių 
drėgnųjų atogrąžų miškų. Čia švelnus klimatas ir labai dažnai lyja. 

— Kokie aukšti medžiai! Kaip jie vadinasi? 

— Aukščiausiai virš visų iškilę medžiai — baltosios eglės; jas 
galima atskirti iš susisluoksniavusios žievės. Ir kėniai. Jie užauga 
tikrai labai aukšti ir tiesūs. Kai kėniai pasensta, medžių Žievė tampa 
tamsiai ruda, joje atsiranda gilūs grioveliai. Čia auga ir vakarinės 
cūgos. Šie medžiai nepasižymi vešliu kupolu, pakenčia pavėsį, to- 
dėl veši žemesnėje juostoje, po kitų medžių šakomis. Cūgos auga 
ne taip greitai kaip kėniai. Matote kūgines viršūnes? — sustojusi 
Olivija parodė vieną medį. — Štai čia — Duglo kėnis; matote tris 
viršūnėles? Miške šių medžių bus daugybė, bet jaunų medelių ne- 
pamatysite, nes jie negali pakęsti pavėsio. Kėnius mėgsta žvėrys, o 
lokiai graužia jų Žievę. 

— Lokiai! Vajėčė! 

— Oi, teta Džeime... 

— Ei, nepamiršk, kad tavo klientė — tikra miestietė. 

— Gerai. Jeigu laikysitės elementariausių saugumo taisyklių, 
tikrai nereikės nerimauti dėl lokių, — kaip papūgėlė čiauškėjo Oli- 
vija. — Šiose apylinkėse gyvena juodieji lokiai. Daugiausia bėdų 
kyla dėl to, kad jie mėgsta vogti maistą, todėl stovyklaujant būtina 


KUR BAIGIASI UPĖ 101 


tinkamai laikyti maisto atsargas ir atliekas. Niekada niekada stovy- 
klavietėje nepalikite neuždengto maisto ar nešvarių indų. 

— Bet kuprinėje nešatės maisto. Kas bus, jei lokys jį užuos ir 
ims mus sekti? 

— Maistą sudėjau į dvigubą plastikinį maišelį, todėl tikrai ne- 
užuos. Bet jeigu netoliese lokys vis dėlto pasirodytų, reikėtų pradėti 
triukšmauti, tačiau laikytis ramiai ir palikti erdvės jam pasitraukti. 

Jos perėjo laukymę ir įžengė į mišką. Kone iškart jas užliejo 
švelni žalia šviesa, pro medžių lajas prasiskverbė tik keli mirgantys 
spindulėliai, panašūs į plonyčius, blyškius, švelnius, skaidrius piršte- 
lius. Miško paklotė buvo nusėta kankorėžių, papurusi samanomis, 
apžėlusi paparčiais. Miško kilimą margino įvairiausių pavidalų raš- 
tai, akį traukė skirtingos tekstūros. 

Pralėkė strazdas, savo klykimu suvirpindamas orą. 

— Lyg iš priešistorinių laikų... 

— Taip, tikrai. Sakyčiau, tai gražiausia vieta visame pasaulyje. 

Džeimė uždėjo Olivijai ant peties ranką. 

— Žinau, — atsakė ji; ir saugi vieta, pamanė sau. Tinkamiau- 
sia vaikui. — Live, pasakok, ką matysiu pakeliui. Kad gerai viską 
įsiminčiau. 

Jos ėjo lengvu žingsniu, o Olivija nėrėsi iš kailio nutaisiusi Žy- 
gio vadovės balsą ir pasakojimo tempą. Tačiau miškas ją visada pa- 
siglemždavo: Olivijai atrodė keista, kodėl reikia ką nors aiškinti, kai 
ir taip viską matai. 

Mišką gaubė tokia švelni šviesa, kad, atrodė, ją buvo galima 
pajusti visu kūnu, o oras toks sklidinas įvairiausių aromatų, jog net 
svaigo galva. Aplink tik pušys, drėgmė, pūvantys rąstai — naujų 
medžių gyvybės šaltinis, — viską apėjusios apgaulingai trapios sa- 
manos. Garsai — spyglius ir kankorėžius mindančių batų čežėjimas, 
šen bei ten šmirinėjančių kasdieniais reikalais užsiėmusių gyvūnė- 
lių bruzdesys, paukščių giesmės, netikėtai pasigirdęs mažo upeliuko 

Miškas — jos katedra, daug didingesnė ir neabejotinai šven- 
tesnė už visas matytas Romos ar Paryžiaus statinių nuotraukas. Čia 
kasdien įsižiebdavo ir vėl užgesdavo gyvybė. 

Olivija rodė baltais ir geltonais žiedais suaugusius grybus, di- 
džiulius medžių kamienus apgulusias kerpes, didingų baltųjų eglių 
paskleistas tarsi popierines sėklas, įmantrius prie takų mėgstančių 
augti klevų šakų raizginius. 

Jos žirgliojo per samanotus, ūgliukais apžėlusius puvėkus, bro- 
vėsi pro plunksniškas paparčių vėduokles, grožėjosi akylosios Oli- 
vijos pastebėto aukštai, virš šakų vainikų, sklandančio erelio didybe. 

— Vargu ar kas nors vaikšto šiuo taku, — kalbėjo Olivija, — 
nes toji dalis, kur takas prasideda, yra privačioje valdoje. Tačiau dabar 
į šį takelį įsuka ir kiti takai, jau galima sutikti ir vieną kitą žmogų. 

— O tau, Live, ar smagu tuos žmones sutikti? 

— Miške sutikti nėra labai smagu, — ji baugščiai šyptelėjo. — 
Man patinka galvoti, kad takas mano, kad niekas niekas šito nepa- 
keis. Matai? Paklausyk, — Olivija iškėlė ranką ir užsimerkė. 

Suintriguota Džeimė padarė tą patį. Ji išgirdo tyliai skamban- 
čią muziką — Ąan177i stilius. 

— Žmonės išbaido stebuklus, — rimtai pratarė Olivija ir pa- 
traukė šlaito taku aukštyn. 

Joms kopiant Džeimė išgirdo ir daugiau garsų. Balsas, vaiko 
juokas. Retėjant medžiams į žemę krito vis daugiau spindulių, sklai- 
dėsi žalsva prieblanda. 

Tolumoje tyvuliavo saule kibirkščiuojantys, laivelių išmarginti 
ežerai. Į dangų kilo didingi kalnai su įdubomis, slėniais, sangrūdo- 
mis ir baugiais tarpekliais. 

Dabar buvo šilčiau; Džeimė atsisėdo ir nusivilko megztuką, 
leisdama saulei glostyti rankas. 

— Čia yra visokių stebuklų, — ji nusišypsojo, kai Olivija nusi- 
metė nuo pečių kuprinę. — Jie nutinka nebūtinai tada, kai būni viena. 

— Gal ir taip. — Olivija atsargiai traukė maisto paketėlius, 

paskui išėmė termosą; įsitaisiusi ant žemės kaip indėnė, ji pasiūlė 
Džeimei žiūronus. — Gal pamatysi dėdę Deividą ir močiutę. 

— Gal dėdė Deividas iššoko iš valties ir nuplaukė namo, — 
nusijuokusi Džeimė pridėjo prie akių žiūronus. — Oi, matau gul- 
bes. Man jos labai patinka. Taip gražiai plauko, slyste slysta vande- 
niu. Gaila, kad nepasiėmiau fotoaparato. Nesuprantu, kodėl niekada 
apie tai nepagalvoju. 

Džeimė nuleido žiūronus ir paėmė sumuštinio gabaliuką; visus 
sumuštinius Olivija buvo skrupulingai padalijusi pusiau. 

— Čia visada gražu — bet kuriuo paros metu, kad ir koks būtų 
metų laikas. 

Džeimė nuleido akis ir pamatė, kad Olivija įdėmiai į ją Žiūri. 
Džeimės nugara nubėgo šiurpas, nes mergaitės žvilgsnis buvo labai 
rimtas, vertinantis. 

— Kas yra? 

— Turiu paprašyti paslaugos. Tu nenorėsi to daryti, bet aš daug 
apie tai mąsčiau, man šitai labai svarbu. Noriu, kad man duotum 
adresą. — Olivija kietai sučiaupė lūpas, paskui atsiduso. — Kalbu 
apie policininką, kuris tą naktį mane nuvežė į tavo namus. Jis vardu 
Frenkas. Aš jį prisimenu, nors ir nelabai gerai. Noriu jam parašyti. 

— Live, kodėl? Jis tau galėtų papasakoti ne daugiau nei aš. 
Negerai, kad taip dėl to visko nerimauji. 

— Geriau viską žinoti konkrečiai, o ne tuščiai svarstyti. Jis buvo 
man geras. Jeigu tik galėčiau jam parašyti ir pasakyti, kad prisimenu, 
koks jis buvo man geras, jausčiausi geriau. Be to... teta Džeime, tą 
naktį jis ten buvo. O tavęs nebuvo. Kol jis atėjo ir mane surado, ten 
buvau tik aš. Noriu su juo pasikalbėti. 

Ji nusisuko ir įsižiūrėjo į ežerus. 

— Pasakysiu jam, kad seneliai nežino, jog jam rašau. Ir neme- 
luosiu. Bet būtinai turiu pamėginti. Prisimenu tik tiek, kad jis vardu 
Frenkas. 

Džeimė užsimerkė ir pajuto, kaip sugniaužė širdį. 

— Breidis. Jis vardu Frenkas Breidis. 


Septintas skyrius 


Frenkas Breidis vartė rankose šviesiai mėlyną voką. Jo vardas ir 
adresas buvo užrašyti ranka, dailia, kruopščia, neabejotinai vaikiška 
rašysena; voko kampe — atgalinis adresas. 

Olivija Makbraid. 

Mažoji Livė Taner, svarstė jis, mažasis praeities vaiduoklis. 

Aštuoneri metai. Tiesą sakant, jis nė nebuvo pamiršęs tos nak- 
ties, tų Žmonių ir tos bylos. Nors ir stengėsi. Frenkas atliko savo 
darbą, kiek įmanydamas labiau stengėsi, kad teisingumas būtų įvyk- 
dytas, o mažoji mergaitė išgabenta mylinčios šeimos. 

Byla baigta. Liko tik kartkartėmis vis pasigirstantys pasakoji- 
mai apie Džiulę Makbraid, gandai, vėlai vakare per televiziją rodo- 
mi filmai, kuriuose ji buvo suvaidinusi. Džiulė Makbraid visada liks 
trisdešimt dvejų gražuolė, o ją nužudęs žmogus dar dešimtmetį ar 
daugiau neišeis iš kameros. 

Kokio velnio tam vaikui rašyti laišką po šitiek metų? — svarstė 
Frenkas. Kokio velnio jis delsia neatplėšdamas voko ir visko neišsi- 
aiškindamas? 

Ir vis dėlto jis dvejojo, suraukęs antakius žiūrėdamas į laišką, 
kabinete skambėjo telefonai, įeidavo ir išeidavo kolegos policinin- 
kai. Frenkas pasijuto norįs išgirsti savo telefono skambutį, kad ga- 
lėtų padėti laišką ir imtis kokių nors kitų reikalų. Galiausiai, tyliai 

nusikeikęs, atplėšė voką, išėmė taip pat šviesiai mėlyno popieriaus 


lapelį ir perskaitė: 


(Gerbiamas detektyve Breidi, 

tikiuosi, mane prisimenate. Mano mama buvo Džiulė Mak- 
braid; kai ją nužudė, nugabenote mane į Mano tetos namus. 
Paskui atėjote manęs aplankyti. Tada dar nesupratau, kad buvo 
įvykdyta žmogžudystė, kad Jūs ją tyrėte. Padėjote man jaustis 
saugiai, sakėte, kad žvaigždės net ir dieną niekur nedingsta. 
Tada man padėjote. Tikiuosi, galėsite padėti ir dabar. 

Su seneliais gyvenu Vašingtone. Čia gražu, aš juos labai my- 
liu. Šią savaitę manęs aplankyti atvyko teta Džeimė, paklausiau, 
ar ji negalėtų duoti Jūsų adreso, nes aš noriu parašyti Jums 
laišką. Seneliams nieko nesakiau, jie vėl imtų liūdėti. Niekada 
nekalbame nei apie mamą, nei apie tai, ką padarė mano tėtis. 

Man kilo klausimų, į kuriuos niekas kitas negalėtų atsakyti, 
išskyrus Jus. Aš labai noriu žinoti tiesą, bet nenoriu skaudinti 
močiutės. Dabar man dvylika metų, tačiau ji nesupranta, jog 
kai mąstau apie tą naktį ir stengiuosi ką nors prisiminti, viskas 
galvoje susivelia, ir būna dar blogiau. Ar pasikalbėsite su ma- 
nimie 

Pamaniau, jeigu norėtumėte pasiimti atostogų, galėtumėte 
čia atvažiuoti. Prisimenu, kad turite sūnų. Sakėte, jis valgo va- 
balus ir kartais sapnuoja ateivius Užpuolikus, bet dabar jis jau 


vyresnis, todėl, manau, jau nebesapnuoja. 


Dievulėliau, — pamanė sau Frenkas tramdydamas juoką. To 
vaiko atmintis — kaip dramblio. 


Čia tikrai yra ką veikti. Mūsų medžiotojų namelis ir stovy- 
klavietė labai šaunūs, net galėčiau Jums atsiųsti lankstinuką. 


Galėtumėte žvejoti, iškylauti ar plaukioti valtimi. Prie trobelės 

yra baseinas, siūlome ir naktinię pramogą. Esame įsikūrę netoli 


pačių gražiausių Šiaurės vakarų paplūdimių. 


Šyptelėjęs nuo tokių įtaigių reklaminių eilučių, Frenkas per- 
skaitė paskutinius sakinius. 


Prašau, atvažiuokite. Daugiau neturiu su kuo pasikalbėti. 


Nuoširdžiai — Jūsų Olivija 


— Jėzau... 
Frenkas sulankstė laišką, įkišo į voką ir įsidėjo į švarko kišenę. 
Tačiau jam nepavyko taip lengvai išmesti Olivijos iš galvos. 


Visą dieną nešiojosi su savimi laišką ir galvojo apie mergaitę. Nu- 
tarė jai parašyti švelnų atsakymą; kalbės gražiai, su užuojauta, bet 
neįsipareigos. Papasakos, kad Nojus rudenį pradės mokytis koledže, 
kad krepšinio turnyro metu jis pelnė naudingiausio žaidėjo vardą. 
Tiesiog paplepės laiške, ir viskas. Atsisakydamas atvažiuoti paviešė- 
ti jis pasiteisins aiškindamas, jog turi daug darbo ir visokių svarbių 
šeimos reikalų. 

Ir ką gera duotų jo kelionė į Vašingtoną ir pokalbis su Olivija? 
Tik vėl visus apniktų slogutis. Frenkas negali prisiimti tokios atsa- 
komybės. Jos seneliai — geri žmonės. 

Jis patikrino jų biografijas dar tada, kai jie prašė būti paskirti 
mergaitės globėjais. Stengėsi nepalikti jokių siūlo galų; jis taip manė 
tada, taip mano ir dabar. Porą metų po nelaimės Frenkas kelis kar- 
tus domėjosi ta šeima, kad įsitikintų, jog vaikui tikrai viskas gerai. 

O paskui užvertė tą knygą. Ji turėjo būti užversta visam laikui. 

Gatve pasukęs namų link Frenkas priminė sau, kad yra polici- 
ninkas. Jis — ne psichologas, ne socialinis darbuotojas, o vienintelis 
saitas, jungiantis jį su Olivija — žmogžudystė. 

Pokalbis su juo mergaitei nieko gera neduos. 

Jis įsuko į keliuką ir sustojo už ryškiai mėlynos „Honda Civic“. 
Prieš ketverius metus šis automobilis pakeitė žmonos „vabalą“. Abu 
automobilio buferiai buvo tirštai nuklijuoti lipdukais. Taip, žmona 
vargais negalais atsisakė numylėto „vabaliuko“, bet tikrai nemetė 
aktyvistės pomėgių. 

Nojaus dviratį pakeitė nenaujas „Buick“, kurį jis pustė ir gra- 
žino kaip meilužę. Po kelių savaičių sūnus pradės juo važinėti į 
koledžą. Ši mintis verte pervėrė Frenką; kaip visada — tarsi strėlė 
kiaurai širdį. 

Palei duris linguojančios gėlės klestėjo — dabar jomis rūpinosi 
Nojus. Dievas žino, iš ko jis paveldėjo tą sodininko gyslelę, svarstė 
Frenkas lipdamas iš automobilio. Kai tik berniukas išvažiuos moky- 
tis, jis ir Selija numarins žiedus per mėnesį. 

Jis žengė pro duris ir išgirdo „Fleetwood Mac“ muziką. Šir- 
dis nukrito į kulnus. Selijai patiko gaminti klausantis „Fleetwood 
Mac“,o jos apsisprendimas gaminti pačiai reiškė, kad vidury nakties 
Frenkui teks sliūkinti į virtuvę ir traukti iš sumaniai įrengtos slėptu- 
vės visokį konservuotą šlamštą. 

Kambarys sutvarkytas; dar vienas blogas ženklas. Faktas, kad 
kambaryje nesimėtė laikraščiai ir batai, reiškė, jog Selija anksti grįžo 
po darbo moterų prieglaudoje ir pasijuto esanti tikra namų šeimi- 
ninkė. 

Kai Seliją apimdavo tokia šeimininkiška nuotaika, juodu su 
Nojum kentėdavo. Tokiomis dienomis jų laukdavo namuose ga- 
minti pietūs, pasižymintys greičiau jau maistingumu, o ne puikiu 
skoniu, tvarkingi kambariai, kur nieko negalėjai rasti, ir, tikėtina, ką 
tik išskalbti sulankstyti skalbiniai; vadinasi, jis neras pusės kojinių. 

Breidžių namuose viskas vykdavo gerokai sklandžiau, jei Selija 
namų ruošos darbus patikėdavo vyrams. 

Įėjęs į virtuvę Frenkas suprato, kad pasitvirtino patys juodžiau- 
si būgštavimai. Patenkinta Selija stovėjo prie viryklės ir kažką maišė. 

Ant stalo buvo padėtas kepalas medžio žievę primenančios duonos 
ir milžiniškas geltonas moliūgas. 

Bet ji velniškai gražiai atrodė, svarstė Frenkas; šviesūs plaukai 
suimti į dailią uodegėlę, berniokiški siauri klubai lingavo į taktą, 
grakščios ilgos kojos basos. 

Ji buvo panaši į nekaltutę naivuolę, nors iš tikrųjų ši apgaulinga 
išvaizda slėpė beribį užsispyrimą. Selija Breidi niekada nesiimdavo 
to, ko žinodavo negalėsianti sėkmingai baigti. 

Taip pat sėkmingai dvidešimtmetė koledžo studentė Selija su- 
vystė ir jį, dvidešimt trejų metų policininką naujoką, kuris ją suėmė 
protesto prieš bandymus su gyvūnais metu, prisiminė Frenkas. 

Pirmas dvi pažinties savaites jie nuolat pykosi. Kitas dvi sa- 
vaites praleido lovoje. Ji atsisakinėjo už jo tekėti, todėl jiems teko 
grumtis. Vis dėlto ir Frenkas buvo užsispyręs. Per tuos drauge nu- 
gyventus metus jis ją palenkė. 

Jis tyliai priėjo jai iš nugaros ir stipriai apkabino. 

— Myliu tave, Selija. 

Ji atsigręžė Frenko glėbyje ir pakštelėjo jam į skruostą. 

— Vis tiek valgysi juodąsias pupeles su moliūgu. Labai sveika. 

Frenkas pamanė, kad kaip nors ištvers, nes šaldiklio gilumoje 
turi pasislėpęs kelias mini picas. 

— Suvalgysiu, bet vis tiek tave mylėsiu. Aš — kietas vyrukas. 
Kur Nojus? 

— Lauke, su Maiku mėto į krepšį. Paskui eis į pasimatymą su 
Sara. 

— Vėl? 

Selija nusišypsojo. 

— Frenkai,ji — labai šauni mergina. O kadangi po kelių savai- 
čių jis išvyksta į koledžą, jie nori kuo daugiau laiko praleisti kartu. 

— Tik norėčiau, kad jis nesilaikytų įsikibęs šios vienos mergi- 
nos. Jam tik aštuoniolika. 

— Frenkai, po pusės semestro koledže Sara tebus migloti pri- 
siminimai. Na, tai kas tau yra? 


KUR BAIGIASI UPĖ 109 


Frenkas susilaikė neatsidusęs, bet paėmė Selijos siūlomą alų. 

— Ar prisimeni Makbraid bylą? 

— Džiulės Makbraid? — pakėlė antakius Selija. — Žinoma. 
Tai svarbiausia byla tavo karjeroje; tu ir dabar nuliūsti, jei per televi- 
zorių rodo filmą su ja. O kodėl kalbi apie Makbraid bylą? Ji baigta 
jau prieš daugelį metų. Semas Taneris kalėjime. 

— Ta mažoji mergaitė. 

— Taip, prisimenu, tau plyšo dėl jos širdis, — Selija paglostė 
jam ranką. — Jautruolis. 

— Jos seneliai išsirūpino globą ir išsivežė ją į Vašingtono vals- 
tiją. Olimpiko pusiasalyje jie turi sodybą, miško trobelę, stovykla- 
vietę. Jie gyvena prie pat nacionalinio parko. 

— Prie Olimpiko nacionalinio parko miškų? — Selijos akys 
sužibo. — O, tai labai gražus kraštas. Keliavau po tas vietas tais 
metais, kai baigiau vidurinę mokyklą. Toje įlankoje gyvena daugybė 
gobšuolių kraujasiurbių. 

Selijai „gobšuoliai kraujasiurbiai“ buvo visi, kas norėjo nukirs- 
ti medį, nugriauti seną namą, medžioti triušius ar dirbamas žemes 
užlieti betonu. 

— Medžių draugė ir globėja. 

— Cha cha. Jeigu nors šiek tiek nutuoktum, kiek žalos gali 
pridaryti toliau savo nosies nematantys miško kirtėjai... 

— Si, nepradėk, aš jau valgau tas pupeles ir moliūgą. 

Ji minutėlę pasiraukė, paskui patraukė pečiais ir jau rengėsi 
stotis. Kadangi Frenkas nebuvo linkęs su ja ginčytis, įkišo ranką į 
kišenę ir ištraukė laišką. 

— Perskaityk ir pasakyk, ką manai. 

— Tai dabar jau tau įdomu, ką manau, — tačiau perskaičiusi 
porą eilučių ji vėl atsisėdo; kovingą žvilgsnį pakeitė užuojauta. — 
Vargšelė, — sumurmėjo Selija. — Ji tokia nuliūdusi. Ir tokia drąsi. 

Ji perbraukė pirštais per laišką ir grąžinusi Frenkui nuėjo mai- 
šyti savojo puodo. 

— Žinai, Frenkai, atostogos su visa šeima, prieš Nojui išvyks- 
tant į koledžą, mums visiems būtų gerai. Be to, nesame iškylavę nuo 
tada, kai Nojui buvo treji, ir tu prisiekei daugiau niekada nenakvoti 
stovykloje. 

Pusė naštos, kurią šis laiškas buvo užvertęs jam ant pečių, ėmė 
ir nukrito. 

— Selija, aš tikrai tave myliu. 


Olivija iš paskutiniųjų stengėsi elgtis normaliai, valdyti nervus ir 
jaudulį, kad seneliai nieko nepastebėtų. Iš susijaudinimo jai buvo 
sunku kvėpuoti, net šiek tiek skaudėjo galvą, bet ji nudirbo visus 
rytinius darbus ir dar užvalgė priešpiečių, kad niekas nesistebėtų, 
kodėl jai dingo apetitas. 

Breidžiai greitai bus čia. 

Jai atlėgo, kai iškart po priešpiečių senelį iškvietė į stovyklavie- 
tę tvarkyti kažkokio menko nesklandumo. Olivijai nebuvo sudėtin- 
ga atsisakyti eiti kartu, nors ir jautė kaltę dėl to, kad nėra, švelniai 
tariant, atvira. 

Jausdamasi kalta darbavosi su dvigubu užsidegimu — iššlavė 
miško trobelės valgomojo lauko terasą ir išravėjo netoliese vešančius 
gėlynus. 

Iš šios vietos puikiai matėsi visi atvykstantieji ir išvykstantieji. 

Olivija ravėjo žemą akmeninę sienelę apaugusias linksmų gel- 
tonų ir oranžinių spalvų nasturtas, skabė nuvytusias už nasturtų au- 
gančių skaisčiai baltų ramunių galveles ir vis žvilgčiojo į priimamojo 
duris. 

Jai prakaitavo sodininko pirštinėmis aptemptos rankos; piršti- 
nes mūvėjo tik todėl, kad norėjo atrodyti suaugusi ir paspausti Brei- 
džių šeimai rankas švariais delnais ir baltomis panagėmis. Norėjo, 
kad Frenkas pamatytų, jog ji jau pakankamai didelė viską suprasti ir 

Nenorėjo, kad jis pamatytų išsigandusią mažą mergaitę, kurią 
reikia ginti nuo siaubūnų. 

Olivija svarstė: jai reikėtų išmokti pačiai nuginti pabaisas. Pas- 
kui, nepaisydama visų gerų ketinimų, išsiblaškiusi persibraukė ran- 
ka per skruostą ir išsipurvino žemėmis. 

Sušukuotus plaukus ji susirišo į dailią uodegėlę, kurią prakišo 
pro raudonos kepuraitės plyšį iš nugaros pusės. Olivija vilkėjo džin- 
sus ir marškinėlius su Deltos trobelės logotipu. Tą rytą ir džinsai, ir 
marškinėliai buvo švarūs; ji stengėsi, kad drabužiai tokie ir liktų, bet 
džinsų keliai jau dabar buvo žemėti. 

Tačiau tai tik įrodys, kad ji dirbo, tarė sau Olivija, ir žino savo 
pareigas. 

Dabar jie jau turėtų būti čia, mąstė ji. Jie tuoj tuoj turėtų atvyk- 
ti, jiems būtinai reikia atvykti, nes kitaip gali grįžti senelis. Jis gali 
atpažinti Frenką Breidį. Tikriausiai ir atpažins. Senelis visada viską 
prisimena. Tada jis rastų būdų, kaip jai neleisti kalbėtis su Frenku, 
neleisti jo klausinėti. Jeigu jie kuo skubiau čia nepasirodys, visi jos 
planai, ketinimai ir viltys nueis šuniui ant uodegos. 

Į terasą išėjo porelė ir atsisėdo prie vieno metalinio stalelio. 
Olivija žinojo — netrukus kuris nors trobelės darbuotojas ateis ir 
pasiūlys atsigerti ar užkąsti. Tada ji jau nebebus viena. 

Olivija toliau darbavosi palei sienelę, viena ausimi klausyda- 
masi, kaip moteris skaito kelionių vadovą ir renkasi trasas, planuoja 
rytdienos žygį, svarstydama, ar verta rinktis ilgąją trasą ir užsisakyti 
trobelėje siūlomus iškylos pietus. 

Šiaip Olivija būtų metusi darbus ir pasiūliusi kaip tik šią trasą, 
papasakojusi viską apie viešniai patikusį maršrutą. Svečiai mėgdavo 
jiems išsakomą asmeninę nuomonę ir dėmesį, seneliai skatindavo 
Oliviją pasidalyti su jais žiniomis apie apylinkes. Tačiau dabar Oli- 
vijos mintys buvo per daug įkaitusios, ir ji negalėjo plepėti su sve- 
čiais, todėl ir toliau uoliai darbavosi palei terasą, kol galiausiai dingo 
porelei iš akių. 

Olivija pamatė keliuku atidardantį didelį seną automobilį, bet 
iškart pastebėjo — vairuotojas per jaunas, kad būtų Frenkas Brei- 
dis. Kiek ji matė, vaikinas buvo gražus, užsidėjęs kepuraitę ir saulės 
akinius. Iš po kepuraitės pūpsojo banguoti, sruogomis saulės nu- 
šviesinti rudi plaukai. 

Keleivio sėdynėje įsitaisiusi moteris irgi buvo graži. Olivija pa- 
manė, kad ji galėtų būti jo motina, nors ir neatrodė labai sena. Gal 
ši moteris — jo teta ar vyresnioji sesuo. 

Olivija mintimis perbėgo visus užsakymus, mėgindama prisi- 
minti, ar tądien turėjo atvažiuoti kokia nors pora, ir tada pastebėjo 
ant galinės sėdynės dar vieną žmogų. 

Krūtinėje ėmė stipriau daužytis širdis, dūžiai atsimušė buku 
skausmu smilkiniuose. Ji iš lėto atsistojo ir žiūrėjo, kaip automobilis 
įveikė paskutinį posūkį ir sustojo aikštelėje. 

Ji iškart jį pažino. Olivijai visai nepasirodė keista, kad migloti 
jo veido prisiminimai staiga tapo ryškūs, vos tik Frenkas išlipo iš 
automobilio. Dabar kuo puikiausiai prisiminė jo akių spalvą, balso 
skambesį, ant skruosto vėl pajuto didelę ir švelnią jo ranką. 

Jai ėmė svaigti skaudama galva; Frenkas atsigręžė ir ją pamatė. 
Olivija pajuto, kaip ėmė drebėti keliai, tačiau nusitraukė pirštines 
ir susikišo į kelnių kišenę. Jai džiūvo burna, bet mergaitė prisivertė 
nutaisyti mandagią šypseną ir žengė pirmyn. 

Jis — taip pat. 

Tą akimirką iš automobilio išlipusi moteris ir jaunuolis Olivi- 
jai atrodė visai nesvarbūs ir kažkokie tolimi, kaip ir aukštų medžių 
siena, svilinantis mėlynas dangus virš galvų, drugelių plazdėjimas ir 
paukščių giesmės. 

Olivija matė tik jį; tik jį mergaitė matė ir tą naktį, kai jis pra- 
vėrė spintos duris. 

— Aš — Olivija, — pratarė balsu, kuris jai pačiai nuskambėjo 
tarsi iš tolybių. — Ačiū, kad atvykote, detektyve Breidi, — ji ištiesė 
ranką. 

Kiek dar kartų ši maža mergaitė draskys jam širdį? — svarstė 
Frenkas. Dabar ji stovėjo, rodos, tokia rami, akys tokios rimtos, šyp- 
sena — mandagi. Balsas — sukrečiantis. 

— Miela vėl tave matyti, Olivija, — Frenkas suėmė jos delną ir 
laikė rankoje. — Livė. Ar tavęs jau nebevadina Live? 

— Vadina, — jos šypsena tapo šiltesnė. — Ar kelionė buvo 
smagi? 

— Labai smagi. Nutarėme važiuoti patys, todėl paėmėme sū- 
naus automobilį. Šis didelis automobilis pakankamai patogus ir tin- 
kamas tokioms ilgoms kelionėms. Selija? 

Jis paleido Olivijos ranką ir apkabino per pečius žmoną. Olivi- 
ja iškart pastebėjo šį gestą. Jai patiko stebėti kartu būnančius žmo- 
nes. Moteris Frenkui labai tiko; ji bičiuliškai šypsojosi. Jos akyse 
švietė užuojauta. 

— Tai Selija, mano žmona. 

— Sveika, Live. Kokia graži vieta. Žinai, kai buvau Nojaus 
amžiaus, kartą poilsiavau tavo stovyklavietėje. Niekada nepamiršau 
šių kraštų. Nojau, čia — Livė Makbraid; jos šeima — medžiotojų 
trobelės savininkai. 

Jis pažvelgė per petį ir linktelėjo mandagiai, bet šaltokai. 

— Labas, — tepasakė ir susikišo rankas į užpakalines kelnių 
kišenes. Žvelgdamas pro tamsius akinius jis tyrinėjo kiekvieną Oli- 
vijos bruoželį. 

Mergaitė buvo aukštesnė nei jis tikėjosi — tikrai išstypusi. Šią 
mergaitę jis prisiminė kitokią — ausis užsikimšusią mažylę baimės 
ir sielvarto kupinomis akimis. 

Jis taip ir nepamiršo to vaizdo. Jis taip ir nepamiršo tos mer- 
gaitės. 

— Nojus šiomis dienomis mažakalbis, — tiesiai šviesiai rėžė 
Selija; jos akys juokėsi, todėl Olivija vėl nusišypsojo. 

— Jeigu norite, galite čia palikti automobilį, kol užsiregistruo- 
site. Visi kambariai su vaizdu į ežerą jau užsakyti, bet pro kitus lan- 

gus atsiveria puikūs vaizdai į mišką. Galiu pasiūlyti vieną iš šeimy- 
ninių kambarių pirmame aukšte; ten yra ir atskiras vidinis kiemelis. 

— Nuostabu. Prisimenu, kaip prieš daugelį metų šią trobelę 
fotografavau. — Norėdama prablaškyti Oliviją, Selija užmetė jai ant 
peties ranką ir nusigręžusi apžiūrinėjo namelį. — Atrodo, trobelė 
čia pati išaugo kartu su medžiais. 

Medžiotojų namelis buvo didelis, senas, išties vertas pagar- 
bos — trijų aukštų, dengtas šlaitiniu stogu, didžiuliais langais, kad 
svečiai galėtų grožėtis stulbinamais vaizdais. Besikeičianti gamta 
namą buvo nudažiusi švelniai rudai, durų staktos ir langų rėmai 
buvo tamsiai žali, todėl trobelė atrodė neatskiriama miško dalis, 
kaip ir ją apaugę medžiai. 

Takai puošti akmenimis, apsodinti visžaliais augalais, dar la- 
biau pagražinti šen ten išmėtytais paparčių kuokštais ir lauko gėlė- 
mis. Visa aplinka atrodė natūraliai, tarsi nė nebūtų paliesta žmogaus 
rankos ir kruopščiai nepuoselėta. 

— Nė nepasakytum, kad visa tai sukurta. Tas, kas statė šį namą, 
suprato, kaip svarbu draugauti su gamta, o ne vyti ją šalin. 

— Statė mano prosenelis. Jis pastatė pirmą namą, o paskui 
kartu su broliu ir mano seneliu pristatė dar daugiau. Prosenelis ir 
pavadinimą sugalvojo. — Olivija susilaikė į džinsus nenusišluosčiu- 
si sudrėkusių delnų. — Čia nėra jokios upės, jokios deltos. Tai — 
metafora. 

— Metatora, kalbanti apie poilsį ir pastogę kelionės pabaigo- 
je, — samprotavo Selija ir vėl laimėjo Olivijos šypseną. 

— Taip, būtent. Toks ir buvo jo sumanymas. Iš pradžių čia 
buvo tik viešbutukas, o dabar — visas kurortinis kompleksas. Bet 
mes norime išlaikyti buvusią ramią atmosferą, todėl nusprendėme 
išsaugoti autentišką kraštovaizdį ir stengiamės, kad trobelė papildy- 
tų, o ne darkytų miško ir ežerų grožį. 

— Ji kalba tavo kalba, — mirktelėjo Frenkas. — Selija — pri- 

— Kaip ir visi, kas turi smegenų, — automatiškai atsakė Oli- 
vija ir susilaukė Selijos pritarimo — šioji patenkinta linksėjo galva. 

— Mes puikiai sutarsime. Kodėl tau neaprodžius trobelės, kol 
tiedu stipruoliai sunešios daiktus? 

Prieš nueidama su Selija Olivija dirstelėjo į Frenką. Iš nekan- 
trumo ji nesitvėrė kailyje, bet padarė ko prašoma ir pravėrė dideles 
dvivėres duris. 

— Kai tada keliavau, nebuvau užėjusi į vidų, — kalbėjo Seli- 
ja. — Tada mano biudžetas buvo itin kuklus, be to, raukiausi vien 
užsiminus apie bet kokius žmonių sumanytus patogumus. Buvau 
viena iš pirmųjų hipių. 

Olivija sustojo ir mirksėjo negalėdama patikėti. 

— Tikrai? Neatrodote panaši į hipę. 

— Dabar mylimiausius karoliukus užsikabinu tik ypatingomis 
progomis, tokiomis kaip Vudstoko sukaktuvės. 

— Ar ir Frenkas buvo hipis? 

— Frenkas? — Selija atmetė galvą ir smagiai nusikvatojo. — 
O, ne, tik jau ne šitas Ponas Konservatyvusis. Šis žmogus — polici- 
ninkas iš prigimties, respublikonas. Na, — atsiduso Selija, — nieko 
nepadarysi. Oi, bet kaip čia gražu. 

Selija pasisuko puslankiu stovėdama didžiajame vestibiulyje, 
grožėdamasi natūraliomis pušinėmis ir eglinėmis grindimis ir sie- 
nomis, nuostabiu akmeniniu židiniu, rugpjūčio karštyje besipuikuo- 
jančiu skintomis gėlėmis, o ne šokinėjančiomis liepsnomis. Patogiai 
išdėstytos čia stovėjo jaukios žemės atspalvių kėdės ir sofutės. 

Čia jau sėdėjo keli svečiai — gurkšnojo kavą arba vyną ir gėrė- 
josi peizažu ar studijavo Žygių vadovą. 

Vestibiulio sienos puoštos senųjų Amerikos gyventojų meno 
dirbiniais, austais kilimėliais, variniuose kubiliukuose pūpsojo ku- 
plios skintų gėlių ir žalumynų puokštės. 

Patalpa daugiau panėšėjo į didelį gyvenamąjį kambarį, o ne į 
vestibiulį; Selija nujautė, kad toks ir buvo šeimininkų sumanymas. 

Registratūros stalelis buvo iš lakuotos medienos; prie stalelio 
stovėjo du administratoriai, pasipuošę gurgždančiais baltais marš- 
kiniais ir tamsiai žaliomis liemenėmis. Ant senos grafitinės lentelės 
ranka surašytos trobelėje teikiamos paslaugos, o ant stalelio padė- 
tame keraminiame dubenėlyje pažerta pastelinių spalvų mėtinių 
ledinukų. 

— Sveiki atvykę į „Deltą“, — administratorė šyptelėjo pažvel- 
gusi į Oliviją, o paskui maloniai šypsodamasi atsigręžė į Seliją. — 
Ar ketinate pas mus apsistoti? 

— Taip, Selija Breidi su šeima. Mano vyras ir sūnus jau neša 
daiktus. 

— Taip, ponia Breidi, malonu jus matyti, — kalbėdama ad- 
ministratorė bėgiojo pirštais po klaviatūrą. — Tikiuosi, išvyka jums 
paliks daug gerų įspūdžių. 

— Neabejoju. — Selija perskaitė administratorės vardą, įrašytą 
prie liemenės prisegtoje kortelėje. — Ačiū, Šeron. 

— Pas mus nakvosite penkias naktis. Užsisakėte šeimyninį 
paketą, į kurį įskaičiuoti pusryčiai trims asmenims kiekvieną rytą, 
iškyla su vadovu pasirinkta trasa... 

Olivija nebesiklausė Šeron kartojamų sveikinimų ir aiškinimų 
ir įsižiūrėjo į duris. Įėjus Frenkui ir jam iš paskos pasirodžius Nojui, 
jos širdis vėl nusirito į kulnus. Abu vyriškiai buvo apsikrovę lagami- 
nais ir kuprinėmis. 

— Galiu jums padėti. Šeron, galiu parodyti Breidžiams jų 
kambarius ir papasakoti, kas kur yra. 

— Ačiū, Live. Ponia Breidi, nė nerasite geresnės vadovės už 
Makbraid. Malonios viešnagės. 

— Prašau štai čia. — Stengdamasi neskubėti Olivija vedė juos 
koridoriumi ir pasuko dešinėn. — Kairėje yra sveikatingumo klu- 
bas; ten teikiamos paslaugos svečiams nekainuoja. Išėję pro tas duris 
pateksite į baseiną, nors galite eiti ir pro pietines duris. 

Olivija bėrė informaciją apie pusryčių valandas, kambarių tar- 

nybos paslaugas, poilsio kambario privalumus, galimybę išsinuomo- 
ti kanojas, žūklės reikmenis ir dviračius. 

Prie kambarių durų mergaitė sustojo ir, nors ją kamavo didžiu- 
lis nerimas, liko pamaloninta, išgirdusi susižavėjusios Selijos šūksnį. 

— Nuostabu! Tiesiog nuostabu! Oi, Frenkai, tik pažvelk, koks 
vaizdas. Lyg būtum vidury miško, — ji skubiai priėjo prie durų į 
kiemelį ir jas atlapojo. — Kodėl mes gyvename mieste? 

— Na, šis klausimas šiek tiek susijęs su mūsų darbu, — sausai 
atsakė Frenkas. 

— Didysis miegamasis — čia, antrasis — ten. 

— Einu, išsikrausiu daiktus. — Nojus patraukė į kitą svetainės 
galą. 

— Turbūt norėsite įsikurti, susidėlioti daiktus. — Olivija su- 
sinėrė rankas, paskui vėl jas nuleido. — Jeigu ko nors prireiktų, jei 
kiltų kokių nors klausimų... aš... jeigu popiet norėtumėt apžiūrėti 
apylinkes, galėčiau pasiūlyti kelias lengvas trasas. 

— Frenkai, kodėl tau nepažaidus skauto? — nusišypsojo Selija, 
neatsispirdama maldaujančioms Olivijos akims. — Mes su Nojumi 
turbūt patinginiausime prie baseino. Livija tau viską aprodys, pas- 
kui galėsi kur nors ištiesti kojas. 

— Puiki mintis. Live, ar neprieštarausi? 

— Ne. Ne, neprieštarausiu. Iškart galime ir eiti, štai ten. — Ji 
mostelėjo į kiemelį vedančių durų pusėn. — Keliukas daro nedidelį 
mylios lankstą; net neprireiks jokių žygeivio reikmenų. 

— Nuostabu, — Frenkas pabučiavo Seliją ir perbraukė delnu 
jai per ranką. — Greitai pasimatysime. 

— Pasimėgauk. 

Selija nusekė paskui jį iki durų, žiūrėdama, kaip mergaitė ve- 
dasi Frenką miško link. 

— Mama? 

Ji neatsigręžė, vis žiūrėjo ir žiūrėjo, kol du siluetai dingo me- 
džių šešėliuose. 

— Mmm? 

— Kodėl man nieko nesakei? 

— Ko nesakiau, Nojau? 

— Ji — Džiulės Makbraid dukra, taip? 

Selija atsigręžė; Nojus stovėjo savo kambario tarpduryje, at- 
sainiai atsirėmęs petimi į durų staktą, žvelgdamas budriomis, kiek 
piktokomis akimis. 

— Taip. Kodėl klausi? 

— Juk čia atvykome ne tam, kad pažaistume miške ir eitume 
žvejoti. Tėtis negali pakęsti žūklės, jam geriausios atostogos — po- 
ilsis hamake galiniame kiemelyje. 

Selija kone nusijuokė. Tikra tiesa. 

— Kur lenki? 

— Jis čia atvažiavo susitikti su ta mergaite. Ar tai reiškia, kad 
paaiškėjo naujų detalių apie Džiulės Makbraid nužudymą? 

— Ne. Nieko panašaus. Nojau, nemaniau, kad domiesi tais rei- 
kalais. 

— Kodėl turėčiau nesidomėti? — Jis išėjo iš tarpdurio ir iš 
stovinčio ant stalo mėlyno dubens paėmė ryškiai raudoną obuo- 
Iį. — Juk ta byla buvo tėčio; svarbi byla. Žmonės apie ją tebekalba. 
Ir jis apie ją mąsto, — kalbėjo Nojus ir mostelėjo smakru į tą pusę, 
kur nuėjo tėvas. — Nors garsiai nesako. Mama, kas yra? 

Selija pakėlė pečius ir vėl nuleido. 

— Toji mergaitė — Olivija — parašė jam laišką. Ji nori kai ko 
tavo tėčio paklausti. Nemanau, kad seneliai jai būtų daug apie tai 
pasakoję, taip pat nemanau, kad ji būtų jiems pasakiusi, jog rašė tavo 
tėvui. Todėl palikime jiedviem šiek tiek erdvės. 

— Žinoma. — Nojus atsikando obuolio, ir jo žvilgsnis nuklydo 
pro langą, kur aukšta jauna mergina nusivedė tėvą miško link. — 
Tai aš ir galvojau... 


Aštuntas skyrius 


Medžiai juos atitvėrė nuo visko lyg milžiniškų kokio nors senovinio 
kalėjimo grotų virbai. Frenkas tikėjosi tam tikro aiškumo ir Žave- 
sio, bet dabar pasijuto atsidūręs neįprastame pasaulyje, apgaubtame 
klaikiai žalio švytėjimo ir sklidiname keistų pirmykščių gamtos pa- 
vidalų. 

Net garsai ir kvapai buvo nepažįstami, itin stiprūs ir sodrūs. 
Oras pritvinkęs drėgmės. Frenkas jaukiau jaustųsi tamsioje rytinio 
Los Andželo alėjoje. 

Jis sučiupo save žvilgčiojant per petį ir gailintis, kad nejaučia 
raminančio ginklo svorio. 

— Ar niekada nebuvai čia pasiklydusi? — paklausė jis Olivijos. 

— Ne, bet kartais žmonės pasiklysta. Todėl naujokas visada 
turi nešiotis kompasą ir neišklysti iš pažymėtų trasų. — Ji pakėlė 
galvą, norėdama pažvelgti jam į akis. — Kiek suprantu, jūs — mies- 
to Žygeivis. 

Frenkas šyptelėjo išgirdęs tokį pasakymą. 

— Teisingai pastebėta. 

Olivija nusišypsojo, ir jos akys sužibo. 

— Teta Džeimė sakė, kad dabar jau ir ji tokia. Bet juk ir mieste 
galima pasiklysti, tiesa? 

— Taip. Taip, galima. 

Olivija nukreipė žvilgsnį kitur ir sulėtino žingsnį. 

— Labai miela, kad atvykote. Nesitikėjau jus pamatyti. Net 
nebuvau tikra, ar mane prisimenate. 

— Aišku, kad prisimenu, Live. — Jis lengvai palietė mergaitės 
ranką ir pajuto dvylikametėms nebūdingą tvirtybę ir savitvardą. — 
Galvojau apie tave, svarsčiau, kaip tau sekasi. 

— Mano seneliai šaunūs. Man patinka čia gyventi. Neįsivaiz- 
duoju, kaip galėčiau gyventi kur nors kitur. Žmonės čionai atva- 
žiuoja atostogauti, bet man patinka gyventi visą laiką, — ji bėrė 
žodžius labai greitai, tarsi būtų norėjusi išsakyti visa, kas geriausia, 
dar nepriėjusi posūkio. — Turite gražią šeimą, — pridūrė ji. 

— Dėkoju. Manau, stengsiuosi juos išlaikyti. 

Olivija trumpam šyptelėjo. 

— Ir aš turiu gražią šeimą. Bet... Štai čia yra sutrūnijęs rąs- 
tas. — Olivija mostelėjo ranka, pajutusi, kad balse ima rastis ne- 
rimas. — Kai nuvirsta medis arba nukrenta šakos, miškas viskuo 
pasinaudoja. Jame niekas tuščiai neprapuola. O čia — kėnis; matote, 
kaip iš jo auga vakarinių cūgų ūgliai, kaip želia samanos, paparčiai 
ir grybai. Kai miške kas nors miršta, kažkam kitam suteikiama ga- 
limybė gyventi. 

Olivija vėl pakėlė į Frenką akis, pro ašaras švytinčias gintaru. 

— Kodėl mirė mano mama? 

— Negaliu atsakyti, Live. Niekada negaliu atsakyti į tokius 
klausimus, ir tai sunkiausia mano darbe. 

— Tai praradimas, tiesa? Praradome kažką gera ir gražaus. Juk 
ji buvo gera ir graži, tiesa? 

— Taip, tiesa. 

Linktelėjusi Olivija vėl pradėjo žingsniuoti ir dabar jau nieko 
nesakė, kol nebuvo tikra, kad suvaldys ašaras. 

— Bet mano tėvas buvo kitoks. Jis tikrai negalėjo būti geras ir 
gražus. Tačiau mama jį pamilo ir už jo ištekėjo. 

— Tavo tėvas turėjo bėdų. 

— Narkotikai, — atšovė Olivija. — Skaičiau apie tai laikraš- 
čiuose, kuriuos močiutė laiko sukrovusi palėpėje. Jis vartojo narko- 
tikus ir ją nužudė. Jis negalėjo jos mylėti. Negalėjo mylėti nei jos, 
nei manęs. 

— Live, gyvenimas ne visada paprastas, ne visada tik juodas ir 
baltas. 

— Jeigu ką nors myli, juo rūpiniesi, saugai. Jeigu tikrai labai 
myli, net gali numirti, kad tik apsaugotum, — ji kalbėjo tyliai, bet 
įtikinamai. — Jis sako to nepadaręs. Bet juk padarė. Aš jį mačiau. 
Ir dabar matau, jeigu tik sau leidžiu, — mergaitė kietai sučiaupė 
lūpas. — Jeigu nebūčiau pasislėpusi, ir mane būtų nužudęs. 

— Nežinau, — ką jis galėjo atsakyti šiam vaikui, kalbančiam 
tyliu balsu ir žvelgiančiam seno žmogaus akimis. — Gali būti. 

— Kalbėjotės su juo. Jau paskui. 

— Taip. Toks mano darbas. 

— Ar jis pamišęs? 

Frenkas prasižiojo ir vėl susičiaupė. Šiuo atveju negali būti jo- 
kių iš anksto parengtų atsakymų. 

— Teismas taip nemanė. 

— O jūs — manėte? 

Frenkas atsiduso. Jis suprato, kad jie pasuko atgal, matė viešbu- 
tuko stogo kraštą ir žibančius langus. 

— Live, manau, jis buvo silpnas, o prie to silpnumo prisidėjo 
ir kvaišalai. Apsvaigęs jis tikėjo tuo, kas nebuvo tiesa, elgėsi taip, 
kaip nebuvo galima elgtis. Tavo mama su juo išsiskyrė mėgindama 
apsaugoti daugiau tave nei save. Ir dar, manau, todėl, kad tikėjosi, 
jog toks jos žingsnis paskatins jį ieškoti pagalbos. 

Bet nepaskatino, svarstė Olivija. Šitai jo nepastūmėjo ieškoti 
pagalbos ir niekieno neapsaugojo. 

— Jeigu jis ten daugiau nebegyveno, kodėl tą vakarą pas mus 
atėjo? 


— Visi įkalčiai rodo, kad ji pati jį įsileido. 

— Nes jį tebemylėjo, — Frenkui nespėjus atsakyti Olivija pa- 
purtė galvą. — Viskas gerai. Suprantu. Ar kalėjime jis bus visą gy- 
venimą? 

Kaip nedaug kas būna visą gyvenimą, svarstė Frenkas. 

— Jį nuteisė kalėti dvidešimt metų; penkiolika metų jis netu- 
rės teisės prašytis išleidžiamas anksčiau laiko. 

Įtemptai galvodama Olivija net prisimerkė. Penkiolika me- 
tų — daugiau nei ji iki šiol nugyveno, bet vis tiek nepakankamai. 

— Ar tai reiškia, kad po septynerių metų jis galėtų būti paleis- 
tas? Taip paprastai paleistas po viso to, ką padarė? 

— Ne, nebūtinai. Pati sistema... — kaip paaiškinti šiam vaikui 
visų įstatymų vingrybes? — Iš pradžių jis turėtų susitikti su specia- 
listų grupe, išlaikyti tam tikrą testą. 

— Bet toji specialistų grupė nieko nežino. Jų ten nebuvo. Jiems 
juk nesvarbu. 

— Svarbu. Toje grupėje galiu būti ir aš. — Tikrai būsiu, tarė 
sau Frenkas, ir kalbėsiu šios mergaitės vardu. — Man bus leista 
kreiptis į specialistus, nes tada ten buvau. 

— Dėkoju. — Ašaros vėl grasino sugrįžti, todėl Olivija ištiesė 
ranką, norėdama spustelėti Frenkui delną. — Ačiū, kad su manimi 
kalbatės. 

— Live, — jis paėmė jos ranką, o kita ranka palietė jai skruos- 
tą. — Gali man skambinti ar rašyti, kada tik nori. 

— Tikrai? 

— Apsidžiaugčiau, jei taip ir padarytum. 

Ašaros nebesvilino, nervai aprimo. 

— Tada ir rašysiu. Tikrai labai džiaugiuosi, kad atvykote. Ti- 
kiuosi, jūs ir jūsų šeima puikiai pailsės. Jeigu norite, galiu jus užre- 
gistruoti į žygį su vadovu, kad jau čia esate, arba paaiškinti, kokiais 
takais eiti, jeigu norėtumėte pakeliauti vienas. 


Frenkas instinktyviai nusišypsojo. 

— Mes visi norėtume pakeliauti, bet tik tuo atveju, jei vadove 
sutiktum būti tu. Norime gauti tai, kas geriausia. 

Olivija nužvelgė Frenką ramiu rimtu žvilgsniu. 

— Horizonto trasos ilgis — vos trisdešimt viena mylia. — Kai 
Frenkas išsižiojo iš nuostabos, Olivija šyptelėjo. — Juokauju. Galiu 
pasiūlyti puikų dienos žygį, jei norėtumėte pafotografuoti. 

— Kaip galėtum apibūdinti tą puikų dienos žygį? 

Nustebusi Olivija plačiai išsišiepė. 

— Tik pora mylių. Pamatysite bebrų ir erelių žuvininkų. Jeigu 
norite iškylos, trobelėje jums suruoš priešpiečių paketą. 

— Imu. Ar galima keliauti ryt? 

— Dar paklausiu senelio, bet manau, bus galima. Ateisiu apie 
pusę dvyliktos. — Olivija dirstelėjo į nudėvėtus Frenko sportba- 
čius. — Būtų geriau avėti aulinukais, bet jei jų neatsivežėte, tiks ir 
šitie. Susitiksime rytoj. 

— Live? — šūktelėjo Frenkas, jai pasukus gilyn į mišką. — Ar 
man įsigyti kompasą? 

Olivija nusišypsojo per petį. 

— Neleisiu jums paklysti. 

Mergaitė žengė mišku sparčiu žingsniu, kol įsitikino, kad jos 
niekas nemato. Tada sustojo, užsidengė veidą rankomis ir prapliupo 
raudoti. 

Ašaros buvo karštos ir geliančios, skaudžiai gniaužė krūtinę. 
Bet išlijus visoms ašaroms, kai Olivija vėl galėjo lygiau kvėpuoti ir 
nusišluostė veidelį, ji pasijuto geriau. 

Būdama dvylikos Olivija nusprendė, ką darys toliau ir kaip gy- 
vens. Ji išmoks viską, ką tik įmanoma išmokti, apie mišką, ežerus ir 
kalnus, apie savo namus. Ji gyvens ir dirbs mylimose vietose, tose 
vietose, kur užaugo jos mama. 

Bėgant laikui dar daugiau sužinos apie mamą. Ir apie žmogų, 
kuris ją nužudė. Mamą ji mylės visa širdimi. O tėvo lygiai taip pat 
neapkęs. 

Ir ji niekada niekada nepamils, kaip pamilo mama. 

Ji bus pati sau moteris. Pradės jau dabar. 

Olivija sustojo prie upelio norėdama nusiprausti veidą; paskui 
ramiai pasėdėjo, kad išnyktų bet kokie ašarų pėdsakai ir trikdančios 
emocijos. Seneliai turi būti apsaugoti — tai dar vienas sau duotas 
pažadas. Ji pasistengs, kad joks jos poelgis niekada jiems nesuteiktų 
skausmo. 

Taigi išėjusi į laukymę ir pamačiusi gėlynus ravintį senelį, ji 
prie jo pribėgo ir šypsodamasi atsiklaupė šalia. 

— Ir aš ką tik ravėjau miško trobelėje. Dabar sodelis atrodo 
tikrai labai gražiai. 

— Iš manęs paveldėjai žaliąją sodininko gyslelę, vaike, — 
mirktelėjo jai senelis. — Nekalbėsime apie tavo močiutės spalvą. 

— Bet ji puikiai tvarkosi su kambariniais augalais. Miško tro- 
belėje ką tik apsigyveno viena šeima. Vyras ir žmona su sūnumi. — 
Olivija abejingai išrovė piktžolę. Ji nenorėjo seneliui meluoti, bet 
pagalvojo, kad bus išmintingiausia apeiti tiesą. — To vaikino mama 
sakė paauglystėje keliavusi po šias apylinkes, bet man atrodo, kad 
tiedu kiti neatskirtų krūmo nuo dygliakiaulės. Vis dėlto jie norėtų, 
kad rytoj leisčiausi su jais į nedidelį žygį. Pamaniau, gal vesiu juos 
palei upę, prie Airelio ežero galės pafotografuoti. 

Senelis atsisėdo ant kulkšnių; kaktoje susimetė nerimo raukšlė. 

— Nežinau, Live. 

— Labai norėčiau eiti. Žinau kelią, be to, norėčiau dar geriau 
išmokti tvarkytis miško trobelėje ir stovyklavietėje, geriau pažinti 
takus ir net atokiausias šių apylinkių vietas. Juk ne kartą esu dalyva- 
vusi žygiuose su vadovais; norėčiau pasitikrinti, ar galėčiau pati to- 
kiam žygiui vadovauti. Juk eisime tik iki Airelio. Jeigu man pavyktų, 
vasaromis galėčiau pradėti dirbti žygių vadove, gal net vesčiau pa- 
mokėles vaikams. O kai užaugsiu, leisiuosi į naktinius žygius, tapsiu 
gamtininke, kokių dirba nacionaliniuose parkuose. Tik aš būsiu dar 
geresnė, nes čia užaugau. Nes čia — namai. 

Senelis bakstelėjo krumpliais Olivijai į skruostą. Jos akyse jis 
matė Džiulę, kai ji buvo dar maža mergaitė ir jam pasakojo apie 
savo svajonę tapti garsia aktore. Džiulės svajonės ją iš jo atėmė. Oli- 
vijos — galbūt dar labiau priartins. 

— Tu dar labai jauna, todėl tuzinus kartų persigalvosi. 

— Nepersigalvosiu. Ir nesužinosiu, ar šis darbas man sekasi, 
ar tikrai noriu jį dirbti, jei nepamėginsiu. Noriu nors truputį pamė- 
ginti rytoj. 

— Tik iki Airelio? 

— Prieš išeidama parodžiau jų tėčiui lankstą prie trobelės. Jis 
vis klausinėjo, ar čia lengva paklysti, — Olivija sukikeno pritardama 
Robui. — Manyčiau, Airelis jam būtų pats tas. 

Žinodama, kad tikrai laimės, Olivija atsistojo ir nusibraukė 
džinsus. 

— Einu, paklausiu, ar močiutei nereikia padėti gaminti pie- 
tų, — Olivija pasilenkė ir apsivijo rankomis Robo kaklą. — Pasi- 
stengsiu, kad manimi didžiuotumeisi. 

— Ir dabar tavimi didžiuojuosi, širdele. 

Olivija dar stipriau apkabino senelį. 


— Tik palauk, — sušnabždėjo ji ir nuskuodė vidun. 


Olivija atėjo laiku, minutė į minutę. Ji nutarė, kad ateičiai bus labai 
svarbu tai, kaip ji gyvens jau nuo dabar. Ji visada bus punktuali, vi- 
sada pasirengusi. 

Į trobelę ji prisistatė anksti — paimti žygiui paruoštas prieš- 
piečių dėžutes. Nešioti maistą buvo jos darbas. Ji — jauna ir stipri, 
mąstė Olivija, kraudama priešpiečius į kuprinę. Paaugusi taps dar 
stipresnė. 

Mergaitė užsimetė ant pečių kuprinę, pasitaisė diržus. 


Ji turėjo kompasą, peilį, buteliuką vandens, kelis plastikinius 

maišelius šiukšlėms, fotoaparatą, bloknotą su pieštukais ir pirmo- 
sios pagalbos vaistinėlę. 

Iš vakaro Olivija tris valandas skaitė, studijavo, rinko informa- 
ciją ir istorinius faktus. Norėjo užtikrinti, kad Breidžiai turiningai 
ir smagiai praleistų popietę. Įėjusi į medžiotojų trobelės kiemą pa- 
matė vienoje iš medinių kėdžių sėdintį Nojų. Jis buvo užsidėjęs au- 
sines ir neramiai barbeno pirštais į kėdės ranktūrį. Ilgos kojos buvo 
aptemptos džinsais, ištiestos ir sukryžiuotos; avėjo „Nike“ auliniais 
sportiniais bateliais. 

Nojaus saulės akiniai buvo labai tamsiais stiklais. Olivija pa- 
manė, kad dar nematė Nojaus be akinių. Vaikino plaukai buvo drė- 
gni; turbūt jis ką tik iš baseino arba iš dušo. Atsainiai nubraukti ant 
pakaušio plaukai džiūvo saulėje. 

Olivija pagalvojo, kad jis atrodo kaip roko žvaigždė. 

Ją jau taikėsi praryti drovumas, bet mergaitė tik dar labiau pa- 
sitempė. Jeigu ketina tapti žygių vadove, turi išmokti įveikti jaudulį 
prieš berniukus ir visus kitus. 

— Labas. 

Jis lengvai pakreipė galvą ir liovėsi barbenęs pirštais. Olivija 
pamanė, kad tikriausiai sėdėjo užsimerkęs po tais tamsiais stiklais 
ir jos nė nematė. 

— Aha, labas, — Nojus pasilenkė norėdamas išjungti aparatė- 
lį, dainuojantį tiesiai į ausis. — Einu, pakviesiu kitus skautus. 

Jam atsistojus Olivija turėjo užversti galvą, kad nenuleistų 
žvilgsnio nuo akinių. 

— Maudeisi baseine? 

— Taip. — Nojus šyptelėjo ir sujudino vaikiškoje krūtinėje 
snaudžiančią moters širdį. — Vanduo šaltas. — Vaikinas pravėrė 
duris į kambarius. — Ei, mūsų pionierė jau čia. 

Iš už miegamojo durų pasigirdo prislopinti balsai; Nojus atsi- 
gręžė į Oliviją: 

— Gal ir tu prisėsk. Mama niekada laiku nesusiruošia. 

— Nėra kur skubėti. 

— Tai gerai. 

Nusprendusi, kad bus mandagiau atsisėsti, jei jau buvo pasiūly- 
ta, Olivija pritūpė ant akmeninio suolelio. Ji tylėjo — ir iš drovumo, 
ir dėl paprasčiausio nepatyrimo. 

Nojus tyrinėjo jos profilį. Mergaitė jį domino todėl, kad buvo 
Džiulės Makbraid ir Semo Tanerio dukra, ir dar dėl to, pripažino 
jis sau, jog buvo susijusi su žmogžudyste. Žmogžudystės jį žavėjo ir 
traukė. 

Jis būtų pradėjęs jos apie tai klausinėti, tačiau žinojo, kad tėvai 
nedelsdami nudirtų jam kailį. Vis dėlto gal ir būtų surizikavęs, jei 
ne tas ausis užsikimšusios ašarojančios mergaitės vaizdinys, kurio jis 
niekada nepamiršo. 

— Na... tai ką tu čia veiki? 

Olivijos žvilgsnis nuskriejo jo pusėn, paskui vėl nuklydo kitur. 

— Viską, — ji pajuto skruostus užliejus; raudonį susipratusi, 
koks kvailas jos atsakymas. 

— Na, taip, viską... Kalifornijoje niekada to nedarome. 

— A, dirbu kasdienius darbus, tvarkausi stovyklavietėje, čia, 
trobelėje. Vaikštinėju po mišką, žvejoju. Mokausi šių apylinkių isto- 
rijos, renku informaciją apie florą ir fauną, visa kita... 

— Kur lankai mokyklą? 

— Močiutė mane moko namuose. 

— Namuose? — jis nuleido tamsius akinius, ir Olivija pamatė 
sodriai žalias akis. — Neblogai. 

— Ji labai griežta, — sumurmėjo Olivija ir pašoko pamačiusi 
išeinantį Frenką; jai iškart palengvėjo. 

— Selija tuoj ateis. Susiruošiau eiti paimti priešpiečių. 

— Aš jau turiu, — Olivija kilstelėjo kuprinę. — Šaltas keptas 
viščiukas, bulvių salotos, vaisiai ir tortukas. Mūsų kulinaras Salis 


pats geriausias. 

— Neturėtum taip sunkiai nešti, — papriekaištavo Frenkas, 
bet Olivija žengė žingsnelį atgal. 

— Tai — mano darbas. 

Mergaitė pažvelgė Frenkui per petį, pamatė Seliją ir vėl susi- 
drovėjo. 

— Labas rytas, ponia Breidi. 

— Labas rytas. Šįryt pro savo langą mačiau elnę. Ji išniro iš 
rūko, tarsi kokioje nors pasakoje. Kol atsitokėjau ir susiradau foto- 
aparatą, elnė dingo. 

— Tikriausiai dar pamatysite. Miškuose daug tų juodauode- 
gių. Čia galima sutikti ir Ruzvelto briedžių. 

Išėjusi į kiemą Selija paplekšnojo per kabantį ant kaklo foto- 
aparatą. 

— Šįkart aš pasiruošusi. 

— Jeigu visi pasirengę, galime keliauti. 

Olivija jau buvo nepastebimai (bent jai taip atrodė) nužvelgusi 
žygeivių batus, drabužius ir žygiui reikalingus daiktus. Trumpai len- 
gvai kelionei viskas tiks. 

— Galite mane stabdyti, kada tik panorėsite ką nors nuto- 
tografuoti, pailsėti ar ko nors paklausti. Nežinau, kiek žinote apie 
Olimpiką ar drėgnuosius atogrąžų miškus, — jiems pajudėjus kal- 
bėjo Olivija. 

Pasakojimą ji surepetavo iš ryto, rengdamasi, be to, labai gera 
praktika buvo turistinis žaidimas su teta. 

Kai Olivija užsiminė apie lokius, Selija nepradėjo spiegti kaip 
Džeimė, bet atsiduso: 

— O, kaip norėčiau pamatyti lokį. 

— Jėzau, mama, ir pamatysi. 

Selija nusijuokė ir apsikabino Nojų. 

— Live, kokie beviltiški tie miesto vaikinai. Abu. Tiedu apkar- 
tins visą tavo darbą. 

— Viskas gerai, galėsiu pasipraktikuoti. 

Olivija pasakojo jiems apie medžius, tačiau nujautė, kad iš ti- 
krųjų domisi tik Selija. Vis dėlto Nojus užvertė galvą, kai ji parodė 
tarp kerpėmis ir samanomis apėjusių medžių aukštai šmėkštelėjusį 
erelį. O kai priėjo upę ir kiek prasiplėtė horizontas, trijulė jau buvo 
panaši į smalsius žygeivius. 

— Tai Kvinoltas, — pasakojo Olivija. — Teka iki pat jūros. 
Palei upę driekiasi Olimpiko kalnynas. 

— Dieve, kaip gražu, net gniaužia kvapą. — Selija mikliai 
spragsėjo fotoaparatu paskubomis nusitaikydama. — Frenkai, tik 
pažvelk, kaip didingai kalnai remia dangų. Balta, žalia ir pilka mė- 
lyname fone. Tarsi fotografuočiau paveikslą. 

Olivija mėgino atkapstyti viską, ką žinojo apie kalnus. 

— Na, Olimpo kalnas iš tikrųjų nesiekia nė aštuonių tūks- 
tančių pėdų, tačiau jo papėdė — drėgnajame atogrąžų miške, kone 
jūros lygyje, todėl kalnas atrodo aukštesnis. Ten yra, rodos, šeši le- 
dynai. Dabar esame vakariniuose kalnyno šlaituose. 

Olivija vedė juos palei upę, rodė sumaniai suręstas bebrų už- 
tvankas, į virveles panašiais žiedais apsipylusius laukinius vėdrynus, 
dailutes baltas purienas. Pakeliui jie sutiko ir daugiau žygeivių, ke- 
liaujančių būreliais arba po vieną. 

Selija dažnai stabčiojo norėdama pafotografuoti, o nedegantys 
noru patekti į kadrą jos vyrai kantriai pozavo. Olivijai pavyko su- 
gauti raudonkoję varlę, todėl Selija ir ją nufotografavo bei linksmai 
nusijuokė, kai varlė pratisai sukurkė. 

Paskui ji nustebino Oliviją perbraukusi smiliumi per varlės 
nugarėlę. Vargu ar kuri nors iš Olivijos pažįstamų moterų kada nors 
būtų norėjusi paglostyti varlę. Olivijai šitai suvokus, juodvi pažvelgė 
viena į kitą ir sąmokslininkiškai nusišypsojo. 

— Tavo motina rado sielos seserį, — Nojui sumurmėjo Frenkas. 

Olivija jau rengėsi parodyti erelio žuvininko lizdą, kai pamatė 
taku atbėgantį iš jaunų tėvų ištrūkus;į mažylį; tėvai jį šaukdami sku- 
bėjo iš paskos. 

Mažylis nugriuvo ir šiek tiek pačiuožęs ant kelių ir alkūnių 
sukniubo Olivijai prie pat kojų. Vaikas rėkė taip, lyg būtų užgroję 
tūkstantis dūdmaišių. 

Mergaitė jau lenkėsi jo pakelti, bet Nojus suskubo greičiau; jis 
paėmė berniuką ir iškėlęs ėmė linksmai čiūčiuoti. 

— Opapaaa. Pagavai kiškį... 

— Skoti! Oi, mažuti, juk sakiau nebėgti! — išsigandusi motina 
tiesė į vaiką rankas ir žvilgčiojo atgal, į kvapo neatgaunantį vyrą. — 
Bėga kraujas. Jis nusibalnojo kelius. 

— Prakeikimas. Ar labai smarkiai? Na, drauguži, pažiūrėkim. 

Mažyliui kūkčiojant ir rėkiant Olivija nusiėmė kuprinę. 

— Reikės nuplauti žaizdeles. Turiu švaraus vandens ir pirmo- 
sios pagalbos vaistinėlę. 

Olivija taip gerai darbavosi, kad Frenkas davė ženklą Selijai 
pasitraukti. 

— Turėsite jį palaikyti, — kalbėjo Olivija. — Negalėsiu nuva- 
lyti, jei jis spardysis. 

— Žinau, kad skauda, mažuti, žinau. Tau tuoj bus geriau, — 
mama bučiavo Skočiui skruostelius. — Na, leisk, nuplausiu keliu- 
kus. Labai tau ačiū. 

Ji paėmė Olivijos sudrėkintą tvarstį ir kartu su vyru mėgino 
numaldyti vaiką, kad galėtų apžiūrėti žaizdeles. 

— Tik nubrozdinta. Tik odelė nubraukta, drauguži, — tėvas 
kalbėjo nerūpestingai, bet vis labiau balo žiūrėdamas, kaip žmona 
valo kraują. 

Olivija padavė antibakterinių vaistų; vos metęs žvilgsnį į bute- 
liuką, Skotis ėmė klykte klykti. 

— Taigi taigi, Žinai, ko reikia? — Nojus ištraukė iš kelnių ki- 
šenės šokoladuką ir juo sumojavo Skočiui prieš nosį. — Tau reikia 
sugadinti pietus. 

Skotis pro ašaras nužvelgė saldumyną. Jo lūpos drebėjo, bet 
dabar, užuot klykęs, jis tik gailiai verkšleno. 

— Saldainis. 

— Tikrai taip. Mėgsti saldainius? Šitas saldainis ypatingas. 
Tokius valgo tik drąsūs berniukai. Galiu lažintis, kad tu — drąsus. 

Skotis patraukė nosį ir ištiesė rankutę. Buvo per daug susido- 
mėjęs saldainiu, kad matytų, ką daro mikliai kelį tvarstanti mama. 

— Dląsus. 

— Tada imk. — Nojus ištiesė ranką, o paskui vėl staiga atitrau- 
kė šypsodamasis. — Pamiršau. Saldainį galiu duoti tik tam, kieno 
vardas Skotis. 

— Aš esu Skotis. 

— Nejuokauji? Tada saldainis tavo. 

— Ačiū. Labai jums ačiū. — Moteris pasisodino nurimusį vai- 
ką ant kelių ir laisva ranka nusibraukė nuo veido plaukus. — Jūs — 
mūsų gelbėtojai. 

Vaistinėlę tvarkanti Olivija pakėlė akis. 

— Jeigu ketinate daug keliauti, būtinai turėtumėte įsigyti vais- 
tinėlę. Jomis prekiauja Deltos trobelės suvenyrų krautuvėlė, jų taip 
pat yra ir mieste. 

— Būtinai įsigysiu. Ir dar greitosios pagalbos šokoladuką. Dar 
kartą ačiū, — ji pažvelgė į Frenką ir Seliją. — Kokie šaunūs jūsų 
vaikai! 

Olivija jau žiojosi kažką sakyti, bet paskui panarino galvą ir 
nieko nepratarė. Vis dėlto Selija pastebėjo liūdną jos žvilgsnį. 

— Judu — puiki komanda, — linksmai kalbėjo Selija. — Ir tas 
nedidelis nuotykis man pažadino apetitą. — Live, kada pietausim? 

Olivija pažvelgė į ją ir sumirksėjo. „Live“, pamanė sau. Nu- 
skambėjo šauniai, guviai ir įtaigiai. 

— Tolėliau yra labai graži vieta. Jeigu pasiseks, gal pamatysime 
ir bebrų porelę, ne vien tik jų užtvanką. 

Olivija jiems pasiūlė savo vietelę — ūksmingą pievą išsukus iš 
tako; ten sėdint galima žiūrėti į vandenį arba spoksoti į kalnus. Oras 

šiltas, dangus giedras; buvo viena iš gražiausių vasaros dienų, kokios 
tik gali būti šiame pusiasalyje. 

Viščiuką kramsnojanti Olivija laikėsi kiek atokiau. Ji norėjo 
pažiūrėti, kaip atrodo visi Breidžiai būdami kartu. Jie atrodė tokie 
atsipalaidavę, tokie vieningi. Jau vėliau, būdama vyresnė ir prisimin- 
dama šią atokvėpio valandą, Olivija šitai pavadino ritmu. Visi jų 
judesiai, tyla ir žodžiai buvo ritmingi. Jie juokavo apsikeisdami tik 
jiems suprantamais sakiniais, replikavo, linksmai erzino vienas kitą 
ir kalbėjosi be žodžių, tik kūno kalba. Tada Olivija suprato: kad ir 
kaip ji ir seneliai vieni kitus mylėjo, niekada nesijautė esantys susiję 
štai tokiais saitais. 

Juos skyrė ištisa karta. Jos mamos gyvenimas ir mirtis. 

Ir tada ji pajuto gniaužiantį ilgesį, veriantį pavydą. Todėl susi- 


gėdo. 

— Aš trumpam jus paliksiu. — Olivija atsistojo, paliepusi sau 
elgtis paprastai. — Pažiūrėsiu, ar yra bebrų. Jei rasiu, grįšiu ir jus 
pakviesiu. 


— Vargšelė, — sumurmėjo Selija Olivijai nutolus takeliu. — Ji 
vieniša. Nemanau, kad ji ir pati nutuokia, kokia yra vieniša. 

— Selija, jos seneliai — geri žmonės. 

— Net neabejoju, kad geri. Bet kur kiti vaikai? Kur kiti jos 
metų vaikai, su kuriais galėtų žaisti štai tokią gražią dieną kaip ši? 

— Ji net mokyklos nelanko, — įsiterpė Nojus. — Ji man sakė, 
kad močiutė ją moko namie. 

— Jie paslėpė ją dideliame burbule, labai gražiame, — apsi- 
žvalgiusi kalbėjo Selija, — bet tasai burbulas uždaras. 

— Jie bijo. Ir priežasčių bijoti yra. 

— Suprantu, bet ką jie darys, kai ji ims plakti sparnais į tą bur- 
bulą? Ir ką darys ji, jei vis dėlto tais sparnais neplaks? 

Nojus atsistojo. 

— Man atrodo, ir mums reikia eiti. Kitaip galime niekada to 
bebro ir nepamatyti. 

— Jis geros širdies, — pratarė Selija, žvelgdama sūnui pavymui 
ir šypsodamasi. 

— Taip. Ir dar labai smalsus. Tikiuosi, jis nemėgins jos kaman- 
tinėti. 

— Frenkai, pasistenk labiau juo pasitikėti. 

— Jeigu nepasitikėčiau, ir pats eičiau žiūrėti bebrų, užuot nu- 
snaudęs, — taip pasakęs jis išsitiesė, padėdamas žmonai ant kelių 


galvą. 


Nojus rado Oliviją sėdinčią ant upės kranto — labai ramiai ir labai 
tyliai. Mintyse jam iškilo labai panašus, bet kartu ir skirtingas ka- 
daise matytas vaizdas — bėganti sielvarto apimta mergaitė. 

Dabar ji paprasčiausiai sėdėjo — kepuraite prisidengusi irisų 
spalvos plaukus, tiesia lyg styga nugara — ir žiūrėjo į greitai tekantį 
skaidrų švarų vandenį. 

Šįkart ji nebėga nuo sielvarto, mąstė Nojus. Ji mokosi su juo 
gyventi. 

Tai tarsi asmeniška jos delta — upės pabaiga, svarstė jis. 

Nojui priėjus Olivija greitai atsigręžė. Ji žvelgė tiesiai jam į akis 
ramiu žvilgsniu; Nojus priėjo arčiau ir atsisėdo šalia. 

— Jie čia ateina pažaisti, — tyliai prabilo Olivija. — Žmonės 
jiems menkai terūpi. Jie jau pripratę. Bet jei netriukšmausi ir neju- 
dėsi, tikėtina, kad pasiseks labiau. 

— Turbūt daug laiko praleidi taip vaikštinėdama. 

— Visada atrandi ko pažiūrėti ar ką nuveikti. — Olivija ir to- 
liau žvalgėsi į upę. Nojui būnant šalia ji jautėsi keistai, nors ir ne- 
galėjo pasakyti, ar šis jausmas malonus, ar ne. Tik žinojo, kad taip 
dar niekada nesijautė. Tarsi kažkas dunksėtų paširdžiuose. — Los 
Andžele turbūt nėra nieko panašaus. 

— Tikrai nėra. — Tuo gyvenimo tarpsniu Nojui Los Andže- 
las buvo tasai vienintelis tikrasis pasaulis. — Bet vis tiek ten gerai. 

Mama labai didelė gamtos mylėtoja, tiesiog pamišusi. Na, supranti, 
išsaugokite banginius, išsaugokite dėmėtąsias pelėdas, išsaugokit tą, 
išsaugokit aną... Iki kaklo įklimpusi. 

— Jeigu tokių kaip ji būtų daugiau, nė nereikėtų nieko saugoti. 

Olivija kalbėjo taip užsidegusi, kad Nojus nusišypsojo. 

— Taip, ir ji taip sako. Ir aš neprieštarauju. Bet man gamta 
labiausiai patinka miesto parke, kur yra krepšinio lankas. 

— Galiu lažintis, kad niekada nežvejojai. 

— O kodėl turėčiau? — Nojus blykstelėjo šypsenėle, nuo ku- 
rios Olivijai dar labiau ėmė dunksėti po širdimi. — Galiu nueiti į 
„McDonalds“ ir nusipirkti sumuštinį su žuvimi. 

— Fui. 

— O tai, ką siūlai, ne fui? Bejėgį slieką kabinti ant kabliuko ir 
nuskandinti, kad ištrauktum kokią nors gličią išpampusią žuvį? — 
Nojus apsidžiaugė pamatęs, kad jos akyse nušvito lengva šypsena, 
suaugusiesiems būdingas humoras. — Kaip bjauru... 

— Tačiau reikalauja įgūdžių, — kone oficialiu tonu pataisė jį 
Olivija, dabar ji žvelgė Nojui į akis, o ne į upę. — Bet ar mieste nėra 
per daug Žmonių, šurmulio, automobilių triukšmo, smogo ir šiaip 
visko? 

— Aišku, kad yra, — Nojus patogiai atsirėmė alkūnėmis į žo- 
lę. — Todėl man ten ir patinka. Visada kas nors vyksta. 

— Ir čia visada kas nors vyksta. Žiūrėk, — pamiršusi drovumą 
Olivija uždėjo jam ant kojos ranką. 

Upe linksmai plaukė porelė bebrų — glotnios galvelės slydo 
vandens paviršiumi skleisdamos bangeles, išplintančias į didesnius 
ratilus. Paskui, tarsi sapne, kitame upės krante į dangų pakilo garnys 
ir plasnodamas didingais sparnais nuskriejo skersai upę, pridengda- 
mas Oliviją ir Nojų savo šešėliu. 

— Lažinuosi, mieste niekada nesi to matęs. 

— Turbūt ne. 


Nojus džiūgavo žiūrėdamas į bebrus. Jie tikrai labai šaunūs, 

nusprendė stebėdamas, kaip bebrai taškosi sukdami ratus ir pliuš- 
kenasi plaukdami ant nugaryčių. 

— Žinai apie mano mamą... 

Nojus sunerimęs pakėlė akis. Olivija vėl žiūrėjo į vandenį kie- 
tai suspaudusi lūpas. Jis norėjo jos paklausti daugybės klausimų, 
jeigu tik būtų radęs progą, bet dabar, kai Olivija pati atkėlė vartus, 
suprato, kad nepaklaus. 

Ji — dar visai vaikas. 

— Taip. Baisu. 

— Ar esi matęs filmų, kuriuose ji vaidino? 

— Žinoma. Daug. 

Olivija vėl sučiaupė lūpas. Jai reikėjo išsiaiškinti. Kas nors turi 
jai papasakoti. Jis papasakos. Ji vylėsi, kad Nojus į ją pažiūrės kaip į 
suaugusią, o ne kaip į žmogutį, kurį nuo visko reikia nuolat saugoti. 

— Ar tuose filmuose ji buvo nuostabi? 

— Nejau nė vieno nesi mačiusi? 

Kai Olivija papurtė galvą, Nojus neramiai sukrutėjo nežino- 
damas, ką jai atsakyti. Jo mama visada kartodavo, kad geriausias 
atsakymas — paprasčiausia tiesa. 

— Ji tikrai buvo labai gera. Žinai, man labiausiai patinka 
veiksmo filmai, bet per televiziją esu matęs ir jos filmų. Oi oi, kokia 
ji buvo graži... 

— Neklausiu, kaip ji atrodė, — atkirto Olivija nustebindama 
Nojų. Dabar jis žiūrėjo į ją išpūtęs akis. — Klausiu, kokia ji buvo. Ar 
ji buvo gera aktorė? 

— Žinoma. Tikrai gera. Ji priversdavo tave patikėti. Manau, 
tai ir yra svarbiausia. 

Olivijai atlėgo. 

— Taip, — linktelėjo ji. — Ji iš čia išvyko todėl, kad troško 
vaidinti. Aš tik norėjau išsiaiškinti, ar ji buvo gera aktorė. „Ji privers- 
davo patikėti“, — sumurmėjo Olivija ir įsikalė šį sakinį į galvą. — 
Tavo tėtis... jis čia atvyko todėl, kad aš jo paprašiau. Jis — nuostabus 

žmogus. Turėtum tai žinoti. Tu turi tėvus, kuriems viskas rūpi, ku- 
riems rūpi žmonės. Niekada neturėtum to pamiršti. 

Olivija atsistojo. 

— Einu jų pakviesti, kad prieš mums grįžtant spėtų pamatyti 
bebrus. 

Nojus sėdėjo kur sėdėjęs. Jis nepaklausė Olivijos, ko ketino 
paklausti, bet į vieną klausimą ji ir pati atsakė — ką reiškia būti 
smurtine mirtimi mirusios įžymybės dukra. 

Jautiesi bjauriai. Tiesiog bjauriai. 


NOJUS 


Tiesai išsakyti reikia dviejų — 
vieno — kalbėti, kito — klausytis. 


— Henris Deividas Toro 


Devintas skyrius 


Valstybinis Vašingtono universitetas, 1993-ieji 


Nėra kojaudintis, priminė sau Nojus žiūrėdamas, ar dailaus dviaukš- 
čio namelio adresas tikrai tas, kurio jam reikia. Jis jau seniai planavo 
šią kelionę ir susitikimą. Būtent todėl taip nervinasi, svarstė Nojus, 
statydamas nuomotą automobilį tylioje medžiais apaugusioje gat- 
velėje. 

Galjis nujautė, kad šiandien gali pasikeisti jo gyvenimas, kad dar 
vienas susitikimas su Olivija Makbraid gali pasukti jį kita kryptimi. 
Nojus norėjo pasirinkti naują kelią. Kad ir kaip ten būtų, nerizikuo- 
damas nieko ir nepeši. Štai kodėl prakaituoja delnai ir raižo skrandį. 

Tik čia nėra nieko asmeniška. 

Dviem skubiais mostais jis persibraukė pirštais per plaukus 
neva šukuodamasis. Vertėjo apsikirpti prieš čia važiuojant, nors, an- 
tra vertus, jam juk atostogos, po velnių. 

Apsitvarkė pusėtinai. 

Nojus jau dvi savaites atitrūkęs nuo laikraščio, kuriame mėgi- 
na išsikovoti solidaus nusikaltimų apžvalgininko vardą, nors esama 
padėtis darbe jo netenkina. Politika, reikalaujama straipsnių apim- 
tis, redaktoriai ir reklaminiai skelbimai jam neleido pasakoti istorijų 
taip, kaip jis norėjo. 

O jis norėjo dirbti savaip. 

Štai todėl jis ir čia. Kad parašytų istoriją, kurios niekaip nega- 
lėjo pamiršti; kad ją papasakotų savaip. 

Džiulės Makbraid nužudymas. 

Vienas iš tos istorijos personažų gyvena šio gražaus keturbučio 
namo antrame aukšte. Šie butai buvo įrengti tiems, kas jau nebetil- 
po apsigyventi koledžo studentų miestelyje — tiems, kurie išgalėjo 
nuomotis atskirus butus, svarstė Nojus. Tiems, kurie galėjo mokėti 
už privatumą ir kuriems to privatumo labai reikėjo, kurie neieškojo 
draugijos ir nesižavėjo energija pulsuojančiu koledžo gyvenimu. 

Asmeniškai jis mėgavosi studijų metais Los Andželo universi- 
teto koledže. Na, gal pirmas semestras ir buvo persotintas vakarėlių, 
merginų ir iki išnaktų girtų filosofavimų, kuriuos galėjo suprasti tik 
jaunimas. Bet paskui tai išvėso. 

Nojus siekė žurnalisto diplomo. Be to, tėvai būtų jį užmušę, 
jeigu jis būtų „nusiplovęs“. 

Šiedu stimulai jį veikė vienodai stipriai. 

O kas yra Olivijos stimulas? — svarstė jis. 

Kone trejus metus išdirbęs šį darbą Nojus suprato, kad giliai 
širdyje nėra tikras Žurnalistas, bet dirbti jam sekėsi. Jis jau viską išsi- 
aiškino. Nojus žinojo: Olivija Makbraid studijuoja gamtos mokslus, 
jos studijų įvertinimai labai aukšti. Studijuodama pirmame kurse ji 
gyveno studentų miestelio bendrabutyje, bet jau kitą rudenį persi- 
kėlė į atskirą butą. 

Jis žinojo ir tai, kad Olivija nepriklauso jokiems klubams ar 
studenčių draugijoms, o pavasario semestrą klauso dviejų papildo- 
mų dalykų, užsikrovusi papildomų aštuoniolikos kreditų naštą. 

Visa ši informacija bylojo apie tai, kad ji stropi ir gal net kiek 
per daug panirusi į mokslus. 

Tačiau kai kurių dalykų jis negalėjo išsiaiškinti pasitelkęs kom- 
piuterį ar dokumentų nuorašus. Jam niekas negalėjo pasakyti, ko ji 
nori, ko ji viliasi. 

Ką jaučia savo tėvams. 

Kad visa tai sužinotų, Nojus turėjo ją pažinti. Kad parašytų 
knygą, kurią jau seniai brandino tiek mintyse, tiek širdyje, jam rei- 
kėjo patekti į jos mintis. 

Nojaus atmintyje buvo įsispaudę du jos prisiminimai — nuo 
ašarų šlapias vaikiškas veidelis ir rimtos jaunos mergaitės akys. Įėjęs 
į namą ir įžengęs į koridorių, dalijantį erdvę į dvi lygias dalis, Nojus 
svarstė, ką išvys dabar. 

Užlipo laiptais ir pamatė lentelę su buto numeriu 2 B. Pavardės 
užrašyta nėra, pamanė sau. Tik numeris. Makbraidai vis dar saugojo 
savo privatumą, tarsi paskutinę aukso monetą tuščiame maiše. 

— Nieko kita nelieka, — sumurmėjo Nojus ir paspaudė durų 
skambutį. 

Mintyse jis buvo sukūręs kelis pirminius planus, padėsiančius 
jam įgyti pranašumą, todėl reikėjo elgtis lanksčiai. Tada Olivija ati- 
darė duris, ir visi planai, visos praktiškos mintys garuote išgaravo 
kaip vanduo iš dubens — iš lėto, ramiai, negrįžtamai. 

Ji nebuvo graži, jeigu reikėtų palyginti su stulbinamu motinos 
įvaizdžiu. Tačiau matant dailiai išlenktų tamsių antakių pridengtas 
sodraus aukso rudumo akis nelyginti buvo beveik neįmanoma. 

Olivija buvo aukšta ir liekna, bet tvirtai sudėta, ir šis tvirtu- 
mas Nojui atrodė kone absurdiškai seksualus. Jos plaukai patamsėję 
nuo tada, kai matė ją paskutinį kartą, bet vis tiek keliais atspalviais 
šviesesni už akis; plaukus susirišusi į uodegą, todėl gražiai išryškėjęs 
visas veido ovalas. 

Vaikiškas veidelis išgražėjo, bruožai paaštrėjo, ir toks jaunos 
moters veidas Nojui visada atrodydavo mažumėlę kaip katės. 

Olivija vilkėjo džinsais ir sportiniu nertiniu, buvo be batų ir 
žvelgė kiek piktokai. 

Nojus pasijuto stovintis, kvailai spoksantis ir tegalintis šypso- 
tis, nes žodžiai kažkur dingo. 

Olivija kilstelėjo antakį žudiką, ir Nojų užplūdo neįtikimo 


geismo banga, praturtinusi laukto susitikimo džiaugsmą. 

— Jeigu ieškai Lindos, ji gyvena kitoje koridoriaus pusėje. An- 
tras A. 

Šiuos žodžius ištarė taip, tarsi dažnai juos kartotų; balsas buvo 
kimesnis, nei Nojus prisiminė. 

— Ieškau ne Lindos. Ieškau tavęs. — Nojui šovė mintis, kad 
visada jos ieškojo. Tačiau toji mintis pasirodė tokia absurdiška, ir jis 
akimirksniu jos nusikratė. — Ir tu baisiai pažeidei mano ego išsida- 
vusi, kad manęs neprisimeni. 

— Kodėl turėčiau prisiminti?.. — Olivija nutilo, nuostabiomis 
akimis įsismelkdama į Nojų; ji buvo pamaniusi, kad jis — dar vie- 
nas įkyruolis, besisukiojantis apie jos kaimynę iš kitos koridoriaus 
pusės. Jai bežiūrint lūpos prasivėrė, žvilgsnis sušilo. — Tu — Nojus. 
Nojus Breidis. Frenko sūnus. 

Olivija atplėšė nuo Nojaus akis ir pažvelgė jam per petį. 

— Aris... 

— Ne, čia tik aš. Turi minutėlę? 

— Taip. Taip, žinoma. Užeik. 

Sutrikusi ji žengė žingsnelį atgal. Mergina buvo įsigilinusi į 
rašomą pranešimą apie grybų šaknų simbiozę. Dabar nuo mokslo 
aukštumų nuplasnojo laiku į prisiminimų erdvę. 

Prisiminė tą mielą nerimą, kurį pajuto atvykus Nojui, kai buvo 
dvylikos. 

— Galiu išvirti kavos, o gal pasiūlyti šaltų gėrimų? 

— Man tiks bet kas. 

Nojus pirmą kartą besilankančio svečio akimis nužvelgė tvar- 
kingą kambarį — darbo stalą su burzgiančiu kompiuteriu, šviesiai 
kremines sienas, ryškiai mėlyną sofą. Kambario erdvė kompaktiška, 
kūrybiškai įrengta, patogiai paprasta. 

— Čia gražu. 

— Taip, man patinka, — atsakė ji pasiskonėdama, pirmą kartą 
gyvenime taip aiškiai pajutusi vienišo gyvenimo palaimą. 

Olivija nesiblaškė nerdamasi iš kailio kaip kitos moterys, atsi- 

prašinėdama dėl netvarkos, nors jokios netvarkos nė nebuvo. Ji tik 
stovėjo ir žiūrėjo į jį, lyg būtų nežinojusi, nuo ko pradėti. 

Nojus taip pat į ją žiūrėjo irgi neišmanydamas, kaip elgtis. 

— E... Aš tik minutėlę... 

— Aš neskubu. 

Nojus nusekė paskui Oliviją į virtuvę vėl ją suglumindamas. 
Virtuvė buvo panaši į mažiuką koridoriuką — prie vienos sienos 
stovėjo viryklė, šaldytuvas, kriauklė ir mažutis staliukas. 

Nors erdvės buvo labai nedaug, Nojus įėjo vidun. Kai atsistojo 
prie lango, jiedu su Olivija kone lietėsi pečiais. Olivija retai kada 
leisdavo vyrams būti taip arti. 

— Kolos ar kavos? — paklausė ji atidariusi šaldytuvą ir skubiai 
permetusi žvilgsniu jo turinį. 

— Bus gerai kola. Ačiū. 

Jis būtų paėmęs ir skardinėlę, bet Olivija jau siekė stiklinės. 

Olivija, dėl Dievo, žiokis ir kalbėk, barė save mergina. 

— Ką veiki Vašingtone? 

— Atostogauju. — Nojus jai nusišypsojo, ir Olivija vėl pajuto 
dunksėjimą paširdžiuose, tarsi prasidėjęs prieš šešerius metus jis nė 
nebuvo liovęsis. — Dirbu L.4. Times. 

Mergina kvepėjo muilu, šampūnu ir dar kažkuo subtiliu. Nojus 
susivokė, kad tai vanilė; vanilines žvakes labai mėgo jo mama. 

— Tu — žurnalistas. 

— Visada norėjau rašyti, — pasakė Nojus ir paėmė iš Olivijos 
rankų stiklinę. — Kol nepradėjau studijuoti koledže, nesupratau, 
bet tikrai norėjau. — Pajutęs tarsi dūmų juostą tarp jų vinguriuo- 
jantį Olivijos atsargumą, Nojus nusprendė, kad nereikia skubėti ir 
pulti pasakoti, ko jis čia atvyko. — Turėjau porą savaičių atostogų, o 
draugai, su kuriais ketinau kelias dienas papramogauti paplūdimyje, 
negalėjo ištrūkti iš darbų. Todėl nutariau patraukti šiauriau. 


— Vadinasi, čia vieši ne darbo reikalais. 

— Ne. — Jis sako gryną tiesą, tikrai nemeluoja, kartojo sau 
Nojus. — Atvažiavau šiaip sau. Nutariau aplankyti tave, kadangi esi 
vienintelis mano pažįstamas žmogus visoje Vašingtono valstijoje. 
Kaip tau patinka koledžas? 

— Oi, labai puiku. — Labai stengdamasi atsipalaiduoti, Olivi- 
ja nusivedė jį atgal į kambarį. — Kartais pasiilgstu namų, bet reikia 
rengtis paskaitoms, todėl neturiu kada liūdėti. 

Olivija atsisėdo ant lovos manydama, kad Nojus sėsis ant kė- 
dės, bet jis įsitaisė greta ir patogiai ištiesė kojas. 

— Ką studijuoji? — jis linktelėjo kompiuterio pusėn. 

— Grybus, — nusijuokė Olivija ir nervingai gurkštelėjo kolos. 

Jis buvo nuostabus pažiūrėti — netvarkingai išsidraikę saulės 
numarginti rudi plaukai, sodriai žalios akys, primenančios namus, 
jausminga šypsena. 

Olivija prisiminė kartą pamaniusi, kad jis panašus į roko 
žvaigždę. Ir dabar taip atrodė. 

— Studijuoju gamtos mokslus. 

Nojus jau žiojosi sakyti, kad ir pats žino, bet susilaikė. Paskui 
reikėtų per daug aiškintis, pamanė tildydamas į ausį šnabždant; kal- 
tės jausmą. 

— Pataikei. 

— Kaip pirštu į dangų, — sutiko Olivija. — Kaip laikosi tavo 
tėvai? 

— Puikiai. Kartą sakei, kad turėčiau labai juos mylėti. Taip ir 
darau, — jis pažvelgė Olivijai į akis, įkaitindamas visada tokį ramų 
vyrams abejingos merginos kraują. — O kai įsigijau savo butą, pra- 
dėjau mylėti dar labiau. Turbūt dėl suaugus; vaiką nuo tėvų skirian- 
čio atstumo, juk žinai, kaip būna. 

— Taip, žinau. 

— Ar tebedirbi miško trobelėje? 

— Vasarom dirbu, kai atostogauju. 

Ar ir kiti vyrai taip į mane žiūri? — svarstė Olivija. Ar tikrai ji 

nebūtų pastebėjusi, jeigu į ją dar kas nors būtų taip žiūrėjęs — tarsi 
jos veidas būtų svarbiausia, kas tik yra šiam pasauly? 

— Aš... Ar išmokai žvejoti? 

— Ne, — nusišypsojo Nojus ir pirštais lengvai perbėgo jai per 
ranką. 

— Vadinasi, „McDonalds“ tebevalgai sumuštinius su žuvimi? 

— Niekada neatsisakau. Bet kartais sumanau ką nors geriau. 
Gal papietaukim? 

— Papietauti?.. 

— Na, gal vakare papietautume, tiksliau, pavakarieniautume. 
Net ir gamtos mokslų studentė turėtų būti girdėjusi apie vakarinių 
pietų ceremoniją. Kodėl tau šįvakar nepapietavus su manimi? 

Olivijos „vakarinių pietų ceremonija“ — dažniausiai tai, ką ji 
pasigamina mažytėje virtuvėlėje, o jeigu nepavyksta pasigaminti, ką 
nusiperka po vėlyvų paskaitų pakeliui į namus. 

Be to, jai reikia baigti rašyti pranešimą, pasirengti testui ir la- 
boratoriniam darbui. Bet jo žalios akys — pačios gražiausios. 

— Būtų šaunu. 

— Gerai. Užsuksiu tavęs septintą. Gal turi kokią nors mėgs- 
tamą vietelę? 

— Vietelę? Oi, ne, ne, tiesą sakant, neturiu. 

— Tada aš tave nustebinsiu. — Nojus atsistojo, padavė Olivijai 
ranką ir išsiblaškęs spustelėjo; Olivija taip pat pakilo norėdama jį 
palydėti iki durų. — Tik per daug neįsijausk į tuos grybus, — pra- 
tarė Nojus ir prieš išeidamas dar kartą nusišypsojo. 

Olivija tyliai uždarė duris ir į jas atsirėmė. Giliai atsiduso ir 
tarė sau, kad elgiasi absurdiškai, kad dabar ji jau sulaukusi tokio 
amžiaus, kada nederėtų kvailai įsimylėti. O paskui pirmą kartą, 
kiek tik save atsiminė, lengvabūdiškai pagalvojo: dėl Dievo, kuo 
apsirengti? 

Jis išdėstys Olivijai savo sumanymą rašyti knygą apie jos tėvą per 
pietus. Labai atsargiai, kalbėjo sau Nojus. Norėjo duoti Olivijai lai- 
ko viską apsvarstyti, išsiaiškinti, ką jis tikisi padaryti, suprasti, koks 
svarbus bus jos vaidmuo. 

Jis nieko nepadarys be jos bendradarbiavimo. Be jos šeimos 
pagalbos. Ir be Semo Tanerio, svarstė Nojus vėl lipdamas laiptais į 
Olivijos butuką susikišęs į kišenes rankas. 

Ji jau nebe vaikas. Ji bus protinga. O kai supras jo motyvus, kai 
sužinos rezultatus, kurių jis nori pasiekti, tikrai negalės atsisakyti. 
Knyga, kurią ketina parašyti, nebus vien tik apie žmogžudystę, apie 
kraują ir mirtį; jis rašys apie žmones. Jam rūpi žmogiškasis fakto- 
rius. Motyvai, klaidos, žingsniai... širdis, svarstė Nojus. 

Ši istorija širdimi prasidėjo ir širdimi baigėsi. Štai ką jis turi 
priversti ją suprasti. 

Jis susijęs su šia istorija nuo tos akimirkos, kai jo tėvas pakėlė 
telefono ragelį ir atsiliepė į skambutį iš Beverli Hilso, o paskui dar 
ir nuo tada, kai sėdėdamas savo kambaryje televizoriaus ekrane pa- 
matė tą mergytę. 

Nojus ne tik norėjo apie tai parašyti — jis tiesiog turėjo rašyti. 

Su Olivija jis kalbėsis tiesiai šviesiai. 

Jam nespėjus paspausti 2 B buto durų skambučio, prasivėrė 
2 A buto durys. 

— O, labas. 

Turbūt čia Linda. Jis nevalingai nusišypsojo ugningai brunetei 
veriančiomis mėlynomis akimis. Nojui užkaito kraujas, kai pamatė, 
kaip dailiai visus moteriškos figūros įlinkius apgludusi raudona su- 
knelė. 

Vaikinui buvo pažįstamas toks merginų tipas; tokios jam pati- 
ko. Jam patiko jos eisena, tarsi metronomas siūbuojantys klubai; ji 
išėjo į koridorių ir pastojo kelią, kelis kartus sukaukšėdama smai- 
liakulniais bateliais — tokios pačios karšto sekso spalvos, kaip ir 


suknelė. 

— Gal galėtum pagelbėti? Tiesiog man... šįvakar viskas krenta 
iš rankų. 

Ji supo ant pirštų galiukų užmestą auksinę apyrankę, lėtai ir 
giliai įkvėpė ir iškvėpė, na, jeigu kartais jis nebūtų pastebėjęs glotnia 
raudona medžiaga aptemptos dailios stamantrios krūtinės. 

— Žinoma. 

Niekas taip neglosto vyrų savimeilės, kaip tikros moters dėme- 
sys. Nojus paėmė apyrankę, apjuosė ja merginos riešą ir mėgavosi jos 
artumu, kai prišlijusi arčiau ji atmetė galvą, kad geriau matytų jo akis. 

— Jeigu Livė laiko tave paslėpusi, nieko keista, kad ji niekada 
niekur neina. 

Nojus užsegė apyrankę ir uodė nuo Lindos sklindančius eikš ir 
imk mane kvepalus. 

— Tikrai ji niekur neina? 

— Tik darbas ir darbas, tokia toji mūsų Livė, — nusijuokė 
Linda ir įgudusiu judesiu krestelėjo prašmatnias tamsias garba- 
nas. — O man patinka žaisti. 

— Net neabejoju. 

Nojus tebelaikė Lindos ranką; jis bičiuliškai šypsojosi ir tada, 
kai prasivėrė durys už nugaros. 

Ir tada jis pamiršo, kad tokia Linda apskritai egzistuoja. Jis 
pamiršo knygą. Jis ir savo vardą ilgai netrukęs būtų pamiršęs. 

Olivija buvo nuostabi. Ji stovėjo tarpduryje apsivilkusi šviesiai 
mėlyną suknelę, dengiančią gerokai daugiau nei Lindos raudonoji. 
Nojui iškart parūpo, ką slepia ši švelni medžiaga. Olivija buvo palei- 
dusi plaukus, ir dabar jie krito tarsi lietaus čiurkšlės; ties smilkiniais 
matėsi auksinės sruogos. 

Jis jau dabar žinojo, kad norėdamas užuosti jos aromatą turės 
prieiti arti, labai arti. Jos lūpos buvo nedažytos, akys šaltos. 

Ne, ji tikrai nebe vaikas, su dėkingumu pagalvojo Nojus. 

— Nuostabiai atrodai. 

Olivija tik kilstelėjo antakį ir permetė akimis Lindą. 

— Einu pasiimti švarkelio. 

Ji apsisuko ir ilgomis dailiomis žygeivės kojomis nuėjo į kam- 
barį. 

Nėra ko pykti, įtikinėjo save Olivija imdama švarkelį ir ran- 
kinę. Slegiančiam nusivylimui nėra jokios priežasties. Jeigu ji, kaip 
kokia įsimylėjusi paauglė, nebūtų laukusi pasirodant jo automobilio 
ir pribėgusi prie durų akutės pažiūrėti, kaip jis ateina, nebūtų suži- 
nojusi, kad jis flirtuoja su Linda. 

Nėra prasmės pulti į neviltį, ji ir taip dvi valandas kankinosi 
rinkdamasi tinkamą suknelę ir šukuoseną. Jos bėdos. Yra pati už 
viską atsakinga. 

Olivija pasuko durų link ir susidūrė su Nojum. 

— Atsiprašau. Leisk tau padėti. 

Imdamas iš Olivijos rankų švarkelį, Nojus pajuto nuo jos dvel- 
kiantį aromatą. Kvepalai jai puikiai tiko. Tobulai tiko. 

— Nenorėjau trukdyti. 

— Kam trukdyti? 

Nojus užvilko švarkelį ir mėgavosi nuo Olivijos plaukų sklin- 
dančiu aromatu. 

— Tau ir Lindai. 

— Kam? Aaa, — jis nusijuokė, paimdamas Oliviją už rankos ir 
vesdamasis prie durų. — Ji ne iš droviųjų, tiesa? 

— Tiesa. 

— Ar baigei pranešimą? 

— Taip, beveik. 

— Puiku. Dabar man galėsi viską papasakoti apie grybus. 

Olivija nusijuokė. Visą kelią iki automobilio Nojus nepaleido 
jos rankos, o paskui, Olivijai lipant į automobilį, perbėgo pirštais jai 
per plaukus ir nubraukė juos nuo veido. 

Olivijos širdis suspurdėjo ir nukrito Nojui po kojom. 


* 

Italų restoranėlis jam pasirodė ganėtinai saugi vieta. Ant švelnių 
lašišos spalvos staltiesių mirgėjo plonytės baltos žvakės. Tylus po- 
kalbis, pertraukiamas juoko pliūpsnių. Oras prisodrintas malonių 
pikantiškų kvapų. 

Su Nojumi buvo lengva kalbėtis. Jis buvo pirmas vyras ne iš 
artimųjų rato, su kuriuo Olivija pietavo ir kuris, rodėsi, nuoširdžiai 
domėjosi jos studijomis ir ketinimais pasinaudoti mokslo vaisiais. 
Tada ji prisiminė Nojaus motiną. 

— Ar tavo mama dar domisi visokiausiomis akcijomis? 

— Į kongresmenus ji kreipiasi vardais. Mano mama niekada 
nepasiduoda. Kiek žinau, dabar ji darbuojasi siekdama pagerinti 
sunkią mustangų padėtį. Ar leisi man paragauti? 

— Ko? — Olivija buvo ką tik šakute pasmeigusi pievagrybio 
kepurėlę. — A. Žinoma. 

Kol mergina taikėsi įdėti jam į lėkštę grybą, Nojus suėmė jos 
riešą ir prinešė sau prie burnos ranką. Nojui įsižiūrėjus jai į akis, 
paširdžiuose Olivija pajuto kylantį karštį. 

— Grybas siaubingas. 

— Drėgnuosiuose atogrąžų miškuose yra begalės valgomųjų 
grybų. 

— Taigi. Gal kurią dieną ir aš ten sugrįšiu, kad viską man pa- 
rodytum. 

— Aš... mes ketiname miško trobelėje įkurti gamtininkų cen- 
trą. Bus skaitomos paskaitos ir organizuojami pokalbiai apie tai, 
kaip pažinti valgomuosius grybus. 

— Valgomieji grybai... nelabai skaniai skamba. 

— Iš tikrųjų sakydami „grybas“, galvoje turime ne tai, kas yra 
tikrasis grybas. Grybas įprasta prasme yra viso grybo organizmo 
vaisius, tarsi obuolys ir obelis. 

— Nejuokauji? 

— Kai pamatai grybų ratą, žinok, kad tai dirvoje augančios 

grybienos vaisiai, o grybiena plečiasi metai iš metų ir... — Olivija 
susigriebė. — Bet tau gal neįdomu. 

— Kodėl, juk norisi žinoti, ką valgai. Kodėl tie grybų ratai va- 
dinami „fėjų žiedais“? 

Olivija sumirksėjo. 

— Manau, todėl, kad būtent taip ir atrodo. 

— Live, ar tavo miškuose yra fėjų? 

— Anksčiau manydavau, kad yra. Būdama maža atsisėsdavau 
žalioje šviesoje ir galvodavau, kad jei sėdėsiu labai labai tyliai, pama- 
tysiu pažaisti susirinkusias fėjas. 

— Bet niekada nepamatei? 

— Nepamačiau. — Todėl ji ir nesusižavėjo pasakomis. O 
mokslu gali pasitikėti. — Tačiau mačiau elnių, briedžių, kiaunių ir 
lokių. Man jie pakankamai stebuklingi. 

— Ir bebrų matei. 

Olivija atsipalaidavusi lengvai nusišypsojo, kol padavėjas rinko 
nuo stalo indus ir atnešė kitą patiekalą. 

— Taip, toje vietoje, kur vedžiau tavo tėvus, ir dabar yra už- 
tvanka. 

Olivija paragavo spagečių su didžiuliais pomidorų gabalais ir 
krevetėmis. 

— Visada atneša daugiau nei įmanoma suvalgyti. 

— Žiūrint, kas valgo. 

Nojus kirto nuo prieskonių ir sūrio sprogstančius įdarytus ma- 
karonus. 

Olivija stebėjosi, kad Nojus įstengė įvykdyti teisingumą ne tik 
savo patiekalui, bet ir įveikti gerą porciją jos makaronų. Ir vis tiek 
jam liko vietos desertui ir kapučino kavai. 

— Kaip gali tiek valgyti ir nesverti trijų šimtų svarų? — smal- 
savo Olivija. 


— Metabolizmas, — nusišypsojo Nojus, šaukštu kabindamas 

plaktos grietinėlės ir šokolado skanėstą. — Ir mano tėtis toks pats. 
Jis varo mamą iš proto. Štai, ragauk. Nuostabu. 

— Ne, negaliu... — Bet šaukštelis jau buvo prie jos burnos, 
ir Olivija instinktyviai prasižiojo. Ant liežuvio ištirpo gardus kąs- 
nis. — Hmmm. Taip... 

Nojus turėjo labai tvardytis. Olivijos atsakymas, primerktos 
akys ir pravertos lūpos vertė jį galvoti apie seksą. Susivokė norįs 
įsisiurbti į šias lūpas ir pajusti, kaip maišosi visi skoniai. 

— Eime pasivaikščioti. 

Jis pažėrė arbatpinigių, suraitė ant čekio parašą ir įsikišo į ki- 
šenę mokėjimo kortelę. Oro, tarė sau Nojus; jam reikėjo oro sme- 
genims prapūsti ir visoms fantazijoms apie Oliviją iš galvos išvyti. 

Tačiau Olivija nedingo iš galvos ir tada, kai parvežė ją namo, 
kai palydėjo iki durų, kai ji atsigręžė ir jam nusišypsojo. 

Dabar sodriose jo akyse Olivija aiškiai matė geismą, pirmojo 
bučinio laukimą. Mergina suvirpėjo visu kūnu. 

— Buvo labai smagu. — Live, ar įmanoma sugalvoti ką nors 
kvailiau? — Dėkoju. 

— Ką veiki rytoj? 

— Rytoj? — Olivijos galva tapo visai tuščia. — Einu į pas- 
kaitas. 

— Ne, rytoj vakare. 

— Na... turiu parengti dar vieną pranešimą, ruoštis laboratori- 
niam darbui. Nieko. 

— Gerai. Vadinasi, septintą. 

Dabar, pagalvojo ji; dabar jis ją pabučiuos. Ir turbūt ji susprogs. 

— Puiku. 

— Labanakt, Live. 

Nojus tik perbraukė ranka jai per alkūnę ir nuėjo. 


Dešimtas skyrius 


Jis nusivedė ją į „McDonalds“, ir ji juokėsi, kol paskaudo šonus. 

Olivija jį įsimylėjo valgydama sumuštinius su žuvimi ir skrudin- 
tas bulvytes, plieskiant ryškioms lempoms ir garsiai klegant vaikams. 

Ji pamiršo vaikystėje sau duotą priesaiką niekada niekada ne- 
įsimylėti žmogaus ir dėl to netapti pažeidžiamai, niekada jokiam 
vyrui neatiduoti širdies ir nesuteikti jam galios tos širdies sudaužyti, 
palaužiant ir ją pačią. 

Ji tiesiog kopė į nuostabią, svaigią, vėjų košiamą pirmosios 
meilės viršūnę. 

Ji pasakojo Nojui, ką ketina veikti, dėstė apie mintyse jau su- 
sikurtą gamtininkų centrą, apie kurį dar su niekuo nesikalbėjo, tik 
su savo šeima. 

Jai buvo lengva su juo dalytis didžiausia gyvenimo svajone. Jis 
klausėsi, stebėjo jos veidą. Rodėsi, kad jam rūpėjo tai, ko nori ji. 

Kadangi Olivija jį sužavėjo, Nojus atidėjo visus tos dienos dar- 
bus — apmestą knygos planą, užrašus, smulkų interviu planelį; jis 
tenorėjo ja gėrėtis. 

Nojus kartojo sau, kad turi daug laiko. Juk jam dar liko nema- 
žai tų dviejų savaičių dienų. Kas gi čia bloga, jei pirmas kelias dienas 
praleis su ja? 


Jis svarstė, ar tasai centras, apie kurį Olivija taip aistringai 

pasakojo, yra tam tikras būdas ištrūkti iš burbulo, kurį minėjo jo 
mama, ar tik galimybė dar labiau tą burbulą išpūsti ir likti jo viduje. 

— Bus daug darbo. 

— Jeigu imiesi mėgstamos veiklos — tai nėra darbas. 

Šitai Nojus suprato. Dažnai redakcijos paskirti darbai jam at- 
rodydavo nuobodūs, bet vos tik jis prisėsdavo prie būsimos knygos 
ir pasinerdavo į tyrimus, įnikdavo į užrašus ir segtuvus, pajusdavo 
malonų virpulį. 

— Tada niekam negali leisti savęs sulaikyti. 

— Negaliu, — jos akys švietė ryžtu. — Dar keleri metai, ir 
viskas taps realybe. 

— Tada ir aš atvažiuosiu aplankyti centro. — Nojaus ranka 
apgaubė ant balto plastikinio stalelio padėtą Olivijos ranką. Ir tavęs, 
tyliai pamanė. 

— Tikiuosi. 

Kadangi Olivija tikrai tikėjosi, kadangi suprato tikrai galinti 
viską pasiekti, ji apvertė delną, ir jų pirštai susipynė. 

Jiedu kalbėjosi apie muziką, apie knygas, apie viską, kas domi- 
na poreles, norinčias kuo smulkiausiai išsiaiškinti bendrus interesus 
ir apie juos išsikalbėti. 

Sužinojęs, kad Olivija ne tik niekada nebuvo nuėjusi pažiūrėti 
krepšinio rungtynių, bet ir nematė jų per televiziją, Nojus patyrė 
tikrą šoką. 

— Live, tavo išsilavinime yra didžiulė spraga. 

Jiems einant automobilio link, Nojus vėl vedė ją už rankos. — 
Aš tau atsiųsiu „Lakers“ rungtynių įrašų. 

— Turbūt kalbi apie kokią nors krepšinio komandą. 

— Olivija, kalbu apie dievus. Gerai, — jis įsitaisė prie vairo. — 
Mums pavyko tave supažindinti su tokiu kultūriniu malonumu kaip 
greitas maistas; dabar tavęs laukia pažintis su vieninteliu teisingu 
sportu. O kas toliau? 

— Net nežinau, kaip atsidėkoti už tokią pagalbą. 

— Anokia čia pagalba. 

Nojus jau žinojo, kas bus toliau; jis visą pusdienį vaikščiojo po 
koledžo apylinkes ir subrandino puikų sumanymą, pranokstantį su- 
muštinius su žuvimi ir Olivijai nežinomą sporto šaką. 

Jis nusivedė ją pašokti. 

Klubas buvo triukšmingas, prisikimšęs, nuostabus. Nojus jau 
suprato, kad likęs vienas su Olivija nesugebėtų susilaikyti ir imtų 
per daug skubinti įvykius. 

Jis buvo stebėtojas, žmonių vertintojas. Jam pakako vienintelio 
su Olivija praleisto vakaro suprasti, kad ji tebėra tokia pat vieniša, 
kaip ir toji mergaitė, kadaise matyta ant upės kranto. Suprasti, kad 
jos dar niekas nebuvo palietęs. 

Egzistuoja tam tikros taisyklės. Nojus griežtai laikėsi taisyklių, 
tikėjo, kad yra tinkami ir netinkami poelgiai ir atitinkamos pase- 
kmės. Ji nebuvo pasirengusi tam, ką pati jo širdyje išprovokavo. 

Pats Nojus irgi nebuvo tikras, ar yra tam pasirengęs. 

Jiedviem braunantis per minią, jis pastebėjo sutrikusį, neramų 
Olivijos žvilgsnį. Pralinksmintas šio žvilgsnio, sužavėtas Olivijos, jis 
pasilenkė prie pat jos ausies. 

— Minia žmonių ritualo metu. Galėtum parengti pranešimą. 

— Aš — gamtininkė. 

— Vaikeli, juk tai ir yra gamta. — Nojus surado tarp kitų stalų 
įsispraudusį staliuką ir palinko į priekį, mėgindamas prarėkti tran- 
kią muziką. — Esminiai patinų ir patelių meilinimosi ritualai. 

Olivija pažvelgė į mažytę šokių aikštelę, kur kratėsi ir raičiojosi 
tuzinai kažkaip ten sutilpusių porų. 

— Nemanau, kad visa tai būtų galima pavadinti meilinimusi. 

Tačiau stebėti buvo visai įdomu. Ji visada vengdavo tokių vietų 
kaip ši. Per daug Žmonių per mažoje erdvėje. Jai imdavo spausti 
krūtinę, gerklę gniauždavo panika. Bet šįvakar, atšlijusi į Nojų, ant 
savo rankos jusdama jo delną, Olivija jautėsi ganėtinai laisvai. 

Nojus užsisakė alaus, Olivija pasirinko gazuoto vandens. Kai 

galiausiai padavėjai pavyko alkūnėmis prasiskinti kelią iki jųdviejų 
stalelio ir atnešti užsakytus gėrimus, Olivija buvo visai atsipalaida- 
vusi. 

Muzika grojo labai garsiai ir ne itin gerai, bet šie garsai puikiai 
derėjo prie dunksinčių paširdžių — tarsi primityvus ritmas, atlie- 
piantis jos ilgesį. 

Kadangi dabar ji nebūtų išgirdusi net savų minčių, todėl jas 
pamiršo, tik sėdėjo ir stebėjo. 

Meilinimasis. Turbūt Nojus yra teisus. Akį traukiančios 
„plunksnos“: šiuo atveju — oda ir džinsai, drąsios spalvos arba juo- 
da. Nuolat kartojami judesiai, siunčiantys signalus, kad visa tai būti- 
nai turi pastebėti priešingos lyties atstovai, seksualus kvietimas, no- 
ras poruotis. Akių kontaktas, metamas flirtuojantis žvilgsnis, paskui 
akys nusukamos, paskui vėl dirstelima. 

Olivija pasijuto besišypsanti. Argi ji nebuvo prisižiūrėjusi to- 
kių ritualų — visokiausių, su įvairiausių rūšių atstovais? 

Ji būtent taip ir pasakė Nojui, kalbėdama kone tiesiai jam į 
ausį, kad jis išgirstų; Olivija pajuto, jog jis juokiasi, o kai Nojus atsi- 
gręžė, pamatė jo šypseną. 

Kai Olivija suprato, kaip neįtikimai kvailai turėjo nuskambėti 
jos žodžiai, Nojus timptelėjo ją už rankos ragindamas stotis. 

— Mes išeinam? 

— Ne, prisidedam prie jų. 

Dabar atplūdo panika ir netikėtai užtvindė visą krūtinę. 

— Ne, negaliu. — Nojui einant šokių aikštelės link, Olivija 
mėgino ištraukti ranką. — Aš nešoku. 

— Visi šoka. 

— Ne, tikrai, — priešinosi ji ir pajuto, kaip ėmė kaisti veidai, o 
karštis veržėsi iš vidaus į išorę. — Nežinau kaip. 

Jiedu priėjo prie šokių aikštelės ir įsimaišė tarp kitų porų. No- 
jus uždėjo Olivijai ant juosmens ranką. Jo veidas buvo prie pat jos 


skruosto. 

— Tu tik judėk. — Jo kūnas glaudėsi prie jos kūno; panika pa- 
virto į kitokią, gilesnę, gerokai intymesnę baimę. — Nesvarbu kaip. 

Jis padėjo jai siūbuoti klubais, sukti juosmeniu ratus. Muzika 
grojo trankiai, greitu ritmu, kaitinama elektrinės gitaros ir daini- 
ninko riksmo. Šalia jų kažkas garsiai nusikvatojo. Kažkas stipriai 
niuktelėjo jai į nugarą ir pristūmė dar arčiau Nojaus — širdis į širdį, 
kaitra į kaitrą. 

Dabar Olivijos rankos atsidūrė Nojui ant pečių. Jos skruostai 
liepsnojo, tamsiomis didžiulėmis akimis ji buvo įsisiurbusi Nojui į 
akis, lūpos pravertos giliai alsuojant. 

Iš visų kvapų — kvepalų debesėlių, prakaito, palieto alaus — jis 
užuodė tik jos aromatą. Gaivų ir ramų, tarsi pieva. 

— Olivija. 

Ji negirdėjo jo balso, tik nustebusi ir apsvaigusi žiūrėjo, kaip 
kruta jo lūpos, tariančios jos vardą. Atrodė, dabar ji juto tik šiltą 
saldų ilgesį. 

— Po velnių viską. 

Jam reikėjo turėti ją visą, nors trumpam pajusti jos skonį. No- 
jus tvirtai apkabino Olivijos liemenį, trokšdamas kiekvieno jos kūno 
centimetro. Pajuto jos kvėpsnį ir virpulį. Jis dvejojo, vis dar dvejojo 
stengdamasis pratęsti tą akimirką, svaigų dabarties momentą, ma- 
lonų laukimą, kvaišinantį juos abu. 

Tada švelniai priglaudė lūpas prie jos lūpų, užlietas geismo 
krimstelėjo ir įsismelkė į šilkinę jos burną, tarsi nė neįsivaizduotų 
kitokios palaimos. 

Per savo paties kraujo ūžesį išgirdo tylią Olivijos dejonę. Iš 
lėto, po truputį, paliepė jis sau. Gerasis Dieve. Pajutęs stulbinamai 
seksualų veriantį jos skonį, jis norėjo į ją panirti, ja skonėtis ir geidė 
vis daugiau ir daugiau. 

Olivija buvo prigludusi prie jo visu lieknu tvirtu kūnu, rankos 
apsivijusios jo kaklą. Ji laikėsi Nojaus. Jos lūpos buvo per drovios 


prabilti apie nekaltybę. 

Dar truputį, pagalvojo Nojus mėgaudamasis jau kitokiu bučiniu. 

Aplink griaudėjo muzika, kraustėsi iš proto gitaros, siautėjo 
būgnai, liejosi rėksmingi balsai. 

Olivija skriejo, plaukė, sklendė... Įsivaizdavo esanti besvorė 
balta plunksnelė, lėtai besisukanti šviesiai žalioje miško šviesoje. 
Širdis pasidarė didelė didelė, jos dūžiai tapo duslūs ir dar galinges- 
ni. Paširdžiuose buvo ramiau ir laisviau. Panardinusi jo plaukuose 
pirštus ir atmetusi galvą, pasiduodama ji būtų galėjusi pravirkti nuo 
tokio atradimo. 

Štai kas yra gyvenimas, mąstė ji. Pradžių pradžia. Viskas. 

— Olivija, — Nojus vėl pakartojo jos vardą, kažkaip įstengė 
atplėšti nuo jos lūpas ir priglaudė jos galvą prie savo peties. 

Muzikantai pradėjo kitą dainą, į;sukdami minią į dar svaiges- 
nio siautulio sūkurį. 

Jiedviem linguojant šokančiųjų minioje, Nojus svarstė, ką, po 
velnių, jam reikės daryti toliau. 

Prie durų jis dar kartą ją pabučiavo; šįkart Olivija pajuto nuo 
jo sklindančią kaitrą ir trumpučius keisto nepasitenkinimo pliūps- 
nius, kurie ją savitai jaudino. Tada jis uždarė duris ir paliko ją tuščiu 
žvilgsniu spoksoti į medinius durų rėmus. 

Ji prispaudė prie širdies ranką. Širdis smarkiai daužėsi; argi tai 
ne nuostabu? Štai ką reiškia mylėti, jaustis geidžiamai. Mėgavosi 
šiuo jausmu užsimerkusi, godžiai skonėdamasi. Tada vėl atsimerkė. 

Jai reikėjo pakviesti Nojų vidun. Ir kas jai yra? Kodėl taip idio- 
tiškai elgiasi su vyrais? Neabejojo, kad Nojus jos geidė. Ir ji jo geidė. 
Pagaliau atsirado žmogus, privertęs ją pajausti. 

Olivija atlapojo duris, nulėkė laiptais ir išbėgo į lauką, bet No- 
jaus automobilis jau suko iš keliuko. Ji žiūrėjo į tolstančias raudonas 
švieseles svarstydama, kodėl jai niekada nepavyksta priderinti savo 
žingsnių prie kitų eisenos. 

Jis dirbo visą rytą. Tuzinus kartų buvo pagalvojęs, ar nevertėtų jai 
paskambinti. Galiausiai Nojus išjungė nešiojamąjį kompiuterį ir 
apsivilko medvilninius šortus. Pasiskirta bausmė viešbučio sporto 
salėje padėjo atsikratyti šiek tiek kaltės ir susierzinimo. 

Trečią kartą kartodamas pratimą su svarmenimis jis nutarė, 
kad reikia keisti planus. Jam nereikėjo su Olivija taip toli nužengti. 

Jis ritmingai pūškavo, paskui paėmė sunkesnius svarmenis ir 
džiaugėsi dar stipriau nugara žliaugiančiomis prakaito srovelėmis. 

Galėjo lažintis iš metų atlyginimo, kad Olivija dar nekalta. 
Jis neturėjo teisės jos liesti. Kad ir kokias baisybes jai teko patirti, 
aštuoniolika metų ji nugyveno tarsi šiltnamyje. Tarsi kokios nors 
pasakos princesė užburtame miške. Jis daug daug už ją vyresnis — 
Nojus svarstė ne apie šešerius juodu skiriančius metus, bet apie savo 
patirtį. Neturėjo teisės šia patirtimi naudotis. 

Ėmgęsis kito pratimo praktiškasis Nojaus balsas jam priminė, 
kad Olivija sumani, stipri ir gabi. Ji ambicinga, o jos akys — išmin- 
tingos kaip deivės. Šie jos bruožai žavėjo Nojų ne mažiau, kaip ir jos 
mėginamas nuslėpti drovumą. 

Jis jos neapgavo. Po velnių, bet ji jam atsakė, ji tiesiog tirpo 
būdama šalia. Turėjo jausti tą patį, ką jautė jis — tam tikrą ryšį, 
vienovę ir šio ryšio tikrumą. 

Sportuodamas Nojus vėl ėmė save plūsti už tai, kad mąstė už- 
pakaliu. 

Šitai turi liautis. Jis jai paskambins, paklaus, ar jiedu galėtų su- 
sitikti išgerti kavos. Visai paprastai. Tada papasakos apie knygą, ku- 
rią ketina rašyti. Atsargiai viską paaiškins — papasakos ketinantis 
susitikti su visais, susijusiais su ta byla. O nuo jos pradėjo todėl, kad 
ji ir buvo tikroji knygos idėjos įkvėpėja. 

Nojus svarstė, ar tik sėklos nebuvo pasėtos jau tada, kai pirmą 
kartą ją pamatė. 

Padėjo svarmenis, nusišluostė rankšluosčiu veidą. Grįžęs į 
kambarį ir nusiprausęs po dušu, jai paskambins. Ir padarys tai, ką, 

jo manymu, turėjo padaryti iškart, kai Olivija jam pravėrė savo buto 
duris. 

Jausdamasis geriau ir laisviau Nojus praėjo pro liftą ir pėsčias 
užlipo į devintą aukštą. 

Jis sustojo kaip įkirstas, pamatęs prie savo kambario durų sto- 
vinčią Oliviją, besirausiančią didžiulėje rankinėje. 

— Live? 

— Dieve! — mergina vos nenugriuvo išsigandusi, paskui pa- 
kėlė į jį akis. — Išgąsdinai mane. 

Ji neištraukė iš rankinės rankų, nes nebuvo tikra, ar jos nedre- 
ba. — Ketinau parašyti tau raštelį ir pakišti po durimis. 

Olivija jam nusišypsojo ir stovėjo tokia tvarkinga ir gaivi, apsi- 
rengusi džinsais ir paprastučiu švarkeliu. Kai Nojus nieko neatsakė, 
ji nejaukiai truktelėjo pečiais. 

— Tikiuosi, nieko bloga, kad užsukau. 

— Ne, tikrai, atsiprašau, — jis negalėjo leistis vėl jos užburia- 
mas. — Tiesiog nesitikėjau tave čia sutikti. Buvau apačioje, sporto 
salėje. 

— Tikrai? Niekada nebūčiau pamaniusi. 

Jo šypsenėlė nuginė paširdžiuose susikaupusią įtampą. Nojus 
išsitraukė iš kišenės raktą ir įkišo jį į duris. 

— Užeik. Užuot rašiusi raštelį, galėsi viską papasakoti. 

— Turiu šiek tiek laiko tarp paskaitų. 

Olivija melavo. Ji pirmą kartą per visas studijas nenuėjo į pas- 
kaitas. Ir kaip ji galėtų susikaupti ir klausytis apie laukinės gamtos 
ekologiją, kai ketina jo paprašyti ją pasiguldyti į lovą? 

O, Dieve, kaipgi ji paaiškins, kodėl čia atėjo? Nuo ko pradės? 

— Pakaks laiko išgerti kavos? 

— Aš... taip. Ketinau pasikviesti tave pietų — paragauti nami- 
nio maisto. 

— O, tikrai? Pietūs — daug geriau nei kava. 

Nojus stengėsi mąstyti racionaliai. Jos bute jiedu galėtų pasi- 

kalbėti asmeniškiau. Ten ji jausis patogiau. Dabar ji aiškiai nervina- 
si — stovi ankštame viešbučio kambaryje susinėrusi rankas, nera- 
miai dirsčiodama į lovą. 

Vadinasi, jie išeis. Dabar jam telieka stengtis nekišti prie jos 
rankų. 

— Man tik reikia apsiprausti, — pasakė Nojus. 

= Eče:s; 

Jis atrodė nuostabiai — suprakaitavęs nuo darbo, tvirtų raume- 
nų, įdegęs. Olivija prisiminė, kokios stiprios buvo jo rankos, kai jis 
laikė ją apkabinęs. 

— Turiu šio to nusipirkti parduotuvėje, — pasakė Olivija. 

— Žinai, tik leisk man palįsti po dušu, o paskui kartu nueisim 
į parduotuvę. Galėsiu pažiūrėti, kaip gamini. 

— Gerai. 

Nojus paėmė nuo kėdės atlošo džinsus, susirado marškinius. 

— Po televizorium yra varganas baras. Apsitarnauk. Čia yra ir 
kabelinė televizija, — pridūrė imdamas iš komodos kojines ir apa- 
tinius. — Prisėsk. Duok man dešimt minučių. 

— Prauskis, kiek reikia. 

Kai tik Nojus uždarė vonios duris, Olivija prisėdo ant lovos 
kraštelio. Jai drebėjo keliai. 

Gerasis Dieve, kaip jai įgyvendinti savo ketinimą ir neapsi- 
kvailinti? Apsipirkti... jie eis apsipirkti... Ji norėjo garsiai nusijuokti. 
Juk ką tik išėjo iš vaistinės, kur turėjo sutelkti visą drąsą, kad prieitų 
prie prekystalio ir nusipirktų prezervatyvų. 

Dabar jie gulėjo rankinėje sunkūs kaip švinas. Ne dėl sunkiai 
priimto sprendimo, bet iš baimės, kad ji galėjo klaidingai perskaityti 
tai, ką vakar vakare matė jo akyse, ko paragavo jį bučiuodama. 

Ji ketino pakviesti jį pietų, bet jau paskui. Po to, kai ji pabels į 
jo duris, kai jis atidarys, kai ji nusišypsos, prieis prie jo, jį apsikabins 


ir pabučiuos. 

Ji taip aiškiai viską įsivaizdavo, kad pabeldusi ir nesulaukusi 
jokio atsakymo labai sutriko, o dabar viskas klostėsi visai kitaip, nei 
buvo mintyse susidėliojusi. 

Olivija čia atėjo norėdama pasisiūlyti, ketindama pasakyti, kad 
nori, jog jis būtų tasai žmogus. Ji įsivaizdavo dar daugiau — kaip jo 
žvilgsnis įsismelks į jos veidą ir bus toks gilus, toks intensyvus, kad 
jos akyse viskas susilies, o jo lūpos uždengs jos burną. 

Įsivaizdavo, kaip jis ją pakels, įsivaizdavo ir plazdenantį jausmą 
paširdžiuose, kaip nuneš į lovą. 

Olivija atsiduso, atsistojo ir ėmė žingsniuoti po kambarį. Sa- 
vaime suprantama, kambarį ji įsivaizdavo kitaip. Jis buvo didesnis, 
dažytas gražesnėmis spalvomis, su švelniu lovos uždangalu, kalnu 
pagalvių. 

Ji dar svajojo apie žvakes. 

O šis kambarys buvo mažas, dažytas pilkais ir nuvytusių rožių 
atspalviais, nuobodus, kokie ir būna viešbučių kambariai. Bet visa 
tai nesvarbu. Ji užsimerkė ir klausėsi duše teškenančio vandens. 

Ką jis darytų, jeigu ji įeitų, tyliai nusirengtų ir kartu su juo 
atsidurtų garų ir čiurkšlių kamuolyje? Ar tada jų kūnai susilietų? 
Drėgni, įkaitę, viskam pasirengę... 

Tokiam žingsniui Olivijai nepakako drąsos. Atsidususi priėjo 
prie baro, abejingai nužvelgė jo turinį ir nukulniavo prie darbo stalo, 
kur buvo padėtas Nojaus kompiuteris ir krūvos netvarkingai išmė- 
tytų užrašų ir segtuvėlių. 

Ji palauks, kol jis išeis. Jai geriau sekėsi tvarkyti reikalus tiesiai 
šviesiai, bendraujant akis į akį, viską kruopščiai išsiaiškinus. Ji — ne 
aistringa viliotoja ir niekada tokia nebus. 

Ar šitai jį nuvils? 

Pykdama ant savęs Olivija papurtė galvą. Reikia liautis spėlioti 
ir save kritikuoti. Kai Nojus išeis, ji tiesiog pasakys, kad jo geidžia, 
ir žiūrės, kas bus toliau. 

Olivija po truputį dėliojo Nojaus užrašus, norėdama aptvarkyti 

stalą. Jai patiko tai, kad jis atsivežė darbo. Ambicijos, ryžtas ir ener- 
gija kėlė pagarbą. Labai svarbu gerbti tą, kurį myli. 

Dabar ji pagalvojo, kad Nojus mažai kalbėjo apie darbus ir net 
sutriko — juk ji per daug plepėjo apie save. Olivija nusprendė ištai- 
syti klaidą ir visko išklausinėti. Ji paklaus, kas jam labiausiai tame 
darbe patinka, kaip jaučiasi pamatęs spausdintus savo žodžius ir ži- 
nodamas, kad žmonės juos perskaitys. 

Olivija manė, kad jausmas turėtų būti labai malonus, tiesiog 
nuostabus; sklaidydama užrašus ji šypsojosi. 

Jos žvilgsnį sulaikė juodu rašalu geltoname puslapyje užrašy- 
ta pavardė „Makbraid“; ji suraukė antakius ir kilstelėjo lapą arčiau 
akių. 

Po kelių sekundžių Olivijai ėmė stingti kraujas; nepaisydama 
privatumo, ėmė raustis po Nojaus dokumentus. 


Nojus šluostėsi rankšluosčiu plaukus ir tiksliai dėliojosi mintyse vis- 
ką, ką pasakys Olivijai. Kai jiedu sutars dėl profesinių dalykų, galės 
imtis asmeniškų temų. Vasarą jis nuvažiuos pas ją į „Deltą“ ir kelias 
dienas pabus kartu. Savaime suprantama, paims iš jos interviu. Ir 
dar su ja pabus. Jis dar niekada nebuvo sutikęs tokios moters, su 
kuria beprotiškai būtų norėjęs būti. 

Jam teks rasti daugiau laiko ir atsiplėšti nuo įtempto darbo lai- 
kraštyje. Arba tiesiog viską mesti, svarstė Nojus spoksodamas į savo 
atvaizdą aprasojusiame veidrodyje. Žinoma, teks sugalvoti, kaip, po 
velnių, gyventi, kol knyga bus rašoma ir pardavinėjama. Bet jis viską 
susitvarkys. 

Nojus nė neabejojo, kad knygą pirks. Jis gimė rašyti knygas, jis 
buvo velniškai tikras, kad gimė parašyti būtent šią knygą. 

Buvo bepradedąs galvoti, nors ir nelabai sklandžiai, kad yra 
gimęs būti su Olivija. 


Ir nieko nenutiks, jei jis nežengs pirmojo žingsnio. 

Nojus įėjo į miegamąjį ir išgirdo, kaip griūva visas pasaulis. 
Olivija stovėjo prie stalo, rankose laikydama jo užrašus; gintarinėse 
akyse atsispindėjo ledinis įtūžis. 

— Kalės vaikas, — tyliai pratarė ji, bet žodžiai perskrodė tylą 


kaip riksmas. — Skaičiuojantis ir planuojantis šunsnukis. 


— Minutėlę... 
— Neliesk manęs. — Nojui žengus kelis žingsnius artyn, ji 
tėškė jam žodžius. — Nė negalvok manęs paliesti. Tu čia atva- 


žiavai pats, ne kaip žurnalistas... Suknistas melagis, viskas tik dėl 
istorijos. 

— Ne. — Nojus žengė žingsnį į šoną, mėgindamas užstoti jai 
kelią durų link. — Palauk. Čia atvažiavau ne dėl laikraščio. 

Ji tebelaikė jo užrašus; pervėrusi Nojų žudančiu žvilgsniu, su- 
glamžė popieriaus lapus ir metė jam į veidą. 

— Nejau manai, kad aš tokia kvaiša? 

— Nemanau. 

Jis čiupo ją už rankų. Nojus manė, kad Olivija muistysis, dras- 
kysis, spjaudysis. Tačiau ji sustingo. Tarsi išsijungė. Iš jos akių Nojus 
pamatė, kad ji tiesiog išsijungė. Praradęs viltį lengvai ją krestelėjo. 

— Klausyk, po velnių viską. Tikrai ne dėl laikraščio. Noriu 
parašyti knygą. Turėjau tau viską papasakoti, ketinau. O paskui... 
Jėzau, Live, juk žinai, kas nutiko. Vos tik pažvelgiau į tave, viskas 
susijaukė. Norėjau kiek pabūti su tavimi. Man labai reikėjo pabūti. 
Man taip nutiko pirmą kartą. Kai tik į tave pažvelgdavau... imdavo 
linkti keliai. 

— Tu manimi pasinaudojai. 

Ji bus šalta, liks šalta. Ledo sienos neįveiks joks jo žodis, joks 
veiksmas. Ji to neleis. Ji neleis sau dar kartą pakliūti į tas pinkles. 

— Jeigu tau taip atrodo, atleisk. Tai, ką tau jaučiu, tariausi iš- 
reiškiąs teisingai. Vakar vakare prisivertęs iš tavęs išeiti atlikau sun- 
kiausią savo gyvenime žygdarbį. Taip tavęs troškau, kad skaudėjo 
kiekvieną ląstelę. 

— Būtum su manimi permiegojęs, kad gautum informacijos 
knygai. 

Laikykis šaltai, kartojo sau Olivija. Skausmu ledo nepralauši. 

— Ne. — Jis ir manė, kad ji taip pagalvos, kad ji tuo įtikės. — 
Turėtum žinoti. Tai, kas tarp mūsų nutiko, neturi nieko bendra su 
knyga. Tik tu ir aš. Live, aš tavęs geidžiau nuo pat tos akimirkos, kai 
pravėrei man duris, bet negalėjau tavęs paliesti visko nepaaiškinęs. 
Ketinau apie viską pasikalbėti šįvakar. 

— Tikrai? — dabar jos balsas nuskambėjo linksmiau, tik tas 
aštrus linksmumas pjaustė lyg apšarmoję skustuvai. — Labai pato- 
gu, Nojau. Patrauk rankas. 

— Turi mane išklausyti. 

— Ne, neturiu. Neprivalau tavęs klausyti. Neturiu į tave žiū- 
rėti. Kai tik išeisiu iš šio kambario, niekada apie tave nebegalvosiu. 
Taigi viską ir baigsim — čia ir dabar. Įsidėmėk. 

Olivija numetė jo rankas; jos akys — liepsnojantis auksas. 

— Tai mano gyvenimas, ne tavo. Mano reikalas, o ne kieno 
nors kito. Nebendradarbiausiu, kai rašysi tą prakeiktą knygą, su ta- 
vim nebendraus ir mano šeima. Aš tuo pasirūpinsiu. O jei išsiaiš- 
kinsiu, kad mėginai susitikti su kokiu nors man svarbiu žmogumi, 
padarysiu viską, ką galiu, kad tik tau būtų blogai. 

Olivija stumtelėjo Nojų. 

— Laikykis atokiau nuo manęs ir maniškių, Breidi. Jeigu dar 
kartą man paskambinsi, jeigu vėl manęs ieškosi, paprašysiu tetos 
pasinaudoti savo įtaka ir pasistengti, kad tave išmestų iš Times. Ir jei 
šį tą jau esi išsiaiškinęs, turbūt žinai, kokia ji įtakinga. 

Tokie grasinimai išprovokavo ir Nojaus apmaudą. Jis irgi ne- 
tylėjo: 

— Aš tave įskaudinau. Atsiprašau. Nesupratau, ką tau jaučiu, 
koks stiprus tasai jausmas. Neplanavau to, kas tarp mūsų įvyko. 

— Galiu pasakyti, kad neįvyko nieko. Tu ir tokie kaip tu esate 


menkystos. Pasitrauk nuo manęs. — Olivija čiupo rankinę ir puolė 

prie durų. — Kadaise tau sakiau, kad tavo tėvas — didis žmogus. Jis 
toks ir yra. Bet šalia jo, Nojau, esi labai mažutis. 

Olivija nė nesivargino trenkti durimis. Nojus žiūrėjo, kaip jos 
tyliai spragtelėdamos užsidaro. 

Ji nebėgo, nors ir labai norėjo. Krūtinė buvo visa ko sklidina ir 
sunki, akys perštėjo nuo neslepiamų ašarų. Jis ja pasinaudojo; ją iš- 
davė. Ji leido sau pamilti, leido sau pasitikėti, o mainais tegavo melą. 

Nojus jos niekada netroško. Jis troško jos motinos ir tėvo. Jis 
troško kraujo ir sielvarto. Ji niekada niekada jam to neduos. 

Daugiau niekada niekuo nepasitikės. 

Olivija svarstė, ar ir mama jautėsi taip pat, kai sužinojo, kad jos 
mylimas žmogus meluoja. Ar ir ji juto šią tuštumą, pykinantį liūdesį 
ir svilinančią išdavystę. 

Olivija leido pykčiui nugalėti graudulį ir pažadėjo sau daugiau 
niekada negalvoti apie Nojų Breidį. 


Vienuoliktas skyrius 


Venecija, Kalifornija, 1999-ieji 


Nojaus Breidžio manymu, jo gyvenimas — kone tobulas. Pirmajai 
jo knygai sulaukus kritikų pagyrų ir patraukus daug skaitytojų, jis 
įsigijo namelį ant jūros kranto ir sukaupė pakankamai turto, kad 
galėtų gyventi taip, kaip nori. 

Jam patiko jo darbas — daug jėgų atimantis rašymas apie ti- 
krus nusikaltimus, gilinimasis į protus ir širdis tų, kurie žudymą pa- 
sirinko kaip sprendimą ar tam tikrą pramogą. Šis darbas teikė kur 
kas daugiau malonumo nei ketveri metai žurnalistikos srityje, kai 
buvo verčiamas vykdyti užduotis ir išduoti savo stilių, kad įtiktų 
laikraščiui. 

Dievas mato, dabartinis darbas ir apmokamas geriau, svarstė 
Nojus bėgdamas paplūdimiu, baigdamas paskutinę kasdienių trijų 
mylių atkarpą. 

Na, ne dėl pinigų jis ėmėsi to darbo, bet pinigai, po šimts pyp- 
kių, kišenės neplėšo. 

Dabar, kai knygynų lentynose ką tik pasirodė antroji jo knyga, 
sulaukusi gerų recenzijų ir daug pirkėjų, Nojus suprato, kad jam dėl 
to ne geriau. 


Jis — jaunas, sveikas, lydimas sėkmės ir palaimingai nepriklau- 

somas, visai neseniai išsipainiojęs iš keblių santykių, kurie iš pradžių 
intrigavo, žavėjo seksu, žadėjo daug džiaugsmo, bet galiausiai ėmė 
erzinti. 

Kas būtų galėjęs pamanyti, kad Karina, vakarėlių liūtė ir paro- 
dijuojanti aktorė, pavirs nuolat priekabiaujančia, dusinančia, verkš- 
lenančia moterimi, pastoviai reiškiančia nepasitenkinimą, kai tik jis 
panorėdavo kur nors pavakaroti vienas? 

Nojus suprato patekęs į bėdą, kai jo spintelėse ir komodose 
ėmė rastis vis daugiau ir daugiau jos daiktų, kai ant vonios kambario 
stalelio įsikūrė jos kosmetikos priemonės. Jis priartėjo prie pavojin- 
gos ribos — galimybės apsigyventi su ja nesant jokių kitų varžovių. 
Ne, ne dėl kitų varžovių, bet dėl jo paties kaltės, pataisė save Nojus, 
nes jis buvo taip įsigilinęs į tyrimus ir naujos knygos rašymą, kad 
sunkiai ką bepastebėdavo. 

Tokia jo būsena, žinoma, jai nusibodo ir įstūmė į neviltį, ga- 
liausiai išprovokavo ašaringą priepuolį ir jam metamus kaltinimus 
savanaudiškumu ir abejingumu; ji šaukė mėtydama į Kanzaso dy- 
džio krepšį savo daiktus, sudaužė dvi lempas — vieną beveik tie- 
siai jam virš galvos, bet Nojus buvo greitesnis, — nuniokojo taip jo 
puoselėtą gloksiniją — nulaužė lapus ir suskaldė vazonėlį. Paskui 
puolė ir ant jo, plevėsuodama ilgais, tiesiais, šviesiais kalifornietiš- 
kais plaukais. 

Jam stovint kiek svaigstančia galva tarp šukių ir nuolaužų, ji 
pervėrė jį žudančiu liepsningų mėlynų akių žvilgsniu ir pasakė, kad 
kai sukaups pakankamai vyriškumo atsiprašyti, Nojus galės ją susi- 
rasti pas Marvą. 

Nojus nusprendė jau sukaupęs pakankamai vyriškumo, kad jai 
užtrenkus duris pajustų didžiulį palengvėjimą. 

Tačiau Karina nenurimo — ir toliau vis palikdavo žinutes, ku- 
rių turinys nuolat keisdavosi: būdavo šlykštus, ašaringas ar tvoskian- 
tis pykčiu. Nojus neišmanė, kas jai yra. Karina buvo stulbinamai 
graži moteris, gyvenanti mieste, garbinančiame gražias moteris. Jai 

panorėjus pažaisti su kokiu nors vyru, tikrai nebūtų reikėję stumti 
vienišų dienų. 

Jam niekada nešovė į galvą, kad Karina galbūt jį įsimylėjo. Ar 
bent jau tarėsi esanti įsimylėjusi. 

Nojaus motina būtų pasakiusi, kad šitai jam būdinga. Nojus 
mokėjo perprasti nepažįstamuosius, aukas, liudytojus, kaltuosius 
ir nenusikaltusius, žvelgė į juos smalsiai ir labai akylai. Bet kai tik 
kalba pasisukdavo apie asmeninius jo santykius, jis imdavo slysti 
paviršiumi. 

Kartą norėjo panirti kuo giliau, bet viskas baigėsi katastrofa. 
Tiek Olivijai, tiek jam. 

Nojui prireikė ištisų mėnesių atsipeikėti po tų trijų kartu su ja 
praleistų dienų. Ją primiršti. Galiausiai jam pavyko save įtikinti, kad 
būtent knyga, kurią taip troško parašyti, pavertė jo jausmus Olivijai 
į kažką kita, kas galbūt ir buvo meilė. 

Olivija jį domino, traukė, todėl — dar ir dėl nepatyrimo — 
jam nepavyko susidoroti su tuometine situacija. Nojus surado būdų 
viską pamiršti, taip pat ir idėją parašyti kaip tik tada sumanytą kny- 
gą. Jis rado kitų moterų ir kitų žudikų. 

Pagalvojęs apie Oliviją pajusdavo gailestį, kaltę ir susimąstyda- 
vo apie tai, kaip viskas būtų galėję susiklostyti. 

Todėl stengdavosi apie tai negalvoti. 

Nojus bėgo link tvarkingo dviaukščio pieno spalvos namelio su 
veranda. Raudonų čerpių stogas maudėsi saulės spinduliuose, kurie 
žaidė ir langų stikluose. Kovo pabaiga, bet pietų Kaliforniją buvo 
užgriuvusi tvankaus karščio banga, ir Nojus džiaugėsi. 

Iš įpratimo jis apėjo namą ketindamas paimti paštą. Įvairiau- 
siomis spalvomis marguojančios namą puošiančios gėlių lysvės vi- 
siems kaimynams kėlė pavydą. 

Įžengęs vidun jis perėjo menkai apstatytą kambarį ir numetė 
paštą virtuvėje ant stalo, paskui iš šaldytuvo išsitraukė didelį butelį 
šaltinio vandens. 


KUR BAIGIASI UPĖ 169 


Pažvelgęs į atsakiklį Nojus pamatė, kad kol bėgiojo, buvo at- 
siųstos keturios žinutės. Baimindamasis sulaukti žinutės iš dabar 
jau baisiosios Karinos, nusprendė išsivirti kavos, pasiskrudinti porą 
riestainių ir tik paskui atsakyti. 

Norint atlikti kai kurias užduotis, reikia pasistiprinti. 

Ant laikraščių krūvelės Nojus numetė saulės akinius ir kibo į 
atsiųstą korespondenciją. Kol virė kava, įjungė televizorių ir perjun- 
ginėjo kanalus, ieškodamas galinčios jį sudominti rytinės pokalbių 
laidos. 

Kol bėgiojo, miegamajame palikta aparatūra turėjo būti įra- 
šiusi Today laidą. Ją pažiūrės vėliau, išsiaiškins, kas dedasi pasaulyje, 
peržvelgs naujienų santraukas. Rytinius laikraščius jau buvo atsine- 
šęs prieš išbėgdamas ir spėjo juos peržvelgti, sugaišdamas valandą ar 
net kokias dvi — perskaitė svarbiausius straipsnius, policijos prane- 
šimus, nusikaltimų skiltis. 

Niekada negali žinoti, kada šaus idėja naujai knygai. 

Jis vėl dirstelėjo į mirksinčią atsakiklio lemputę, bet nusprendė, 
kad paštas svarbiau nei telefono žinutės. Ne, jis nieko nevilkina, mąs- 
tė Nojus, prisėdęs prie stalo virtuvėje, viengungiškai pusryčiaudamas 
ir viena ausimi klausydamasis Džerio Springerio pokalbių laidos. 

Jis nubraukė nuo kaktos plaukus, pagalvojo, gal vertėtų apsi- 
kirpti, ir ėmė žiūrinėti sąskaitas bei kasdienius bereikšmius reklami- 
nius bukletus. Leidėjai atsiuntė paketėlį skaitytojų laiškų, kuriuos 
jis ketino su malonumu perskaityti vėliau, taip pat iš pašto dėžutės 
atsinešė kas mėnesį leidžiamą Gyvenimo kalėjime numerį ir atviruką 
nuo bičiulio, atostogaujančio Maujo saloje. 

Paskui Nojus paėmė paprastą baltą voką su kruopščiai ranka 
užrašytu adresu. Atgalinis adresas — San Kventinas. 

Jis nuolat gaudavo laiškų nuo kalinių, suraukęs antakius svarstė 
Nojus, tačiau ne namų adresu. Kartais jiems tiesiog šiaip sau norė- 
davosi išspardyti jam užpakalį, bet dažniausiai jie būdavo įsitikinę, 
kad jis būtinai panorės aprašyti jų istoriją. 

Nojus dvejojo vartydamas laišką, net nežinodamas, ar piktintis, 
ar sunerimti, kad kažkas, sėdintis kameroje, turi jo namų adresą. 
Tačiau atplėšęs voką ir akimis permetęs pirmas eilutes Nojus ir labai 
nustebo, ir apsidžiaugė. 


Gerbiamas Nojau Breidi, 
mano vardas Semas Taneris. Manau, žinai, kas esu. Mes tam 
tikra prasme susiję. Tavo tėvas buvo pagrindinis mano žmonos 
nužudymo bylos tyrėjas ir tasai, kuris mane suėmė. 

Gal tau ir žinoma, o gal ir ne, kad jis dalyvavo visuose posė- 
džiuose dėl galimybės mane paleisti anksčiau laiko nuo pat 
mano įkalinimo pradžios. Galima sakyti, mes su Frenku pa- 
laikėme ryšį. 

Susidomėjęs perskaičiau tavo knygą „Medžioklė naktį“. 
Įžvalgus ir nešališkas tavo požiūris į Džeimso Trolio mintis ir 
metodus, jam sistemingai verbuojant ir luošinant vyriškos lyties 
prostitutes Vakarų Holivude, man pasirodė atskleistas daug 
šiurpiau ir tikroviškiau, nei tai pavyko padaryti žiniasklaidai, ap- 
rašinėjusiai jo šėliones prieš penkerius metus. 

Kadangi esu aktorius, labai vertinu blaiviai mąstančius stip- 
rius rašytojus. 

Jau kelerius metus nesikalbėjau su reporteriais ar nepri- 
klausomais žurnalistais ir rašytojais, kurie iš pradžių veržėsi 
papasakoti mano istorijų. Suklydau pasitikėdamas konkrečiais 
žmonėmis — jie man atsilygino iškraipydami mano žodžius, 
kad tik įtiktų skandalų ir gandų ištroškusiai visuomenei. 

Skaitydamas tavo kūrinius patikėjau, kad tave domina tiesa, 
tikri žmonės ir įvykiai. Kadangi esu susijęs su tavo tėvu, susi- 
domėjau. Tarsi taip būtų nulemta paties likimo. Per paskutinius 
kelerius metus įtikėjau likimu. 

Norėčiau tau papasakoti savo istoriją. Norėčiau, kad ją už- 
rašytum. Jeigu susidomėsi, manau, žinosi, kur mane rasti. 

“Dar kelis mėnesius niekur neišvyksiu. 


Nuoširdžiai — Semas Taneris 

— Taigi taigi... 

Nojus pasitrynė smakrą ir dar kartą perskaitė esminius laiško 
sakinius. Suskambus telefonui nekreipė į jį dėmesio. Kai piktas Ka- 
rinos balsas ėmė svaidytis prakeiksmais ir kaltinimais, kad jis taip 
ir liko abejinga kiaulė, kuriai bus atkeršyta, Nojus beveik nieko ne- 
girdėjo. 

— Oi, Semai, tikrai susidomėjau. Jau dvidešimt metų tavimi 
domiuosi. 

Jis turėjo pilnus segtuvus medžiagos apie Semą Tanerį, Džiulę 
Makbraid ir Beverli Hilso žmogžudystę, kurią tyrė jo tėvas. Viską 
saugojo ir toliau rinko faktus net ir po to skaudaus apsilankymo pas 
Oliviją koledže. 

Nojus atidėjo planus rašyti knygą, bet ir toliau domėjosi ta byla. 
Neatsisakė tvirto apsisprendimo vieną dieną ją parašyti ir atskleisti 
daugelį požiūrių į nelemtą įvykį. 

Tačiau jis jau šešerius metus nesiima sumanyto darbo, svars- 
tė Nojus, nes kaskart nusprendęs pradėti išvysta Olivijos žvilgsnį, 
mestą į jį viešbučio kambaryje, kai stovėjo prie darbo stalo su doku- 
mentais rankose. 

Kai šįkart šis vaizdinys vėl jam grasino, Nojus nepasidavė. Jis 
negali mesti savo darbo dėl žlugusio meilės romano ir nemes. 

Išskirtiniai interviu su Semu Taneriu. Interviu turės būti iš- 
skirtiniai, svarstė Nojus stodamasis ir žingsniuodamas po virtuvę. 
Jis pasistengs, kad jau iš pat pradžių taip būtų. 

Jam prireiks visų su byla susijusių Žmonių — net ir pačių to- 
limiausių — sąrašo. Šeimos nariai, draugai, darbdaviai, pažįstami. 
Nojui virė kraujas, kai sudarinėjo tyrimų strategijos planą. Teismo 
stenogramos. Gal dar pavyktų rasti prisiekusiųjų narių. Policijos 
ataskaitos. 

Apie tai pagalvojęs Nojus sukluso. Tėvas. Jis didžiai abejojo, ar 
tėvas apsidžiaugs jo sumanymu. 

Nojus nuėjo į dušą praustis. Ir pamąstyti. 

Per kelerius metus Breidžių namas menkai tepasikeitė — tas pats 
rausvas tinkas, gražiai nupjauta pievelė ir mirštančios gėlės. Prieš 
metus į pensiją išėjęs Nojaus tėvas griebėsi visokiausių pomėgių, 
įskaitant golfą, fotografiją, dailidės amatą ir kulinariją. Po pirmų 
devynių mėginimų pataikyti į duobutes jis nusprendė, kad golfo 
nekenčia. Taip pat nutarė, kad neturi akies fotografijai, nėra įgudęs 
dirbti medžio darbus ir nesugeba suktis virtuvėje. 

Praėjus šešiems pensininkiško gyvenimo mėnesiams Selija 
vyrą pasodino ir pasakė mylinti jį labiau nei vestuvių dieną, bet jei 
jis ko nors nenusitvers ir neišeis iš jos namų, ji nudės jį miegantį. 

Frenko gyvybę ir vedybinį gyvenimą išgelbėjo vietinis jaunimo 
centras. Ten jį ir galima surasti kone kiekvieną popietę, treniruojantį 
vaikus krepšinio aikštelėje, kaip kadaise treniravo sūnų, besiklau- 
santį nusiskundimų ir liejamo džiaugsmo, gesinantį neišvengiamus 
susirėmimus ir kivirčus. 

Rytais, Selijai išėjus į darbą, jis dykinėdavo — spręsdavo kry- 
žiažodžius arba sėdėdavo kiemelyje už namo skaitydamas detekty- 
vus plonais viršeliais, kuriuos pamėgo nuo tada, kai žmogžudystės 
buvo išbrauktos iš jo kasdienybės. 

Ten jį Nojus ir rado, drybsantį šezlonge, ištiesusį ilgas kojas ir 
besiilsintį šykščiame šešėlyje. 

Jis mūvėjo džinsus, avėjo senus sportinius batelius, buvo už- 
simetęs patogiai susiglamžiusius medvilninius marškinius. Plaukai 
buvo kiek labiau pasidabravę, bet ir dabar stori ir vešlūs. 

— Ar žinai, kaip sunku pribaigti snapučius? — Nojus pažvel- 
gė į vystančius rožinius žiedelius, nutūpusius verandą. — Galėtum 
pamanyti, kad viskas suplanuota iš anksto. 

— Tau niekada nepavyks manęs nuteisti, — apsidžiaugęs ma- 
tydamas sūnų, Frenkas padėjo naujausią Džono Sendfordo romaną. 

Lengvai papurtęs galvą Nojus išvyniojo žarną, prijungė ją 

prie čiaupo ir suteikė viltį praradusioms gėlėms dar vieną šansą 
išgyventi. 

— Nesitikėjau tavęs pamatyti iki sekmadienio. 

— Iki sekmadienio? 

— Sekmadienį mamos gimtadienis, — Frenkas prisimerkė. — 
Nepamiršai? 

— Ne. Jau turiu jai dovaną — vilką, — atsigręžęs Nojus nusi- 
šypsojo. — Nepanikuok, jai nereikės jo čia laikyti. Jis augs laukinėje 
gamtoje, o ji galės jį stebėti. Pamaniau, mamai patiks; ir dar išrinkau 
auskarus. 

— Išsišokėlis, — suniurnėjo Frenkas, ties kulkšnimis sukryžiuo- 
damas kojas. — Bet vis tiek sekmadienį ateisi su mumis papietauti? 

— Neatsisakysiu. 

— Jeigu nori, gali atsivesti ir tą merginą, su kuria susitikinėji. 

— Turėčiau atsivesti Kariną, kuri paliko atsakiklyje žinutę ir 
išvadino mane kiaule. Stengiuosi laikytis nuo jos atokiau. 

— Gerai. Tavo motinai ji nepatiko. 

— Ji matė ją tik kartą. 

— Vis tiek nepatiko. Ji pavartojo tris žodžius jai apibūdinti: 
lėkšta, pasipūtusi, kvaila. 

— Net pikta, kad mama visada būna teisi. 

Patenkintas, kad snapučiai nugyvens dar vieną dieną, Nojus 
užsuko vandenį ir ėmė sukti žarną į žiedus. 

Kurį laiką Frenkas nieko nesakė, tik žiūrėjo, kaip sūnus tvar- 
kingai vynioja žarną. Jis taip stengėsi, kad Frenkas neišlaikė nešyp- 
telėjęs. 

— Žinai, buvau labai geras detektyvas. Nemanau, kad čia atėjai 
tik palieti mano gėles. 

Nebegalėdamas delsti ir prisidengti gėlių laistymu, Nojus susi- 
kišo rankas į užpakalines džinsų kišenes. 

— Šįryt gavau laišką. Vienas vyrukas iš San Kventino nori 
man papasakoti savo istoriją. 

— Na? — Frenkas pakėlė antakius. — Šiuo metu tu nuolat 
gauni laiškų iš nusikaltėlių, juk taip? 

— Taip. Dauguma tų laiškų niekam tikę. Tačiau šis atvejis 
mane domina. Jau kuris laikas domina. — Nojus nusiėmė saulės 
akinius ir pažvelgė tėvui į akis. — Bus jau kokie dvidešimt metų. 
Tėti, man parašė Semas Taneris. 

Frenko širdis suspurdėjo. Dunksnis, tyla, dunksnis. Jis nekrūp- 
telėjo. Per ilgai išdirbo policininku, kad krūpčiotų nuo šešėlių ar 
šmėklų, bet dabar įsitempė. 

— Suprantu. Ne, nesuprantu, — iškart pasitaisė jis ir sukrutėjo 
šezlonge. — Izoliavau tą kalės vaiką, o dabar jis tau rašo laiškus? 
Nori pasikalbėti su sūnumi žmogaus, kuris padėjo jam atsisėsti už 
grotų, kuris velniškai stengėsi, kad jis ten išbūtų dvidešimt metų? 
Paistalai, Nojau, pavojingi paistalai. 

— Jis užsiminė apie tam tikrą ryšį. — Nojus kalbėjo ramiai. 
Jis nenorėjo ginčytis, tikrai nenorėjo nuvilti tėvo, bet jau buvo apsi- 
sprendęs. — Kodėl lankydavaisi posėdžiuose, kuriuose buvo svars- 
toma galimybė jam anksčiau išeiti į laisvę? 

— Yra dalykų, kurių negalima pamiršti. Kadangi nepamiršti, 
kadangi negali pamiršti, stengiesi savo darbą nudirbti iki galo. — 
Be to, jis buvo pažadėjęs tai jaunutei merginai išgąstingomis akimis, 
kai jiedu stovėjo ūksmingame miške. — Ir jis nieko nepamiršo. Ar 
yra geresnis būdas man atsilyginti, nei pasinaudoti tavimi? 

— Tėti, jis niekaip negali man pakenkti. 

— Man atrodo, taip mąstė ir Džiulė Makbraid tą vakarą, kai 
jam atidarė duris. Nojau, laikykis nuo jo atokiau. Nesivelk. 

— Nekalbėk taip, — Nojus kilstelėjo ranką Frenkui nespėjus 
prasižioti. — Paklausyk minutėlę. Tu savo darbą atlikai. Tau daug 
kainavo. Prisimenu, kaip viskas buvo. Naktimis vaikščiodavai po 
kambarį arba išeidavai štai čia pasėdėti tamsoje. Žinau, kad mąs- 
tydavai ir apie kitas bylas, bet toji buvo išskirtinė. Ir aš jos nieka- 
da nepamiršau. Manau, galima sakyti, ir mane ji persekioja. Toji 

byla — mūsų gyvenimo dalis. Visų mūsų. Jau daugelį metų noriu 
parašyti tą knygą. Turiu pasikalbėti su Semu Taneriu. 

— Nojau, jeigu taip ir padarysi, jeigu parašysi knygą, vėl iš- 
vilksi visą bjaurastį į dienos šviesą, ar įsivaizduoji, kaip jausis kitos 
Tanerio aukos? Tėvai, sesuo... jos dukra? 

Olivija. Ne, tarė sau Nojus, jis nekomplikuos situacijos prisi- 
mindamas Oliviją. Ne dabar. 

— Mąsčiau, kaip visa tai galėtų paveikti tave. Todėl ir esu čia. 
Norėjau, kad žinotum, ką ketinu daryti. 

— Darai klaidą. 

— Galbūt, bet dabar tai — mano gyvenimas ir mano darbas. 

— Nejau manai, kad jis būtų su tavimi susisiekęs, jei nebū- 
tum mano sūnus? — Baimė ir įniršis Frenkui įžiebė akis, lyg kulka 
pervėrė balsą. — Tasai kalės vaikas metų metais atsisakinėjo su kuo 
nors kalbėtis, nors prie jo prieiti mėgino daug kas — Brokou, Vol- 
tersas, Opra. Jokių komentarų, jokių interviu, nieko. O dabar, kai 
liko vos keli mėnesiai iki išėjimo į laisvę, jis lyg ant lėkštutės tau 
siūlo savo istoriją. Po velnių, Nojau, tai neturi nieko bendra su tavo 
darbu. Šitai susiję tik su manimi. 

— Galbūt, — šaltoku tonu atsakė Nojus vėl užsidėdamas sau- 
lės akinius. — O gal susiję ir su mano darbu, ir su tavimi. Nežinau, 
gerbi tu mano darbą ar ne, bet aš gerbiu. Ir dirbsiu toliau. 

— Nesakiau, kad negerbiu tavo darbo. 

— Bet ir niekada nesakei, kad gerbi. — Nojus tik dabar supra- 
to, jog visą laiką širdyje nešiojosi šį skaudulį. — Nepraleisiu pasitai- 
kiusios progos ir ja pasinaudosiu. Šito išmokau iš tavęs. Susitiksime 
sekmadienį. 

Frenkas žengė žingsnį pirmyn, buvo kažką besakąs. Bet Nojus 
jau ėjo sau. Taigi Frenkas atsisėdo, pajutęs metų naštą, ir įsižiūrėjo 
į rankas. 

Bjauri Nojaus nuotaika važiavo namo kartu su juo, įsitaisiusi akmens 
pilkumo BMW kaip erzinantis keleivis. Nojus buvo nuleidęs stogą, 
įjungęs radiją ir mėgo išpūsti pyktį, pravėdinti mintis. 

Jis negalėjo pakęsti netikėto atradimo: jam skaudu, kad tėvas 
niekada nešoko iš džiaugsmo dėl pasisekimo sulaukusių jo knygų. 

Kvaila, mąstė Nojus. Jis jau ganėtinai suaugęs, jam nebereikia 
linksmų švilpčiojimų ir tėviškų katučių. Jam jau ne aštuoniolika, ir 
jis nededa į krepšį pergalę lemiančio kamuolio paskutinę ketvirto 
kėlinuko minutę. Jis — laimingas suaugęs vyras, sulaukęs profesinės 
sėkmės. Jam gerai mokama, jo ego taip pat nuolat maloninamas re- 
cenzijomis ir autoriniais honorarais, labai jums už viską ačiū... 

Tačiau jis žinojo, visada žinojo, kad tėvas nepritaria jo pasi- 
rinktam rašytojo keliui. Kadangi nė vienas iš jų nenorėjo vienas ki- 
tam prieštarauti, ta tema mažai kalbėdavo. 

Iki šiandien, mąstė Nojus. 

Semas Taneris nuveikė šį tą daugiau, nei vien tik pasiūlė pa- 
pasakoti savo istoriją. Jis išprovokavo pirmą įtrūkį santykiuose, ku- 
riuos Nojus brangino labiau už viską pasaulyje. Tasai įtrūkis buvo 
ir anksčiau, nuo tos akimirkos, kada Nojus apsisprendė parašyti 
apie kiekvieną tebetekančios nužudymo upės vilnelę, tik jo nesi- 
matė. 

Nojus žinojo, kad paprasti romanai būtų tikę. Juos smagu skai- 
tyti. Tačiau kapstytis po faktus, atskleisti tikrovę, skaitytojų malo- 
numui „išrengti“ žudikus, aukas, išsigelbėjusiuosius... Tai jo tėvui ir 
nepatiko; šito jis negalėjo suprasti. 

Ir dabar, nerasdamas tinkamo paaiškinimo, Nojus jautėsi bjau- 
riai. 

Prie jo namų pastatytas Karinos automobilis buvo paskutinis 
lašas. 

Nojus ją rado sėdinčią prieangyje; ilgas dailias kojas buvo ap- 
tempusi trumpučiais rožiniais šortais, užsidėjusi plačiakraštę šiaudi- 
nę skrybėlę, saugančią veidą nuo saulės. Jam pravėrus stiklines duris 

ji pakėlė akis, degančias už gintaro spalvos dizainerio sukurtų saulės 
akinių lęšių. Jos lūpos drebėjo. 

— Oi, Nojau, labai labai atsiprašau. Net nežinau, kas man 
buvo užėję. 

Nojus pakreipė galvą. Būtų gražu, jei nebūtų taip nuobodu. Po 
daugelio kartu praleistų savaičių šis žaidimas jam buvo gerai pažįs- 
tamas. Barnis, keiksmai, kaltinimai, svaidomi daiktai, užtrenkiamos 
durys. Paskui ašarotas sugrįžimas ir atsiprašinėjimas. 

Jeigu ji nesumanė nukrypti nuo įprasto scenarijaus, dabar turė- 
tų prisėlinti ir pasiūlyti pasimylėti. 

Kai Karina atsistojus, šypsodamasi virpančia šypsena, jį apka- 
bino, Nojus nutarė, kad ji neturi jokios vaizduotės ir nesugeba im- 
provizuoti. 

— Be tavęs šias kelias dienas jaučiausi tokia nelaiminga, — ji 
prikišo lūpas prie jo burnos. — Eime vidun, ir aš tau parodysiu, kaip 
labai tavęs pasiilgau. 

Nojus sunerimo supratęs, kad nė truputėlio nesusigundė. 

— Karina, nieko nebus. Kodėl mums tiesiog nepripažinus — 
viskas buvo šaunu, kol iš tikrųjų buvo? 

— Turbūt aš tave ne taip supratau. 

— Taip. — Nojui teko ją stumtelėti, kad ji nors kiek atšlytų. — 
Supratai teisingai. 

— Turi kitą, taip? Visą tą laiką, kol gyvenom kartu, tu mane 
apgaudinėjai? 

— Ne, jokios kitos neturiu. Be to, mes kartu negyvenome. Tie- 
siog kurį laiką čia užsibuvai. 

— Galvijas. Į mūsų lovą tu buvai pasiguldęs kitą. 

Ji nuskubėjo vidun, aplenkdama Nojų. 

— Čia ne mūsų lova. Tai mano lova. Po velnių. 

Nojus jautėsi labiau pavargęs nei įpykęs; nuėjęs į miegamąjį jis 
pamatė, kad Karina jau drasko paklodėę. 

— Ei! Liaukis. 

Nojus pamėgino ją sučiupti, bet Karina nusirito į kitą lovos 
pusę. Jam nespėjus jos sulaikyti, ji čiupo naktinę lempą ir sviedė į 
Nojų. Jis tesuspėjo prisidengti, kad lempa nežiebtų į tarpuakį. 

Ant grindų pažirusių šukių žvangesys galutinai išvedė Nojų iš 
pusiausvyros. 

— Gerai. Viskas. Nešdinkis. Nešdinkis po velnių iš mano 
namų ir atstok nuo manęs. 

— Aš niekada tau nerūpėjau. Niekada negalvojai apie mano 
jausmus. 

— Tu absoliučiai teisi. — Karinai pasukus prie krepšinio var- 
žybų trofėjų, Nojus puolė prie jos. — Tu man nė velnio nerūpi, — 
šnopuodamas kalbėjo Nojus, mėgindamas išvengti jos ilgų mirtinų 
nagų. — Aš — kiaulė, bjaurybė, kalės vaikas. 

— Nekenčiu tavęs! — rėkė Karina spardydamasi ir daužydama 
jam per veidą, kol jis vilko ją durų link. — Kad tu prasmegtum! 

— Įsivaizduok, kad jau prasmegau. Ir tau palinkėčiau to paties. 

Nojus išmetė ją lauk ir užtrenkęs duris į jas atsirėmė. Paskui 
giliai atsiduso ir patraukė pečiais. Neišgirdęs burzgiančio Karinos 
automobilio variklio jis pažvelgė pro langą ir pamatė, kaip ji raižo 
rakteliais žvilgantį jo BMW paviršių. 

Nojus suriaumojo lyg sužeistas liūtas. Kai atlapojęs duris iš- 
puolė į kiemą, Karina jau lipo į savo automobilį ir netruko išsineš- 
dinti. 

Sugniaužęs kumščius jis žiūrėjo vertindamas, kiek padaryta 
žalos. Ant variklio dangčio buvo giliai išrėžtos bjaurios raidės BY. 
Gerai nors tiek, kad jai neteko pasimėgauti visu išrašytu žodžiu, 
pagalvojo Nojus. 

Gerai, puiku. Kol bus užmiestyje, automobilį sutvarkys. Vadi- 
nasi, dabar pats laikas patraukti į šiaurę, į San Kventiną. 


Dvyliktas skyrius 


Iš tolo pirmąkart pamatęs San Kventiną Nojus pagalvojo, kad ši 
sena tvirtovė galėtų būti tarsi koks nors teminio poilsio kompleksas. 
Disneilendas kaliniams. 

Smėlio spalvos kiek egzotiškas išsirangęs statinys, puoštas 
bokštais ir bokšteliais, driekėsi per San Francisko įlanką. 

Kalėjimo čia niekas neprimintų, jei ne bokšteliuose budintys 
ginkluoti sargybiniai ir apsaugos sistemų lemputės, vakarais nu- 
švintančios keista oranžine šviesa. Ir dar — jei ne plieninės grotos 
viduje. 

Nojus nutarė iš San Francisko į Marino apygardą plaukti kel- 
tu, ir dabar stovėjo vandenis skrodžiančio laivo denyje, žvelgdamas 
į vėjo šiaušiamas vilneles. Kalėjimo architektūra jam pasirodė keista 
ir labai kalifornietiška, bet jis abejojo, ar šių namų gyventojams rūpi 
pastato estetika. 

Jam teprireikė kelių valandų susisiekti savais kanalais ir gauti 
leidimą apsilankyti kalėjime. Nojus net pagalvojo, kad Taneris gal- 
būt už kalėjimo sienų turi tam tikrų ryšių, galinčių jam palengvinti 
šiuos rūpesčius. 

Nesvarbu, nusprendė Nojus jausdamas, kaip vėjas stiklo šukių 
aštrumo gūsiais taršo plaukus. Svarbiausia — rezultatas. 


Jis visą dieną skaitė Makbraid nužudymo bylos dokumentus, ty- 

rinėjo, mėgino prisiminti, svarstė. Įsivaizdavo, kad žmogų, su kuriuo 
susitiks, pažinojo taip pat gerai, kaip bet kurį kitą už kalėjimo sienų. 

Jis bent jau žinojo, koks Taneris buvo. 

Darbštus, talentingas aktorius, iki susitikimo su tame pačiame 
filme „Vasaros perkūnija“ dirbusia aktore Džiule Makbraid jau nu- 
sifilmavęs daugybėje sėkmės sulaukusių filmų. Savaime supranta- 
ma, prieš jam susituokiant jo pavardė buvo linksniuojama kartu su 
įspūdinga virtine moterų. Santuoka jiems abiem buvo pirma, nors 
Taneris buvo užmezgęs rimtą romaną su Lidija Loring, itin popu- 
liaria aštunto dešimtmečio artiste. Jam pradėjus rėžti sparną apie 
Džuliją, gandų skiltys sulaukė puikios progos rašyti apie audringas 
ir labai viešas jų skyrybas. 

Jis mėgavosi šlove, pinigais ir moterimis. Po vestuvių ir toliau 
mėgavosi šlove ir pinigais. Po Džiulės daugiau moterų neturėjo. 
Arba, svarstė Nojus, buvo labai labai atsargus. 

Kolegos jį apibūdino kaip sunkaus charakterio, kaprizingą, 
paskui, po „Vasaros perkūnijos“ pasirodžius kitiems dviem filmams, 
pradėjo vartoti tokius pasakymus kaip „sunkiai susitvardantis“, „ke- 
liantis neprotingus reikalavimus“. 

Jis pradėjo vėluoti, ateidavo nepasirengęs filmavimui, atleido 
asmeninį asistentą, o paskui ir agentą. 

Holivudui vis sunkiau sekėsi išlaikyti paslaptį, kad Taneris var- 
toja kvaišalus, ir vartoja dažnai. 

Taigi jis ėmė įtarinėti žmoną, visko prisigalvodavo apie jį su- 
pančius žmones, į Luką Meningą ėmė žiūrėti kaip į keršto objektą, 
galiausiai pradėjo smurtauti. 

1975-aisiais Taneris buvo didžiausios sėkmės sulaukęs akto- 
rius visoje šalyje. O 1980-aisiais — jau San Kventino įnamis. Per 
trumpą laiką jis nuėjo labai ilgą nuopuolio kelią. 

Nerūpestingas stulbinamų turtų švaistymas, mėgavimasis šlo- 
ve, lengvai pasiekiamos gražiausios pasaulio moterys, šokdinami 
administratoriai, reikalaujant geriausių staliukų, puikavimasis iš- 

skirtinių svečių sąrašuose, gerbėjų šūksniai... Kaip turi jaustis žmo- 
gus, galiausiai išleidęs visa tai iš rankų? — svarstė Nojus. Tereikia 
pridėti aroganciją, itin stiprų ego, viską sumaišyti su kokainu ir kito- 
kiais kvaišalais, „pagardinti“ pavydu daug žadančiam konkurentui, 
subyrėjusia santuoka, ir bus tobula katastrofos formulė. 

Būtų įdomu pamatyti, ką pastarieji dvidešimt metų atėmė iš 
Semo Tanerio ir ką darė. 

Keltui atplaukus, Nojus nekantraudamas vėl sėdo į nuomotą 
automobilį. Nors jis vylėsi pirmąjį interviu baigti laiku, kad suspėtų 
grįžti į oro uostą ir vakariniu reisu parskristi namo, vis dėlto įsimetė 
kelis daiktelis, jeigu kartais sumanytų pernakvoti. 

Apie šią kelionę neužsiminė niekam. 

Laukdamas, kol galės pajudėti, Nojus barbeno pirštais į vairą, 
atkartodamas „Spice Girls“ dainos ritmą, ir netikėtai pagalvojo apie 
Oliviją Makbraid. 

Keista, tačiau dabar mintyse išryškėjo aukštos, išstypusios švie- 
siaplaukės merginos įdegusiomis rankomis prisiminimas, liūdnos 
jos akys, jiems sėdint ant upės kranto ir stebint besitaškančius be- 
brus. Jis mėgino aiškintis, bet apie ją nerado jokių viešai skelbiamų 
duomenų, išskyrus faktus iš vaikystės. Žiniasklaidai tepavyko su- 
graibyti nuobiras — kartkartėmis spaudoje pasirodydavo keli pa- 
svarstymai, perpasakota istorija, perspausdinta stulbinanti išsigan- 
dusios keturmetės mergaitės nuotrauka. 

Jos šeima aptvėrė Oliviją aukštomis sienomis, svarstė Nojus; 
ji už tų sienų ir liko. Kaip ir jos tėvas, gyvenantis už storų smėlio 
spalvos kalėjimo sienų. Kaip tik šį aspektą jis ir norėjo išryškinti. 

Kai ateis laikas, jis padarys viską, kad tik įtikintų Oliviją dar 
kartą su juo pasikalbėti ir bendradarbiauti rašant knygą. Nojui te- 
liko viltis, kad po šešerių metų jos apmaudas bus kiek išvėsęs, kad 
protinga, nuovoki ir neįtikimai miela gamtos mokslų studentė, su 
kuria jis kadaise praleido kelias nuostabias dienas, dabar supras ti- 
krąją jo sumanymo vertę ir tikslą. 

Tačiau Nojus sunkiai galėjo įsivaizduoti dar vieną susitikimą 
su Olivija. Taigi nuginė tokias mintis ir susitelkė mąstydamas apie 
šiandieną. 

Jis važiavo kalėjimo link, pro seną prieplauką ir siurblinę. No- 
jus pamatė akmenimis grįstą takelį, turbūt vedantį prie vandens, gal 
į kokį nors nedidelį parkelį, nors, antra vertus, kam norėtųsi vaikšti- 
nėti ar iškylauti šių grėsmingų sienų šešėlyje. 

Lankytojų automobilių stovėjimo aikštelė buvo įrengta prie 
nediduko gražaus paplūdimio, kur tyvuliavo metalo pilkumo van- 
duo. Nojus svarstė, ar nevertėtų pasiimti diktofono arba bent jau 
užrašų knygelės, bet apsisprendė eiti tuščiomis rankomis. Šįkart te- 
būnie tik įspūdžiai. Nojus nenorėjo, kad Taneris susidarytų įspūdį, 
jog jis įsipareigoja dirbti. 

Lankytojų įėjimas — ilgas koridorius su šoninėmis durimis 
pusiaukelėje. Vienintelis langas buvo uždengtas plakatais, kad pro 
jį nieko nesimatytų. Ant durų kabojo užrašas, nuo kurio jam per 
nugarą perbėgo šaltukas, nors lūpos išsišiepė kreivam šypsniui: 


PRAŠAU NEBELSTI. ŽINOME, KAD ČIA ESATE. 
ĮLEISIME, KAI TIK BUS GALIMA. 


Nojus stovėjo vienas tuščiame koridoriuje, pučiant žvarbiam 
vėjui, laukdamas, kol tie, kurie žino, kad jis čia, jį įleis. 

Kai buvo įleistas, pasakė, ko atvykęs, parodė tapatybės kortelę, 
užpildė reikalingus dokumentus. Jokių pašnekesių, jokių mandagių 
šypsenėlių. 

Jis jau lankėsi tokiose vietose Niujorke, Floridoje. Buvo prie 
mirtininkų kamerų, juto vidurius kaustantį šaltį užsidarius durims, 
aidint žingsniams. Kalbėjosi su nuteistaisiais kalėti iki gyvos galvos, 
su pasmerktaisiais ir prakeiktaisiais. 

Jam buvo pažįstamas neapykantos, baimės, išskaičiavimo kva- 
pas, kaip ir prakaito, šlapimo ir savadarbių cigarečių dvokas. 

Nojų nuvedė koridoriumi pro pagrindinę lankytojų zoną į 

mažą niūrų kambariuką, kur stovėjo stalas ir dvi kėdės. Durys buvo 
storos, su vienu pastiprinto stiklo langeliu. 

Tada Nojus pirmą kartą pamatė tai, į ką buvo pavirtęs Semas 
Taneris. 

Išlepusio ekrano stabo su milijonine šypsena nebeliko. Prieš 
jį sėdėjo atšiaurus, stamantrus žmogus. Nojus svarstė, ar jo sąmonė 
tokia pat sudiržusi. Jis sėdėjo prirakintas už vienos rankos, apsi- 
vilkęs ryškiai oranžiniu palaikiu kalinio kombinezonu. Plaukai nu- 
kirpti visai trumpai ir kone visai žili — pelenų pilkumo. 

Gilios veidą išvagojusios raukšlės jį gerokai sendino — nepa- 
sakytum, kad jam penkiasdešimt aštuoneri. Nojus prisiminė, kaip 
vienas kalinys jam kadaise sakė, kad kalėjime visi metai šuniški ir 
labai ilgi. Kiekvieni už grotų praleisti metai prilygsta septyneriems 
metams laisvėje. 

Jo akys buvo skvarbios, šaltai mėlynos ir varstė Nojų nuo gal- 
vos iki kojų; jis nė nemirktelėjo, kai prižiūrėtojas pasakė, kad pokal- 
biui skirta trisdešimt minučių. 

— Džiaugiuosi, kad sutikai, pone Breidi. 

Nojus suprato — vis dėlto kai kas nepasikeitė. Balsas liko toks 
pats lygus, sodrus ir galingas kaip paskutiniame jo filme. Nojus at- 
sisėdo, durys užsidarė, spynoje subarškėjo raktas. 

— Pone Taneri, iš kur sužinojote mano namų adresą? 

Jo lūpose žaidė vos pastebima šypsena. 

— Tebeturiu šiokių tokių ryšių. Kaip laikosi tavo tėvas? 

Nojus nenusuko žvilgsnio nuo jo akių ir mėgino nepaisyti dy- 
gliuko paširdžiuose. 

— Mano tėvas laikosi gerai. Tik neprašė perduoti linkėjimų. 

Semas nusišypsojo parodydamas dantis. 

— Frenkas Breidis, teisingasis policininkas. Kartkartėmis vis 
pamatau jį ir Džeimę. Ji vis dar graži moteris, toji mano buvusi 
svainė. Įdomu, kiek jie artimi su tavo seniu. 

— Taneri, ar jūs mane čia pasikvietėte tik įžeidinėti ir paistyti 
niekus apie asmeninį mano tėvo gyvenimą? 

Tanerio lūpose vėl nušvito klastinga šypsenėlė. 

— Pastaruoju metu retai gaunu progą įdomiai pasikalbėti. Gal 
turi tikrų? 

Nojus pakėlė antakį. Jis mokėjo beveik visą kalėjimo žargoną. 

— Ne, atleiskite, nerūkau. 

— Suknista Kalifornija. — Semas įkišo neprirakintą ranką į 
kombinezoną ir atsargiai nulupo lipnią juostelę, kuria prie krūtinės 
buvo priklijuota suktinukė ir degtukas. — Kalėjimus paverčia nerū- 
kymo zonomis. Kur jie nueis taip maldami šūdą? 

Nykščiu jis uždegė degtuką ir supapsėjo cigarete. 

— Būdavo laikai, kai visai dienai turėdavau po pakelį. Čia pora 
pakelių tikrų cigarečių — visai padori valiuta. Dabar džiaugiuosi 
gavęs pakelį per mėnesį. 

— Baisu, kaip bjauriai šiais laikais elgiamasi su žmogžudžiais. 

Mėlynos jo akys tik blykstelėjo iš džiaugsmo ar iš paniekos — 
Nojus dar negalėjo suprasti. 

— Breidi, ar tave domina nusikaltimas ir bausmė, ar pati istorija? 

— Viena neįmanoma be kita. 

— Tikrai? — Semas išpūtė bjauriai smirdančių dūmų debe- 
sį. — Turėjau daug laiko apie tai pagalvoti. Žinai, neprisimenu gero 
viskio skonio ar gražios moters kvapo. Sekso klausimus galima iš- 
spręsti. Jeigu tik nori, atsiras daugybė kalinių, norinčių atkišti tau 
užpakalį. Be to, ir pats turi rankas. Bet kartais nubundi vidury nak- 
ties, iki skausmo trokšdamas pajusti moters kvapą. 

Jis patraukė petį. 

— Ir jokio pakaitalo nėra. Kad ištverčiau, daug skaičiau. Įsi- 
jausdavau į romanus, išsirinkdavau kokį nors veikėją ir įsivaizduo- 
davau, kaip jį vaidinu išėjęs į laisvę. Man patiko vaidinti, — šiuos 
žodžius jis ištarė su ta pačia šalta kibirkštimi akyse. — Man viskas 
patiko. Ir prireikė daug laiko suprasti, kad aktoriaus gyvenimas man 
irgi baigtas. 

Nojus pakreipė galvą. 

— Ar tikrai? Taneri, o kokį vaidmenį kuriate dabar? 

Semas staiga palinko į prieki, ir jo akyse pirmą kartą įsižiebė 
tikra kaitri gyvybė. 

— Man tik tiek ir belikę. Manai, kad viską supranti, nes vaikš- 
tai po kalėjimus ir kalbiesi su kaliniais? Gali bet kada atsistoti ir 
išeiti. Niekada nesuprasi. 

— Man ir dabar niekas negali sutrukdyti atsistoti ir išeiti, — 
ramiai atsakė Nojus. — Ko jūs norit? 

— Noriu, kad viską papasakotum, kad užrašytum. Kad pasa- 
kytum, kaip viskas buvo tada, kaip yra dabar. Kad pasakytum, kodėl 
tada kažkas nutiko, o kažkas — ne. Kodėl viską turėję du žmonės 
viską ir prarado. 

— Arjūs man ketinate visa tai papasakoti? 

— Taip, ketinu tau viską papasakoti. — Semas atsilošė išpūs- 
damas dvokiančių dūmų likutį. — O tu išsiaiškinsi visa kita. 

— Kodėl? Kodėl aš, kodėl dabar? 

— Kodėl tu? — Semas numetė ant grindų smilkstančią popie- 
riaus skiautę su tabako likučiais ir abejingai sutrypė. — Man patiko 
tavo knyga, — paprastai atsakė jis. — Ir neatsispyriau toms visoms 
ironiškoms sąsajoms. Man šitai pasirodė kone kaip ženklas. Aš nesu 
vienas iš tų apgailėtinų tipų, čia radusių Dievą. Dievas neturi nieko 
bendra su tokiomis vietomis kaip ši, Jis čia nesilanko. Bet yra lemtis, 
yra bėgantis laikas. 

— Įsivaizduojate, kad aš — lemtis; puiku. O kuo čia dėtas 
laikas? 

— Aš mirštu. 

Nojus perbėgo šaltu žvilgsniu per Semo veidą. 

— Man atrodote visai sveikas. 

— Smegenų auglys, — Semas bakstelėjo pirštu sau į galvą. — 
Operuoti negalima. Gydytojai sako, geriausiu atveju man liko gal 
kokie metai. Jeigu pasiseks, mirsiu laisvėje, o ne kalėjime. Dabar 
ir ketiname tai sutvarkyti. Atrodo, sistema pasitenkino dvidešimčia 
mano metų, be to, aš vis tiek jau miręs. 

Kažkodėl jam pasidarė linksma, ir jis sukikeno. Tačiau klausy- 
tojas tuo linksmumu neužsikrėtė. 

— Galima sakyti, man buvo paskelbtas naujas nuosprendis, 
kuris bus greitai įvykdytas, nepaliekant vilties sulaukti pasigailėji- 
mo. Taigi, jeigu susidomėsi, turėsi dirbti greitai. 

— Ar turite ką nors nauja pridurti prie to, kas per tuos dvide- 
šimt metų buvo pasakyta, publikuota, nufilmuota? 

— O ar tu tikrai nori sužinoti? 

Nojus pabarbeno pirštais į stalą. 

— Aš apie tai pagalvosiu, — jis atsistojo. — Dar grįšiu. 

— Breidi, — pratarė Semas, Nojui pasukus durų link. — Ne- 
paklausei, ar nužudžiau savo žmoną. 

Nojus atsigręžė ir pamatė veriantį jo akių žvilgsnį. 

— Kodėl turėčiau klausti? — atsakė Nojus ir davė ženklą sar- 
gybiniui. 

Semas šyptelėjo. Jo manymu, pirmasis susitikimas praėjo puikiai; 
jis nė nesuabejojo, kad Frenko Breidžio sūnus ilgai netrukęs sugrįš. 


Nojus sėdėjo kalėjimo viršininko Ditermano kabinete nustebęs ir 
net kiek pamalonintas, nes jo prašymas susitikti buvo greitai išpil- 
dytas. Holivudas niekada nepakviestų Džordžo Ditermano vaidinti 
didžiausio šalies kalėjimo viršininko. Nedidelio ūgio, praskystėju- 
siais plaukais, ant nosies užsikabinęs apvalius akinius juodais rėme- 
liais jis labiau panėšėjo į vidutinės buhalterių firmelės žemiausios 
grandies darbuotoją. 

Nojų jis pasveikino trumpai spustelėjęs ranką ir nušvitęs stul- 
binamai žavia šypsena. 

— Man patiko pirmoji jūsų knyga, — sėsdamasis prie darbo 
stalo kalbėjo jis. — O dabar mėgaujuosi ir antrąja. 

— Dėkoju. 

— Ar teisingai supratau, kad čia lankotės rinkdamas informa- 
ciją dar vienai? 

— Ką tik kalbėjausi su Semu Taneriu. 

— Taip, žinau. — Ditermanas sunėrė mažas tvarkingas ranku- 
tes ir padėjo jas ant stalo. — Daviau leidimą dėl prašymo. 

— Nes jums patinka mano darbas ar dėl Tanerio? 

— Ir dėl to, ir dėl to. Šias pareigas čia einu jau penkerius metus. 
Per tą laiką Taneris buvo, kaip sakoma, pavyzdinis kalinys. Jis neieš- 
ko bėdų, puikiai darbuojasi kalėjimo bibliotekoje. Laikosi taisyklių. 

— Reabilitavosi? — Nojaus klausimas nuskambėjo ciniškai; 
Ditermanas vėl nusišypsojo. 

— Viskas priklausys nuo to, kaip šį Žodį apibrėšite: ar kalbėsite 
apie visuomenę, ar apie įstatymą, ar apie namus. Bet aš galėčiau 
pasakyti, kad tam tikra prasme jis nusprendė apsivalyti. 

Ditermanas ištiesė pirštus, surėmė abiejų rankų pirštų galiu- 
kus, paskui vėl tvarkingai susinėrė rankas. 

— Taneris įgaliojo mane leisti jums naudotis visais jo įrašais ir 
apie jį su jumis kalbėtis visiškai atvirai. 

Greitai darbuojasi, pamanė Nojus. Puiku. Jis ir taip ilgai laukė 
galimybės pradėti šią knygą, todėl dabar ir pats ketino dirbti greitai. 

— Tai kodėl, viršininke, nekalbate su manimi visiškai atvirai 
apie įkalintąjį Tanerį? 

— Kaip rašoma ataskaitose, čia atvykęs jis labai sunkiai adap- 
tavosi prie aplinkos. Buvo kilę keli incidentai — jis susikivirčijo su 
prižiūrėtojais, su kitais kaliniais. Nemenką 1980-ųjų dalį įkalintasis 
Taneris praleido ligoninėje — gydėsi sužeidimus. 

— Vadinasi, mušdavosi. 

— Nuolatos. Pats būdamas aršus, jis provokuodavo smurtą. 
Per pirmus penkerius metus kelis kartus sėdėjo izoliatoriuje. Be to, 
buvo priklausomas nuo kokaino ir rasdavo būdų kvaišintis kalėjime. 
1982-ųjų rudenį Taneris buvo gydomas nuo perdozavimo. 

— Ar perdozavo tyčia? 

— Taip ir liko neaišku, nors gydytojas linkęs manyti, kad ne- 


tyčia. Jis — aktorius, geras aktorius, — Ditermano akys tebebuvo 

mielos ir ramios, bet Nojus jose įžvelgė aštrų protą. — Mano pirm- 
takas kelis kartus buvo pažymėjęs, jog Tanerį sunku perprasti. Jis 
suvaidindavo bet ką, ko tik prireikdavo. 

— Vartojate būtąjį laiką. 

— Galiu pasakyti tik tiek, kad per pastaruosius kelerius metus 
jis aprimo. Atrodo, kad darbas bibliotekoje jį tenkina. Jis save kon- 
troliuoja kiek galėdamas, vengia kokių nors susidūrimų. 

— Taneris man sakė, kad jį kamuoja smegenų auglys, kurio 
negalima operuoti. Mirtinas. 

— Jau pirmais metais jis skundėsi stipriais nuolat pasikarto- 
jančiais galvos skausmais, besidvejinančiu regėjimu. Gydytojai rado 
auglį. Buvo atlikti tyrimai ir pateikta išvada — jam liko gal metai. 
Gali būti, dar mažiau. 

— Kaip jis į tokią žinią reagavo? 

— Geriau nei būčiau galėjęs pamanyti. Jo byloje yra atitinka- 
mų įrašų apie jo sveikatos būklę ir gydymą, kurių negaliu atskleisti, 
nes šiuo atveju man reikėtų ne tik jo, bet ir kitų leidimo. 

— Jeigu nuspręsiu šio darbo imtis, jeigu prašysiu jo interviu ir 
sutiksiu jį išklausyti, man reikės ne tik jo, bet ir jūsų bendradarbia- 
vimo. Reikės pavardžių, datų, įvykių. Net nuomonių. Ar sutinkate 
man teikti tokią informaciją? 

— Bendradarbiausiu tiek, kiek galėsiu. Pone Breidi, atvirai 
kalbant, aš ir pats norėčiau išgirsti visą istoriją. Be galo Žavėjausi 
Džiule Makbraid. 


— O kas nesižavėjo? — sumurmėjo Nojus. 


Nojus nutarė nakvoti San Franciske; įsitaisęs kambaryje, kurio lan- 
gai žvelgė į įlanką, užsisakė užvalgyti ir įsijungė nešiojamąjį kom- 
piuterį. Nedelsdamas ėmė ieškoti internete informacijos apie Semą 
Tanerį. 

Turint galvoje tai, kad jis jau dvidešimt metų sėdi už grotų ir 

nedalija interviu, nuorodų buvo galybė. Kai kuriuose elektroniniuo- 
se puslapiuose kalbama apie jo filmus, vaidmenis, kai kur pateiktos 
filmų santraukos ir recenzijos. Šitai gali palaukti. 

Nojus rado kelių su byla susijusių knygų nuorodų, tarp jų ir 
nežinia kieno parašytas Semo ir Džiulės biografijas. Nojus turėjo 
kelias biografijas savo bibliotekoje ir dabar pasižymėjo, kad būtinai 
reikės dar kartą jas perskaityti. Jis rado straipsnių ir apie teismo 
procesą, nors dažniausiai tai būdavo perrašymai. 

Nieko labai naujo neaptiko. 

Sulaukęs užkandžių Nojus kramtė mėsainį ir viena ranka stuk- 
seno klavišais, pasižymėdamas tas straipsnių vietas, kurias ketino 
atidžiau pastudijuoti. 

Prieš tai jis Žiūrėjo nuotraukas. Neįtikimai gražaus Semo 
nuotrauka, švytinčios Džiulės atvaizdas, jie abu pozuodami plačiai 
šypsosi... Ir vėl Semas — su antrankiais, vedamas iš teismo salės, 
liguistas ir apsvaigęs. 

Ir abu šie vyrai slypi viską apskaičiuojančiame šaltomis akimis 
žvelgiančiame kalinyje, svarstė Nojus. Kiek dar tokių vyrų jis atras, 
kol baigs knygą? 

Nojus pripažino, kad tai ir yra akstinas, prieš kurį neįmano- 
ma atsilaikyti. Kas gyvena už tų akių? Kas užvaldė tą žmogų, kas jį 
pavertė skerdiku, pražudžiusiu moterį, kurią jis tvirtino mylėjęs, jo 
vaiko motiną? Kodėl jis sunaikino viską, kas jam buvo svarbiausia? 

Kvaišalai? Nojaus manymu, jų nebūtų pakakę. Jis prisiminė, 
kad ir teismui taip neatrodė. Prieš skelbiant nuosprendį gynyba dar 
kartą priminė kvaišalų poveikį, dėl tariamų švelninančių aplinkybių 
mėgindama išprašyti lengvesnę bausmę, tačiau nuosprendžio šitai 
niekaip nepaveikė. 

Nusikaltimo žiaurumas nusvėrė visa kita. Ir dar, dabar svarstė 
Nojus, jaudinamo ketverių metų aukos liudijimo vaizdo įrašas. Nė 
vienas prisiekusiųjų narys negalėjo likti abejingas mažai mergaitei, 
su ašaromis pasakojančiai, ką tą naktį matė, nė vienas nepajuto jokio 
gailesčio Semui Taneriui. 

Dvidešimt metų kalėjimo, pirmus penkiolika metų be teisės 
prašyti malonės. 

Nojus neketino tapti prisiekusiuoju ar teisėju, jam terūpėjo tei- 
singai surikiuoti faktus. Jo manymu, kvaišalai visai nesvarbu. Taip, 
narkotikai gali sukelti emocijas, panaikinti stabdžius. Jie gali paža- 
dinti žvėrį, bet kad tasai žvėris galėtų pulti, jis turi egzistuoti. 

Ranka, badžiusi Džiulės Makbraid nugarą žirklėmis, turėjo 
būti pabaisos ranka. Nojus neketino to pamiršti. 

Jis galėjo objektyviai tirti įvykdytą nusikaltimą, mokėjo atsi- 
riboti nuo viso siaubo, toks jo darbas. Jis galėjo sėdėti ir klausytis 
Semo Tanerio, kalbėtis su juo, perprasti jo mintis ir viską užsirašyti. 
Galėjo išpreparuoti tą žmogų, naršyti po jo smegenis, aiškintis, kaip 
jis per tas dvi dešimtis metų pasikeitė ar nepasikeitė. 

Tačiau niekada nepamirš tos vidurvasario nakties, kai Semas 
Taneris buvo tapęs nežmogumi. 

Nojus ėmėsi naujos paieškos ir įvedė Džiulės Makbraid pa- 
vardę, bet paskui automatiškai pakeitė jos vardą į „Deltos trobelės 
ir stovyklavietės“ pavadinimą. Gurkšnodamas kavą jis sėdėjo atsilo- 
šęs ir laukė, kol ekrane pasirodys jų elektroninės svetainės puslapis. 
Koks nuostabus dalykas — aukštosios technologijos, svarstė jis. 

Puslapyje Nojus išvydo gražią, skoningą trobelės nuotrauką; 
lygiai taip tą namelį ir prisiminė. Pora interjero nuotraukų vaizda- 
vo vestibiulį ir svečių kambarius. Perskaitė trumpą linksmą aprašy- 
mą — keli sakiniai iš poilsiavietės istorijos, kelios pastraipos apie 
gyvenimo sąlygas, apie nacionalinio miško grožį. 

Spragtelėjęs pele išvydo pramogų pasiūlymus — žvejyba, plau- 
kiojimas kanojomis, Žygiai, gamtininkų centras... 

Kiek palūkėjęs Nojus nusišypsojo. Vadinasi, jai pavyko. Įkūrė 
savo centrą. Sėkmės, Live. 

Jie siūlė žygius su vadovu, šilto vandens baseiną, sveikatingu- 
mo klubo paslaugas. 


Nojus peržvelgė visą informaciją ir pamatė, kad poilsiavietėje 

siūloma apsistoti savaitgaliui, visai savaitei arba pasinaudoti spe- 
cialiais paslaugų paketais. Poilsiavietės savininkai — Robas ir Valė 
Makbraidai. 

Jis niekur nerado Olivijos vardo. 

— Live, ar tu dar ten? — svarstė Nojus. — Taip, tu dar ten. Su 
miškais ir upėmis. Ar kada nors pagalvoji apie mane? 

Pyktelėjęs nuo tokių minčių ir tokių kilusių klausimų, jis pa- 
kilo nuo stalo ir priėjo prie lango. Nojus žvelgė į miestą, žibintus, 
automobilius. 

Ir svarstė, kas liko iš senosios jo kuprinės. 

Atsigręžęs įjungė televizorių, kad nebūtų taip tylu. Pasitaikyda- 
vo valandėlių, kai jis tiesiog negalėdavo mąstyti tyloje. Kadangi buvo 
vyras, kadangi po ranka buvo nuotolinio valdymo pultelis, jis neatsi- 
spyrė pagundai ir ėmė perjunginėti kanalus. Trumpai nusijuokė, per 
visą ekraną išvydęs jauną, žavią, gyvą Džiulę Makbraid. Stulbinan- 
čios gintarinės akys švietė meile, džiaugsmu ir lengvu ašarų rūku, kai 

„Vasaros perkūnija“, svarstė Nojus. Paskutinis epizodas. Jokio 
dialogo. Muzikos bangos... Jis žiūrėjo klausydamasis besiliejančių 
smuikų, žiūrėdamas, kaip pora apsikabina, kaip pasigirsta šiltas 
Džiulės juokas, kai Semas ją pakelia ir ima sukti ratu, švęsdamas 
atrastą meilę. 

Baigėsi. 

Likimas? — pamanė Nojus. Na, taip, kartais net neverta gin- 
čytis. 

Jis paėmė bloknotą, krestelėjo ant lovos ir pradėjo rašytis pa- 
vardes ir klausimus. 


Džeimė Melburn 
Deividas Melburnas 
Robas ir Valė Makbraidai 
Frenkas Breidis 

Čarlis Braitonas Smitas 

Atsakomybėn patraukusiųjų komanda? Kas iš jų dar gyvas? 
Lukas Meningas 

Lidija Loring 

Agentai, vadybininkai, leidėjai? 

Roza Sančes (namų tvarkytoja) 

Kiti jų namuose dirbę žmonės? 


Sąrašo gale jis parašė „Olivija Makbraid“. 

Iš jos jis norėjo sulaukti kai ko daugiau nei vien tik tos baisios 
nakties atsiminimų. Norėjo sužinoti, ką ji atsimena apie savo tėvų 
bendrą gyvenimą, ką atsimena apie kiekvieną iš jų atskirai. Kaip jų 
šeimoje būdavo kalbama, kokia tvyrojo atmosfera, ar jų nekamavo 
santuokinio gyvenimo stresas. 

Visada galima rasti ir kitokių aspektų. Ar Džiulė išties buvo už- 
mezgusi romaną su Luku Meningu suteikdama pagrindą vyro pavydui? 

Ar ji būtų apie tai pasakojusi seseriai? Ar dukrelė būtų tai pa- 
jutusi? O tarnai? 

Beje, ar ne įdomu, svarstė Nojus, kad vardydamas tai, ko la- 
biausiai ilgisi, Semas Taneris nepaminėjo dukters? 

Taip, tikrai, Olivija ir yra raktas, mąstė Nojus; jis apibraukė jos 
vardą. Tik šįkart jis negalės leistis blaškomas jausmų, nenumaldomo 
potraukio, kadaise užsimezgusios bičiulystės. 

Dabar jie abu vyresni, viskas, kas buvo, praeity. Kai jiedu susi- 
tiks šįkart, svarbiausia bus knyga. 

Nojus svarstė, ar Olivija tebenešioja į uodegėlę surištus plau- 
kus, ar prieš nusišypsodama vis dar padvejoja. 

— Liaukis, Breidi, — sumurmėjo jis. — Visa tai — istorija. 

Jis atsistojo, pasikuitęs portfelyje rado dar prieš išvykimą iš 
Los Andželo surinktus numerius ir juos užsirašė. Nojui skambi- 
nant, į langus pradėjo barbenti lietaus lašai, ir jis pakeitė ankstesnius 
planus paragauti naktinio San Francisko gyvenimo, nutaręs išgerti 
alaus apačioje esančiame bare. 

— Labas vakaras. „Žvaigždynai“. 

— Skambina Nojus Breidis. Norėčiau pasikalbėti su Džeime 
Melburn. 

— Ponia Melburn su klientu. Gal jai ką nors perduoti? 

— Pasakykite, kad aš esu Frenko Breidžio sūnus ir norėčiau 
su ja pasikalbėti. Šiuo metu esu išvykęs iš miesto, — dirstelėjęs į 
telefono aparatą, jis pasakė savo numerį. — Dar kokią gerą valandą 
būsiu prie telefono. 

Štai taip jis pasitikrins, svarstė Nojus išjungdamas telefoną. 
Išsiaiškins, kaip greitai Breidžio pavardė padės jam sulaukti skam- 
bučio. 

Nojus išsitiesė lovoje ir spėjo du kartus perbėgti per visus ka- 
nalus, kol pasigirdo telefono skambutis. 

— Breidis. 

— Čia Džeimė Melburn. 

— Ačiū, kad perskambinote. 

Po šešių minučių, pamanė Nojus dirstelėjęs į laikrodį. 

— Ar skambinote dėl tėvo? Tikiuosi, jis laikosi gerai? 

— Taip, gerai, dėkoju. Skambinu dėl Semo Tanerio. 

Nojus nutilo laukdamas, bet neišgirdo jokio atsakymo. — Esu 
San Franciske. Šiandien su juo kalbėjausi. 

— Suprantu. O aš maniau, kad jis nesikalba su niekuo, ką jau 
kalbėti apie žurnalistus ar rašytojus. Juk jūs rašytojas, tiesa, Nojau? 

Ji kreipėsi į jį vardu, tarsi parodydama jo tinkamą vietą, svarstė 
Nojus. Stengiasi kontroliuoti situaciją. Geras, subtilus ėjimas. 

— Tiesa. Jis su manimi kalbėjosi; tikiuosi, pasikalbėsite ir jūs. 
Ar galėtumėte man skirti laiko? Turėčiau grįžti jau rytoj vakare. Gal 
rastumėte laisvą minutėlę ketvirtadienį arba penktadienį? 

— O kam? 

— Semas Taneris nori papasakoti savo istoriją. Ponia Melburn, 
aš ketinu ją užrašyti, todėl norėčiau suteikti jums galimybę išsakyti, 
kaip viskas atrodo jums. 

— Tasai žmogus nužudė mano seserį ir sudaužė visų mano 
šeimos narių širdis. Ką dar norėtumėte sužinoti? 

— Viską, ką tik galite papasakoti, nebent norėtumėte, kad pa- 
teikčiau tik jo požiūrį. Tačiau to daryti neketinu, todėl ir kreipiuosi 
į jus. 

— Ne, jūs tik ketinate išleisti dar vieną bestselerį, tiesa? Ne- 
svarbu kokia kaina. 

— Jeigu tik toks būtų mano tikslas, jums neskambinčiau. Tik 
pasikalbėkite su manimi... jeigu norite, be diktofono. Tada ir pada- 
rysite išvadas. 

— Ar jau kalbėjotės su kuo nors iš mano šeimos? 

— Ne. 

— Ir nesikalbėkite. Atvažiuokite pas mane ketvirtadienį, ke- 
tvirtą. Į namus. Jums skirsiu valandą, ne daugiau. 

— Gerai. Gal pasakytumėte adresą? 

— Paklauskite tėvo, — drėbė ji nesusilaikiusi. — Jis žino. 

Džeimei baigus pokalbį, Nojus susiraukė, nors ragelio ji ne- 
numetė. Dabar jau tikrai įklimpsiu, mąstė Nojus. Ji apsisprendusi 
nebendradarbiauti, neieškoti jo taip siekiamo objektyvumo. 

Mąstydamas Nojus junginėjo kanalus, nežiūrėdamas, ką jie 
rodo. Semas visai atvirai pasipasakojo esąs pasmerktas mirti. Gal 
reikėtų šią informaciją pateikti Džeimei ir pažiūrėti, kaip ji reaguos. 
Jos nenorą bendradarbiauti galėtų panaudoti kurdamas bendravimo 
su Semu strategiją. 

Jeigu tik jis viską atliktų gerai, lošdamas su jais jų abiejų korto- 
mis, iš jųdviejų išpeštų daugiau informacijos. 

O tai, kad ši byla jį žavi ir traukia jau labai seniai, tebus maža 
paslaptis. 

Į langus barbenant lietui ir mirgant televizoriui, Nojus užsnū- 
do; jis sapnavo sapną, kurio neprisimins — sapnavo milžiniškus 
medžius, žalią švytėjimą ir aukštą moterį auksinėmis akimis. 


Tryliktas skyrius 


Tas pats prižiūrėtojas nuvedė Nojų į tą patį kambarį. Šįkart jis atsi- 
nešė bloknotą, diktofoną ir padėjo juos ant stalo. Semas pažvelgė į 
abu daiktus ir nieko nepasakė, bet Nojus jo akyse pastebėjo kibirkš- 
tėles, galėjusias reikšti pasitenkinimą. Arba palengvėjimą. 

Nojus atsisėdo ir įjungė diktofoną. 

— Semai, sugrįžkim į praeitį. Tūkstantis devyni šimtai septy- 
niasdešimt tretieji. 

— Gegužės mėnesį buvo pradėtas rodyti „Karštis“, tą vasa- 
rą jis pelnė daugiausiai pinigų. Už filmą buvau nominuotas Oska- 
rui. Kaskart įsijungęs radiją klausydavausi „Desperado“. Septintas 
dešimtmetis jau buvo nukeliavęs į praeitį, — kone linksmai dėstė 
Semas, — o disko stilius dar nebuvo pakėlęs bjaurios galvos. Ne- 
oficialiai gyvenau su Lidija, mėgavausi šauniu seksu ir kartais pa- 
sikvaišindavau. Marihuana baigėsi, prasidėjo kokainas. Nuolatiniai 
vakarėliai. Ir tada susipažinau su Džiule Makbraid. 

Jis nutilo, bet tik labai trumpam, vienam širdies dunksniui. 

— Viskas, kas man buvo nutikę iki tol, atrodė visai nesvarbu. 

— Tais pačiais metais judu ir susituokėte. 

— Nei aš, nei ji nebuvome iš atsargiųjų ar kantriųjų. 

Jo žvilgsnis trumpam nuklydo, ir Nojus svarstė, kokius vaizdi- 
nius jis dabar mato ant tų bjaurių tuščių sienų. — Ilgai netrukę išsi- 

aiškinome, ko norime. O norėjome vienas kito. Kurį laiką to mums 
abiem ir pakako. 

— Papasakokite, — paprastai paragino Nojus laukdamas, kol 
Semas išsitrauks ir prisidegs kontrabandinę cigaretę. 

— Tarp kelių filmavimų ji kartu su seserim dviem savaitėms 
buvo išvykusi į Airiją. Susitikome režisieriaus Henko Midlerio ka- 
binete. Ji įžengė... apsimovusi džinsais, apsivilkusi tamsiai mėlynu 
megztuku. Plaukai buvo sušukuoti į viršų. Atrodė gal kokių šešioli- 
kos. Niekada gyvenime nebuvau matęs nieko gražesnio. 

Jo žvilgsnis sugrįžo ir įsiskverbė tiesiai Nojui į akis. 

— Nė trupučio neperdedu. Kalbu gryną tiesą. Buvau pratęs 
prie moterų — daug jų turėjau, mėgavausi. Būtų pakakę vieno 
žvilgsnio, ir ji būtų tapusi pirmoji. Manau, jau tada supratau, kad ji 
bus ir paskutinė. Bet gal tu ir nesuprasi. 

— Ne, aš suprantu, — tą patį keistą ryšį Nojus pajuto tada, 
kai šio žmogaus dukra atidarė savo buto duris ir nužvelgė jį kiek 
apmaudžiu žvilgsniu. 

— Ar buvai įsimylėjęs, Breidi? 

— Buvau. 

Semas trumpai nusijuokė, paskui vėl pažvelgė kažkur kitur, 
Nojui per petį, tarsi užsisvajojęs. 

— Man pervėrė visą kūną, — sumurmėjo jis. — O širdis... 
aiškiai jutau, kaip ji daužosi. Kai paėmiau ją už rankos, tarsi... taip. 
Tu. Pagaliau. Vėliau ji man sakė, kad ir pati jautė lygiai tą patį, tarsi 
abu visą gyvenimą būtume keliavę į šią akimirką. Kalbėjomės apie 
scenarijų, apie kitus reikalus, tarsi nebūtume svaigę vienas nuo kito. 
Paskui pakviečiau ją pietų, sutarėme susitikti septintą. Grįžęs namo 
Lidijai pasakiau, kad viskas baigta. 

Jis nutilo, nusijuokė, giliai užtraukė dūmo. 

— Tiesiog baigta. Nebuvau geras, nebuvau ir žiaurus. Tiesiog 
man ji liovėsi egzistavusi. Galėjau mąstyti tik apie tai, kad septintą 
vėl pamatysiu Džiulę. 

— Ar tuo metu Džiulė buvo užmezgusi kokį nors romaną? 

— Ji susitikinėjo su Maiklu Fordu. Žiniasklaida labai daug 
rašė, bet tarp jų nebuvo nieko rimta. Praėjus dviem savaitėms po 
pažinties pradėjome gyventi kartu. Tyliai, na, tiek tyliai, kiek buvo 
įmanoma. 

— Susipažinote su jos šeima? 

— Taip, jai tai buvo svarbu. Turėjau daug padirbėti, kol pri- 
sijaukinau Džeimę. Ji labai saugojo Džiulę. Manimi nepasitikėjo, 
manė, kad Džiulė — tik dar vienas mano romaniūkštis. Negaliu jos 
kaltinti, — Semas patraukė pečiais. — Daug tų romanų buvo. 

— Ar jums nebuvo svarbu, kad tuo metu Džiulės vardą links- 
niuodavo šalia daugelio vyrų? Tiesiog Fordas buvo paskutinis. 

— Tada apie tai negalvojau. — Semas ištraukė iš burnos nuo- 
rūką ir ją sutraiškė tramdydamas pyktį, Nojus prisimerkė. — Pra- 
dėjau galvoti vėliau, kai nieko nebebuvo galima kontroliuoti. Tada ir 
galvojau. Kartais tik apie tai ir tegalėdavau galvoti. Apie vyrus, kurie 
ją turėjo, kurie jos norėjo. Apie vyrus, kurių norėjo ji. Ji slydo man iš 
rankų, o aš norėjau žinoti, kas užims mano vietą. Į ką, po velnių, ji 
atsigręš, kai nusigręš nuo manęs? Į Luką Meningą. 

Net ir po dvidešimties metų, kai tarė jos vardą, jam sugėlė lie- 
Žuvį. 

— Žinojau, tarp jų kažkas vyksta. 

— Vadinasi, ją nužudėte, kad išlaikytumėte. 

Truktelėjo skruosto raumuo, Semo akys pasidarė tuščios. 

— Tokia yra viena iš teorijų. 

Nojus maloniai nusišypsojo. 

— Apie kitas teorijas pakalbėsime kurį nors kitą kartą. Kaip 
jautėtės su ja filmuodamasis? 

— Su Džiule? 

Semas sumirksėjo, pakėlė ranką ir išsiblaškęs perbraukė ja per 
veidą. 

— Taip, — tęsė Nojus tokiu pat švelniu tonu. Jis, kaip ir ketino, 

išmušė Semą iš vėžių. Jis nebeprisiminė gerai surepetuotų eilučių ir 
tobulai parinktų frazių. — Filmavimo metu turėjote pažinti vienas 
kitą dviem aspektais — ir kaip meilužius, ir kaip aktorius. Pakalbė- 
kime apie tai, kokia ji buvo aktorė. 

— Gera. Solidi. — Semas nuleido ant kelių rankas, paskui vėl 
padėjo ant stalo neišmanydamas, kur dar jas dėti. — Natūrali; nu- 
valkiotas pasakymas, bet jai tiko. Jai nereikėjo tiek daug dirbti kaip 
man. Ji viską juste pajusdavo. 

— Ar dėl to jums buvo nesmagu? Kad ji buvo už jus geresnė? 

— Nesakiau, kad ji buvo geresnė. — Jo rankos nurimo; jis pa- 
kėlė į Nojų akis — du kaitrius taškus. — Mes atėjome iš dviejų 
skirtingų mokyklų, iš dviejų skirtingų vietų. Jos atmintis buvo feno- 
menali, ji labai greitai įsimindavo tekstą. Niekada nebuvo pamiršusi 
nė vienos suknistos eilutės. Bet ji visada būdavo linkusi atsiduoti re- 
žisieriaus valiai naiviai, tikėdama, kad šis padarys absoliučiai viską. 
Menkai teišmanė apie filmo kūrimo meną — apie tai, kaip galima 
rizikuoti mėginant kitokį rakursą, apšvietimą, judesį. 

— O jūs išmanėte, — nutraukė jį Nojus, Semui nesuspėjus 
pajusti naujo kalbėjimo ritmo. 

— Taip, aš išmaniau. Mes kone visą filmavimą su Midleriu bu- 
vome surėmę ragus, bet gerbėme vienas kitą. Man buvo labai gaila, 
kai prieš porą metų išgirdau, kad jis mirė. Jis buvo genijus. 

— Ir Džiulė juo pasitikėjo. 

— Ji, galima sakyti, jį dievino. Galimybė su juo dirbti ir buvo 
pagrindinė priežastis, kodėl Džiulė sutiko ten vaidinti. O jis išmanė, 
kaip pasirodyti, kaip iš jos išspausti viską, ką ji sugeba geriausia. Ji 
buvo tarsi kempinė, sugerianti savojo personažo mintis ir jausmus, 
o paskui juos išliejanti. O aš savąjį personažą kūriau sluoksnis po 
sluoksnio. Buvome gera komanda. 

— Už Saros vaidmenį „Vasaros perkūnijoje“ Džiulei buvo įteik- 
tas Niujorko kino kritikų apdovanojimas. Jūs taip pat buvote nomi- 
nuotas, tačiau nelaimėjote. Ar dėl to jūsų santykiai kiek nors pašlijo? 

— Labai dėl jos džiaugiausi. Ji liūdėjo, kad nelaimėjau. Mano 
pergalės ji troško labiau nei aš. Tada po mūsų santuokos dar nebuvo 
praėję nė metai. Pelnėme tiek šlovės, kiek apskritai įmanoma pel- 
nyti tame mieste. Buvome iki ausų įsimylėję, laimingi, ant bangos. 
Tada Džiulė viskuo su manimi dalijosi, suprato mane taip, kaip nie- 
kas niekada nebuvo supratęs. 

— Kitais metais ją nominavo Oskarui už vaidmenį filme „Nu- 
sileidus prieblandai“, o jūsų filmas sulaukė prieštaringų įvertinimų. 
Kaip tai paveikė jūsų santykius? 

Po kaire Semo akimi truktelėjo raumenėlis, bet jis ir toliau kal- 
bėjo ramiai. 

— Ji laukėsi. Mums tai ir buvo svarbiausia. Sveiko kūdikio ji 
norėjo daug labiau nei statulėlės. 

— O jūs? Ko norėjote jūs? 

Jis nežymiai nusišypsojo. 

— Aš norėjau visko. Tada tiek ir turėjau. O ko tu nori, Breidi? 

— Istorijos. Visais požiūriais. — Nojus pasilenkė ir išjungė 
diktofoną. — Grįžtu į Los Andželą, — kalbėjo jis dėdamasis daik- 
tus į portfelį. — Rytoj kalbėsiuosi su Džeime Melburn. 

Jis pastebėjo, kaip suvirpėjo Semo pirštai. 

— Ar norite jai ką nors perduoti? 

— Iš manęs ji nieko nepriims, išskyrus mano mirtį. Jai neteks 
ilgai laukti. Ji pavydėjo Džiulei, — skubiai išbėrė Semas, neleisda- 
mas Nojui įsiterpti. — Džiulė niekada nematė, o gal tiesiog nenorė- 
jo pripažinti, kad Džeimė tikrai labai pavydėjo jai išvaizdos, sėkmės, 
stiliaus. Ji vaidino atsidavusią seserį, bet jei tik būtų gavusi progą, jei 
būtų turėjusi talentą, būtų nustūmusi Džiulę, perlipusi jai per galvą 
ir užėmusi jos vietą. 

— Vietą šalia jūsų? 

— Ji susižavėjo Melburnu, muzikos vadybininku, neturinčiu 
jokio talento. Ji visą gyvenimą buvo antra po Džiulės. Džiulei mirus 
visi prožektoriai galiausiai buvo nukreipti į Džeimę. 

— Ar tai ir yra antroji teorija? 

— Jeigu ji nebūtų Džiulės įsikibusi, ir dabar tvarkytųsi toje 
miško trobelėje Vašingtone. Manai, ji būtų turėjusi didelį namą, 
savo verslą ir tą skystablauzdį vyrą, jei Džiulė nebūtų praskynusi 
kelio? 

Oho, koks pyktis, koks apmaudas, kaupęsis daugiau nei dvide- 
šimt metų... 

— O koks jums skirtumas? 

— Ji mane čia uždarė, per pastaruosius penkerius metus vel- 
niškai stropiai rūpinosi, kad nebūčiau paleistas anksčiau laiko. Mane 
čia laikydama įsivaizdavo vykdanti prakeiktą misiją. Ir visą tą laiką 
ji vis dar siurbia Džiulės paliktą gėrį. Pasikalbėk su ja, Breidi, malo- 
niai pasišnekučiuok ir paklausk, ar tik ne ji įkalbėjo Džiulę skirtis. 
Ar ne ji buvo toji, kuri pradėjo viską griauti. Ir ar ne ji įsuko suknistą 
savo verslą mirusios sesers dėka. 


Vos pakilus lėktuvui Nojus užsisakė alaus ir įsijungė kompiuterį. 
Visas mintis ir įspūdžius jis norėjo paversti žodžiais, kol viskas dar 
buvo šviežia; norėjo grįžti namo, paskleisti po kambarį užrašus, 
čiupti telefoną ir skambinti, tartis dėl interviu. 

Toks kraują kaitinantis nerimas ir nekantra Nojui buvo pažįs- 
tama ir bylojo apie tai, kad jis jau tikrai pasirengęs dirbti. Kelio atgal 
nebėra. Jo nebaugino nesibaigiantys tyrimai, kapstymasis, grįžimas 
į praeitį ieškant pėdsakų, mįslės. Visa tai tik teikė dar daugiau ener- 
gijos. 

Nuo šiol iki darbo pabaigos Semas Taneris bus jo gyvenimo 
centras. 

Jis nori surengti šou, parašė Nojus. Ir aš noriu. Bus įdomios var- 
žytuvės. Jis sumanus. Manau, žmonės jo bakankamai neįvertino many- 
dami, kad jis — tik bjauraus charakterio bagedęs savanaudis gražuoliu- 


kas. Jis išmoko valdytis, bet ūmus būdas niekur nedingo. Jeigu jo reakcija 

į Džeimę Melburn gali būti koks nors rodiklis, jis vis dar gali pasielgti 
niekšiškai. 

Įdomu, kiek jo pasakojimuose bus tiesos, ką jis traktuoja kaib tiesą, 
o ką — kaip visišką melą. 

Neabejoju tik dėl viena — jis vel trokšta dėmesio. Nori būti bažin- 
tas. Nori susigrąžinti dėmesį, kurį prarado įžengęs į San Kventiną. Ir 
dar jis nori, kad viskas būtų pagal jo taisykles. Nemanau, kad jis ieško 
užuojautos. Nemanau, kad jam nors kiek rūbi kitų supratimas. Bet ši 
istorija yra jo. Jis pasirinko laiką ją papasakoti man, o mane — kad 
papasakočiau kitiems. 

Neblogai užsukta — jį pasodinusio policininko sūnus rašo knygą. 
Spauda užkibs, ir jis šitai žino. 

Įdomūs jo komentarai apie Džeimę Melburn. Tiesa, nuovoka ar 
melas? Bus dar įdomiau išsiaiškint. 

Tačiau labiausiai intriguoja faktas, kad jis dar turės klausinėti 
apie Oliviją ir ištarti jos vardą. 

Nojus svarstė, ar Džeimė apie ją kalbės. 


Nojus suprato, kad Džeimės Melburn reklamos agentūra „Žvaigž- 
dynai“ yra viena iš prestižiškiausių pramogų versle. Ji turėjo savo 
padalinius Los Andžele ir Niujorke ir atstovavo garsiausiems var- 
dams. 

Jis taip pat suprato, kad iki sesers mirties Džeimė buvo tik 
Džiulės atstovė ir dirbdavo dažniausiai savo namuose. 

Neginčijamas faktas — Džeimės žvaigždė sužibo po sesers 
nužudymo. 

Ką tai reiškia, svarstė Nojus, važiuodamas pro prašmatnaus 
namo Holmbi Hilse vartus, dar reikės išsiaiškinti. 

Jis jau buvo surinkęs informaciją, kad Melburnai į šį namą įsi- 
kėlė 1986-aisiais, pardavę kuklesnį namelį; persikraustę čia jie pa- 
garsėjo prabangiais vakarėliais. 

Pagrindinis pastatas buvo triaukštis, vestuvinio torto baltumo, 
su plačiausia veranda ir kolonomis puoštu įėjimu. Kambariai tvar- 
kingai išdėstyti iš abiejų centrinio koridoriaus pusių; stiklinės sie- 
nos atvėrė kupliai žydinčių sodų ir puošnių dekoratyvinių medelių 
peizažą. 

Jį pasveikino po pievelę siaučiantys du nuostabūs auksiniai re- 
triveriai, džiugiai plakdami uodegomis ir kliudydami vienas kitą. 

— Sveiki. 

Nojus pravėrė automobilio dureles ir akimirksniu juos įsimy- 
lėjo. Pasilenkęs jis kasė jiems paausius kalbėdamas visokius niekus, 
kai netrukus priėjo nušiurusiu teniso kamuoliuku nešina Džeimė. 

— Tai Gėris ir Malonė, — pasakė ji, bet Nojuųi pakėlus akis 
nenusišypsojo. 

— O kur Širlė? 

Jos lūpos vos pastebimai kryptelėjo. 

— Ji turi gerus namus. 

Džeimė iškėlė kamuoliuką. Abu šunys kaip vienas sutūpė ir 
Įbedė į jį nekantrias akis. Tada ji metė kamuoliuką, pasiųsdama šu- 
nis paskui. 

— Gera ranka, — sumurmėjo Nojus. 

— Palaikau formą. Popietė per daug graži sėdėti namuose. — 
Ji dar nebuvo apsisprendusi, ar leisti Nojų vidun. — Pasivaikščio- 
sime. 

Džeimė apsigręžė ir patraukė į kitą pusę nei nubėgo šunys, 
dabar įnirtingai besipešantys dėl kamuoliuko. 

Nojui teko sutikti, kad ji palaiko formą. Džeimei penkiasde- 
šimt dveji, nors lengvai galėjai duoti keturiasdešimt; beje, dabar 
buvo daug patrauklesnė nei būdama dvidešimties. 

Matėsi kelios raukšlelės, bet jos veidui suteikė daugiau tvirty- 
bės; dėmesį traukė akys, o ne aplink jas susimetusios raukšlelių vė- 
duoklės. Džeimės akys buvo tamsios, protingos ir bebaimės. Plaukai 
švelniai rudi, trumpai kirpti, vos siekiantys smakrą, gražiai rėminan- 

tys veidą ir suteikiantys jai stilingos, santūrios, brandžios moters 
įvaizdį. 

Ji buvo smulki ir liekna, apsirengusi patogiais drabužiais — 
rūdžių spalvos kelnėmis, paprastais marškinėliais. Žingsniavo kaip 
moteris, pratusi būti ant kojų ir žinanti, kaip nukakti ten, kur ji nori. 

— Kaip laikosi jūsų tėvas? — galiausiai paklausė ji. 

— Ačiū, gerai. Turbūt žinote, kad pernai jis išėjo į pensiją. 

Džeimė trumpam nusišypsojo. 

— Taip. Ar jis nepasiilgsta darbo? 

— Manau, pasiilgdavo, kol pradėjo darbuotis vietiniame jauni- 
mo centre. Jam patinka dirbti su vaikais. 

— Taip, Frenkas moka elgtis su vaikais. Labai juo Žaviuosi. — 
Ji praėjo pro švytintį krūmą, subtiliai dvelkiantį jazminais. — Jeigu 
nesižavėčiau, dabar jūsų čia nebūtų. 

— Labai malonu, kad skyrėte man laiko, ponia Melburn. 

Džeimė neatsiduso garsiai, bet jis matė, kaip lengvai pakilo ir 
vėl nusileido jos pečiai. 

— „Džeime“. Jis pakankamai daug man apie jus pasakojo, kad 
aš apie jus galvočiau kaip apie Nojų. 

— Tikrai? Nemaniau, kad judu tiek daug bendravote. 

— Frenkas buvo neatsiejama sunkiausio mano gyvenimo pe- 
riodo dalis. 

— Dauguma Žmonių stengiasi laikytis atokiau nuo tų, kurie 
jiems primena sunkius periodus. 

— O aš — ne, — trumpai atsakė Džeimė ir pasuko link di- 
delio vėduoklės pavidalo baseino, apkraštuoto baltais akmenimis 
ir kerinčiomis rožinėmis gėlėmis. — Jūsų tėvas man padėjo iškęsti 
siaubingą netektį, padėjo užtikrinti, kad mano šeima sulauktų tei- 
singumo. Jis — išskirtinis žmogus. 

Tavo tėvas — didis žmogus, kartą jam sakė Olivija. O vėliau — 
šalia jo atrodai labai mažytis. 


Nojus nurijo atsiminimų kartėlį ir linktelėjo. 

— Ir aš taip manau. 

— Džiaugiuosi tai girdėdama. 

Jiems apėjus baseiną Nojus tolumoje pamatė tamsiai žalią te- 
niso aikštelę. Tarp oleandrų ir rožių krūmų buvo pasislėpęs name- 
lis — gerokai sumažinta didžiojo namo kopija. 

— Man nepatinka jūsų darbas, — netikėtai pratarė ji. 

— Gerai. 

Džeimė sustojo ir atsigręžė į Nojų. 

— Nesuprantu tokio darbo. Nesuprantu, kodėl jo imatės. Jūsų 
tėvas paskyrė savo gyvenimą tam, kad sodintų į kalėjimą kitiems 
gyvybes atėmusius žmones. O jūs savąjį skiriate užrašyti jų vardams 
ir garsinti tai, ką jie padarė. 

— Ar esate skaičiusi mano knygų? 

— Ne. 

— Jeigu būtumėte skaičiusi, žinotumėte, kad neaukštinu žmo- 
nių, apie kuriuos rašau, ir negarsinu to, ką jie padarė. 

— Jau vien rašymas apie juos — ganėtinai didelė garbė. 

— Rašymas apie juos viską atskleidžia, — pataisė ją Nojus. — 
Žmones, veiksmus, istoriją, motyvus, visus kilusius „kodėl“. Mano 
tėvą taip pat domino visi „kodėl“. „Kaip“ ir „kada“ jam niekada ne- 
pakako. Džeime, nejau nenorite sužinoti, kodėl mirė jūsų sesuo? 

— Žinau, kodėl ji mirė. Ji mirė, nes Semas Taneris ją nužudė. 
Nes jis buvo pavydus, aršus ligonis, nepanorėjęs, kad ji be jo gyventų. 

— Bet kadaise jie vienas kitą mylėjo — taip mylėjo, kad net 
susituokė ir susilaukė vaikelio. Jų meilės, rodos, abiem pakako net 
tada, kai vedybinį gyvenimą ištiko rimti sunkumai; ji vis tiek atidarė 
jam duris. 

— Ir dėl to paskutinio meilės akto jis ją nužudė, — šiuos Žo- 
džius Džeimė ištarė su kartėliu ir apmaudaudama. — Jis pasinau- 
dojo jos jausmais, ištikimybe, noru išsaugoti šeimą. Visa tai jis pa- 
naudojo prieš ją taip pat nedvejodamas, kaip ir pačiuptas žirkles. 

— Jūs man galėtumėte apie ją papasakoti tai, ko nepapasakotų 

niekas kitas. Ką ji mąstė, ką jautė, kas nutiko, kad jos gyvenimas 
virto košmaru. 

— Ojos privatumas nesvarbu? 

— Ji niekada to privatumo neturėjo, tiesa? — švelniai paprieš- 
taravo Nojus. — O aš galiu pažadėti atskleisti tiesą. 

Džeimė vėl nusuko nuvargus; žvilgsnį. 

— Tiesa turi daug atspalvių. 

— Papasakokite, koks jūsiškis. 

— Kodėl jis jums leidžia viso to imtis? Kodėl po tiek metų su 
jumis kalbasi? 

— Jis miršta, — tiesiai šviesiai pasakė Nojus stebėdamas 
Džeimę. 

Jos akyse kažkas žybtelėjo, veide kažkas sušmėžavo, o paskui 
nieko neliko. 

— Gerai. Kiek ilgai jis dar temps? 

Kieta moteris, pamanė Nojus; kieta ir sąžininga. 

— Jam smegenų vėžys. Liga diagnozuota sausį; gydytojai duo- 
da maždaug metus. 

— Puiku; teisingumas triumfuoja. Vadinasi, prieš nugarmėda- 
mas į pragarą, jis nori dar nors trumpam pasidžiaugti saulute. 

— Gal ir nori, — ramiai atsakė Nojus. — Bet gaus knygą, pa- 
rašytą taip, kaip pasirodys teisinga man, o ne jam. 

— Jūs vis tiek tą knygą rašysite, nesvarbu, padėsiu jums, ar ne. 

— Taip, bet jums bendradarbiaujant knyga būtų geresnė. 

Džeimė matė, kad jis tvirtai tuo tiki. Jo aiškios, įtikinančios 
akys buvo visai kaip tėvo. 

— Nenoriu jūsų dėl to nekęsti, — kone pati sau pratarė Džei- 
mė. — Visus šiuos metus neapykantą buvau nukreipusi į vieną žmo- 
gų. Ir nenoriu jos išsklaidyti, ypač dabar, kai jo dienos suskaičiuotos. 

— Bet jūs turite ką pasakyti, tiesa? Ką nors, ko dar niekam 
nebuvote pasakojusi. 

— Gal ir turiu. Vakar apie tai kalbėjausi su savo vyru. Jis mane 
nustebino. 

— Kaip? 

— Jis mano, kad turėtume duoti jums interviu. Deividas mano, 
kad tada atsvertume Semo žodžius ir užtikrintume, jog bet kokios 
jo galvoje besisukančios bjaurastys neliks nepakomentuotos. Mes 
buvome jų gyvenimo dalis. Žinome, kas jų gyvenimui nutiko. To- 
dėl... taip, gal ir turiu ką pasakyti. 

Ji nuskynė erškėtrožės žiedą ir į skutelius suplėšė trapų rausvą 
žiedlapį. 

— Pasikalbėsiu su jumis, Nojau, ir Deividas pasikalbės. Eime 
vidun, pažiūrėsiu į kalendorių. 

— Gal ir dabar turite kiek laiko? — Nojus žaviai nusišypso- 
jo. — Sakėte, turiu valandą, o iki šiol teišnaudojome pusvalandį. 

— Turbūt šį bruožą paveldėjote iš motinos, — svarstė Džei- 
mė. — Kuo greičiau — tuo geriau. Frenkas subtilesnis. 

— Griebiesi, ko išmanydamas. 

— Gerai. Užeikite. 

— Turiu atsinešti iš automobilio daiktus. Jeigu interviu įrašy- 
sime, abu jausimės saugiau. 

— Paskambinkit. Roza jus įleis. 

— Roza? Ar tai toji pati Roza Sančes? 

— Dabar — Roza Kruz. Taip, ji — toji pati Roza, kuri kadai- 
se dirbo pas Džiulę. Pastaruosius dvidešimt metų ji darbuojasi pas 
mus su Deividu. Eikite atsinešti diktofono, Nojau; laikas bėga. 

Nojus nedelsė, nors šunys vis tiek jį privertė mesti jiems ka- 
muoliuką ir susimąstyti, kodėl iki šiol jis pats neturi šuns. 

Paspaudęs skambutį Nojus pamatė, kad pailgi stiklai, įstatyti 
iš abiejų didžiulių baltų durų pusių, graviruoti dailiomis lelijomis, 
o šalia jų pastatytose marmurinėse vazose kupliai veši sodriai rau- 
donos ir rausvos fuksijos; aiškiai matosi, kad gėlės mylimos ir pri- 
žiūrimos. 

Duris atidariusi moteris buvo labai maža ir labai stora; No- 
jui ji pasirodė panaši į statinaitę, kažkokiu būdu įspraustą į pilką 

uniformą. Jos plaukai buvo tokios pačios spalvos kaip ir uniformos 
medžiaga, tvarkingai subraukti į viršų ir susukti į kuodą. Veidas aps- 
kritas, sodraus aukso spalvos, nepatiklios akys riešuto rudumo. 

Šiaip ar taip, ji — geresnė apsauga nei Gėris ir Malonė, pama- 
nė Nojus; šunys tuo metu patenkinti siusiojo ant Nojaus išsinuo- 
moto automobilio padangų. 

— Ponas Breidis. — Ji kalbėjo su aiškiu meksikietišku akcentu, 
šaltu kaip vasaris balsu. — Ponia Melburn jus priims oranžerijoje. 

— Dėkoju. 

Nojus žengė į pokylių salės dydžio vestibiulį ir vos susilaikė 
nešvilptelėjęs, kai išvydo sietynų krištolą ir ištisus akrus balto mar- 
muro grindų. 

Roza sparčiai kaukšėjo į tą marmurą kulniukais, nepalikdama 
Nojui laiko apžiūrėti bendro kambario meno kūrinius ir baldus. Ta- 
čiau iš to, ką pamatė, Nojus nusprendė, kad čia šunims šėlti nelei- 
džiama. 

Oranžerija buvo stiklinis bokštelis su kupolu vietoje stogo pie- 
tinėje namo pusėje, pilnas įvairiausių gėlių ir augalų, sklidinas su- 
mišusių egzotiškų jų aromatų. Akmenine siena tekėjo vanduo, sru- 
vendamas į nedidelį baseinėlį, kuriame plūduriavo baltos vandens 
lelijos. 

Šen ten buvo išmėtytos kėdės ir suoleliai; už aukšto stiklo 
įrengtas dailus kampelis pasišnekučiuoti. Džeimė jau laukė jo įsi- 
taisiusi milžiniškoje pintoje kėdėje, tarp žaismingų žaliai ir baltai 
dryžuotų pagalvėlių. 

Ant grublėto stiklo apskrito stalelio buvo padėtas perregimas 
ąsotis su gintaro spalvos šalta arbata, dvi aukštos stiklinės ir lėkštelė, 
Nojaus manymu, mergaitiškų sausainėlių — širdelės formos, mažy- 
čių, apibarstytų cukraus pudra. 

— Ačiū, Roza. 

— Septintą valandą — kokteilių vakarėlis, — šiuos žodžius 
Roza ištarė pakėlusi antakius į vieną liniją. 

— Taip, Žinau, Viskas gerai. 

Prunkštelėjusi ji kažką sumurmėjo ispaniškai ir išėjo. 

— Aš jai nepatinku. 

— Roza labai visko saugosi. 

Nojui atsisėdus Džeimė pasilenkė įpilti arbatos. 

— Šaunus namas. — Jis pažvelgė per petį į gėlių jūrą už stik- 
lo. — Nuostabūs jurginai; jie nuostabiai dera prie ryškiai mėlynos 
spalvos ir pilkų žilių. 

Džeimė pakėlė antakius. 

— Stebinate mane, Nojau. Daugelio jaunų vyrų sodininkystės 
žinios apsiriboja rožėmis. — Nojus neįstengė nuslėpti atitinkamos 
veido išraiškos, ir tai išvydusi Džeimė nusijuokė ir atsipalaidavo. — 
Pasirodo, galite būti ir sutrikęs. Taip, man palengvėjo. Ar komenta- 
vote gėles, ar pateikėte užuominą apie save? 

— Gėlės — mano pomėgis. 

— A, vadinasi, tai buvo užuomina. Na, jūs aukštas, gerai sudė- 
tas, labai gražaus veido... Štai koks jūs, — ji tebesišypsojo krams- 
nodama sausainėlį. — O jūsų tėvai ir toliau viliasi, kad susirasite 
tinkamą moterį ir susitvarkysite gyvenimą. 

— Ką? 

Dabar jau visai pralinksmėjusi Džeimė pasiūlė sausainių ir jam. 

— Nejau jie jums apie tai neužsiminė? 

— Ne. Jėzau... — Jis paėmė sausainį purtydamas galvą ir jung- 
damas diktofoną. — Dabar moterys man nėra labai svarbios. Ką tik 
nuo vienos pasprukau. 

— Tikrai? — Džeimė pasikišo po savimi kojas. — Norite apie 
tai pasikalbėti? 

Nojus pažvelgė jai į akis. 

— Ne, nes dabar senka man skirtas laikas. Papasakokite, kaip 
augote kartu su Džiule. 

— Kaip augau? — Jis išmušė ją iš vėžių. — Kodėl klausiate? 
Maniau, jus domina tik tie paskutiniai metai. 

— Paskui domins. — Sausainiai buvo visai skanūs, todėl Nojus 
paėmė dar vieną. — Bet dabar norėčiau sužinoti, ką reiškė būti jos 
seserim. Beje, seserim dvyne. Papasakokite apie tai, apie tai, kaip 
gyvenote vaikystėje. 

— Mūsų abiejų vaikystė buvo labai šviesi. Buvome artimos ir 
laimingos. Manyčiau, galėjome džiaugtis laisve, kokia dažniausiai 
džiaugiasi ne mieste augantys vaikai. Mano tėvai tarėsi mums duo- 
dantys po lygiai laisvės ir įpareigojimų. Nebloga formulė. 

— Augote nuošaliose vietose. Ar turėjote kokių nors kitų 
draugų? 

— Hmm, nedaug, aišku. Bet mudvi visada buvome geriausios 
draugės. Džiaugdavomės viena kitos draugija, mums patikdavo tie 
patys dalykai. 

— Jokių kivirčų, jokių seseriškų varžytuvių? 

— Nieko rimta. Pasikivirčydavom; abejoju, ar kas nors gali 
dar smagiau kivirčytis nei seserys, žinančios viena kitos silpnybes. 
Džiulė nebuvo silpna varžovė ir drėbdavo iš peties. 

— Turėdavo ko drėbti? 

Džeimė kramsnojo sausainį ir šypsojosi. 

— Žinoma. Ir aš nebuvau silpna priešininkė. Nojau, mudvi 
buvome dvi sumanios jaunos merginos, augančios viena kitos pa- 
šonėje. Turėjome daug erdvės, bet... kartu buvome tarsi uždarytos. 
Pykdavomės, pešdavomės, taikydavomės. Erzindavome viena kitą, 
rungdavomės. Ir mylėjome viena kitą. Džiulė puldavo pati, ginda- 
vosi užpulta, bet niekada nelaikė pykčio ar pagiežos. 

— O jūs? 

— O, taip, — ji vėl nusišypsojo, tik šįkart šiek tiek katiniš- 
kai. — Šiuo požiūriu visada buvau už ją pranašesnė. Džiulė pasi- 
kumščiuodavo, paburnodavo ir viską pamiršdavo. Vieną minutę ji 
siunta, apsigręžusi, užrietusi nosį nueina, o kitą jau juokiasi, prašy- 
dama mane paskubėti, nes jai reikia man kažką parodyti; arba sako: 
„Liaukis, Džeime, viską pamirškim ir eikim pasimaudyti.“ Ir jeigu 

aš taip greitai neatsileisdavau, ji mane baksnodavo tol, kol sutikda- 
vau. Jai nebūdavo galima atsispirti. 

— Sakėte, kad geriau nei ji mokėdavote pykti, ir tai buvo vie- 
nintelis jūsų pranašumas. O kuo ji už jus buvo pranašesnė? 

— Beveik viskuo. Ji buvo gražesnė, sumanesnė, greitesnė, sti- 
presnė. Be abejo, ambicingesnė ir lengviau bendraujanti. 

— Ar šitai jūsų nepykdė? 

— Gal ir pykdė, — Džeimė vangiai pažvelgė į Nojų. — Aš 
šitai įveikiau. Džiulė gimė žavėti ir spindėti. O aš — ne. Nejau ma- 
note, kad ją dėl to kaltinau? 

— Tai ar kaltinote? 

— Pakreipkime visa tai kitu kampu, — po minutėlės pratarė 
Džeimė. — Kaip pavyzdį pasitelkime mūsų abiejų bendrą pomėgį. 
Nejau kaltinsite rožę už tai, kad jos spalva sodresnė, o žiedas dides- 
nis nei kitos gėlės? Viena nėra prastesnė už kitą, bet kitokia. Mes su 
Džiule buvome skirtingos. 

— Antra vertus, daugelis žmonių nekreips dėmesio į mažesnį 
žiedą ir pasirinks gražesnį. 

— Bet ir lėčiau besiskleidžiantys šio to verti, tiesa? Jos nebė- 
ra. — Džeimė paėmė stiklinę ir gurkštelėjo, per jos viršų žvelgdama 
į Nojų. — O aš vis dar čia. 

— O jeigu ji būtų gyva? Kaip tada? 

— Bet jos nebėra. — Džeimė nusuko žvilgsnį ir įsižiūrėjo į 
kažką, ko Nojus nematė. — Niekada nesužinosiu, kas mudviejų 
būtų laukę, jei į mūsų gyvenimus nebūtų atėjęs Semas Taneris. 


Keturioliktas skyrius 


— Semą Tanerį buvau įsimylėjusi beprotiškai. Daug malonių valan- 
dų praleidau svarstydama apie pačius baisiausius, skausmingiausius 
ir, tikėtina, netikėčiausius jo mirties variantus. 

Lidija Loring siurbčiojo iš aukštos grakščios „Baccarat“ kriš- 
tolo taurės mineralinį vandenį, pagardintą žaliąja citrina, ir kikeno. 
Vasariškai mėlynos jos akys profesionaliai flirtavo su Nojumi, jis 
taip pat nešykštėjo šypsenų. 

— Gal galėtumėte įrašui papasakoti vieną iš tų mirimo būdų? 

— Hmmm. Na, pamėginkime... — Ji nutilo kitaip sukryžiuo- 
dama išties įspūdingas kojas. — Štai vienas būdas: jis randamas pri- 
rakintas prie lovos, vilkintis moteriškais apatiniais. Jis miręs iš bado. 
Kamavosi daug klaikių dienų. 

— Kaip suprantu, negalima sakyti, kad jūsų santykiai nutrūko 
bičiuliškai susitarus. 

— Velnias. Tarp mūsų nieko nebuvo bičiuliškai. Nuo pat pir- 
mos minutės, kai vienas prie kito prisilietėme, buvome kaip gyvuliai. 
Krausčiausi dėl jo iš proto, — pridūrė ji, pirštu vedžiodama aplink 
taurės kraštelį. — Tikra to žodžio prasme. Kai jie jį nuteisė, atsi- 
kimšau septyniasdešimt penktųjų butelį šampano „Dom Perignon“ 
iš išgėriau iki lašelio. 


— Po jūsų romano jau buvo praėję keleri metai. 

— Taip, ir likę keleri metai iki nuostabių atostogų pas Betę 
Ford. Kartkartėmis vis dar pasiilgstu stebuklingų šampano purs- 
lų, — ji kilstelėjo petį. — Turėjau bėdų, kaip ir Semas. Mes labai 
daug gėrėm, daug vaidinom, daug dirbom. Pašėlusiai mylėdavomės, 
aršiai grumdavomės. Tada nė vienas iš mūsų nejautėme saiko. 

— Kvaišalai.. 

— Aš reabilituota, — pasakė ji iškeldama ranką ir siųsdama 
Nojui žudantį šypsnį. — Dabar mano kūnas — šventovė; velniškai 
gera. 

— Nesiginčiju, — atsakė Nojus, pelnydamas meilų jos atsa- 
ką. — Bet kvaišalus vartodavote. 

— Branguti, jais dalydavomės kaip saldainiais. Per vakarėlius 
labiausiai mėgome kokainą. Kai Semas susižavėjo Džiule, ji užbaigė 
tas linksmybes. Bet aš ir toliau kvaišinausi. Susigadinau sveikatą, 
sužlugdžiau savo karjerą, sugrioviau asmeninį gyvenimą ištekėda- 
ma už dviejų pinigų pasigviešusių išgamų. Pačioje devinto dešimt- 
mečio pradžioje buvau ligota, palūžusi, sugniuždyta. „Išsivaliau“ ir 
stengiausi susigrąžinti gyvenimą. Buvau kviečiama kaip situacijų 
komedijų viešnia, gaudavau menkus vaidmenis prastuose filmuose. 
Ėmiau viską, kas tik buvo siūloma, ir jaučiausi dėkinga. O prieš še- 
šerius metus gavau „Roksę“. 

Ji nusišypsojo paminėjusi situacijų komediją, vėl sugrąžinusią 
ją į aktorių elitą. 

— Daugybė žmonių kalba apie tai, kaip save iš naujo atrado. 
Ir man taip nutiko. 

— Ne visi taip atvirai kalbėtų apie gyvenime padarytas klai- 
das. Jūs visada stulbinamai tiesiai pasakojate apie tai, ką darėte, kur 
buvote. 

— Tai dalis mano asmeninės filosofijos. Kartą buvau pelniusi 
šlovę, bet nesugebėjau su ja tvarkytis. Dabar, kai vėl sulaukiau šlovės, 
nebemanau, kad tai savaime suprantama. 

Ji apsižvalgė po erdvią drabužinę su putlia sofa, puoštą skinto- 
mis gėlėmis. 


KUR BAIGIASI UPĖ 213 


— Kai kas sako, kad „Roksė“ išgelbėjo mano gyvenimą, bet jie 
klysta. Par: išsigelbėjau, ir to gelbėjimosi proceso dalis buvo mano 
pastangos susigrąžinti romaną su Semu Taneriu. Aš jį mylėjau. Jis 
mylėjo Džiulę. Ir matote, ko ji susilaukė. 

Lidija paėmė iš dubens blizgančią žalią vynuogę ir įsimetė į 
burną. 

— Žiūrėkite, į ką pavirtau aš, jo palikta. 

— Ką galvojote apie Džiulę? 

— Aš jos nekenčiau, — linksmai atsakė Lidija be jokio kaltės 
šešėlio. — Ji ne tik turėjo tai, ko norėjau aš, bet ir atrodė kaip gai- 
vumu trykštanti mergina iš gretimo namo, o man teko nuvalkiotos 
buvusios meilužės vaidmuo. Kai ėmė braškėti jų santuoka, džiau- 
giausi; Semas vėl pradėjo rodytis klubuose ir vakarėliuose. Senasis 
Semas. Ieškantis veiksmo, besišaukiantis bėdos. 

— Ar jūs jam visa tai parūpindavote? Veiksmo ir bėdų? 

Pirmą kartą nuo interviu pradžios ji sudvejojo. Kiek padelsusi 
atsistojo dar įsipilti vandens. 

— Tada buvau kitokia. Tikslo siekianti savanaudė. Destruktyvi. 
Jis ateidavo į vakarėlį, mestelėdavo kelias pastabas apie tai, kad Džiu- 
lė pavargusi arba užsiėmusi, bet aš jį pažinojau, supratau jo žvilgsnį. 
Jis buvo nelaimingas, piktas, neramus. O aš tuo metu buvau išsi- 
skyrusi su Šikniumi Numeris Vienas ir rengiausi tekėti už Šikniaus 
Numeris Du. Ir vis dar mylėjau Semą. Apgailėtinai jį mylėjau. 

Tada ji atsigręžė; Lidija atrodė tokia rafinuota ir šauni, vilkė- 
dama akį veriantį raudoną kostiumėlį, skirtą naujo epizodo filma- 
vimui. 

— Man skaudu. Nemaniau, kad bus skaudu. Na... — ji kilste- 
lėjo vandens taurę ir nusišypsojo Nojui firmine saviironiška šypse- 
nėle. — Bet visa tai grūdina charakterį. Vieno iš daugelio vakarėlių 
metu mudu su Semu sutraukėme po kelias suktinukes vardan tų 
senų gerų laikų. Nepasakysiu, kas tą vakarėlį buvo surengęs, bet da- 
bar ir nebesvarbu. Galėjo būti bet kas. Buvome miegamajame, sė- 

dėjome prie puošnaus stiklinio stalelio. Veidrodis, sidabrinis peilis, 
dailūs kokaino šiaudeliai. Pradėjau jį erzinti dėl Džiulės. Žinojau, 
kurioj vietoj spustelėti. 

Lidija susimąstė; pažvelgęs jai į akis Nojus pamanė, kad šįkart 
ji apgailestauja. 

— Jis sakė žinantis, kad ji dulkinasi su Luku — Luku Menin- 
gu. Dievas mato, jis ketino padaryti tam galą, ji turėjo sumokėti už 
neištikimybę. Ji jam neleido matytis su dukra, nuteikinėjo mergaitę 
prieš tėvą. Jau greičiau jie visi atsidurs pragare, nei tasai kalės vaikas 
užims jo vietą... Jie nežino, su kuo turi reikalą, ir jis jiems parodys, 
su kuo... Jis šaukė vis garsiau, o aš vis labiau jį kursčiau, kalbėjau jam 
tai, ką jis norėjo girdėti. Aš teįstengiau galvoti apie viena — jis ją 
paliks ir grįš pas mane, ten, kur tikroji jo vieta. Tačiau jis mane už- 
sipuolė. Galiausiai pradėjom vienas ant kito šaukti. Prieš išeidamas 
pažvelgė į mane ir pradėjo tyčiotis. Sakė, kad niekada neparodysiu 
aukščiausios klasės, niekada nebūsiu kas nors daugiau nei antrarūšė 
šliundra, besidedanti žvaigžde, niekada nebūsiu tokia kaip Džiulė. 

— Po dviejų dienų ji jau buvo negyva. Jis privertė ją sumokė- 
ti, — atsidususi pasakė Lidija. — Jeigu jis būtų ją nužudęs tą naktį, 
kai paliko mane vakarėlyje, nemanau, kad būčiau atlaikiusi. Dėl gry- 
nai savanaudiškų priežasčių esu jam dėkinga, nes jis palaukė tiek, kad 
aš įsitikinčiau, jog jis vėl mane pamiršo. Žinote, prireikė daugelio 
metų suvokti, kokia laiminga buvau, kad jis manęs niekada nemylėjo. 

— Arjis kada nors jus mušė? 

— Žinoma, — jos akys vėl linksmai sužibėjo. — Mes abu muš- 
davomės. Tai buvo mūsų meilės šokio dalis. Buvome aršūs, smarkūs, 
arogantiški žmonės. 

— Tačiau iki tos vasaros, kai ji mirė, nebuvo jokių pranešimų 
apie smurtą ar prievartą jų šeimoje. Ką apie tai manote? 

— Manau, kuriam laikui jai buvo pavykę jį pakeisti. Arba jis pats 
įstengė pasikeisti. Meilė arba labai didelis geismas gali tai padaryti. 
Nojau... — Ji vėl grįžo ir atsisėdo. — Tikiu, kad jis tikrai tikrai su 

ja norėjo būti toks, koks buvo. Ir jam sekėsi. Nežinau, kodėl paskui 
ėmė nebesisekti. Jis buvo silpnas žmogus, norintis būti stiprus; geras 
aktorius, norintis būti didis. Gal todėl ir buvo pasmerktas nesėkmei. 

Kažkas nekantriai pabeldė į duris. 

— Ponia Loring? Jūsų laukia aikštelėje. 

— Tik dvi minutes, širdele. — Ji padėjo akinius ir šyptelėjo 
Nojui. — Darbas, darbas, darbas. 

— Labai dėkoju, kad savo dienotvarkėje radote laiko ir man. 

Nojui atsistojus ji nužvelgė jį nuo galvos iki kojų, šypsodamasi 
kaip gudri katė. 

— Manau, galėčiau rasti ir daugiau, jeigu jus domintų... 

— Dirbant kils ir daugiau klausimų. 

Ji priėjo arčiau ir perbraukė pirštu Nojui per skruostą. 

— Atrodo, esate labai sumanus jaunas žmogus, Nojau. Manau, 
supratote, kad kalbėjau apie labiau asmenišką susitikimą. 

— Taip. E, matote, Lidija, jūs mane bauginate. 

Ji atmetė galvą ir patenkinta nusijuokė. 

— O, kaip miela girdėti. O jei pažadėsiu būti švelni? 

— Tada pasakyčiau, kad jūs — melagė, — padrąsintas Lidijos 
juoko Nojus nusišypsojo. 

— Taigi sakiau, kad esate sumanus. Na... — ji įsikibo Nojui 
į parankę ir patraukė durų link. — Dabar jau žinote, kaip mane 
rasti, jei kartais persigalvotumėte. Vyresnio amžiaus moterys labai 
išradingos, Nojau. 

Ji apsigręžė ir gnybtelėjo Nojui į sėdynę; jį nutvilkė karštis ir 
plūstelėjo kraujas. 

— Dabar jau tikrai mane bauginate. Galėčiau dar šio to pa- 
klausti? 

— Mmm, — Lidija vėl atsigręžė ir atsirėmė į duris. — Klausau? 

— Ar Džiulė buvo su Luku Meningu užmezgusi romaną? 

— Be darbo negalite, tiesa? Labai seksualu. Bet kadangi netu- 


riu laiko jūsų suvilioti, pasakysiu, kad atsakymo nežinau. Tuo metu 


216 NORĄ ROBERTS 


šiuo klausimu vyravo du požiūriai, dvi stovyklos: vieni tikėjo ir tikė- 
dami mėgavosi, kad romanas užmegztas, kiti — kad ne; jie nebūtų 
tuo patikėję net ir tada, jei Džiulė ir Lukas Beverli Hilso viešbutyje 
būtų buvę užklupti nuogi lovoje. 

— Kurios stovyklos laikėtės jūs? 

— Pirmosios, žinoma. Tada gaudžiau kiekvieną neigiamą ar 
pikantišką smulkmeną apie Džiulę. Tačiau tada, o ne dabar. Vėliau, 
po kelerių metų, kai mudu su Luku buvome vienas kitam įsiparei- 
goję... — Nojui prisimerkus, Lidija kilstelėjo antakius. — O, matau, 
kad to dar neiškapstėt. Taip, mudu su Luku kartu praleidome kelis 
įsimintinus mėnesius. Bet jis man niekada nėra sakęs, ar miegojo 
su Džiule. Todėl galiu pasakyti tik tiek, kad nežinau. Tačiau Semas 
buvo įsitikinęs, ir dabar šitai jau nebesvarbu. 

Svarbu, mąstė Nojus. Svarbi kiekviena smulkmena. 


Kaip bet kuris save gerbiantis Los Andželo gyventojas, važiuoda- 
mas greitkeliu Nojus sutvarkė daug reikalų. Nardydamas tarp auto- 
mobilių pakeliui namo jis maigė mobilųjį, mėgindamas prisiskam- 
binti Carlzui Braitonui Smitui. 

Dabar garsiajam Semo Tanerio advokatui buvo septyniasde- 
šimt aštuoneri; jis vis dar dirbo savo darbą, kai turėdavo ūpo, gyveno 
vedęs penktą kartą — šįkart jo žmona tapo įspūdinga dvidešimt 
septynerių jo padėjėja — ir šiuo metu mėgavosi saule ir banglentė- 
mis atostogaudamas Šv. Bartolomėjaus saloje. 

Atkakliai mėgindamas Nojus pagaliau prisikasė iki advokato 
sekretorės, kuri atžagariai pareiškė, kad su ponu Smitu dabar susi- 
siekti negalima, tačiau prašymas gauti interviu jam bus perduotas 
pasitaikius pirmai progai. 

Supratęs, kad šie žodžiai gali reikšti bet kokį laiko tarpsnį — 
gal rytoj, o gal ir niekada — Nojus kibo į darbą, mėgindamas gauti 


teismo proceso stenogramos kopiją. 

Jis svarstė, ar nevertėtų užsukti pas tėvus, bet paskui nusprendė 
su tėvu elgtis profesionaliai — nepainioti darbo ir asmeninių san- 
tykių. Kaip nors. 

Nojaus manymu, jau pats laikas sėstis prie kompiuterio ir 
pradėti dėlioti knygos planą. Dėl formos jis jau buvo apsisprendęs. 
Žmogžudystės epizodu nepradės, nors anksčiau ir ketino; jis pradės 
nuo to, kas tą žmogžudystę nulėmė. 

Skyrius apie Semo Tanerio iškilimą Holivude bus rašomas para- 
leliai su skyriumi apie Džiulės Makbraid karjerą. Jis rašys apie juodu 
pakeitus; susitikimą, apie sparčiai brendusį meilės romaną, galiausiai 
atvedusį į palaimingą santuoką, kurioje gimė be galo mylimas vaikelis. 

Paskui pasakos apie tos santuokos žlugimą, apie tai, kaip meilė 
pavirto manija, o Manija — smurtu. 

Vėliau rašys skyrių apie mergaitę. Apie tą, kuri matė smurto 
baisybes. Toliau — skyrius apie moterį, į kurią mergaitė išaugo, apie 
tai, kaip jai sekėsi su tokia patirtimi gyventi. 

Žmogžudystė mirtimi nesibaigė. Šitai jis sužinojo iš tėvo, 
svarstė Nojus pasukęs namų link. Šį žinojimą labiausiai ir norėjo 
iliustruoti savo kūriniu. 

Nojui buvo skaudu, kad žmogus, kuriuo jis labiausiai žavėjosi 
ir kurį labiausiai gerbė, šito nesuprato. 

Jis pasistatė automobilį ir žvangindamas raktais pasuko name- 
lio durų link. Nojui buvo apmaudu, kad jam vis tiek labai reikia tė- 
viško pritarimo. Jeigu būčiau policininkas, mąstė Nojus, viskas būtų 
gerai. Tada sėdėtume prie bokalo alaus kalbėdamiesi apie profesi- 
nius dalykus, nusikaltimus ir bausmes, o per kassavaitinius lošimus 
kortomis tėvas girtųsi detektyvu sūnumi. 

Tačiau dabar aš tik rašau apie žmogžudystes, užuot jas tyręs, ir 
šitai yra net kiek trikdanti paslaptis. 

— Susitaikyk, Breidi, — panosėje sumurmėjo Nojus, kišdamas 
į spyną raktą. 

Bet rakinti jam nereikėjo. Jam nereikėjo būti žmogžudysčių ty- 

rėju, kad pamatytų, jog durys neužrakintos ir net gerai neuždarytos. 
Nojui sutraukė skrandį, o galugerklyje įstrigo bjaurus gumulas; jis 
švelniai pastūmė duris. 

Nojus stovėjo ištiktas šoko ir žiūrėjo į nuniokotus namus. 

Atrodė, kad ant kiekvieno plokščio paviršiaus gauja pamišusių 
demonų buvo sušokę pasiutpolkę, sudraskę, suplėšę kiekvieną me- 
džiagos skiautę, sudaužę viską, kas buvo iš stiklo. 

Nojus puolė vidun plūsdamasis ir lengviau atsipūtė pamatęs, 
kad garso aparatūra tebėra savo vietoje. 

Vadinasi, ne vagystė, svarstė jis vaikštinėdamas po lūženas, 
jausdamas, kaip smilkiniuose tvinksi kraujas. Visur išmėtyti popie- 
riaus lapai, po kojomis traška stiklas ir keramika. 

Miegamajame vaizdas buvo dar baisesnis. Čiužinys supjausty- 
tas, kamšalas išvirtęs lyg viduriai iš perpjauto pilvo. Stalčiai ištrauk- 
ti ir smūgiu į sieną suskaldyti į šipulius. Radęs nuo juosmens iki 
apspurusių klešnių galų sukarpytus mėgstamiausius džinsus Nojus 
nebeištvėrė. 

— Ji pamišėlė. Suknista ligonė. 

Paskui pyktis peraugo į tikrą siaubą. 

— Ne, ne, ne, — sušnypštė vos gaudydamas kvapą ir iš miega- 
mojo puolė į kabinetą. — O, Dieve, šūdas... 

Krepšinio trofėjus buvo suskaldytas į kompiuterio ekraną, kla- 
viatūra nuplėšta ir apžerta žemėmis, išbertomis iš anksčiau kampe 
stovėjusio vazono, kuriame augo kambarinis citrinmedis. Visi seg- 
tuvai išmėtyti, suplėšyti, išpurvinti. 

Prieš suniokojant kompiuterį juo buvo pasinaudota — paliktas 
vienintelis švarus popieriaus lapas, pridėtas prie trofėjaus likučių, su 
užrašu: 


NESILIAUSIU, KOL NESILIAUSI TU 


Įrūžis perliejo Nojų lyg šniokščianti devintoji banga. Prieš su- 
telkdamas mintis jis griebė telefoną ir sodriai nusikeikė pamatęs, 


kad ragelis suskaldytas. 

— Puiku, Karina. Nori karo — kariausim. Pamišusi kalė. 

Nojus nulėkė į kambarį paimti numesto portfelio; jis rausėsi 
portfelyje ieškodamas mobiliojo. 

Susivokęs, kad dreba rankos, Nojus išėjo į lauką, įkvėpė oro, 
atsisėdo ir pasirėmė rankomis galvą. 

Galva svaigo, net pykino iš įtūžio, karštais tvinksniais dunksin- 
čio smilkiniuose. Tačiau be šito jausmo, jis juto ir aukos apmaudą. 
Kai jau galėjo pasinaudoti mobiliuoju, skambino ne Karinai, bet 
tėvui. 

— Tėti, turiu bėdų. Gal gali atvažiuoti? 

Po dvidešimties minučių pasirodė Frenko automobilis; Nojus 
tebesėdėjo toje pačioje vietoje. Jis neturėjo jėgų grįžti į vidų, bet 
dabar atsistojo. 

— Ar gerai jautiesi? — greitai priėjęs Frenkas paėmė sūnų už 
rankos. 

— Taip, bet... na, pats pažiūrėk. 

Nojus mostelėjo į duris ir susikaupęs žengė vidun pats. 

— Gerasis Dieve, Nojau. 

Šįkart Frenkas uždėjo Nojui ant peties ranką jį užjausdamas 
ir palaikydamas, kartu žvalgydamasis po kambarį ir įsidėmėdamas 
visas šio chaoso smulkmenas. 

— Kada pamatei? 

— Turbūt prieš pusvalandį. Berbanke turėjau su kai kuo susi- 
tikti, ką tik grįžau. Visą dieną darbavausi. 

— Ar skambinai policijai? 

— Ne, dar neskambinau. 

— Toks turėtų būti pirmas žingsnis. Aš paskambinsiu. — 
Frenkas paėmė Nojaus telefoną ir surinko numerį. — Aparatūra 
neišnešta, — baigė pokalbį Frenkas. — Ar namuose laikai kiek nors 
grynųjų? 

— Taip, truputį. 


Zengdamas per nuolaužas ir spardydamas išmėtytus popierius, 

Nojus nuėjo į kabinetą. Iš darbo stalo ištrauktą stalčių jis rado kam- 
pe, o po stalčiumi — penkiasdešimties dolerių banknotą. 

— Turėjau gal porą šimtų, — pasakė paėmęs banknotą. — 
Manau, likę pinigai kur nors po stalčiumi. Tėti, viskas palikta, tik 
suniokota. 

— Taip, ir aš manau, kad apiplėšimo versijos reikia atsisakyti. 

Pažvelgęs į sudarkytą kompiuterį, Frenkas irgi pajuto nudiegiant 
širdį. Jis prisiminė, kaip Nojus džiaugėsi gavęs naudingiausio žaidėjo 
apdovanojimą, kokie jie abu buvo laimingi ir kaip tuo didžiavosi. 

— Alaus turi? — paklausė Frenkas. 

— Šįryt, prieš išvažiuodamas, turėjau. 

— Pažiūrėkim, ar tebeturi. Pasėdėsime priebutyje. 

— Prireiks ne vienos savaitės, kol vėl susirinksiu turėtą infor- 
maciją, — stodamasis kalbėjo Nojus. — O kai ko apskritai nebega- 
lėsiu susigrąžinti. Galiu nusipirkti naują kompiuterį, bet praradau 
tai, kas buvo sukaupta senajame. 

— Suprantu. Man labai gaila, Nojau. Eime į lauką; pasėdėsim, 
kol atvyks pareigūnai. 

— Žinoma. Kokia velniava... 

Dabar jau daugiau tąsomas šleikštulio nei kamuojamas įtūžio 
Nojus iš šaldytuvo paėmė du butelius alaus, juos abu atidarė ir atsi- 
sėdo šalia Frenko priebutyje, už namelio. 

— Ar bent nutuoki, kas ir kodėl taip padarė? 

Nojus tik nusijuokė ir užsivertęs butelį nurijo mauką. 

— Tokia viena mano pažįstama katytė. 

— Atsiprašau? 

— Karina. — Nojus perbraukė ranka per plaukus ir pašokęs 
pradėjo žingsniuoti pirmyn atgal. — Trumpa ištrauka iš „Fatališko 
potraukio“. Ji sunkiai pakėlė mūsų išsiskyrimą. Vis skambindavo, 
palikinėdavo kvailas žinutes. Kartą, kai grįžau namo, radau ją čia 
ašarojančią ir atsiprašinėjančią. Kai neužkibau ant numesto jauko, ji 
padūko. Išeidama subraižė raktu mano automobilį. 

— Ar atsakiklyje dar yra likusių jos žinučių? 


KUR BAIGIASI UPĖ 221 


— Ne. Mano pasirinkta taktika jos atžvilgiu — ignoravimas, 
todėl jai teko nešdintis. — Nojus pažvelgė pro duris, ir jo akyse vėl 
įsižiebė kovotojo ugnelė. — Jai neišdegs. Turės už viską sumokėti. 

— Žinai, kokį automobilį ji vairuoja? 

— Aišku. 

— Paklausinėsime kaimynų, pažiūrėsime, ar niekas kur nors 
netoliese šiandien nematė jos ar jos mašinos. Duosi policininkams 
jos adresą, ir jie su ja pasikalbės. 

— Ne pokalbį turėjau galvoje. 

— Tau bus geriausia laikytis atokiau. Žinau, kad jautiesi už- 
knistas, Nojau, — tęsė Frenkas Nojui ir toliau nenustygstant. — 
Galėsime patraukti ją atsakomybėn už įsilaužimą, nuosavybės nio- 
kojimą, iš chuliganiškų paskatų padarytą žalą ir dar už visa kita, 
jeigu tik galėsime įrodyti, kad tikrai tai padarė ji. 

— Vaje, įrodyti... Kas gi dar, jei ne ji? Vos įėjęs supratau, kad 
tai jos darbas. 

— Žinoti ir įrodyti — du skirtingi dalykai. Gali būti, kiek pa- 
spaudus ji pati prisipažins. Bet dabar leisk policininkams atlikti savo 
darbą, surašyti raportą, o pats nesikišk. Nesikalbėk su ja. — Nors 
sūnaus akys karingai žibėjo, Frenko žvilgsnis buvo susirūpinęs. — 
Ar ji kada nors buvo prieš tave pavartojusi fizinį smurtą? 

— Jėzau, aš už ją šešiasdešimt svarų sunkesnis. — Nojus vėl 
atsisėdo ir pažvelgė į tėvą. — Aš pats jos niekada nė pirštu nebuvau 
palietęs. Kai praeitą kartą ji mane puolė, ištempiau ją pro duris. 

Frenkas išspaudė šypseną. 

— Tu tikrai gali susirasti kitokią. 

— Kurį laiką pagyvensiu laikydamasis celibato, — atsidusęs No- 
jus vėl paėmė alaus butelį. — Su moterimis per daug vargo. Prieš porą 
valandų mane „kabino“ į motinas tinkanti televizijos žvaigždė, ir mi- 
nutėlę net buvau pamanęs, kad užkibti — ne tokia jau bloga mintis. 

— Suja ir susitikai Berbanke, — pasitikslino Frenkas, norėda- 
mas nors trumpam nukreipti Nojaus mintis kitur. 

— Taip, buvau susitikęs su Lidija Loring; ji velniškai gerai at- 
rodo. — Nojus ritinėjo tarp delnų alaus butelį. — Renku interviu iš 
žmonių, susijusių su Semu Taneriu ir Džiule Makbraid. Buvau San 
Kventine. Du kartus kalbėjausi su Taneriu. 

Frenkas išpūtė skruostus. 

— Kokių komentarų iš manęs tikiesi? 

— Jokių, — nusivylimas dabar prislėgė dar labiau. — Bet vi- 
liuosi, kad tu su manimi bendradarbiausi, pasikalbėsi apie bylą, apie 
savo atliktą tyrimą. Negalėsiu parašyti visos istorijos ir teisingai jos 
atskleisti, jei neprisidėsi. Semui Taneriui smegenų vėžys. Gyventi 
jam liko mažiau nei metai. 

Frenkas nuleidęs akis įsistebeilijo į alaus butelį. 

— Lazda turi du galus, — sumurmėjo jis. — Galima mėgautis 
gyvenimu, bet lazda turi du galus. 

— Nejau tau neįdomu sužinoti? — Nojus palaukė, kol Frenkas 
vėl pakels akis. — Tu taip ir nepamiršai tos bylos, nesiliovei galvojęs 
nei apie ją, nei apie su ja susijusius žmones. Jis prisipažino, savo kal- 
tės išsižadėjo, paskui nutilo dvidešimčiai metų. Kas tą naktį nutiko, 
žino tik trys Žmonės, ir tik du iš jų tebėra gyvi. Vienas miršta. 

— O vienas tebuvo ketverių, Nojau. Dėl Dievo... 

— Taip, ir jos liudijimas jį pasmerkė. Taneris su manimi kalbė- 
sis. Įtikinsiu ir Oliviją Makbraid su manimi pasikalbėti. Bet tu esi 
tas, kuris juos jungia. Ar pasikalbėsi su manimi? 

— Jis tebelaukia šlovės. Nors jo dienos baigiasi, jis vis tiek nori 
šlovės, todėl viską, ką tau pasakos, susuks taip, kad ją pelnytų. Mak- 
braidų šeima vertesnė šio to geriau. 

— O aš tariausi esąs vertas tavo pagarbos. Bet turbūt ne visada 
gauname tai, ko būname nusipelnę, — Nojus atsistojo. — Policija 
atvažiavo. 

— Nojau, — Frenkas taip pat atsistojo ir paėmė sūnų už pa- 
rankės. — Atidėkime šį pokalbį kuriam laikui, kol aiškinsimės, kas 
nutiko. Galėsime pasikalbėti paskui. 

— Puiku. 

— Nojau. — Frenkas stipriau suspaudė Nojaus ranką ir pasiti- 
ko piktoką sūnaus žvilgsnį. — Spręskime po vieną problemą vienu 
metu, — jis mostelėjo galva į apverstus kambarius. — Ši problema 
pakankamai rimta. 

— Žinoma. — Nojus atsispyrė bjauriam norui nusipurtyti tėvo 
ranką. — Po vieną problemą vienu metu. 


Paskui vienas varginantis formalumas vijo kitą. Jis pasakojo poli- 
cininkams, kas nutiko, atsakinėjo į jų klausimus, stebėjo, kaip jie 
apžiūrinėja, kas liko iš jo daiktų; ir visa tai — tik pradžia. Nojus 
paskambino draudimo kompanijai, pranešė apie padarytą žalą, mė- 
gino atremti pro šalį einančius smalsaujančius kaimynus. 

Paskui užsirakino ir ėmė svarstyti, nuo ko pradėti. 

Jam pasirodė praktiškiausia pradėti nuo miegamojo ir išsiaiš- 
kinti, ar liko gelbėti vertų drabužių, ar teks vaikščioti nuogam, kol 
įsigis naujų. Pavyko surankioti drabužių vienam skalbimui; drabu- 
žius jis iškart sudėjo į skalbyklę. 

Nojus užsisakė picą, pasiėmė dar alaus ir gurkšnodamas ap- 
žiūrinėjo kambarį. Svarstė, ar nebūtų geriau pasisamdyti žmonių su 
semtuvais, kad greitai „iškabintų“ visą šiukšlyną. 

— Pirmiausia atsikratyk šiukšlių, Breidi, — sumurmėjo No- 
jus. — Išlaisvinsi mintis. 

Jis vis dar dairėsi po kambarį, kai į duris kažkas pabeldė. Ka- 
dangi picos laukti dar buvo per anksti, Nojus nutarė nekreipti dė- 
mesio, tačiau paskui pamanė, kad pabendrauti su dar vienu smalsiu 
kaimynu bus geriau nei mirkti bejėgystėje ir kartėlyje. 

— Sveikas, Nojau, nejau niekada neatskambini radęs praleistą 
skambutį? Aš tau jau... ohohooo, kažkas pašventė. Kodėl nepakvie- 
tei manęs? 

Kiek apsiraminęs Nojus uždarė duris seniausiam bičiuliui už 


nugaros. Maikas Elmas buvo dalis jo gyvenimo nuo mokyklos laikų. 

— Vakarėlis staigmena. 

— Matau. — Maikas nykščiais įsikibo į „Docker's“ kelnių 
kišenes (reklama jį buvo įtikinusi, kad nė viena moteris negali at- 
sispirti tokiomis kelnėmis mūvinčiam vyrui) ir sumirksėjo nuolat 
kontaktinių lęšių dirginančiomis paraudusiomis akimis. — Bjauru. 

— Nori alaus? 

— Aišku. Apšvarino? 

— Pridergė. — Jau kiek pravalytu takeliu Nojus pasuko į vir- 
tuvę. — Karina pyktelėjo, kad ją palikau. 

— Oho, tai ji taip padarė? Jai tikrai susisuko... — Maikas pa- 
purtė galvą, žvelgdamas geromis, liūdnomis riešuto rudumo aki- 
mis. — Juk sakiau... 

Nojus suprunkštė ir padavė jam alaus. 

— Sakei, kad visą gyvenimą svajojai apie tokią moterį ir steng- 
davaisi išpešti net menkiausią smulkmeną apie jos seksualinius su- 
gebėjimus. 

— Vadinasi, mano svajonių moteriai susisuko smegenys. Ką 
ketini daryti? 

— Išgerti alaus, suvalgyti picą ir pradėti tvarkytis. 

— Kokią picą? 

— Su pipirais ir grybais. 

— Tada ir aš tau padėsiu. — Maikas klestelėjo storą sėdynę ant 
perplėštos pagalvėlės. — Kaip manai, ar dabar, kai jūs išsiskyrėte, 
Karina sutiks su manimi pasimylėti? 

— Jėzau, Maikai, — Nojus džiaugėsi pagaliau galįs nusijuok- 
ti. — Žinoma, aš net užtarsiu už tave kokį žodelį. 

— Puiku. Rikošetinis seksas būna labai karštas. — Maikas 
pasikrapštė trumpas kojas ir jas sukryžiavo. — Taip taip, dažnai 
užsiiminėju rikošetiniu seksu. Kai tokie vyrukai kaip tu nusikrato 
moterų, jos iškart bėga pas mane. 

— Išties priimu tavo paramą ir užuojautą tokiu man sunkiu metu. 

— Gali manimi pasikliauti, — tarė Maikas ir nusišypsojo No- 
jui stulbinamai miela šunytiška šypsena, nušvitusia nedailiame jo 

veide. — Klausyk, juk čia tik baldai, beje, ir ne patys geriausi. Nueisi 
į vieną kitą saloną ir išsirinksi naujus. Užtruksi vos kelias valandas. 

Nors apie paprastus savo baldelius Nojus galvojo tą patį, dabar 
jis susiraukė: 

— Ji sudaužė mano krepšinio trofėjų. 

Maikas pastiro ir išbalo apimtas siaubo. 

— Nejaugi turi galvoje naudingiausio žaidėjo taurę, kurią pel- 
nei per šešiasdešimt aštuntųjų čempionatą. 

— Kaip tik ją. — Kadangi tokia nuoširdi bičiulio reakcija pa- 
glostė Nojui širdį, jis iš piktumo prisimerkęs pasakojo toliau. — Ji 
sudaužė taurę, trenkusi ją į kompiuterio ekraną. 

— Ta ligonė pasiutusi kalė sudaužė tavo kompiuterį? Viešpatie 
Dieve... — Maikas atsistojo ir kliuvinėdamas už nuolaužų patraukė 
į Nojaus kabinetą. 

Kompiuteriai buvo didžioji Maiko meilė. Moterys gali ateiti 
ir išeiti — jį dažniausiai ištikdavo pastarasis variantas, — 0 gera 
pagrindinė plokštė, kompiuterio smegenys, visada lieka šalia. Jis net 
suinkštė pamatęs tokį vaizdą, o paskui puolė prie neseniai buvusios 
tokios dailios taurės. 

— Jėzau, ji visai ją sumaitojo. Sudarkė, suniokojo. Kokio proto 
reikia tokiam žingsniui? — Maikas atsigręžė į Nojų išplėtęs žiban- 
čias akis, mirksėdamas ir stengdamasis vietoje išlaikyti lęšius. — Ją 
reikia sumedžioti kaip kokį šunį. 

— Iškviečiau policiją. 

— Ne, tau reikėtų pasitelkti kokį nors linčiuotoją, kokį nors 
negailestingą Terminatorių. 

— Vėliau jam paskambinsiu. Kaip manai, ar būtų įmanoma 
kaip nors atgaivinti standųjį diską? Ji sutraiškė visus diskelius. 

— Nojau, ji — antikristas, — Maikas liūdnai purtė galvą. — 
Pažiūrėsiu, ką galima padaryti, tik nedėk daug vilčių. Štai ir pica, — 
pratarė jis išgirdęs, kaip kažkas beldžia į duris. — Leisk man pa- 
sistiprinti, o paskui padarysiu viską, ką galėsiu. Žinai ką? Aš net 


nebenoriu jos rikošetinio sekso. 


Penkioliktas skyrius 


Susitvarkyti namams Nojui prireikė savaitės. Atrinkimas, valymas, 
kraustymas buvo lyg rakštis uodegoj, bet šie rūpesčiai jam neleido 
jaustis bejėgiam. 

Naujas kompiuteris buvo svarbiausia; padedant Maikui Nojus 
įsigijo tokį įrenginį, kad jo bičiulis tik aikčiojo iš susižavėjimo ir pa- 
vydo. 

Jis nebūtų pirkęs tų nelemtų kompiuterinių žaidimų, jeigu 
Maikas nebūtų taip spaudęs. Ir, savaime suprantama, nebūtų pusę 
nakties pražaidęs kiniško biliardo, jei iš pradžių nebūtų jo įsigijęs. 

Tačiau Nojus save patikino, kad žaidimas pravertė. Jam juk rei- 
kėjo prasiblaškyti. 

Kambarį jis apsistatė baldais, kuriuos užsisakė iš parduotuvėje 
esančio katalogo; Nojui tereikėjo bakstelėti pirštu į puslapį ir pasa- 
kyti pardavėjui: „Parūpinkite man šitą.“ 

Ir pardavėjas buvo patenkintas, ir Nojui galvos neskaudėjo. 

Po dviejų savaičių jis jau vaikščiojo po savo namelį nesikeikda- 
mas, galiausiai rimtai pertvarkė kabinetą ir pradėjo atkūrinėti pra- 
rastus duomenis. 

Nojui buvo grąžintas sutvarkytas automobilis, jis įsigijo naują 
čiužinį ir sulaukė puse lūpų Smito sekretorės išsakyto pažado kitą 
mėnesį, kai advokatas grįš iš Kalifornijos, suorganizuoti susitikimą. 

Ir dar Nojui pavyko susekti Luką Meningą. 

Meningas netryško noru išsipasakoti kaip Lidija Loring, bet 
vis tiek sutiko pasikalbėti apie Džiulę. Nojus su juo susitiko „Cen- 
tury City“ viešbučio kabinete. Jį visada šiek tiek stebino ir trikdė tai, 
kad aktoriai naudojasi didžiuliais ištaigingais kabinetais. 

Galėtum pamanyti, kad jis ne aktorius, o koks nors aukštas 
pareigūnas, svarstė Nojus, eidamas pro kelis apsaugininkų postus. 

Meningas Nojų pasitiko aktoriškai šypsodamasis ir apniukusio 
dangaus pilkumo akimis nužvelgdamas nuo galvos iki kojų. Kadaise 
žvilgančius aukso spalvos jo plaukus metai nudažė spindinčio ala- 
vo spalva, o veido bruožus paaštrino iki mokslininkiško solidumo. 
Kaip teigė apklausų rezultatai, moterys ir toliau jį laikė vienu iš ža- 
viausių jo gildijos atstovų. 

— Man labai malonu, kad skyrėte laiko pokalbiui. 

— Gal ir nebūčiau skyręs, — Meningas mostelėjo į kėdę, — 
jeigu jūsų nebūtų užstojusi Lidija. 

— Ji — puiki moteris. 

— Taip, puiki. Ir Džiulė tokia buvo, pone Breidi, ir net po tiek 
laiko man nelengva kalbėti apie tai, kas jai nutiko. 

Nė nereikia gaišti laiko mandagioms frazėms, pamanė Nojus ir 
sekdamas Meningo pavyzdžiu išsiėmė diktofoną ir rašiklį. 

— Jūs kartu dirbote. 

— Tai buvo viena iš nuostabiausių mano gyvenimo patirčių. Ji 
turėjo nepakartojamą prigimtinį talentą, ji buvo žavi moteris ir gera 
draugė. 

— Tačiau yra tokių, kurie manė ir tebemano, kad jūs su Džiule 
Makbraid buvote daugiau nei draugai. 

— Būtume galėję būti daugiau nei draugai, — Meningas at- 
silošė, padėdamas rankas ant puošniai raižytų fotelio ranktūrių, — 
jeigu ji nebūtų mylėjusi savo vyro. Mus traukė vieną prie kito. Iš 
dalies dėl atitinkamų intymių vaidmenų, iš dalies dėl paprasčiausio 
pajausto tarpusavio ryšio. 

— Semas Taneris manė, kad jūs stengėtės tą ryšį užmegzti. 

— Semas Taneris nevertino to, ką turėjo. — Išlavintas Menin- 
go balsas dabar skambėjo daug garsiau, ir Nojus svarstė, ar tokius 
intonacijos pokyčius išprovokavo emocija, ar aktoriaus įgūdžiai. — 
Jis ją padarė nelaimingą. Jis pavyduliavo, ją savinosi, skriaudė. Mano 
manymu, jo įprotis vartoti kvaišalus ir alkoholį ne kurstė tokį netin- 
kamą elgesį, bet tiesiog jį apnuogino. 

Jis ir dabar apie Tanerį kalba su kartėliu, svarstė Nojus, kaip ir 
Taneris apie jį. 

— Ari jums pasipasakodavo? 

— Šiek tiek. — Jis kilstelėjo vienos rankos pirštus ir vėl juos nu- 
leido ant ranktūrio, tarsi klavišus užgaunantis pianistas. — Ji nemė- 
go verkšlenti. Prisipažįstu, primygtinai jos prašydavau pasipasakoti; 
filmavimo metu labai suartėjome ir vėliau likome draugai. Žinojau, 
kad jai sunku. Iš pradžių ji jį teisindavo, paskui liovėsi. Galiausiai 
parodė pasitikėjimą manimi pasakydama, kad padavė dokumentus 
skyryboms, nes taip mėgino jį ištraukti, priversti ieškoti pagalbos. 

— Arjūs su Taneriu kada nors esate apie tai kalbėję? 

Meningo lūpos kryptelėjo; jis nusišypsojo. Šypsenoje — ironi- 
ja ir patirtis. 

— Jis buvo pelnęs smarkuolio reputaciją, garsėjo kaip mėgs- 
tantis kelti scenas. Mano karjera buvo ką tik prasidėjusi, ketinau 
nueiti ilgą aktoriaus kelią. Aš jo vengiau. Nesu iš tų, kurie tiki, kad 
bet kokia žiniasklaida yra gera žiniasklaida, nenorėjau išvysti rėks- 
mingų antraščių, skelbiančių, kad Taneris ir Meningas susipešė dėl 
Makbraid. 

— Užuot rėkusios taip, kaip sakot, antraštės skelbė, kad Me- 
ningas ir Makbraid artimai draugauja. 

— Čia jau nieko negalėjau padaryti. Viena iš priežasčių, dėl 
kurios sutikau jums duoti interviu — noras, kad dėl mano ir Džiu- 
lės santykių neliktų jokių nesusipratimų. 

— Tada turiu paklausti, kodėl jūs nenorėjote pareikšti savo 

nuomonės anksčiau? Po jos mirties atsisakėte apie ją kalbėti daly- 
damas interviu. 

— Aš neturėjau jokio preteksto nesusipratimams. — Menin- 
gas kiek pakreipė galvą, nuleido smakrą. Šis judesys pasirodė agre- 
syvokas, o kur dar primerktos pilkos akys... — Viską pasakiau teis- 
mo salėje, — tęsė jis. — Davęs priesaiką. Bet žiniasklaida ir žmonės 
niekada nebūna patenkinti, jiems vis negana. Kai kuriems kalbos 
apie skandalą ir neteisėtą seksą atrodo tokios pat patrauklios, kaip ir 
gandai apie žmogžudystes. Atsisakiau Žaisti tuos žaidimus ir tokiu 
būdu žeminti Džiulę. 

Gal ir taip, svarstė Nojus. O gal šiuos santykius gaubusi pa- 
slaptis prisidėjo prie dar didesnio sparčiai kilusios jo karjeros su- 
klestėjimo. 

— O kaip dabar? 

— Dabar ketinate parašyti knygą. Mieste sklinda kalbos, kad 
tai bus geriausia knyga apie Džiulės Makbraid nužudymą, — jis 
šykščiai nusišypsojo. — Esu tikras, ir pats šitai žinote. 

— Šiame mieste sklando daug gandų, — santūriai atsakė No- 
jus. — Dėl jų nerimauja mano agentas, o aš tik dirbu savo darbą. 

— Lidija minėjo, kad esate aštrialiežuvis. Ketinate parašyti 
knygą, — pakartojo Meningas. — Aš irgi esu tos istorijos dalis. To- 
dėl atsakysiu į klausimus, į kuriuos nesutikdavau atsakyti pastaruo- 
sius dvidešimt metų. Mes su Džiule niekada nebuvome meilužiai. 
Mes su Taneriu niekada dėl jos nesigrūmėme. Tiesą sakant, man 
būtų džiugu, jei abu klaidingi manymai būtų buvę teisingi. Tasai 
rytas, kai išgirdau, kas jai atsitiko, taip ir liko pati baisiausia diena 
mano gyvenime. 

— Kaip sužinojote? 

— Man paskambino Deividas Melburnas. Džiulės šeima no- 
rėjo laikytis nuo žiniasklaidos kiek įmanoma atokiau; Deividas ži- 
nojo, kad vos tik žurnalistai suuos apie nelaimę, pradės mane ata- 
kuoti reikalaudami komentarų, interviu, pareiškimų. Jis, aišku, buvo 

teisus, — sumurmėjo Meningas. — Buvo ankstyvas rytas. Mane 
pažadino asmeninio telefono skambutis. Džiulė turėjo mano asme- 
ninio telefono numerį. 

Jis užsimerkė; veidu nuslinko skausmo šešėlis. 

— Jis pasakė: „Lukai, turiu tau labai kraupią žinią.“ Gerai pri- 
simenu, kaip trūkinėjo skausmo kupinas jo balsas. „Džiulė negyva. 
O, Dieve Dieve, Džiulė negyva. Semas ją nužudė.“ 

Jis vėl atsimerkė; akyse atsispindėjo sukilusios emocijos. 

— Aš nepatikėjau. Negalėjau patikėti. Tai buvo tarsi baisus 
sapnas arba daug daug blogiau; kurį laiką jaučiausi taip, tarsi bū- 
čiau verčiamas vėl ir vėl pervaidinti tą klaikų epizodą. Buvau su ja 
susitikęs vos prieš dieną. Ji buvo tokia graži, pagyvėjusi, maloniai 
susijaudinusi, nes ką tik perskaitė scenarijų. Ir paskui Deividas man 
pasakė, kad ji negyva. 

— Pone Meningai, ar jūs ją mylėjote? 

— Labai mylėjau. 

Meningas jam skyrė ištisas dvi valandas. Nojus įrašė mylių 
mylias juostelės, prirašė šūsnis puslapių. Jo manymu, dalis Meningo 
interviu buvo kruopščiai parengta ir surepetuota — kada kalbėti, 
kada nutilti, kur paspausti, kur balsą nuleisti. Tačiau jis kalbėjo tiesą. 

O tiesa reiškė ėjimą pirmyn. 

Nojus nusprendė tai atšvęsti netoli esančiame bare, pavadinta- 
me „Paskalos“, ir pasikvietė Maiką išlenkti bokalą kitą. 

— Ji meta į mane akį, — Maikas pašnairavo vandeningomis 
akimis kairėn ir nugurgė alaus. 

— Kurią akį? 

— Na, supranti, meta akį. Toji blondinė trumpu sijonėliu. 

Nojus svarstė, kokį užkandį pasirinkti. Jis džiaugėsi puikiu die- 
nos darbu, ir dabar užplūdusi energija padėjo atsipalaiduoti. 

— Čia yra šimtas trisdešimt trys blondinės trumpais sijonais. 
Ir visos turi akis. 

— Toji, kuri sėdi už dviejų staliukų, kairėje. Tik nežiūrėk. 

Net neketindamas žiūrėti Nojus patraukė pečiais. 

— Gerai. Po poros dienų vėl važiuoju į San Franciską. 

— Ko? 

— Dirbti. Rašau knygą. Pamiršai? 

— A, taip, taip. Sakau tau, ji tikrai į mane žiūri. Ką tik pasitaisė 
plaukus. Kai panelė kedenasi plaukus — jau antra stadija. 

— Tai dabar žingsnį ženk tu. 

— Laukiu progos, tiriu situaciją. Beje, kaip tame San Kventine 
viskas atrodo? — Maikas pamėgino lengvai kilstelėti antakį, kad 
sulauktų kokios nors blondinės reakcijos. 

— Slogiai. Žengi pro duris, tau už nugaros jos užrakinamos. 
Kai išgirsti tarškančią spyną, plaukai pasistoja piestu. 

— Arjis dar panašus į kino žvaigždę? Niekada nepasakojai. 

— Ne, jis panašus į žmogų, dvidešimt metų praleidus; kalėji- 
me. Ar valgysi, ko užsisakei? 

— Tik tada, kai pasikalbėsiu su blondine. Nenoriu smirdėti 
kukurūzų traškučiais. Puiku, ištisos penkios sekundės akių kontak- 
to. Jau einu. 

— Statau už tave, bičiuli, — tarstelėjo Nojus. 

Maikui nulingavus jis sumurmėjo: 

— Ji suės jį gyvą. 

Nojus pramogavo žvalgydamasis po barą. Šokių aikštelė buvo 
sausakimša, blyksinčių šviesų liūtyje kūnai kliuvo vieni už kitų, krai- 
pėsi ir rangėsi muzikos ritmu. 

Jis prisiminė tą vakarą, kai buvo nusivedęs pašokti Oliviją, kaip 
galiausiai nebegirdėjo muzikos, nebegirdėjo nieko, tik savo paties 
plūstantį kraują, kai paragavo jos lūpų. 

— Liaukis, vaikine, — sumurmėjo jis ir suraukęs antakius įni- 
ko į alų. — Praradai savo šansą. 

Gurkšnodamas alų Nojus stebėjo toliau. Jam visada patiko to- 
kie vakarai klube, sklidini trankios muzikos ir balsų, pilni žmonių ir 
judesio. O dabar jis sėdėjo vienas, senas jo bičiulis „kabino“ blondi- 
nę, ir šįkart Nojus pasigailėjo, kad neliko namie. 

Jis pastūmė šalin kukurūzų traškučius, vėl pakėlė stiklą alaus ir 
pamatė jo staliuko link per šokių aikštelę einančią Kariną. 

— Ir iš visų miesto barų būtent šitame... — murmėjo užsivers- 
damas stiklą ir kaip reikiant išmaukė. 

— O aš maniau, kad vaidini atsiskyrėlį. 

Karina buvo pasipuošusi aptempta odine elektrinio mėlynu- 
mo suknele, prilipusia lyg tatuiruotė ir vos dengiančia tarpkojį. Jos 
plaukai — tūkstančiai mažyčių smagių „dulkink mane“ stiliaus gar- 
banėlių, o lūpos išdažytos blizgia karštai raudona spalva. 

Nojui šovė į galvą, kad būtent tokia jos išvaizda privertė jį mąs- 
tyti sėdyne, kai pirmą kartą ją pamatė. Jis nieko neatsakė, vėl pakėlė 
alaus stiklą ir iš paskutiniųjų mėgino žvelgti jai per petį. 

— Užsiundei ant manęs policiją. — Ji pasilenkė, atsirėmė del- 
nais į stalą, ir dabar įspūdinga jos krūtinė buvo tiesiai Nojui prieš 
akis. — Nojau, reikia turėti sąžinės prašyti tėvo, kad pasikviestų ges- 
tapininkus draugus, kurie man pridarė tiek bėdos. 

Nojus dirstelėjo Karinai į akis, paskui vėl pažvelgė jai per petį; 
viena jos draugė įnirtingai tampė ją už rankos,vis kartodama jos vardą. 

Nojus šyptelėjo šalta, pikta šypsena ir garsiai drėbė, stengda- 
masis perrėkti muziką: 

— Kodėl tau nepadarius mums visiems paslaugos ir jos iš čia 
neišvedus? 

— Su tavim kalbu. — Karina bedė tokia pačia, kaip suknelės, 
rėkiančia mėlyna spalva lakuotu nagučiu Nojui į krūtinę. — Žiūrėk, 
kai su tavim kalbu, gyvuly. 

Nojui pavyko susitvardyti, nors jis jau įsivaizdavo, kaip čiumpa 
ją už kaklo ir smaugia, kol išvirsta akys. 

— Pasitrauk. 

Karina dar kartą jam smeigė nagu, tik šįkart jau gerokai smar- 
kiau, perrėždama odą. Nojui čiupus ją už riešo, Karina suklykė. 

— Dink man iš akių. Manai, gali nuniokoti mano namus, su- 
daužyti daiktus, o aš sėdėsiu rankas sudėjęs? Eik nuo manęs po velnių. 

— Arba ką? — Ji atmetė plaukus ir, didžiam Nojaus pasibjau- 
rėjimui, žvelgė į jį bebaimėmis akimis, kuriose švietė geismas ir pik- 
tas džiaugsmas. — Vėl skambinsi tėčiui? — dabar jau ir ji pakėlė 
balsą ir kone rėkė. Net per triukšmą girdėjosi jos riksmas; į juos ėmė 
gręžiotis žmonės. — Nė pirštu neliečiau brangiausių tavo daiktų. Po 
tokio tavo elgesio su manimi niekada nebūčiau taip žemai puolusi 
ir kėlusi ten koją, ir negalėtum įrodyti, kad yra kitaip. Jeigu būčiau 
ten nuėjusi, būčiau viską sudeginusi, be to, pasistengusi, kad ir pats 
būtum likęs viduje. 

— Tu — ligonė, — Nojus numetė Karinos ranką. — Apgai- 
lėtina. 

Jis rengėsi pastumti kėdę, bet tuo metu Karina skėlė jam an- 
tausį. Ant jos piršto užmautas žiedas kliudė Nojaus lūpų kamputį; 
jis pajuto kraujo skonį. Nojus atsistojo ir pažvelgė į ją tamsiomis 
rūsčiomis akimis. 

— Karina, jeigu peržengsi ribas, tikrai pasigailėsi. 

— Kas nors negerai? 

Nojus dirstelėjo į apsaugininką. Vyriškio pečiai buvo platūs 
kaip kanjonas, o plati nuožmi šypsena nežadėjo nieko gera. Nojui 
nespėjus ištarti nė žodelio, Karina prigludo prie galingos apsaugi- 
ninko krūtinės ir mirksėjo tol, kol primirksėjo ašarėlių. 

— Jis niekaip nuo manęs neatstoja. Jis mane pagriebė ir ne- 
paleido. 

— (O, dėl Dievo... 

— Ji meluoja, — suskubo pasakyti prie Nojaus prišokęs Mai- 
kas. — Ji pirma jį užsipuolė. Ji pamišėlė, praėjusią savaitę nuniokojo 
jo namus. 

— Nesuprantu, apie ką jie kalba. — Karinos skruostais grakš- 
čiai ritosi ašaros; ji vėl pažvelgė į apsaugininką. — Jis mane užgavo. 

— Mačiau, kas nutiko, — pietietišku akcentu pratarė prie jų 
priėjusi linksmų akių brunetė. — Sėdėjau štai ten, — ji mostelėjo 
ranka ir toliau dėstė nuleidusi balsą. — Tas vyrukas prie savo staliu- 

ko ramiai gurkšnojo alų ir nieko bloga nedarė. Ji prie jo priėjo, ėmė 
įkyrėti, badyti pirštu ir visaip įžeidinėti. Paskui ji jam trenkė. 

Įsiutusi Karina pradėjo klykti. Ji norėjo žiebti ir brunetei, bet 
nepataikė; apsaugininkas sugriebė ją per liemenį. Klykiančią ir besi- 
spardančią Kariną vedantis apsaugininkas sulaukė daugelio dėmesio. 

— Ačiū, — Nojus atgalia ranka šluostėsi lūpas. 

Brunetė ramiai bičiuliškai šypsojosi. 

— Nėra už ką. 

— Aš tau atnešiu šviežio alaus. Sėskis, atsipalaiduok. — Mai- 
kas bėgiojo aplink jį kaip rūpestinga motina. — Oi, bičiuli, toji mo- 
teris tikrai beprotė. Atnešiu alaus ir ledo. 

— Jūsų draugas labai mielas, — mergina ištiesė Nojui ran- 
ką. — Aš — Dori. 

— Nojus. 

— Taip, iš Maiko girdėjau. Jam patinka mano draugė, — ji 
mostelėjo ranka, rodydama į stalelį, prie kurio sėdėjo akis išplėtusi ir 
labai sutrikusi blondinė. — Ir jai jis patinka. Kodėl jums prie mūsų 
neprisijungus? 

Jos balsas — lyg grietinėlė; ir oda tokia pati; akys — sumanios 
ir nuovokios, šypsena — užjaučianti. Bet Nojus buvo velniškai pa- 
vargęs, kad ją pakviestų šokiui. 

— Būtų labai miela, bet jau ketinau eiti. Grįšiu namo, pravė- 
dinsiu galvą. Svarstau, ar nevertėtų stoti į vienuolyną. 

Ji nusijuokė; kadangi Nojus taip ir atrodė, kaip kalbėjo, ji len- 
gvai pakštelėjo jam į skruostą. 

— Tik neskubėkite. Praeis dešimt, dvidešimt metų, ir prisimi- 
nęs šį nedidelį incidentą tik nusišypsosite. 

— Taip, jūs teisi. Dar kartą ačiū. Pasakykite Maikui, kad vėliau 
jį susirasiu. 

— Žinoma, — kiek apgailestaudama ji žiūrėjo, kaip Nojus iš- 
eina. 

Jis pasiklydo miške, gražiame tankiame miške, švytinčiame žalia 
šviesa. Buvo tylu; taip tylu, kad jis galėjo prisiekti girdintis alsuojant 
orą. Žengdamas glotniu samanų kilimu, braudamasis pro susipynu- 
sius vijoklius, eidamas po didžiulėmis medžių kolonomis, prime- 
nančiomis senų laikų sienas, jis niekaip negalėjo rasti kelio. 

Jis kažko ieškojo... kažkokio žmogaus. Jam reikėjo skubėti, ta- 
čiau nesvarbu į kurią pusę pasisukdavo, taip ir likdavo toje pačio- 
je vietoje, sodrioje žalioje tamsoje. Girdėjo tyliai murmantį upelio 
vandenį, alsuojantį orą ir dunksėjimą smilkiniuose — tai jo paties 
neramus kraujas. 

Paskui pasigirdo pašnibždomis tariamas jo vardas. Nojau... 
Nojau... 

— Nojau. 

Jis pašoko lovoje sugniaužęs kumščius, mirkčiodamas stikli- 
nėmis akimis, vis dar akinamas sapno, pašėlusiai besidaužančia šir- 
dimi. 

— O anksčiau nubusdavai šypsodamasis. 

— K3? Ką? — mirksėjo mėgindamas susivokti, kol sapnas ga- 
liausiai išbluko. — Mama? — Nojus spoksojo į ją ir vėl krito į lovą, 
įsikniaubdamas į pagalvę. — Jėzau... Gal kitą kartą tiesiog trenk 
man laužtuvu per galvą. 

— Matai, nesitikėjau vienuoliktą valandą dienos rasti tave lo- 
voje. — Ji prisėdo ant lovos krašto ir atidarė iš kepyklėlės atsineštą 
dėžutę. — Atnešiau pyragaičių. 

Dabar Nojaus pulsas buvo kone normalus; jis pramerkė vieną 
akį, žvelgiančią labai jau įtariai. 

— Ar tie pyragaičiai kartais ne sveikuoliški, ne su saldžiąja ce- 
ratonija? 

Ji sunkiai atsiduso. 

— Visas mano sunkus darbas — perniek. Tavo skrandis — vi- 
sai kaip tėvo. Ne, ne su saldžiąja ceratonija. Vieninteliam savo sūnui 
nupirkau nuodingo baltojo cukraus ir riebalų. 

Įtarumas niekur nedingo, tačiau dabar atsirado dar ir godus 
smalsumas. 

— Ir ką gi už juos turėčiau padaryti? 

Selija pasilenkė ir pabučiavo jam į pakaušį. 

— Išlipti iš lovos. 

— Ir viskas? 

— Lipk iš lovos, — pakartojo ji. — Einu išvirti kavos. 

Mintis apie kavą ir maistą Nojų taip sujaudino, kad jis pašoko 
iš lovos ir jau movėsi džinsus ir tik paskui pagalvojo: kaip keista, kad 
sekmadienio rytą pas jį užsuko mama su pyragėliais. 

Pervertęs akimis rengėsi toliau — dabar vilkosi marškinėlius. 
Ji jam niekada neleistų valgyti nuoga krūtine. Vargais negalais apsi- 
rengęs išsivalė dantis ir apsišlakstė vandeniu veidą. 

Išėjęs iš vonios Nojus pajuto kavos aromatą. 

— Žinai, tu — labai kūrybingas jaunas žmogus, — pradėjo 
Selija. — Mane labai stebina, kad tiek mažai laiko ir dėmesio skyrei 
savo namams apstatyti. 

— Tiesiog aš čia gyvenu. — Nojus klestelėjo ant taburetės prie 
stalo. — Ir šie baldai čia puikiai tinka. 

— Taip, tikrai tinka. — Ji nužvelgė paprastas tiesias linijas ir 
tamsiai mėlynas pagalvėles. — Tik ne kažin kiek čia paties Nojaus. 

— Netekau daug daiktų, — Nojus kilstelėjo vieną petį. — Po 
truputį vėl šio to įsigysiu. 

— Hmm. 

Ji daugiau nieko nesakė, nusisukusi ieškojo puodelių ir lėkš- 
telių laukdama, kol nuslūgs pyktis. Kiekvieną kartą pagalvodama 
apie tai, kas Nojui nutiko, ji norėjo susirasti tą baidyklę Kariną ir ją 
pamokyti. 

— Ką veikia tėtis? 

— Žaidžia krepšinį, ką gi dar? 

Selija įpylė kavos, sudėjo į lėkštę pyragėlius. Vos jai nusisukus 
atidaryti šaldytuvo, Nojus spėjo vieną pačiupti. 

— Žinai, būtų daug geriau, jei naudotumeisi sulčiaspaudė, o ne 
pirktum tą perdirbtą šlamštą, — patarė ji. 

Nojus kažką sumurmėjo paminėdamas bavarietišką grietinėlę, 
bet ji tik papurtė galvą ir įpylė jam į stiklinę apelsinų sulčių. 

Pasirėmusi į stalą Selija žiūrėjo, kaip jis valgo. Ji pastebėjo, kad 
Nojaus akys nuvargusios, plaukai susitaršę, o marškinėliai ties peti- 
mi įplyšę. Ją užliejo nuostabiai šilti jausmai. 

Nojus šyptelėjo, nuo nykščio laižydamas grietinėlę ir šokoladą. 
Ji tokia velniškai graži, galvojo jis, tokių šviesių kaip tviskantis žal- 
varis plaukų, tokių skaidrių visa matančių mėlynų akių. 

— Kas? 

— Tiesiog mąsčiau, kaip gražiai atrodai. 

Siekdamas antro pyragėlio, Nojus dar plačiau nusišypsojo. 

— Aš tą patį galvojau apie tave. Gerą išvaizdą paveldėjau iš 
mamos. Ji — gražuolė. Ir dabar ji apie kažką įtemptai mąsto. 

— Taip, mąsto. — tarė Selija ir delsdama pasisukiojo prie stalo, 
paskui prisitraukė taburetę. Uždėjusi ant taburetės koją gurkštelėjo 
kavos. — Nojau, turbūt pastebėjai, kad tavo atžvilgiu aš laikausi ne- 
sikišimo politikos? 

Nojaus šypsena išblėso. 

— E... taip. Visada šitai vertinau. 

— Gerai. Tikiuosi, turėdamas omenyje šias mudviejų taisykles, 
išklausysi, ką tau turiu pasakyti? 

— Aha. 

Kiek patylėjusi Selija permetė per petį plaukus; jie tebebuvo 
pakankamai ilgi, kad juos būtų galima supinti į storą kasą. 

— Šįryt man skambino Maikas. Jis papasakojo, kas nutiko va- 
kar vakare. 

— Plačiausia gerklė visuose vakaruose, — sumurmėjo Maikas. 

— Jis dėl tavęs nerimavo. 

— Nėra ko nerimauti, dėl to jam nereikėjo sukti tau galvos. 

— Jam nereikėjo nerimauti ir tada, kai tau buvo dvylika ir kaž- 

koks spuoguotas vaikėzas kiekvieną dieną po pamokų tavimi nau- 
dojosi kaip bokso kriauše? — Selija pakėlė antakį. — Jis buvo trejais 
metais už tave vyresnis ir dvigubai stambesnis, bet juk man nesakei, 
kad jis tave talžo. 

Nojus mėgino ramiai atsigerti kavos, bet vis tiek išsiviepė. 

— Dikas Mercas. Nuvažiavai pas jį į namus ir akis į akį pa- 
sikalbėjai su neandertaliečiu jo tėvu; paliepei jam suimti į kumštį 
mažąjį savo fašistą ir gerai jį pamokei. 

— Kartais būna sunku aiškintis taikiai, — santūriai atsakė Selija. 

— Tada labai tavimi didžiavausi, — pasakė Nojus, bet paskui 
prablaivėjo. — Mama, man jau ne dvylika, pats susitvarkysiu su vi- 
sais chuliganais. 

— Beje, Nojau, toji Karina irgi nėra kokia nors neklaužada iš 
smėlio dėžės. Ji įrodė esanti pavojinga. Vakar vakare ji tau grasino. 
Dėl Dievo, ji juk sakė padegsianti tavo namus ir tave kartu. 

Maikai, niekše... 

— Mama, tai tik tuščios kalbos. 

— Tikrai? Ar tu išties taip manai? — Nojui prasižiojus, ji kal- 
bėjo toliau, todėl jam teko užsičiaupti. — Noriu, kad pasirūpintum 
apsauga. 

— Mama... 

— Šiuo atveju policija tik tiek ir galėtų padėti, be to, šitai ją 
tikrai įbaugintų ir ji laikytųsi atokiau. 

— Aš tikrai nesikreipsiu į policiją prašydamas apsaugos. 

— Kodėl? — Į šį žodį sutilpo visa Seliją kamavusi baimė. — 
Todėl, kad tai nevyriška? 

Nojus palenkė galvą. 

— O kad ir taip. 

— Oooi! — įpykusi ji trinktelėjo puodelį ant stalo ir patraukė 
taburetę. — Kaip neįtikimai kvaila ir neįžvalgu. Ar tavo penis gali 
atstoti skydą? 

— Jis galėtų būti tiek pat naudingas, kiek naudingas tasai tavo 
siūlomas popieriaus lapelis, — pareiškė Nojus, motinai blaškantis 

po virtuvę. — Jeigu mažumėlę atsitrauksiu, ji greičiau liausis mani- 
mi domėjusis, o paskui prikibs prie kokio nors kito vargšelio. Tiesą 
sakant, per artimiausius kelis mėnesius ketinu daug keliauti. Po ke- 
lių dienų išvykstu į San Franciską. 

— Na, telieka tikėtis, kad nepavirsi į saują pelenų, — atkirto 
Selija ir giliai įkvėpė. — Aš tokia pi/a ir neturiu kur to pykčio išlieti. 

Nojus nusišypsojo ir išskėtė rankas. 

— Išsiliek čia, drauguže. 

Ji vėl garsiai atsiduso ir priėjusi apsikabino Nojų. 

— Labai norėčiau jai įkrėsti; tik kartelį. Tik vieną gerą smūgį. 

Nojus nesusilaikė nenusijuokęs ir stipriai stipriai apsikabino 
mamą. 

— Jeigu tau kada nors pasitaikys proga, aš už tave laiduosiu. O 
dabar liaukis dėl manęs nerimavusi. 

— Toks mano darbas. O į savo darbą žiūriu labai rimtai. — 
Aprimusi Selija žiūrėjo į jį. Nors Nojaus veidas jau buvo vyriškas, 
o skruostai apžėlę šereliais, jis taip ir liko mažasis jos berniukas. — 
Dabar, manau, pats metas pereiti prie antro klausimo. Matau, kad 
judu su tėvu vaikščiojate aplink vienas kitą ratais. 

— Mama, nekreipk dėmesio. 

— Negaliu, kai kalba sukasi apie du pačius svarbiausius žmo- 
nes mano gyvenime. Per mano gimtadienio pietus elgėtės kaip du 
mandagūs nepažįstami svečiai. 

— Nejau būtų buvę geriau, jei būtume atvirai susikibę? 

— Galbūt. Rodos, vaike, manyje slypi dar neatrasti smurtau- 
tojos „talentai“. — Selija šyptelėjo, perbraukė ranka Nojaus plaukus 
gailėdamasi, kad lygiai taip pat negali nuglostyti visų jį užgriuvusių 
nesklandumų. — Negaliu pakęsti, kai abu jaučiatės nelaimingi ir vis 
labiau vienas nuo kito tolstate. 

— O čia jau >2an0 darbas, — pareiškė Nojus. — Į savo darbą 
žiūriu labai rimtai. 

— Žinau. 

— Ojis nežino. 

— Netiesa, Nojau, — ji suraukė kaktą, Nojaus balse išgirdusi ne 
pyktį, o liūdesį. — Jis tik iki galo nesupranta, ką darai ir kodėl darai. 
O ši konkreti byla asmeniškai jam buvo — ir yra — labai svarbi. 

— Ji ir man asmeniškai svarbi. Net nežinau kodėl, — pasakė 
Nojus išvydęs tiriantį motinos žvilgsnį. — Tiesiog taip yra ir visada 
buvo. Turiu išsiaiškinti. 

— Žinau ir manau, kad tu teisus. 

Įtampa ir pyktis atslūgo. 

— Dėkoju. 

— Aš tik noriu, kad pamėgintum suprasti ir savo tėvo jausmus; 
tiesą sakant, manau, jog taip ir bus, kai tik daugiau sužinosi apie 
visus žmones ir įvykius. Nojau, dėl tos mergaitės jam labai skaudėjo 
širdį. Manau, ir iki šiol nesiliauja skaudėti. Buvo kitų bylų, kitokių 
baisybių, bet tasai vaikas iš jo širdies niekur nedingo. 

Ir iš mano širdies niekur nedingo, pamanė Nojus. Ji tebėra ma- 
nyje. Tik garsiai to nepasakė. Nojus net nenorėjo apie tai galvoti. 

— Ketinu vykti į Vašingtoną; išsiaiškinsiu, ar ji vis dar ten. 

Selija kiek padvejojo grumdamasi su pačia savimi, svarstyda- 
ma, ar dera išsiduoti. 

— Ji vis dar ten. Ji pabendrauja su tavo tėvu. 

— Tikrai? — Nojus susimąstė stodamasis įsipilti kavos. — Na, 
vadinasi, viskas turėtų klostytis lengviau. 

— Nesu tikra, kad galėtų būti lengviau. 


Po valandos, likęs vienas ir kiek apsunkęs nuo keturių sukirstų py- 
ragėlių, Nojus nutarė, kad ši diena tikrai tinkama kelionei. Šįkart 
jis važiuos į San Franciską, pamanė eidamas į miegamąjį įsimesti į 
kelioninį krepšį kelių drabužių. Turės laiko pamąstyti, pakeliui galės 
užsisakyti kelių dienų nakvynę „Deltos“ stovyklavietėje. 
Keliaudamas turės laiko pasirengti dar vienam susitikimui su 


Olivija. 


Šešioliktas skyrius 


Semas labai nerimavo; tarsi po oda būtų siautusios miklios gyvačiu- 
kės. Mėgindamas jas numaldyti, jis deklamavo poeziją — Sendber- 
gą, Jeitsą, Frostą. Šio triuko išmoko tik pradėjęs aktoriaus karjerą, 
kai jam būdavo labai sunku, ir dabar vėl jį prisiminė kalėjime, kur jo 
laukė ilgas gyvenimo tarpsnis, sklidinas nevilties ir nerimo. 

Vienu metu jis stengdavosi suimti save į rankas, mintyse kar- 
todamas teksto eilutes — ištisas atkarpas iš filmų, kuriuose vaidino, 
kuriuose nerdavosi iš kailio, kad tik taptų kuo nors kitu. Tačiau ga- 
liausiai, kalėjime praleidus penkerius metus, visa tai baigėsi sunkios 
depresijos duobe. Baigęs kartoti tekstus jis tebebūdavo Semas Ta- 
neris, tebebūdavo San Kventine, be jokios vilties, kad rytoj kas nors 
pasikeis. 

Bet poezija guodė, padėdavo apraminti klykiančią sielą. 

Kai pirmą kartą atvyko į posėdį dėl galimybės išeiti į laisvę 
anksčiau laiko, jis tikrai tikėjosi palankaus sprendimo. Teisinėje sis- 
temoje dirbantys tarsi išplaukę veidai ir siluetai pažvelgs į jį ir išvys 
žmogų, už viską sumokėjus; brangiausiais savo gyvenimo metais. 

Tada jis nervinosi — prakaitavo pažastys, skrandis, rodėsi, 
buvo virtęs stangria susukta stora virve. Tačiau už baimės slėpėsi ir 
paprastutė niekada neapleidžianti viltis — laikas, praleistas pragare, 
baigėsi, gyvenimas vėl gali prasidėti iš naujo. 

Ir tada jis pamatė Džeimę, pamatė Frenką Breidį ir suprato, 
kad jie atėjo užtikrinti, jog pragaro vartai liktų užrakinti. 

Ji kalbėjo apie Džiulę, apie jos grožį ir talentą, jos atsidavimą 
šeimai. Apie tai, kaip vienas žmogus iš pavydo ir pagiežos visa tai 
sugriovė. Kaip jis grasino savo dukrai ir kėlė jai pavojų. 

Semas prisiminė, kad kreipdamasi į prisiekusiuosius ji apsiver- 
kė; kai kalbėjo, skruostais riedėjo ašaros. 

Jai baigus kalbėti, Semui norėjosi pašokti ir surikti: „Nufl- 
muota! Stebuklas, iš pirmo karto! Puiki vaidyba!“ 

Tačiau jis mintyse deklamavo eilėraščius ir ramiai sėdėjo nieko 
nesakančiu veidu, pasidėjęs ant kelių rankas. 

Tada atėjo Frenko, atsidavusio, teisingumui tarnaujančio po- 
licininko, eilė. Jis labai formalia, policininkams įprasta sausa kalba 
nupasakojo nusikaltimo vietą, priminė, kur ir kaip buvo rastas kū- 
nas. Balse emocijų atsirado tik tada, kai prabilo apie Oliviją, apie tai, 
kaip ją rado. 

Jis padarė dar didesnį įspūdį. 

Tada Olivijai buvo devyniolika, mąstė Semas. Jis stengėsi ją 
įsivaizduoti išaugusią į jauną moterį — aukštą, liekną, Džiulės aki- 
mis ir lengva šypsenėle. Tačiau Semas tematė mažą mergaitę pienės 
spalvos plaukučiais, prieš miegą visada prašančią pasakos. 

Kai Frenkas į jį pažvelgė, kai jų akys susitiko ir kuriam laikui 
stabtelėjo, Semas nujautė, kad į laisvę neištrūks. Jis numanė — ta 
pati scena kartosis metai iš metų, tarsi kadras iš filmo. 

Jis norėjo išspjauti sukilus; įnirš; kaip vėmalus. Prisiminė Ro- 
bertą Frostą ir įsikibo jo eilučių tarsi ginklo. 

Bet pažadus tesėt turiu, pirmyn, ilsėtis negaliu. 

Per pastaruosius penkerius metus Semas vis ką nors pasiža- 
dėdavo ir vėliau prigalvodavo dar ko nors. Dabar tuos pažadus jam 
padės įgyvendinti jo viltį nužudžiusio žmogaus sūnus. 

Tai ir yra teisingumas. 

Nuo tos dienos, kai Nojus pirmą kartą atvyko su juo susitikti, 

praėjo daugiau nei mėnuo. Semas jau buvo pradėjęs nerimauti, kad 
jis nebegrįš, kad tos sėklos, kurias jis taip rūpestingai sėjo, galiausiai 
nesudygo, kad visi planai, viltys ir pažadai, padėję išlikti gyvam ir 
nepamišusiam, subyrės į šipulius, ir jam liks tik aitrus pralaimėjimo 
kartėlis. 

Bet vis dėlto jis grįžo; jau dabar yra vedamas į kuklutį kam- 
barėlį. „Epizodas pasimatymų kambaryje, dienos metas“, — mąstė 
Semas, išgirdęs rakinamas spynas. „Veiksmas.“ 

Nojus priėjo prie stalo, pasidėjo portfelį. Semas pajuto švaros 
kvapą, padvelkusį viešbučio muilo aromatą. Nojus vilkėjo džinsais, 
švelnios medvilnės marškiniais, avėjo juodus aulinukus. Lūpų kam- 
putyje matėsi nedidelė ką tik užsitraukusi žaizdelė. 

Semas svarstė, ar jis pats bent nutuokia, koks yra jaunas, koks 
pavydėtinai jaunas, tvirtas ir laisvas. 

Nojus išsiėmė iš portfelio diktofoną, bloknotą ir pieštuką. Kai 
jam už nugaros užsitrenkė durys ir sutarškėjo rakinama spyna, jis 
numetė Semui pakelį „Marlbor“ ir dėžutę degtukų. 

— Nežinojau, ką rūkote. 

Semas pabarbeno pirštais į pakelį ir nusišypsojo gudria kreiva 
šypsena. 

— Čia visi rūkalai vienodi. Visos cigaretės žudo, bet, antra ver- 
tus, niekas negyvena amžinai. 

— Dauguma mūsų nežino, kada ir kaip ateis galas. Kaip jau- 
čiasi tas, kuris žino? 

Semas ir toliau barbeno pirštais. 

— Tarsi būtum labai galingas; tiksliau, taip jausčiausi būdamas 
laisvėje. O čia vis tiek visos dienos vienodos. 

— Gailitės? 

— Kad esu čia ar kad mirštu? 

— Ir dėl to, ir dėl to. 

Nusijuokęs Semas atplėšė pakelį. 

— Nė vienas iš mūsų neturi laiko tokioms ilgoms kalboms, 


Breidi. 

— Paminėkite svarbiausius dalykus. 

— Gailiuosi, kad pasibaigus šiai valandai neturėsiu tokių gali- 
mybių, kokias turi tu. Apgailestauju, kad niekaip negaliu apsispręsti; 
sakykim, šįvakar norėčiau suvalgyti vidutiniškai paskrudintą jautie- 
nos kepsnį, išgerti taurę gero vyno ir paskui pasimėgauti stipria juo- 
da kava. Ar kada nors ragavai kalėjimo kavos? 

— Taip. — Dėl kavos Nojus tikrai pajuto jam užuojautą. — 
Čia kava prastesnė net už geriamą policininkų. Ko dar gailitės? 

— Gailiuosi, kad pagaliau vėl galėdamas rinktis ir gardžiuotis 
kepsniu, nebeturėsiu pakankamai laiko tuo pasidžiaugti. 

— Rodos, viskas labai paprasta. 

— Ne, yra tie, kurie gali rinktis, ir tie, kurie negali. Tam, kuris 
rinktis negali, niekada nebūna paprasta. O ką tu pasirinkai? — Jis 
išsitraukė iš pakelio cigaretę ir mostelėjo diktofono pusėn. — Kalbu 
apie šitą. Kaip ilgai ketini tęsti? 

— Kol baigsiu. 

Semas pažvelgė į cigaretę sumaniai slėpdamas akis ir tai, kas 
jose atsispindi. Jis atidarė degtukų dėžutę, išsitraukė vieną degtuką 
ir jį užžiebė. Užsimerkęs giliai užsitraukė Virdžinijos tabako. 

— Man reikia pinigų. — Nojui kilstelėjus antakį, Semas užsi- 
traukė dar kartą. — Kai baigsis dvidešimties metų terminas, išeisiu. 
Mano teisėjo dainelė sudainuota. Laisvėje išgyvensiu gal kokius še- 
šis mėnesius. Noriu gyventi padoriai, oriai, bet to, ką turiu, keps- 
niams nepakaks. 

Jis vėl užsitraukė raminančio dūmo; Nojus tylėjo. 

— Viską, ką turėjau, sumokėjau už gynybą, o to, ką gauni čia, 
nepavadintum pinigais, už kuriuos galėtum pragyventi. Už knygą 
tau bus sumokėta. Gausi avansą; pridėjus pinigus už antrąjį bestse- 
lerį, susidarytų nemenka suma. 

— Kiek? 

Po oda vėl sujudo sukruto gyvačiukės. Be finansinio pastiprini- 
mo pažadų įgyvendinti nepavyks. 

— Dvidešimt tūkstančių — po vieną gabalą už kiekvienus 
mano čia praleistus metus. Galėsiu įsigyti padorų kambarį, drabu- 
žių, maisto. Prabangiam viešbučiui neužteks, bet ir gatvėje neteks 
gyventi. 

Toks reikalavimas nebuvo netikėtas, ir suma Nojui nepasirodė 
per didelė. 

— Paprašysiu savo agento sudaryti sutartį. Tinka? 

Gyvačiukės susirangė ir užmigo. 

— Taip, tinka. 

— Ar išėjęs į laisvę ketinate likti San Franciske? 

— Manau, San Franciske jau prisibuvau. — Semas vėl kreivai 
šyptelėjo. — Noriu saulės. Važiuosiu į pietus. 

— Į Los Andželą? 

— Manęs ten niekas nelaukia. Nemanau, kad seni draugai 
mano grįžimo proga surengtų šventę. Noriu saulės, — pakartojo 
jis. — Ir šiek tiek privatumo. Štai tau ir pasirinkimas. 

— Kalbėjausi su Džeime Melburn. 

Semas truktelėjo ant stalo nuleistą ranką, paskui pakėlė prie 
burnos tarp pirštų smilkstančią cigaretę. 

= Irs, 

— Kalbėsiuosi ir vėl, — atsakė Nojus. — Taip pat susitiksiu su 
kitais Džiulės šeimos nariais. Dar nepavyko pakalbinti Č. B. Smito, 
bet pavyks. 

— Aš — viena iš nedaugelio jo nesėkmių. Išsiskyrėme be di- 
delės meilės vienas kitam; vienas jaunas veidas dingo už grotų dvi- 
dešimčiai metų. 

— Vargu ar galima tikėtis meilės iš žmonių, su kuriais kalbuosi. 

— Ar kalbėjaisi su savo tėvu? 

— Iš pradžių kalbinu tolimesnius, — atidžiai žvelgdamas į 
Semą Nojus pakreipė galvą. — Nesitarsiu su jumis, ką kalbinsiu, 
kokią informaciją panaudosiu rašydamas knygą. Teks pasirašyti do- 
kumentą nereikalaujant tokių teisių. Net jei mano leidėjai nepateik- 

tų jokių sąlygų — o jie tikrai pateiks — pateikčiau aš. Jūsų istorija, 
Semai, bet mano knyga. 

— Be manęs knygos neparašytum. 

— Aišku, kad parašyčiau. Tik toji knyga būtų kitokia. — Nojus 
atsilošė ir įsitaisė patogiau; jo žvilgsnis buvo kietas kaip geležis. — 
Jums trūksta pasirinkimų? Pirmąjį jau turite. Pasirašote dokumentą, 
pasiimate dvidešimt tūkstančių, ir aš rašau knygą savaip. Nepasira- 
šote, negaunate pinigų, ir aš rašau knygą savaip. 

Nojus daugiau visko paveldėjo iš tėvo, nei Semas įsivaizda- 
vo. Nerūpestingo raumeningo paplūdimio pramogautojo nebeliko. 
Taip dar geriau, nusprendė Semas. Galų gale taip bus daug geriau. 

— Vis tiek negyvensiu tiek, kad pamatyčiau tą knygą jau iš- 
leistą. Pasirašysiu sutartį, Breidi. — Jo žvilgsnis tapo šaltas; šios akys 
suprato, ką reiškia žudyti, ir jau buvo išmokusios su tuo žinojimu 
gyventi. — Tik neišdurk manęs. 

Nojus pakreipė galvą. 

— Puiku. Tik žiūrėkit, ir jūs nebandykite manęs išdurti. 

Ir Nojus suprato, ką reiškia nužudyti. Jis visą gyvenimą šitai 
tyrinėjo. 


Nojus užsisakė vidutiniškai skrudintą jautienos kepsnį ir butelį 
„Cote dor“. Valgydamas žiūrėjo į tamsos gaubiamoje įlankoje at- 
sispindinčius žiburius ir klausėsi naujausio Semo Tanerio interviu 
įrašo. 

Bet labiausiai jis stengėsi įsivaizduoti, kaip jaustumeis valgyda- 
mas tokį maistą ir gerdamas tokį vyną pirmą kartą po dvidešimties 
metų. 

Ar skonėtumeisi, svarstė jis, ar rytum kaip vilkas po ilgos bado 
žiemos? 

Semas turbūt skonėtųsi, nusprendė Nojus, kramtytų kąsnelį po 
kąsnelio, gertų gurkšnelį po gurkšnelio, uostų aromatus, grožėtųsi 

tekstūra, sodriai raudona vyno spalva taurėje. Ir jeigu pojūčiai neat- 
laikytų tokio staigaus dirgiklių pliūpsnio, jis imtų valgyti dar lėčiau. 

Dabar jis jau mokėjo valdytis. 

Kiek jame dar likę to neramaus, malonumų ištroškusio, nesi- 
tvardančio žmogaus, besistengiančio ištrūkti? 

Apie Semą patogiau mąstyti kaip apie du žmones — tokį, koks 
kadaise buvo, ir tokį, koks yra dabar, nutarė Nojus. Ir vienokio, ir 
kitokio žmogaus po truputį buvo visada, bet įdomiausia pasiaiškinti, 
kas buvo ir kas yra dabar. Taigi jis galėtų čia pasėdėti ir pamėginti įsi- 
vaizduoti, kaip anksčiau jam žinomas žmogus dabar valgytų puikiai 
iškeptą kepsnį ir gertų taurę gero vyno. Jis galėjo įsivaizduoti, kaip 
jis gerokai įsakmiau nurodinėja, nei vien tik spragtelėdamas pirštais. 

Jis galėjo įsivaizduoti žmogų, pirmą kartą pamylėjus; Džiulę 
Makbraid. 

Noriu papasakoti, kaip mes su Džiule tabome meilužiai. 

Nojus nesitikėjo, kad Semas taip užlenks — tik jau ne taip 
greitai ir ne taip atvirai. — Tačiau, paprašęs Semą pradėti, balsu 
neišsidavė. 

Dabar klausydamasis Nojus įsivaizdavo esąs Semo vietoje, šiltą 
pietų Kalifornijos naktį, praeitį, kuri jam nepriklausė. Įrašyti žodžiai 
virto vaizdiniais, o vaizdiniai buvo labiau panašūs į prisiminimus 
nei į svajones. 


Švietė pilnatis. Mėnulis yrėsi dangumi, šviesos pluoštus tarsi sida- 
bro kardus svaidydamas į tamsiai žvilgantį vandenyną. Atplaukian- 
čių, pakylančių ir į krantą sudūžtančių bangų muzika buvo tarsi iš- 
troškusios širdies dūžiai. 

Jie važinėjosi pakrante, paskui, vildamiesi likti nepastebėti, 
sustojo prie kažkokios purvinos pakelės užkandinės suvalgyti ab- 
surdiškų skrudintų krevečių, patiektų raudonuose plastikiniuose 
krepšeliuose. 

Ji vilkėjo ilgą gėlėtą suknelę ir buvo užsidėjusi kvailą šiaudinę 
skrybėlę, mėgindama paslėpti vešlių sodriai geltonų plaukų krioklį. 
Ji nesivargino grimuodamasi; ji niekur negalėjo pasislėpti būdama 
tokia jauna, graži ir neįtikimai gaivi. 

Ji juokėsi, laižė padažu išteptus pirštus, ir visų galvos gręžėsi į 
ją. 

Jiedu norėjo, kad jų santykiai neiškiltų į viešumą, todėl tik kar- 
tais štai taip išvažiuodavo pasivažinėti, kartais pavakarieniaudavo 
elegantiškose vietelėse, pasišnekėdavo dirbdami. Filmuotis buvo 
pradėję prieš mėnesį, ir visą tą laiką negailestingai vogdavo kiekvie- 
ną laisvą minutę, stengdamiesi pabūti kartu. 

Šįvakar jiems pavyko nugvelbti kelias valandas, kad susikibę 
už rankų ir sunkiai derindami žingsnius galėtų pasivaikščioti, šalia 
putojant bangoms. 

— Man taip labai patinka, — ramiu, lygiu, kiek prikimusiu 
balsu pasakė Džiulė. Ji atrodė kaip naivi mergelė, o kalbėjo kaip 
sirena. Štai kokia ji buvo paslaptinga. — Vaikštinėti ir uosti nakties 
aromatus. 

— Ir man. 

Nors Semas niekada anksčiau nebuvo taip vaikštinėjęs. Prieš 
sutinkant Džiulę jam tereikėjo šviesų, triukšmo, minių ir į jį nukreip- 
to dėmesio. Dabar, būdamas su ja, jis juto, kad yra visa ko pilnas. 

— Man dar labiau patinka, — paantrino jis. 

Semas ją apgręžė, ir ji atsidūrė jo glėbyje. Jo lūpas pasitinkan- 
čios jos lūpos prasivėrė tarsi kviesdamos. Ji įsiliejo į jį jusdama aitrų 
ir saldų skonį, nekaltybės ir išmanymo aromatus. Jo kraujyje ataidė- 
jo tyli jos aimana, tarsi dūžtanti banga. 

— Tu toks įgudęs, — tyliai pratarė ji ir užuot atšlijusi, kaip 
paprastai ir darydavo, prisispaudė skruostu prie jo skruosto ir lin- 
gavo visu kūnu bangų mūšos ritmu. — Semai, — ištrūko jo var- 
das. — Noriu būti protinga, noriu klausyti žmonių, patariančių būti 
protingai. 

Begalinis geismas gniaužė Semui paširdžius, kaitino kraują. 
Jam reikėjo beprotiškai tvardytis, kad suturėtų rankas. 

— Kas tau liepia būti protingai? 

— Žmonės, kurie mane myli. — Ji kiek atlošė galvą ir įsižiū- 
rėjo giliomis gintarinėmis akimis. — Maniau, kad ir būsiu protinga, 
bet paskui tariau sau: „Na, jei ir nebūsiu, leisiu sau pasimėgauti. Aš 
jau ne vaikas, kodėl negalėčiau būti viena iš Semo Tanerio moterų, 
jeigu tik norėčiau?“ 

— Džiule... 

— Ne, palauk. — Ji žengė žingsnelį atgal ir iškėlė delną, no- 
rėdama jį nutildyti. — Semai, aš ne vaikas, sugebu vertinti situaciją. 
Tik noriu, kad su manimi elgtumeisi sąžiningai. Ar į tai ir artėjame? 
Ar tapsiu viena iš Semo Tanerio moterų? 

Ji sutiko. Šį sutikimą jis matė Džiulės akyse, girdėjo balse. Šis 
suvokimas Semą ir jaudino, ir baugino. Jam tereikėjo ištarti „taip“, 
paimti ją už rankos, ir ji būtų su juo ėjusi. 

Ji stovėjo atgręžusi nugarą baltomis keteromis pasišiaušusiai 
tamsiai jūrai; ant smėlio metė šešėlį mėnesiena. Džiulė laukė. 

Ji laukė tiesos, mąstė Semas; jis suprato, kad būtent tiesos rei- 
kia jiems abiem. 

— Mes su Lidija jau nebesusitikinėjame. Jau kelios savaitės. 

— Žinau, — Džiulė šyptelėjo. — Kaip ir visi, skaitau gandų 
skiltis. Jeigu su kuo nors susitikinėtum, manęs šįvakar šalia tavęs 
nebūtų. 

— Dabar tarp mūsų viskas baigta, — atsargiai kalbėjo jis. — 
Pasibaigė tą pačią minutę, kai tik išvydau tave. Nes tą akimirką, kai 
tave išvydau, nebemačiau nieko kito, lioviausi geidęs ko nors kito. 
Tą akimirką, kai tave išvydau... — jis žengė arčiau, nuėmė šiaudinę 
skrybėlę, paleisdamas Džiulės plaukus. — Įsimylėjau tave. Ir vis la- 
biau įsimyliu. Nemanau, kad kada nors liausiuosi. 


Jos akyse sušvito ašaros, suspindėdamos tarsi deimantai aukse. 

— Kokia prasmė mylėti, jei nuolat stengiesi elgtis protingai? 
Nusivežk mane šįvakar į savo namus. 

Ji vėl puolė jam į glėbį, ir šįkart bučinys buvo aistringas ir ne- 
kantrus. Paskui Džiulė nusijuokė lyg upelio čiurlenimas skaidriu 
juoku ir čiupusi iš jo rankų skrybėlę metė į jūrą. 

Vėl susikibę už rankų jie nulėkė prie automobilio kaip vaikai, 
nekantriai laukiantys vaišių. 


Su kita moterimi jis būtų nedelsęs — būtų godžiai rijęs, ėmęs viską, 
ko geidė kūnas, o paskui mėgautųsi šiurkščiai išplėšta palaima. 

Su kita moterimi jis būtų suvaidinęs gundytoją, pasitaupyda- 
mas kontroliuotų kiekvieną žingsnį. 

Abiem atvejais jaustųsi esąs galingas ir tuo mėgautųsi. 

Tačiau su Džiule viskas buvo kitaip. Galingi buvo jie abu. Li- 
pant jo namų laiptais jam neramiai ūžė kraujas. 

Semas uždarė miegamojo duris. Jis suprato, kad dalis Lidijos 
čia tebebuvo, nors jai išsikrausčius jis atsidėjusiai tvarkėsi ir atsikratė 
visų jos daiktų, taip pat ir kelių savo daiktelių. Bet moteris niekada 
neišlipa iš vyro lovos nepalikusi kokių nors savų ženklų, kad ir toliau 
jį verstų apie save galvoti. 

Minutėlę Semas gailėjosi neišmetęs ir lovos, nenusipirkęs nau- 
jos; Džiulė šypsojosi. 

— Semai, nesvarbu, kas buvo vakar. Svarbu tik šiandien, — ji 
paglostė jam skruostus. — Svarbu tik mudu, tik tai, kas tikra. Pa- 
liesk mane, — sušnabždėjo ji, prispausdama jam prie burnos lū- 
pas. — Nebenoriu laukti. 

Jaudulys dingo, viskas stojo į savo vietas. Apkabinęs Džiulę Se- 
mas suprato, kad tai ne seksas, ne noras pasitenkinti, o tikra roman- 
tika. Kad ir kiek kartų jis buvo šitai stebėjęs ar pats tokiose scenose 
vaidinęs, niekada netikėjo, jog taip gali būti. 

Pajutęs užplūdusius nepažįstamus jausmus, Semas paguldė ją 


KUR BAIGIASI UPĖ 251 


nepaleisdamas jos lūpų. Meilė... pagaliau meilė. Bučinys darėsi vis 
saldesnis, švelnios lygios jos rankos laikė jį apkabinusios. Akimirką 
jam atrodė, kad šiame lūpų susilietime ir yra visas pasaulis. 

Jis sau neliepė būti švelniam ar neskubėti. Jis nesugebėjo 
blaiviai mąstyti ir ko nors kontroliuoti. Jis buvo joje pasiklydęs, 
pametęs kelią apgaubtas jos plaukų aromato, burnos skonio alsa- 
vimo ritmo. 

Įsisiurbęs į tas žavias lūpas, nubraukė jai nuo pečių siaurutes 
suknelės petnešėles, rankomis slydo vis žemiau ir žemiau. Semui 
paglosčius krūtis ji suvirpėjo, sudejavo jam krimstelėjus spenelį. 

Ji juto jo kūno svorį, kilo ir leidosi kartu su juo ir kartojo jo 
vardą — nieko daugiau, tik jo vardą, ir jo širdis daužėsi. 

Jis lietė, ėmė ir davė daugiau nei tarėsi galįs duoti moteriai. Jos 
oda išrasojo pasodrindama aromatų gamą, jo raumenys virpėjo dar 
labiau, augindami jaudinančius pojūčius. 

Semas norėjo matyti ją visą, perprasti viską, ką ji turėjo, kas ji 
buvo. Džiulė buvo aukšta, grakšti, miela, jam atrodė žavus kiekvie- 
nas lengvai užčiuopiamas jos šonkaulis. 

Jai atsivėrus jis paniro į ją lyg atodūsis ir įsižiūrėjo jai į akis, 
dabar pritvinkusias ašarų. 

Lėtas šilkinis judesys; beprotiškas ritmas. Ji riktelėjo kartą, 
suleido jam į šlaunis nagus, paskui dar kartą tarsi aidas, galiausiai 
pajutusi jį visą. 


Nojus sumirksėjo mėgindamas išsklaidyti viziją ir dabar girdėjo tik 
tylą. Jis susivokė, kad juostelė baigėsi. Spragtelėjo diktofoną dau- 
giau nei nustebęs, kad regėti vaizdiniai buvo tokie ryškūs, ir kiek 
sutrikęs, kad pasijuto seksualiai sujaudintas. 

O mintyse regėjo Olivijos veidą. 

— Jėzau, Breidi, — nelabai tvirta ranka jis paėmė taurę vyno ir 


nugurgė galingą mauką. 

Tai vienas iš šalutinių efektų, jį ištikusių kalbinant Semą Ta- 
nerį — pastangos įsivaizduoti, ką reiškia mylėti ir būti mylimam 
tokios moters, kaip Džiulė Makbraid, prisiminti, ką reiškia geisti 
dukters, kurią toji meilė sukūrė. 

Tik velniškai nepatogu, kai neturi kur išlieti tą vidurius plėšan- 
tį seksualinį jaudulį. 

Nojus nutarė jį išlieti rašydamas. Jis baigs valgyti, įsijungs te- 
levizorių, kad būtų triukšmo, ir viską užrašys. Kadangi visa istorija 
grįsta savininkiška meile ir seksualine manija, jis Semo vardu apra- 
šys tą naktį, kai jiedu su Džiule tapo meilužiai. 

Gal tie jausmai idealizuoti, svarstė Nojus, o gal tikrai buvo 
akimirkų ar gilių vienas kito pajautų, pagimdžiusių jausmus, apie 
kuriuos Semas ir pasakojo. 

Nojui seksas visada buvo gyvenimo pramoga, tam tikras spor- 
tas, reikalaujantis esminių pagrindų išmanymo, šiek tiek atsargumo 
ir sveiko komandinės dvasios pojūčio. 

Tačiau jis norėjo tikėti, kad kai kam seksas gali sukelti auksinių 
emocijų. Jis leis Semui jas išgyventi, leis jaustis nešamam romanti- 
kos bangų. Galiausiai juk tas žmogus kaip tik taip viską ir prisime- 
na arba nori taip prisiminti. Beje, toji netvari romantika dar labiau 
išryškins nužudymo faktą. 

Nojus įsijungė kompiuterį, iš kavinuko įsipylė dar visai paken- 
čiamai karštos kavos, tačiau atsistojęs įjungti televizoriaus jis stab- 
telėjo prie telefono ir suraukė kaktą. 

Kas per velnias, pagalvojo instinktyviai ieškodamas „Deltos“ 
stovyklavietės telefono numerio. Po dešimties minučių jau buvo už- 
sisakęs kambarį kitos savaitės pradžiai. 

Semas Taneris dar nieko nepasakojo apie dukrą. Nojus norėjo 
išsiaiškinti, ar ji pasakos apie tėvą. 

Nojus dirbo iki antros, o paskui įbedė nieko nenutuokiantį žvilgsnį 
į televizoriaus ekraną, kur kažkoks milžiniškas driežas dusino Niu- 
jorką. 

Jis žiūrėjo, kaip uniformuotas policininkas, kurio daiktas, ma- 
tyt, didesnis už smegenis, mojuoja prieš tą driežą šautuvu, o paskui 
suvalgomas gyvas. 

Nojui prireikė valandėlės, kol atitoko ir susigriebė, kad žiūri 
seną filmą, o ne naujausias žinias. Tada jis ir nutarė, kad smegenys 
perkaito ir šiam vakarui jau pakaks. 

Tačiau jo dienotvarkėje buvo likusi dar viena užduotis; nors ir 
suprasdamas, kad tam reikalui sutvarkyti buvo nepadoru laukti iki 
vėlyvos nakties, jis paskambino Maikui į Los Andželą. 

Laukė, kol telefonas suskambės penkis kartus; tada pasigirdo 
mieguistas sutrikęs bičiulio balsas, ir Nojus pajuto tikrą pasitenki- 
nimą. 

— Sveikas. Prikėliau? 

— K3? Nojau? Kur tu? 

— San Franciske. Pamiršai? 

— A? Ne...lyg ir ne. Nojau, dabar antra valanda nakties. 

— Nejuokauji? — Nojus kilstelėjo antakius, išgirdęs kiek 
prislopintą kitą balsą — neabejotinai moterišką. — Maikai, pas 
tave — moteris? 

— Gal. Kodėl klausi? 

— Sveikinu. Blondinė iš klubo? 

— Aa... mhmmm. 

— Na, gerai, gerai, gal ir ne laikas apie tai. Kitą savaitę būsiu 
išvykęs. Nenorėjau skambinti tėvams ir jų žadinti, o ryte būsiu vel- 
niškai užsiėmęs. 

— Aha, bet man skambinti ir žadinti gražu? 

— Žinoma. Beje, jei jau abu nemiegate, galite pradėti antrą 
raundą. Nepamiršk vėliau man padėkoti. 

— Pabučiuok man į subinę. 

— Štai koks tavo dėkingumas. Kadangi tau labai patinka 
skambinėti mano mamai, tai pasuk jai rytoj ir pasakyk, kad aš kelyje. 

Pasigirdo kažkoks šlamesys, ir Nojus suprato, kad Maikas jau 
visai išsibudino ir sėdasi lovoje. 

— Klausyk, aš tik pamaniau, kad tau reikia šiek tiek... 

— Kad reikia įsikišti į mano gyvenimą... Maikai, liaukis kram- 
tyti lūpą, — švelniai pratarė Nojus puikiai žinodamas, ką daro jo 
bičiulis, kai susinervina. — Nelabai pykstu, bet vis tiek manau, kad 
esi man skolingas. Todėl paskambink mamai ir pasirūpink mano 
gėlėmis, kol būsiu išvykęs. 

— Galiu pasirūpinti. Klausyk, duok man numerį, kuriuo ga- 
lėčiau... oi. 

Išgirdęs tylų moters juoką, Nojus vėl pakėlė antakį. 

— Vėliau. Nenoriu su tavimi ir blondine užsiiminėti telefoni- 
niu seksu. Jeigu mano gėlės numirs, išspardysiu tau subinę. 

Vietoje atsakymo — gilus įkvėpimas, šiurenimas ir šnabždesys. 
Užvertęs akis Nojus išjungė telefoną ir griausmingai nusikvatojo. 

Baisu, pamanė sau ir pasitrynė rankomis veidą. Dabar mintyse 
dvi sekso scenos. Jis nutarė palįsti po šaltu dušu ir eiti miegoti. 


M 


MISKAS 


Ženk į užkerėtą mišką, 
Jei drįsti. 


— “Džordžas <Mereditas 


Septynioliktas skyrius 


Jis nustebo, kad taip gerai viską prisimena — taip smulkiai, ryškiai. 
Privažiavęs staigius posūkius, Nojus pajuto augantį nerimą, išniręs 
iš tankių miškų, išmargintų plikais akmenimis, ir žvilgsniu užkliu- 
dęs stulbinamai mėlyną dangų, ištapytą akinamai baltomis kalnų 
viršūnėmis, išgirdo besidaužančią širdį. 

Taip, tiesa, kartą jis šiuo keliu jau važiavo, bet tada jam buvo 
vos aštuoniolika, ir važiavo tik vieną kartą. Juk neturėtų jaustis taip, 
tarsi po ilgos kelionės vyktų namo, tarsi bustų iš sapno. 

Nojus prisiminė, kad tada buvo vasara, kalnai švietė sniego vir- 
šūnėmis, bet jų šlaitai žaliavo nutūpti pušų ir kėnių, todėl atrodė 
trykštantys gyvybe, panašūs į augančius milžinus, o ne į virš slėnių 
stūksančius šaltus ir didingus karaliūnus. 

Jis daug skaitė, žiūrėjo nuotraukas, lankstinukus, vartė kelionių 
vadovus, bet vis tiek buvo priblokštas šio vaizdo, — tokio ryškaus, 
įspūdingo, tylaus miško ir neįtikimai didingų kalnų viršūnių kon- 
trasto. 

Jis ir toliau kilo į kalną, nors jau senokai buvo pravažiavęs „Del- 
tos“ stovyklavietės kelią. Nojus turėjo laiko, ištisas valandas, o kada 
panorės, nusileis į lygumas, į drėgną atogrąžų mišką ir imsis darbo. 

Ir vėl galimybė rinktis. Galima sustoti, išlipti iš automobilio, 
pastovėti ir pažiūrėti. Oras buvo šaltas, grynas. Iš burnos kamuoliais 

virto garai, o įkvepiant gerklę raižė aštrūs peiliukai. Nojui atrodė, 
kad prieš jį plyti visas pasaulis — laukai ir slėniai, kalnai ir miškai, 
šviesus upės kaspinas ir žvilgantis ežeras. 

Jis jautėsi vienas net tada, kai už nugaros praburzgė automo- 
bilis. Nojus nesuprato, ar džiaugiasi šiuo atskirties jausmu, ar tas 
jausmas kelia nerimą, jis tik stovėjo, leisdamas vėjui plaikstyti švar- 
ko skvernus ir smelktis po drabužiais vėsinant visą kūną, ir žiūrėjo 
į begalinį mėlyną dangų ir į baltas kalnų smailes jo fone, panašias į 
graviūras stikle. 

Nojus svarstė, ar tik ne čia prieš daugelį metų buvo sustojęs, 
kai važiavo su tėvais, ar tik ne čia kartu su mama studijavo kelionių 
vadovą. 

Olimpiko kalnų grandinė. Kad ir kokie dideli ir galingi jie at- 
rodytų žvelgiant iš šios vietos, Nojus žinojo, kad nusileidus žemiau, 
miškuose, kuriuose karaliauja milžiniški medžiai, jų tiesiog nėra. 
Gali eiti ir eiti smelkdamasis pro miško prieblandą, gali kopti į kal- 
vas ridendamas akmenis, o kalnų nematyti. Paskui pasuksi į šoną, 
užlipsi ant kalvelės, ir jie staiga pasirodys — ilgiausia grandinė už- 
ims kvapą ir atrodys, kad kalnai tave užklupo pritykoję iš kitos pusės. 

Nojus dar kartą nužvelgė didingą peizažą, grįžo į automobilį ir 
tuo pačiu vingriu keliu pasuko atgal. 

Dabar visur aplink buvo medžiai. Visai kitas pasaulis. 

Kelionė atgal truko kiek ilgiau nei valandą, bet Nojui vis tiek 
pavyko atvažiuoti į stovyklavietę dar prieš trečią. Jis važiavo tuo 
pačiu nelygiu keliuku, iš tolo žvalgydamasis į akmenis ir rąstus, į 
pasakų namelius primenančias stogų linijas, tviskančius verandos 
langus. 

Nojus jau buvo sau besakąs, kad ir čia niekas nepasikeitė, bet 
paskui tarp medžių išvydo kažkokį statinį. Namelis buvo tokio pat 
stiliaus ir pastatytas iš tokių pačių medžiagų, kaip ir didžioji trobelė, 
tik daug mažesnis ir ne toks išblukęs. 

Medinė iškaba virš dvivėrių durų skelbė: DELTOS GAMTININ- 

KŲ CENTRAS. Prie namelio buvo galima prieiti nuo laukymės vedan- 
čiu takeliu ir taku, bėgančiu nuo trobelės. Aplink namelį niekieno 
netrukdomi vešėjo paparčiai ir lauko gėlės, tačiau įgudusi sodininko 
akis pastebėjo, kad čia neapsieita ir be žmogaus rankų. 

Tai Olivijos rankos, pamanė Nojus, pajutęs užplūdusią šilumą 
ir netikėtai ištikusį pasididžiavimą. 

Net nekyla abejonių, kad augalai sodinti žmogaus, bet viskas 
sutvarkyta taip, kad atrodytų, jog jie čia tarpsta taip pat natūraliai 
kaip medžiai. 

Nojus pastatė automobilį ir iškart pamatė — aikštelėje buvo 
tikrai nemažai kitų mašinų. Ir čia šilčiau nei kalnuose. Taip šilta, 
svarstė jis, kad prie įėjimo sustatytuose keraminiuose loveliuose ga- 
lėjo vešėti našlaitės ir raudonlapiai šalavijai. 

Nojus užsimetė ant pečių kuprinę, pasiėmė lagaminėlį ir jau 
rakino automobilio dureles, kai iš už trobelės pasirodė šuo ir jam 
nusišypsojo. 

Taip, Nojus negalėjo sugalvoti kitokio žodžio šuns išraiškai 
apibūdinti — liežuvis nukaręs, snukis prašieptas, sodriai rudos akys 
švyti pačiu tikriausiu džiaugsmu. 

— Sveikas, bičiuli. 

Šiuos žodžius supratęs kaip nuoširdų kvietimą, gelsvas labra- 
doras pasileido per pievelę ir pribėgęs prie Nojaus klestelėjo jam 
prie kojų ir pakėlė leteną. 

— A, tai tu būsi pasitinkančiųjų komiteto narys, drauguži? — 
Nojus mandagiai paspaudė jam leteną ir pakreipė galvą. — O gal 
reikėtų sakyti „narė“? Ar tik nebūsi Širlė, ką? 

Išgirdęs vardą šuo džiugiai viauktelėjo ir pasileido durų link, 
tarsi kviesdamas Nojų eiti paskui. 

Pradžiugęs Nojus kiek nusivylė pamatęs, kad šuo neseka pas- 
kui jį vidun. 

Vestibiulyje nedaug kas buvo pasikeitę. Nojaus manymu, pa- 
keisti keli baldai, sienos perdažytos švelnia geltona spalva. Čia vis- 

kas dvelkė svetingumu, užtikrinančiu jaukų komfortą, ir atrodė, kad 
tokia ramybė tvyro jau šimtą metų. 

Nojus buvo užregistruotas greitai ir maloniai; patikinęs admi- 
nistratorių, kad daiktus nusineš pats, pasiėmė krepšius, pluoštelį 
informacinių lankstinukų, raktus ir užlipo iš didžiojo vestibiulio 
vedančiais laiptais, paskui kiek paėjęs koridoriumi, pasuko į dešinę. 

Kelių kambarių numerį jis užsisakė iš įpratimo, nes jam patiko 
dirbti atskirame kambaryje. Šie kambariai buvo mažesni už tuos, 
kuriuose buvo apsistojęs su tėvais, bet tikrai ne per maži. 

Čia buvo nedidelė sofa, mažas, bet tvirtas rašomasis stalas, sta- 
lelis su paskleistais lankstinukais ir leidiniais apie šias apylinkes; pa- 
veikslai — vietinius augalus vaizduojančios akvarelės — geresni nei 
vidutiniai, o telefoną bus galima patogiai prijungti prie kompiuterio 
modemo. 

Nojus pažvelgė pro langą ir liko patenkintas, kad kambarių 
langai žiūri į priešingą pusę nei yra automobilių stovėjimo aikštelė. 
Jis numetė lagaminėlį ant patalynei laikyti skirtos dėžės, stovinčios 
prie išblukusio aukso spalvos medinės lovos, ir jį pradarė. Pradėda- 
mas dėlioti daiktus, išėmė skutimosi reikmenis ir juos padėjo ant 
siauros lentynėlės, pakabintos virš baltos kriauklės vonioje. 

Nojus svarstė, ar nevertėtų palįsti po dušu, nes prie vairo pra- 
sėdėjo nuo šeštos ryto, paskui būtų galima išlenkti bokalą alaus pir- 
mame aukšte esančiame bare. Kiek padvejojęs, nutarė pirma nusi- 
prausti, o paskui įgyvendinti antrąjį sumanymą. 

Jis nusivilko drabužius ir numetė čia pat ant grindų, paskui 
sukiojo dušo rankenėles, kol ištryško stipri karšta vandens čiurkšlė. 
Žengęs po dušu jis net sušuko iš malonumo. 

Puikus sumanymas, Breidi, — galvojo Nojus, vandens srove- 
lėms masažuojant pakaušį. Kai išgers alaus, pavaikštinės, pasigrožės 
apylinkėmis. Jis norėjo pajusti šeimininkų dvasią, pasiklausyti, ką 
apie juos kalba darbuotojai ir svečiai, kad suprastų, kurį iš jų būtų 
geriausia kalbinti pirmą. 

Nojus norėjo nueiti į gamtininkų centrą ir susirasti Oliviją. Jis 
tik į ją pažiūrėtų, ir viskas. 

Nutarė taip ir padaryti rytoj rytą, kai tik kiek apsipras ir gerai 
išsimiegos. 

Nojus nusišluostė, užsimovė džinsus. Jis svarstė, ar nevertėtų 
išsikrauti iš krepšių ir kitų drabužių, bet galiausiai išsitraukė tik 
marškinius; tada ir išgirdo kažką trankiai beldžiant į duris. 

Nojus čiupo marškinius ir eidamas prie durų juos užsimetė. 

Jis akimirksniu ją pažino. Vėliau jis svarstys, kodėl pažino iš- 
kart, kodėl užplūdo tokios stiprios emocijos. Ji tikrai pasikeitė. 

Jos veidas buvo liesesnis, bruožai aštresni, lūpos griežtesnės, 
nors vis dar putlios ir nedažytos, kaip devyniolikmetės; vis dėlto 
Nojus suprato, kad šios lūpos jau nėra tokios nekaltos. 

Tai suvokęs pajuto nemalonų apmaudą ir gailestį. 

Jeigu jo nebūtų apėmęs toks absurdiškai svaigus netikėtas pasi- 
tenkinimas, gal ir būtų pastebėjęs, kad šios lūpos svetingai nesišypso. 

Jos plaukai dabar buvo tamsesni; Nojui tokia plaukų spalva 
priminė karamelę, kuria Maiko mama per Heloviną aplieja obuo- 
lius. Olivija buvo nusirėžusi plaukus — nusirėžusi visus nuostabius 
žvilgančius plaukus. Ir vis dėlto taip jai dar labiau tiko. Nojaus ma- 
nymu, kita moteris su tokia šukuosena ir styrančiais kirpčiukais 
atrodytų kaip elfė, tačiau ši aukšta ir atletiška tarpduryje stovinti 
mergina visai nebuvo panaši į fėją. 

Ji kvepėjo mišku ir rankose laikė keraminį dubenį su šviežiais 
vaisiais. 

Nojus pajuto, kaip jo veidą iškreipė kvaila šypsenėlė; jis nesu- 
metė nieko geresnio ir tepasakė „labas“. 

— Sveikinimai atvykus į „Deltos“ poilsiavietę. 

Olivija padavė jam dubenį taip trinktelėdama indu į paširdžius, 
kad Nojus net aiktelėjo. 

— Oi, dėkoju. 

Žengusi platų žingsnį ji akimirksniu atsidūrė kambaryje, ir 

Nojus instinktyviai žengė atatupstas. Olivijai uždarius duris, Nojus 
pakėlė antakius. 

— Ar prie vaisių priklauso ir moteris? Kalifornijoje vargu ar 
gautum moterų už dyką. 

— Turėjai kiaulės akis pas mus įsigauti štai tokiu būdu. 

Taigi taigi, tarė sau Nojus; susitikimas neprimena bičiuliško 
susitaikymo. 

— Tu absoliučiai teisi. Nesuprantu, ką sau galvojau, iš anksto 
skambindamas ir užsisakydamas kambarius. 

Jis padėjo dubenį ir atsargiai perbraukė ranka per pilvą. — 
Klausyk, kodėl mums minutėlę ne... 

— Duosiu tau minutėlę, — Olivija įbedė Nojui į krūtinę pirš- 
tą. — Duosiu tau minutėlę, kuriai praėjus turėsi nešti subinę į Los 
Andželą. Neturi teisės štai taip čia atvykti. 

— Aišku, kad turiu tokią teisę. Juk čia viešbutis, — Nojus pa- 
kėlė ranką. — Tik netrenk man dar kartą, gerai? 

— Juk liepiau laikytis nuo manęs kuo toliau. 

— Po velnių, tą ir dariau. — Olivijos akys grėsmingai žybte- 
lėjo, tada ir Nojus prisimerkė. — Tik netrenk man dar kartą, Live. 
Tikrai. Aš jau sotus moterų skriaudų. Dabar galime susėsti ir pa- 
sikalbėti kaip du protingi suaugę Žmonės, nors galime toliau taip 
stovėti ir kandžiotis. 

— Neturiu apie ką su tavimi kalbėtis. Sakau tau nešdintis ir 
palikti mus ramybėje. 

— Nieko nebus. — Mėgindamas laimėti jos palankumą kito- 
kiais būdais, Nojus prisėdo, paėmė iš dubens obuolį ir kąsdamas jį 
ištiesė kojas. — Olivija, aš niekur nevažiuosiu. Vis dėlto galėtum su 
manimi pasikalbėti. 

— Turiu teisę į privatumą. 

— Aišku, kad turi. Čia ir slypi visas grožis. Nepasakok nieko, 
ko nenori. — Jis vėl atsikando obuolio, paskui mostelėjo ranka. — 
Galime pradėti nuo paprastų dalykų, pavyzdžiui, ką veikei pastarąjį 
pustuzinį metų. 

Kvailas pasipūtęs kalės vaikas, pamanė Olivija ir apsigręžusi 
ketino eiti. Jai labai nepatiko, kad jis atrodė visai toks pats — saulės 
išbalinti, vėjo sutaršyti plaukai, putlios lūpos, žavūs skruostų įlinkiai 
ir iškilumai. 

— Jeigu būtum nors perpus toks, koks yra tavo tėvas, gerbtum 
mano motinos atminimą. 

Mažytis spygliukas pataikė tiesiai ten, kur reikia — skaudžiai 
smigo Nojui į širdį. Jis apžiūrinėjo obuolį sukiodamas jį rankose, ko! 
buvo tikras, kad įstengs kalbėti ramiai. 

— Kadaise mane jau įvertinai pagal mano tėvo gerumo ska- 
lę, — Nojus pakėlė akis; jo žvilgsnis buvo sunkus kaip granitas. — 
Nebedaryk to. 

Olivija sugniaužė kišenėse kumščius ir metė per petį rūstų 
žvilgsnį. 

— Bet tau nerūpi, ką apie tave manau. 

— Tu nežinai, kas man rūpi. 

— Pinigai. Už tą knygą tau bus dosniai sumokėta, tiesa? O 
paskui galėsi lakstyti po visokius pokalbių šou, pliaukšti apie save ir 
apie savo vertingas įžvalgas, kaip mano tėvas paskerdė motiną. 

— Nejau tu nenori sužinoti, kodėl taip nutiko? — tyliai pa- 
klausė Nojus, žiūrėdamas į nuostabias Olivijos akis, kuriose atsi- 
spindėjo įtūžis, paskui kančia, o paskui — vėl įtūžis. 

— Žinau kodėl, bet tai nieko nekeičia. Išeik, Nojau. Grįžk 
namo ir rašyk apie kieno nors kito tragediją. 

— Live, — šūktelėjo Nojus, jai pasukus durų link. — Aš neiš- 
važiuosiu. Šįkart tikrai ne. 

Ji nesustojo, neatsigręžė, tik taip trenkė durimis, kad net sudre- 
bėjo ant sienų kabantys paveikslai. Nojus išmetė obuolį į orą. 

— Taigi... buvo malonu, — sumurmėjo panosėje ir nutarė, kad 
dabar jis daugiau nei nusipelnęs alaus. 

Olivija nusileido šoniniais laiptais, nenorėdama eiti per vestibiulį, 
kuriame, aišku, bus žmonių. Ji perėjo virtuvę ir išgirdusi kažką krei- 
piantis į ją vardu tik papurtė galvą. Jai būtinai reikėjo išeiti, pabėgti, 
kad nuslūgtų didžiulis krūtinę prislėgęs sunkumas, kad ausyse nu- 
tiltų klaikus ūžesys. 

Ji turėjo labai stengtis, kad nepultų bėgti, nepasiduotų atsliū- 
kinusiai panikai. Olivija skubėjo į mišką, kur tanku ir drėgna. Ji vos 
gaudė kvapą, rodėsi, tuoj ims virpėti keliai. Šito nebuvo galima leisti. 

Nuėjusi ganėtinai toli — ten, kur nebesitikėjo sutikti Žygei- 
vių — atsisėdo ant samanų ir ėmė linguoti. 

Kaip kvaila. Prispaudusi prie kelių kaktą ji pagalvojo, kad el- 
gėsi kvailai. Olivija žinojo jį atvyksiant. Džeimė sakė, kad Nojus at- 
važiuos, pasakojo apie jo ketinimus. Džeimė jai sakė apsisprendusi 
bendradarbiauti jam rašant knygą. 

Tasai pokalbis tarp jų išprovokavo pirmą rimtą barnį; kito to- 
kio Olivija neprisiminė. 

Nojus Breidis ir jo knyga jau kurstė nesutarimus jos šeimoje. 

Tačiau ji pasirengė dar kartą su juo susitikti. Ištverti tą susiti- 
kimą. Ji jau nebe toji naivi jautri mergaitė, tada taip kvailai jį įsimy- 
lėjusi. 

Kai Nojus pravėrė duris ir jai nusišypsojo, ji nesitikėjo tokių 
jausmų antplūdžio. Per šešerius metus jis visiškai nepasikeitė. Oli- 
vija nemanė, kad vėl suskaus širdį — juk taip ilgai ir taip sunkiai ją 
gydėsi. 

Pyktis geriau nei skausmas. 

Ir vis dėlto jai sunkiai sekėsi su viskuo susidoroti. 

Ji išsiaiškino, kada jis ketina atvykti. Olivija buvo sau pažadė- 
jusi: atėjus tai dienai, kai jis užsiregistruos, ji nueis į Nojaus kambarį 
su juo pasikalbėti, asmeniškai padiskutuoti. Bus rami, paaiškins vi- 
sus nesutikimo bendradarbiauti motyvus. 

Kad ir kaip ten būtų, Nojus — Frenko Breidžio sūnus. O Fren- 


kas buvo vienas iš žmonių, kuriais ji besąlygiškai pasitikėjo. 

Ji pasistengė, kad pati galėtų nunešti dubenį su vaisiais, tiksliai 
suplanavo, ką ir kaip sakys. 

Sveikas vėl atvykęs į „Deltą“, Nojau. Miela tave matyti. Gal galiu 
užeiti minutėlei? 

Išmintingai, ramiai, racionaliai... Tačiau vos ji pasuko kamba- 
rio link, atsliūkino baimė; Olivija stvėrėsi pykčio tarsi ginklo. 

Ir tada Nojus atidarė duris ir jai nusišypsojo. Nusišypsojo ne;- 
tikimai meiliai, galvojo Olivija pakreipusi galvą ir skruostu priglu- 
dusi prie kelių. Tarsi niekada nebūtų buvę išdavystės ir melo. 

Jis buvo toks patenkintas ir toks patrauklus — tamsūs plaukai 
šlapi po maudynių duše, samanų žalumo akys švyti džiaugsmu; vie- 
ną absurdišką akimirką Olivijai taip pat norėjosi nusišypsoti. 

Todėl ji ir puolė. O kaip dar galėjo elgtis? — svarstė dabar. 
Užuot jį įkalbėjusi ar įbauginusi, atgrasiusi nuo sumanytos knygos, 
ji įtikino Nojų likti čia ir dabar jau tikrai nieku gyvu nesitraukti. 

Ji norėjo, kad visi paliktų ją ramybėje. Ji norėjo apginti savo 
pasaulį, norėjo, kad tame pasaulyje liktų viena. 

Kodėl Semas Taneris susirado Nojų? Ne. Įpykusi ji stipriai už- 
merkė akis. Nenorėjo apie jį galvoti. Nieko nenorėjo žinoti. Ji viską 
saugiai paslėpė, kaip kad jos močiutė visus atsiminimus suslapstė 
skryniose ir nunešė jas į palėpę. 

Viskam baigti prireikė daugelio metų — begalės slaptų apsi- 
lankymų palėpėje, naktimis sapnuojamų košmarų, ilgų, skausmingų 
bet kokios informacijos apie tėvus paieškų ir kaltės jausmo. 

Ir kai tik ji surado viską, ką apskritai buvo galima rasti, paslėpė 
ir stengėsi galvoti apie dabartį ir ateitį, o ne apie praeitį. Dirbda- 
ma mėgstamą darbą Olivija rado dvasios ramybę ir savo gyvenimo 
kelią. 

Dabar tokiam gyvenimui iškilo grėsmė, nes iš kalėjimo bus pa- 
leistas Semas Taneris, o Nojus Breidis rašo knygą. Šių faktų Olivija 
negalėjo ignoruoti. 

Ji pažvelgė į taku bėgančią labradorę. Šunytė taip šokinėjo kiš- 

dama drėgną snukutį ir laižydama šeimininkę, kad Olivijai įtampa 
nuslūgo, užleisdama vietą juokui. 

— Visada galiu tavimi pasitikėti, tiesa? — prieš atsistodama ji 
pakasė Širlei sprandą. — Eime namo, drauguže. Eime namo, pasi- 
nervinsime vėliau. 


Maistas buvo puikus. Nojus pagyrė Makbraidų trobelės virtuvę iš- 
kart po to, kai sušveitė dvejus savitarnos pusryčius. Virtuvės perso- 
nalas bičiuliškas, malonus ir neįkyriai paslaugus. 

Nojaus lova irgi patogi; jeigu tik būtų atitinkamai nusiteikęs, 
būtų galėjęs ką nors pasirinkti iš tikrai ilgo filmų sąrašo. 

Užuot žiūrėjęs filmus, Nojus dirbo ir dabar jautėsi nusipelnęs 
padykinėti. 

Tik bėda, svarstė jis žvelgdamas pro valgomojo langą į mo- 
notoniškai teškenančius lietaus lašus, oras ne toks geras kaip čia 
tiekiamas maistas. 

Antra vertus, lankstinukuose buvo parašyta, kad pavasariai 
šiuose kraštuose lietingi. Nepasakytum, jog dėl lietaus peizažas 
tampa ne toks vaizdingas. Nors čia visai nepanašu į saulės maudo- 
mą Kalifornijos pakrantę, pilki šešėliai, žali atspalviai ir varvanti lie- 
taus siena kažkuo nepaprastai traukia. Nojus nepanoro vilktis liet- 
palčio ir leistis į žygį, tačiau iš jaukios ir šiltos trobelės buvo malonu 
stebėti, kas dedasi lauke. 

Jis jau naudojosi sveikuolių klubo paslaugomis ir matė, kad po 
paskutinio jo apsilankymo klubas buvo išplėstas ir modernizuotas. 
Dabar čia atsirado uždaras baseinas; Nojus svarstė, gal vertėtų pa- 
plaukioti, bet paskui šios minties atsisakė. Jis nesitikėjo būti vienas 
visame baseine, o aplink besitaškančios ir šūkaujančios šeimos jo 
visai neviliojo. 

Galėjo pasinaudoti masažistų paslaugomis ar trobelėje esančia 
biblioteka; praėjusį vakarą ten lankėsi ir įsitikino — biblioteka gausi 
ir lankytojai ten visada laukiami. 

Arba jis galėjo įgyvendinti tai, dėl ko čia ir atvažiavo — pa- 
šniukštinėti. 

Galėtų pasigauti Oliviją ir vėl su ja pasibarti. 

Išgirdęs garsų vyrišką juoką Nojus atsigręžė ir prisimerkęs įsi- 
žiūrėjo. Vyriškis vilkėjo languotais flaneliniais marškiniais, mūvėjo 
darbinėmis kelnėmis. Jo plaukai buvo vešlūs, sidabriškai žili, o kai 
ėjo per valgomąjį, juose atsispindėjo lempų šviesa; vyriškis vis su- 
stodavo prie stalelių, už kurių sėdintys žmonės, kaip ir pats Nojus, 
gurkšnojo po paskutinį puodelį kavos. 

Vyriškio antakiai buvo įžūliai juodi; nors Nojus neįžiūrėjo akių 
spalvos, manė, kad jos bus išskirtinai gražaus rusvo aukso atspalvio. 
Jis buvo neįtikimai tvirtai sudėtas ir raumeningas; matėsi, kad šis 
pagyvenęs žmogus daug dirba lauke. 

Robas Makbraidas, pamanė Nojus ir nusprendė, kad sėdėda- 
mas su kavos puodeliu ir žiūrėdamas, kaip lyja, jis puikiai praleis 
rytą. 

Nojus atsilošė laukdamas savo eilės. 

Ilgai netrukęs Robas apėjo visus staliukus ir šyptelėjęs sustojo 
prie Nojaus stalelio. 

— Nuostabi diena, tiesa? 

— Antims — taip, — atsakė Nojus, pateisindamas Robo lū- 
kesčius ir sulaukdamas atlygio — griausmingo šeimininko juoko. 

— Šiuose kraštuose be lietaus mes tiesiog negalime būti savi- 
mi. Tikiuosi, viešnagė jums patiks. 

— Neabejoju. Čia labai gražu. Po paskutinio mano apsilanky- 
mo šis tas pasikeitė, bet atmosfera liko tokia pati. 

— Vadinasi, jau esate čia buvęs. 

— Labai seniai, — Nojus ištiesė ranką. — Pone Makbraidai, 
aš — Nojus Breidis. 

— Sveikas sugrįžęs. 

Nojus atidžiai žiūrėjo, bet Robo akyse nepamatė jokių atpaži- 
nimo ženklų. 

— Dėkoju. Čia lankiausi su tėvais, maždaug prieš dvylika 
metų. Su Frenku ir Selija Breidžiais. 

— Visada džiaugiamės sulaukę kitos kartos žmonių... — dabar 
jis pažino Nojų; akis užliejo tylus sielvartas. — Frenkas Breidis? 
Tavo tėvas? 

— Taip. 

Robas žvelgė pro langą į lietų. 

— Seniai bemąsčiau apie šį vardą, labai seniai... 

— Pone Makbraidai, jeigu prisėstumėte, papasakočiau, kodėl 
esu čia. 

Robas vėl atsigręžė ir pažvelgė Nojui į akis. 

— Turbūt taip bus geriausia. Heile? — jis šūktelėjo padavėjai, 
tvarkančiai gretimą stalelį. — Gal galėtum atnešti kavos? 

Jis atsisėdo ir pasidėjo ant stalo ilgas liesas rankas. Nojus pa- 
manė, kad rankos tikrai išduoda amžių, nors Robo veide metų vi- 
sai nesimatė. Vis tiek kuri nors kūno vieta būna paženklinta laiko, 
mąstė Nojus. 

— Ar tėvukas laikosi gerai? 

— Taip, gerai. Neseniai išėjo į pensiją, varė mamą iš proto, bet 
paskui susirado tinkamą užsiėmimą ir dingo jai iš akių. 

Robas palinksėjo džiaugdamasis, kad Nojus leidžiasi į kalbas. 
Robui atrodė, kad vyriokas labai malonus. 

— Be darbo vyrai greitai susensta. Aš jaučiuosi jaunas, nes 
turiu trobelę, stovyklavietę, nuolat atvykstančius ir išvažiuojančius 
žmones. Dabar turiu vadybininkų, tvarkančių kasdienius reikalus, 
bet ir aš pridedu ranką. 

— Tokia poilsiaviete reikia didžiuotis. Vos įžengęs pro duris 
pasijutau kaip namie. 

Na, jei neminėsime nereikšmingo incidento su jūsų anūke, 
pamanė sau Nojus, bet nusprendė, kad būtų nemandagu apie tai 
užsiminti. 


— Įpilsiu dar, pone Breidi, — pasakė Heilė ir Robui įpylė kavos. 

— Ar tu irgi dirbi policijoj kaip tėvas? — paklausė Robas. 

— Ne. Aš — rašytojas. 

— Tikrai? — Robo veidas nušvito. — Išties šaunu. Kokias 
knygas rašai? 

— Negrožines. Rašau apie tikrus nusikaltimus. — Nojus laukė 
smūgio matydamas, kaip keičiasi Robo veidas. — Rašau knygą apie 
tai, kas nutiko jūsų dukrai. 

Robas pakėlė puodelį ir iš lėto siurbtelėjo. Kai prabilo, balse 
pasigirdo ne pyktis, bet nuovargis. 

— Praėjo daugiau nei dvidešimt metų. Nejau dar ne viskas 
pasakyta? 

— Manau, ne viskas. Mane nuo vaikystės domina, kas tada 
nutiko. Mano tėvas buvo susijęs su ta byla, tas nusikaltimas jį labai 
paveikė, todėl ir aš neišvengiau poveikio. 

Nojus nutilo, pasvėrė visus savo žodžius ir nutarė kalbėti at- 
virai. 

— Manau, tam tikra prasme visada norėjau parašyti apie tai 
knygą. Nežinau, iš kur kilo tokia mintis, bet žinojau — kai tik ateis 
laikas, būtinai parašysiu. Laikas atėjo prieš kelias savaites, kai mane 
susirado Semas Taneris. 

— Taneris. Kodėl jis jai neleidžia ilsėtis? 

— Jis nori papasakoti savąją istoriją. 

— Ir tu manai, kad jis tau papasakos tiesą? — Robo balse tarsi 
ledas sutraškėjo kartėlis. — Manai, žmogus, nužudęs mano dukrą, 
supjaustęs ją gabalais, geba sakyti tiesą? 

— Nežinau, bet galiu jus patikinti, kad aš moku atskirti tiesą 
nuo melo. Ši knyga nebus Tanerio, tai nebus mano ranka popieriuje 
išdėstytas Tanerio požiūris. Ketinu pasikalbėti su visais, kas tik buvo 
su tuo įvykiu susiję ar kaip nors jo paveikti. Jau pradėjau kalbėtis. 
Todėl čia ir atvažiavau, pone Makbraidai, noriu suprasti jūsų požiū- 
rį ir jį pateikti knygoje. 


— Džiulė buvo vienas iš ryškiausių mano gyvenimo šviesulių, 

o jis tą šviesulį užgesino. Jis paėmė jos meilę, pavertė ją ginklu ir tuo 
ginklu ją sunaikino. Koks dar galėtų būti mano požiūris? 

— Jūs ją pažinojote kaip niekas kitas. Juos abu pažinojote ge- 
riau nei bet kas kitas. Štai kas svarbiausia. 

Robas kilstelėjo rankas ir delnais pasitrynė skruostus. 

— Nojau, ar bent nutuoki, kiek kartų mes buvome kalbinami 
per tuos dvejus metus po Džiulės mirties? Kiek iš mūsų buvo prašo- 
ma interviu, leidimų rašyti knygas, kurti filmus, televizijos laidas?.. 

— Įsivaizduoju. Kiek žinau, jūs atmesdavote visus pasiūlymus. 

— Visus, — sutiko Robas. — Mums buvo žadamos neįtikimai 
didelės pinigų sumos, mums buvo žadama ir grasinama. Bet mes vi- 
sada atsakydavome neigiamai. Kodėl manai, kad po tiek daug metų 
tau pasakysiu „taip“? 

— Todėl, kad aš jums nesiūlysiu pinigų, negrasinsiu, tik paža- 
dėsiu vieną dalyką — išklosiu visą tiesą ir ją atskleisdamas padarysiu 
gera jūsų dukrai. 

— Gal ir taip, — po minutėlės pratarė Robas. — Tikiu, kad 
stengsiesi. Bet Džiulės nebėra, Nojau, o aš turiu galvoti ir apie liku- 
sius šeimos narius. 

— Nejau jiems būtų geriau, jei ši knyga būtų parašyta jiems 
neprisidėjus? 

— Nežinau. Žaizda jau nebekraujuoja, bet kartkartėmis dar 
paskauda. Būdavo akimirkų, kai norėdavosi išsisakyti, bet jos jau 
praėjo. — Robas giliai atsiduso. — Prisipažįstu, širdies kertelėje ne- 
noriu, kad ji būtų užmiršta. Nenoriu, kad būtų užmiršta tai, kas jai 
nutiko. 

— O aš nepamiršau, — Nojus luktelėjo, ko! sutiks Robo žvilgs- 


nį. — Pasakykite, ką reikėtų prisiminti. 


Aštuonioliktas skyrius 


Gamtininkų centras buvo Olivijos kūdikis — jos sumanytas, jos su- 
projektuotas, jos Šventasis Gralis tiesiogine prasme. 

Ji pareikalavo iš motinos paveldėtų pinigų ir būdama dvide- 
šimt vienerių, rankose turėdama diplomą, pasinaudojo savo sąskaita 
ir pasistatė svajonę. 

Olivija tame centre rūpinosi viskuo — nuo mūrijamų akmenų 
iki kėdžių mažame teatre, kuriame lankytojai gali pažiūrėti trum- 
pa dokumentinį filmą apie vietinių apylinkių florą ir fauną. Ji pati 
parinko kiekvieną kadrą ir įgarsinantį balsą, pati samdė darbuoto- 
jus, prieš tai pasikalbėjusi, užsakė tiksliai pagal mastelį pagamintą 
Kvinolto slėnio ir atogrąžų miško modelį, dažnai dirbdavo centro 
organizuojamų žygių vadove. 

Prabėgus metams po to, kai centras atvėrė duris lankytojams, 
Olivija jautėsi tokia patenkinta, kokia dar niekada nebuvo. 

Ji neketino leisti Nojui Breidžiui sužlugdyti šio taip kruopščiai 
auginto pasitenkinimo. 

Neįstengdama visa širdimi įsijausti į dirbamą darbą, Olivija 
tęsė ekskursiją po stogu ir mažam lankytojų būreliui pasakojo apie 
šių kraštų žinduolius. 

— Ruzvelto, arba Olimpiko, briedis yra didžiausias iš vapi- 
čių. Didžiulės Ruzvelto briedžių bandos ganosi visame Olimpiko 

pusiasalyje. Kad šios apylinkės tapo saugomos, turime būti dėkingi 
būtent šiems gyvūnams, nes norėdamas išsaugoti jų gyvenamąsias 
vietas ir vasarines ganyklas prezidentas Teodoras Ruzveltas pasku- 
tinėmis savo valdymo dienomis išleido įsaką dėl Olimpiko kalno 
paskelbimo nacionaliniu paminklu. 

Prasivėrus durims ji pakėlė akis ir akimirksniu pajuto, kad ner- 
vai nebeatlaikys. 

Nojus nežymiai linktelėjo, puse lūpų nusišypsojo ir pradėjo 
vaikštinėti po salytę, paskui save palikdamas šlapius pėdsakus. Mė- 
gindama likti išdidi, Olivija tęsė paskaitą — baigusi kalbėti apie 
briedžius, ji pasakojo apie juodauodegius elnius, paskui — apie 
kiaunes, bet paminėjusi Cas/or canadensis, bebrą, ji prisiminė upės 
krantą ir pašnekesį su Nojumi; tada davė ženklą vienai iš savo pa- 
galbininkių kalbėti toliau. 

Olivija norėjo apsigręžti, nueiti ir užsirakinti kabinete. Doku- 
mentų tvarkymas — visada tinkamas pasiteisinimas. Tačiau supra- 
to, kad toks poelgis bylotų apie jos bailumą. Dar blogiau — ji ir pati 
pasijustų esanti bailė. Taigi, užuot pabėgusi, Olivija atsistojo šalia 
Nojaus, kai šis susižavėjęs žiūrinėjo vieną iš padidintų skaidrių. 

— Vadinasi, čia kirstukas. 

— Kirstukas klajūnas, Sorex vagrans, šiose vietovėse gana pa- 
plitęs. Čia gyvena ir Traubridžo kirstukai, kaukėtieji ir tamsiagalviai 
kirstukai. Yra ir vandeninių kirstukų, šiaurinių vandeninių kirstukų 
ir kurminių kirstukų, nors kaukėtieji kirstukai itin reti. 

— O aš pažįstu tik pjūklines kirstukes, gyvenančias mieste. 

— Labai juokinga... 

— Suprantu, bet juk reikia nuo kažko pradėti. Live, nudirbai 
didelį darbą. Žinojau, kad taip ir bus. 

— Tikrai? Nemaniau, kad tada tau rūpėjo mano paistalai. 

— Man rūpėjo viskas, kas tik buvo susiję su tavimi. Viskas, 
Olivija. 

Ji užsisklendė nepalikdama nė plyšelio. 

— Aš ten negrįšiu. Nei dabar, nei niekada. 

— Puiku, tada likime čia. — Nojus vaikštinėjo apžiūrinėdamas 
ekspoziciją ir sustojo prie, jo manymu, itin bjauraus gyvio, pavadin- 
to vakariniu didžiausiu šikšnosparniu. — Gal norėtum man ką nors 
parodyti? 

— Tau nė velnio nerūpi gamtos mokslai, tai kam gaišti mu- 
dviejų laiką? 

— Atsiprašau, tu kalbi su žmogumi, užaugusiu skambant ban- 
ginių dainoms ir pelikanų sužadėtuvių giesmėms. Aš esu Greenpea- 
ce, Gamtos mylėtojų draugijos ir Pasaulinės laukinės gamtos globė- 
jų federacijos narys. Kasmet gaunu jų kalendorius. 

Kadangi Olivijai norėjosi nusišypsoti, ji atsiduso. 

— Kino salėje kas valandą rodomas pusvalandžio trukmės do- 
kumentinis filmukas. Po dešimties minučių prasidės kitas seansas; 
Įėjimas tau iš kairės, štai pro tas duris. 

— Kur kukurūzų spragėsiai? 

Kadangi dabar Olivija tikrai nusišypsojo, jai teko nusigręžti. 

— Neturiu laiko. 

— Turi. — Nojus sugriebė ją už parankės vildamasis, kad Oli- 
vijai šis gestas nepasirodys grėsmingas. — Juk nuo tavęs priklauso, 
ar esi užimta, ar gali kelias minutes sugaišti. 

— Neketinu su tavimi kalbėti apie savo šeimos reikalus. 

— Gerai, tada pakalbėkime apie ką nors kita. Kaip tau kilo 
mintis viską taip įrengti? Kalbu apie dizainą, — laisva ranka jis pla- 
čiai mostelėjo. — Juk čia rimtas reikalas, be to, šiame centre daug 
įdomiau ir smagiau nei daugelyje gamtininkų būstinių, po kurias 
mane tampydavo mama, kai dar neįstengiau priešintis. 

— Aš pati gamtininkė. Aš čia gyvenu. 

— Liaukis, Live, to nepakanka. Gal ir dizainą studijavai? 

— Ne, dizaino nestudijavau, tiesiog viską taip ir įsivaizdavau. 

— Taip, tau pasisekė. Čia niekas negalėtų atbaidyti mažų vaikų. 
Čia nė nekvepia mažųjų auklėjimu ir švietimu veblenant gergždžian- 

čiu balsu ar demonstruojant grafikus, galinčius tų vaikų tėvams įva- 
ryti migreną. Malonios spalvos, puikiai išplanuota erdvė. O kas čia? 

Nojus praėjo administratorės stalelį, ant kurio buvo tvarkingai 
sudėliotos knygos ir atvirukai, vaizduojantys apylinkes, ir žengė pro 
plačias duris. 

— Oho, kaip čia šaunu. — Vidury kambario, kur buvo ekspo- 
nuojami vietiniai augalai ir gyvūnai, buvo viso slėnio modelis. — 
Žvilgsnis iš paukščio skrydžio, — pratarė Nojus pasilenkdamas. — 
O mes štai čia. Trobelė, gamtininkų centras, — bakstelėjo pirštu į 
maketo gaubtą. — O štai kelias, kuriuo anąkart keliavome,; jis eina 
palei upę, tiesa? Čia net parodyta bebrų užtvanka. Bet juk tavo se- 
neliai turi namą, taip? Čia jo nematau. 

— Nes tai privatu. 

Nojus atsitiesė, ir jo akys pažvelgė tiesiai Olivijai į akis. 

— Live, ar ir tu gyveni po šiuo stikliniu gaubtu, kur niekas 
negali tavęs pasiekti? 

-— Gyvenu ten, kur noriu gyventi. 

— Mano knyga to nepakeistų, bet galbūt prasklaidytų šešėlius, 
vis dar gaubiančius tai, kas tąnakt įvyko. Man pasitaikė galimybė 
atskleisti tiesą, visą tiesą. Semas Taneris pirmą kartą po teismo pro- 
ceso nutarė kalbėti; prieš iškeliaudami mirštantys žmonės dažnai 
apsisprendžia pasilengvinti sąžinę. 

— Mirštantys? 

— Jam piktybinis auglys, — pradėjo pasakoti Nojus ir išsigan- 
do pamatęs, kad Olivija išbalo kaip drobė. — Atleisk. Maniau, žinai. 

Olivija tejautė gerklėje stringančių Žodžių aitrumą. 

— Nori pasakyti, kad jis miršta? 

— Jam smegenų vėžys. Gyventi liko keli mėnesiai. Einam, tau 
reikia prisėsti. 

Nojus paėmė jos ranką, bet Olivija ją ištraukė. 

— Neliesk manęs. 

Ji greitai apsigręžė ir žengė pro gretimas duris. 

Nojus būtų leidęs jai eiti, būtų paliepęs sau leisti, bet jos akyse 
jis vis dar matė paniką. Tyliai plūsdamasis nusekė paskui. 

Olivija vaikščiojo plačiais žingsniais, savimi pasitikinčios ryž- 
tingos moters eisena, liudijančia, jog ji nugalės visas kliūtis ir būti- 
nai pasieks finišo liniją. Nojus patarė sau šito nepamiršti, jeigu kada 
nors tektų stoti jai skersai kelio. 

Jis prisivijo Oliviją prie pat kabineto, perėjęs kino teatro salytę, 
ir vos nebuvo privertas durų, kurias Olivija skubėjo uždaryti. 

Vis dėlto Nojui pavyko duris suturėti, todėl jas uždarė tik įėjęs 
į kabinetą. 

— Ši patalpa — tik centro darbuotojams. — Kvailas melas, tarė 
sau Olivija, bet ji neturėjo kito pasirinkimo. — Eik pasivaikščioti. 

— Sėskis. 

Rodos, jam neišvengiamai teks stotis jai skersai kelio, taigi No- 
jus vėl paėmė ją už parankės, nuvedė prie stalo ir pasodino į kėdę. Jis 
pastebėjo, kad šis nedidelis kabinetas puikiai sutvarkytas; atsitūpęs 
jis pažvelgė į Oliviją. 

— Atleisk, — jis paėmė ją už rankos, nors nė vienas iš jų šito 
gesto nepastebėjo. — Man nereikėjo taip tiesiai šviesiai visko iš- 
drėbti. Maniau, Džeimė jau bus pasakiusi. 

— Nesakė. Nesvarbu. 

— Aišku, kad svarbu. Gal norėtum vandens ar kitko? 

Nojus dairėsi vildamasis pamatyti vandens aparatą, ąsotį ar 
šiaip ką nors, ko galėtų nusitverti. 

— Man nieko nereikia. Man tikrai viskas gerai. 

Olivija nuleido akis ir pamatė savo delną Nojaus delne. Ištikta 
šoko ji suprato, kad jos pirštai tvirtai persipynę su jo pirštais. Mirti- 
nai sutrikusi ji ištraukė ranką. 

— Stokis, dėl Dievo. Man tik tereikia, kad kas nors įeitų ir 
pamatytų tave klūpintį prie mano kojų. 

— Aš neklūpau. 

Vis dėlto Nojus atsistojo ir atsisėdo ant stalo kampo. 

Pasikeitė ne tik jos plaukai. Pati Olivija buvo daug tvirtesnė, 
griežtesnė ir stipresnė nei toji koledžo studentė, kuria jis buvo su- 
sižavėjęs. 

— Juk kalbėjaisi su Džeime apie tai, kad noriu su tavimi pasi- 
šnekėti, tiesa? 

— Taip. 

— Kodėl ji tau nesakė, kad Semas miršta? 

— Mes susipykome. — Olivija atsilošė kėdėje. Dabar mintys 
nebebuvo tokios šviesios. Ji jautėsi labai pavargusi. — Mes niekada 
nesipykstame, taigi dabar dar ir už tai turėčiau padėkoti tau ir tavo 
knygai. Jeigu ji ir ketino man pasakyti, pamiršo besibardama. 

— Prieš mirdamas jis nori viską papasakoti. Jeigu nepapasa- 
kos, viskas nugrims į nežinią kartu su juo. Ar tikrai to nori? 

Troškimas, kurį ji taip stengėsi giliai palaidoti, vėl taikėsi išsi- 
veržti į paviršių. 

— Nesvarbu, ko noriu, vis tiek darysi taip, kaip tau reikia. Vi- 
sada tam rengeisi. 

— Taip, rengiausi. Ir šįkart sakau atvirai, tiesiai šviesiai, kaip 
turėjau pasakyti anąkart. 

— Jau sakiau, kad apie tai nekalbėsiu, — negailestingai drėbė 
Olivija. — Ko nori, to nori. O jis nori apsivalyti, kol dar nevėlu. Ko 
jis tikisi? Atleidimo? Atpirkimo? 

— Gal supratimo? Manau,jis pats mėgina suprasti, kaip viskas 
nutiko. Live, noriu, kad ir tu prisidėtum. Visi kiti, su kuriais kalbė- 
siuosi — visumos detalės, bet tu — raktas. Tavo senelis tvirtina, kad 
turi vaizdinę atmintį. Ar tiesa? 

— Taip, — abejingai atsakė Olivija — Matau žodžius. Tie- 
siog... Mano senelis? — ji pašoko. — Kalbėjaisi su mano seneliu. 

— Po pusryčių. 

— Palik jį ramybėje. 

— Jis priėjo prie mano stalelio; kiek pastebėjau, jis visada taip 
daro — rytais kalbina svečius. Pasisakiau, kas esąs, kodėl čia atvy- 

kau. Jeigu tau nepatinka, kad jis sutinka su manimi kalbėtis, aiškin- 
kis su juo pačiu. 

— Jam jau per septyniasdešimt. Negali jo velti į tą košę. 

— Ir aš norėčiau toks būti sulaukęs septyniasdešimties. Dėl 
Dievo, neketinu jo rišti prie kankinimų suolo ar įsukti į ratą. — 
Prakeikimas, nejau ji amžinai vers jį jausti kaltę? — Šnekučiavomės 
prie kavos puodelio. Paskui jis sutiko įrašyti interviu mano kamba- 
ryje. Kai baigėme pokalbį, neatrodė palūžęs ir prislėgtas. Jam palen- 
gvėjo. Live, Semas — ne vienintelis, kuriam reikia apsivalyti. 

Ši žinia sukrėtė Oliviją; ji nervingai persibraukė delnu per 
plaukus. 

— Ir jis sutiko? Jis su tavimi apie tai kalbėjosi? Ką jis sakė? 

— O, ne, — suintriguotas Nojus įdėmiai žvelgė į Oliviją. — 
Taip dirbti nesu pratęs. Noriu, kad tai, ką man pasakysi, būtų tavo 
žodžiai, o ne kitų žmonių minčių ar jausmų atspindys. 

— Jis niekada apie tai nekalba. 

Ką slepia ši nuostaba? — svarstė Nojus. Nuoskaudą? 

— Šiandien kalbėjo ir sutiko, man prieš išvykstant, duoti dar 
bent vieną interviu. 

— Kas čia vyksta? Nesuprantu, kas čia vyksta... 

— Gal tiesiog atėjo metas. Kodėl mums nepamėginus? Pasi- 
kalbėsiu su tavimi, papasakosiu apie audringą, jaudinantį savo gyve- 
nimą, išklosiu stulbinamą nuomonę apie pasaulį. Kai pamatysi, koks 
aš žavus ir nuostabus, tau bus paprasčiau su manimi kalbėtis. 

— Nesi toks žavus, kaip pats sau atrodai. 

— Aišku, esu. Papietaukime kartu. 

Oi, tuo keliu jau buvo keliauta. 

— Ne. 

— Klausyk, tada abu drebinom kelius. Pamėginkim dar kartą. 
Papietaukime kartu. 

Šįkart Olivija pakreipė galvą ir penkias sekundes palaukė. 

— Ne. 

— Aišku. Vadinasi, turėsiu už tave sumokėti. 

Jos akys pasikeitė — tapo dar sodresnės aukso spalvos, Nojus 
pagalvojo apie senus tapybos meistrų paveikslus. 

— Manai, man rūpi tavo pinigai? Manai, gali mane papirkti? 
Tu, apgailėtinas kal... 

— Liaukis, ne tai turėjau omenyje. Norėjau pasakyti, kad man 
teks tave pasamdyti; kreipkitės dėl dienos žygių pasiūlymų ir žygių 
dviračiais su brofėsionaliais gamtininkais. Tasai profesionalus gam- 
tininkas būsi tu. Kokią trasą pasiūlytum maloniam ir vaizdingam 
rytdienos žygiui? 

— Pamiršk. 

— O, ne, jeigu jau reklamuoji, turi ir vykdyti. Aš — tavo klien- 
tas, mokantis pinigus. Tai ar nori pasiūlyti kokią nors trasą, ar man 
teks rinktis bet kurią? 

— Nori į žygį? 

Na, palauk, pasiūlysiu tau žygį... — pagalvojo Olivija. Parinks 
jam žygį, tinkantį knygai. 

— Puiku, dėl to ir dirbam. Užsirašyk registratūroje. Pasakyk 
jiems mano vardą ir užsiregistruok rytdienai, septintai valandai. 

— Septintai ryto? 

— Bėda, miesto vaike? 

— Ne, tik norėjau pasitikslinti. 

Nojus atsistojo nuo stalo ir pasijuto esąs gerokai arčiau Olivi- 
jos, nei jiems abiem buvo patogu. Ji kvepėjo taip pat. Kelias svaigias 
minutes Nojus tik apie tai ir tegalėjo galvoti. 

Ji kvepėjo taip pat. 

Jį ištiko tas pats jausmas, užplūdo tas pats esminis geismas. 
Nors liepė sau to nedaryti, žvilgsnis vis tiek apsistojo ties Olivijos 
lūpomis, atgaivindamas prisiminimus. 

— Na, hmmm. — Jis pamanė, kad dabar visos aplinkybės su- 
siklostė itin nepalankiai, todėl suskubo trauktis. — Vadinasi, susi- 


tiksime rytą. 

— Nepamiršk pasiimti kelionių vadovo, kad žinotum, kaip ap- 
sirengti leidžiantis ta trasa. 

— Po velnių, žinau, kaip apsirengti, — sumurmėjo Nojus eida- 
mas, pykdamas ant savęs labiau nei derėtų. 

Ji gali priversti jį vieną minutę jausti kaltę, o kitą jau pykti, 
svarstė Nojus. Iš pradžių jis būna nusiteikęs gynybiškai, o paskui — 
agresyviai. Po velnių, jis tikrai nenori dar kartą prie jos prisirišti ir 
dar labiau komplikuoti savų reikalų. 

Kaip jam buvo liepta, Nojus stabtelėjo prie registratorės ir pa- 
sakė žygio laiką. Administratorė suvedė informaciją į kompiuterį ir 
linksmai nusišypsojo. 

— Gal galėtumėte pasakyti pavardę? 

— Užrašykite tik inicialus, — išgirdo savo balsą Nojus. — 
S.O.B.* 

Jam atrodė, kad Olivija supras. 


Olivija suprato, kad močiutė verkė. Iš įpratimo ji įėjo pro galines 
duris; po kojomis maišėsi šlapias šuo. Jai pakako vieno žvilgsnio, kad 
sugniaužtų širdį. 

Valė primygtinai siūlėsi pagaminti vakarienę. Kiekvieną vaka- 
rą, lygiai šeštą valandą, ją buvo galima aptikti virtuvėje maišančią, 
pjaustančią, apsuptą iš puodų sklindančių naminio maisto aromatų, 
virtuvėje stovinčio televizoriaus ekrane mirgant Vanos Vait vedamos 
laidos titrams. Valę buvo galima dažnai išgirsti šūkčiojančią arba 
įnirtingai beriančią patarimus, pavyzdžiui, Nepirk balsės, kvasliuk. 
Kartais ji purtydavo galvą, kai prie „laimės rato“ stovintis žaidėjas 
negalėdavo atspėti paprastos patarlės ir išgelbėti nemirtingos sielos. 

Ši paguodą teikianti kasdienybė retai kada keisdavosi. Ateida- 
vo Olivija, įsipildavo taurę vyno — jaunystėje ji įsipildavo gaivaus 
gėrimo arba sulčių — sėsdavosi už stalo, ir juodvi šnekučiuodavosi. 


* Sobangliškai — rauda. 

Tačiau šįvakar ji atėjo sustirusi kaip ragas, kiaurai peršlapusiu 
lietpalčiu — jos su Širle be tikslo bastėsi miškais, — bet mažame 
televizoriaus ekrane nesimatė mirgančių spalvingų raidžių ir ne- 
sigirdėjo plojimų. Puodai virė, Valė maišė, tačiau stovėjo atgręžusi 
nugarą. Ji nepažvelgė per petį ir nenusišypsojo sveikindamasi. 

— Palik tą šlapią šunį sandėliuke, Live. 

Kadangi jos balsas buvo prikimęs ir kiek gergždžiantis, Olivija 
suprato, kad ji verkė. ' 

— Bėk, Širle, eik pagulėti, — Olivija nuviliojo šunį į sandėliu- 
ką; Širlė susirangė ir žvelgdama paniurusiomis akimis ėmė graužti 
kramtuką. 

Olivija pripylė dvi taures vyno ir vieną nunešė prie viryklės 
stovinčiai močiutei. 

— Žinau, kad tau liūdna. Atleisk, jog taip nutiko. 

— Nėra apie ką kalbėti. Šįvakar valgysim jautienos ir miežių 
troškinį. Tuoj dėsiu ir virtinukus. 

Pirma Olivijai šovusi mintis buvo atsistoti ir paruošti gilius 
dubenis, kad vėl būtų išvengta nemalonios temos. Tačiau ji susi- 
mąstė: galbūt Nojus buvo teisus, paminėdamas vieną dalyką — gal 
tikrai dabar atėjo tinkamiausias metas. 

— Močiute, vis tiek gyvenimas teka sava vaga, nesvarbu, kal- 
bame mes apie jį ar ne. 

— Nėra prasmės vėl visko kedenti. — Valė ištiesė ranką, norė- 
dama paimti dubenį su jau paruošta tešla. Kadangi ėmė nežiūrėda- 
ma, užkliudė taurę ir ją numetė. Taurė nukrito ant grindų ir sudužo 
pažerdama stiklo šukių ir kraujo raudonumo vyno krušą. — Oi, iš 
kur ten ta taurė? Nejau neradai tinkamesnės vietos nei spintelės 
kraštas? Tik pažvelk, kokios grindys. 

— Atsiprašau. Iššluostysiu. — Olivija mikliai apsigręžė paimti 
iš spintelės šluotos ir ėmė raminti šunį, kuris dabar šokinėjo lyg no- 
rėdamas apginti moteris nuo tariamų įsibrovėlių. — Širle, nurimk, 
čia tik šukės, niekas nešaudė. 

Tačiau kai ji atsigręžė, išgaravo visas linksmumas — pamatė 
močiutę, veidą prisidengusią pašluoste; jos pečiai krūpčiojo. 

— Oi, atleisk, atleisk, atleisk. 

Olivija metė šluotą ir prišokusi apkabino Valę. 

— Dar kartą to neištversiu. Negaliu. Prašiau Robo liepti tam 
jaunam Žmogui važiuoti sau — susikrauti daiktus ir išvažiuoti, bet 
jis manęs neklauso. Jis sako, kad taip elgtis būtų neteisinga, kad vis 
tiek niekas nieko nebepakeis. 

— Aš priversiu jį išvažiuoti, — Olivija prispaudė Valei prie 
plaukų lūpas. — Aš jį išsiųsiu. 

— Ne, nesvarbu. Net ir ginčydamasi su Robu šitai supratau. 
Nebesvarbu. Nieko nebesustabdysi. Negalėjome nutildyti kalbų ar 
sustabdyti knygų autorių prieš dvidešimt metų, nesustabdysime ir 
dabar. Bet aš negaliu dar kartą atverti širdies tokiam sielvartui. 

Valė žengė žingsnį atgal šluostydamasi veidą. 

— Negaliu ir neatversiu. Todėl turi jam pasakyti, kad jis dau- 
giau čia nevaikščiotų ir neprašytų manęs kalbėtis. Šiuose namuose 
neleisiu apie tai kalbėti. 

— Močiute, jis čia neis. Aš tuo pasirūpinsiu. 

— Nereikėjo ant tavęs rėkti dėl tos taurės. Juk čia tik taurė. — 
Valė spustelėjo pirštais kairę akį, paskui — smilkinį. — Man skauda 
galvą, štai ir viskas. Nervai neatlaikė. Išvirk virtinius, Live. Išgersiu 
aspirino ir kelioms minutėlėms prigulsiu. 

— Gerai. Močiute... 

Valė ją nutildė metusi vienintelį žvilgsnį. 

— "Tu tik sudėk į vandenį virtinius, Live. Senelis pyksta, jei 
valgome gerokai vėliau nei pusę septintos. 

Štai taip, pamanė Olivija, kai Valė išėjo iš virtuvės. Viskas 
nutildyta, nuraminta. Jokių diskusijų. Dar viena į palėpę uždaryta 
skrynia, pamanė ji ir nusisuko paimti šluotos. 


Tik šįkart spyna nelaikys. 

Tuoj po devintos, maždaug tada, kai Nojus niekaip negalėjo apsi- 
spręsti, ar dar porą valandų padirbėti, ar padaryti pertrauką ir pažiū- 
rėti filmą, Maikas lėkė keliuku į paplūdimio namelį. 

Jis ketino atvažiuoti anksčiau ir gausiai palaistyti Nojaus au- 
galus bei gėles, kol dar visai nesutemo, bet jam kai kas sutrukdė. 
Vienas kolega metė iššūkį ir pasiūlė „Žūtbūtinės kovos“ maratoną; 
viskas baigėsi tuo, kad jiedu kovėsi kompiuteriais dvi valandas ir 
aštuoniolika minučių. 

Tačiau pergalė viską atperka, mąstė Maikas. Norėdamas dar 
labiau pasaldinti pergalės džiaugsmą, jis paskambino naujajai drau- 
gei ir paklausė, ar ji nenorėtų susitikti Nojaus namuose — jiedu 
galėtų pasivaikščioti pajūriu, paskui išsimaudyti karštoje bičiulio 
vonioje ir dar ko nors prasimanyti, kiek tik leis fantazija. 

Maikas nemanė, kad Nojus prieštarautų. Be to, jis už viską at- 
silygins — rytą anksti atsikels ir palies visą sodą. 

Jis uždegė verandoje šviesą ir nušlepsėjo į virtuvę pažiūrėti, ar 
gerasis senasis Nojus turi vyno, tinkamo gundymams karštoje vonioje. 

Maikas tyrinėjo etiketes ir pasitikėdamas Nojaus išmanymu 
pasirinko butelį prancūzišku pavadinimu. Pastatė jį ant virtuvinės 
spintelės svarstydamas, ar vynas turėtų būti kvapnus, ar ne, paskui 
patraukęs pečiais pravėrė šaldytuvą, ketindamas patikrinti, ką įdo- 
maus Nojus jame laiko. 

Maikas linksmai švilpavo negalėdamas apsispręsti, kas ge- 
riau — sūris ar lėkštelė liūdnai atrodančio kepto viščiuko, ir tada 
akies krašteliu pastebėjo kažkokį judesį. 

Jis greitai atsitiesė ir pajuto aštrų skausmą. Maikas žengė at- 
bulas, keldamas prie galvos ranką ir manydamas, kad trenkė galvą į 
šaldytuvą. 

Ranka buvo drėgna; Maikas žiūrėjo nesusivokdamas į kruvi- 
nus pirštų galiukus. 

— Šūdas, — pralemeno jis, ir tada antras smūgis per kelius jį 
parvertė ir paliko gulėti tamsoje. 


Devynioliktas skyrius 


Kai Nojaus žadintuvas suskambo šeštą ryto, vis dar lijo. Jis užspau- 
dė žadintuvą, tamsoje atsimerkė ir svarstė: gal pasielgti taip, kaip 
pasielgtų kiekvienas sveiko proto žmogus ankstyvą lietingą rytą — 
miegoti toliau. 

Tačiau kelios jaukios užmaršties valandos neatrodė vertos at- 
žarių, pašaipių Olivijos pastabų, kuriomis jį apibertų. Gal genamas 
išdidumo, o gal noro kažką jiems abiem įrodyti, Nojus išsirito iš 
lovos. Jis nusvirinėjo į dušą, kuris mažumėlę praskaidrino sąmonę, 
vėl grįžo į kambarį ir apsirengė. 

Nusprendė, kad tik beprotis gali šlitinėti po mišką lyjant. Ir 
nujautė, kad Olivija žinojo, jog lis; gali būti, ji sup/anavo lietų, norė- 
dama jam atsilyginti už tai, kad jis buvo toks pašlemėkas. Jis tyliai 
bambėjo panosėje, kol atėjo į vestibiulį ir pamatė kelis nedidelius 
žmonių būrelius, pasirengusius žygiui ir besivaišinančius kava bei 
spurgomis, kuriomis viešbutis pamalonindavo ankstyvus žygeivius. 

Nojus labai sutriko pamatęs, kad dauguma žmonių atrodė iš- 
ties laimingi čia būdami. 

Pasistiprinęs kofeinu su cukrumi, septintą ryto jis jautėsi kone 
visai panašus į žmogų. Nojus sukaupė pakankamai energijos len- 
gvam Alirtui su administratore, paskui pagriebė paskutinę spurgytę 
(pasiims į kelią) ir išėjo. 

Nojus iškart pamatė Oliviją. Ji stovėjo gaubiama prieblan- 
dos, lietui merkiant kepuraitę su kraštais, rūkui laižant aulinukus; 
keturiems svečiams ji pasakojo apie jau suplanuotą rytinę kelionę. 
Aplink zujo šuo, džiaugdamasis ankstyvų keliauninkų sveikinimais 
ir glostymais. 

Olivija pasisveikino su Nojumi linkteldama, paskui nulydėjo 
žvilgsniu į žygį patraukus; būrelį. 2 

— Pasirengęs? 

Nojus atsikando spurginio riestainio. 

— Taip. 

— Pažiūrėkim. — Ji atsistojo atokiau ir atidžiai nužvelgė Nojų 
nuo galvos iki kojų, paskui — nuo apačios į viršų. — Kada šie batai 
ištraukti iš dėžės, ase? 

Mažiau nei prieš valandą, pamanė Nojus, nes batus pirko San 
Franciske. 

— Jau keleri metai kaip nevaikštau į žygius. Jei neketiname 
lipti į Materhorną, esu pasirengęs. Aš geros formos. 

— Geros formos, jei kalbėtume apie sporto klubą. — Olivija 
bakstelėjo pirštu į plokščią Nojaus pilvą. — Ir man patinka sporto 
klubai. Tačiau dabar viskas bus kitaip. Čia tau ne treniruokliai. Kur 
vandens butelis? 

Jau pradėjęs pykti Nojus ištiesė ranką ir luktelėjo, kol į delną 
prikapsės lietaus. Olivija tik papurtė galvą. 

— Palauk minutę, — apsigręžusi ji nuskubėjo į trobelę. 

— Ar ji taip gąsdina tik mane, ar ir visus kitus? — paklausė 
Nojus Širlės. 

Šuo tupėjo viltingai žvelgdamas į spurgytę; Nojus perlaužė pu- 
siau tiek, kiek buvo likę, ir metė. Širlė sugavo kąsnį dar ore, prarijo 
nekramčiusi ir smagiai atsirūgo. 

Nojus vis dar šypsojosi, kai atskubėjo Olivija, nešina plastiki- 
niu vandens buteliu ir dirželiu. 

— Visada reikia pasiimti sau vandens, — pasakė Olivija, di- 
džiai Nojaus nuostabai, mikliai segdama jam prie diržo butelį. 

— Ačiū. 

— Pasakiau, kad įskaičiuotų į tavo sąskaitą už kambarius. 

— Ne, dėkoju už asmeninę pagalbą, mamyte. 

Olivijai norėjosi nusišypsoti. Nojus šitai pastebėjo pažvelgęs jai 
) akis; Olivija tik patraukė pečiais ir spragtelėjo pirštais kviesdama 
šunį; Širlė akimirksniu atsistojo. 

— Eime. 

Livė ketino pradėti kelionę nuo pagrindinio gamtos tako — 
mylios ilgio kilpos, skirtos nepatyrusiems žygeiviams ir tėvams su 
mažais vaikais. Kad jis užsiliūliuotų džiaugdamasis savimi, mintyse 
išsišiepė ji. 

Pažeme rangėsi rūkas, brovėsi pro medžius, vyniojosi apie pa- 
parčių lapus. Rūką smelkė monotoniškai teškenantis lietus. Įžengus 
į mišką prieblanda dar labiau sutirštėjo, ėmė slėgti tarsi įgijusi svo- 
rio, tarsi rūkas būtų pavirtęs į upę vaiduoklį. 

— Dieve, kokia vieta, — staiga Nojus pasijuto mažytis, keistai 
bejėgis. — Nejau nematai, kaip iš rūko išnyra letena su nagais, tai- 
kosi čiupti už kulkšnies ir nusitempti? Užteks laiko tik trumpučiui 
riksmui, o paskui tesigirdės... šliurpimas. 

— Vadinasi, esi girdėjęs apie Girios Ėdrūną. 

— Liaukis. 

— Per metus netenkame vidutiniškai penkiolikos žygeivių. — 
Olivija kilstelėjo petį, nekreipdama dėmesio į Nojaus žodžius. — 
Tik stengiamės niekam nepasakoti. Nenorime bauginti turistų. 

— Gerai, — sumurmėjo Nojus, dabar jau atsargiai dairydama- 
sis pro rūką. — Labai gerai. 

— Paprasta, — pataisė jį Olivija. — Labai paprasta. — Ji išsiė- 
mė prožektorių ir įjungusi nukreipė šviesos pluoštą į viršų. Prieblan- 
dą perskrodė spindulys, visa kita paskendo šešėliuose. — Viršutinė 
laja — sitkinės eglės, vakarinės cūgos, Duglaso eglės ir vakariniai 
raudonieji kedrai. Visos rūšys skiriasi spyglių ilgiu, kankorėžių for- 
ma ir, be abejo, žievės raštais. 

— Taip, žinoma. 

Olivija nekreipė į jį dėmesio. 

— Medžiai ir juos apaugę epifitai sulaiko saulės šviesą, todėl 
aplink tvyro ypač žalia prieblanda. " 

— Kas tie epifitai? 

— Panašūs į parazitus. Paparčiai, samanos, kerpės. Tik šiuo 
atveju „šeimininkui“ jie nedaro jokios žalos. Matome, kaip jie drie- 
kiasi nuo viršutinės lajos, sudarydami savitą baldakimą. O štai čia, 
apačioje, užkloja žemę, apdengia kamienus. Čia nuolat darbuojasi 
gyvybė ir mirtis. Nereikia nei Girios Edrūno. 

Olivija išjungė prožektorių ir įsikišo jį į kišenę. 

Jiems einant ji tęsė paskaitą. Nojus viena ausimi klausėsi, kaip 
ji pasakoja apie medžius. Jos balsas buvo malonus, patrauklus, kiek 
kimokas. Jis neabejojo, kad ji kalba paprastomis sąvokomis, supran- 
tamomis eiliniams žmonėms, bet kartu ir nenorėdama sudaryti 
įspūdžio, kad klausantysis visai be smegenų. 

Nojus suprato, jog pakanka tik dairytis. Pakanka čia būti, žval- 
gytis į tuos pavidalus ir šešėlius, uosti keistai malonų puvėsių kvapą, 
traukti į plaučius sodrų lyg vanduo orą. Nojus manė, kad jam bus 
nuobodu, kad geriausiu atveju tik nuolankiai žingsniuos, pats mė- 
gindamas ją išjudinti. Tačiau dabar jis žavėjosi. 

Nors lijo ir tvyrojo rūkas, miškas švytėjo ramiu žalumu; kito 
pasaulio pulsu tvinksėjo vešlūs paparčių gumulai ir samanomis ap- 
žėlę kauburiai. Viskas varvėjo ir žvilgėjo. 

Nojus virš galvos išgirdo traškesį ir pakėlęs akis suskubo pa- 
matyti lūžtančią storą šaką, galiausiai nukritusią ant samanų. 

— Nesinorėtų po tokia pakliūti, tiesa? 

— Našlių gimdytoja, — sausai šyptelėjusi atsakė Olivija. 

Nojus vėl pažvelgė į šaką ir pagalvojo, kad ji tikrai būtų negyvai 
priplojusi. 

— Man pasisekė, kad mes nesusituokę. 

— Kartais epifitai prikaupia labai daug drėgmės ir ji nusveria 

šaką. Neišlaikiusi svorio šaka lūžta. Nulūžusi tampa ciklo dalimi — 
kam nors kitam sukuria namus. — Staiga Olivija sustojo ir pakėlė 
ranką. — Ššš, — vos girdimai sušnabždėjo ji ir pamojo Nojui pri- 
glusti prie storo eglės kamieno. 

— Kas? 

Olivija tik papurtė galvą, prispaudusi prie lūpų du pirštus, tarsi 
siūlytų „užrakinti“ burną. Žiūrėdamas į tuos pirštus Nojus svarstė, 
kaip Olivija sureaguotų, jei jis krimstelėtų jos lūpas. Tada išgirdo tai, 
kas patraukė Olivijos dėmesį ir sukėlė nerimą šuniui. 

Nė nenumanydamas ko tikėtis, jis uždėjo Olivijai ant peties 
ranką tarsi ją gindamas ir žvalgėsi pro medžius ir vijoklius ten, iš kur 
sklido keisti garsai — tarsi kažkas bėgtų. 

Jie išniro iš prieblandos iki kelių įbridę į rūko upę — dvylika, 
ne, penkiolika, pasitaisė Nojus, penkiolika didžiulių briedžių, pasi- 
puošusių ragų karūnomis. 

— O kur merginos? — nepaisydamas Olivijos ženklų, sumur- 
mėjo Nojus ir susilaukė skerso žvilgsnio. 

Vienas briedis garsiai subaubė drebindamas medžius. Paskui 
briedžiai patraukė per šešėliuotas žalumas, dunksėdami kanopomis 
į pažliugusią žemę. Nojui pasirodė, kad sugavo jų kvapą — laukinį 
kvapą, atsklidus; briedžiams tolstant ir lėtai dingstant šešėliuose. 

— Briedės, — pradėjo pasakoti Olivija, — keliauja su mažyliais 
bandomis. Labiau subrendę briedžiai, kuriuos ką tik matėme, klajoja 
mažesnėmis bandomis iki vėlyvos vasaros, kol galiausiai vienas kitam 
tampa priešai; paskui vieni būna nugalėti, o kiti įgyja haremą. 

— Ką, haremą? — šyptelėjo Nojus. — Smagiai skamba. Ar 
čia matėme Ruzvelto briedžius? — paklausė Nojus. — Tuos, apie 
kuriuos vakar pasakojai? 

Nors Olivija nustebo supratusi, kad vakar Nojus klausėsi ati- 
džiai ir nepamiršo ką išgirdęs, ji neišsidavė. 

— Taip. Tokiu metų laiku dažnai juos matome keliaujančius 
šiais takais. 

— Džiaugiuosi, kad pasirinkom šią trasą. Jie didžiuliai, toli 
gražu ne tokie, kaip Bembis ir jo šeima. 

— Galėsi pamatyti ir Bembį su šeima. Rujos metu miškas 
knibždėte knibžda. 

— Neabejoju. Kodėl Širlė neloja? Kodėl jų nesiveja? — pa- 
klausė Nojus glostydamas Širlei galvą. 

— Širlė dresuota. Gera mergaitė, taip? 

Olivija pasilenkė ir smagiai pakasė kalaitei paausį, o paskui nu- 
sisegė nuo diržo pasaitėlį ir prisegė jį prie Širlės antkaklio. 

— Kam to reikia? 

— Tuoj išeisime iš Makbraidų žemių. Valstybinėse žemėse 
šunys turi būti vedžiojami už pasaitėlių. Nors mums šitai nelabai 
patinka, tiesa? — Olivija kreipėsi į Širlę. — Tačiau tokios taisyklės. 
Arba... — Olivija išsitiesė ir pažvelgė Nojui į akis. — Jeigu tau jau 
pakanka, galime apsisukti ir grįžti. 

— O aš maniau, kad mes tik pradedame. 

— Tau rinktis. 

Jie ėjo toliau. Nojus matė, kad Olivija prie diržo prisisegusi 
kompasą, bet juo nesinaudoja. Ji, rodėsi, kuo puikiausiai žino, kur 
yra, kur keliauja. Neskubėjo, davė jam laiko apsidairyti, paklausinėti. 

Pro medžių lajas sunkėsi lietus, lašais krito ant žemės lyg iš 
tūkstančio prastai užsuktų čiaupų. Tačiau rūkas ėmė sklaidytis — 
kilo vis aukščiau, plonėjo, drisko, tarsi lįstų pats į save. 

Olivijos parinktas kelias ėmė kilti į viršų; kilo stačiai. Po tru- 
putį kito ir šviesa, kol galiausiai tapo skaidriai žalia, dar labiau pa- 
šviesinta blausaus saulės perlamutro — spinduliai brovėsi pro šakas 
ir ten, kur jie lietė žemę, Nojus matė spalvingų lauko gėlių būrelius, 
įvairiausių atspalvių ir tekstūrų žalumą. 

— Tarsi nardytum... 

— Ką? 

— Meksikoje kartą nardžiau, — pasakojo Nojus. — Jeigu esi 


patyręs, gali ganėtinai ilgai išbūti po vandeniu ir grožėtis. Sviesa ten 

keista, ne tokia žalia kaip čia, kitokia, pro vandenį skverbiasi saulės 
spinduliai ir labai gražiai užlūžta. Viskas atrodo taip švelnu, tiek 
įvairiausių pavidalų... Ten lengva pasiklysti. Ar kada nors nardei? 

— Ne. 

— Tau patiktų. 

— Kodėl? 

— Na, būni apsirūpinęs visa reikalinga įranga, tyrinėji pasaulį, 
kuris nėra tavo. Niekada nežinai, ką po minutėlės pamatysi. Juk tau 
patinka siurprizai? 

— Nelabai. 

— Melagė, — Nojus jai šyptelėjo. — Siurprizai patinka vi- 
siems. Be to, tu — gamtininkė. Jūros gyvenimas gal ir nėra tavo sti- 
prioji pusė, bet tau patiktų. Prieš porą metų mudu su mano draugu 
Maiku Kosumelyje praleidome dvi išties įsimintinas savaites. 

— Nardėte? 

— O, taip. O kaip tu pramogauji? 

— Bjaurius miesto vaikius vedžioju po miškus. 

— Nieko bjauraus neiškrėčiau mažiausiai valandą. Žiūrėjau į 
laikrodį. Ohohoo! Na, štai. 

— Kas? — sutrikusi Olivija atsigręžė. 

— Tu nusišypsojai. Tiesiog nesusivaldei ir man nusišypso- 
jai, — jis paglostė sau krūtinę. — Aš jau įsimylėjau. Tekėk už manęs 
ir auginkime dar daugiau labradorų. 

Olivija nusijuokė. 

— Na, štai, ir vėl pasirodei, koks esi bjaurus. Skaičiuok laiką iš 
naujo. 

— Ne, nepasirodžiau. — Nojus žingsniavo koja kojon su Oli- 
vija galvodamas, kaip pataikyti į jos ritmą. — Live, aš tau vėl prade- 
du patikti. Ir nieko sau nebepadarysi. 

— Gal ir stengiuosi tave toleruoti, bet iki patikimo tai labai 
toli. Jeigu gerai įsižiūrėsi, kas šiame take, pamatysi kiškio kopūstų, 
kerpsamanių... 

— Kerpsamanių man niekada nebūna gana. Ar kada nors at- 
važiuoji į Los Andželą? . 

— Ne, — Olivija metė žvilgsnį į Nojų, bet nepažvelgė jam į 
akis. — Ne. 

— Maniau, kartais aplankai tetą. 

— Jie čia atvažiuoja; mažiausiai porą kartų per metus. 

— Turiu pasakyti, kad sunkiai įsivaizduoju Džeimę braidančią 
po miškus. Ji — labai įspūdinga ponia. Nors gali būti, ji lengvai 
persiorientuoja, nes juk čia ir užaugo. O kaip jos vyras? 

— Dėdė Deividas? Jis ją labai myli, todėl važiuoja kartu, būna 
čia ir leidžiasi mano močiutės tempiamas prie ežero žvejoti. Šitai 
kartojasi metai iš metų, nors visi žino, kad jis negali pakęsti Žvejy- 
bos. Būna, jam tikrai nepasiseka ir jis pagauna kelias žuveles... Tada 
dar turi jas nuvalyti ir išdarinėti. Kartą įkalbėjome jį paiškylauti. 

— Tik kartą? 

— Manau, tokiu būdu teta Džeimė gavo perlų ir deimantų 
vėrinį. Taip dėdė Deividas mėgino ją papirkti, kad jam daugiau nie- 
kada nereikėtų nakvoti palapinėje miške. Jokių mobiliųjų, jokių ne- 
šiojamųjų kompiuterių, kambarių tarnybos... — Olivija pašnairavo 
į Nojų. — Tikiuosi, įsivaizduoji. 

— Eli, galiu bet kada atsisakyti mobiliojo telefono. Nesu nuo jo 
priklausomas. Ir daug kartų esu nakvojęs lauke. 

— Palapinėje, pastatytoje už namo. 

— Ir dar skautų stovykloje. 

Nė pati nepajutusi, Olivija nusikvatojo. 

— Tu niekada nebuvai skautas. 

— Buvau. Vieną trumpą, bet ryškią laiko atkarpą — šešis su 
puse mėnesio. Mane atgrasė uniformos. Na, tikrai, kepuraitės labai 
jau netikusios. 

Jis buvo bepradedąs tuščiažodžiauti, bet dabar, kai Olivija lei- 
dosi kalbinama, nenorėjo šio žodžių srauto nutraukti. 

— O tu ar buvai skautė? 

— Ne, manęs niekada nedomino organizacijos ar būreliai. 

— Tiesiog nenorėjai dėvėti tos kvailos apskritos kepuraitės. 

— Dar ir dėl to. Kaip tavo batai? 

— Puikiai. Įsigijęs „L.L.Bean“ niekada neapsiriksi. 

— Jau pradedi pūškuoti, ase. Nori sustoti? 

— Aš nepūškuoju. Tai Širlė. Kodėl aš kreipiuosi į tave vardu, 
otuį Mane — ne? 

— Jis vis iškrinta man iš galvos. — Olivija bakstelėjo pirštu į 
vandens butelį, kabaluojantį Nojui prie diržo. — Atsigerk. Sutepk 
raumenis. Pamatysi, klevukai čia aukštesni, labiau panašūs į me- 
džius nei tie, kurie auga slėnyje. Miško paklotėje matosi ir plikos 
žemės ruožų. Įkopėme į maždaug penkių šimtų pėdų aukšt. 

Vėl atsivėrė pasaulis — padūmavusios viršūnės, žali slėniai, 
žvilgaus plieno spalvos dangus. Lietus liovėsi, bet žemė po kojomis 
vis dar žliugsėjo, oras atsidavė drėgme ir ką tik sugertu vandeniu. 

— Kokia tai vieta? 

— Įsukome į Trijų Ežerų trasą. 

Nojus matė, kaip upės vingis juosia mišką ir kalną, kaip iš van- 
dens kyšo rantytos, sugniaužtus kumščius primenančios akmenų 
salelės. Vėjas gairino jam veidą, ošė už nugaros stūksančių medžių 
viršūnėse, kol galiausiai dingo miško tankmėj. 

— Nėra labai malonu ir gera, tiesa? 

— Tiesa. Ir nereikia to pamiršti. Šito nepamiršta ir dauguma 
sekmadieninių Žygeivių; jie net už tai sumoka. Gamta nėra gera. 
Gamta negailestinga. 

— Keista, būčiau pasakęs, kad gamta tau mielesnė už žmones. 

— Mielesnė. Atgavai kvapą? 

— Nebuvau uždusęs, — tai jau tikrai. 

— Jeigu pereitume tiltą, tektų keliauti dar tris su puse mylios; 
tada prieitume ežerus. Arba galime grįžti. 

— Galiu įveikti dar tris su puse mylios. 

— Tada gerai. 

Didelis tiltas jungė du upės krantus. Eidamas per tiltą Nojus 
girdėjo ūžiantį vandenį, juto, kaip siautėja vėjas, ir mėgino prieš jį at- 
silaikyti. Olivija žingsniavo priekyje, tarsi vaikštinėtų Vilširo bulvaru. 

Nojus mėgino nugalėti neapykantą. 

Kai įveikė mažiau nei mylią, jo visai nebelaikė kojos, gelte gėlė 
raumenis. Olivija nesivargino paaiškinti, kad paskutinė trasos atkarpa 
kyla stačiai į viršų. Nojus grieždamas dantimis mėgino neatsilikti. 

Jis stengėsi kreipti mintis kitur žvalgydamas peizažą, galvoda- 
mas apie masažą, kurį užsisakys vos grįžęs į trobelę, svarstydamas, 
ką Olivija įdėjo priešpiečiams. 

Akies kampeliu pastebėjo kažką sušmėžuojant ir pakėlęs 
žvilgsnį suskubo pamatyti kažkokį gyvį, sprunkantį per plonas me- 
džių šakeles. 

— Kas ten buvo? 

— Skraidanti voverė. Dieną retai kada ją galima pamatyti. Jos 
naktinės. 

— Nejuokauji? Kaip Rokis? Rokis ir Bulvinklis, — paaiškino 
Nojus, kai ji pažvelgė į jį suraukusi kaktą. — Na, žinai, iš animacinio 
filmuko. 

— Retai kada žiūriu televizorių. 

— Turėjai matyti, kai buvai vaikas. — Nojus ištempė kaklą, 
norėdamas geriau įsižiūrėti. — Tai ne tik animacinis filmas; tai išti- 
sa gyvenimo mokykla. O ko dar čia yra be Rokio? 

— Gamtininkų centre yra pateiktas visas laukinių gyvūnų s3- 
rašas, — Olivija mostelėjo į medį, kurio žievė buvo atsilupusi, o 
kamienas išvagotas gilių griovelių. — Yra lokių. Štai lokių paliktos 
žymės. 

— Tikrai? — užuot išsigandęs, kaip Olivija tikėjosi, Nojus pri- 
ėjo arčiau ir aiškiai susižavėjęs ėmė apžiūrinėti kamieną. — Ar jie 
dar tebemiega žiemos miegu, ar jau galėtume kokį sutikti? 

— O, jie jau nubudę. Ir labai alkani, — pridūrė Olivija, kad 
būtų baisiau. 

— Taigi, — Nojus perbėgo pirštais per vieną gilų rėžį. — Įdo- 
mu būtų, jeigu kuris nors iš jų sumanytų ateiti čia priešpiečių ir 
mane supainiotų su medžiu. 

Jiems kopiant toliau Nojus kone visai pamiršo skaudamus 
raumenis. Čiauškėdami ir bardamiesi ant žemės ir medžių šako- 
se šmirinėjo burundukai. Virš galvų vienintelį kartą riktelėjęs taip, 
kad nuaidėjo visa padangė, išskleidęs karališkus sparnus nusklendė 
sakalas. Į viršų kilo spindintis juodas takas, kurį dabar jau margino 
sniego ruožai. 

— Galime čia stabtelėti. — Olivija nusimetė nuo pečių kupri- 
nę ir dirstelėjo į Nojų, kuris jau lenkėsi jos atsegti. — Nemaniau, 
kad įveiksi šią trasą, na, kad nepradėsi verkšlenti. 

— Kelis kartus jau buvau bepravirkstąs, bet keliauti buvo verta. 

Jis pažvelgė į tris ežerus, spindinčius blausiu seno veidrodžio 
sidabru. Ežerų paviršiuje atsispindėjo virpantys kalnai — greičiau 
šešėliai nei ryškūs atspindžiai. Gaivus šaltokas oras dvelkė pušimis 
ir lietaus permerktos Žemės aromatu. 

— Kaip prizą už tai, kad neverkšlenai, gausi garsiojo mano 
mamos jautienos ir miežių troškinio. 

— Galėčiau suvalgyti kalnus troškinio. 

Iš kuprinės Olivija ištraukė nedidelį paklotėlį. 

— Patiesk ir sėskis. Kalnų negausi, bet gausi tiek, kad sušiltų 
skrandis ir nebegalvotum apie tai, kaip skauda kojas. 

— Aš turiu tų vaisių, kuriais vaišinate ką tik atvykusius sve- 
čius, — tiesdamas paklotėlį nusišypsojo Nojus. — Na, jei kartais 
būtum sumaniusi numarinti mane badu. 

— Ne, ketinau palikti tave miške ir pažiūrėti, ar rasi kelią. Bet 
man patinka tavo tėvai, o jie labai nusimintų. 

Nojus įsitaisė ant pakloto ir paėmė iš Olivijos rankų kavos puo- 
delį, kurį ji buvo pripildžiusi iš termoso. Jis norėjo numesti Olivijos 
skrybėlę ir paliesti jos plaukus. Jam patiko daili karamelės spalvos 
kepuraitė elegantiškais kraštais. 

— Galėtum išmokti mėgti ir mane. 

— Nemanyčiau. 

Nojus pakasė Širlei paausį, kai ši priėjusi ėmė uostyti kavą. 

— Tavo šuniui aš patinku. 

— Ji — senelio šuo. Be to, ji mėgsta lakti iš tualetų. Jos skoniu 
negalima pasitikėti. 

— Tu, Live, kietaširdė moteris. Bet verdi skanią kavą. Jeigu už 
manęs ištekėtum, galėtum kas rytą virti man kavą, o aš su tavimi 
elgčiausi kaip su karaliene. 

— O gal tu man galėtum virti kavą, o aš su tavimi elgčiausi 
kaip su vergu? 

— Ar mane pririštum ir reikalautum sekso paslaugų? Nes tu- 
riu tave įspėti, kad visai neseniai daviau priesaiką laikytis celibato. 

Olivija tik nusijuokė ir ištraukė antrą termosą. 

— Būdamas su manimi gali būti saugus — tavo moralei niekas 
negresia. 

— Kaip man atlėgo... Dieve, stebuklingai kvepia. 

— Mano močiutė — velniškai gera virėja. 

Olivija iš plataus termoso kabino troškinį ir dėjo jį į dubenėlius. 

— Tai ar galėčiau ateiti pietų? 

Nenuleisdama nuo termoso akių Olivija užsuko dangtelį. 

— Kai vakar vakare grįžau namo, ji verkė. Senelis jai pasakė, 
kad atvykai, papasakojo, ko nori, pasisakė su tavimi bendravęs. Ne- 
žinau, ką jie vienas kitam kalbėjo, tik žinau, kad nuo tada jie beveik 
nesišneka. Ir ji verkė. 

— Man labai gaila. 

— Tikrai? — Dabar Olivija pakėlė akis. Nojus tikėjosi išvysti 
jas sudrėkusias, bet Olivijos akys buvo sausutėlės ir degančios. — 
Tau gaila, kad sugrąžinai nepakeliamą sielvartą, tarp dviejų žmonių, 
daugiau nei penkiasdešimt metų mylinčių vienas kitą, sukėlei įtam- 
pą ir kažkokiu būdu į visą šitą maišalynę įvėlei ir mane. 

— Taip, — Nojus nė akimirkai nenusuko akių. — Tikai taip. 

— Ir vis tiek ketini rašyti knygą. 

— Taip. — Jis paėmė dubenėlį. — Rašysiu. Jau pradėjau, jau 
per toli nužengiau, kad galėčiau grįžti atgal. Faktas, Live. Jeigu šį- 
kart viską mesiu, Taneris vis tiek papasakos savąją istoriją. Ims ir pa- 
pasakos kam nors kitam. O tasai kitas gal nebus toks skrupulingas, 
jam niekieno nebus gaila, jis nesistengs būti kiek įmanoma atsarges- 
nis, nežiūrės, kad viskas, ką jis rašys, būtų tiesa. Jis neturės jokios, net 
menkiausios, sąsajos su tavimi ir tavo šeima, o tai Taneriui svarbu. 

— O tu kas — kryžiaus žygio drąsuolis? 

— Ne. — Nojus pamėgino nuryti kartėlį, nors jam tikrai buvo 
apmaudu. — Aš — tik rašytojas. Geras rašytojas. Neturiu iliuzijų, 
kad mano parašyta knyga ką nors pakeis, bet viliuosi atsakyti į klau- 
simus. 

Nejau jis ir anksčiau taip labai savimi pasitikėjo? Olivija taip 
nemanė. Per tuos šešerius metus jie abu gerokai ūgtelėjo. 

— Atsakymams jau per vėlu. 

— Nesutinku. Nemanau, kad atsakymams gali būti per vėlu. 
Live, išklausyk mane. — Nojus nusiėmė kepurę ir perbraukė pirštais 
per plaukus. — Aš tau kai ko nepaaiškinau. 

— Jau sakiau... 

— Po velnių, leisk pabaigti. Kai šitai nutiko, buvau dešimties. 
Tėtis buvo didžiausias mano gyvenimo didvyris; turbūt ir dabar taip 
yra. Žodžiu, žinojau, koks jo darbas, ir tas žinojimas nebuvo vien 
dešimtmečio įsivaizdavimas, kad jis gaudo negerus žmones. Jis man 
buvo autoritetas; sekiau kiekvieną jo žingsnį. Kai jis grįžo namo po 
tavo mamos nužudymo, jo veide matėsi sielvartas. Niekada nebuvau 
jo tokio matęs grįžusio iš darbo. Kartais jis grįždavo piktas, Dievas 
mato, kartais grįždavo pavargęs ir kone sergantis, bet niekada nebu- 
vau jo matęs sielvartaujančio. Ir niekada to nepamiršau. 

Norėdama kuo nors užsiimti, Olivija paėmė dubenėlį ir abe- 
jingai maišė troškinį. Jo balse girdėjosi kažkas daugiau nei pyktis. Ji 
išgirdo aistrą. Ir dar — tikslą. 

— Ar tau neatrodo, kad dabar tu vėl tą sielvartą gaivini? 

— Negali atgaivinti to, kas niekada nė nebuvo dingęs; niekas 
niekur nedingo, nei kai kalbame apie taviškius, nei apie maniškius. 
Mačiau tave per televiziją, — tęsė Nojus. — Buvai dar visai mažytė. 
Tuos kadrus rodė tuzinus kartų, kai tu verkdama išbėgi iš namų 
delnais užspaudusi ausis, klykdama. 

Olivija kuo puikiausiai visa tai prisiminė ir kada panorėjusi ga- 
lėjo vėl viską atgaivinti; tie vaizdai ir patys atgydavo be jos valios. 

— Ar dabar siūlai man užuojautą? 

— Gali spjauti man į veidą. — Jis papurtė galvą, šaukštu ka- 
bindamas troškinį, ir įdėmiai tyrinėjo Oliviją. Dabar ji jau nebe sil- 
pna išsigandusi mergaitė. Ji sutvirtėjo; jei nesumanys pasukti kitu 
keliu, greitai ir visai užsigrūdins. — Jau sakiau, aš elgsiuos kitaip. 
Netempsiu už liežuvio ir nespausiu. Derinsiuosi prie tavo taisyklių. 

— Nežinau, ar aš sutiksiu, ar ne, — po minutėlės atsakė Oli- 
vija. — Bet net nesvarstysiu, ar verta su tavimi kalbėtis, jei nepaliksi 
ramybėje močiutės. Nelįsk prie jo. Ji nebeištvers. Neleisiu tau mė- 
ginti ją perlaužti. 

— Gerai, — sutiko jis ir atsiduso, pamatęs įtariai surauktą Oli- 
vijos kaktą. — Kas yra? Nori, kad pasirašyčiau krauju? 

— Gal ir noriu. — Olivija valgė tik todėl, kad nepritrūktų 
energijos kelionei atgal. — Nemanyk, jog taip greit tavimi patikėsiu. 
— Kartą patikėjai. Kol viskas baigsis, ir vėl spėsi patikėti. 

— Net apmaudu, kaip tu savimi pasitiki. Ežere plaukioja pore- 
lė margųjų ančių. Gali pažiūrėti — štai ten, toli. 

Nojus pažvelgė per petį. Jis jau buvo pastebėjęs, kad norėdama 
pakeisti pokalbio temą Olivija nukreipdavo dėmesį į gamtą. 

— Čia būsiu visą savaitę, — pasakė Nojus. — Mano namų 
telefono numeris yra užrašytas registratūros knygoje. Jeigu neap- 
sispręsi man viešint čia, galėsi paskambinti vėliau. Aš grįšiu. 

— Pagalvosiu. — Olivija padavė Širlei sausainį iš skardinės 
dėžutės. — O dabar patylėk. Vienas iš geriausių dalykų, kai būni 
čia, — tyla. 

Patenkintas laimėjimais Nojus įniko į troškinį. Jis jau rengėsi 
jos paklausti, ar to troškinio dar yra, kai išgirdęs riksmą išmetė du- 
benėlį ir pašoko ant kojų. 

— Lik čia, — paliepė Olivijai. — Lik kur esi. 

Olivija penkias sekundes į jį spoksojo, paskui atsistojo ir ji, No- 
jui susiruošus bėgti riksmo pusėn. 

— Stok, palauk! 

Jai užėmė kvapą, kai svarstė, čiupti Nojų už rankos ar tiesiog 
užtverti jam kelią. Olivijai pavyko sučiupti jį už rankovės ir trūkte- 
lėti; ji pati kone atsitrenkė į Nojų, ir galiausiai ant jos užšoko Širlė, 
manydama, kad tuoj kils muštynės. 

— Kažkas pakliuvo į bėdą. — Riksmas vėl pervėrė tylą, ir No- 
jus stumtelėjo Oliviją mėgindamas išsivaduoti. — Noriu, kad lik- 
tum čia, kol aš... 

— Tai švilpikas, — Olivija tramdė juoką. — Turbūt Olimpiko 
švilpikas. 

— Kas jis toks, po velnių? 

Olivija stengėsi nutaisyti rimtą veidą. 

— Jis dar vadinamas akmensvaidžiu, švilpaujančiu paršeliu ar 
tiesiog švilpyne, nors įspėjantis jo riksmas visai neprimena švilpimo 
ir yra išgaunamas balso stygomis. Tai ne šoko ištikta panelė, o... štai, 
žiūrėk. 

Viena ranka tebelaikydama Nojaus rankovę, ji mostelėjo rody- 
dama du švilpikus pilkšvai rusvais kailiukais, sunkiai velkančius kū- 
nelius akmenuoto kauburio link. Vienas švilpikas atsistojo ant užpa- 
kalinių kojelių, pauostė orą ir įbedė geltonas akutes į šunį ir žmones. 

— Jie ką tik nubudo po žiemos miego; paprastai užmiega rugsėjį 
ir nepasirodo iki gegužės. Labiausiai tikėtina, kad netoli yra jų urvelis. 
Švilpikų riksmas — įspėjimas, nes jie lėtesni už daugelį plėšrūnų. 

— Baisu. 

Nojus atsisuko ir primerktomis akimis nužvelgė Oliviją. 

— Na, o tu išties buvai labai drąsus. Jaučiausi užtikrintai ap- 
saugota nuo siaubingų plėšikaujančių švilpikų. 

— Šmaikštuolė. 

Nojus bakstelėjo Olivijai į pasmakrį ir nebepatraukė rankos. 
Jos akys buvo gilios, auksinės, linksmos, lūpos — dailiai išlenktos, 
švelnios. Skruostai įraudę, plaukai taršomi vėjo. 

Jis matė, kaip keičiasi jos akys, kaip darosi vis sodresnės spal- 
vos, visai taip, kaip prieš daugelį metų. Nojui pasirodė, kad ji krūp- 
telėjo, kai jis švelniai perbraukė ranka jai per skruostą. 

Jis neapskaičiavo šio judesio. Tiesiog nesusilaikė. Kai tik jo lū- 
pos palietė Olivijos lūpas, nubudo sąmonė ir garsiai suriko „klaida!“. 
Tačiau kita Nojaus ranka jau slydo jos plaukais, dantys jau ragavo 
svaigaus jos lūpų skonio. 

Olivija krūptelėjo tik kartą, tarsi ištikta šoko, pajutusi jo lūpas, 
o paskui visai nurimo. Apgaubtas šios ramybės Nojus juto net men- 
kiausią jos virptelėjimą; po jo lūpomis sušilo ir jos lūpos. 

Jausdamas ją taip arti, jis troško jos dar arčiau, bučiavo dar 
karščiau, nors protu suvokė, kad nereikėjo vėl sukti tuo keliu. 

Ji turėjo juo nusikratyti, sulaikyti jį tą pačią akimirką, kai tik jo 
akyse perskaitė ketinimą, tą pačią akimirką, kai pati pajuto jo ritmu 
plakančią širdį. 

Jis ją paralyžiavo. Ji suglumo nuo kunkuliuojančių jausmų, ji 
troško dar daugiau; smilkiniuose ūžė neramus kraujas; Olivijos ran- 
ka tebebuvo įsikibusi Nojaus rankovės. 

Šitaip jau buvo. Lygiai taip pat. 

Aplink juos siautėjo vėjas, dūsavo medžių šakose; Olivija vis 
dar negalėjo pajudėti. Nei artyn, nei tolyn, nei atsiverti, nei atstumti. 

Ją baugino tokia kamuojanti bejėgystė. 

— Olivija, — jis braukė delnu jai per veidą, žavėdamasis jo 
bruožų dailumu ir skruostų švelnumu. 

Jie abu pasikeitė, tačiau kvapas buvo tas pats, jos lūpų forma ta 
pati, jų abiejų geismas — visai toks pats. 

Kai Nojus mažumėlę atsitraukė norėdamas, trokšdamas, geis- 
damas geriau įsižiūrėti į jos akis, jis vėl tyliai pakartojo: 

— Olivija... 

Dabar Olivija atitoko ir ėmė gintis. 

— Šitai nebepasikartos. 

— Live, — Nojus kalbėjo ramiai, rimtai. — Jau pasikartojo. 

Ne, tarė sau Olivija. Tikrai ne. 

— Kaip visada. Tiesiog — kaip visada. 

Olivija apsigręžė ir nuėjusi prie paklotėlio pradėjo viską krauti 
į kuprinę. 

Kaip visada? Nojui tikrai niekas neatrodė „kaip visada“; jis ne- 
prisiminė, kada jautėsi taip apkvaitęs. Jis vis dar neįstengė suran- 
kioti minčių, bet šiaip taip žengė kelis žingsnius Olivijos link ir 
sugriebęs ją apgręžė. 

— Klausyk... 

— Patrauk rankas, — numetė Nojaus rankas Olivija. — Nejau 
manai, kad nieko nesuprantu? Negalėdamas manęs įtikinti vadina- 
mąja logika ir žavesiu, griebiesi fizinių stimulų. Visai kaip anksčiau. 

— O, ne, nekalbėk taip. 

Olivijai pamėginus trauktis, Nojus ją sulaikė; ji nebuvo pakan- 
kamai įvertinusi jo jėgos. Dabar Nojaus akys degė, žvilgsnis visai ne- 
buvo panašus į gero ir romaus vyruko žvilgsnį, kuriuo jis mėgino ją 
papirkti. 

— Tik nereikia visko apversti aukštyn kojomis. Tu velniškai 
gerai žinai, kad nebūčiau ėjęs suknistas keturias valandas, vien ieš- 
kodamas progos prie tavęs prisiliesti. Jeigu būčiau norėjęs tave suvi- 
lioti, būčiau galėjęs padaryti tą patį kokiame nors gražiame šiltame 
kambaryje ir neprisitrynęs nuospaudų. 

— Bet tu viliojai, — lediniu balsu pataisė Nojų Olivija, ir jis 
tik sugriežė dantimis. 

— Aš nieko neplanavau, tiesiog taip nutiko. O tu nesipriešinai. 
Tu nori atsiriboti, viską pamiršti, puiku, bet pasakyk tikrąsias tokių 
norų priežastis. 

Jie dėbčiojo vienas į kitą, o Širlė inkščiodama mėgino tarp jų 
įsisprausti. 

— Gerai, — Olivija nutarė slėptis po orumo skydu. — Noriu 
atsiriboti, nes tu pasinaudojai mano akimirkos silpnumu. 

— Tavyje nėra nė lašelio silpnumo, — sumurmėjo Nojus ją pa- 
leisdamas. — Kaip ilgai versi mane mokėti už klaidą, kurią padariau 
prieš šešerius metus? Kaip dar turėčiau tavęs atsiprašyti? 

— Nenoriu jokių atsiprašymų. Noriu viską pamiršti. 

— Bet nepamiršti. Ir aš nepamirštu. Ar nori žinoti, kiek kartų 
apie tave galvojau? 

— Ne, — nedelsdama atkirto Olivija. — Ne, nenoriu. Nojau, 
jeigu norime kaip nors abu susitarti, turime susitelkti į tai, kas yra 
dabar, o ne į tai, kas buvo. 

— Ar taip elgiasi visi Makbraidai? Jeigu sudėtinga su kuo nors 
susidoroti, geriausia viską pakasti? — Jis akimirksniu pasigailėjo savo 
žodžių, bet ne todėl, kad jie čia visai netiko — iš Olivijos žvilgsnio 
buvo matyti, kokia ji priblokšta ir įskaudinta. — Live, atsiprašau. 

Jis ištiesė į ją ranką koneveikdamas save, bet Livė pasitraukė. 

— Aš atsiprašau, — labai aiškiai pakartojo Nojus. — Mano 
pastaba tikrai buvo nevykusi. Tačiau skaudėjo ne tau vienai. Tądien 
tu perkirtai mane pusiau. Gal tu ir teisi. Gal būtų geriau viską pa- 
miršti ir pradėti iš pradžių. 

Tylėdami jie susikrovė daiktus, skrupulingai saugodamiesi vie- 
nas kitą paliesti. Kai vėl įžengė į mišką, Olivija pavirto į beasmenį 
kelionės vadovą, rodant; įdomesnius augalus, pasakojantį apie lau- 
kinius gyvūnus, nesileidžiantį į jokius asmeniškus pokalbius. 

Nojus nutarė, kad ji ir vėl užsivožė stiklinį kupolą. Dabar ji 
kupolo viduje, neliečiama. 

Todėl dabar viskas bus paprasčiau, tarė jis sau. Jis nebenorėjo 
jos liesti. Savo paties labui negalėjo taip rizikuoti. 

Likusias dvi žygio valandas Nojus praleido svajodamas apie 
tai, kaip sudegins batus ir geru stipriu gėrimu nuskalaus nuo lūpų 
vis dar juntamą Olivijos skonį. 


Dvidešimtas skyrius 


Prieš akis pasirodžius trobelei, Nojaus ketinimai buvo paprasti. Jis 
pats buvo paprastas. Jis nueis tiesiai į barą ir nusipirks du butelius 
alaus. Abu butelius nusineš į kambarį ir išgers per gerą valandą, ko! 
mėgausis karštu dušu. 

Jeigu po šito vėl nepasijus žmogumi, tada užsisakys pusiau 
keptos mėsos ir viską sutaršys. 

Diena geso, leidosi perlinė pilka prieblanda; vakariniame dan- 
guje matėsi vos keli spalvingi brūkšniai. Tačiau Nojus nebuvo nusi- 
teikęs grožėtis. 

Dėl Dievo, jis ją tik pabučiavo. Juk nenuplėšė drabužių, ne- 
parvertė ant Žemės ir nepuolė mylėtis kaip maniakas. Suvokęs, kad 
tokios fantazijos jam visai patinka, Nojus tik sugriežė dantimis ir 
atlapojo trobelės duris. 

Jis atsigręžė į Oliviją ir jau rengėsi ją apiberti sarkastiškai man- 
dagiomis pastabomis apie jos žygio vadovės gebėjimus, kai suskubo 
prabilti administratorė. 

— Pone Breidi, jums skambino mama. Ji sakė, reikalas svarbus. 

Nojus sustingo; mintys sukosi kaip pašėlusios. 

— Mama? 

— Taip, ji skambino praėjus maždaug valandai po to, kai rytą 
išėjote, o paskui dar kartą skambino trečią valandą. Ji prašė paskam- 
binti jai į namus, kai tik grįšit. 

Nojus mintyse išvydo kraupų vaizdą — prie durų stovinčius 
policininkus. Kiekviena šeima, kurioje gyvena policininkas, žino, ką 
reiškia, kai atidarai duris ir pamatai kruopščiai emocijas slepiančius 
kitų policininkų veidus. 

Bet tėvas jau pensininkas. Negalėtų būti. Negalėtų. 

— Aš.., 

— Gali skambinti iš čia. 

Olivija švelniai paėmė jį už parankės, kalbėdama visai ramiu 
balsu. Nojaus veide šmėstelėjusi baimė jai sukėlė paniką, bet jos 
ranka nedrebėjo, kai ji vedė Nojų į savo kabinetą. 

— Gali skambinti iš šito. Aš tik... — ji jau norėjo išeiti ir leisti 
Nojui pasikalbėti vienam, bet jis nepaleido jos rankos. 

Nojus nepratarė nė žodžio, tik laikė jos ranką rinkdamas nume- 
rį. Galvoje sukosi baisiausios mintys, ir jam reikėjo Olivijos laikytis 
lyg inkaro. Delnas, kuriame laikė ragelį, buvo suprakaitavęs; Nojus 
laukė, kol telefonas suskambės kartą, du, ir tada ragelyje pasigirdo 
uždusęs mamos balsas; Nojus pajuto ledines adatas į paširdžius. 

— Mama? 

— O, Nojau, ačiū Dievui. 

— Tėtis? 

Kol ji atsakė, Nojui teko išgyventi tuziną pragarų. 

— Ne, mielasis, ne. Ne Frenkas. Tėvui viskas gerai. — Nojui 
dar nespėjus atsipūsti ir vėl po kojomis pajusti žemę, mama tęsė 
toliau. — Maikas, Nojau. 

— Maikas? — jis tvirčiau įsikibo pirštais Olivijai į ranką; dabar 
ir jo, ir jos krumpliai buvo pabalę. — Kas negerai? Kas atsitiko? 

— Nojau, aš... Dieve... Jis ligoninėje. Koma. Nežinom, kaip 
sunkiai jis sužeistas. Dabar atliekami tyrimai, jie daro viską, jie... 

Kai ji pradėjo verkti, Nojus pajuto, kaip skrandis susitraukia į 
glitų mazgą. 

— Kas atsitiko? Autoavarija? 

— Ne, ne. Kažkas jį užpuolė. Kažkas jį daužė ir daužė. Sako, iš 
nugaros. Vakar vakare jis buvo tavo namelyje. 


KUR BAIGIASI UPĖ 303 


— Pakrantės namelyje? Jis buvo pas mane? — Nojus niekaip 
negalėjo susitaikyti su tuo, ką išgirdo; jam buvo baisu. — Ir tai nu- 
tiko vakar vakare? 

— Taip. Nieko nežinojau iki ankstyvo šiandienos ryto. Tėvas 
dabar ligoninėje. Dabar jau ir aš ten važiuoju. Vienu metu prie jo 
leidžia budėti tik vienam ir tik kelias minutes. Jis reanimaciniame 
skyriuje. 

— Grįšiu kuo greičiau. Pirmu skrydžiu. 

— Vienas kuris iš mūsų bus ligoninėje. Megė ir Džimas... — 
kai prabilo apie Maiko tėvus, jos balsas vėl nutrūko. — Jie neturėtų 
ten būti vieni. 

— Jau ruošiuosi. Važiuosiu tiesiai į ligoninę. Mama... — No- 
jaus galva buvo visai tuščia. Jis tiesiog negalėjo mąstyti. — Jau ruo- 
šiuosi, — pakartojo jis. Padėjo ragelį ir įbedė į jį akis. — Buvo už- 
pultas mano draugas. Jam dabar koma. Turiu važiuoti namo. 

Nojus tebelaikė Olivijos delną, bet dabar jau visai laisvai. Oli- 
vija juto, kaip virpa jo pirštai. 

— Eik krautis daiktų, o aš paskambinsiu į oro uostą ir užsa- 
kysiu skrydį. 

— Ką? 

Olivijai plyšo dėl jo širdis. Žvelgdama į išbalusį Nojaus veidą ir 
sutrikusias akis ji nieko kita ir negalėjo pajausti, tik gailestį. 

— Nojau, taip bus greičiau. Eik ir daryk ką reikia. Nuvešiu tave 
į Oro uostą. 

— Taip... Dieve. — Pagaliau jis atsitokėjo, susitvardė, žvelgė 
jau blaivesnėmis akimis. — Man tiks viskas, kas tik artimiausiu 
metu skrenda į Los Andželą. Keliausiu ir neužsiregistravęs. Po pen- 
kių minučių būsiu pasirengęs. 

Nojus žodį tesėjo ir, kai tik Olivija sutvarkė skrydžio formalu- 
mus, jau stovėjo prie jos kabineto durų. Olivija pamatė, kad jis nė 
nepersirengė, tik rankose laikė kuprinę ir kompiuterį. 


— Viskas sutvarkyta, — ji greitai pakilo nuo kėdės. — Maždaug 

už keturiasdešimties minučių kelio nuo čia mano senelio draugai turi 
privatų aerodromą. Jie tave nuskraidins, kai tik pas juos atvyksi. 

Eidama iš kabineto ji pasiėmė iš spintelės raktų ryšulį. Olivija 
prilėkė prie džipo, pastatyto šoninėje automobilių saugojimo aikš- 
telėje, atrakino jo dureles ir įlipo; Nojus numetė kuprinę ant galinės 
sėdynės. 

— Esu tau labai dėkingas. 

— Nėra už ką. Nesijaudink dėl kitų daiktų ir automobilio. Mes 
viską sutvarkysim. — Olivija važiavo greitai, įbedusi akis į kelią, 
patyrusios vairuotojos judesiais sukiodama vairą. — Užuojauta dėl 
draugo. 

Pirminis šokas jau buvo praėjęs, bet Nojus vis tiek sėdėjo atrė- 
męs ūžiančią galvą į atlošą. 

— Jį pažįstu visą gyvenimą. Nuo antros klasės. Jis persikėlė gy- 
venti netoli mūsų. Buvo žemas ir storas, tikras keistuolis. Kiekvienas 
save gerbiantis moksleivis turėdavo jį prilupti. Ir aš ketinau jį pa- 
mokyti, bet tiesiog negalėjau. Jis nė nenutuokė, koks keistas kitiems 
atrodo. Ir dabar nesusivokia. Tikras absurdas, bet jis buvo beviltiškai 
įsimylėjęs Marsiją Breidi. 

— Arji — tavo pusseserė? 

— Ką? A, Breidi. Ne, Marsija, Marsija, Marsija, iš „Breidžių 
šeimos“. — Nojus įsispoksojo į Oliviją, ir ši galiausiai pažvelgė į jį 
nustebusi. Tada Nojus atsiduso. — Teisingai, tu nežiūri televizo- 
riaus. Nesvarbu. Jis — mieliausias žmogus, kokį tik pažįstu. Mirti- 
nai ištikimas ir absoliučiai nepiktybiškas — nenuskriaus nė musės. 
Kalės vaikas! — Nojus sugniaužė kumščius, o paskui užsidengė 
rankomis veidą. — Kalės vaikas. Jam koma, suknista koma. Mano 
mama verkė. Nors ji moka tvardytis, ji visada susitvardo. Jeigu jau ji 
nesusilaikė, vadinasi, blogai. Tikrai blogai. 

Olivija norėjo sustoti, nors minutėlei stabtelėti, priglausti 
Nojų, kol šis aprims. Tokio stipraus poreikio ji niekada nebuvo jutu- 
si niekam kitam, išskyrus savo šeimos narius. Tačiau tik dar tvirčiau 
suspaudė vairą ir padidino greitį. 

— Tai aš kaltas, — tarė Nojus ir bejėgiškai nuleido ant kelių 
rankas. 

— Absurdiška taip manyti, — Olivija kalbėjo griežtai, ap- 
galvotai. Logika veiksmingesnė už paguodos apkabinimą, pamanė 
ji. — Tavęs ten net nebuvo. 

— Nepakankamai rimtai į tai pažiūrėjau. Nepakankamai rim- 
tai į /4 žiūrėjau. Pats jį ten pasiunčiau. Kad palaistytų tuos nelemtus 
augalus. Palaistyk mano augalus, Maikai. Juk žinojau, kad ji pusiau 
pamišusi. 

— Apie ką kalbi? 

— Kurį laiką susitikinėjau su tokia moterimi. Aš į tai nežiūrė- 
jau rimtai, bet turėjau būti atsargesnis. Tiesiog plaukiau pasroviui, o 
kodėl gi ne, po velnių?.. Geras seksas, puikus kūnas, graži madinga 
moteris, su kuria gali rodytis bet kur. Kai situacija tapo sudėtinga, 
viską nutraukiau. Tada ir prasidėjo bjaurastys. Kelis kartus susikivir- 
čijome, paskui nutiko rimtesnis incidentas — kol manęs nebuvo, ji 
nuniokojo mano namus. 

— Nuniokojo tavo namus? 

— Baisiai. Tai, kas liko, turėjau išsemti kastuvu. 

— Siaubas. Tikrai. Kodėl jos nesuėmė? 

— Niekas nieko negalėjo įrodyti. Visi žinojo, kad tai padarė ji, 
nes toks jos stilius, bet niekas nieko negalėjo įrodyti. Ji spjovė man 
į veidą kelias grasinančias replikas, iškėlė dar vieną sceną. O paskui 
aš išvažiavau ir paprašiau Maiko palaistyti gėles, kol manęs nebus. 

— Jeigu tavo draugą sužeidė toji labai keista moteris, tai ji ir 
kalta. Ji už viską atsakinga, ji kalta. 

Nojus nieko neatsakė. Olivija manė, kad jis labai kenčia. Ji juto 
virpančiomis bangomis nuo jo sklindantį skausmą. Ir negalėjo to pa- 
kelti. 

— Kai... Po mamos mirties buvo metas, kai nuolat save kaltinau. 
Pabėgau ir pasislėpiau spintoje. Nieko nedariau, kad jai padėčiau. 

— Jėzau, Live, tau buvo ketveri. 

— Nesvarbu. Visai nesvarbu, Nojau. Kai ką nors myli ir tam 
mylimam nutinka kas nors baisaus, visai nesvarbu, kiek tau metų. 
Paskui, — tęsė ji, — išgyvenau kitą periodą, kai kaltinau ją. Ką, po 
velnių, ji sau galvojo? Ji įsileido jį į namus. Ji įsileido pabaisą, — su- 
murmėjo Olivija ir krūptelėjo. — Mama jį įleido, ir jis ją iš manęs 
atėmė. Ji mane paliko. Dėl to ją ir kaltinau. 

Olivija krūptelėjo, kai Nojus pakėlė ranką ir pamėgino paliesti 
jai skruostą; paskui ji lėtai iškvėpė. 

— Gal ir reikia pergyventi tuos etapus, kad sužinotum tiesą. 
Tada buvo kaltas Semas Taneris. Jis vienintelis buvo kaltas. Ne aš, 
ne mama. 

— Tu teisi. Lieku tau skolingas. 

— Mūsų trobelė kiekvienam būtų taip pasitarnavusi. 

— Ne, aš skolingas /au. 

Jis vėl atsilošė, užsimerkė ir likusį kelią važiavo tylėdamas. 


Kildamas liftu į Intensyviosios terapijos skyrių, Nojus vos tvardėsi. 
Skrisdamas jis įsivaizdavo, kaip Maikas miršta. Paskui pradėjo fan- 
tazuoti, kaip jo bičiulis pašoka lovoje ir džiaugiasi iškrėtęs nevykusį 
pokštą. Kai taksi sustojo prie ligoninės, Nojus buvo kone įtikėjęs, 
kad visa tai — tik keistas sapnas. 

Tada jis pamatė tyliame koridoriuje ant suolo sėdinčią savo 
motiną, apsikabinusią Megę Elmo. Kaltė ir baimė sugniaužė gerklę. 

— O, Nojau. — Selija skubiai pašoko ir apsikabino sūnų. No- 
jus pajuto, kaip ji virpa. — Taip džiaugiuosi, kad esi čia. Jokių poky- 
čių, — pašnibždomis pridūrė. 

— Turiu jį pamatyti. Ar galiu... — Nojus papurtė galvą, bet 
paskui susitvardė ir pažvelgė į Megę. — Ponia Elmo... 

— Nojau. — Kai ji ištiesė rankas, iš užtinusių akių pasruvo 
ašaros. Priėjęs arčiau prie suoliuko, Nojus pasilenkė ir stipriai ją ap- 
kabino. — Maikas norėtų, kad čia būtum. Jis norėtų nubudęs tave 
pamatyti. Jis nubus. Dabar jau gali nubusti bet kurią minutę. 

Nojus įsikibo ponios Elmo vilties taip pat stipriai, kaip kad 
laikė ją apkabinęs. 

— Mes pas jį einam visi iš eilės, — pasakė Selija ir perbraukė 
ranka Nojui per nugarą. — Dabar ten Frenkas ir Džimas. Bet Me- 
gei reikėtų valandėlę prigulti. 

— Ne, aš... 

— Juk sakei, kad prigulsi, kai tik atvažiuos Nojus, — tyliai 
išniūniavusi šiuos žodžius Selija padėjo Megei atsistoti. — Tau yra 
paruošta lova, nepamiršai? Tik kelioms minutėms ištiesi kojas. Juk 
norime Nojui duoti truputį laiko pabūti su Maiku, tiesa? O aš pa- 
sėdėsiu šalia tavęs, — tarė ji ir pažvelgė į Nojų ramiu žvilgsniu, o 
paskui vis dar kažką tyliai kalbėdama nusivedė Megę koridoriumi. 

Apniktas sielvarto Nojus pasirėmė rankomis galvą. Kai pro kai- 
rėje pusėje esančias dvivėres duris išėjo Frenkas, jis nė nekrustelėjo. 
Nieko nesakęs Frenkas atsisėdo ir uždėjo Nojui ant pečių ranką. 

— Nežinau, ką daryti, — pratarė Nojus, kai jau galėjo kalbėti. 

— Jau šį tą darai. Juk esi čia. 

— Noriu ją primušti. Rasiu būdų ją priversti už viską sumokėti. 

— Dabar reikėtų galvoti ne apie tai. 

— Juk žinai, kad tai padarė ji, — tarė Nojus, išsitiesė ir degan- 
čiomis akimis pažvelgė į Frenką. — Žinai, kad ji. 

— Gali būti. Ją apklaus, kai tik išsiaiškins, kur ji yra, Nojau. — 
Jis suspaudė Nojui petį, nutraukdamas seriją keiksmažodžių. — Jos 
negali patraukti atsakomybėn be įrodymų. 

— Ji man dar pašokinės. Po velnių, tėti, juk žinai, kad ji dar 
pašokinės. Neleisiu jai išsukti uodegos. 

— Nieko aš nežinau, — griežtai atsakė Frenkas. — Ir tu ne- 
žinai. Bet sakau tau kaip tėvas ir kaip policininkas: laikykis nuo jos 
atokiau. Jeigu pasiduosi dabartiniams jausmams, viską tik dar labiau 
pabloginsi. Nojau, tegu ją pričiumpa, o tada ir tvarkysimės. 

Jeigu Maikas mirs, mąstė Nojus, jiems nepavyks susitvarkyti 
pagal jos nuopelnus. 

Nojus liko ligoninėje iki aušros, tada nuvažiavo į tėvų namus, krito 
kniūbsčias į vaikystės lovą ir keturias valandas numigo. 

Palindęs po dušu ir nusiplovęs dvidešimt keturių valandų pra- 
kaitą ir nuovargį, nuėjo į virtuvę. 

Virtuvėje jau buvo mama; ji vilkėjo seną frotinį chalatą ir mušė 
į dubenį kiaušinius. Pajutęs didžiulės meilės pliūpsnį, Nojus prie jos 
priėjo, apsikabino ir stipriai prisispaudė. 

— Kas tu ir ką padarei mano motinai? 

Selija tyliai nusijuokė, kilstelėjo ranką ir paglostė Nojui skruostą. 

— Šįryt nutariau nepaisyti šių namų taisyklių. Tikri kiaušiniai, 
tikra kava. Laukia dar viena ilga diena. 

— Taip, — pritarė Nojus ir pažvelgė per jos viršugalvį pro vir- 
tuvės langą į kiemą. — Prisimeni, kaip mes su Maiku mėginome 
pastatyti įtvirtinimus? Prisirinkome lentgalių ir surūdijusių vinių. 
Maikas, aišku, užlipo ant vinies ir paskui turėjo skiepytis nuo stab- 
ligės. 

— O kaip jis rėkė, kai ant tos vinies užlipo. Pamaniau, kad 
nusipjovė ranką, — ji juokdamasi atsiduso, bet galiausiai tas ato- 
dūsis tapo grėsmingai panašus į verksmą. — Myliu tą vaikį. Man 
gėda, nes išgirdusi, kas nutiko, pirmiausia pagalvojau: ačiū Dievui, 
ten buvo ne Nojus. Oi, vargšė Megė. 

Selija kiek aprimo, vėl paėmė dubenį ir pradėjo mikliai plakti 
kiaušinius. 

— Turime mąstyti pozityviai. Tik gydančios šviesios mintys. 
Daug knygų apie tai perskaičiau. 

Nojus neištvėrė nenusišypsojęs. 

— Net neabejoju. 

— Mes jį iš ten ištrauksim, — pasakė ji, paskui paėmė keptuvę 
ir pažvelgė į Nojų ryžtingu, kone nuožmiu žvilgsniu. — Patikėk. 

Nojus norėjo patikėti, bet kaskart, kai įžengdavo į mažytę li- 

goninės palatą ir išvysdavo išblyškusį, sustingusį Maiką sutvarstyta 
galva ir pamėlusiais sumuštais paakiais, tikėjimas imdavo sklaidytis. 

Rytui užleidžiant vietą vidudieniui, Nojus žingsniavo korido- 
riumi, jausdamas vis labiau augantį pyktį. Jis negali leisti Karinai 
pasprukti po to, ką ji padarė. Jam nieko kita neliko, kaip viltis, mels- 
tis, stovėti prie bičiulio lovos ir kalbėti nesąmones, kad tik negirdėtų 
monotoniško aparatų pypsėjimo. 

Ji norėjo jį užpulti, mąstė Nojus. Dievas mato, jis jai atsilygins 
tuo pačiu. Nojus pasuko lifto link, priėjo prie durų, jausdamas širdy- 
je vis labiau savo juodus žiedus skleidžiančią neapykantą. 

— Nojau? 

— Ką? — sugniaužęs kumščius jis pažvelgė į brunetę. Ant 
marškinėlių ir kelnių ji buvo užsimetusi baltą chalatą; iš kišenės ky- 
šojo stetoskopas. — Ar jūs — viena iš Maiko Elmo gydytojų? 

— Ne. Aš... 

— Aš jus pažįstu, — nutraukė ją Nojus. — Tiesa? 

— Buvome susitikę klube — jūs ir Maikas, mano draugė ir aš. 
Aš — Dori. 

— Teisingai, — pritarė Nojus ir pasitrynė nuvargusias akis. 
Toji pati graži brunetė, kalbanti pietietišku akcentu, užtarusi jį tą 
vakarą, kai buvo atėjusi Karina. — Jūs — gydytoja? 

— Taip. Greitosios pagalbos gydytoja. Dabar man pertrauka; 
norėjau pažiūrėti, kaip laikosi Maikas. 

— Jie vis kartoja, kad niekas nesikeičia. 

— Po minutėlės išsiaiškinsiu. Rodos, jums reikėtų įkvėpti gry- 
no oro. Eime pasivaikščioti. 

— Aš jau ruošiausi išeiti. 

— Eime pasivaikščioti, — pakartojo brunetė. Ji jau buvo ma- 
čiusi žmogžudžio akis. Tokio žvilgsnio neįmanoma pamiršti. — Kai 
lankiausi pastarąjį kartą, visi Maiko organizmo būklės rodikliai 
buvo stabilūs. Visi tyrimai geri, — ji spustelėjo lifto mygtuką. — Jo 
padėtis kritiška, bet juk jis jaunas ir sveikas. 

— Jis ištiktas komos jau pusantros dienos. 

Dori įsitempė Nojų į liftą. 

— Kartais koma gali reikšti organizmo pastangas susitelkti į 
gijimą. Be to, pakeliui į ligoninę, greitosios pagalbos automobilyje, 
jis buvo kartą atsigavęs; tiesa, trumpam, bet, rodos, mane pažino, o 
tai labai geras ženklas. 

— Jus? Jūs buvote su juo? 

Dori išėjo iš lifto ir paėmusi Nojų už parankės nusivedė durų link. 

— Jis man paskyrė pasimatymą. Turėjau su juo susitikti jūsų 
namelyje. Aš vėlavau. Buvo atgabenti du mėginę nusižudyti žmo- 
nės. Vieną išgelbėjome, kito netekome. Kai nuvažiavau pas Maiką, 
buvo beveik dešimta. 

Jau lauke Dori atgręžė veidą į saulę ir pamankštino pečius. 

— Dieve, kaip čia gera. Žodžiu, durys buvo atdaros. Maikas 
kniūbsčias gulėjo virtuvėje ant grindų. Visur buvo pilna stiklo šu- 
kių. Vyno butelio šukių. Turbūt su tuo buteliu jam ir buvo smogta. 
Puoliau jam padėti. Automobilyje turėjau savo krepšį. Iškviečiau 
greitąją, pati dariau viską, ką galėjau. Į ligoninę jį atgabenome per 
trisdešimt minučių. 

— Ar jis mirs? 

Ji atsakė ne iš karto — atsisėdo ant šaligatvio krašto ir luktelė- 
jo, kol Nojus atsisės šalia. 

— Nežinau. Žvelgiant mediciniškai, jis turi vienodas galimy- 
bes, gal net daugiau galimybių išgyventi. Smegenyse nėra kaulų at- 
plaišų, tik skilusi kaukolė. Vis dėlto medicina nėra visagalė, ir dabar 
jau viskas priklauso nuo jo. Aš kraustausi dėl jo iš proto. 

— Nejuokaujat? 

— Nejuokauju. Taip, žinau, tą vakarą jis rėžė sparną aplink 
Stefą. Tiesą sakant, aš panašiai buvau nusiteikusi jūsų atžvilgiu, — 
kalbėjo ji, paskui pakreipė galvą, pažvelgė į Nojų ir nusišypsojo. — 
Jūs buvote per daug išsiblaškęs ir nepastebėjote, todėl aš grįžau prie 
stalelio nukabinusi nosį. 

— Tikrai? 

Dori nusišypsojo. 

— Liūdėjau neilgai. Maikas su Stefa apsimetinėjo koketuo- 
jantys. Galiausiai jiedu išsikvėpė, o man pagailo Maiko, nes jis labai 
dėl jūsų nerimavo ir neišmanė, kaip jums padėti. Tada pradėjome 
kalbėtis ir pajutome, kad tarp mūsų kažkas užsimezgė. Iš pradžių — 
pasimatymai, paskui — ilgesni susitikimai pas vieną arba kitą. 

— Vadinasi, tąnakt prie telefono buvote jūs. 

— Taip. 

— Maikas Elmo ir seksuali gydytoja, — beprotiškai patenkin- 
tas Nojus papurtė galvą. — Tiesiog nuostabu, — jis sugriebė abiem 
rankom jos galvą ir garsiai pabučiavo. — Neapsakomai šaunu. 

Dori nusijuokė ir bičiuliškai paplekšnojo Nojui per kelį. 

— Jis mano, kad jūs darote stebuklus. Taip pasakiau nenorė- 
dama jūsų nuliūdinti, — skubiai pridūrė Dori, pamačiusi Nojaus 
akyse įsižiebusią kibirkštėlę prigestant. — Taip pasakiau, nes ma- 
nau, kad jis labai šaunus vyrukas, o jis mano, kad ir jūs esate labai 
šaunus vyrukas. Man atrodo, kad Maikas teisus. Ir man atrodo, kai 
jus ten, viršuje, sutikau, jūs jau nebetvėrėte savame kailyje ir ketinote 
susirasti tą beprotę Kariną ir... norėjau pasakyti „padaryti ką nors, 
dėl ko paskui gailėtumėtės“, bet dabar nemanau, kad gailėtumėtės. 
Ketinote padaryti kažką, kas tikrai nepadėtų, kas nieko neišspręstų, 
o galiausiai įsiveltumėte į tokią košę, kurios Maikas jums tikrai ne- 
linkėtų; jam tai nepatiktų. 

— Ji norėjo padaryti bloga man. Maikas jai nė velnio nerūpi. 

— Nojau, ji ir padarė jums bloga. Kirto ten, kur skaudžiausia. 
Eime. Man liko tik kelios minutės, noriu jį aplankyti. 

Nojus linktelėjo, atsistojo, ištiesė jai ranką. 

— Man pasisekė, kad jus sutikau. 

— Kodėl jums po darbo nenupirkus man alaus? — Ji nusi- 
šypsojo, kai jiedu įėjo vidun. — Galėsite papasakoti netikėčiausių 
istorijų apie Maiką. 

— Koks gi iš manęs tada būtų draugas? 

— Jis man pasakojo, kad paskutinį pavasarį mokykloje jūs su- 
manėte pakvailioti, ir Maikas jus įkalbėjo pralėkti bėgimo takeliu 
nuogu užpakaliu. Kol jūs bėgote, jis filmavo, o paskui per išleistuves 
parodė tą filmuką. Beje, Maikas jį tebeturi. — Jiems įlipus į liftą, 
Dori dar plačiau nusišypsojo. — Aštuoniolikos turėjote labai gražią 
figūrą. 

— O, taip. Na, visa tai — niekai. Apie Maiką galėčiau papasa- 
koti daug geresnių istorijų. Kada baigiate darbą? 

— Dievas duos, baigsiu septintą. 

— Sutarta. 

Iš lifto Nojus išėjo kur kas geresnės nuotaikos. Ir tada jo širdis 
nukrito į kulnus, nes pamatė savo mamos glėbyje kūkčiojančią Megę. 

— Ne! 

Nojui taip ūžė galvoje, kad jis negirdėjo savo balso, tik vis kar- 
tojo ir kartojo tą patį „ne“; ištrūkęs iš jį sulaikyti mėginusios Dori 
rankos, Nojus pasileido koridoriumi. 

— Nojau, palauk! — Selija suskubo užtverti Nojui kelią, ko! jis 
nespėjo atlapoti reanimacinės palatos durų. — Palauk. Mege, pasa- 
kyk jam. Pasakyk Nojui. 

— Jis atsimerkė, — ji lingavo ir lingavo pirmyn atgal, o paskui 
ištiesė į Nojų abi rankas. — Jis atsimerkė. Jis pasakė „mama“. Jis 
pažvelgė į mane ir ištarė „mama“. 

— Lik čia, — paliepė Dori. — Lik čia. Leisk man pažiūrėti. 

— Atėjo slaugė. Ji iškvietė gydytoją. — Kol Nojus stovėjo ap- 
kabinęs Megę, Selija šluostėsi ašaras. — Frenkas su Džimiu kavinu- 
kėje. Frenkas įkalbėjo Džimį ko nors užkąsti, o paskui jau aš ketinau 
įkalbinėti Megę. Jis nubudo iš komos, Nojau, — ji padėjo jam ant 
peties galvą. — Jis nubudo. 

Pro duris žengė Dori. Nojus dirstelėjo į plačią jos šypseną ir 
įsikniaubė Megei į plaukus. 


Dvidešimt pirmas skyrius 


— Tai kada man ketinai papasakoti apie Saldžiąją Daktarytę? 

Maikas nusišiepė, ir jo akyse blykstelėjo pažįstami žiburiukai. 

— Ar čia kokia pupytė, ar kas? 

— Aukščiausios klasės pupytė, galvota pupytė. Tai ką ji sau 
mano prie tavęs kibdama? 

— Aš jai patinku. Ką dar galiu pasakyti? 

Maikas vis dar greitai nuvargdavo, nuolat jautė stiprius galvos 
skausmus. Tačiau dabar jis gulėjo įprastoje palatoje, kur, palyginti su 
Intensyviosios terapijos skyriumi, buvo daug geriau. 

Jo palatoje buvo daug gėlių, atvirukų, balionų. Maikas pasakojo 
Nojui, kad slaugė jo palatą praminė „vakarėlių epicentru“, ir tuo jis 
nepaprastai džiaugėsi. 

Prieš dieną Nojus buvo atnešęs naujutėlaitį nešiojamąjį kom- 
piuterį su daugybe įvairiausių žaidimų. Šitai jis pavadino darbo te- 
rapija, nors suprato, kad kompiuteris — pusiau kaltės, pusiau garsiai 
neišsakyto dėkingumo išraiška. 

— Man atrodo, įklimpau. Na, supranti, su ja, — pasakė Mai- 
kas, atidžiai apžiūrinėdamas pirštus. 

Nojus dėbtelėjo į jį. 

— Prieš dešimt dienų gavai galingą smūgį į galvą. Beje, su- 
daužytas labai gero vyno butelis. Man atrodo, tavo smegenys vis dar 
drumstos. 

— Nemanau, kad šitai turi ką nors bendra su smegenimis. 

Pripažinęs Maiko viršenybę, Nojus atsipūtė. 

— „Supranti“ daug ką pasako. Prieš galvos traumą su ja susiti- 
kinėjai labai trumpai. O paskui patekai į ligoninę ir guli prirakintas 
prie lovos. 

— Šita ligoninės lova man tikrai labai patinka, — Maikas mei- 
liai patapšnojo per baltą paklodę. — Po praėjusios nakties. 

— Praėjusią naktį? Čia? Tu su ja čia mylėjaisi? 

Nepakartojama. 

— Šššš. Eik, pranešk budinčiai slaugutei, ko lauki? — Bet Mai- 
kas tebesišypsojo. — Po budėjimo ji atėjo manęs aplankyti, o paskui 
viskas klostėsi savaime. Beje, tasai „savaime“ buvo išties žavingas. 

— Kurių velnių tavęs gailiuosi? — svarstė Nojus. — Gyveni 
visavertį gyvenimą. 

Nojus stvėrė atsineštą kolos skardinę ir godžiai iš jos patraukė. 

— Paprašiau, kad ji tekėtų už manęs. 

Nojus paspringo. 

— Ą? Ką? Maikai, Jėzau... 

— Ji sutiko. — Maiko šypsnys virto mielu šunytišku vypsniu, 
o akys prisipildė švelnumo. — Gali įsivaizduoti? 

— Manau, man širdies smūgis. — Nojus pridėjo prie trukčio- 
jančio voko pirštą. — Pakviesk slaugę. Ne, geriau iškviesk gydytoją. 
Gal ir aš būsiu pamalonintas. 

— Vestuvės bus kitą pavasarį, nes ji nori viskam pasirengti. Na, 
supranti, bažnyčia, gėlės, balta suknelė... 

— Ohohooo, — Nojus tik tiek ir tegalėjo pasakyti. Jis pamanė, 
kad bus geriau, jei atsisės, bet paskui susivokė jau sėdintis. — Oho- 
hooo. 

— Rytoj mane išrašo. Noriu nedelsdamas nupirkti jai žiedą. 
Man reikia, kad ir tu eitum kartu. Nieko nenutuokiu apie sužadė- 
tuvių žiedus. 

— O ką aš nutuokiu? — Nojus persibraukė ranka per plaukus 


KUR BAIGIASI UPĖ 315 


ir atidžiai pažvelgė į bičiulį. Storų akinių lęšių pridengtos akys žvel- 
gė blaiviu žvilgsniu. Maiko šypsena atrodė nerūpestinga ir išdavė 
tingų pasitenkinimą. — Tu kalbi rimtai, taip? 

— Noriu su ja būti. Ir kai būnu, nuolat galvoju apie tai, kaip 
man gerai. Manau, viskas yra taip, kaip turi būti, — kiek sutrikęs jis 
patraukė pečiais. — Nežinau, kaip tai paaiškinti. 

— Sakyčiau, ką tik paaiškinai. Puikus žingsnis, Maikai. 

— Tai padėsi išrinkti žiedą? 

— Žinoma. Mes ją priblokšime, — staiga nusijuokęs Nojus 
pašoko. — Po šimts... Vedęs. Vedęs gydytoją. Velniškai gerai. Ji galės 
tave sutvarstyti, kai ant ko nors užlipsi ar išsisuksi koją. Ar ji žino, 
koks tu gvėra? 

— Taip, ir šitas mano bruožas jai patinka. 

— Šaunuolis, — tarė Nojus ir norėdamas parodyti, kaip džiau- 
giasi, bakstelėjo Maikui į petį. — Tikiuosi, daugiau nevaikščiosi pas 
mane ir nesikuisi po šaldytuvą kasnakt, kai... — jis nutilo viską pri- 
siminęs. 

— Juk tu nekaltas. Klausyk, mes jau pakankamai seniai vie- 
nas kitą pažįstam, todėl žinau, apie ką dabar galvoji, — norėdamas 
išblaškyti slogias Nojų užplūdusias mintis, Maikas griebė jam už 
rankos. — Juk nežinojai, kad ji ims smurtauti. 

— Žinojau pakankamai. 

— Ir aš žinojau tiek, kiek žinojai tu, bet nė nesusimąsčiau, kad 
pavojinga pas tave eiti. Nojau, dėl Dievo, turėjo ateiti Dori, — su- 
krėstas tokios minties Maikas pasitrynė delnais skruostus, pakiš- 
damas po akiniais pirštus ir prispausdamas akis. — Ir jai galėjo kas 
nors nutikti. Juk aš jai pasakiau, kad susitiksime pas tave. 

— Tu ne... 

— Juk tai tas pats, — nutraukė Nojų Maikas. — Tą vakarą 
buvau klube, girdėjau, ką ji kalbėjo, mačiau, kokia ji buvo, — kal- 
bėdamas Maikas nusigręžė lango pusėn ir žvelgė į palmes. — La- 
bai norėčiau prisiminti, bet galva visai tuščia. Neprisimenu nieko, 

nė velnio, tik darbų maratoną. Dar prisimenu, kaip „Žūtbūtiniame 
mūšyje“ suspardžiau Titui Besteriui užpakalį. O paskui prisimenu, 
kaip atsipeikėjęs pamačiau mamą. Apie tai, kas nutiko tuo tuščiu 
tarpsniu, žinau tik iš kitų žmonių pasakojimų. Gal ją ir mačiau. Jei- 
gu galėčiau pasakyti, kad ją mačiau, būtų galima ją uždaryti. 

— Pirmiausia jiems reikės ją rasti. Ji paspruko, — pridūrė No- 
jus, pamatęs Maiko žvilgsnį. — Nė viena jos draugė nežino kur ji 
arba tiesiog nesako. Ji susikrovė drabužius, pasiėmė kredito kortele 
grynųjų ir dingo. 

— Nejau negalima jos vytis kaip „Bėglyje“? 

Net ir tokie banalūs pokštai kėlė nuotaiką. 

— Ričardas Kimblis buvo nekaltas. 

— Taip, bet vis tiek... 

— Jos nepatraukė atsakomybėn. Manau, jei būtų radę įrodymų, 
būtų paskelbta jos paieška. Kitaip... — Nojus patraukė pečiais. — 
Šiaip ar taip, nemanau, kad ji bent jau artimiausiu metu vėl mėgintų 
mums įkyrėti. 

— Jau šis tas. O dabar, kai žinai, kad aš tikrai gyvensiu, kad 
ta beprotė kalė kažkur dingusi, manau, būtų geriausia tau vėl imtis 
darbo. 

— Kas sako, kad iki šiol nedirbau? 

— Tavo motina. 

— Klausyk, kas vyksta tarp tavęs ir mano motinos? 

— Visada norėjau ją vesti, bet maniau, tavo tėvas mane nušaus. 
Dori žino, kad ji man antroje vietoje, tačiau ji taip mane įsimylėjusi, jog 
nekreipia į tai dėmesio. Bet aš jau nukrypau nuo temos, — šypsoda- 
masis kalbėjo Maikas. — Ji sakė, tu apleidai knygą ir pastarąją savaitę 
nieko neveiki. Sakyčiau, jau pats laikas pajudinti aptingusią uodegą. 

— Kibsiu į darbą, — murmėdamas panosėje Nojus priėjo prie 
lango. 

— Tau jau nebereikia dėl manęs nerimauti. Man viskas gerai. 
Jeigu neminėtume tos juodos duobės atmintyje, kone grįžau į nor- 
malų gyvenimą. 

— Niekada nebuvai normalus. Ketinu vėl kalbinti Džeimę 
Melburn ir jos vyrą. Vėl lįsiu tai šiknei Smito sekretorei į akis. 

— Tai ir lįsk. 

— Laukiu savo automobilio. — Nojus žinojo, kad automobilio 
perdavimas užgaišo. — Trobelės darbuotojai pažadėjo jį atgabenti. 
Jis turėtų būti čia rytoj ar poryt. 

— Tada gali eiti namo, susiskambinti su reikalingais žmonė- 
mis ir rengtis interviu. 

Nojus pažvelgė per petį. 

— Mėgini mane išspirti? 


— O kam dar reikalingi draugai? 


Ką ji daro? Dėl Dievo, ką ji daro? 

Olivija sėdėjo automobilyje stipriai spausdama vairą, sunkiai 
alsuodama. Jeigu ji stengsis kvėpuoti lėtai ir giliai, liausis daužiusis 
širdis. Ji gali save valdyti, gali suvaldyti krūpsnius, apraminti besi- 
daužančią širdį ir įveikti panikos priepuolį. 

Ji gali sau padėti, gali viską įveikti. Ji nesileis nugalima. 

Tačiau vairą laikančios rankos drebėjo, kakta jau išrasojo pra- 
kaito perliukais, karščio bangas keitė ledinis stingulys, ir šios bangos 
plakė paširdžius, kilo iki gerklės. Ji žinojo, ką išvystų pažvelgusi į 
galinio vaizdo veidrodėlį — paklaikusias išplėstas akis, perregimą 
švytintį blyškumą. 

Šleikštulys galinga banga kilo nuo kojų, per pilvą, iki gerklės. 

Olivija sugriežė dantimis ir grūmėsi iš paskutiniųjų, neleisda- 
ma šleikštuliui jos užvaldyti, stengdamasi atsilaikyti prieš lediniais 
pliūpsniais puolantį drebulį. 

Rodėsi, tuoj prasiverš krūtinę draskantis aštriais demoniškais 
nagais besikabinantis riksmas. Tačiau ji tik sudejavo, lyg sukūkčiojo 
apimta karčios nevilties ir atlošusi galvą į sėdynę mėgino tvardy- 
tis — iš paskutiniųjų tvardytis. 

Penkios sekundės, dešimt. Dvidešimt. Galiausiai ji sukaupė 
visą valią, mėgindama įveikti savo pačios trikdančią sąmonę. 

Olivija ėmė tankiau alsuoti, tarsi bėgtų, bet devintoji panikos 
banga jau pradėjo slūgti. Ji paliepė sau atsipūsti, po truputį atpalai- 
duoti kiekvieną raumenėlį. Atsimerkė, įsižiūrėjo į pirštus, juos paju- 
dino — sulenkė ir ištiesė, sulenkė ir ištiesė. 

Valdytis. Reikia valdytis. Ji — ne auka; ji niekada niekada ne- 
bebus auka. Ir visai nesvarbu, kokios susiklostys aplinkybės, kokios 
jos pačios baimės vėl grasins. 

Paskutinį kartą giliai atsidususi ji vėl atsilošė. Geriau, taip jau 
geriau, svarstė Olivija. Tik keista, kad panika užklupo taip staiga, 
taip netikėtai. Ji jau daugiau nei dvejus metus nebuvo patyrusi tokio 
panikos priepuolio. 

Olivija prisiminė, kaip prieš dvejus metus ketino važiuoti į Los 
Andželą aplankyti tetos ir dėdės. Tada ji buvo atvykusi net iki oro 
uosto, ir tada ją apniko panika — šaltas prakaitas, drebulys, neįvei- 
kiamas noras išeiti, pasitraukti nuo žmonių. 

Ji įveikė priepuolį, bet nebepajėgė žiūrėti į lėktuvą, nebeįstengė 
mąstyti apie tai, kur jis skrenda. Gėda dėl tokio pralaimėjimo ją 
skandino neviltyje ištisas savaites. 

Olivija sau priminė, kad šįkart ji pasiekė kelionės tikslą. Va- 
žiuodama du kartus įveikė užpuolusią paniką ir buvo įsitikinusi — 
galiausiai tikrai pasieks pergalę. 

Ji jau išplėšė pergalę, pataisė save Olivija. Ji jau čia, jai viskas 
gerai. Ji suėmė save į rankas. 

Teisingai pasielgė paklausydama nuojautos ir apsiimdama pati 
grąžinti Nojui automobilį. Nors ir kilo sunkumų įkalbinėjant se- 
nelius, ji pasielgė teisingai. Susitelkusi į kelią atvažiavo ten, kur ir 
norėjo atvykti, kur neįstengė apsilankyti dvidešimt metų. 

Tiksliau, ji beveik jau atvyko; nusibraukusi nuo kaktos sudrė- 
kusius plaukus, Olivija žiūrėjo į Nojaus namelį. 

Namelį ji įsivaizdavo tikrai ne tokį. Šis buvo gražus, beveik 
moteriškas, švelnių medžio spalvų, apsuptas linksmų gėlių būrio. 

Jo sodas visai nepriminė atsitiktinių viengungio pastangų pa- 
gražinti savąjį nekilnojamąjį turtą; buvo aišku, kad augalai susodinti 
žmogaus, ne tik puikiai pažįstančio gėles, bet ir jas mylinčio. 

Olivija išlipo iš automobilio ir atsipūtė supratusi, kad kojos 
beveik visai nedreba. Ji ketino eiti tiesiai prie durų, pabelsti, atiduo- 
ti jam raktelius ir mandagiai nusišypsoti. Paskui paprašys iškviesti 
taksi ir kiek įmanoma greičiau išeis, važiuos pas tetą. 

Tačiau Olivija neįstengė atsispirti gėlėms — verbenų žavesiui, 
gaivioms, linksmoms herberų spalvoms, margiems petunijų var- 
peliams. Ji įsitikino, kad Nojus neapsiribojo paprastomis gėlėmis; 
kiekvieną žemės lopinėlį abipus takelio jis buvo išnaudojęs kuo pui- 
kiausiai. Jis eksperimentuoja, mąstė Olivija, sodina vieną rūšį prie 
kitos, kad gėlės vešėtų ir suaugtų į būrelius, plistų natūraliai ir neat- 
rodytų, jog viskas kruopščiai suplanuota. 

Sodas sutvarkytas sumaniai ir kūrybingai; akivaizdu, kad auga- 
lų sodinimas ir priežiūra pareikalavo daug darbo. Vis dėlto ravėti jis 
galėtų sąžiningiau; būdama sodininkė iš prigimties, Olivija pasilen- 
kė ir išrovė kelias po ranka pasitaikiusias darželio įsibrovėles. 

Po minutėlės visai užsimiršusi ji niūniuodama dirbo širdžiai 


mielą darbą. 


Nojus taip apsidžiaugė pamatęs įprastoje vietoje stovintį savo auto- 
mobilį, kad apibėrė taksi vairuotoją dosniais arbatpinigiais ir šokte 
iššoko iš mašinos. 

— Na, mažyte, sveika sugrįžusi namo, — murmėjo jis meiliai 
glostydamas galinį sparną ir kone pradėjo šokti išvydęs Oliviją. 

Iš pradžių Nojus labai nustebo, tiksliau, virpulį po širdimi pa- 
laikė nuostaba. Paskui jį užplūdo šiluma. Ji atrodė velniškai graži, 
suklupusi prie jo gėlių, pilka išblukusia kepuraite prisidengusi akis. 

Jis žengė link Olivijos kišdamas nykščius į priekines kišenes, 
nes labai norėjo ją paliesti. 

— Koks siurprizas, — pratarė žiūrėdamas, kaip ji kilsteli galvą, 

kaip sustingsta jos kūnas. Kaip užspeista elnė, pamanė Nojus. — 
Nesitikėjau tavęs pamatyti ravinčios mano geibius augalėlius. 

— Jau reikėjo ravėti, — sutrikusi ir todėl įpykusi Olivija atsi- 
stojo ir nusibraukė nuo rankų žemes. — Jeigu jau pasisodini gėlių, 
turi jas prižiūrėti. 

— Pastaruoju metu neturėjau laiko. Ką čia veiki, Live? 

— Grąžinu tau automobilį. Tau buvo pranešta laukti. 

— Taip, laukiau ir tikėjausi prie vairo pamatyti kokį nors vy- 
rioką vardu Bobas. Ne, nesiskundžiu. Užeik. 

— Tik norėjau paprašyti, kad iškviestum man taksi. 

— Užeik, — pakartojo Nojus ir pirmas žengė durų link. — Už 
tokią paslaugą galėčiau pasiūlyti atsigerti. 

Jis atrakino lauko duris ir atsigręžęs pažvelgė į tebestovinčią 
Oliviją. 

— Nežiopsok. Ir tu taip elgtumeisi, po šimts... 

Jam pradingus už durų Livė išpūtė akis. Ji girdėjo, kaip Nojus 
plūstasi. Smalsumas nugalėjo, ir ji nusekė paskui Nojų. 

Jis surinko kitoje durų pusėje kabančio aparatėlio kodą. 

— Visai neseniai įrengė. Vis pamirštu, kad turiu tą sistemą. 
Jeigu vėl įsijungs signalizacija, kaimynai mane nulinčiuos. Štai, — 
Nojus atsikvėpė, kai aparatėlyje įsižiebė žalia lemputė. — Dar viena 
nedidelė žmogaus pergalė prieš mašiną. Sėskis. 

— Negaliu užsibūti. 

— Aha. Kol tu mėginsi sugalvoti priežastį, kodėl negali prisės- 
ti ir penkiolika minučių pailsėti įveikusi tokį kelią, įpilsiu mudviem 
po taurę vyno. 

— Manęs laukia dėdė su teta. 

— Šią minutę? — paklausė Nojus iš virtuvės. 

— Ne, bet... 

— Tai va. Gal nori traškučių? Man atrodo, dar turiu. 

— Ne, ačiū. 

Ji jau čia, taigi kas bloga nutiktų, jei kultūringai išgertų taurę vyno? 

Olivija pamatė, kad Nojaus kambarys buvo negausiai apstaty- 

tas, vyriškai santūrus, bet gražus. Paskui prisiminė, kaip Nojus pa- 
sakojo, kad visas jo namelis buvo nuniokotas. Savaime suprantama, 
todėl viskas ir atrodė tarsi ką tik iš baldų salono, visai nenudėvėta. 

— Apsidžiaugiau išgirdusi, kad tavo draugui viskas bus gerai. 

— Pirmąsias porą dienų jo gyvybė kabojo ant plauko, — kai 
viską prisiminė, Nojui kūnas nuėjo pagaugais. — Bet dabar jam ti- 
krai bus gerai. Tiesą sakant, tiesiog puikiai. Jam buvo suskaldyta 
kaukolė, jis įsimylėjo ir susižadėjo — visa tai nutiko vos per dvi 
savaites; na, visi mano minėti įvykiai išvardyti ne eilės tvarka. 

— Du iš trijų jam labai malonūs. 

— Šįryt mes jai nupirkome žiedą. 

— Mes? 

— Jam reikėjo pagalbininko. Išgerkime už Maiką. 

— Kodėl gi ne? — Olivija susidaužė taurės krašteliu su No- 
jumi ir gurkštelėjo, paskui pakėlė antakius. — Poui//y-Fuissė šiokia- 
dienio vakarą. Aukščiausia klasė. 

Nojaus veide nušvito šypsnys. 

— Apie vynus nusimanai. 

— Iš močiutės pusės esu italė. 

— O ar Makbraidų genai padėtų atskirti Guiness? 

— Tikriausiai. — Olivija per daug patogiai jautėsi būdama čia, 
su juo. Pakvipo senais laikais. — Na, jei paskambintum... 

— Eime į priebutį, — pasiūlė Nojus ir paėmęs ją už rankos nu- 
vedė prie slankiojamųjų durų. Jis neketino jai leisti taip greitai juo 
nusikratyti. — Saulėlydžiui dar per anksti, — tęsė nepaleisdamas 
jos rankos, kol neatidarė durų. — Tau teks sugrįžti. Saulėlydžiai čia 
būna itin gražūs. 

— Esu mačiusi saulėlydžių. 

— Bet ne čia. 

Nuo vandenyno pūtė vėjelis, šnabždėdamas jai šiltais kvėpsniais. 
Vanduo buvo tamsiai mėlynas, bangos plakėsi į krantą ir vėl skubėjo 
trauktis. Kvepėjo druska, kaitra, lengvu kremo nuo saulės aromatu, 
sklindančiu nuo pavienių paplūdimyje išsibarsčiusių Žmonių. 

— Neblogas kiemas. 

— Tą patį pagalvojau ir apie tavo namus, kai pamačiau miš- 
ką. — Nojus atsirėmė į turėklą atsukęs nugarą jūros peizažui, žvelg- 
damas į Oliviją. — Gal nori ateiti į mano kiemą pažaisti, Live? 

— Ne, dėkoju. Gražiai prižiūri gėles, — tarė Olivija ir bakste- 
lėjo pirštu į akmeninę vazą, kurioje meniškai sukomponuotos augo 
našlaitės ir putokliai. 

— (Gėlės parodo mano jautrią sielą. 

— Jos parodo, kad supranti grožį ir išmanai, kaip jį kurti. 

— Tiesą sakant, mokiausi iš atjautos ir nemalonių patirčių. 
Mano mama visada ką nors sodindavo, o paskui numarindavo. Kai 
ji ateidavo į daigyną, visi augalai imdavo klykti ir drebėti. Prisiekiu, 
kartą išgirdau rėkiantį gludą: „Ne, ne, tik ne mane! Paimk ramunes.“ 
Negalėjau to ištverti, — tęsė Nojus, Olivijai nusijuokus. — Pradėjau 
sapnuoti košmarus; juose atgydavo visi jos numarinti augalai — nu- 
rudę, nuvytę, sulaužyti, paskui save palikdami nuo šaknų byrančių 
sausų žemių pėdsakus; jie visi susibūrė į kerštautojų armiją. 

— Žinijos zombiai. 

— Būtent, — tarė Nojus ir patenkintas plačiai nusišypsojo, ža- 
vėdamasis Olivija ir atšilusiu jos veidu; štai kokia ji būna pralinks- 
mėjusi ir atsipalaidavusi. — Vampyrės žibuoklės, pabaisos serenčiai 
ir kapinių siaubūnės gardenijos. Tikrai baisu, sakyčiau. Beje, man 
vien galvoti apie tai baugu. 

— Būdama gamtininkė galiu tave patikinti, kad esi saugus. 
Tol, kol neleisi jiems žūti. 

— Guodžiantys žodžiai. 

Nojus išsiblaškęs perbraukė pirštu Olivijai per ranką — nuo 
alkūnės iki riešo — kaip žmogus, įpratęs liesti. Olivija žengė ata- 
tupsta aiškiai parodydama, kad ji — moteris, prie to nepratusi. 

— Man tikrai reikia eiti. Dėdei Deividui skambinau iš Santa 
Barbaros; turbūt jie manęs jau laukia. 

— Ar ilgai čia būsi? 

— Kelias dienas. 

— Papietauk su manimi prieš išvažiuodama. 

— Būsiu užimta. 

— Papietauk su manimi prieš išvažiuodama, — pakartodamas 
Nojus vėl ją palietė — pirštų galiukais lengvai lengvai perbraukė 
per skruostą. — Man taip miela tave matyti. Norėjai viską pradėti iš 
naujo. Olivija, suteik man galimybę. 

Ji gerai žinojo, kaip viskas bus — dangų sprogdinant saulėly- 
džio varsoms, sklindant ramiai, žemų garsų prisodrintai muzikai, ji 
stovės su Nojumi, ir kol saulė pasidarys visai raudona, kol sutirps 
jūroje, jis ją lies, kaip lietė anksčiau. Jis glostys jai skruostus, bučiuos, 
kaip bučiavo kadaise — lėtai, seksualiai, kaip daug patyręs meilužis. 

Ir ji pamirš, kodėl jis taip elgiasi. Ji liausis galvojusi kodėl. 

— Tu nori istorijos, — Olivija nusipurtė jo ranką. — O aš dar 
neapsispendžiau, ar su tavimi kalbėsiuosi. 

— Noriu istorijos, — pakartojo Nojus, o jo akyse blykstelėjo 
pyktis, bet balsu neišsidavė. — Tai viena. Jau sakiau, kad man labai 
miela tave matyti, ir tikrai nemelavau. O tai jau visai kas kita. Gal- 
vojau apie tave, Olivija. 

Nojus lengvai pasisuko atsistodamas taip, kad Olivija atsidurtų 
tarp jo ir turėklų. 

— Daugelį metų apie tave galvojau. Gal ir nenorėdavau galvo- 
ti, o tu aiškiai leidai suprasti — tau būtų geriau, kad aš apskritai apie 
tave negalvočiau. Bet, tiesą sakant, visai nesvarbu, ko norėdavau, ko 
nenorėdavau. — Nojus vis labiau stūmė Oliviją į kampą; jo akyse 
buvo ne tik pykčio, bet ir susijaudinimo blyksnių. — Dėl visko gali- 
ma susitarti, — kalbėdamas jis pastatė ant turėklo savo taurę. — Ar 
žinai, apie ką pagalvojau, kai grįžęs namo kieme pamačiau tave? 
Štai apie ką. Žiūrėk. 

Šįkart bučinys buvo kitoks. Kai Nojaus lūpos įsisiurbė į jos 
burną, Olivija pajuto apmaudo skonį; kai jo ranka ties nugara su- 
griebė marškinius — neliko abejonių, kad jis niršta. Ji taip pat juto 
jo kūną užvaldžius; karštą geismą. 

Visi šie jausmai buvo esminiai, kertiniai, kaip pasaulis, kuriame 

ji gyveno, gaivališki, kaip jiems už nugarų ošianti jūra, neišvengiami, 
kaip poreikis poruotis, geisti. Ar ir ji visada jo geidė? Ar tasai geis- 
mas visada buvo toks nevaldomas? 

Ji turėjo priimti. Turėjo pasotinti. 

Olivija suprato šį aršų geismą ir pati pasidavė bučinio aistrai. 
Jos rankos įsikibo į vešlius saulės nubalintus plaukus, liežuvis skonė- 
josi jo liežuviu. Užviręs kraujas bylojo, kad ji gyva ir gali imti viską, 
ko nori — tol, kol pati nori. 

Nojus pajuto naujas galias, malšindamas nutrūktgalvišką Oli- 
vijos atsaką. Jos skonio pojūtis persmelkė jį visą, ištrindamas visa 
kita. Nojus troško ją sugerti godžiais maukais, kad galiausiai būtų 
numalšintas aštriais nagais draskantis alkis. 

Bet kuo daugiau jis gėrė, tuo labiau troško. 

Nojus atsitraukė tiek, kad matytų jos veidą — skruostus užlie- 
jusį raudonį, žibančias akis. 

— Jeigu nori mane įtikinti, kad tave visa tai siutina, turi liautis 
su manimi bendravusi. 

Olivija pagalvojo, kad pyktis — vienintelė emocija, kurios da- 
bar nejaučia. 

— Breidi, pasitrauk. 

— Klausyk... 

— Sakau... — Olivija atsikvėpė ir įrėmė jam į krūtinę ranką. — 
Atsitrauk minutėlę. 

— Gerai. — Net keista, kiek jam kainavo šis žingsnis atgal, 
nutrauktas abu kūnus siejęs ryšys. — Ar tiek pakanka? 

— Taip, pakanka. Neketinu apsimesti, kad šito nesitikėjau, kad 
pati šito neieškojau. Taip, tu mane labai trauki, tai traukai sunku 
atsispirti, bet neketinau jai pasiduoti. 

— Kodėl? 

— Todėl, kad taip neišmintinga. Bet... — Ji vėl pakėlė vyno 
taurę — O gal toji taurė buvo Nojaus — ir atidžiai į jį žiūrėdama 
gurkštelėjo. — Jeigu nutarsiu pasielgti kvailai, mes pasimylėsime. 
Nesu nusiteikusi prieš seksą; manau, tu būtum labai geras meilužis. 

Nojus išsižiojo ir vėl užsičiaupė. Atsikrenkštė. 

— Atsiprašau, turiu paruošti širdį. Turiu susivokti mintyse. 
Svarstai, ar tau vertėtų pasielgti kvailai ir su manimi pasimylėti. 

— Taip. — Puiku, pagalvojo Olivija ir vėl gurkštelėjo vyno. 
Velniškai gerai. Pagaliau ji išmušė jį iš vėžių. — Ar ne ten lenkei? 

— Kadangi taip nemokšiškai elgiausi... manyčiau, tu teisi. 

— Bučinys visai nebuvo nemokšiškas. 

Nojus pasitrynė sprandą. Nejau jam teks vėl mokytis ją pažinti? 

— Kodėl jaučiuosi taip, tarsi turėčiau tau padėkoti? 

Olivija nusijuokė ir patraukė pečiais. 

— Klausyk, Nojau, kam reikia painioti gyvuliškus instinktus su 
emocijomis ir atsiprašinėjimais? Nedažnai užsiiminėju seksu, nes, 
na, neturiu laiko ir esu išranki. Bet kai nusprendžiu pasimylėti, ma- 
nau, kad tai natūralus, kartais visai smagus aktas, kurio nereikėtų 
sieti su jokiomis kvailomis pretenzijomis ar apsimetinėjimais. Ki- 
taip tariant, į seksą žiūriu vyro akimis. 

— Na, taip. Hmmm. 

— Jeigu tavęs niekas kitas nedomina, nereikia sukti galvos. — 
Olivija baigė vyną ir padėjo taurę. — Be to, prisimenu, jog kalbėjai 
apie celibato įžadus, todėl šitas mūsų pokalbis apskritai gali būti 
abejotinas. 

— Tiesą sakant, netikslu būtų kalbėti apie įžadus. Greičiau jau 
tai... tam tikras požiūris. 

— Vadinasi, abu turime apie ką pamąstyti. O dabar man tikrai 
reikia eiti. 

— Aš tave nuvešiu. 

— Tiks ir taksi. 

— Ne, nuvešiu. Važiuodamas prasiblaškysiu. Olivija, tu nuos- 
tabi. Nieko keista, kad tiek metų niekaip negalėjau išmesti tavęs iš 
galvos. — Nojus vėl paėmė ją už rankos; Olivija kone priprato prie 
šio jo įpročio. — Tavo daiktai vis dar automobilyje, taip? 

— Taip. 


— Tada einam. Kur rakteliai? 

Jiedviem einant per kambarius, Olivija ištraukė iš kišenės rak- 
telius ir atidavė Nojui. 

— Ar nenorėtum įjungti signalizacijos? 

— Šūdas. Teisingai. — Reikia apie ką nors kalbėtis, mąstė 
Nojus surinkdamas kodą ir užrakindamas duris. Reikia keisti temą, 
svarstė jis, nes nebesugebėtų tęsti ankstesnio pokalbio. — Ar nebu- 
vo sunku rasti kelio? 

— Turėjau žemėlapį. Moku skaityti žemėlapius. Be to, auto- 
mobilis gerai važiuoja, — pridūrė Olivija įsitaisydama keleivio sė- 
dynėje. — Pasakiškai valdomas. 

— Gal nuleisti stogą? 

Olivija nusišypsojo. 

— Gal. — Galiausiai ji nusijuokė, džiaugdamasi švilpiančiu 
vėju, kai Nojus padidino greitį. — Kaip kulka... Kiek baudos talonų 
surenki per metus? 

Nojus susiraukė. 

— Aš — policininko sūnus. Gerbiu įstatymus. 

— Na, gerai, kiek vidutiniškai per metus tėtis iš tavęs išskai- 
čiuoja baudoms? 

— Šeimos nariai toleruoja smulkias mano nuodėmes. Turbūt 
numanai, kad jam būtų malonu tave pamatyti, jei jau čia atvykai. Ir 
mamai būtų labai malonu. 

— Nežinau, ką suplanavusi mano teta. Jeigu bus laiko... 

— O aš maniau, kad tau nepatinka apsimetinėti. 

Olivija paėmė paliktus prie skydelio saulės akinius ir juos už- 
sidėjo. 

— Na, nežinau, ar galėčiau ramiai su juo susitikti. Net nežinau, 
kaip jausiuosi sugrįžusi pas tetą, nesvarbu, kad būsiu tik kelias die- 
nas. Nutariau atvažiuoti ir išsiaiškinti. 

Olivija sugniaužė ant kelių nuleistas rankas į kumščius, paskui 
vėl atleido. 

— Neprisimenu Los Andželo. Tiesą sakant, prisimenu tik... 
Ar žinai, kur yra mano mamos namas? Kur jis buvo? 

— Taip. 

Nojus kalbėjosi su dabartiniais namo savininkais ir prašėsi įlei- 
džiamas ir pavedžiojamas. 

— Važiuok ten. Man reikia ten nuvykti. 

— Live, bet įeiti vidun nepavyks. 

— Ir nereikia. Aš tik noriu tą namą pamatyti. 


Panika jau krebždėjo Olivijos sgmonės kamputyje, ledinėmis ada- 
tėlėmis varstė kūną. Bet ji prisivertė sustoti prie vartų. Namą juo- 
sianti tvora buvo aukšta, stora, akinamai baltos. Patį namą užstojo 
medžiai, tačiau jai pavyko akies krašteliu pamatyti taip pat akinamai 
baltas sienas ir raudonomis čerpėmis dengtą stogą. 

— Čia ir sodų yra, tik nežinau keli. Vešlių nuostabių sodų. Vie- 
name sode augo dideli ūksmingi medžiai, jame buvo mažas tvenki- 
nukas su auksinėmis žuvelėmis ir vandens lelijomis. Per tvenkinuką 
buvo permestas lieptelis, baltas lieptelis, ir mama sakydavo, kad tasai 
lieptelis skirtas fėjoms. 

Olivija susinėrė ant krūtinės rankas ir stipriai jas suspaudė, tar- 
si gindamasi nuo staiga užplūdusio šaltuko. 

— Kitame sodelyje augo rožės. Ištisa jūra rožių krūmų. Kai 
gimiau, jis nupirko baltų rožių krūmą ir pats pasodino. Prisimenu, 
kaip jis man pasakojo. Jis pats jį ir pasodino, nes tas krūmas buvo 
ypatingas; kai jis išvažiuodavo iš miesto ir kai grįždavo, visada ant 
pagalvės palikdavo nuskintą baltą rožę. Įdomu, ar ir dabar sodai to- 
kie patys, kaip buvo tada. 

Nojus nieko nesakė, tik glostė Olivijai nugarą ir klausėsi. 

— Namas buvo toks didelis. Man jis atrodė kaip rūmai. La- 
bai aukštos lubos, milžiniški langai. Daugybė daugybė kambarių, ir 
kiekvienas savitas, ypatingas. Miegodavau lovelėje su baldakimu, — 
Olivija pastebimai krūptelėjo. — Dabar tiesiog negaliu pakęsti, jei 
man miegant kas nors būna virš galvos. Ir nesupratau kodėl. Kas va- 
karą man kas nors sekdavo pasaką. Mama arba jis, o jei nė vieno iš jų 

nebūdavo, pasaką sekdavo Roza. Bet Roza nemokėjo tikrai įdomių 
pasakų. Kartais namuose būdavo rengiami vakarėliai; tada gulėdavau 
lovoje ir klausydavausi muzikos, žmonių juoko. Mano mamai pa- 
tikdavo pasikviesti žmonių. Jie visada ateidavo. Teta Džeimė, dėdė 
Deividas, mamos agentas dėdė Lu. Jis man visada atnešdavo mėtinę 
lazdelę — tokią senovišką, storą. Net neįsivaizduoju, kur jis jų gau- 
davo. Dažnai lankydavosi Lukas Meningas. Tik tada, kai mano... kai 
jis išėjo, turbūt jau nesilankydavo. — Olivija negalėjo ištarti „mano 
tėvas“. Tiesiog negalėjo prisiversti tų žodžių suformuluoti. — Pri- 
simenu, kaip mūsų namuose viešėjo Lukas; jis buvo prie tvenkinu- 
ko. Jis prajuokino mamą. O man būdavo kažkaip atsainiai malonus. 
Vaikai supranta, kada tik norima pasirodyti. Norėjau, kad jis man 
patiktų, nes jis prajuokindavo mamą, bet kartu norėjau, kad liautųsi 
lankęsis, nes jeigu būtų liovęsis, gal mano... gal jis būtų grįžęs namo. 

Olivija priglaudė prie vartų virbų galvą. 

— Aišku, galiausiai jis grįžo namo. Grįžo namo ir ją nužudė. 
O aš negaliu to padaryti. Negaliu to padaryti. Negaliu. 

— Viskas gerai. — Nojus prisiglaudė Oliviją, nors ši ir stovė- 
jo sustingusi, įbedusi jam į krūtinę kumščius, mėgindama išlaikyti 
nors šiokį tokį atstumą. — Tau ir nereikia. Dabar tau čia ir nereikia 
būti, Olivija. 

Olivija prisivertė atsimerkti; ji žvelgė Nojui per petį į baltas dėmes. 

— Aš visą gyvenimą bėgau nuo šito kuo toliau ir čia veržiausi. 
Metas pasirinkti vieną kryptį ir jos laikytis. 

Nojus labai norėjo paimti ją į glėbį, nunešti į automobilį ir iš- 
vežti. Tačiau kažkas jau buvo ją iš čia išgabenęs ir ištisam gyvenimui 
išvežęs kitur. 

— Live, jeigu pabėgsi, vis tiek šitai tave persekios. Ir bet kada 
galės pasivyti. 

Baimindamasi, kad Nojus nebūtų teisus, jausdama, kaip ant 
kulnų lipa pabaisa, Olivija apsigręžė ir nuėjo automobilio link. 


Dvidešimt antras skyrius 


Kai Nojus atvežė Oliviją prie Melburnų namų, jos skruostai jau 
buvo atgavę spalvą. Jam atrodė, kad Olivija ją susigrąžino valios 
pastangomis; taip pat tik savo valia ji atsikratė sielvarto kupino 
žvilgsnio. 

— Ohohoo, — išvydusi namą, ji, rodos, visai natūraliai ir be 
jokių pastangų nusišypsojo. — Mes turime to namo nuotraukų, net 
vaizdo įrašų, bet tikrovėje jis visai kitoks. 

— Namas, skirtas jaunavedžiams. 

Olivija nusijuokė ir sukrutėjo sėdynėje, pamačiusi per kiemą 
bėgančius šunis. 

— Tik pažiūrėk! Oi, gaila, kad neatsivežiau Širlės. 

— Tai kodėl neatsivežei? 

— Pamaniau, gal tau nepatiks, kai gražiojo automobilio salo- 
ne rasi šuns plaukų ir apseilėtas sėdynes. O mano senelis be Širlės 
pasiklystų. 

Olivija išlėkė iš automobilio, vos Nojui sustojus, ir puolė pasi- 
tikti šunų. 

Atrodė, kad tos pažeidžiamos moters išgąstingomis akimis, 
stovinčios prie vaikystės namų vartų, nė būti nebuvo. Savaime su- 
prantama, ne tokį Olivijos veidą išvydo ir jos dėdė Deividas Mel- 
burnas, išėjęs iš savojo namo. 

Olivija džiugiai šūktelėjo ir pasileido jo link, o pribėgusi tvirtai 
apsikabino. 

Jis sensta labai lėtai, mąstė Nojus, lygindamas Oliviją apkabi- 
nus; Žmogų su žmogumi nuotraukose, darytose nužudymo metais. 
Deividas nebuvo priaugęs svorio; arba jis rado jaunystės šaltinį, arba 
turėjo nuostabų plastikos chirurgą. 

Raukšlelės jo veide buvo tarsi puošmenos, o ne senėjimo žen- 
klai; tą patį buvo galima pasakyti ir apie sidabrines sruogas plau- 
kuose. Jis vilkėjo laisvalaikio drabužiais — sodriai geltonomis kel- 
nėmis ir kivio spalvos „Henley“ marškiniais. 

— Sveika, keliauninke, — jis nusijuokė delnais suimdamas 
Olivijos veidą. — Leisk į tave pažiūrėti. Graži kaip visada. 

— Pasiilgau tavęs. 

— O aš tavęs — dvigubai. — Deividas pabučiavo Oliviją ir 
apglėbęs ją per pečius atsigręžė į Nojų. Jo balsas ir žvilgsnis pasi- 
keitė tik šiek tiek, bet šaltukas aiškiai matėsi. — Labai malonu, kad 
atvežėte mano mergaitę. 

— Ir man buvo malonu. 

— Dėde Deividai, tai — Nojus Breidis. 

— Taip, Žinau. 

— Aš tik atsinešiu iš bagažinės daiktus. 

— Aš juos paimsiu. 

Nojus atrakino bagažinę ir iškėlė vienintelį lagaminą. 

— Tik tiek? — pasidomėjo Deividas. 

— Čia pabūsiu tik porą dienų. 

— Gal viešėdama pas mus galėsi pamokyti Džeimę, kaip ruo- 
šiantis į kelionę pasiimti tik būtiniausius daiktus? 

— Tu visko prisidedi ne mažiau už ją. Dabita. 

Deividas susiraukė, paėmė iš Nojaus lagaminą. 

— Džeimė „kabo“ ant telefono. Tuoj turėtų baigti. Live, kodėl 
neužeini? Roza tavęs laukdama koridoriuje jau takelį pramynė. 

— O tu kartu neisi? 

— Tuoj ateisiu. 

— Gerai. Ačiū, kad pavėžėjai, Breidi. 

— Nėra už ką, Makbraid, — tokiu pačiu tonu atsakė Nojus. — 
Paskambinsiu. 

Olivija nieko neatsakė, tik užbėgo laiptais ir dingo už durų. 

— Tikiuosi, atleisite, kad nekviečiu vidun, — tarė Deividas. — 
Šis susitikimas — šeimos reikalas. 


— Supratau. Viską, ką turite man pasakyti, galite pasakyti ir 


čia. 

Deividas nulenkė galvą. 

— Jūs nuovokus, Nojau. Turbūt todėl jums taip sekasi dar- 
bas. — Jis padėjo ant žemės Olivijos lagaminą ir pažvelgė namo 


pusėn. — Rodos, judu su Live kažkas sieja? 

— Jau pradedame vienas kitą suprasti. — Ir vėl, pamanė Nojus. 
O gal reikėtų sakyti „pagaliau“. — Ar jums dėl to blogai? 

— Nė nenutuokiu, — sakytum, draugiškai skėstelėjęs ranko- 
mis atsakė Deividas. — Aš jūsų nepažįstu. 

— Pone Melburnai, o man buvo susidaręs įspūdis, kad jūs pri- 
tariate mano sumanymui rašyti knygą. 

— Pritariau, — atsikvėpė Deividas. — Pamaniau, praėjo pa- 
kankamai laiko, žaizdos apgijo. Taip pat maniau, kad jūsų kalibro 
rašytojas tragediją nušvies teisingai. 

— Malonu girdėti. Kas pakeitė jūsų nuomonę? 

— Nesupratau, kaip labai šitai nuliūdins Valę. — Rūpestis 
apniaukė jo žvilgsnį, jis susikišo rankas į kišenes. — Mano uošvę. 
Jaučiuosi iš dalies atsakingas, nes rėmiau knygos idėją, ir ši para- 
ma, savaime suprantama, paveikė Džeimę, todėl ji sutiko su jumis 
bendradarbiauti, o tada pasiryžo kalbėti ir Livė. Aš pats netekau 
motinos būdamas labai jaunas. Valė — vienas iš svarbiausių žmonių 
mano gyvenime. Nenoriu, kad ji būtų skaudinama. 

Gynyba, mąstė Nojus. Ši šeima — dėlionė, sudaryta iš gynybos 
ir savigynos detalių. 

— Aš jau daviau Livei žodį nemėginti susitikti su jos močiute 
ir neprašyti, kad ji su manimi kalbėtųsi. Kaip įmanydamas steng- 
siuosi jos negvelti. 

— Knyga pati savaime įvelia. — Deividas pakėlė ranką, Nojui 
nespėjus prabilti. — Negaliu tikėtis, kad mesite savo darbą tik to- 
dėl, jog šio darbo padariniai įskaudins mano mylimus žmones. Tik 
noriu, kad žinotumėte. Ir dar noriu, kad nepamirštumėte: žmogus, 
kuris žudo, vargu ar mirktelės meluodamas. Semu Taneriu pasitikėti 
negalima, ir labiausiai apgailestauju dėl to, kad jis dar turės šiek tiek 
laiko ir mirs ne tarp kalėjimo sienų. 

— Jeigu nerimaujate, kad jis man meluos, jeigu jūsų jausmai 
tokie stiprūs, būtų išmintinga viską įrašyti. 

Deividas nusijuokė ir papurtė galvą. 

— Nojau, asmeniškai aš norėčiau su jumis pasėdėti ir iškloti 
viską, ką jaučiu, ką prisimenu. Ketinu iš paskutiniųjų stengtis ap- 
saugoti uošvės jausmus, paskui, jeigu galėsiu, su jumis pasikalbėsiu. 
O dabar turiu jūsų atsiprašyti. — Jis paėmė lagaminą. — Tai pirmas 
kartas, kai Livė atvyksta pas mus pasisvečiuoti. Nenoriu gaišti laiko, 
kol ji čia. 


Olivijai patiko namas ir viskas, ką jo šeimininkai buvo sumanę. Jai 
atrodė, kad namas jiems puikiai tinka — tobula elegancija, pasteli- 
nės spalvos, labai aukštos lubos. Tačiau pačiai Olivijai labiau patiko 
paprastesnis stilius ir spalvose skendintys kambariai — tokie, kaip 
senelių namuose. 

Ji džiaugėsi pagaliau prisivertusi čia atvažiuoti. 

Atėjus metui gultis jautėsi mirtinai išvarginta ilgos kelionės, 
emocijų, prašmatnių pietų, kuriuos buvo suruošusi teta, ir begalinių 
pokalbių pertraukinėjant vienas kitą. 

Vis dėlto prieš užmigdama Olivija galvojo apie kitką — apie 


Nojų, stovintį gražiojo namelio priebutyje, atgręžus; jūrai nugarą. 

Olivija labai greitai padarė išvadą, kad Džeimei absoliučiai tinkanti 
pietų Kalifornija nėra Livės Makbraid miestas. Ji tuo įsitikino ką 
tik baigusi ekskursiją po parduotuves, kurios primygtinai reikalavo 
teta, ir pradėjusi pietauti kažkokiame madingame restorane, kurio 
pavadinimą iškart pamiršo. 

Patiekalų porcijos buvo labai mažos, padavėjai tokie švytintys, 
kad spindėtų ir tamsoje, o kainos tokios neįtikimos, jog Olivijai te- 
liko aikčioti. 

— Šiandien po pietų turiu susitikimą su savo stilistu, — tarė 
Džeimė knibinėdama žalėsių ir pipirų salotas. — Markas — tikras 
genijus, ypatingas reiškinys. Išspausime iš jo manikiūrą, gal dar pa- 
rafino procedūras. 

— Teta Džeime... 

Olivija mėgino paragauti aukštuomenės klubo nario mokes- 
čiui prilygstančia suma įkainoto patiekalo, nors iš tikrųjų tai buvo 
du duonos paplotėliai, supjaustyti mažyčiais trikampiais ir aptepti 
mįslingų daržovių aptepu. Mergina svarstė, ar Los Andžele apskri- 
tai kas nors valgo tikrą maistą. 

— Tu mėgini iš manęs padaryti merginą. 

— Ne, nemėginu, — vyptelėjo Džeimė. — Aš tik stengiuosi 
tau padovanoti... na, gerai, vieną tikro merginos gyvenimo dieną. 
Vis dėlto turėjai leisti tau nupirkti tą mažą juodą suknelę. 

— Toji maža juoda suknelė kainavo keturis tūkstančius dolerių 
ir nebūtų atlaikiusi nė vieno žygio. 

— Kiekviena save gerbianti moteris privalo turėti nors vieną 
žudančią juodą suknelę. Sakau, grįšime tos suknelės ir dar paimsime 
„Prados“ basutes iš gyvatės odos. Jeigu taip papuoštum nuostabų 
savo kūną, vyrai šokinėtų pro langus ir kristų tau po kojom. 

Olivija juokdamasi papurtė galvą. 


— Nenoriu būti už tai atsakinga. Ir man nereikia nei suknelės, 


334 NORĄ ROBERTS 


nei basučių, man nereikia viso sandėlio daiktų, kuriuos įkalbinėjai 
įsigyti. 

— Ar gali būti, kad mes — giminės? 

— Genetika — keblus reikalas. 

— Taip džiaugiuosi, kad tu čia. Taip džiaugiuosi, kad ant ma- 
nęs nebepyksti, — Džeimės akys pasruvo ašaromis; ištiesusi ranką ji 
suspaudė Olivijai delną. 

— Aš ir nepykau. Tikrai ant tavęs nepykau. Labai atsiprašau, 
kad susiginčijome, — Olivija taip pat tvirtai suspaudė Džeimės 
ranką. — Pykau ant Nojaus, bet visai be reikalo. Prieš daugelį metų, 
kai atvažiavai pas mus į svečius, kai tą vakarą ėjome į mišką... kal- 
bėjai su manimi sąžiningai ir atvirai. Leidai ir man būti atvirai. Nuo 
tada, kai tik man reikėdavo pasikalbėti apie mamą, išklausydavai. 
Kai man kildavo klausimų, į juos atsakydavai. 

— Kol galiausiai lioveisi klausinėjusi, — sumurmėjo Džeimė. 

— Pamaniau, kad reikia viską pamiršti. Maniau, kad įstengsiu. 
Kai kas, už mane sumanesnis, labai pasitarnavo paaiškindamas: tai, 
kas tave vejasi, galiausiai ima ir pasiveja. Man atrodo, dabar jau galiu 
pasukti kitu keliu. 

— Lengva nebus. 

— Dieve, žinau. Bet ir vėl būsiu tau atvira. Noriu sužinoti, ką 
jis pasakoja apie tą naktį. Noriu išgirsti Semo Tanerio istoriją. 

— Ir aš. Mes ją mylėjome, — pasakė Džeimė, spausdama Oli- 
vijai ranką. — Kaip galėtume nenorėti visko išgirsti savo ausimis? 

— Močiutė... 

— Ji visada mėgino su skausmu susidoroti savaip. Ir tai ne- 
reiškia, kad tavo apsisprendimas netinkamas, kad nori to, ko norėti 
negalima. 

— Taip, nereiškia. Manau, prieš išvykdama dar kartą susitiksiu 
su Nojumi. 

— Jis — šaunus žmogus, — Džeimės šypsena pasikeitė; dabar 


ji šypsojosi kaip katytė. — Ir labai patrauklus. 

— Pastebėjau. Ką tik nusprendžiau su juo permiegoti. 

Iš Džeimės burnos išsprūdęs garsas buvo panašus tiek į prunkš- 
timą, tiek į šūksnį. 

— Taigi taigi. Tada... Klausyk, kodėl mums nepabėgus iš šitos 
lindynės ir nenuėjus valgyti picos? Galėtume kuo smulkiausiai iš- 
gvildenti šią labai įdomią temą. 

— Puiku, — Olivija su palengvėjimu pastūmė lėkštę. — Išba- 
dėjau. 


Frenkas sėdėjo virtuvėje ir mėgavosi priešpietinio šviesaus alaus 
bokalu, kurį žmona jam leido išlenkti. Rengdamasis treniruojamos 
krepšinio komandos rungtynėms, bloknote jis braižė apskritimus, 
vingrias linijas ir tieses. 

Gerdamas alų Frenkas mielai sukrimstų bulvių traškučių, bet 
prieš kelias dienas Selija aptiko jo slėptuvę su atsargomis. Jis ir da- 
bar nesuprato, kurių velnių ji kuitėsi viršutinėje sieninės spintelės 
lentynoje, bet ir negalėjo paklausti, nes paneigė žinantis, kad ten yra 
traškučių su grietine ir svogūnais. 

Frenkas tvirtino, kad turbūt Nojus juos ten paliko. Jis laikysis 
tokios versijos, mąstė Frenkas triaukšdamas riestainėlius be drus- 
kos. Ir nepasiduos. 

Suskambus durų skambučiui jis paliko ant stalo bokalą ir brė- 
žinukus manydamas, kad atėjo koks nors jo žaidėjas. Frenkui atrodė 
nepadoru treneriui atidaryti duris su bokalu šalto alaus rankoje. 

Už durų stovėjo aukšta ilgakojė jauna moteris, kuri galėtų žais- 
ti jo komandoje. Tik ji buvo kiek vyresnė nei dvylikos šešiolikos 
metų jo treniruojami krepšininkai, pagalvojo Frenkas. Paskui jo gal- 
voje nušvito ir jis čiupo viešnią už rankos. 

— Livė. Live! Dieve, kokia tu išaugusi. 


— Nemaniau, kad mane pažinsite, — kai suprato, kad Frenkas 

ją pažino, Oliviją užliejo šiluma. — O aš jus būčiau pažinusi bet kur. 
Atrodote visai taip pat. 

— Niekada nemeluok policininkui, net ir pensininkui. Užeik, 
užeik, — Frenkas tempė Oliviją vidun. — Gaila, kad nėra Selijos. Ji 
išėjusi į popietinį susirinkimą. Sėskis. — Frenkas bėgiojo po kam- 
bar; rankiodamas laikraščius, paskui nuėmė nuo kėdės žurnalą. — 
Paruošiu tau ko nors atsigerti. 

— Ačiū, viskas gerai. — Olivijai gniaužė krūtinę, buvo sunko- 
ka kvėpuoti. — Iš pradžių norėjau paskambinti. Bet paskui nebe- 
skambinau. Ėmiau ir atvažiavau. 

Frenkas matė, kaip ji stengiasi tvardytis. 

— Džiaugiuosi, kad atvažiavai. Žinojau, kad esi suaugusi, bet 
kiekvieną kartą mėgindamas tave įsivaizduoti ar skaitydamas tavo 
laiškus matydavau mažą mergaitę. 

— O aš visada matysiu didvyrį, — pasakė Olivija. Ji leidosi 
apkabinama ir stovėjo Frenko glėby. Ir sukilęs jaudulys aprimo. — 
Žinojau, kad pasijusiu geriau. Žinojau, bus gerai, jei jus pamatysiu. 

— Live, o kas negerai? 

— Daug kas. Dabar mėginu išsiaiškinti, bet... 

— Ar viskas dėl Nojaus knygos? 

— Iš dalies. Ir dėl knygos, ir dėl jo paties. Jis — jūsų sūnus, — 
šiuos žodžius Olivija ištarė atsidusdama; tada žengė žingsnelį ir 
ištrūko iš Frenko glėbio. — Nors labai nenoriu, nors nuolat sau 
kartoju, kad negalima norėti, manau, jis elgiasi teisingai. Mano po- 
kalbis su juo bus skausmingas, bet aš galiu kalbėtis. Ateis laikas, ir 
aš pasikalbėsiu. Rasiu kaip. 

— Gali juo pasitikėti. Nesuprantu jo darbo, bet suprantu Nojų. 

Sutrikusi Olivija papurtė galvą. 

— Nesuprantate jo darbo? Kaip galite nesuprasti jo darbo? Jis 
dirba puikiai. 

Dabar atėjo Frenko eilė sutrikti. Jis sėdėjo ant sofos ranktūrio 
ir spoksojo į Oliviją. 

— Turiu pasakyti, kad stebiuosi girdėdamas tokius tavo žo- 
džius. Kaip gali taip kalbėti, kai likai gyva, mačiusi žmogžudystę? 

— Ir dar būdama žudiko dukra, — pridūrė Olivija. — Štai 
todėl taip ir kalbu. Pirmąją jo knygą perskaičiau vos jai pasirodžius. 
Kaip galėjau atsilaikyti neperskaičiusi, kai ant viršelio parašyta jo 
pavardė? — Olivija laikė tą knygą paslėpusi savo kambaryje, tarsi 
būtų padariusi nuodėmę. — Nemaniau, kad knyga man patiks. — 
Nenorėjau, kad patiktų, pagalvojo. Ji norėjo perskaityti tą knygą ir 
Nojų pasmerkti. — Ir dabar nežinau, ar knyga man patiko, bet su- 
pratau, ką jis daro. Jis pasirenka kraupiausius, žiauriausius ir labiau- 
siai nedovanotinus nusikaltimus. Ir rašo nieko nešvelnindamas. 

Olivija mostelėjo ranka apmaudaudama, kad negali vykusiai 
visko paaiškinti. 

— Kai per Žinias išgirsti apie žmogžudystę, kai perskaitai apie 
tai laikraštyje, pasakai: „Oi, kaip baisu“, o paskui gyveni toliau. Jis 
viską sužmogina, paverčia tikrove — viskas tampa taip gyva, taip 
tikra, kad jau nebegali pasakyti „oi, kaip baisu“, užsidengti galvą pa- 
galve ir užmigti. Visus su nelaime susijusius žmones jis išrengia iki 
menkiausio trikdančių emocijų siūlelio. 

Olivija suprato kaip tik to labiausiai ir bijanti — būti išrengta 
iki sielos gelmių. 

— Jis padaro taip, kad viskas taptų svarbu, — tęsė ji. — Kad 
taptų svarbu tai, kas nutiko. 

Ji šyptelėjo, bet jos akys buvo siaubingai liūdnos. 

— Štai taip tampa svarbu viskas, ką diena iš dienos, metai iš 
metų darė jo tėvas. Jūs esate jo visa ko matas, teisingumo ir stiprybės 
etalonas. 

O jos tėvas — blogio ir silpnybių etalonas, pagalvojo Olivija. 

— Live, — žodžiai strigo Frenkui gerklėje. — Tu privertei 
mane susigėsti, kad niekada atidžiau nepasidomėjau. 

— Susitikite su Nojumi. Nervinuosi pagalvojusi apie pokalbį 
su juo. — Olivija prispaudė prie krūtinės ranką. — Nenoriu, kad jis 

tai žinotų. Noriu, kad pamėgintume kalbėtis kaip lygus su lygiu. Na, 
gal ir ne visai kaip lygus su lygiu, — pasitaisė Olivija ir jau ramiau 
nusišypsojo. — Rytoj važiuoju namo, todėl jam teks su manimi kal- 
bėtis po mano stogu. Norėjau paklausti vieno dalyko — gal jūs su 
ponia Breidi sutiktumėte šią vasarą pas mus atvažiuoti ir porą sa- 
vaitėlių pagyventi Makbraidų trobelėje? Šį tą patvarkėme, norėčiau 
parodyti savo centrą ir... o, Dieve, atleiskite. Dieve... 

Ji užsidengė abiem rankomis burną apstulbusi, kad žodžiai 
pilasi nevaldomu srautu, kliuvinėdami vienas už kito, stengiantis 
nuslėpti tiesą. 

— Live... 

— Ne, man viskas gerai. Tik duokite minutėlę. 

Ji nuėjo prie lango ir pro dailias užuolaidas pažvelgė į kiemą. 

— Žinau, po kelių savaičių jį paleidžia. Tiesiog pamaniau, jei- 
gu ten būtumėte nors pirmas dvi dienas po to... viskas būtų gerai. 
Neleidžiu sau apie tai galvoti, bet tas metas artėja. Teliko kelios sa- 
vaitės. 

Ji atsigręžė, vėl pradėjo kalbėti ir atsiprašinėti. Tačiau ką slėpė 
kažkokia ypatinga Frenko veido išraiška, lūpų linija, akyse šmėste- 
lėjęs šešėlis. 

— Kas yra? 

— Na, dėl to jo išėjimo, Live. Šįryt man paskambino. Turiu 
ryšių, ir kai atsiranda su Taneriu susijusių naujienų, sulaukiu skam- 
bučio. Dėl jo sveikatos, sunkių sąlygų, perpildytų kalėjimų, kalėto 
laiko, įrašų kalėjimo dokumentuose... — Frenkas pakėlė ranką ir vėl 
ją nuleido. 

— Jie jį išleidžia anksčiau, tiesa? Kada? 

Olivijos akys buvo didžiulės, įsmeigtos į Frenko akis. Frenkas 
prisiminė mergaitę, taip į jį žiūrėjusią iš slėptuvės spintoje. Šįkart jis 
nieko negalėjo padaryti smūgiui sušvelninti. 

— Jį išleido prieš dvi savaites, — pasakė jis. 

Telefono skambutis negrįžtamai sudaužė Nojaus susikaupimą į 
tūkstančius šukių. Jis sodriai nusikeikė, nekreipdamas dėmesio į an- 
trą skambutį, spoksodamas į paskutinę parašytą eilutę ir vėl mėgin- 
damas pajusti rašymo ritmą. 

Telefonui suskambėjus trečią kartą, čiupo aparatą, suspaudė 
abiem rankom, lyg mėgintų pasmaugti, ir galiausiai atsiliepė. 

— Ko, po velnių, nori? 

— Tik atsisveikinti. Iki. 

— Live, palauk. Velnias, nepadėk ragelio, palauk. Dvi dienas 


neatsiliepei į mano skambučius, o dabar pataikei netinkamu mo- 


mentu. 

— Buvau užimta; rodos, ir tu užimtas. Taigi... 

— Gerai, gerai. Atsiprašau. Nemandagiai kalbėjau. Aš — pa- 
šlemėkas. Jau velkuosi ašutinę. Gavai mano žinutes? — Dešimt 


tūkstančių žinučių, pagalvojo jis. 

— Taip, bet iki šiol neradau laiko į jas atsakyti. Ir dabar turiu 
tik minutėlę. Reikia lipti į lėktuvą. 

— Į lėktuvą? Ką? Tu — oro uoste? Jau išvyksti? 

— Pasikeitė planai. — Jos tėvas išleistas iš kalėjimo. Ar jis jau 
Los Andžele? Ar pirmiausia čia jis ir grįš? Ji pasitrynė ranka burną 
ir nutaisė abejingą balsą. — Turiu grįžti, bet pamąsčiau ir nutariau 
duoti tau žinią. Jeigu tebenori su manimi pasikalbėti dėl savo kny- 
gos, galėsi mane susirasti trobelėje, labiausiai tikėtina, gamtininkų 
centre. 

— Grįžk rytą. Viena naktis nieko nepakeis. Olivija, noriu su 
tavimi susitikti. 

— Žinai, kur mane rasti. Susitarsime dėl abiejų darbo grafiko, 
kada tau bus patogiausia paimti interviu. 

— Aš noriu... — Tavęs, susivokė Nojus. Kodėl, po velnių, vis- 
kas taip susipainiojo ir antrą kartą? — Knyga nėra vienintelis mus 

siejantis dalykas. Atšauk skrydį. — Nojus mikliai baksnojo klavišus 
išsaugodamas duomenis ir išjungdamas kompiuterį. — Važiuoju ta- 
vęs paimti. 

— Nenoriu čia būti, — kategoriškai atsakė Olivija. — Keliauju 
namo. — Ten, kur saugu, kur ji galėjo kvėpuoti. — Jeigu norėsi su 
manimi pasikalbėti, teks atvažiuoti į trobelę. Paskutinis kvietimas į 
lėktuvą. Jau skrendu. 

— Bet juk kalbame ne vien apie tuos nelemtus interviu, — aiš- 
kino Nojus, tačiau Olivija baigė pokalbį. 

Nojus metė telefoną per petį ir buvo beeinąs prie stalo, tačiau 
paskui susitvardė ir numalšino begalinį norą suskaldyti tą plastiko 
gabalą į šipulius. 

Ši moteris vynioja jį apie pirštą. Tai ji karšta, tai šalta, tai puola 
žemyn, tai aukštyn, tai į šonus... Kaip, po velnių, jam su ja suspėti? 

Jos nebėra, išsprūdo iš rankų, jam nespėjus kaip reikiant su- 
čiupti. Ar dabar jis turėtų ją vytis? Ar čia toks žaidimas? 

Pasipiktinęs Nojus paspyrė kėdę ir įsispoksojo į lubas. Ne, ji 
taip nesielgtų. Olivija tokių žaidimų nežaistų, nebent mėgintų var- 
žytis. O tarp žaidimo ir varžytuvių didelis skirtumas. 

Jam reikėjo išsiaiškinti daugiau detalių, prisirinkti daugiau 
faktų. O paskui, svarstė Nojus, mesdamas ant užgriozdinto stalo 
telefoną, paskui pamąstys ir apie varžytuvės. 

Jis be galo norėjo susirungti su ja vienas prieš vieną. 


Olivijai neatlėgo, kol nepakilo lėktuvas, kol ji neatlošė sėdynės ir 
neužsimerkė. Los Andželas liko žemai, nepasiekiamas, greitai ding- 
siantis ir iš akių. Jos čia jau nieko nebeliko, nebebus dėl ko grįžti. 
Namas, kadaise buvęs jos pilis, užrakintas, už geležinių vartų, pri- 
klauso kažkam kitam. 

Ir ten įvykdyta žmogžudystė seniai pamiršta. 

Jeigu Nojus ją susiras, ji sugebės susitvarkyti ir su savimi, ir su 

juo. Ji sau įrodė galinti įveikti prisiminimų antplūdį. Viską perpasa- 
kodama ji tik bers žodžius, tik žodžius, kurie jos nebežeidžia. 

Pabaisa laisvėje. 

Ji tarėsi išgirdusi šnabždesį — įspėjantį, piktdžiugišką. 

Ir nesvarbu. Ji šito nesureikšmins. Nesvarbu, ar jie atrakino jo 
kamerą, ar neatrakino, ar įdavė jam lagaminą su drabužiais ir per 
daugelį metų kalėjime uždirbtus pinigus, jis jai miręs jau labai labai 
seniai. 

Ji vylėsi, kad ir jam yra mirusi. Jog jis apie ją negalvoja. 

O jei ir galvoja, Olivija meldėsi, kad tos mintys jam teiktų 
skausmą. 

Ji nusisuko nuo lango ir mėgino užmigti. 


Kai kam irgi nesisekė užmigti. Liko tik baimė, kraupūs garsai 
ir kruvini vaizdai. 

Pabaisa laisvėje. Jis rangėsi sapnuose, kėblino storomis kojomis 
tiesiai į širdį, liejo karčias ašaras. 

Pabaisa laisvėje; jis žinojo, kad niekas nesibaigs, kol nebus dar 
daugiau mirčių. 

Livė. Šis vardas — tyli rauda, purtanti viltį praradusią sąmonę. 
Meilė jai tokia pat tikra, kokia buvo įsiplieskusi jos gimimo aki- 
mirką. Ir baimė dėl jos tokia pat tikra, kaip ir tą naktį, kada buvo 
pralietas kraujas. 

Ji bus paaukota tik tada, jei nebebus kito pasirinkimo. 

Kada jos netektis visiems laikams liktų atvira širdies žaizda. 


Dvidešimt trečias skyrius 


— Paleistas? Kaip paleistas? 

— Jis išėjo prieš dvi savaites. Jo advokatas pateikė oficialų pra- 
šymą dėl atitinkamų aplinkybių jį išleisti anksčiau laiko. — Frenkas 
įsitaisė ant sulankstomosios kėdės; jo sūnus pasinaudojo apniuku- 
sios dienos privalumu — tyla paplūdimyje — ir darbavosi lauke. 

— Kalės vaikas! — Nojus pašoko ant kojų ir žingsniavo nuo 
vieno atviros verandos galo iki kito. — Kalės vaikas. Šitai jis turėjo 
žinoti jau tada, kai paskutinį kartą buvau jo aplankyti. Jis man nieko 
nesakė. Pagaliau pavyko susitarti dėl pokalbio telefonu su Smitu; 
pokalbis numatytas šios dienos popietę; Smito sekretorė taip pat 
apie tai neužsiminė. Na, kur, po velnių, jis nuvažiavo? 

— Tokios informacijos neturiu. Tiesą sakant, maniau, kad tu 
gali žinoti. Neprieštaraučiau, jei Taneris būtų nuolat sekamas. — 
Frenkas prisiminė Olivijos akyse matytą baimę ir šoką. — Senų 
laikų vardan. 

— Jis nesivargino padiktuoti suknisto savo atgalinio adreso. 
Be jo knyga žuvusi, — Nojus žiūrėjo į popierių krūvas, prislėgtas 
buteliais ar kriauklėmis, viskuo, kas tik papuolė po ranka. — Be jo ir 
Livės viskas stoja. Jie — visa ko pradžia. Paleido anksčiau laiko? — 
Nojus vėl pažvelgė į Frenką. — Tai ne lygtinis paleidimas, vadinasi, 
jam nereikės registruotis. 

— Jis atsėdėjo skirtą laiką. Kalifornijos valstija laiko jį reabi- 
lituotu. 

— O tu? 

— O kas manęs klausia — sūnus ar rašytojas? 

Nojaus veidas akimirksniu pasikeitė — tapo tuščias, neįskai- 
tomas. 

— Nesvarbu. 

— Nemanyk, kad neatsakysiu, Nojau. Man tiesiog smalsu. 

— Tu visada mane daliji į tai, kas aš esu, ir į tai, ką veikiu. Man 
šitai — vienas ir tas pats. 

— Tu teisus. Visai neseniai apie tai mąsčiau. — Frenkas atsi- 
duso ir nuleido ant kelių rankas. — Maniau, kad būsi policininkas. 
Turbūt tą mintį audžiau ilgokai. Tikėjausi, pradėsi dirbti man dar 
neišėjus į pensiją. 

— Žinau, nuvyliau tave. Bet aš — ne policininkas. 

Frenkas instinktyviai panoro gintis, tačiau minutėlę patylėjo ir 
išrėžė sūnui visą tiesą. 

— Neturėjau teisės nusivilti. Žinau, kad tu ne policininkas, 
Nojau, bet yra dalykų, kurie taip lengvai nepraeina. Būdamas vaikas 
visada domėdavaisi mano darbu. Rašydavai raportus, — Frenkas 
nusijuokė. — Klausinėdavai manęs apie bylas ir viską užrašydavai. 
Tada nesupratau, kas tai. Kai pasirinkai žurnalistiką, pamaniau, na, 
gerai, ateis laikas, ir jis viską mes. Bet nemetei, ir aš nusivyliau. Ta- 
čiau tai mano pralaimėjimas, ne tavo. 

— Tėti, niekada nenorėjau baigti bylų. Norėjau jas studijuoti. 

— Nenorėjau to klausytis. Bet medalis turi dvi puses, Nojau. 
Kai pradėjai rašyti knygas, kapstytis po baigtas, išnarpliotas bylas, į 
visa tai žvelgiau kaip į priekaištą mano nudirbtiems darbams, tarsi 
būtum sakęs: negana dirbti darbą, rinkti įkalčius, suimti nusikaltėlį 
ir paskirti jam bausmę. 

— Taip nėra. Niekada nebuvo. 


— Nebuvo, bet mano išdidumas buvo stipresnis už mane, ir 

aš nesigilinau į tai, ką darei, kodėl darei, ką šitai tau reiškia. Noriu, 
kad žinotum, jog dėl to gailiuosi. Dar labiau gailiuosi, kad niekada 
neparodžiau tau pagarbos, kurios esi vertas dirbdamas savo darbą; 
gerai dirbdamas. 

— Na... — Nojus pajuto užplūstančias emocijas, nuplaunan- 
čias visą pečiuose susitvenkusią įtampą, apie kurią jis nė nežino- 
jo. — Siurprizų diena. 

— Visada tavimi didžiavausi, Nojau. Tu man visada buvai di- 
džiausias džiaugsmas — ir kaip sūnus, ir kaip Žmogus, — kalbėjo 
Frenkas ir turėjo minutėlę luktelėti, nes jam pynėsi liežuvis. 

— Jeigu ne tu, nebūčiau toks, koks esu. 

— Nojau, — meilė jį tvindė lyg upė. — Tikiuosi, kad vieną 
gražią dieną ir tavo vaikas tau kalbės tokius žodžius. Ir tai vienin- 
telis būdas sužinoti, kiek daug jie reiškia. — Jam teko atsikrenkšti, 
kad dar labiau nesutrikdytų nei Nojaus, nei savęs paties. — Nuo šiol 
daugiau domėsiuosi viskuo, ką darai. Gerai? 

— Taip, tikrai gerai. 

— O pradėsiu nuo to, kad duosiu tau interviu, kai tik turėsi 
tam laiko. 

— Laiko turiu ir dabar. O tu? 

— Dabar? Na, aš... 

Frenkas nebuvo tam pasirengęs ir dabar pasijuto mėginąs rasti 
priežastį išsisukti. 

— Tik leisk pasikeisti diktofono juostelę. 

Nojus žinojo, kaip nedelsiant ištraukti užkibusią žuvelę. Jis grį- 
žo nešinas diktofonu ir dviem skardinėmis kolos. 

— Viskas nėra taip sudėtinga, kaip manai, — kalbėjo Nojus 
lupdamas juostelės pakuotę ir kišdamas kasetę į diktofoną. — Tu 
tik kalbėk su manimi, pasakok apie tą bylą taip, kaip visada pasa- 
kodavai. Juk esi daug apie tai kalbėjęs. Jau tada šį tą užsirašinėda- 
vau. Taneris pats paskambino pagalbos telefonu. Turiu tą pokalbį 
užrašytą. 

Norėdamas tikslumo, o ne paprastų prisiminimų, Nojus iš- 
traukė reikiamą dokumentą. 

— Jis paskambino dvyliktą valandą keturiasdešimt aštuonios 
minutės. Ji negyva. Dieve, Džiulė. Ji negyva. Visur kraujas. Negaliu 
sustabdyti kraujavimo. Padėkit kas nors. 

Nojus padėjo dokumentą. 

— Yra užrašyta ir daugiau, bet šie žodžiai svarbiausi. Pagalbos 
telefono operatorius jam pateikė kelis klausimus, tačiau išgirsdavo 
vis tokius pačius atsakymus; vis dėlto šiaip taip išpešė iš jo adresą. 

— Policija atvyko pirma, — pasakė Frenkas. — Įprasta proce- 
dūra. Jie sureagavo į pagalbos telefono skambutį. Vartai buvo pra- 
viri, atidarytos ir lauko durys. Atvykę į įvykio vietą jie rado kūną; 
svetainėje buvo Taneris. Policininkai aptvėrė įvykio vietą, konstata- 
vo žmogžudystę ir iškvietė detektyvus. Į tą skambutį atsiliepiau aš 
ir Treisis Harmonas. 


Nojus jautėsi taip, tarsi kartu su tėvu tą naktį būtų įžengęs į tuos na- 
mus. Jis juto palmių lapus kedenantį vėjelį, plevenantį mėnesienos 
nusidabruotuose soduose. Baltas kaip svajonė namas švietė auksi- 
niais langais. 

Priešais namą buvo sustatyti policijos automobiliai; vieno au- 
tomobilio švyturėlis tebemirgėjo raudonomis ir mėlynomis šviese- 
lėmis, kurios trikdančiomis spalvomis margino marmurinius laip- 
tus, policininkų veidus ir detektyvų mašiną. 

Pro atdaras duris sklido kitokia šviesa. 

Oleandrų krūmuose vėmė gurgždančia uniforma apsirengęs 
vargšas naujokas. 

Viduje didžiulis sietynas liejo ant baltutėlaičių grindų šviesos 
srautus, nušviesdamas tamsų kraujo taką. 

Kruvinų takų buvo visur — jie driekėsi per vestibiulį, platų 
koridorių, išblizgintus ąžuolinius laiptus, sukančius kairėn. 

Kraujo kvapas vis dar buvo stiprus, kruvini takai nesukrešėję. 

Frenkas buvo pratęs prie mirties, prie žiaurumų, prie bepras- 
miškų netekčių. Tačiau jam plyšo širdis, kai vos metė žvilgsnį į su- 
darkytą Džiulę Makbraid. Jis kuo puikiausiai prisiminė visus pojū- 
čius — viduje kažkas kone girdimai spragtelėjo, užgriuvo siaubas ir 
gailestis; paskui atsirito galinga įtūžio banga, užpylusi nespėjus nuo 
jos išsisukti, atsiriboti, neleidusi ramiai dirbti. 

Iš pirmo žvilgsnio atrodė, kad vyko aršios grumtynės — su- 
daužytas stiklas, išvartyti baldai, didžiuliai kraujo klanai. 

Tačiau be šių ženklų buvo ir kitokių. Mirusieji visada jų pa- 
lieka. Jos nagai nebuvo nulūžę, švarūs, žaizdos ant rankų ir alkūnių 
negilios, įgytos ginantis. 

Jis ją puolė iš nugaros. Vėliau Frenkas šitai patvirtins pasirem- 
damas medicinos ekspertų išvadomis, bet pasilenkęs prie kūno iš- 
kart mėgino rekonstruoti įvykius. 

Pirmas smūgis smogtas į nugarą, kiek žemiau menčių. Turbūt 
ji suriko, suklupo, mėgino atsisukti. Jai ne tik skaudėjo — ją turėjo 
ištikti šokas. Ar ji matė jo veidą? Ar matė, kas tame veide? 

Jis puolė dar kartą. Ar ji pakėlė ranką norėdama apsiginti nuo 
dūrio? Prašau, nereikia. Dieve, nereikia! 

Ji mėgino pabėgti, nuvertė lempą, pažiro šukės, kurios badė ba- 
sas jos pėdas. Ji nukrito, šliaužė, verkė. Jis badė ir badė ją ašmenimis, 
smaigstė ir pjaustė net ir tada, kai ji nebekrutėjo, kai buvo negyva. 

Gretimame kambaryje du policininkai saugojo Semą. Ir į 
Džiulę mestas žvilgsnis, ir Semo paveikslas giliai įstrigo Frenko 
atmintin. Semas buvo išblyškęs ir gražus. Rūkė karštligiškai už- 
sitraukdamas, staigiais judesiais tai pakeldamas ranką prie lūpų, 
tai vėl ją nuleisdamas, tai įtraukdamas dūmus, tai išpūsdamas ka- 
muolį. 

Jo akys buvo užgesusios — stiklinės ir bereikšmės. Šokas ir 
kvaišalai. 


Jis visas buvo išsitepęs žmonos krauju. 

— Kažkas ją nužudė. Kažkas nužudė Džiulę, — be paliovos 
kartojo jis. 

— Pone Taneri, papasakokite, kas nutiko. 

— Ji negyva. Džiulė negyva. Negalėjau sustabdyti. 

— Ko negalėjote sustabdyti? 

— Kraujo, — Semas įsispoksojo į savo rankas ir pradėjo verkti. 

Per šią pirmą padriką apklausą Frenkas prisiminė, kad turėjo 
būti ir mergytė; jis nuėjo jos ieškoti. 


Nuėjęs į savo kabinetą Nojus surinko tėvo interviu tekstą. Geriau, 
kai viską užrašai, kai matai žodžius. 

Suskambus telefonui krūptelėjo ir susivokė dirbęs ne vieną va- 
landą. Pro langą matėsi danguje išryškėję pirmieji saulėlydžio po- 
tėpiai. 

Nojus prispaudė prie skaudamų akių pirštus ir atsiliepė. 

— Čia Semas Taneris. 

Nojus instinktyviai čiupo pieštuką. 

— Kur jūs? 

— Žiūriu, kaip leidžiasi saulė. Esu lauke, stebiu, kaip virš van- 
dens keliauja saulės diskas. 

— Semai, jūs man nepasakėte, kad jus išleis anksčiau. 

— Nepasakiau. 

— Arjūs San Franciske? 

— Prisibuvau San Franciske. Ten šalta ir drėgna. Norėjau grįž- 
ti namo. 

Nojui ėmė tankiau plakti širdis. 

— Jūs Los Andžele? 

— Gavau kambarį Saulėlydžio bulvare. Viskas ne taip, kaip 
būdavo, Breidi. 

— Pasakykite adresą. 


— Dabar aš ne ten. Tiesą sakant, esu visai netoli tavęs. Stebiu 

saulėlydį, — kone svajingai kalbėjo Semas. — Sėdžiu lauke, prie 
baro, kuriame pardavinėja kukurūzų paplotėlius ir alų, o nuo salsos 
virsta akys. 


— Pasakykite, kur esate, aš atvažiuosiu. 


Semas vilkėjo samaninės spalvos kelnes ir sportinio stiliaus marš- 
kinius trumpomis rankovėmis; drabužiai buvo naujutėlaičiai, pa- 
siglamžę tose vietose, ties kuriomis buvo perlenkti pakuojant. Jis 
sėdėjo prie vieno iš metalinių stalelių, sustatytų vidiniame meksi- 
kiečių restoranėlio kieme, ir žvelgė į vandenį. Nors restoranėlis ne- 
atrodė klestintis, prie kitų staliukų taip pat sėdėjo saujelė žmonių — 
ką tik apsiplunksnavusių vyriokų, triauškiančių kukurūzų traškučius 
ir gurkšnojančių alų, kurio dėl jauno amžiaus vis dar buvo sunkoka 
užsisakyti. 

Semas labai nuo jų skyrėsi — iš pažiūros senas, išbalęs, keistai 
naivesnis. 

Nojus užsakė dar traškučių ir alaus abiem. 

— Kaip jaučiatės? 

Semas kiek nustebęs žiūrėjo į šėlstantį riedutininką. 

— Kelias dienas praleidau San Franciske, norėjau šiek tiek su- 
siorientuoti. Paskui įsėdau į autobusą. Vis dar laukiau, kol mane kas 
nors sustabdys, grąžins atgal, pasakys, kad įvyko klaida. Nors, kita 
vertus, laukiau, kol būsiu atpažintas, kol kas nors sušuks: „Žiūrėkit, 
ten Semas Taneris“, pribėgs ir paprašys autografo. Tarsi du gyveni- 
mai kirstųsi pačiame viduryje, o mintys nuolat šokinėtų nuo vieno 
prie kito. 

— Norite būti atpažintas? 

— Buvau žvaigždė. Svarbus aktorius. Dėmesys reikalingas ne 
tik pamaloninti ego; norisi būti glostomam kaip vaikui. Kaip gali 
būti geras aktorius nebūdamas vaikas? Po kiek laiko, būdamas ten, 
suvokiau — šitai reikia pamiršti. Kai supratau, kad apeliacijos ne- 

duos jokios naudos ir kameros durys neatsidarys, turėjau liautis apie 
tai mąstęs, nes privalėjau išgyventi. Tada išėjau į laisvę, ir vėl viskas 
plūstelėjo. Nors ir kaip troškau, kad kas nors į mane pažiūrėtų, pa- 
matytų mane ir prisimintų, velniškai bijojau, kad taip neatsitiktų. 
Scenos baimė, — Semas nejaukiai nusijuokė. — Yra dalykų, dėl ku- 
rių man labai ilgai nereikėjo sukti galvos. 

Nojus nieko nesakė, kol padavėja dėliojo ant stalo lėkšteles ir 
bokalus. Vos jai nuėjus, jis palinko arčiau Semo. 

— Atvykti į Los Andželą buvo rizikinga, nes anksčiau ar vė- 
liau kas nors vis tiek jus atpažins. 

— O kur dar man keliauti? Miestas pasikeitė. Bevaikščioda- 
mas buvau du kartus pasiklydęs. Visur — gatvėse, afišose — nauji 
veidai. Žmonės važinėjasi didžiuliais griozdiškais džipais. Ir negali 
rūkyti kur panorėjęs. 

Nojus nesusilaikė ir nusijuokė, išgirdęs tokiu nustebusiu balsu 
išsakytą paskutinę pastabą. 

— Manau, maistas vis tiek geresnis nei San Kventine. 

— Jau buvau pamiršęs, kad tokios vietos kaip ši apskritai eg- 
zistuoja. — Semas paėmė tortilją ir atidžiai apžiūrėjo. — Buvau 
pamiršęs, kol nejėjau vidun. Jeigu tai, ką valgau, nebūtų geriausia, 
manęs nedomintų. Jeigu nesi matomas, jei tavimi nesižavima, tau 
nepavydima, kokia prasmė gyventi? 

Jis atsikando tortiljos traškindamas plutelę ir kramtė nekreip- 
damas dėmesio į lėkštelėn drimbančius pomidorus, salotas ir pada- 
žą. Kelias minutes valgė tylėdamas, susikaupęs; Nojus pamanė, kad 
toks niaurus susikaupimas valgant — iš kalėjimo atsineštas įprotis. 

— Buvau šiknius. 

Nojus pakėlė antakį. 

— Ar galėčiau jus pacituoti? 

— Todėl ir susitikom, ką? Turėjau viską — sėkmę, liaupses, 
galią, turtą. Turėjau gražiausią moterį pasaulyje, kuri mane mylėjo. 
Maniau, šito esu nusipelnęs, todėl nevertinau to, ką turėjau. Nieko 

nevertinau arba į visa ką žvelgiau tik kaip į man savaime priklausan- 
čią duotybę. Todėl ir praradau. Viską. 

Nenuleisdamas nuo Semo akių Nojus gurkšnojo alų. 

— Ar jūs nužudėte savo žmoną? 

Iš pradžių jis neatsakė, tik žiūrėjo į raudoną saulės pusskritulį, 
grimztantį į jūrą. 

— Taip, — dabar jis įbedė žvilgsnį į Nojų. — Ar tikėjaisi, kad 
imsiu neigti? Kokia prasmė? Už tai, ką padariau, kalėjau dvidešimt 
metų. Kai kas pasakytų, kad tiek negana. Gal taip manantieji ir teisūs. 

— Kodėl ją nužudėte? 

— Todėl, kad neįstengiau būti toks, kokiu ji prašė mane būti. 
O dabar paklausk, ar tą naktį paėmiau žirkles ir bedžiau jai į nugarą, 
badžiau visą kūną, o paskui perrėžiau gerklę. 

— Gerai. Ar paėmėte žirkles? 

— Nežinau. 

Jo žvilgsnis vėl nukrypo į vandenį, vėl tapo svajingas. — Tiesiog 
nežinau. Prisimenu dvejopai, ir abu variantai atrodo neabejotinai ti- 
kri. Lioviausi svarstęs, ar šitai svarbu, o paskui man pasakė, kad mirsiu. 
Man reikia žinoti, ir tu išsiaiškinsi, kuris iš dviejų variantų teisingas. 

— O kurį papasakosite? 

— Dabar nepasakosiu nė vieno. Man reikia pinigų. Šiame 
banke atsidariau sąskaitą. — Jis išsitraukė popieriaus skiautę. — 
Štai mano sąskaitos numeris. Dabar pinigus galima pervesti elek- 
troniniu būdu. Taip būtų geriausia. 

— Gerai. — Nojus įsidėjo skiautę į kišenę. — Rytoj pinigai 
bus sąskaitoje. 

— Vadinasi, rytoj ir pasikalbėsim. 


Kitą rytą Nojus paskambino Olivijai; jis ją užtiko gamtininkų cen- 
tre, prie darbo stalo. Nojus tebebuvo šlapias, ką tik išėjęs iš dušo, 
nusiprausęs po bėgiojimo pajūriu, ir dabar ketino atsigaivinti puo- 

deliu kavos. Dalykiškas, sausokas, bet linksmas jos balsas privertė jį 
nusišypsoti. 

— Sveika sugrįžusi, panele Makbraid. Pasiilgai manęs? 

— Nelabai. 

— Netikiu. Per greitai pažinai mano balsą. 

Nojus išgirdo Olivijos atodūsį ir net neabejojo, kad ji tyčia 
stengėsi būti išgirsta ir šiek tiek perdėjo. 

— Kodėl turėčiau nepažinti? Tu kalbi daugiau už bet kuriuos 
tris mano pažįstamus žmones kartu sudėjus. 

— O tu kalbi nepakankamai, bet tavo balsas visada mano min- 
tyse. Praėjusią naktį tave sapnavau — švelnios akvareliškos spalvos, 
lėti judesiai. Mes mylėjomės ant upės kranto, žolė buvo vėsi ir drė- 
gna, išmarginta lauko gėlių. Nubudau burnoje jusdamas tavo skonį. 

Minutėlę buvo tylu, paskui Olivija prabilo jau nurimusi: 

— Labai įdomu. 

— Ar tavo kabinete kas nors yra? 

— Minutėlę. Ačiū, Kurti, aš tuo pasirūpinsiu. — Vėl pauzė. — 
Upės pakrantė — vieša zona. 

Nojus taip nusikvatojo, kad jam teko prisėsti ant taburetės. 

— Live, aš jau rimtai pradedu kraustytis dėl tavęs iš proto. Ar 
patiko gėlės? 

— Jos labai gražios ir jų tikrai visai nereikia. 

— Aišku, kad reikia. Jos verčia tave apie mane galvoti. Live, 
noriu nuolat sukiotis tavo mintyse, kad galėtume iškart viską išsi- 
aiškinti, kai tik pas tave atvažiuosiu. 

— Kada ketini leistis į kelią? 

— Po savaitės ar dviejų, gal anksčiau, jeigu pavyks. 

— Tokiu metų laiku kambariai trobelėje užsakomi gerokai iš 
anksto. 

— Ką nors sugalvosiu. Live, turiu pasakyti, kad buvau susitikęs 
su Taneriu ir su juo kalbėjausi. Jis čia, Los Andžele. 

— Supratau. 


352 NORĄ ROBERTS 


— Pamaniau, gal tau bus geriau, jei žinosi, kur jis. 

— Taip, turbūt taip ir yra. Turiu eiti... 

— Live, gali man papasakoti, kaip jautiesi. Knyga čia niekuo 
dėta, papasakok man kaip žmogui, kuriam rūpi. Tu gali sa manimi 
pasikalbėti. 

— Nežinau, kaip jaučiuosi. Žinau tik tiek, kad neleisiu, jog jo 
buvimo vieta ar veikla kaip nors keistų mano gyvenimą. Niekam 
neleisiu nieko keisti. 

— Gali būti, tu įsitikinsi, kad tam tikri pokyčiai nebūtinai turi 
būti žalingi. Pranešiu, kai susiruošiu atvažiuoti. Galvok apie mane, 
Olivija. 

Padėjusi ragelį Olivija giliai atsikvėpė. 

— O tu sapnuok toliau, — sumurmėjo ji ir perbraukė pirštu 
per ramunės žiedlapį. 

Olivija neatsispyrė pagundai palikti gėles kabinete, kur jai teko 
sėdėti prie darbo stalo, nors labai norėjosi išeiti į lauką. 

Ji taip pat perskaitė Nojaus siųstą ženklą, kuris jai pasirodė ne- 
įtikimai mielas ir labai gudriai sumanytas. Nojus užsakė puokštę iš 
gėlių, augusių jo sode, kuriam ji taip pat negalėjo atsispirti. Jis tikrai 
suprato, kad žiūrėdama į gėles ji neabejotinai galvos apie jį. 

Olivija vis tiek būtų apie jį galvojusi. 

Ji melavo sakydama, kad jo nepasiilgo. Pati stebėjosi jausda- 
ma, kaip labai jo ilgisi, ir šiek tiek nerimavo supratusi, kad norėtų, 
jog jiedu būtų kiti žmonės, susitikę kitaip susiklosčius aplinkybėms. 
Tada jie galėtų būti meilužiai, gal net bičiuliai, ir jų santykių netem- 
dytų jokie pakampėse išsislapstę šešėliai. 

Ji niekada nesibičiuliavo su meilužiu, svarstė Olivija. Tiesą sa- 
kant, niekada nė neturėjo tikro meilužio, nes šis žodis reiškia šį tą 
daugiau nei paprastą seksą. 

Tačiau ji manė, kad Nojus norėtų būti ir bičiulis, ir meilužis. 
Jeigu ji geistų Nojaus, turėtų jam duoti daugiau nei norėjo ar galėjo 
duoti kam nors kitam. 

Šį klausimą taip pat reikėtų apsvarstyti, tarė sau Olivija ir pasi- 
trynusi sprandą vėl palinko prie kompiuterio klaviatūros ir pradėjo 
dėstyti mintis apie rudenines programas, skirtas pradžios mokyklų 
moksleiviams; ji norėjo jiems surengti pažintines ekskursijas po 
miškus. 

Išgirdusi kažką beldžiant į duris Olivija suniurzgė. 

— Ar paprašei užeiti, ar pasiuntei po velnių? — norėjo sužino- 
ti Robas, švelniai pakratydamas rankose laikomą paketą. 

— Tau skiriama „užeik“, o visiems kitiems — „eikit po velnių“. 
Mąstau apie rudens programas, — pasisukusi su visa kėde Olivija 
pakreipė galvą. — Kas dėžėje? 

— Nežinau. Užrašytas trobelės adresas; rodos, dar vakar išsiųs- 
ta iš Los Andželo ir adresuota tau. 

— Man? 

— Manau, siuntinys iš to paties jauno vyriškio, atsiuntusio tau 
gėlių. — Robas padėjo paketą ant stalo. — Sakyčiau, jis turi puikų 
skonį rinkdamasis moteris. 

— Ir taip sakai visiškai objektyviai. 

— Žinoma, — Robas prisėdo ant stalo krašto ir paėmė ją už 
rankos. — Kaip laikosi mano mergaitė? 

— Gerai, — tarė Olivija ir patikindama senelį spustelėjo jam 
delną. — Nesijaudink dėl manęs, seneli. 

— Jaudintis man niekas nedraudžia. Nerimas įrašytas į parei- 
gines instrukcijas. 

Grįžusi iš Kalifornijos ji buvo tokia įsitempusi, tokia išblyškusi. 

— Live, na ir kas, kad jį išleido. Aš su tuo jau susitaikiau. Ti- 
kiuosi, tu irgi susitaikysi. 

— Stengiuosi. — Olivija atsistojo ir patvarkė dokumentų krū- 
velę, kurios visai nereikėjo tvarkyti. — Ką tik skambino Nojus. No- 
rėjo pasakyti, kad jį matė ir su juo kalbėjosi. 

— Gerai, kad pasakė. 


— Taip, gerai. Man malonu, kad jis šitai supranta ir elgiasi pa- 

garbiai, kad jis nesielgia su manimi kaip su silpnute būtybe, galinčia 
palūžti, kurią reikia ginti nuo... — ji nutilo pajutusi, kaip skruostus 
užlieja karščio banga. — Nenorėjau pasakyti... 

— Viskas gerai. Live, net nežinau, ar teisingai pasielgėme at- 
veždami tave čia ir nuo visko atskirdami. Norėjome pasielgti taip, 
kaip geriausia. 

— Atvežti mane čia buvo pats geriausias sprendimas. — Oli- 
vija liovėsi tvarkyti segtuvus ir priėjusi stipriai apsikabino senelį. — 
Niekas man nebūtų suteikęs daugiau meilės ir geresnių namų nei 
judu su močiute. Neleisime, kad čia brautųsi mintys apie jį ir verstų 
mus apie tai mąstyti, — tai pasakiusi Olivija paleido senelį ir žvelgė 
į jį degančiomis akimis. — Neleisime. 

— Ir dabar tau linkiu visko, kas geriausia. Tik dabar jau nesu 
toks tikras, kaip kadaise, kas yra geriausia. Tasai jaunas žmogus... — 
Robas linktelėjo rodydamas į gėles — Jis vienu metu nori išpešti 
labai daug, kartu užkraudamas sunkią naštą, bet jo žvilgsnis atviras, 
todėl man norisi, kad juo pasitikėtum. 

— Seneli, — Olivija pasilenkusi pakštelėjo jam į skruostą. — 
Aš jau pakankamai suaugusi ir protinga; pati nuspręsiu, kaip elgtis. 

— Tu — vis dar mano mažylė. Nejau neatidarysi siuntinio? 

— Ne, nes atidariusi jį tik dar labiau paskatinčiau, — kreivai 
šyptelėjo Olivija. — Jis mėgina mane apžavėti. 

— Tikrai? 

— Manau, kad taip. Jis ketina ilgai netrukęs atvažiuoti. Vėl jį 
pamačiusi pati nuspręsiu, ar man žavėtis, ar ne. O dabar eik dirbti ir 
leisk man užsiimti tuo pačiu. 

— Kai jis vėl atvažiuos, nenuleisiu nuo jo akių, — mirktelėjęs 
Robas atsistojo ir nuėjo prie durų. Paskui stabtelėjo ir uždėjęs vieną 
ranką ant durų rankenos atsigręžė. — Live, ar tikrai mes tave laikė- 
me per arti savęs? Per daug užspaudę? — Olivijai nespėjus atsakyti, 
Robas papurtė galvą. — Užspaudę ar neužspaudę, vis tiek užaugai 
tokia, kokia pati sau patinki. Tavo mama tavimi didžiuotųsi. 

Kai Robas uždarė duris, Olivija atsisėdo tramdydama ašaras — 
liūdesio ir džiaugsmo ašaras. Ji vylėsi, kad senelis teisus — mama 
ja didžiuotųsi; dukra jai nepasirodytų esanti per daug atsiribojusi, 
per daug atšiauri ir bijanti atsiverti bet kam, kas nėra jos šeima, kuri 
visada buvo šalia. 

Ar Džiulė — gražioji išmintingoji Džiulė — paklaustų duk- 
ters, kur jos draugai? Kur vaikinai, kuriuos ji buvo įsižiūrėjusi, kur 
vyrai, kuriuos buvo pamilusi? Kur žmonės, prie kurių ji buvo prisi- 
lietusi arba įsileidusi į savo gyvenimą? 

Ką ji atsakytų? — svarstė Olivija. Tokių žmonių nėra. Nė 
vieno. 

Ir staiga jai pasidarė taip nepakeliamai liūdna, kad rodėsi, vėl 
pasilies ašaros. Tankiai sumirksėjusi ir nugynusi jas šalin, Olivija 
žiūrėjo į ant stalo padėtą paketą. 

Nojus, pamanė ji. Jis labai stengiasi ją laimėti. Gal atėjo metas 
jam nusileisti? 

Olivija išsiėmė iš kišenės lenktinį peiliuką ir plonais ašmenimis 
perpjovė lipnią juostą. Paskui luktelėjo, mėgindama atitolinti malo- 
nią akimirką, ir atidarydama dėžutę leido sau galvoti apie Nojų. 

Dabar jau mikliau ji naršė po putplasčio ritinėlius, galiausiai 
išbėrė juos ant stalo ir mėgino išimti dėžutėje buvusį daiktą. Stiklas 
arba porcelianas, pagalvojo; kokia nors figūrėlė. Olivija svarstė, ar 
tik Nojus nebus kur nors gavęs švilpiko statulėlės; juokdamasi nuo 
tokios minties, ji išėmė gautą dovaną. 

Juokas įstrigo gerklėje, nutilo užverstas ledinės panikos griū- 
ties, nugriaudėjusios per visą krūtinę. Tankus jos pačios alsavimas 
mintyse pavirto kurtinamu riksmu. Olivija išmetė figūrėlę, tarsi ji 
būtų gyva nuodinga gyvatė, pasirengusi kirsti. 

Drebėdama ir vos laikydamasi ant kojų ji žiūrėjo į mielą ir gra- 
žų mėlynosios fėjos, kadaise buvusios ant muzikinės dėžutės, veidelį. 


Dvidešimt ketvirtas skyrius 


— Niekada nenorėjau būti vienas. — Semas paėmė Nojaus paduo- 
tą puodelį su kava ir prisimerkęs pažvelgė į saulę. — Man viena- 
tvė buvo tarsi bausmė. Nesėkmė. O Džiulė mokėjo būti viena; jai 
dažnai patikdavo būti vienai. Jai nereikėjo ryškių prožektorių, kurių 
reikėjo man. 

— Reikėjo ar reikia? — paklausė Nojus ir žiūrėjo, kaip Semas 
šypsosi. 

— Sužinojau, kad ir vienatvė turi privalumų. Džiulė visada tai 
žinojo. Kai išsiskyrėme, kai Malibu nusipirkau namelį, mintis apie 
tai, kad ten teks gyventi vienam, man buvo kone tokia pat siaubin- 
ga, kaip gyvenimas be Džiulės. Menkai prisimenu namelį Malibu. 
Manau, jis buvo panašus į šį. 

Semas atsigręžė į namą — kremines medines sienas, skaidraus 
stiklo ruožus, gėles akmeninėse vazose, o paskui vėl įsižiūrėjo į van- 
denyno vilnis. 

— Vaizdelis neturėjo būti kitoks. Tau patinka čia būti vienam? 

— Mano darbui reikia didelės vienatvės dozės. 

Semas tik palinksėjo ir nutilo. 

Nojus svarstė, ar tikrai išmintingai elgiasi, kviesdamas jį pa- 
sikalbėti į savo namus. Galiausiai toks sumanymas pasirodė prak- 
tiškiausias. Čia bus pakankamai taip reikalingo privatumo, o jiems 

įsitaisius verandoje, Semas galės džiaugtis išpildytu noru būti lauke. 
Nojus nebūtų radęs argumentų, prieštaraujančių tokiam sprendi- 
mui, juk Semas vis tiek žino jo adresą. 

Nojus palaukė, kol Semas prisidegs dar vieną cigaretę. 

— Papasakokite apie rugpjūčio dvidešimt aštuntosios naktį. 

— Nenorėjau būti vienas, — pakartojo Semas. — Nedirbau, 
buvau ką tik atleidęs savo agentą. Labai pykau ant Džiulės. Kas, po 
velnių, ji tarėsi esanti, kad išspyrė mane iš namų, nors pati nežinia 
ką darė? Paskambinau Lidijai. Norėjau draugijos, norėjau užuojau- 
tos. Ji nekentė Džiulės, todėl žinojau, kad kalbės apie tai, ko norėsiu 
klausytis. Pamaniau, pasikvaišinsime ir pasimylėsime — kaip senais 
laikais. Ir pamokysiu Džiulę. 

Jis sugniaužė ant kelių nuleistą ranką į kumštį ir pradėjo rit- 
miškai juo stuksenti. 

— Jos nebuvo namie. Tarnaitė pasakė, kad Lidija išėjusi pava- 
karoti. Užsiutau — niekuo negalima pasikliauti, kai labiausiai rei- 
kia, nieko nėra. Labai susinervinau. Buvo ir kitų žmonių, kuriems 
galėjau paskambinti, bet, pamaniau, tegu atsiknisa. Norėdamas at- 
sigauti patraukiau kokaino, tada sėdau į automobilį ir nuvažiavau į 
Los Andželą. 

Jis nutilo ir lengvai pamasažavo smilkinius, tarsi jam būtų 
skaudėję galvą, paskui vėl ėmė dunksėti kumščiu į kelį. 

— Nežinau, kiek klubų apėjau. Šitai paaiškėjo per teismą — tą 
naktį skirtingi žmonės mane matė skirtingose vietose. Jie sakė, kad 
buvau agresyvus, ieškojau bėdos. Iš kur jie galėjo žinoti, ko ieškau, 
jei aš ir pats nežinojau? 

— Liudininkai pareiškė, kad ieškojote Luko Meningo, viena- 
me iš klubų susiėmėte su apsaugos darbuotoju, o kitame klube ap- 
vertėte padėklą su gėrimais. 

— Gal ir taip, — Semas abejingai patraukė pečiais, bet kumštis 
tebemušė monotonišką ritmą. — Liko tik dėmės — ryškios šviesos, 
ryškios spalvos, veidai, kūnai. Automobilyje sutraukiau dar vieną ko- 

kaino suktinukę. Na, gal dvi; tada nuvažiavau į mūsų namus. Aš dar 
ir gėriau. Jaučiausi kupinas energijos, įtūžęs, galėjau galvoti tik apie 
Džiulę. Po velnių, mes viską išsiaiškinsim. Kartą ir visiems laikams. 

Semas atsilošė ir užsimerkė. Jis liovėsi barbenęs kumščiu; da- 
bar įsitvėrė kelio. 

— Prisimenu, kaip dangaus fone juodavo medžiai; lyg paveiksle. 
Kitų automobilių žibintai atrodė kaip saulės, plieskiančios man į akis. 
Mintyse girdėjau širdies dūžius. Ir štai dabar atsiranda dvi versijos. 

Jis atmerkė mėlynas skvarbias akis ir įsižiūrėjo į Nojų. 

— Vartai užrakinti. Žinau, kad jis su ja. Kalės vaikas. Jai pakė- 
lus vietinio telefono ragelį, paprašau atidaryti vartus, pasakau, kad 
man reikia su ja pasikalbėti. Aš stengiuosi, tikrai labai stengiuosi 
kalbėti ramiu balsu. Žinau, ji manęs neįsileis, jei supras, kad kvaiši- 
nausi. Beje, neįsileis ir žinodama, kad esu blaivas. Ji man sako, jog 
jau vėlu, bet aš primygtinai prašausi, įkalbinėju. Ji pasiduoda. Priva- 
žiuoju prie namo. Mėnesiena taip ryškiai šviečia, jog man net skau- 
da akis. Ji stovi tarpduryje, jai už nugaros šviesu. Apsivilkusi baltais 
šilkiniais naktiniais marškiniais, kuriuos jai nupirkau per paskutines 
mūsų vestuvių metines. Plaukai apkritę pečius, kojos basos. Ji tokia 
graži. Ir šalta; veidas šaltas, tarsi išskobtas iš marmuro. Ji man liepia 
paskubėti, nes jaučiasi pavargusi; paskui eina į svetainę. Ant stalo — 
taurė vyno, žurnalai. Žirklės. Žirklės sidabrinės, ilgais ašmenimis, 
padėtos ant stiklinio paviršiaus. Ji paima taurę vyno. Dabar ji jau 
supranta, kad aš apsikvaišinęs, todėl pyksta. „Kodėl taip su savimi 
elgiesi? — klausia manęs. — Kodėl taip elgiesi su manimi, su Live?“ 

Semas pakėlė prie lūpų ranką ir pasitrynė burną — į vieną 
pusę ir į kitą, į vieną ir į kitą. 

— Sakau jai, kad pati kalta, nes leidosi glamžoma Meningo, 
nes karjera jai svarbiau už mūsų santuoką. Ginčas senas, vis dėl to 
paties, bet šįkart viskas pasisuka kitaip. Ji sako, kad manęs jai iki 
kaklo, mums nebėra jokių galimybių, ir ji nori, jog pasitraukčiau iš 
jos gyvenimo. Nuo manęs jai bloga, aš jai šlykštus. 

Būdamas aktorius jis išmanė, kuriuos žodžius pabrėžti, kada 
nutilti, kada kalbėti aistringiau. 

— Ji nekelia balso, bet aš tiesiog matau iš jos lūpų besiver- 
žiančius žodžius. Matau juos lyg tamsiai raudonus dūmus, kurie 
mane dusina. Ji man sako dar niekada nesijautusi laimingesnė nei 
yra dabar, išgrūdo mane iš namų ir neketina vėl užsimesti ant pečių 
naštos — narkomano vyro. Meningas — ne tik geresnis aktorius, 
bet ir geresnis meilužis. Taip, aš teisus, ji pavargo neigti. Jis jai duoda 
viską, ko nesugebu duoti aš. 

Pamatęs, kad Semo akys pasidarė kaip stiklinės, Nojus ir pats 
prisimerkė. 

— Ji nusigręžė nuo manęs, tarsi būčiau niekas, — murmėjo Se- 
mas, o paskui pakėlęs balsą kone pradėjo rėkti. — Tarsi viskas, ką 
buvome kartu patyrę, būtų niekas. Nuo jos tariamų žodžių sklindan- 
tys raudoni dūmai dengia mano veidą, svilina gerklę. Žirklės su il- 
gais sidabro ašmenimis atsiduria mano rankose. Noriu ją persmeigti 
žirklėmis, noriu giliai giliai įdurti. Ji rėkia, taurė iškrenta iš rankos, 
sudūžta. Iš nugaros ištrykšta kraujas. Tarsi būčiau atkimšęs nuosta- 
biausio raudonojo vyno butelį. Ji susverdėja, pasigirsta trenksmas. Per 
dūmus nieko nematau, tik badau žirklėmis. Ant mano rankų ir vei- 
do — karštas kraujas. Mes ant grindų, ji šliaužia, o žirklės — tarsi ne- 
atskiriama mano rankos dalis. Negaliu jų sulaikyti. Negaliu sulaikyti. 

Dabar jis kietai užsimerkia; ant kelių nuleistos rankos su- 
gniaužtos į kumščius, krumpliai pabalę. 

— Tarpduryje matau Livę; ji žiūri į mane motinos akimis. 

Kai Semas paėmė kavos puodelį, jo ranka drebėjo. Jis gėrė ilgai 
ir godžiai, kaip žmogus, maukiantis vandenį po kelionės dykuma. 

— Štai viena versija, kurią prisimenu. Gal dabar galėčiau atsi- 
gerti ko nors šalta? Gal vandens? 

— Gerai. 

Nojus išjungė diktofoną, atsistojo ir nuėjo į virtuvę. Paskui jis 
delnais atsirėmė į virtuvės stalą. Visas Nojaus kūnas buvo išpiltas 
ledinio prakaito lašelių. Žmogžudystės vaizdiniai buvo labai krau- 

pūs. Jis perskaitė stenogramas, išstudijavo raportus. Nojus žinojo, 
ko tikėtis. Tačiau tobulas Semo artistiškumas, meistriškai sudėliotas 
pasakojimas jam sutraukė skrandį. Ir dar kirto per širdį mintis apie 
Oliviją, besiropščiančią iš vaikiškos lovelės ir žengiančią į košmarą. 

Kiek kartų ji šitai pergyveno? — svarstė Nojus. 

Jis pripylė dvi taures mineralinio vandens, įdėjo ledukų ir susi- 
tvardęs grįžo pas Semą tęsti darbo. 

— Svarstai, ar vis dar galėsi būti objektyvus, — pratarė Semas, 
kai Nojus vėl atėjo. — Svarstai, ar tau pavyks sėdėti su manimi ir 
kvėpuoti tuo pačiu oru. 

— Ne. — Nojus padavė jam stiklinę su vandeniu ir atsisė- 
do. — Tai mano darbas. Svarstau, kaip jūs pats galite toliau gyventi. 
Svarstau, ką matote, kas rytą žvelgdamas į veidrodį. 

— Dvejus metus mane saugojo, kad nenusižudyčiau. Ir neapsi- 
riko. Tačiau po kiek laiko išmoksti stumti dieną po dienos. Mylėjau 
Džiulę, ir toji meilė buvo geriausia, ką šiame gyvenime patyriau. Ir 
vis dėlto jos nepakako man tapti žmogumi. 

— O dvidešimties metų kalėjime pakako? 

— Dvidešimt metų kalėjime mane išmokė gailėtis, kad sunai- 
kinau viską, kas man buvo duota. Vėžys padėjo apsispręsti paimti 
viską, kas liko. 

— O kas liko, Semai? 

— Tiesa ir galimybė pažvelgti jai į akis. — Jis vėl atsigėrė van- 
dens. — Tą naktį prisimenu ir kitaip. Vakaras prasideda taip pat — 
marihuana, kelionės po barus, įniršį žadinantys kvaišalai. Tačiau šį- 
kart atvažiavęs vartus randu atidarytus. Oi, vaikine, kaip pasiuntu.... 
Ką, po velnių, ji sau mano? Mes apie tai pasikalbėsime. Jeigu pas ją 
Meningas... Velniškai gerai žinau, kad jį rasiu. Jau matau, kaip jis 
dulkina mano žmoną. Manau, užmušiu jį plikomis rankomis, jai 
matant. Namų durys plačiai atvertos. Plieskia šviesos. Dabar jau 
tikrai pasiuntu. Žengiu vidun rengdamasis grumtynėms. Pradedu 
lipti laiptais, net neabejoju, kad užklupsiu juos lovoje, tačiau išgirs- 

tu iš svetainės sklindančią muziką. Turbūt jie dulkinasi ten, grojant 
muzikai, neužsidarę durų, o mano dukra antrame aukšte. Tada aš... 

Jis nutilo, užsivertė stiklinę su vandeniu, ilgai gėrė, paskui pa- 
dėjo stiklinę. 

— Visur kraujas. Iš pradžių net nesuprantu, kas tai. Kraujo per 
daug, kad patikėtum, jog viskas tikra. Visur pilna stiklo šukių. Lem- 
pa, kurią nusipirkom medaus mėnesį, sudaužyta ant grindų. Man 
dūzgia galvoje nuo kokaino ir degtinės, bet vis galvoju: Jėzau, Jėzau, 
kažkas įsilaužė. Ir tada pamatau ją. O, Dieve, matau ją ant grindų. 

Semo balsas užlūžta, sudreba; efektas toks pats tobulas, kaip ir 
nuožmiu balsu išdėstyta pirmoji istorija. 

— Atsiklaupiu šalia jos, kartoju jos vardą, stengiuosi ją pakelti. 
Kraujas... ji visa kruvina. Suprantu, kad ji negyva, bet prašau nubus- 
ti, ji turi nubusti... Ištraukiu jai iš nugaros žirkles. Jeigu jas ištrauk- 
siu, Džiulei nebeskaudės. Ir tada pamatau į mane žiūrinčią Livę. 

Iš ant stalo padėto pakelio jis išsiėmė cigaretę, užžiebė degtu- 
ką; pūstelėjus vėjeliui liepsna krūptelėjo. 

— Policijos ši istorija neįtikino, — jis išpūtė dūmų kamuolį. — 
Prisiekusiųjų — taip pat. Po kiek laiko ir pats ja nebetikėjau. 

— Semai, aš čia ne tam, kad kuo nors įtikėčiau. 

— Žinau, — palinksėjo jis, tačiau žvilgsnis buvo suktas — ka- 
linio žvilgsnis. — Bet vis tiek abejoji, tiesa? 


— Kaip teigia Meningas, jiedu su Džiule niekada nebuvo užmez- 
gę romano. Bet tai nereiškia, kad jis nesistengė jos palenkti į savo 
pusę; Meningas kalbėjo atvirai. — Nojus stovėjo su tėvu lauke, prie 
jaunimo centro, kur būrelis vaikų gainiojo kamuolį po ką tik nauja 
danga padengtą krepšinio aikštelę. — Jis buvo ją įsimylėjęs arba 
labai ja susižavėjęs, jiedu dažnai būdavo kartu, bet Džiulė į jį žiūrėjo 
kaip į draugą. 

— Jis taip ir sakė tyrimo metu. 

— Ar tu juo tikėjai? 

Frenkas atsiduso ir papurtė galvą žiūrėdamas, kaip vienas ber- 
niukas suklydo perduodamas kamuolį. 

— Jis kalbėjo labai įtikinamai. Jo žodžius patvirtino tarnaitės 
liudijimas. Ji prisiekė, kad tuose namuose nenakvojo joks kitas vy- 
ras, tik tas, už kurio buvo ištekėjusi jos šeimininkė. Džiulei ji buvo 
be galo ištikima ir galėjo stengtis ją pridengti. Bet mes nebuvome 
garantuoti. Vieninteliai tokiai nuostatai prieštaraujantys parody- 
mai — Semo Tanerio įsitikinimas ir kaip paprastai gandai. Narplio- 
jant bylą šitai nebuvo labai svarbu. Taneris tikėjo jųdviejų romanu, 
todėl jam viskas atrodė tikra ir buvo dalis motyvo. 

— Ar tau neatrodė keista, kad Meningas ir Lidija Loring tapo 
meilužiai, nors tik keliems mėnesiams? 

— Fatališka, vyruti. 

— Pasvarstykim, jeigu nusikaltimo vietoje nebūtumėte radę 
Tanerio, kur dar būtumėt ieškoję? 

— Radome Tanerį, bet vis tiek ieškojome ir kitų. Apklausė- 
me Meningą, Lidiją, tarnaitę, agentą, šeimos narius. Ypač Melbur- 
nus, nes jie abu dirbo Džiulei. Tiesą sakant, ypač atidžiai stebėjome 
Džeimę Melburn. Po sesers mirties ji paveldėjo nemenką pinigų 
sumą. Peržiūrėjome Džiulės gerbėjų elektroninius laiškus, atrin- 
kome pamišėlius ir visus patikrinome — gal koks nors maniakas 
gerbėjas prasprūdo neužfiksuotas apsaugos sistemos. Bet ten buvo 
Taneris; tai faktas. Ant nužudymo įrankio buvo jo pirštų atspaudai. 
Jis turėjo motyvą, priemones ir progą. Ir jį matė jo paties dukra. 

Frenkas neramiai sukrutėjo. 

— Tiriant bylą pirmas kelias dienas buvo labai sunku. Viskas 
neatrodė taip tvirta, kaip man norėjosi. 

— Ką turi galvoje sakydamas „neatrodė tvirta“? 

— Kalbu apie Tanerio elgesį — jis painiojo du skirtingus vaka- 
rus, du kivirčus su Džiule, o gal tik dėjosi painiojąs... Iš pradžių taip 
ir buvo neaišku. Paskui jis gavo advokatą ir pasijuto tvirčiau. Supra- 
tau, kad jis suka mane apie pirštą. Nesileisk apsukamas ir tu, Nojau. 

— Manęs neapsuks. — Bet Nojus susikišo rankas į kišenes ir 

pradėjo žingsniuoti pirmyn atgal. — Tu tik paklausyk: prieš kelias 
dienas jis man papasakojo dvi tos nakties versijas. Pirmoji patvirtina 
tavo atradimus, galima sakyti, visiškai su jais sutampa. Apie tai pa- 
sakodamas jis kalba kaip aktorius, įsijautęs į vaidmenį, tarsi vaidintų 
žiaurios žmogžudystės sceną kokiame nors kraupiame filme. Paskui 
jis man viską papasakoja jau kitaip — kaip atėjo ir ją rado. Jo rankos 
pradeda drebėti, veidas išbąla, balsas tai pakyla, tai nusileidžia kaip 
linksmųjų kalnelių traukinukas. 

— Kuria istorija tiki? 

— Abiem. 

Frenkas linktelėjo. 

— Bet antroji, paskutinė, istorija buvo toji, kurią išklausęs tu- 
rėjai patikėti, kad jis nekaltas. Būtent šis įspūdis turėjo įstrigti gi- 
liausiai. 

Nojus garsiai atsikvėpė. 

— Taip, mąsčiau apie tai. 

— Galjis tebenori, kad viskas būtų susiklostę pagal antrąjį sce- 
narijų. Nojau, aš tikiu tik tuo, kad galiausiai jis neabejotinai norėjo, 
jog tą naktį ji apskritai nebūtų atidariusi durų. Ir niekada negalima 
pamiršti vienos gyvybiškai svarbios tiesos, — pridūrė Frenkas. — 
Jis — aktorius ir gerai išmano, kaip save pateikti. 

— Nepamirštu, — sumurmėjo Nojus. Bet jis dvejojo. 


Jis nutarė užsukti aplankyti mamos. Kitą dieną Nojus ketino vykti 
į Vašingtoną. Šįkart skris lėktuvu, o paskui išsinuomos automobilį. 
Jis nenorėjo gaišti laiko kelyje. 

Selija sėdėjo nedidelėje šoninėje verandėlėje skaitinėdama paš- 
tą ir iš aukštos stiklinaitės gurkšnodama šaltą vaistažolių arbatą. Ji 
atsuko skruostą Nojui pabučiuoti, paskui pamojavo kažkokiu do- 
kumentu. 

— Ar girdėjai? Jie grasina nutraukti finansavimą šiauriniams 
ruoniams. 

— Turbūt praklausiau. 

— Kaip negražu. Kongresas balsuoja už savo atlyginimų padi- 
dinimą, milijonus mokesčių mokėtojų dolerių švaisto studijoms, ty- 
rinėjančioms įvairiausių kitokių studijų studijas, bet be jokios grau- 
žaties leidžia nykti dar vienai mūsų planetoje gyvenančiai rūšiai. 

— Trauk juos devynios, mama. 

Įpykusi Selija padėjo laišką ir atplėšė kitą. 

— Tėvas jaunimo centre. 

— Žinau, ką tik ten buvau. Pamaniau, užsuksiu pravažiuoda- 
mas tavęs aplankyti, nes rytoj išvykstu į Vašingtoną. 

— Smagu, kad užsukai. Kodėl tau nepasilikus pietų? Turiu 
naują artišokų receptą, norėčiau išmėginti. 

— Ohoo, skamba... viliojamai, bet turiu krautis daiktus. 

— Melagis, — juokdamasi atsakė Selija. — Kaip ilgai tavęs 
nebus? 

— Dar nežinau. 

— Vargsti su knyga? 

— Nieko rimta. 

— Tai kas yra? 

— Jaučiuosi pagiringas. — Jis gurkštelėjo mamos arbatos ir 
susiraukė. Ji nebuvo įsidėjusi nė žiupsnelio cukraus. — Kalbu apie 
tokias ypatingas asmeniškas pagirias. Dėl Olivijos Makbraid. 

— Tikrai? — Selija nutęsė žodelį, tarsi būtų pridėjusi dar kelis 
skiemenis, ir išsišiepė lyg paglostyta katė. — Ar ne puiku? 

— Nežinau, puiku ar ne puiku, nesuprantu, kodėl tu tokia pa- 
tenkinta. Juk jos nematei nuo vaikystės. 

— Skaičiau jos laiškus, rašytus tėvui. Man ji atrodo sumani, 
jautri nauja moteris, visai nepanaši į tas, kurias paprastai išsirenki, 
ypač į tą baisūnę Kariną. Beje, ji vis dar nepasirodė. 

— Puiku. Tegu ir lieka toje skylėje, kurioje prasmego. 

— Manyčiau, teks tau pritarti. Beje, jei grįšime prie ankstesnės 
temos, smagu girdėti, kad tave kažkas domina. Dar niekada nesi sakęs, 
kad tave domina kokia nors moteris, tik kalbi apie tai, kad susitikinėji. 

— Livė mane domina daugybę metų. 

— Tikrai? Kaip? Kai paskutinį kartą ją matei, jai buvo... kiek? 
Dvylika? 

— Aštuoniolika. Buvau pas ją nuvažiavęs prieš šešerius metus, 
kai ji studijavo koledže. 

Nustebusi Selija padėjo laišką. 

— Buvai pas ją nuvažiavęs? Niekada apie tai nepasakojai. 

— Nepasakojau, nes manęs nenudžiugino to susitikimo fina- 
las, — Nojus atsikvėpė. — Na, gerai, trumpai drūtai: jau tada norė- 
jau parašyti knygą. Nuvažiavau su ja susitikti ir įkalbėti bendradar- 
biauti. Tada ją pamačiau ir... Žinai, mane lyg žaibas pervėrė. Kai į 
ją pažvelgiau, net nepajėgiau mąstyti, tiesiog apie nieką negalvojau. 

— Nojau, — Selija uždėjo ant jo rankos savąją. — Nė nenu- 
tuokiau, kad kažkada kažkam jutai tokius jausmus. 

— Jai jutau, bet viską sužlugdžiau. Kai ji išsiaiškino mano at- 
važiavimo tikslą, labai įsižeidė, neklausė jokių atsiprašinėjimų ar pa- 
aiškinimų. Tiesiog uždarė duris. 

— O paskui vėl atidarė? 

— Sakyčiau, atšovė porą skląsčių. 

— Jau iš pradžių nesielgei sąžiningai, todėl viskas blogai ir bai- 
gėsi. Turėtum iš to pasimokyti. 

— Pasimokiau. Bet pirmiausia turiu ją palaužti, — kadangi 
garsiai išsisakęs Nojus pasijuto geriau, jis nusišypsojo. — Dabar ji 
gerokai tvirtesnė nei tada, kai buvo aštuoniolikos. 

— Jeigu ji privers tave dirbti, dar daugiau apie ją galvosi. — 
Selija paglostė Nojui ranką ir vėl ėmėsi laiškų. — Pažįstu tave, No- 
jau. Kai ko nors nori, sieki bet kokia kaina. Gal ir ne viską iškart 
pavyksta gauti, bet sieki tol, kol pasieki. 

— Na, jaučiuosi taip, tarsi Olivijos Makbraid būčiau siekęs 
visą gyvenimą. O dabar... Mama? Kas yra? 

Selija mirtinai išblyško, Nojus pašoko baimindamasis, kad jos 
nebūtų ištikęs širdies smūgis. 

— Nojau, Dieve... — ji čiupo ranką, kurią jis buvo pridėjęs jai 
prie skruosto. — Žiūrėk. Žiūrėk. 

Nojus ištraukė iš motinos rankų popieriaus lapą į jį nė nedirs- 
telėdamas; jam buvo svarbiausia suturėti drebančias mamos rankas, 
apraminti jos nerimą. 

— Nurimk. Tiesiog ramiai pasėdėk. Giliai kvėpuok. Iškviesiu 
gydytoją. 

— Ne, dėl Dievo, žiūrėk! 

Ji paėmė Nojų už riešo ir pasuko ranką taip, kad jis matytų, kas 
tame popieriaus lape. 

Ir tada Nojus pamatė. Kopija buvo neaiški, prastai atšviesta, 
bet jis pažino policijos fotografo darbą — Džiulės Makbraid kūno, 
rasto Žmogžudystės vietoje, nuotrauką. 

Nojus archyve turėjo šią nuotrauką, ir nors į ją buvo žiūrėjęs 
begales kartų, nespalvotas atvaizdas dabar vėl pribloškė kraupumu. 

Ne, pribloškė ne nuotraukos kopija, suvokė Nojus, o po nuo- 
trauka kompiuteriu surinktos didelės raidės. 


ŠITAI GALI NUTIKTI VĖL. 
ŠITAI GALI NUTIKTI TAU. 


Žiūrėdamas į siaubo kupinas sutrikusios motinos akis, Nojus 
pajuto užplūdusį šaltą, bet vis dar valdomą įtūžį. 

— Šįkart jis paspaudė ne tą mygtuką, — sumurmėjo jis. 

Nojus palaukė, kol namo atskubėjo tėvas. Jokie ginčai ir mal- 
davimai jo nesulaikė; Nojus nelaukė, kol atvyks policija. 

Tas kalės vaikas jį sutvarkė kaip šiltą vilną. Dabar jis grasina jo 
šeimai. Kerštas, galvojo Nojus išlipdamas iš automobilio, užtrenk- 
damas dureles ir patraukdamas Saulėlydžio gatve. Keršto planas po- 
licininkui, padėjusiam jį uždaryti: persekioti šeimą, prisivilioti sūnų, 
suregzti istoriją, paimti pinigus, o paskui terorizuoti žmoną. 

Nojus įsiveržė pro lauko duris, metė žvilgsnį į liftą, bet nutarė 
lipti laiptais. Čia puola galingieji, svarstė jis. Dažai apsilupę, laiptų 
pakopos purvinos, ore tvyro saldokas hašišo tvaikas. 

Bet jis dar tiek žemai nepuolė. 

Tasai galvijas aukomis pasirenka moteris. Nojus ėmė daužyti 
kumščiu antrame aukšte esančio buto duris. Moteris ir mažas mer- 
gaites. Pažiūrėsim, kaip jis susidoros su vyru. 

Nojus vėl trinktelėjo ir ėmė svarstyti, ar nevertėtų durų išspirti. 
Įniršio šaltis jau pradėjo svilinti. 

— Jeigu ieškai senio, jis išsinešdino. 

Nojus apsižvalgė ir pamatė moterį, velnias, kekšę, mintyse pa- 
sitaisė. 

— Kur išsinešdino? 

— Oi, širduk, kaimynų neganau. Tu — faras? 

— Ne, turiu bendrų reikalų, daugiau nieko. 

— Kiek panašus į farą, — nutarė ji, patyrusiu žvilgsniu nužvelg- 
dama Nojų nuo galvos iki kojų. — Paleistųjų lygtinai prižiūrėtojas? 

— Kodėl manote, kad jam tokio reikia? 

— Šūdas, nejau manai, kad neatskirsiu kalinio? Jis ilgai sėdėjo. 
Ką jis padarė? Ką nors nužudė? 

— Aš tik norėjau su juo pasikalbėti. 

— Na, jo čia nėra, — ji vis krutėjo kalbėdama, erzindama No- 
jaus uoslę pigių kvepalų ir pridvisusia sekso smarve. — Vakar susi- 
krovė krepšelį ir išsinešdino. 


Gamtininkų centras jau senokai buvo uždarytas, bet Olivija vis dar 
dirbo savo kabinete. Bjaurus dėsningumas nuolat kartojasi — vėly- 
vą pavasarį ir vasarą ją užgriūva krūvos dokumentų. Ji daug mieliau 
būtų vedusi turistų grupes į žygius, skaičiusi paskaitas ar organiza- 
vusi kelių dienų ekskursijas į atkampias vietoves. 

Olivija pagavo save vėl žiūrinčią į telefoną ir tyliai nusikeikė. 
Kaip žema, kaip baisu suvokti, kad taip ilgai sėdi darbe dar ir dėl to, 
jog viliasi sulaukti Nojus skambučio. 

Ji sau priminė, kad jis neskambino jau dvi dienas. Na, žinoma, 
jis ir neįsipareigojo skambinti. Ji ir pati panorėjusi gali jam paskam- 

binti. Bet to nedarys, nes, po velnių, tada atrodytų, jog ji nuolat 
laukia jo skambučio. 

Ji elgiasi kaip įsimylėjusi mokinukė. Bent jau pačiai Olivijai 
taip atrodo. Nors ji niekada nebuvo įsimylėjusi mokinukė. Sakytum, 
šešiolikos buvo išmintingesnė nei yra dabar. 

Olivija svajojo palinkusi prie Nojaus atsiųstų gėlių. Ji kuo pui- 
kiausiai prisiminė jo intonaciją, kuria buvo ištartas jos vardas, kai 
jis ją pabučiavo. Prisiminė jo delnus ant skruostų, nuostabą ir pašir- 
džiuose sukirbėjusį malonumą. 

Ji galvojo apie jo netilstančias kalbas, apie stumtelėjimus ir 
baksnojimus, kol galiausiai ji pasidavė ir nusijuokė. Jis buvo pirmas 
jai patikęs vyras, galintis prajuokinti. 

Nojus, be jokių abejonių, yra vienintelis, apie kurį ji galvoja, kai 
jo nebūna šalia. 

Ne, gal reikėtų sakyti „antras vyras“, nes jaunasis Nojus taip pat 
ją traukė, žavėjo, trikdė. Dabar jie abu buvo visai kitokie... ir viskas, 
kas tarp jų vyksta, vyksta kitaip. Ir labai įtikinamai. 

Ir turbūt šitai jaučia tiek ji, tiek Nojus. 

Olivija nieko daugiau nenorėjo, tik paprastų paviršutinių san- 
tykių, tik tiek, kiek būtina. 

Ir kodėl, po šimts pypkių, ji čia sėdi analizuodama savo jaus- 
mus, kai apskritai neketino tų jausmų sureikšminti? Ji ir be Nojaus 
Breidžio turi daug rūpesčių. 

Olivija dirstelėjo į nedidelę spintelę. Ten buvo padėjusi muzi- 
kinę dėžutę, pakišusi po pakuotės popieriais. Kodėl jis ją atsiuntė? 
Ar tai siūlymas susitaikyti, ar grasinimas? Ji nenorėjo taikos ir ne- 
ketino pasiduoti grasinimams. 

Tačiau išmesti dėžutės neįstengė. 

Suskambus telefonui Olivija pašoko kaip kvailiukė ir pyktelė- 
jusi pervertė akis. Turbūt Nojus, pamanė. Kas dar taip vėlai galėtų 
skambinti? Ji nestvėrė ragelio, išklausė trijų skambučių, kelis kartus 
giliai įkvėpė ir iškvėpė. 

Pakėlusi ragelį šaltu balsu išbėrė: 

— „Deltos“ gamtininkų centras. 

Ji išgirdo muziką — švelniai plevenančią melodiją — ir pa- 
manė, kad Nojus nutarė sukurti pokalbiui romantišką foną. Pradėjo 
juoktis, jau Žiojosi norėdama mestelėti šmaikščią pastabėlę, bet pas- 
kui suvokė negalinti ištarti nė žodžio. 

Dabar ji atpažino melodiją — Čaikovskio „Miegančioji gra- 
žuolė“. 

Lengvi, vaiskūs, širdį draskantys muzikos garsai grąžino ją į 
šiltą vasaros naktį, atplukdė metalinį kraujo kvapą. 

Ranka stipriai gniaužė telefono ragelį, panikos pliūpsniai iš 
širdies plūdo į galvą. 

— Ko nori? — kita ranka Olivija suspaudė krūtinę, tarsi mė- 
gindama sulaikyti vis stiprėjantį spaudimą. — Žinau, kas esi. 

Pabaisa laisvėje. 

— Aš tavęs nebijau. 

Ji melavo. Karštos, lipnios, purvinos siaubo bangos tvindė pa- 
širdžius ir skalavo visą kūną. Olivija norėjo palįsti po stalu ir šliaužti, 
susisukti į kamuoliuką. Slėptis. Tiesiog pasislėpti. 

— Atstok nuo manęs, — baimė nugalėjo, išsidavė balsu. — 
Sakau, atstok! 

Olivija metė ragelį ir įveikta kunkuliuojančios panikos puolė 
bėgti. 

Jai išslydo durų rankena, apimta įniršio Olivija ėmė verkšlen- 
ti, kol galiausiai vėl rankeną sugriebė. Centre buvo tamsu, tylu. Ji 
jau ketino grįžti atgal, bet vėl suskambo telefonas. Olivija išsigando 
savo pačios riksmo ir kaip patrakusi puolė lauk. Jai rodėsi, kad nuo 
tankaus alsavimo tuoj plyš plaučiai; tylą draskė rauda. Jai reikia iš- 
trūkti. Bėgti. Saugotis. 

Kai vėl pasuko rankeną, durys plačiai atsidarė, už durų juodavo 
žmogaus šešėlis. 

Olivijai aptemo akyse, viskas paskendo migloje. Ji manė gir- 
dinti kažką tariant jos vardą. Kažkieno rankos suėmė ją už alkūnių. 
Ji pajuto, kad svyruoja, o paskui išsprūdo iš tų rankų ir krito į tamsą. 


370 NORĄ ROBERTS 


— Ei, ei, ei, liaukis. Sugrįžk. 

Olivijai svaigo galva. Pajuto kažką plekšnojant jai per skruos- 
tus, švelniai braukiant lūpomis per jos lūpas. Po akimirkos susivokė 
gulinti ant grindų, o ją kaip kūdikį ant kelių švelniai sūpuoja Nojus. 

— Liaukis plekšnojęs, kvaily. 

Ji tebegulėjo nejudėdama, vis dar sunkiai atsigaudama po šoko 
ir ištikusios panikos. 

— Na, taip, jau geriau. Puiku. — Jis vėl priglaudė prie jos lūpų 
savąsias ir į bučinį sudėjo visą jūrą ramybės. — Pirmą kartą prie mano 
kojų nualpo moteris. Prakeikimas, nepasakyčiau, kad man patiko. 

— Aš nenualpau. 

— Vadinasi, labai įtikinamai apsimetei. — Nojus suprato, kad 
Olivija buvo praradusi sąmonę tik kelioms sekundėms, nors atrodė, 
prireikė viso gyvenimo jai sutirpti jo glėbyje. — Atsiprašau, kad tave 
išgąsdinau taip ateidamas. Tavo kabinete pamačiau šviesą. 

— Leisk atsistoti. 

— Pabūkime taip minutėlę. Nemanau, kad jau galėčiau mėgin- 
ti stotis — kojos neatlaikytų, — kalbėdamas jis priglaudė skruostą 
prie Olivijos skruosto. — Tai kaip tu gyvenai? 

Olivija norėjo ir juoktis, ir verkti. 

— Oi, gerai, ačiū. O tu? 

Nojus pakėlė Olivijos galvą taip, kad matytų jos akis ir galėtų 
jai nusišypsoti. Vos ją išvydęs, vos pamatęs skaidrias gintarines akis, 
blyškią odą, jis pajuto, kaip širdyje kažkas sukirbo. 

— Aš tikrai labai tavęs pasiilgau, — dabar jo ranka slydo Oli- 
vijos plaukais, glostė galvą. — Kaip keista. Ar žinai, kiek laiko pra- 
leidome kartu? 

— Ne. 

— Nepakankamai, — sumurmėjo Nojus ir vėl pasilenkė norė- 
damas ją pabučiuoti. 

Šįkart Olivijos lūpos buvo labai švelnios ir noriai jį pasitiko. Ji 
pakėlė rankas ir Nojų apkabino. Jis pasijuto skęstąs; šis ištikęs ste- 
buklas jam rodėsi toks natūralus, kaip kvėpavimas. 

Olivija nebesigynė. Nojus bučiavo iš lėto, švelniai, liko tik bu- 
činys, daugiau nieko aplinkui. 

— Live, — jis slydo lūpomis skruostu, paskui — smilkiniu. — 
Leisk uždaryti duris. 

— Hmm? 

Mieguistas jos atsakymas ramioje šilumėlėje įžiebė kaitrias ki- 
birkštis. 

— Duris, — pakartojo Nojus ir perbraukė ranka jai per krūtis, 
glamonėdamas vis karščiau. — Nenoriu su tavimi mylėtis tarpduryje. 

Olivija vėl neaiškiai numykė ir krimstelėjo apatinę Nojaus 
lūpą, stumtelėdama duris ir mėgindama pati jas uždaryti. 

Tada suskambo telefonas; Olivija mėgino išsilaisvinti. 

— Dieve, paprasčiausias telefono skambutis, — mėgindamas 
apginti savo pozicijas, Nojus čiupo ją už rankų. 

— Čia jis. Paleisk! Čia jis. 

Nojus neklausė, apie ką Olivija kalba. Tokiu tonu ji kalbėdavo 
tik apie savo tėvą. 

— Iš kur žinai? 

Jos akyse vėl degė panika. 

— Jis ir anksčiau skambino. Ką tik. 

— Ką jis tau sakė? 

— Nieko, — sutrikusi ji susirietė ir užsikimšo ausis. — Nieko, 
nieko. 

— Viskas gerai, viskas gerai. Lik čia. 

Nojus paleido Oliviją ir žvelgdamas krauju pasruvusiomis aki- 
mis nuėjo į jos kabinetą. Vos prieš pakeliant ragelį telefonas liovėsi 
skambėjėęs. 

— Tai skambino jis. — Olivija vargais negalais atsistojo ir kaž- 
kaip priėjo prie durų. Ji drebėjo. — Jis nieko nesakė. Tik užleido 
muziką. Tos muzikos klausėsi mano mama tą naktį, kai jis ją nužu- 
dė. Jis nori, kad žinočiau, jog jis nepamiršo. 


Dvidešimt penktas skyrius 


Nojui pavyko išsinuomoti kambarį, bet buvo įspėtas, kad kambarys 
tik vienai nakčiai. Iki mėnesio pabaigos visa trobelė užimta. Dar 
buvo laisvi du stovyklavietės sklypeliai palapinėms, tačiau Nojaus ši 
galimybė nesudomino. 

Vis dėlto dabar reikės tenkintis ir tuo, jei nutars likti, dar teks 
įsigyti stovyklautojui būtinų daiktų. 

O likti jis išties apsisprendė. 

Iš pradžių Nojus buvo sumanęs kur nors, nelabai toli, išsinuo- 
moti gerą viešbučio kambarį, kuriame galėtų patogiai dirbti ir sti- 
lingai suvilioti Oliviją. Po nutikimo praėjus; vakarą jis nebenorėjo 
apsistoti taip toli. 

Nojus ketino būti budrus ir nenuleisti nuo Olivijos akių. Vie- 
nintelis būdas įgyvendinti šį tikslą — laikytis netoliese ir būti labiau 
už ją užsispyrusiam. 

Praėjusį vakarą jis save išmėgino. Olivija jam papasakojo apie 
telefono skambutį, muzikinę dėžutę; būdama kabinete, kur yra šie 
daiktai, ji juto baimę. Bet kai tik išsipasakojo, vėl užsisklendė ir lai- 
kėsi nuo jo atokiau. 

Nojus manė, kad dėl to kaltas visai šiuo atveju nederantis su- 
mišimas, kai pasirodė esanti silpna. Bet, antra vertus, būtent taip — 
užsisklęsdama — ji ginasi metų metus. Ji stengėsi atsiriboti nuo 
nelaimės, apie ją negalvoti ir nekalbėti. 

Ji užsiplieskė Nojui pasiūlius palydėti ją namo. Ji žinanti kelią, 
jis pasiklysiąs grįždamas atgal, jai asmens sargybinių nereikia. Ji ne- 
sileis kieno nors kur nors vedama. 

Nojus išėjo į nedidelę verandėlę pirmame aukšte ir žvelgė į 
tamsiai žalią vasaros mišką. 

Jis pagalvojo, kad iki šiol niekada nebuvo įsitempęs į savo auto- 
mobilį jokios moters. Niekada nebuvo grūmęsis nesitikėdamas ati- 
tinkamo finalo — sekso abipusiu sutarimu. Ir dar niekada nebuvo 
taip arti pralaimėjimo. 

Nojus išsiblaškęs pasitrynė sumuštus šonus. 

Jis svarstė, ar dabar turėtų gėdytis patirto grumtynių malonu- 
mo, ir galiausiai pripažino, kad tikrai ne. Jis ją saugiai parvežė namo 
ir įstengė atremti paskutinį jos smūgį, savo pergalę įtvirtindamas 
itin maloniu bučiniu. 

Bet paskui Olivija jam įkando. 

Dieve, jis kraustosi dėl jos iš proto. 

Ir nerimauja dėl jos, todėl pasiryžo susidoroti su Semu Taneriu. 
Jis saugos Oliviją ir pasistengs, kad jos nevargintų neramios mintys. 

Nojus grįžo vidun ir paskambino tėvui. 

— Kaip mama? 

— Gerai. Šiandien nuvežiau ją į darbą ir grasinimais išgavau 
pažadą niekur vienai nevaikščioti. Aš ją vežiosiu į darbą ir namo 
kol... na, kol... 

— Apie Tanerį jokių Žinių? 

— Jokių. Iš savo banko sąskaitos jis pasiėmė du tūkstančius 
grynaisiais. Savaitei išsinuomojo kambarį ir sumokėjo iš anksto. 
Mes... policija norėtų jį apklausti dėl tos nuotraukos, bet jie menkai 
ką tegali padaryti. Pajudinau savo kanalus; pora mano vaikinų pa- 
tikrino oro uostus ir geležinkelio stotis, aiškinosi, ar jo vardu nėra 
rezervuotų bilietų. Nieko neradom. 

— Jį reikia surasti. Pasamdyk detektyvą. Geriausią, kokį tik 
pažįsti. Aš apmokėsiu. 

— Nojau... 

— Mano balius, aš ir moku. Sutvarkysiu taip, kad galėtum man 
siųsti į trobelę žinutes. Kurį laiką gyvensiu palapinėje, be to, gal ne 
visada turėsiu mobilųjį, todėl ne visada galėsi man prisiskambinti. 
O trobelėje kiek galėdamas dažniau tikrinsiu, ar nieko man neat- 
siuntei. 

— Nojau, jeigu jau jis nutarė atsilyginti, taikinys būsi tu. Jis 
miršta ir neturi ko prarasti. 

— Aš augau su policininku. Žinau, kaip savimi pasirūpinti. 
Saugok mamą. 

Frenkas luktelėjo. 

— Moku rūpintis savais. Nojau, saugokis. 

— Ir tu. 

Nojus baigė pokalbį ir vaikščiojo po mažą kambarėlį, mėgin- 
damas ką nors sugalvoti. Kai galiausiai sugalvojo, viskas pasirodė 
taip paprasta, taip tobula, kad jis net išsišiepė. 

— Ir aš moku pasirūpinti savais, — sumurmėjo Nojus. Vilda- 
masis, kad ji bus atlyžusi, Nojus nuėjo ieškoti Olivijos. 


Olivija nebuvo atlyžusi. Tiesą sakant, ji ugdė ir puoselėjo įniršį kaip 
atsidavusi motina neramų kūdikį. Šiurpą keliančią paniką, kuri ap- 
imdavo Oliviją kabinete kaskart suskambėjus telefonui, ji išmainė į 
aršų pyktį. 

Ji tą pyktį augino, juo dangstėsi ir mėgavosi. 

Nojus įėjo į kabinetą, Olivija lėtai atsistojo ir įbedė į jį šaltą 
žvilgsnį. Kaip sumani šaulė ji šovė staiga ir taikliai. 

— Vilk savo apgailėtiną subinę iš mano kabineto. Ir iš Mak- 
braidų nuosavybės. Jeigu po dešimties minučių neišsiregistruosi ir 
neišsinešdinsi, iškviesiu policiją ir apkaltinsiu tave užpuolimu. 

— Tau nepavyks, — linksmai atsakė Nojus žinodamas, kad 


toks tonas ją siutina. — Tai aš sumuštas. Ir nesikeik, — skubiai pri- 

dūrė jis už nugaros užtrenkdamas duris. — Čia yra mažų ir labai 
jautrių vaikų. O dabar paklausyk — turiu tau pasiūlymą. 

— Pasiūlymą man? — Olivija pašaipiai prasišiepė rodydama 
dantis, o paskui krūptelėjo suskambus telefonui. 

Jai nespėjus nė krustelėti Nojus pats stvėrė ragelį. 

— „Deltos“ gamtininkų centras. Panelės Makbraid kabinetas. 
Kalba Raulis, asmeninis jos asistentas. Atleiskite, ji susirinkime. Gal 
norėtumėte... 

— Idiotas, — sušnypštė Olivija ir ištraukė jam iš rankų rage- 
lį. — Kalba Olivija Makbraid. 

Nojus patraukė pečiais ir vaikštinėjo po kambarį, kol Olivija 
tvarkė reikalus. Kai ji baigė pokalbį ir nieko nepasakė, Nojus pati- 
krino gražiai žydinčios afrikietiškos žibuoklės žemę. 

— Pamaniau, būtų gerai kelioms dienoms pasprukti nuo ci- 
vilizacijos, — pareiškė jis. — Noriu save išmėginti. Na, supranti, 
žmogus prieš gamtą, — tai pasakęs pažvelgė į Oliviją. 

Ji tebestovėjo, bet dabar buvo susinėrusi rankas. Jos akys nebe- 
degė, žvelgė nieko nesakančiu žvilgsniu. 

— Mažiau apie tave galvočiau, jeigu taip nebijotum; tada ma- 
nyčiau, kad esi kvailiukė, — Nojus kalbėjo ramiai, beveik be jokio 
kartėlio. 

Kaip jis gali tiek matyti, rodos, nė nežiūrėdamas? — svarstė 
Olivija. 

— Nesu kokia nors susikrimtusi panelytė. Ir pati galiu savimi 
pasirūpinti. 

— Gerai, nes tikiuosi, kad per artimiausias kelias dienas rūpin- 
siesi manimi. Noriu pakeliauti ir paiškylauti nuošalesnėse vietovėse. 

Olivija nusijuokė, ir tasai jos juokas nepaglostė Nojaus savi- 
meilės. 

— Velniop tavo norus. 

— Tris dienas. Tu ir aš. — Olivijai nespėjus nusijuokti dar 
kartą, Nojus iškėlė pirštą. — Kuriam laikui iškeliausim. Tu dirbsi 

tai, kas tau sekasi geriausiai. Aš — taip pat. Sutikai duoti man in- 
terviu, taigi ir pasikalbėsime. Tau patinka šios vietos; norėčiau, kad 
ir man jas parodytum. Noriu pamatyti, ką matai tu, žvalgydamasi 
po miškus. 

— Viskas dėl knygos. 

— Ne, dėl manęs. Noriu pabūti su tavimi vienas. 

Olivija juto, kaip tirpsta jos ryžtas ir pyktis. 

— Permąsčiau visą susiklosčiusią padėtį, ir man jau nebeįdomu. 

— Įdomu. — Neįsižeidęs Nojus paėmė Oliviją už rankos ir 
perbraukė nykščiu per jos krumplius. — Tu širsti ant manęs, nes 
vakar vakare aš tave pergalėjau. Tiesą sakant, ten nebuvo... — Nu- 
leidęs akis ir kiek aukščiau riešo pamatęs nežymias mėlynes, Nojus 
nutilo. — Panašu, aš ne vienintelis išpuoštas mėlynėmis, — paste- 
bėjo jis ir pakėlęs Olivijos ranką pabučiavo jos riešą. — Atsiprašau. 

— Baik, — Olivija ištraukė ranką iš Nojaus delno. — Gerai, 
sutinku, širstu, nes pamatei mane labiausiai netinkamu momentu, 
kada jaučiausi silpniausia; leidau tau visa tai pamatyti. Širstu, nes 
nepalieki manęs ramybėje, širstu, nes man patinka su tavimi būti 
net ir tada, kai mane siutini. 

— Vadinasi, dar reikės kelias dienas paširsti. Niekur nevažiuo- 
siu, kol visko neišsiaiškinsime. Eime pažaisti į mišką, Live. 

— Turiu darbo. 

— Aš — už paslaugas mokantis klientas. Į sandorį galima 
įtraukti ir sąrašą daiktų, kurių man prireiks; visa, kas reikalinga, įsi- 
gysiu trobelės krautuvėlėje. Be žygio vadovo atlygio ir už prekes 
gautų pinigų tu lengvai užsidirbsi dar porą gabalų. Sutik, Live. Juk 
žinai, kad gali. 

— Tau dar reikės leidimų keliauti po kitas apylinkes. 

— Ko dar prigalvosi?.. 

— Po dvidešimt keturių valandų jau verksi be savo kompiu- 
terio. 

— Lažinamės? 

— Iš šimto dolerių. 
— Sutarta, — Nojus paspaudė Olivijai ranką. 


Nojus nesitikėjo sulaukti iš Olivijos sąrašo, į kurį būtų įtraukti ir 
drabužiai; sąraše net buvo nurodyta, kiek porų kojinių ir apatinių 
komplektų ji rekomenduoja pasiimti į žygį. Tarsi vėl būtum dvyli- 
kos ir gautum mamos parengtą būtinų darbelių sąrašą. 

Nojus įsigijo visus reikalingus reikmenis, taip pat ir naują ku- 
prinę, nes sąraše buvo pažymėta, kad jo kuprinė per maža ir labai 
jau skylėta. Nepaisydamas papildomo svorio, dar nupirko du bute- 
lius vyno ir įvyniojo juos į porą kojinių. 

Stovyklauti yra viena, o vėl tapti pirmykščiu žmogumi — visai 
kas kita. 

Susiruošęs Nojus pamatė, kad ant pečių teks neštis trisdešimt 
penkis svarus. Jis įsivaizdavo, jog po penkių mylių šis svoris jam 
atrodys tarsi visas šimtas svarų. 

Apgailestaudamas užrakino kompiuterį ir mobilųjį nuomoto 
automobilio bagažinėje. 

— Aš dar sugrįšiu, vaikinai, — sumurmėjo jis. 

— Man atrodo, tuos šimtą dolerių laimėsiu mums nė neišėjus. 

— Aš neverkiau. Tik bičiuliškai atsisveikinau. 

Jis atsigręžė ir nužvelgė Oliviją. Ji mūvėjo patogiais nubluku- 
siais džinsais, vilkėjo firminiais „Deltos“ stovyklavietės marškinė- 
liais, ant juosmens buvo užsirišusi lengvą švarkelį. Nojus pastebėjo, 
kad tvirtų aulinių batų oda buvo įspūdingai apibrozdinta ir subrai- 
žyta. Olivija nešė kuprinę taip, tarsi šioji būtų besvorė. 

Olivijai patiko kvailokas Nojaus šypsnys. 

— Ar tu tikrai pasirengęs? 

— Netveriu nekantrumu. 

Ji pasitaisė akis dengiančią kepuraitę ir mostelėjo nykščiu. 

— Tada pirmyn. 

Dabar miškas Nojui atrodė dar žavesnis ir ne menkiau pir- 
mykštis kaip tada, lyjant lietui, kai jiedu iškylavo praėjusį kartą. Pro 
lajos plyšius veržėsi plonutės saulės spindulių sruogos, linksmai 
mirgėdamos ant sodriai žalių klevų lapų ir trapių paparčių ašmenų. 

Oras vėso. Sodrėjo. 

Dabar Nojus daug ką prisiminė ir pažino — įvairiausius mil- 
žiniškų medžių žievės raštus, krūmokšnių lapų pavidalus. Plačiausi 
kupstuoti samanų kilimai nebeatrodė tokie svetimi, susisukę kerpių 
raizginiai taip pat nebegąsdino. 

Nojus netrikdė Olivijos ramybės — stengėsi apšilti raumenis 
ir ausimis gaudė miško muzikos garsus — šnaresius ir paukščių 
klyksmus. 

Olivija laukė, kol jis ims kalbėti, klausinėti arba įsileis į kokį 
nors neįpareigojantį monologą; tokius monologus jis kurdavo meis- 
triškai. Tačiau Nojus nieko nesakė, ir įtampa, slėgusi pečius kartu su 
kuprine, ėmė tirpti. 

Jie perėjo siaurą čiurlenantį upelį, prasiyrė pro suvešėjusių pa- 
parčių sklypą ir ėmė kilti ilgu taku su staigiais posūkiais, turėjusiu 
juos nuvesti į tolimiausias maršruto apylinkes. 

Čia buvo tankiai suaugę klevai, tarsi ant tako nepatogiai ištiesti 
elastingi tinklai. Kai tik galėdavo, Olivija juos aplenkdavo, kai ne- 
galėdavo — braudavosi pro šakas, o kartą net spėjo sučiupti liauną 
šakelę, kol ši, šovusi atgal, nekirto Nojui per veidą. 

— Ačiū. 

— Maniau, kad praradai balsą. 

— Norėjai ramybės, — Nojus ištiesė ranką, ketindamas palies- 
ti Olivijos kaklą. — Ar jau pakaks? 

— Kai per daug kalbi, aš tave tiesiog išjungiu. 

Nojus sukikeno ir žingsniavo toliau. 

— Man tikrai patinka su tavimi būti, Live, — jis paėmė ją už 
rankos, sunerdamas su jos pirštais savuosius. — Visada patiko. 

— Pamesi žingsnį. 

— O kur mes skubam? — paklausė ir išsiblaškęs pakėlė Olivi- 
jos ranką sau prie lūpų. — Maniau, vesiesi ir Širlę. 

— Ji beveik kasdien būna su seneliu, be to, ten, kur einame, 
šunų vestis negalima. Štai, žiūrėk, — Olivija staiga sustojo ir pasi- 
lenkusi ėmė baksnoti pirštu vos matomus pėdsakus ant tako. 

— Ar čia... 

— Lokio pėdsakai, — atsakė ji. — Visai švieži. 

— Iš kur žinai? Filmuose visada taip sako. Švieži pėdsakai, — 
sukriokė Nojus. — Jis praėjo šiuo taku anksčiausiai prieš valandą, 
buvo užsidėjęs juodą skrybėlę, valgė bananą ir švilpavo dainelę 
„Mieloji Roza“. 

Olivija nusijuokė. 

— Visi mano pažįstami lokiai švilpauja daineles iš filmų. 

— Live, tu ką tik pajuokavai, — Nojus pakreipė galvą ir garsiai 
pakštelėjo Olivijai į skruostą. — Sveikinu. 

Olivija susiraukė ir atsistojo. 

— Trasoje — jokių bučinių. 

— Žygių vadove to neradau parašyta. — Nojus taip pat at- 
sistojo ir nusekė paskui Oliviją. — O kaip dėl valgio? Ar trasoje 
galima valgyti? 

Olivija pagailėjo Nojaus skrandžio. Pasiraususi kišenėje ji iš- 
traukė maišelį džiovintų vaisių ir riešutų mišinio. 

— Niam niam, žievė ir jaunos šakelės — mėgstamiausi mano 
skanėstai. 

Nojus atplėšė maišelį ir pasiūlė Olivijai. Jis vėl būtų ją paėmęs už 
rankos, bet takas susiaurėjo, ir Olivija jį stumtelėjo eiti iš paskos. Vis 
dėlto Nojus pamanė, kad per pastarąsias dešimt minučių ji šypsojosi 
daugiau nei dažniausiai šypsodavosi per visą dieną. Jiems abiem išėjo 
į naudą kelionė dviese po vietas, kurias Olivija mylėjo labiausiai. 

— Live, tavo užpakaliukas labai dailus. 

Šįkart ji nesivargino prilaikyti klevo šakelės ir vėl nusišypso- 
jo išgirdusi čiaukštelėjimą ir tylų Nojaus plūdimąsi. Jiems kopiant 

Olivija gurkštelėjo iš gertuvės. Jai buvo malonu pajusti, kaip išpila 
lengvas prakaitas; taip sveikiau. Jos raumenys ištreniruoti, mintys 
aiškios. Be to, jai teko pripažinti, kad draugija irgi maloni. 

Olivija pasirinko šią kanjoną kertančią trasą todėl, kad kiti žy- 
geiviai retai ją rinkdavosi. Daugelį baugino ilgi stačiais šlaitais ky- 
lantys takai. Tačiau Olivijai ši trasa buvo viena iš gražiausių, be to, 
jai patiko vienatvė. 

Jiedu ėjo tankiai suvešėjusiu, žalumoje skendinčiu mišku, kopė 
aukštyn ir leidosi nuo kalvų, keliavo skardžiu, nuo kurio atsivėrė 
vaizdas į ramiai plaukiančią sidabrinę upę. Čia virte virė laukinis 
gyvenimas — vaikštinėjo didingi briedžiai, nusiprausti atkrypuo- 
davo meškėnai. 

— Aš tai sapnuoju, — pusiau sau pratarė Nojus, stabtelėdamas 
pažiūrėti. 

— Sapnuoji, kad leidiesi į žygį? 

— Ne, kad būnu čia. — Jis mėgino sulaikyti atmintyje žybtelė- 
jusius sapnų fragmentus. — Sodri žaluma, girdisi netoliese tekantis 
vanduo. Ir... aš tavęs ieškau. — Nojaus žvilgsnis užkliuvo už Olivijos 
žvilgsnio ir įsisiurbė jai į akis, kaip visada svaiginamai. — Olivija, aš 
labai ilgai tavęs ieškojau. 

Nojui žengus artyn, Olivija pajuto, kaip pašėlusiai ima daužy- 
tis širdis. 

— Mūsų laukia ilgas kelias. 

— Nemanau, — Nojus švelniai uždėjo jai ant peties ranką, 
paskui suėmė jos riešus. — Eikš minutėlei. 

— Aš ne... 

— Nenori bučiuotis ant tako, — baigė Nojus. — Labai blo- 
gai, — pasakė jis, paskui palenkė galvą ir švelniai perbraukė lūpomis 
per jos lūpas. Ir dar kartą. — Tu drebi. 

— Nedrebu, — ji jautėsi per daug išgeibusi, kad drebėtų. 

— Tai gal aš drebu. Šiaip ar taip, atrodo, kad šįkart tikrai pa- 


galiau tave suradau. 


KUR BAIGIASI UPĖ 381 


Olivija baiminosi, kad Nojus nebūtų teisus. 

Ji pasitraukė ir, dar negalėdama ramiai kalbėti, ėmė kopti 
aukštyn. 

Pirma kliūtis — platus, skaidrus, šniokščiantis upokšnis. Virš 
upokšnio permestas rąstas jungė du krantus, apaugusius laukinių 
rusmenėlių būreliais, akį traukiančiais ryškiai rausvais varpeliais ir 
išsibarsčiusiais sinavadais, pasipuošusiais dvispalviais straubliukais. 
Dabar peizažas keitėsi tiesiog akyse — nuo sodrių spalvų drėgno 
upės baseino iki stulbinamai seno miško, nušviesto saulės spindulių, 
kurie krito liaunomis strėlytėmis arba ryškiais pliūpsniais. 

Seni medžiai augo tiesūs kaip kariai, aukšti kaip milžinai; vė- 
jyje, neprasismelkiančiame iki samanų patalo, medžių viršūnės ošė 
lyg jūra. 

Pro medžių šakas Nojus matė ryškioje vasaros dangaus mėly- 
nėje tamsius sparnus išskleidusį erelį. 

Apačioje, tarp paparčių ir samanų, baltais taškeliais šmėžavo 
trapiosios telimos, žaliavo kiškiakopūsčių širdelės, it sniegas švietė 
mažytės uolaskėlių žvaigždutės. 

Fėjų gėlės, pamanė Nojus, besislepiančios šešėliuose ar šokan- 
čios prie dūkstančio upokšnio. 

Nieko nesakydamas jis nusimetė kuprinę. 

— Kaip suprantu, nori pertraukėlės. 

— Tiesiog norėčiau valandėlę čia pabūti. Labai graži vieta. 

— Vadinasi, sumuštinio nenori. 

Nojus kilstelėjo antakius. 

— Kas taip sakė? 

Olivijai imantis nuo pečių kuprinę, Nojus akimirksniu atsidūrė 
jai už nugaros ir kuprinę nuėmė pats. Olivija pamanė, kad toks jo 
elgesys — penkiasdešimt procentų mandagumo ir penkiasdešimt 
procentų noro pasistiprinti kuprinėje sukrautu maistu. Kadangi jai 
buvo gerai suprantamos abi priežastys, atsegė kuprinės skyrelį, ku- 
riame buvo sumuštiniai ir dailiai supjaustytos daržovės. 

Dėl šios vietos Nojus teisus. Čia labai gera pasėdėti ir atsipūsti, 
pailsinti raumenis, pasikrauti energijos. Per akmenis ramia srovele 
čiurleno vanduo ir spindėjo pro medžių vainikus prasimušančiuose 
plonyčiuose saulės spinduliuose. Ore tvyrojo aitrokas pušų kvapas. 
Pakrantę gaubė žalios suvešėjusių paparčių vėduoklės. Beveik be 
garso pralėkė du strazdai, iš miško gilumos atsklido varno krank- 
telėjimas. 

— Ar dažnai čia ateini? — paklausė Nojus, kai liko tik tru- 
piniai. 

— Grupes čia atsivedu keturis ar penkis kartus per metus. 

— Neklausiu apie darbą. Ar dažnai ateini čia pasėdėti nieko 
neveikdama? 

— Nedažnai, — Olivija kvėpavo giliai, atsirėmusi ant alkūnių, 
užsimerkusi. — Nelabai dažnai. 

Nojus matė, kad ji atsipalaidavo. Pagaliau jos mintys aprimo. 
Jam tereikėjo šiek tiek krustelėti, ir būtų galėjęs paimti ją už rankos, 
priglausti lūpas prie josios lūpų. 

Olivija švelniai švelniai, iš širdies gelmių atsiduso ir atsimerku- 
si įsižiūrėjo į Nojų. 

— Nojau, tu jau pradedi man šiek tiek kelti nerimą. Sakyk, ko 
tau reikia? 

— Tikrai nieko neslepiu. Man įdomu, kodėl abu stebimės, kad 
visą laiką, nuo pat pradžių, mano jausmai tau vis stiprėja. Man reikia 
laiko išsiaiškinti, kokie tie jausmai. Bet dabar, Live, labiau už viską 
geidžiu tavęs. 

— Nojau, bet ar gerai, kad to ryšio, kuriuo tu tiki, šaknys glūdi 
žmogžudystėje? Nejau niekada to savęs neklausei? 

— Neklausiau. Bet tu turbūt klausei. 

— Prieš šešerius metus neklausiau. Tačiau dabar — taip, klau- 
siu. Tai labai paini mano gyvenimo dalis, dalis manęs pačios, intymi 
dalis. Pabaisa ir auka — viena ir kita yra manyje. — Olivija prisi- 
traukė kelius ir juos apsikabino. Ji sutriko suvokusi, kad su niekuo 

dar nėra taip kalbėjusi, net su savo šeimos nariais. — Turi apie tai 
pamąstyti, kol dar... kol dar nenueita per toli. 

— Live. 

Nojus palaukė, kol ji atsisuks į jį, tada abiem rankomis suėmė 
jos skruostus ir prikišęs burną prie pat jos lūpų karštai ir labai aiškiai 
tarė: 

— Tai tu turi apie tai pamąstyti, nes jau ir taip nueita tiek, kiek 
tik galima nueiti; ir man atrodo, nueita velniškai greitai. 

Labiau sutrikusi nei pati sau norėtų pripažinti Olivija atsistojo. 

— Seksas — labai paprasta; tai tik esminė žmogaus funkcija. 

Stodamasis Nojus nenuleido nuo jos akių — sodri žaluma 
siurbte siurbėsi ir ją skandino. 

— Aš džiaugsiuosi, tikrai labai džiaugsiuosi tau įrodęs, kad 
klysti. — Paskui, staiga pasikeitus nuotaikai (šio pasikeitimo Olivija 
niekaip negalėjo suprasti), jis užsimetė kuprinę ir įžūliai, arogan- 
tiškai šyptelėjo. — Olivija, kai būsiu tavyje, pažadu: paprasta tikrai 
nepasirodys. 

Olivija nusprendė, kad bus išmintingiau tos temos negvildenti. 
Jis jos nesupranta — nesupranta jos emocijų, pačios susiręstų savi- 
saugos sienų. Kai jiedu vėl žingsniavo taku, Olivija sau pripažino, 
kad Nojus — pirmas vyras, padėjęs jai suvokti, kaip būtina visa tai 
suprasti. 

Jai patiko su juo būti. Vien šitai kėlė nerimą. Nojus privertė ją 
pamiršti, kad kartą jis jau buvo sudaužęs jos širdį, privertė pamiršti, 
kad ji nebenori rizikuoti dar kartą. Kiti jos sutikti vyrai nusibosdavo 
ar imdavo ją erzinti vos po kelių savaičių. Olivijai niekada dėl to 
nekildavo problemų, viskas išeidavo tik į naudą. Jeigu ji rimtai neį- 
sipainios, nekils pavojaus prarasti savąjį kelią, pamesti galvą ar širdį. 

Ir galiausiai netapti auka. 

Jiems kopiant saulė vis labiau kaitino, vis ryškiau švietė. Balti 
spinduliai krito pluoštais, išplėšdami iš žemės ryškius, spalvingus 
plotus. 

Čia augo ryškiai raudoni laukinių penstemonų varpeliai, so- 
draus geltonio kastilėjos. Kai jiedu keliavo kalvagūbriu, atsivėrė 
nauji vaizdai — ilgi ilgi slėniai apačioje, aplink stūksantys miškais 
apžėlę kalnai. 

Antroji kliūtis, kurią reikėjo įveikti — srauni akmeninga upė ir 
nuo uolos griausmingai kliokiantis krioklys. 

— Ten. Štai ten, — mostelėjo ranka Olivija ir ėmė ieškoti žiū- 
ronų. — Jis žvejoja. 

— Kas? — Nojus prisimerkė ir pažvelgė ten, kur mostelėjo 
Olivija. Akmenuotoje kunkuliuojančios upės salelėje jis pamatė su- 
linkusį tamsų pavidalą. — Ar čia... Dieve! Lokys. — Jis čiupo Oli- 
vijos žiūronus ir pažvelgė pro juos. 

Žiūronų regėjimo lauke išvydęs lokį, Nojus kone krūptelėjo. 
Pasirėmė ant paprasto liepto turėklo ir žiūrėjo į vandenį stebintį 
lokį. Žaibišku judesiu viena didžiulė juoda letena jis tėškė per van- 
denį, pažerdama lašų debesį, ir iškilo jau su spurdančia, saulėje sida- 
bru blykčiojančia žuvimi. 

— Pagavo! Vaje, ar matei? Vos po pirmo bandymo ištraukė iš 
vandens žuvį. 

Olivija nematė. Ji stebėjo Nojų — nustebusį ir susijaudinus; jo 
veidą, susižavėjusias akis. 

Nojus papurtė galvą, kai lokys pradėjo taršyti laimikį. 

— Puikūs žvejo įgūdžiai, prastos elgesio prie stalo manieros. 

Nojus nuleido žiūronus, ketino juos grąžinti Olivijai ir paste- 
bėjo jos žvilgsnį. 

— Kas nors negerai? 

— Ne. — O gal viskas negerai, pagalvojo Olivija; arba labai 
blogai, arba labai gerai. — Nieko. Geriau jau eikim, jei norim įsi- 
kurti stovyklavietę dar prieš sutemstant. 

— Turi numačiusi konkrečią vietą? 

— Taip. Tau ji patiks. Dabar eisime palei upę. Dar kokią va- 
landą. 

— Dar valandą, — Nojus užsimetė ant peties kuprinę. — Ar 
mes keliaujam į Kanadą? 

— Norėjai atokių vietovių, — priminė jam Olivija. — Tai ir 
gausi atokių vietovių. 

Ji buvo visiškai teisi, nusprendė Nojus, kai jiedu atėjo į numa- 
tytą vietą. Jam čia patiko. Jiedu sustojo tarp milžiniškų medžių, prie 
čia pat per akmenis garmančios upės. Visur krito auksinė šviesa, 
lengvas vėjelis dvelkė pušimis ir vandeniu. 

— Einu prie upės parūpinti vakarienės, — taip pasakiusi Oli- 
vija išsitraukė iš kuprinės teleskopinę meškerę. 

— Jėga. 

— Jeigu man pasiseks, šįvakar valgysim kaip lokiai. Jeigu ne- 
pasiseks... turime sausų užkandžių pakelių. 

— Sėkmės, Live. 

— Gal galėtum pastatyti palapinę, kol žvejosiu? 

— Žinoma; tu eik į medžioklę, o aš suksiu lizdelį. Man visai 
nesvarbu, kad pasikeitėme vaidmenimis. 

— Cha. Jei norėsi pasivaikščioti, nenutolk nuo upės, žiūrėk į 
kompasą. Jeigu pasiklystum... 

— Nepasiklysiu. Nesu toks kvailas. 

— Jeigu pasiklystum, — pakartojo Olivija, — atsisėsk ir lauk, 
kol tave rasiu. 

Nojus atrodė taip įsižeidęs, kad ji paplekšnojo jam per skruostą. 

— Iki šiol šauniai laikeisi, miesčioniuk. 

Nojus žiūrėjo, kaip ji nueina, ir pasižadėjo pasirodyti dar gero- 
kai šauniau. 


Dvidešimt šeštas skyrius 


Nojui nepavyko pastatyti palapinės taip, kaip buvo nurodyta apraše; 
jo nuomone, nuorodos surašytos tikrai nevykusiai. Nojus apskaičia- 
vo, kad stovyklai įkurti jam prireikė kone trigubai daugiau laiko ir 
energijos, nei būtų prireikę Olivijai. Tačiau jis nutarė šią nereikš- 
mingą informaciją pasilaikyti sau. 

Nuo tada, kai išėjo Olivija, praėjo daugiau nei valanda; Nojus 
galiausiai įsitikino — palapinė tikrai stovi tiesiai ir tvirtai. Darydamas 
prielaidą, kad jai nesiseka taip gerai, kaip sekėsi Žvejojančiam lokiui, 
Nojus apžiūrėjo, ko galima tikėtis vakarienės valgiaraštyje. Išvydęs 
džiovintų vaisių maišelius, sriubos ir kiaušinių miltelius jis aprimo 
supratęs, jog jei ir nepavyks karališkai papuotauti, vis tiek nebadaus. 

Kadangi visi darbai jau buvo nudirbti, o po kiaurą dieną truku- 
sio Žygio niekur nebesinorėjo eiti, Nojus atsisėdo rašyti. 

Jis susitelkė į Oliviją — kaip ji pakreipė savo gyvenimą, kokius 
numatė tikslus, ką, jo manymu, jau įgyvendino, kur, kaip jam atrodė, 
save per daug ribojo. Dėl vaikystės išgyvenimų ji augo orientuoda- 
masi į tam tikras kryptis, kitas galbūt ignoruodama. 

Ar Olivija būtų atviresnė ir labiau linkusi bendrauti, jei būtų 
gyva jos motina? Ar ji taip labai nesistengtų būti savarankiška, jei 
būtų užaugusi Holivudo žvaigždės šeimoje lepinama ir pildydama 
visus savo įgeidžius? 

Kiek vyrų būtų įžengę į jos gyvenimą ir pasitraukę? Ar ji pati 
kada nors apie tai mąstė? Ar visą savo energiją ir protą būtų nukrei- 
pusi į pramogų sritį, ar vis tiek būtų pasidavusi motinos prigimčiai 
ir pasirinkusi atskirtį? 

Apie tai svarstydamas, galvodamas apie Oliviją, jis pasidėjo ant 
kelių bloknotą ir žvalgėsi. Marmėjo skubanti upė. Stūksojo vėjyje 
šokančiomis šakomis dangų remiantys medžiai. Tylą ardė vandens 
muzika, miške gyvenančių ir besimaitinančių paukščių klyksmai. 
Nojus pamatė vienišą briedį, pasipuošusį karališkų ragų karūna; jis 
žengė pro medžius upės link, ketindamas atsigerti. 

Nojus gailėjosi, kad neturi dailininko gebėjimų ir negali to 
nupiešti, bet pasiguodė galįs įsiminti, kaip briedis neskubėdamas 
žengia į vis tirštėjančius didžiulių eglių šešėlius. 

Ji būtų turėjusi sugrįžti, nusprendė Nojus. Gal jos gyvenimas 
ir nesitelktų čia, tačiau kartkartėmis šios vietos ją pasišauktų. Kaip 
pasišaukdavo jos motiną. 

Pojūčiai ir atmintis — labai svarbu, svarstė Nojus, kaip ir ša- 
knys, įsitvirtinusios širdyje mums to nė nežinant. Jai būtų reikėję šių 
vietų, šių kvapų ir garsų. Jai ir dabar viso to reikėjo ne tik kaip darbo 
ar dvasios ramybės šaltinio. Kaip tik čia ji randa savo motiną. 

Išgirdęs erelio klyksmą Nojus pakėlė akis ir įsižiūrėjo į skren- 
dantį paukštį. Pagalvojo, kad ir Olivija čia išskleidė savo sparnus. 
Bet ar ji supranta, kad kiekvieną kartą vos pakilusi sminga žemyn, 
bėga į spintelę ir užsidaro tamsoje. 

Nojus užsirašė visas mintis, įspūdžius, klausėsi aplink šurmu- 
liuojančio ir po truputį tilstančio gyvenimo. Mintims kažkur nukly- 
dus, jis išsitiesė ant kranto ir ėmė svajoti. 


Olivija jau turėjo tris gražuolius upėtakius. Pirmus du sužvejojo per 
valandą, bet žinodama Nojaus apetitą palaukė, kol užkibs ir trečias. 
Netoliese buvo aptikusi mėlynėmis apkibusių uogienojų, todėl da- 

bar nešėsi kupiną kepurę mėlynių; grįždama į stovyklą ji skonėjosi 
saldžiomis uogomis. 

Vienatvė jos mintis apramino, ji nebejautė įtampos, užvaldžiu- 
sios taip ilgai išbuvus arti Nojaus. Toji įtampa ir yra jos bėda, pri- 
minė sau Olivija. Tiesiog ji nebuvo pratusi būti su vyru taip, kaip 
norėjo Nojus Breidis. Dabar tikrai nesijautė esanti tam pasirengusi 
geriau nei būdama aštuoniolikos. 

Mylėtis su juo būtų pakankamai paprasta. Bet Nojus taip su- 
maniai piršo bičiulystę ir intymų toną, kad Olivija jautėsi atsakanti 
tuo pačiu nė nespėjusi visko gerai apmąstyti. 

O viską gerai apmąstyti yra gyvybiškai svarbu. 

Dabar Olivijai atrodė, kad Nojus tikrai jai patinka. Jis — ma- 
lonus ir patrauklus žmogus; toks patrauklus, kad ji mėgino pamiršti, 
kaip arti jis geba prisigauti, kiek daug gali pamatyti. Tamsios ramios 
jo akys moka ją išrengti iki giliausių paslapčių. 

Ji nenorėjo žmogaus, galinčio taip matyti. Jai labiau patiko to- 
kie, kurie tik perbėga paviršėliais, gauna, ko nori, ir eina sau. 

Na ir kas, kad apie tai mąstant maudžia širdį; taip nusiteikus 
gyventi galima. Geriau maudulys nei skausmas. 

Geriau būti vienai nei jaustis deginamai. 

Olivija svarstė, kad dabar jie pakankamai gerai pažįsta vienas 
kitą. Nesvarbu kaip ten būtų, ji yra savoje žemėje, čia jai ir sienos 
padeda. Ji apsisprendė su juo pasikalbėti apie vaikystę, apie tai, ką 
prisimena, ką patyrė. Lengva nebus, bet pati šitai pasirinko. 

Olivija suprato negalėjusi taip apsispręsti tada, kai Nojus pas 
ją lankėsi koledže. Tada dar buvo per jautri, nesusitupėjusi. Gal jis 
ir būtų ją įkalbėjęs išsipasakoti, nes ji įsimylėjo Nojų, tačiau jai šitai 
būtų prilygę katastrofai. 

Širdies kertelėje ji visada troško išsilieti, išmesti viską iš galvos 
ir prisiminti mamą nieko nebijodama. Dabar jautėsi pasirengusi. 
Tai jos šansas, ir Olivija jautėsi dėkinga už tai, kad gali apie tai 
kalbėtis su žmogumi, kuriam jaučia pagarbą. Su žmogumi, kuris, ji 
nujautė, viską gerai supras ir paskui akcentuos tai, kas svarbiausia. 

Olivija pamatė jį miegantį prie upės ir nusišypsojo. Ji gerokai 
jį pavaikė, bet jis nepasidavė. Permetusi žvilgsniu stovyklą suprato, 
kad Nojus ir čia neblogai padirbėjo. Padėjusi meškerę Olivija įmer- 
kė į tekantį vandenį žuvis, kad nenugaištų, ir įsitaisė šalia Nojaus 
pasigrožėti upės tėkme. 

Jis ją pajuto, Olivija atsidūrė Nojaus sapne, kuriame jis ėjo per 
švelnia žalia šviesa užlietą mišką. Nojus krustelėjo ir ištiesė ranką, 
norėdamas ją paliesti, norėdamas ją paimti. 

Olivija pasitraukė. Instinktyvus neigimas. Tačiau kone reali- 
zuotas protestas nuslopo, vos Nojus atsimerkė ir pervėrė ją skvarbiu 
žaliu žvilgsniu. Olivijai užgniaužė kvapą nuo to, ką ji tose akyse 
išvydo, kaip tos akys liko įsisiurbusios Nojui sėdantis ir suimant del- 
nais jos veidą. Jis žvelgė į ją taip, tarsi turėtų tam teisę. Tarsi visada 
tokią teisę būtų turėjęs. 

— Klausyk, aš ne... 

Jis tik papurtė galvą mėgindamas sulaikyti žodžius; ir nenusu- 
ko akių, tik prisiglaudė Oliviją ir ėmė ją bučiuoti. Bučinys buvo toks 
karštas, jo skonis toks sodrus... 

Olivija drebėjo — gal mėgindama priešintis, gal iš baimės. 
Nojus nekreipė dėmesio. Šįkart ji priims viską, ką jis turi jai duoti, 
ką metų metus saugojo tik jai vienintelei. 

Jo delnai slydo jos skruostais, plaukais, pečiais, bučinys darėsi 
vis aistringesnis; Nojus paguldė ją ant žemės ir uždengė savo kūnu. 

Oliviją užplūdo panika, sumišusi su nevaldomu geismu. Ji įsi- 
rėmė jam į pečius tarsi mėgindama nuo jo atsiplėšti, nors kartu visu 
kūnu troško prie jo prisišlieti, atsakydama geismu į geismą. 

— Negaliu tau suteikti to, ko nori, nes neturiu. 

Kaip ji gali nematyti to, ką mato jis? Nejausti to, ką jaučia jis? 
Nojus lūpomis klaidžiojo po jos skruostus, jausdamas Olivijos vir- 
pulį. 

— Tada imk, ko nori pati, — jis vedžiojo lūpomis per jos lūpas 
erzindamas, tikrindamas. — Leisk man tave liesti. — Jo ranka nu- 

slydo Olivijos šonu, lengvai perbraukęs pirštais jai per krūtį, pajuto 
lengvą virpulį. — Leisk man tavimi pasidžiaugti. Čia, šviečiant saulei. 

Priglaudęs lūpas prie jos šnabždesių jis ėmė bučiuoti karščiau 
ir išgirdo dejonę. Jį vėl užtvindė jos skonis, lengvas, pažeidžiamas 
švelnumas. 

Nojus kartojo Olivijos vardą, tik vardą, ir ji pasiklydo. 

Ji įsikirto pirštais jam į pečius, paskui įsikibo į plaukus, kad jo 
lūpos vėl atsidurtų jos valioje. 

Galingas džiaugsmo pliūpsnis, laukinis geismas. Burna gaudy- 
dama jo lūpas Olivija mėgavosi nepasotinamu godumu, kai Nojus 
nudrėskė jos marškinius ir davė valią rankoms. 

Stiprus trokštantis kūnas, siūbuojanti žemė, venose pulsuojan- 
tis kraujas. Kai vyro kūnas užvaldė jos kūną, ji pirmą kartą pasidavė. 
Pasidavė ir jam, ir sau. Tarsi širdis būtų tapusi šilkinė, o mintys — 
palaimingai tuščios, tarsi ji būtų sklidina jo, Nojaus. 

Nojus pajuto, kaip ji pasikeitė, kaip pagilėjo jos alsavimas. Per- 
galė pasirodė tokia saldi ir netikėta. 

Ji — moteris, kurią jis myli taip seniai. 

Jo rankos ramino, slopino virpulius, vertė geisti vis daugiau ir 
daugiau. Tingiai ir po truputį, vis labiau ją svaigindamas, Nojus pra- 
dėjo ilgą malonumų kelionę. 

Stebuklingi pojūčiai virpino visą kūną, kaitino, audrino. Iš- 
geibusi ji atsidavė jo rankoms, leidosi pakeliama, supama. Tyliai 
šnabždėdama Olivija nuvilko jam marškinius, mėgavosi svaigiais 
pojūčiais kūnui slystant kūnu, skonėjosi stulbinamai tvirtais raume- 
nimis, raminamais širdies dūžiais. 

— Dar, — apsvaigusi, pusiau sapnuodama ji išgirdo savo pa- 
čios balsą. — Imk dar. 

Ji buvo grakšti kaip karklas ir švelni kaip vanduo. Daili lūpų li- 
nija viliojo jo lūpas, žavios krūtys svaigino. Lūpomis klaidžiodamas 
po visą jos kūną Nojus mėgavosi gaiviu jos skoniu. 

Geismas vis labiau augo. 

Dar. Dar daugiau ragauti, dar daugiau imti... Jausdamas virpu- 

lius jis darėsi vis nekantresnis ir godesnis. Jis atsakinėjo į kiekvieną 
užuominą, kiekvieną šnabždesį, judesį, dejonę. 

Atsegė jai džinsus ir perbraukęs liežuviu ties užtrauktuku su- 
laukė staigaus jos atsako; mintyse sukirbo tamsūs grėsmingi vaiz- 
diniai. Nojus nutraukė džinsus ir ėmė viską, ko norėjo, nors Olivija 
mėgino trauktis. 

Ją užtvindė karštis, skandino neįtikimi pojūčiai, oras pasidarė 
per tirštas kvėpuoti, kurtinamai suūžė kraujas. Burna, dantimis ir 
liežuviu jis ją skraidino į pačias viršūnes, kurių ji nebuvo pasirengusi 
išvysti. Dūsdama pratarė jo vardą, grumdamasi su galingais pojū- 
čiais, grasinančiais praryti ją Visą. 

Tada jis sugriebė ją už rankų; ji alsavo karščiu, rasojo prakaitu; 
skausmas ir begalinis malonumas smogė galingu kumščiu. Trūksta 
oro, norisi ištrūkti į laisvę, nors kūnas veržiasi patirti dar. 

Tada viskas sprogo, dužo į šipulius, ji suglebo, tapo visai bejėgė. 

Nojų pervėrė jos dejonė, rankos jo delnuose pasidarė geibios. 
Viskas, ko jis troško, čia, šią minutę, sruvo į ją. Jis žvelgė į ją pakel- 
damas ir prisiglausdamas. Vėl. 

Ji plačiai atsimerkė mėgindama atsigauti po šoko, ir žvelgė pa- 
sitenkinimo sklidinu žvilgsniu. Olivijos lūpos virpėjo, ji vis dar giliai 
tebealsavo. Saulės spinduliuose ji tirpo jo rankose. 

Nojus glaudė ją prie savęs ir juto, kaip verda kraujas, virpa rau- 
menys. 

— Olivija, — ištarė jos vardą, sklidiną geismo. — Žiūrėk į 
mane. — Jo akys buvo sodriai žalios, kaip jį gaubiantys šešėliai. — 
Žiūrėk į mane, kai skonėsimės vienas kitu. Nes tai labai svarbu. 

Jis visas paniro į ją, su ja susiliejo. Nors per užslinkusią miglą 
beveik nieko nematė, vis tiek nenuleido akių. Ši moteris, ši akimir- 
ka, viskas taip tikra... Dar akimirksnį mėgaudamasis šiuo tikrumu 
jis priglaudė kaktą prie jos kaktos. 

— Tai tu, — teįstengė pasakyti. — Visada buvai tik tu. 

Tada jis prispaudė burną prie jos lūpų, ir bučinys buvo toks 
aršus ir galingas, kaip staiga kūną užplūdęs pasitenkinimas. 

Ji negalėjo pajudėti. Ne tik dėl ją prislėgusio nemenko pasitenkinu- 
sio vyro svorio; ir jos pačios kūnas buvo išgeibęs, tebepulsuojantis 
nuo patirtos jausmų atakos. 

O mintys, kad ir kaip stengėsi jas praskaidrinti, tebebuvo mi- 
glotos ir vangios. 

Olivija mėgino sau pasakyti, kad tai tik seksas. Jai buvo svarbu 
tuo įtikėti. Tačiau iki šiol ji nieko panašaus nebuvo patyrusi, todėl, 
neskaitant džiaugsmo, jautė vis labiau augantį nerimą. 

Ji visada žiūrėjo į seksą kaip į tam tikrą patogią sklendę, kaip 
į žmogui būtiną funkciją, kuri dažnai būna visai smagi. Orgazmai 
gali būti visokie — nuo stulbinamų pasitenkinimo pliūpsnių iki 
lengvučių pojūčių, ir Olivijai visada atrodė, kad tik ji pati už tuos 
pojūčius atsakinga. 

Būdama su Nojumi nesijautė galinti būti atsakinga. Jis tiesiog 
pakėlė ją nuo žemės. Ji nebegalėjo kontroliuoti ne tik savo kūno, bet 
ir valios. Ir todėl ji jam atidavė dalelę savęs, nors nežinojo ją turinti. 
Ji nenorėjo, kad toji dalelė apskritai būtų. 

Jai reikėjo ją atsiimti ir vėl saugiai užrakinti. 

Bet vos Olivija pamėgino pajudėti, pastumti Nojų, jis vėl ją 
užspeitė niekur neleisdamas. 

Olivija norėjo padėti jam ant krūtinės galvą, užsimerkti ir būti 
taip amžinai. 

Ir to ji mirtinai išsigando. 

— Greitai sutems. Reikia įsirengti virtuvėlę, įkurti laužą. 

Nojus paglostė jai plaukus grožėdamasis, kaip dailiai jie krinta 
ant kaklo. 

— Spėsim. 

Olivija vėl pamėgino keltis, Nojus neleido. Ji pyktelėjo supratu- 
si, kad nuolat nepakankamai įvertina jo fizinę jėgą... ir užsispyrimą. 

— Klausyk, vaikine, jei nenori šalti ir badauti, mums reikia 


malkų. 

— Pririnksiu per minutę. — Įsitikinęs, kad Olivija liks kur bu- 
vusi, Nojus įsižiūrėjo jai į akis. — Live, nori ištrūkti. Aš tau neleisiu. 
Pakaks ir vieno karto. — Nojus stengėsi nuslėpti, kad jam skau- 
du. — Mėgini dėtis, kad tai buvo tik šaunus karšto sekso protrūkis 
miške ir tai neturi nieko bendra su tuo, kas nutiko prieš daugelį 
metų, — tarė jis ir suėmė jos plaukus. — Bet taip negalima. Tiesa? 

— Leisk man eiti, Nojau. 

— Ir tu mėgini save įtikinti, jog šitai daugiau nepasikartos, — 
piktai pratarė Nojus. — Kad to, ką man jutai, nebepajusi. Bet tu 
klysti. 

— Nepasakok man, ką manau, ką jaučiu. 

— Sakau tai, ką matau. Juk viskas atsispindi tavo akyse. Tau 
sunku meluoti. Pažvelk į mane. — Jis kilstelėjo Olivijos klubus ir 
vėl atsidūrė joje. — Žiūrėk į mane ir sakyk, ką dabar manai. Sakyk, 
ką jauti. 

— Aš ne... — Jis vėl sukėlė orgazmo bangas. — O, Dieve, — 
išdejavo Olivija, rankomis ir kojomis apsivydama Nojų. 

Ne tiek pykdamas, kiek triumfuodamas Nojus vėl ją užvaldė ir 
džiaugėsi tol, kol tikrai pasisotino. 

Olivijai tebevirpant jis nieko nesakęs atsistojo, apsirengė ir nu- 
ėjo rinkti malkų. 

Ir kaip ji galėjo pagalvoti, kad pavyks su juo susidoroti, kad pa- 
vyks susidoroti su savimi jo atžvilgiu. Dar niekas jos nėra taip labai 
ir taip dažnai trikdęs. 

Jis ją įtikino pabūti su juo, nors ji žinojo, kad būtų geriausia 
visus reikalus sutvarkyti įprastoje aplinkoje. Jis ją prajuokindavo, kai 
ji visai nenorėdavo jo džiuginti gera nuotaika. Jis vertė ją galvoti 
apie skaudžius dalykus, nors ji kruopščiai stengėsi tokių minčių at- 
sikratyti. 

O dabar jis ją pamylėjo dienos metu, ant upės kranto, prie pat 
kelio; nesvarbu, kad juo beveik niekas nevaikšto, vis tiek tai — vals- 
tybinė žemė. Jeigu viskas būtų susiklostę taip, kaip planavo ji, jie 

būtų pavakarieniavę, gal pasikalbėję, o paskui tvarkingai pasimylėję 
privačioje palapinės tamsoje. 

Kai viskas būtų pasibaigę, būtų galima vėl grįžti prie reikalų. 

Tačiau dabar vėl viskas susijaukė. Jis pyksta ant jos dėl kažko, 
ko ji negali pakeisti ir nepakeis. Taip, dar ir dėl to, už ką ji negali jam 
atleisti. Dabar Olivija jautėsi nejaukiai, nepatogiai ir neužtikrintai. 

Norėdama šitai kompensuoti, ji nekreipė į Nojų dėmesio ir 
saugiu kelių pėdų atstumu nuo palapinės pradėjo įrenginėti virtu- 
vėlę. Aukštai pakabino maistą, tada atsinešė visus reikalingus rei- 
kmenis ir ėmė ruošti žuvį vakarienei. 

Jis — kaip visi vyrai, kartojo sau Olivija. Įsižeidė, nes mote- 
ris neišsižiojo apspangusi nuo jo seksualinių meistrysčių. Supyko, 
nes ji neliko styroti pakerėta, o jis negalėjo tais paskleistais kerais 
pasinaudoti ir paskui visko pamesti tą pačią sekundę, kai tik buvo 
pasipriešinta jo stiliui. 

Po velnių, daug šauniau pačiai mąstyti vyriškai, nusprendė Oli- 
vija, ir vengti vilkduobių. 

Tegu sau širsta, mąstė kruopščiai užkasdama žuvų vidurius. Iš- 
girdusi jį prieinantį Olivija pašaipiai prunkštelėjo nė nenumanyda- 
ma, koks paniuręs buvo jos pačios veidas, kai ji pakėlė į Nojų akis. 

— Ko tu nori? 

Jis nusprendė, kad tikrai susilauktų spyrio į sėdynę, jei pati 
Olivija numanytų, kaip lengvai jis gali ją perskaityti. Todėl Nojus 
tik padavė jai vyno. 

— Nešiausi vyno. Atvėsinau upėje. Pamaniau, gal norėtum sti- 
klinaitės. 

— Turiu kepti žuvį. 

Olivija nekreipė dėmesio į vyną ir nuėjo prie laužo. 

— Žinai ką, — įrėmęs į skruostą liežuvį Nojus nužingsniavo 
paskui. — Kadangi tu tas žuvis pagavai ir nuskutai — aš nesugebu 
nei viena, nei kita, — leisk man iškepti. 

— Čia ne tavo gražioji virtuvė. Nenoriu, kad būtų sugadintas 
mano laimikis. 

— Aha, meti man iššūkį. — Nojus vėl pakišo jai vyno ir pagrie- 
bė keptuvę. — Sėsk, gerk vyną ir žiūrėk, kaip dirba tikri meistrai. 

Olivija patraukė pečiais ir paėmė iš kepurės uogą. 

— Sugadinsi — daugiau negaudysiu. 

— Gali manimi pasikliauti, — tarė Nojus ir pažvelgė jai į akis, 
ilgokai nenuleisdamas žvilgsnio. — Nenuvilsiu tavęs, Live. 

— Nerizikuoji būti nuviltas, jei viską darai pats. 

— Teisybė, bet tada prarandi galimybę patirti įdomių nuoty- 
kių. Man teko išmokti gaminti, — tęsė Nojus jau pakeitęs toną, 
šlakstydamas keptuvės dugną aliejumi. — Savigynos sumetimais. 
Mano mama įsitikinusi, kad sojų varškė atstoja visas mitybos pira- 
midės dalis. Net nenutuoki, ką reiškia augančiam berniukui grįžti 
po pamokų namo ir valgyti kulinarinius sojų varškės stebuklus. 

Olivija nejučia susidomėjo. Nojus susirado Olivijos įdėtą 
maišelį miltų ir dabar kruopščiai barstė jais žuvį. Nepagalvojusi ji 
gurkštelėjo baltojo vyno ir pajuto tobulą itališko gėrimo skonį. 

Olivija vos įstengė pralementi: 

— Aš tavęs nesuprantu. 

— Gerai, jau žingsnis į priekį. Mes jau išties nemažai laiko 
praleidome kartu, o tu buvai tikra, kad supranti, nors baisiai kly- 
dai, — patenkintas Nojus sudėjo žuvies gabaliukus į karštą čirškantį 
aliejų. 

— Vos prieš valandą niršai ant manęs. 

— Teisingai pastebėjai. 

— O dabar vaišini mane vynu, kepi žuvį ir sėdi sau, tarsi nieko 
nė nebuvo nutikę. 

— Na, nepasakyčiau, kad nieko nenutiko. — Nojui nutiko vis- 
kas. Jam teliko palaukti, kol ir Olivija susivoks. — Bet aš supratau, 
kad ir tu užsiraukei, tai kam veltui eikvoti energiją? 

— Man nepatinka, kai manimi manipuliuojama. 

Nojus atsigręžęs blykstelėjo akimis. 

— Ir man nepatinka. 

— Abu žinome — tu norėjai čia ateiti, kad pasikalbėčiau su 
tavimi apie knygą, kad niekas mums netrukdytų ir mūsų neblaškytų. 
Bet apie knygą nieko nė neužsiminei. 

— Norėjau, kad nors vieną dieną pailsėtum, kad mes abu nors 
dieną pailsėtume. Aš norėjau tavęs, — jis perbraukė pirštu jai per 
ranką. — Ir dabar tavęs geidžiu. Ir man labiau patiktų, jei tai žino- 
dama jaustumeisi jaukiau. 

— O man labiau patiktų, jei į viską žiūrėtum paprasčiau. 

— Na, — Nojus pasmeigė žuvies gabaliuką, — vienas iš mūsų 
negaus, ko nori. Geriau atnešk lėkštes, partnere. Šie vyriokai jau 
beveik iškepė. 

— Nojau. 

— Hmm? — jis pakėlė akis ir švelniai į ją pažiūrėjo. Olivijai 
kone sutirpo širdis. Todėl ji papurtė galvą. 

— Nieko, — tepasakė ji ir paėmė lėkštes. 


Jau vėliau, po vakarienės, kai miške visai sutemo, kai pasklido įvai- 
riausi garsai, kitą žingsnį žengė Olivija. Tai jai prireikė rankų, galin- 
čių apkabinti ir nuginti varginančius sapnus ir persekiojančią baimę. 

Nojus buvo šalia ir troško laikyti ją apkabinęs pernakt, linguoti 
su ja saldžiu lengvu ritmu. 

Olivija užmigo prie jo prisiglaudusi, uždėjusi jam ant krūtinės 
ranką, padėjusi ant peties galvą. Nojus nemiegojo, žiūrėjo, kaip virš 
palapinės žaidžia mėnulis, klausėsi, kaip šūkauja kojotas, ūbauja pe- 
lėda, klykia jos sumedžiota auka. 

Jis svarstė, kaip gali būti, kad jis niekada nesiliovė jos mylėjęs, 
mąstė apie tai, ką dabar jiems abiem reikės daryti. 


PABAISA 


Žvelgdama į tamsą gilią, 
Aš stovėjau nusiminęs, 
Abejojau ir svajojau, 


Kaip neteko niekados.* 


— Edgaras „Alanas “Po 


* „Varnas“, vertė K. Navakas. 


Dvidešimt septintas skyrius 


Nojus nubudo nuo paukščių giesmių; jam skaudėjo visą kūną, jis vos 
bepajudėjo. Atsisėdo, užsitraukė džinsus ir pasvajojo apie pusryčius. 
Per aitrų Žemės ir pušų aromatą užuodė nuostabiai civilizuotą kavos 
kvapą. Jis galėjo apsiverkti iš dėkingumo Olivijai, kuri visada žinojo, 
kas tą akimirką geriausia. 

Ji jau buvo sukūrusi rytmetinį laužą ir užvirusi vandens kavai. 
Nojus nudegė pirštus, čiupęs už karštos ąselės, tyliai nusikeikė ir 
paėmė sulankstytą servetėlę, kad vėl nenusviltų. 

Kai nurijo mauką, jam prašvito akyse, visas kūnas atgijo. Telai- 
mina Dievas moterį, mėgstančią stiprią juodą kavą, pagalvojo Nojus 
ir nuėjo prie upės ieškoti Olivijos. 

Nuo vandens kilo rūkas, sidabriniais ir auksiniais kaspinais 
pindamasis su saulės spinduliais. Ties upės vingiu, panašiu į sulenk- 
tą pirštą, pradingstantį tarp medžių, ramiai gėrė pulkas elnių. 

Nojus pamatė Oliviją — ji plaukė per paauksuotas miglas upe 
aukštyn, plaukai buvo šlapi ir žvilgėjo, ji žvelgė į jį gelsvai rudomis 
budriomis katės akimis. 

Olivija atrodė taip, tarsi būtų neatskiriama šio laukinio peiza- 
žo, nutvieksto virpančia nežemiška šviesa, dalis. 


Jai besiiriant rankomis raibuliavo vanduo, jos pečiai buvo virš 

vandens. Rodėsi, miglos prasiveria ją priimdamos, o paskui vėl už- 
sisklendžia. 

— Nemaniau, kad taip greit atsikelsi, — jos balsas buvo ramus, 
bet akyse siautė audra. 

— Aš vyturys. Kaip vanduo? 

— Šlapias. 

Ir labai šaltas, pamanė Nojus. Jis išgėrė paskutinius kavos 
gurkšnius ir padėjęs puodelį nusimovė džinsus. Nojus sugavo dve- 
jojantį, o paskui jau ramesnį jos žvilgsnį. Kas tau kelia nerimą, Oli- 
vija? — svarstė jis. Manai, kad jau nebebus to, kas mums nutiko 
praėjusią naktį? O gal tikiesi, kad tikrai bus? 

Vanduo tikrai buvo ledinis; Nojus pamatė, kaip kryptelėjo Oli- 
vijos lūpos jam susiraukus. Nebeturėdamas kitos išeities jis vargais 
negalais susilaikė nesuinkštęs ir įbrido. Jam pasirodė, kad pamėly- 
navo visas kūnas — nuo kaklo iki pirštų galiukų. 

— Tu teisi, — pratarė įsitikinęs, kad nekalens dantimis. — 
Vanduo šlapias. 

Olivija stebėjosi, kad Nojus laikosi nuo jos atokiau per gerus 
du yrius. Ji manė, jis ją pasivys, pagaus. Rodos, jis niekada nesielgia 
taip, kaip ji tikisi. Jai reikėtų jam pasakyti, jog būtent šitai ją labiau- 
siai ir trikdo. 

Jis niekada nebūna toks, kokį Olivija tikisi išvysti. 

Ir jos jausmai jam toli gražu nebuvo tokie, kokių tikėjosi. 

Kai jis sumažino juos skyrusį atstumą, Olivijai kone palengvė- 
jo. Viskas logiška. Rytinis seksas, esminis žmogaus poreikis. O tada 
jau imsis tvarkyti šiandienos reikalus kaip lygus su lygiu. 

Bet Nojus tik perbraukė pirštų galiukais per jos pirštus ir žvel- 
gė į akis. 

— Verdi nuostabią kavą, Live. 

— Jeigu puodelyje nestovi šaukštelis, tas gėrimas — ne kava. 

— Kur mes šiandien eisim? 


Olivija suraukė kaktą. 

— Maniau, norėsi pradėti pokalbį. 

— Rasim laiko ir pokalbiui. Kokia trasa pasuksim? 

Šiame žygyje pageidavimus reiškia Nojus, priminė sau Olivija 
ir patraukė pečiais. 

— Nuo čia kyla labai gražus takas į kalnus. Atsiveria nuostabūs 
vaizdai, gražios aukštikalnių pievos. 

— Rodos, viskas suplanuota. Ar nori, kad tave paliesčiau? 

Olivija vėl įbedė į jį akis. 

— Ką? 

— Ar nori, kad tave paliesčiau, ar tau būtų geriau, jei nelies- 
čiau? 

— Mes mylėjomės, — atsargiai ištarė Olivija. — Man labai 
patiko. 

Nojus nusijuokė. 

— Tau nereikia man pataikauti, — pasakė nubraukdamas nuo 
jos skruosto šlapių plaukų sruogą. — Beje, ne to klausiau. Klausiau, 
ar nori, kad dabar tave paliesčiau, — pakartojo nenuleisdamas nuo 
jos žvilgsnio akių, paskui nuvedė pirštu jai per kaklą, per petį. — Ar 
nori mylėtis dabar. 

— Tu jau mane lieti. 

Ji pašiurpo, savyje pajutusi jo pirštus. 

— Taip ar ne, — sumurmėjo Nojus, kai jai ėmė trūkti kvapo. 

Tarp kojų Olivija pajuto malonų spaudimą, išjudinantį klubus, 
diktuojantį jai patogų ritmą. Visą kūną užliejo kaitri banga. Pasida- 
vusi jausmams įsikibo jo plaukų ir prisitraukė jį arčiau. 

— Taip, — ištarė prie pat jo lūpų. 

Ji vėl jam atsivėrė apsivydama kojomis jo liemenį, pasirengusi 
svaigiam lėkimui į pačią viršūnę, trokšdama ją pasiekti. Nojus pa- 
sikliovė rankomis ir skraidino ją tol, kol ji ėmė trūkčiojamu balsu 
kartoti jo vardą. 

Jam buvo keista, kodėl vanduo neįkaista iki raudonumo ir ne- 


užsiliepsnoja — juk jam taip beprotiškai jos reikia. Stebėjosi, kaip 

galėjo tiek nugyventi, nejausdamas jos štai taip apsivijusios. Ilgos 
grakščios ir stiprios kojos, saulėje blizganti šlapia slidi oda... Nojus 
atlošė jos galvą, kad bučinys būtų karštas ir saldus, kad nesibaigtų, 
kol saulė neišsklaidys miglų, ko! aplink tyvuliuojantis vanduo nepa- 
virs į Žėrintį veidrodį. 

Nojus tvirčiau įsispyrė į upės dugną ir vienu judesiu atsidūrė 
joje. 

— Laikykis manęs, Live, — jis tankiai alsavo veidu įsikniaubęs 
Olivijai į kaklą, klausydamasis jos dejonės. — Ateik pas mane, — 
kartojo, kol pajuto, kaip susitraukia švelnūs karšti jos raumenys, jai 
pasiekus viršūnę. 

Per smilkiniuose ataidinčius širdies dūžius ji girdėjo Nojų kaž- 
ką sakant, bet nebegalėjo atskirti pažadų nuo prašymų. Jo balsas — 
tik dar vienas aksominis sluoksnis, dar viena nesuvokiamo malonu- 
mo versmė. Tačiau pajutusi, kaip įsitempia jo kūnas, ji atsakė tuo 
pačiu, kad svaiginančia akimirka jiedu galėtų skonėtis kartu. 

Jis jos nepaleido. Olivija laukė, kada jis pasitrauks, triumfuoda- 
mas šyptelės ir išlips iš vandens išgerti antro puodelio kavos. 

Bet Nojus laikė ją stipriai apkabinęs, prisispaudęs, švelniai ve- 
džiodamas lūpomis nuo skruosto iki smilkinio, ir ją apėmė dar di- 
desnė saldybė nei mylintis. 

Jai reikia trauktis, pamanė Olivija, kol visai nepasigėrė šiuo in- 
tymumu. 

— Vanduo šaltas. 

— Šaltas... po šimts, ledinis, — kalbėdamas Nojus lūpomis 
gnaibė Olivijos ausį ir džiaugėsi, kad jos širdis nepaliauja spurdėju- 
si. — Žinai, kai tik tavo mintys praskaidrėja, kūnas įsitempia. Kodėl 
taip yra? 

— Nesuprantu, apie ką kalbi. Reikia eiti į krantą. Turime ruoš- 
tis, jei... 

Jis pasuko galvą ir įsisiurbė lūpomis į jos lūpas. 

— Live, mes jau susiruošę. Pradėjome ruoštis labai seniai. — 

Jis suėmė delnais jos smakrą, o paskui leido jai bristi į krantą. — 
Mums reikia nutarti, kur bus pabaiga. 

Olivija iškepė plaktos kiaušinienės, jiedu baigė gerti kavą. No- 
jus pritarė Olivijos siūlymui palikti stovyklavietę toje pačioje vietoje 
ir leistis į Žygį jos sumanytu maršrutu; kelionė pirmyn ir atgal už- 
truktų penkias valandas. 

Užsimetę lengvas kuprines jiedu ėmė kopti nelygiu taku, ve- 
dančiu į dantytas viršūnes. Dešinėje plytėjo slėnis, kairėje į dangų 
stiebėsi miškas. Slėniu vingiavo upė, o jie kopė ten, kur maloniai 
gaivino vėsa, kur sklandė ereliai ir nesimatė jokių žmogaus buvimo 
ženklų. 

Nojus stebėjosi, kaip mikliai ji įveikia staigius posūkius — visai 
taip, kaip kitos moterys žingsniais matuoja pokylių salės grindis; 
toks savitai atsainus moteriškas grakštumas bylojo apie didžiulį pa- 
sitikėjimą. 

Olivija kantriai laukdavo, kai jis sustodavo fotografuoti, o su- 
stodavo dažnai. Ji aiškiai ir paprastai atsakinėjo į Nojaus klausimus, 
kurių jam iškilo daugiau nei ji tikėjosi. Olivija stovėjo tyliai džiaug- 
damasi, kai Nojus stabtelėjo pasigrožėti tako vingiu ir kalnų įrėmin- 
tu dangumi. 

— Jeigu čia pasistatytum namą, nieko negalėtum daryti. Nie- 
kaip negalėtum atplėšti akių. 

Kodėl jis negali būti paprastas ir paviršutiniškas, toks, kokį ji 
norėtų matyti? 

— Tai valstybinė žemė. 

Nojus papurtė galvą ir paėmė Oliviją už rankos. 

— Tik pamąstyk minutėlę. Mes — vieninteliai žmonės visame 
pasaulyje, nutūpę būtent čia. Čia, štai taip apsvaigę, galėtume nugy- 
venti visą gyvenimą. 

Mėlyna, balta, žalia ir sidabriška. Visas pasaulis iš šių sodrių 
spalvų, pamargintų kitokiais atspalviais. Viršūnės, slėniai, šniokš- 
čiantis vanduo. Šilta jo ranka jos delne, tarsi tik taip ir turėtų būti. 

Ir daugiau nieko, daugiau nieko nėra. Jokios baimės, skausmo, 
atsiminimų ar rytojaus. 

Supratusi, kad viso to gali ilgėtis, Olivija ėmė trauktis. 

— Nesidžiaugtum taip labai vidury žiemos, sėdėdamas priša- 
lęs uodegą ir nesulaukdamas į namus pristatomos picos. 

Nojus pažvelgė į ją ramiu, kantriu žvilgsniu, ir Olivija susigėdo. 

— Ko labiausiai pasiilgtum, jei niekada negalėtum sugrįžti? 

— Savo šeimos. 

— Ne, kalbu ne apie žmones. Ko tau labiausiai trūktų? 

— Žalumos, — nė nesvarsčiusi akimirksniu atsakė Olivija. — 
Žalios šviesos ir žalio miško kvapo. Čia, aukštai, viskas kitaip, — tęsė 
Olivija, kai jie vėl pajudėjo. — Atvira, vėsu, miškai seniai baigėsi. 

— Nedaug vietų slėptis. 

— Aš nesislepiu. Čia — islandinės kerpenos, — pasakė Oli- 
vija rodydama Nojui geltonas ir žalias garbanėles. — Tai žino- 
miausia žmonių vartojama kerpena. Švedijoje ji pardavinėjama 
kaip vaistažolė, — Olivija pastebėjo Nojaus žvilgsnį ir pakėlė an- 
takius. — Kas? 

— Man tikrai patinka tas atžarus tonas, kuriuo imi kalbėti įpy- 
kusi, pradėdama paskaitą apie gamtą. 

— Jeigu nenori sužinoti, į ką taip žiūri, puiku. 

— Ne, noriu. Beje, kai pradedi kalbėti apie kerpes ir grybus, 
man gyvuliškai norisi audringai tave pamylėti. 

— Tada man teks pasakoti apie lauko gėles. 

— Nepadės. Vis tiek norėsiu tave paniurkyti. — Nojaus žvilgs- 
nį patraukė rožinė spalva. — O, ar čia auskarėliai? Auga patys sau... 

— Taip, auskarėliai, — patvirtino Olivija, o jos pyktis neatsi- 
laikė prieš tokį nuoširdų džiugesį; Nojus palypėjo keliais akmenimis 
aukščiau, kad geriau įsižiūrėtų į gėlytes. — Iš išvaizdos labai pana- 
šios į tavo sode augančias gėles. Neliesk, — įspėjo Olivija. — Šios 
vietos saugomos. 

— Negaliu jų auginti namuose, nes netinka dirva ir per daug 

saulės. Mėginau užveisti pas mamą, bet ten auginti gėles — tas pats, 
kas pasmerkti jas pražūčiai. Man visada labai patiko auskarėliai. 

— Mano senelių sode auga kelios labai gražios jų rūšys. Dabar 
eisime štai ten, — Olivija užlipo akmenimis ir parodė kryptį. — 
Man atrodo, žinau vieną vietelę, kur tau tikrai patiks. 

Takas vedė pamiškės link; iš vienos tako pusės buvo status šlai- 
tas, nusėtas akmenimis, pro kurių plyšius stiebėsi tvirtai į plonytį 
dirvos sluoksnį įsikibusios gėlės. 

Nojus išgirdo dundesį ir išsišiepė kaip berniukas jiems priė- 
jus uolą, nuo kurios ūždamas krito krioklys. Jam teko tuziną kartų 
įveikti begalinį norą sustoti ir prisiskinti glėbius tų ištvermingų kal- 
nų gėlių. 

Nojui užkaito raumenys, kojos prašyte prašėsi poilsio. Jis jau 
ketino pasiduoti, kai Olivija palypėjo keliais akmenų luitais ir atsi- 
sukusi ištiesė jam ranką. 

— Tos penkios valandos — tai žygis pirmyn ir atgal, taip, po- 
nia? — kiek pridusęs Nojus įsikibo Olivijos rankos ir užsikorė aukš- 
čiau. — Nes jeigu ne, tai aš... Oi, Jėzau... 

Jis pamiršo skausmą, maudulį ir nuovargį ir grožėjosi atsivė- 
rusiu vaizdu. 

Prieš jį plytėjo gėlių jūra, per žalumą plūdo margaspalvių žiedų 
upės ir vingiavo šlaitu aukštyn, kilo į miškais apaugusį kalną, šau- 
nantį į mėlyną dangų lyg pilies bokštas. Pačioje kalno viršūnėje, tarp 
medžių ir akmenų, tviskėjo sniego lopinėliai, todėl gėlės atrodė kaip 
dar didesnis stebuklas. 

Su gėlėmis flirtavo šokantys balti, geltoni ir mėlyni drugeliai, 
kurie tyliai sumosavę sparnais kartkartėmis nutūpdavo pailsėti. 

— Nuostabu. Neįtikėtina. Štai kur statysime namą. 

Šįkart Olivija nusijuokė. 

— (O kas čia, lubinai? 

— Akylas žvilgsnis. Tai plačialapiai lubinai; jie labai patinka 


paprastam mėlynajam vakarietiškam drugeliui. Tarp lubinų įsimai- 

šiusios ir kalnų ramunės. O štai tos, baltos, su geltonais viduriu- 
kais, — kalniniai eritroniai. 

— Yra ir kraujažolių. 

Nojus apžiūrinėjo į paparčius panašius lapelius ir plokščius 
baltus žiedynus. 

— Gėles tu pažįsti. Ir aš čia visai nereikalinga. 

— Taip, — Nojus vėl paėmė ją už rankos. — Gėles pažįstu. 
Šis reginys vertas kiekvieno kelionės žingsnio. — Nojus atsisuko ir 
netikėtai užklupo Oliviją švelniu bučiniu. — Ačiū. 

— „Deltos“ poilsio namuose gauni viską, už ką sumoki. — 
Olivija jau rengėsi gręžtis, bet Nojus suėmė ją už parankės ir atsuko 
į save. — Nereikia, — tarė Olivija ir užsimerkė, kol jo lūpos vėl jos 
neužvaldė. 

— Kodėl? 

— Aš... — Ji atsimerkė ir niekaip negalėjo suvaldyti užplūdu- 
sių emocijų. — Tiesiog nereikia. 

— Gerai. — Nojus pakėlė prie lūpų jos ranką ir išbučiavo kie- 
kvieno pirštelio krumplį žiūrėdamas, kaip jos žvilgsnį aptraukia su- 
maišties debesėliai. 

— Nojau, ko ieškai? 

Jis nenuleido nuo Olivijos akių, atgniaužė į kumštį suspaustą 
jos ranką ir prispaudė prie delno lūpas. 

— Aš jau radau. Dabar telieka rasti tau. 

Deja, Nojus težinojo vieną būdą pradėti. 

— Live, atsisėskim. Čia gera vieta. Tinkamas metas. 

Jis nusimetė nuo pečių kuprinę, atsisėdo ant akmens ir ėmė 
ieškoti diktofono. 

Pamačiusi Nojaus rankose aparatėlį, Olivija ėmė tankiau ir 
sunkiau alsuoti. 

— Nežinau, kaip kalbėti. 

— Aš žinau. Pirmiausia pats norėčiau tau kai ką papasakoti. — 
Nojus pasidėjo diktofoną šalia, tada išsiėmė bloknotą. — Svarsčiau, 

ar nevertėtų atsisakyti minties rašyti šią knygą, viską mesti, kaip 
mečiau tada, kai tave įžeidžiau. — Jis atvertė bloknotą ir pažvelgė į 
Oliviją. — Tačiau šįkart iš to nebūtų išėję nieko gera. Knyga vis tiek 
tūnotų sąmonės kertelėje. Visada. Ir tavo sąmonėje dedasi tas pats. 
Live, aš vis dar negaliu išsiaiškinti, ar toji knyga mus skiria, ar vis 
dėlto tik dėl jos ir esame čia, kartu, dėl jos po tiek laiko vėl susitiko- 
me, dėl jos tapome meilužiai. Bet gerai žinau — jeigu jos nebaigsim, 
bėgsime vietoje. Man reikia eiti pirmyn. Tau — taip pat. 

— Juk sakiau, kad kalbėsiu. Žodžio laikausi. 

— Ir dėl to manęs nekenti? Kaltini mane už tai, kad būtent aš 
viską išvilkau į paviršių? Nekenti kaip tądien viešbutyje? 

— Tu man melavai. 

— Žinau. Dar niekada gyvenime dėl nieko nesu labiau gailė- 
jęs15. 

Olivija manė, kad jis viską neigs, atsiprašinės, teisinsis. Ji turėjo 
būti nuovokesnė. Nojus — garbingas žmogus, jis augo žinodamas, 
kas yra sąžinė, užuojauta ir supratimas. Štai todėl jai svarbu, ką jis 
daro, mąstė Olivija. Štai todėl jis pats jai svarbus. 

— Netiesa, kad tavęs nekenčiu, Nojau; negaliu nekęsti dėl to, 
kad sąžiningai darai tai, ką jauti privaląs daryti. Bet tai, ką aš jau- 
čiu — mano reikalas. 

— Jau nebe tavo, — jis ištarė šiuos žodžius ramiai, tačiau Oli- 
vija išgirdo sužvangėjus; plieną. — Bet apie tai — apie mus — ga- 
lėsime pasikalbėti vėliau. 

— Nėra jokių „mes“. 

— Gerai pamąstyk, — šįkart plienu sušvito jo akys. — Bet... 
kodėl tu nesėdi? 

— Man nereikia prisėsti, — atsakė Olivija, nusimetė kuprinę 
ir išsiėmė butelį su vandeniu. 

— Puiku. Papasakok apie savo motiną. 

— Kai ji mirė, buvau ketverių. Apie ją daugiau sužinotum iš 


kitų šaltinių. 

— Kai ją prisimeni, apie ką pirmiausia pagalvoji? 

— Apie jos aromatą. Apie kvapą, kurį ji laikė viename iš bute- 
liukų, sustatytų ant tualetinio stalelio. Maniau, kad jie stebuklingi. 
Vienas buteliukas buvo mėlynas, puoštas sidabro juostele. Tas kva- 
pas jai buvo išskirtinis — šiltas, salsvas, su lengva jazmino užuomi- 
na. Jos oda visada dvelkė tuo aromatu, ir kai ji mane apkabindavo ar 
paimdavo ant rankų, stipriausiai kvepėdavo čia... — Olivija palietė 
kaklą žemiau skruosto. — Man patikdavo ten uostyti, ir ji juok- 
davosi. Ji buvo tokia graži, — Olivijos balsas prikimo, nusisukusi 
ji žvelgė į gėlių jūrą. — Tu net negali įsivaizduoti. Dabar jau esu 
mačiusi visus jos filmus. Žiūrėjau nesuskaičiuojamą galybę kartų. 
Bet iš tikrųjų ji buvo daug daug gražesnė nei kino juostose. Ji judėjo 
kaip šokėja, tarsi sunkio jėga jos visai nebūtų veikusi. Žinau, ji buvo 
puiki aktorė. Bet dar ji buvo nuostabi mama — kantri, linksma ir... 
rūpestinga. Ji visada būdavo šalia, visada leisdavo suprasti: kad ir kas 
benutiktų, pasaulio centras esu aš. Ar supranti? 

— Taip. Šiuo atveju ir man pasisekė. 

Olivija pasidavė ir atsisėdo šalia Nojaus. 

— Manau, buvau išlepinta. Man buvo skiriama daug laiko ir 
dėmesio, turėjau pilnus namus žaislų, galėjau pramogauti kiek tin- 
kama. 

— O man atrodo, kad išlepinti vaikai nevertina ir negerbia to, 
apie ką kalbėjai. Sakyčiau, tu tiesiog buvai mylima. 

— Ji labai mane mylėjo. Niekada neteko tuo suabejoti, net ir 
tada, kai dėl ko nors mane bardavo. O aš ją dievinau. Norėjau būti 
visai kaip ji. Žiūrėdavau į savo atvaizdą veidrodyje ir įsivaizduoda- 
vau, kaip užaugusi būsiu tokia kaip mama. 

— Tu labai į ją panaši. 

— Ne, — staigiu judesiu ji metė akmenį. — Nesu graži. Ir 
nenoriu būti. Ir apie mane niekada niekas nieko nespręs pagal iš- 
vaizdą, kaip spręsdavo apie ją, beje... per dažnai. Tai ją ir pražudė. 
Šioje pasakoje pabaisa nužudė gražuolę. 

— Todėl, kad ji buvo graži? 

— Taip. Nes ji buvo geidžiama. Nes vyrai jos troško, ir jis nega- 
lėjo to pakęsti. Jis negalėjo toleruoti to, kas jį iš pradžių patraukė — 
jos veido, jos kūno, jos elgesio. Jeigu visa tai patinka jam, vadinasi, 
patinka ir kitiems vyrams, o kitų vyrų būti negali. Ją išlaikyti vien 
sau jis galėjo tik vienu būdu — sunaikindamas. Nesvarbu, kaip labai 
ji mylėjo — jam nepakako. 

— Ar tavo mama jį mylėjo? 

— Ji dėl jo verkė. Ji nemanė, kad aš žinau, bet žinojau. Vieną 
vakarą, kai jau turėjau miegoti, nugirdau jos pokalbį su teta Džei- 
me. Jos kalbėjosi tą pačią vasarą; buvo vėlu, bet dar šviesu. Jos buvo 
mamos kambaryje; stovėdama prie durų veidrodyje mačiau jų at- 
spindžius; abi sėdėjo ant lovos. Mama verkė, o teta Džeimė buvo ją 
apsikabinusi. 

Olivija sugrąžino tas akimirkas. 


— Ką aš darysiu? Džeime, ką aš be jo darysiu? 

— Džiule, viskas bus gerai, išsiversi, ištversi. 

— Skaudu. — Džiulė prisiglaudė prie Džeimės peties, pajuto ir 
koks jis tvirtas; tokio tvirtumo ji labai ilgėjosi. — Nenoriu jo prarasti, 
nenoriu prarasti visko, ką abu turime. Bet neišmanau, kaip šitai išlai- 
kyti. 

— Juk žinai, kad nebegalima gyventi taip, kaip gyvenote pasta- 
ruosius kelis mėnesius, Džiule. — Džeimė aišlijo norėdama nubraukti 
sesei nuo veido tamsaus aukso blaukų sruogą. — Jis tave įskaudino; ne 
tik uždavė širdy, bet ir nuskriaudė. Negaliu ramiai sėdėti ir žiūrėti į tas 
mėlynes. 

— Jis nenorėjo. — Džiulė pasitrynė veidą rankomis; stodamasi ji 
š/uostėsi ašaras. — Vis tie kvaišalai. Jie jį keičia. Nesuprantu, kodel jis 
ir vel bradėjo vartoti. Nesuprantu, ką jis juose randa, ko aš jam negaliu 
suteikti. 


— Įsiklausyk į save, — piktai brabilusi Džeimė atsistojo. — Ne- 

Jau pati mėgini prisiimti kažkokią kaltę? Juk tai jis pataikauja savajam 
ego ir ieško įkvėbimo vartodamas kokainą, tabletes ir alkoholį. 

— Ne ne, jei tik įstengčiau suprasti, ko trūksta, ko jis ieško... O, 
Dieve, — ji prisidengė delnu akis ir atmetė plaukus. — Buvome tokie 
laimingi. Džeime, juk žinai, kad buvome laimingi. Vienas kitam buvo- 
me viskas, o kai atsirado Livė, atrodė, kad... kad ratas užsidarė. Kodėl 
nepastebėjau, kada tasai ratas pradėjo trūkinėti? Kiek platus buvo ta- 
sai įtrūkis, kai pamačiau, kas dedasi? Noriu grįžti. Džeime, noriu, kad 
grįžtų mano vyras. — Ji apsisuko, vieną ranką laikė brisbaudusi prie 
pilvo. — Noriu dar vieno vaikelio. 

— O, Dieve, oi, Džiule. — Džeimė perėjo ber kambarį ir absi- 
kabino seserį. — Nejau nesupranti, kokia tai būtų klaida tokiu metu? 
Būtent dabar? 

— Gal ir klaida, o gal atsakymas. Šivakar jam pasakiau. Papra- 
šiau Rozos paruošti puikius pietus. Žvakės, muzika, šampanas... Ir ba- 
sakiau jam, kad noriu susilaukti antro vaikelio. Iš bradžių jis buvo toks 
laimingas, taip panašus į tikrąjį Semą. Mes juokėmės, sėdėjome absika- 
binę, pradėjome rinkti vardus, kaip rinkome Liuei. Ir staiga, visai neti- 
kėtai, jis absiblausė, pasidarė keistai tolimas ir pasakė... — jos skruostais 
vel bablūdo ašaros. — Jis paklausė, kaip sužinos, ar kūdikis tikrai jo. Gal 
aš jau nešioju Luko benkartą... 

— Kalės vaikas. Kaip jis drįsta tau kalbėti tokius dalykus. 

— Aš jam sudaviau. Nieko negalvodama trenkiau ir surikau liep- 
dama išeiti, nešdintis bo velnių. Ir jis išėjo. Jis dėbtelėjo man ber petį ir 
išėjo. Nežinau, ką daryti. 

Ji vel atsisėdo ant lovos, užsidengė rankomis veidą ir verkė. 


— Aš nežinau, ką man daryti. 


Nojus nieko nesakė; Olivija stovėjo vieną ranką uždėjusi ant 
pilvo, kaip kadaise motina. Ji nukėlė Nojų į miegamojo privatumą, 
į moterišką graužatį ir neviltį. Iš jos liejosi žodžiai, balsai, judesiai. 


Nežiūrėdama į Nojų, Olivija nuleido ranką. 

— Grįžau į savo kambarį ir tariau sau, kad mama repetuoja. Ji 
dažnai repetuodavo. Todėl ir pasakiau sau, kad mama buvo filme, 
kad ji kalbėjo ne apie mano tėtį. Nuėjau miegoti. Kiek vėliau tą nak- 
tį nubudau ir pamačiau jį savo kambaryje. Jis prisuko mano muziki- 
nę dėžutę, o aš buvau tokia laiminga. Paprašiau pasekti man pasaką. 

Kai Olivija vėl pažvelgė į Nojų, jos žvilgsnis buvo prašviesėjęs. 

— Jis buvo apsikvaišinęs. Tada nesupratau. Supratau tik tiek, 
kad jis įpykęs, jis rėkė ir sudaužė muzikinę dėžutę. Supratau — jis 
nėra tasai mano tėtis, koks būna visada; tada atskubėjo mama, ir jis 
jai trenkė. Pasislėpiau spintoje. Slėpiausi tol, kol ji verkė ir su juo 
grūmėsi, kol varė jį iš kambario ir užrakino duris. Paskui ji atėjo ir 
sėdėjo prie manęs kartodama, kad viskas bus gerai. Paėmusi mano 
mažąjį telefoną ji paskambino policijai ir parašė prašymą skyry- 
boms. 

— Ir mažiau nei po keturių mėnesių jis grįžo ir ją nužudė. 

Nojus išjungė diktofoną, pakilo nuo akmens ir priėjo prie Oli- 
vijos. 

Instinktyviai gindamasi ji žengė žingsnį atatupsta. 

— Ne. Nenoriu, kad apkabintum. Nenoriu, kad guostum. 

— Vadinasi, tau nepasisekė. — Nojus ją apkabino ir nepaleido, 
kai ėmė muistytis. — Prisiglausk prie manęs, — tyliai pasakė jis. — 
Juk neskaudės. 

— Man tavęs nereikia, — tūžo Olivija. 

— Vis tiek prisiglausk. 

Akimirką Olivija stovėjo įsitempusi kaip styga, bet paskui su- 
glebo. Padėjo galvą Nojui ant peties, apsikabino jį per juosmenį. 

Ji prisiglaudė, bet neužsimerkė. Beje, Olivija neverkė. 


Dvidešimt aštuntas skyrius 


Kai jiedu keliavo atgal į stovyklą, Nojus pažėrė klausimų — tuzinus 
klausimų. Bet jis neužsiminė apie Olivijos tėvus. Klausinėjo apie jos 
darbą, kasdienius rūpesčius, apie gamtininkų centrą ir trobelę. Oli- 
vija suprato, ką jis sumanęs, tik niekaip neapsisprendė, ar ši Nojaus 
pastanga padėti jai atsipalaiduoti pykdo, ar džiugina. 

Ji vis dar neįstengė suvokti, kodėl šis jo metodas taip puikiai 
veikia. 

Vos ji sumanydavo kokį nors barjerą, Nojus jį apeidavo ir vėl 
padarydavo taip, kad ji jaustųsi patogiai. Olivija negalėjo tokiais ga- 
bumais nesižavėti. Ir kai jiedu dar kartą sustojo apsižvalgyti, pasijuto 
sėdinti šalia Nojaus petys į petį, tarsi būtų jį pažinusi visą gyvenimą. 

Jos manymu, tam tikra prasme taip ir buvo. 

— Gerai, vadinasi, namą statysime čia, — Nojus mostelėjo 
ranka, rodydamas į akmenuotą šlaitą. 

— Jau sakiau, čia — valstybinė žemė. 

— Pamąstykim drauge, Live. Namą statysime čia, kad dideli 
langai žvelgtų į tą pusę ir vakarais galėtume džiaugtis saulėlydžiu. 

— Būtų sudėtinga, nes čia — pietūs. 

— Ooo. Tikrai? 

Olivija šiltai pažvelgė į Nojų kone šyposodamasi. 

— Vakarai, — pamojo ranka rodydama. 

— Puiku. Vadinasi, čia ir bus gyvenamasis kambarys. Ten rei- 
kės pastatyti didelį akmeninį židinį. Manau, paliksime atvirą lieps- 
ną. Lubos bus labai aukštos, įrengsime balkoną. Jokių uždarų er- 
dvių. Keturi miegamieji. 

— Keturi? 

— Žinoma. Juk nori, kad vaikai turėtų atskirus kambarius, tie- 
sa? Penki miegamieji, — pasitaisė Nojus, džiaugdamasis pamatęs, 
kaip išsiplėtė Olivijos akys. — Vienas miegamasis — svečiams. Ir 
man reikės kabineto — didelio kambario su daug lentynų ir langų. 
Langai turėtų žvelgti į rytus. O kur tu norėtum įsirengti kabinetą? 

— Aš jau turiu kabinetą. 

— Ir namuose reikia turėti. Tu — dirbanti moteris. Manau, 
tavo kabinetas turėtų būti šalia manojo, bet reikės laikytis nustatytų 
taisyklių ir gerbti vienas kito erdvę. Kabinetus įrengsime trečiame 
aukšte, — jis paėmė ją už rankos. — Ten bus mūsų teritorija. Vaikų 
žaidimų zona turėtų būti pirmame aukšte, ir kad langai žvelgtų į 
mišką; tada jie niekada nesijaus uždaryti. Kaip manai, ar būtų gerai 
įsirengti baseiną? 

— Neįsivaizduoju namų be baseino. 

Nojus išsišiepė ir užsikniaubęs ėmė bučiuoti Oliviją ilgai nea- 
titraukdamas lūpų. 

— Gerai. Namas turėtų būti iš akmenų ir medžio, kaip manai? 

Jis glostė jai plaukus ir žaidė su plaukų galiukais. 

— Vargu ar tokioje vietoje tiktų plastiko apdaila. 

— Sodą sodinsime kartu, — Nojus švelniai krimsčiojo apatinę 
Olivijos lūpą. — Pabučiuok mane, Olivija. Karštai karštai. Tik kartą. 

Ji jau bučiavo, nes kitaip negalėjo. Nojaus nupieštas paveikslas 
buvo toks mielas, toks žavus, kad ji pasidavė. Ir atrado Nojų — stul- 
binamai tvirtą ir tikrą, visai čia pat. Ji atsiduso — ir iš nevilties, ir iš 
džiaugsmo — tvirtai jį apsikabino. 

Kaip jis galėjo viską sudėlioti į savo vietas? Kas nutiko, kad 
viskas taip gražiai supuolė? Oliviją užplūdo visi migloti vaikystės 

troškimai, visos jaunos merginos svajonės, suaugusios moters geis- 
mai ir suėjo į vienintelį klausimą. 

Nojus ir buvo atsakymas. 

Jos pačios širdies dūžiai privertė Oliviją trauktis. Ji negali leisti, 
kad taip nutiktų; tik ne su juo. Su nieku kitu. 

— Mums reikia eiti. 

Jos akyse švietė baimė. Nojus nė pats neišmanė, kaip jam jaus- 
tis, nes jis tą baimę ir įžiebė. 

— Kodėl esi tokia tikra, kad aš vėl tave įskaudinsiu? 

— Dėl nieko nesu tikra, kai kalbu apie tave, ir man tai nepa- 
tinka. Mums reikia eiti. Iki stovyklos — daugiau nei valanda kelio. 

— Čia laikas visai nesvarbu. Tai kodėl mums ne... — Nojus 
nutilo pamatęs, kad Olivijai už nugaros kažkas šmėstelėjo. Jis pakėlė 
akis, geriau įsižiūrėjo ir pajuto, kaip ima stingti kraujas. — Jėzau 
Kristau. Nejudėk. 

Dabar ir Olivija užuodė laukinį pavojingą kvapą, jai suspurdėjo 
širdis. Olivijai nespėjus atsistoti, Nojus vienu šuoliu atsidūrė tarp jos 
ir pumos. 

Viršuje, ant uolos, tupėjo suaugęs pumos patinas; saulėje žibėjo 
jo akys. Puma krustelėjo, prašiepė dantis ir suurzgė. 

— Žiūrėk jai į akis, — stodamasi paliepė Olivija. — Nebėk. 

Nojus jau laikė ranką ant peilio koto kriaunų. Jis nė neketino 
bėgti. 

— Eik. — Jis irgi prasišiepė ir žengė žingsnelį, kai Olivija pa- 
mėgino pasitraukti iš jo užnugario. — Mėgink leistis taku. 

— Taip ir reikėtų daryti, — ramiai kalbėjo Olivija. — Jokių 
staigių judesių, nebėgti... Po truputį traukimės, duokim jai erdvės. Ji 
už mus pranašesnė — aukščiau tupi. Ji elgiasi agresyviai. Nenuleisk 
nuo jos akių, neatgręžk nugaros. 

— Eik, jau sakiau. 

Reikėjo milžiniškų valios pastangų neapsigręžti ir neparaginti 
Olivijos trauktis. Nojaus nugara nuvinguriavo prakaito srovelė. 

— Turbūt netoliese yra jos grobis. Puma mėgina jį apsaugo- 
ti. — Olivija pasilenkė nenuleisdama nuo žvėries akių ir paėmė du 
akmenis. — Traukimės, tiesiog traukimės. 

Puma vėl sušnypštė, suskliaudė ausis. 

— Rėk! — paliepė Olivija traukdamasi atbula, net ir paleidusi 
pirmąjį akmenį. Akmuo kliudė pumos šoną. 

Teberėkdama Olivija metė ir antrą akmenį. Puma įtūžusi apsi- 
suko ore. Nojui ištraukus iš už diržo peilį, žvėris nusliūkino. 

Nojus ir toliau iš lėto traukėsi, pridengdamas Oliviją, stebėda- 
mas akmenis ir krūmokšnius. 

— Ar tau viskas gerai? 

— Kvailystė! Kokia kvailystė! — Olivija nusitraukė kepurę, 
paspyrė akmenį. — Sėdime sau glamonėdamiesi tarsi ant galinės 
biuiko sėdynės... Neatkreipiau dėmesio. Kas, po velnių, man darosi? 

Tūždama ant savęs Olivija vėl užsidėjo kepurę, nusišluostė į 
šlaunis prakaituotus delnus. 

— Juk labai gerai žinau — pumas retai kada pamatysi, bet kar- 
tais pasitaiko sutikti. Pasitaiko ir užpuolimų, ypač jei elgiesi kaip 
idiotas, — ji užsidengė rankomis akis ir pasitrynė. — Neieškojau 
pėdsakų, visai niekur nežiūrėjau. Ir dar sėdėjau visai praradusi budru- 
mą. Už tokį neatsakingą elgesį atleisčiau bet kurį savo žygių vadovą. 

— Gerai, tu atleista. — Nojus vis dar nepaleido iš rankų pei- 
lio. — O mes keliaukime toliau. 

— Mes jai jau neberūpime, — atsiduso Olivija. — Puma sau- 
gojo grobį, darė tai, ką ir turėjo daryti. Juk mes čia įsibrovėliai. 

— Puiku. Manau, namą statysime kur nors kitur. 

Olivija išsižiojo, užsičiaupė, o paskui pati save nustebino nu- 
sijuokdama. 

— Nojau, tu — tikras kvailys. Aš vos tavęs nepražudžiau ar 
nesuluošinau. Kokį velnią ketinai daryti su šituo, miesčioniuk? 

Olivija perbraukė ranka per skruostą ir stengėsi suturėti juoką, 
žiūrėdama į Nojaus peilį. 

Jis vartė peilį rankoje tikrindamas ašmenis. 

— Apginti moterį. 

Olivija vėl nusijuokė ir papurtė galvą. 

— Atleisk. Atsiprašau. Nejuokinga. Turbūt tai reakcija į ne- 
įtikimą bukumą. Esu kelis kartus mačiusi pumą, bet dar niekada 
nebuvau taip arti; be to, visada stovėdavau aukščiau. 

Olivija vėl su palengvėjimu atsiduso; dabar jau atlėgo pašir- 
džiuose. Tada pastebėjo, kad Nojaus rankos nė truputėlio nevirpa. 

Jis nė nekrūptelėjo, suvokė ji. Argi ne keista? 

— Tu susitvarkei. 

— Cha, dėkoju, vade, — tarė Nojus ir įsikišo peilį. 

— Tikrai, — vėl nurimusi Olivija paėmė jį už parankės. — Tu 
tikrai susitvarkei. Nesitikėjau. Nojau, aš nuolat tavęs tinkamai neį- 
vertinu. Mėginu įsprausti tave į rėmus, bet tu nesileidi. 

— (Gal dar neradai tinkamų rėmų. 

— Gal, bet nemanau, kad į kokius nors įtilptum, jei pats to 
nenorėtum. 

— O tu? Kur tu norėtum įtilpti, Live? 

— Esu ten, kur noriu būti. 

— Kalbu ne apie vietą, Live. Juk kalbame ne apie mišką ir jūrą. 

— Esu ten, kur ir noriu būti, — pakartojo Olivija. Arba ten, 
kur tariuosi norinti būti, pridūrė mintyse. — Dirbu svarbų darbą, 
gyvenu man patinkantį gyvenimą. 

— Ir kiek tavo rėmuose kambarių? 

Olivija pažvelgė į Nojų, paskui nusuko žvilgsnį. 

— Nežinau. Dar nereikėjo apie tai galvoti. 

— Tai pagalvok, — tepasakė Nojus. 


Nė vienas iš jų nesuprato, ar tai įsakymas, ar siūlymas. 


Nojus pasisiūlė pažvejoti, bet Olivija pareiškė, kad jis neturi leidi- 
mo, ir baigė visas kalbas. Sutikęs, kad Žvejoti negali, primygtinai 

reikalavo leidimo išvirti sriubą ir linksmino Oliviją pasakodamas 
vaikystės nuotykius su Maiku. 

— Jo manymu, važinėdamas riedučiais gali greičiausiai susi- 
medžioti mergaičių. — Nojus paragavo sriubos ir nusprendė, kad 
galėjo būti ir blogiau. — Koordinacija nėra stiprioji Maiko pusė, 
bet šešiolikmečio vaikino smegenys — tarsi didelė pusluojanti liau- 
ka, todėl beveik visas santaupas jis išleisdavo riedučiams. Pamaniau, 
gal jis tikrai teisus, todėl ir pats nusipirkau. Norėdami išmėginti jo 
teoriją, nuėjome į Veniso parką. 

Nojus nutilo ir abiem įpylė dar vyno. Tebebuvo visai šviesu, 
oras nuostabiai gaivus. 

— Tame parke knibždėte knibžda merginų — aukštų, žemų, 
mūvinčių trumpučius šortus. Pirmiausia turi gerai visas apžiūrėti, 
pasirinkti. Nusižiūriu nedidukę blondinę iš vieno merginų būrelio. 

— Merginų būrelio? — kone paspringsta Olivija. 

— Juk žinai, tavoji rūšis visada vaikšto būriais. Toks jau dėsnis. 
Susimąstau, kaip ją išvilioti iš bandos, rišamės riedučius. Tada Mai- 
kas stojasi, nespėjęs ištraukti iš po savęs kitos kojos. Jis sumosuoja 
rankomis, partrenkia pro šalį važiuojantį vaikiną, įspirdamas į veidą, 
ir jiedu griūva kaip pakirstos sekvojos. Maikas trenkia galvą į suolelį 
ir praranda sąmonę. Kol jis atsigauna, pametu savąją blondinę, be to, 
tenka gabenti Maiką į ligoninę apžiūrai. 

— Linkęs į nelaimingus atsitikimus? 

— Jis galėdavo susižeisti ir miegodamas. 

— Tu jį myli. 

— Manau, kad taip, — nuoširdžiai ištaręs šiuos žodžius, Nojus 
atidžiai pažvelgė į Oliviją. — O su kuo tu draugavai vaikystėje? 

— Su niekuo. Turėjau kelis draugus, kol čia nepersikėlėme, bet 
paskui... Kartais žaisdavau su trobelėje ar stovyklavietėje poilsiau- 
jančiais vaikais, bet jie atvažiuodavo ir išvažiuodavo. Neturiu jokios 
senos draugės, kaip tavo Maikas. Ar jis dabar gerai laikosi? 

— Taip, trykšta energija. 

— Ar surastas į tavo namus įsilaužęs ir jį sumušęs žmogus? 

— Ne. Bet gal taip ir geriau. Net nežinau, ką daryčiau, jei ji 
papultų man į rankas. Ji galėjo jį užmušti. Kad ir ką jai padaryčiau, 
būtų per maža. 

Nojus paniuro; jo akyse Olivija išvydo aršų žvilgsnį. Ji jau kartą 
ar du buvo tai mačiusi. Keista, bet dabar jai nepasidarė nejauku, nors 
šiaip visada sunerimdavo, pajutusi agresijos užuominas. Ji pasijuto 
esanti... turbūt saugi. Olivija susimąstė kodėl. 

— Kad ir ką darytum, nepakeisi to, kas jau nutiko. 

— Nepakeisi, — atsipūtė Nojus. — Bet norėčiau žinoti kodėl. 
Svarbu žinoti kodėl. O tau nereikia sužinoti kodėl, Olivija? 

Olivija paėmė tuščius Nojaus ir savo dubenėlius ir atsistojo. 

— Einu išplauti. — Žengusi kelis žingsnius upės link, ji sudve- 
jojo. — Taip. Taip, ir man reikia žinoti kodėl. 

Kol ji plovė dubenėlius, Nojus paėmė diktofoną ir įdėjo naują 
juostelę. Olivijai grįžus jis jau buvo pasiruošęs bloknotą ir pieštuką. 

Jis suprato, kad Olivija labai nerimauja. Jos veido spalva tapo 
blyški, kaip dramblio kaulo. 

— Sėskis, — švelniai paprašė jis. — Ir papasakok man apie 
savo tėvą. 

— Menkai ką apie jį teprisimenu. Dvidešimt metų jo nema- 
čiau. 

Nojus nieko neatsakė. Jis būtų galėjęs paprieštarauti, nes moti- 
ną ji prisiminė labai gerai. 

— Jis buvo labai gražus, — galiausiai pratarė Olivija. — Jie- 
du labai gražiai atrodė kartu. Prisimenu, kaip jie rengdavosi ruoš- 
damiesi į vakarėlius, o aš manydavau, kad visų tėvai gražūs ir turi 
daug gražių drabužių, vaikšto į vakarėlius, fotografuojasi žurnalams 
ir pasirodo televizorių ekranuose. Viskas atrodė taip įprasta, taip 
natūralų. Kartu jie atrodė taip, tarsi kitaip nė negalėtų būti. Žinau, 
jie mylėjo vienas kitą, — dabar ji kalbėjo labai lėtai; tarp elegantiškų 
tamsių antakių susimetė rūpesčio raukšlelė. — Jie mylėjo mane. Ti- 

krai neklystu. Tame filme, kuriame kartu vaidino, jie... spinduliavo 
tikrus jausmus vienas kitam. Jie spinduliavo emocijas. Prisimenu, 
kaip tai matydavosi, kai jie būdavo viename kambaryje. Bet galiau- 
siai viskas ėmė keistis. 

— Kaip pasikeitė? 

— Pyktis, nepasitikėjimas, pavydas. Tada dar nebūčiau suradu- 
si tinkamų žodžių. Tačiau tasai švytėjimas kažkaip prigeso. Jie bar- 
davosi. Iš pradžių vėlai vakarais. Girdėdavau ne tiek žodžius, kiek 
balsus, intonacijas. Ir man darydavosi negera. 

Olivija pakėlė taurę mėgindama nusiraminti. 

— Kartais girdėdavau, kaip jis žingsniuoja po koridorių karto- 
damas tekstą ar deklamuodamas eilėraščius. Jau vėliau kažkokiame 
straipsnyje perskaičiau, kad jis pats sakėsi dažnai skaitydavęs eiles 
prieš svarbias scenas, mėgindamas nusiraminti. Jį kamuodavo sce- 
nos baimė. Keista, tiesa? Jis visada atrodė toks savimi pasitikintis. 
Manau, jis griebdavosi to paties metodo mėgindamas nusiraminti 
po barnių. Vaikščiodavo po koridorių ir skaitydavo eiles. „Ar vyras 
vyrui neteisus, ar moterims meluoja, likimas juos sujungs visus klas- 
tos saitu tvirtuoju“, — Olivija atsiduso. — Baironas. 

— Taip, žinau. 

Olivija vėl nusišypsojo, bet jos akys buvo klaikiai liūdnos. 

— Skaitai poeziją, Breidi? 

— Buvau profesionalus žurnalistas. Viską skaitydavau. — Jis 
perbraukė pirštais Olivijai per skruostą. „Išlieki liūdesį žodžiu, nes 
sielvartas neišsakytas šnabždės vis nerimu tyliu ir širdį jaudins su- 
daužytą.“ 

Olivija susigraudino. 

— Išsiliejusi žodžiais ar neišsiliejusi, mano širdis išgyveno. Bet 
mamos širdis buvo sudaužyta, ji nepakėlė to, ko jis iš jos reikalavo, 
ko jam iš jos reikėjo. Ir apie tai su niekuo nesu kalbėjusi, tik su teta 
Džeime, tik labai retai. Dabar nebežinau, ką sakyti. Jis mane kilno- 


davo... 

Olivijos balsas užlūžo, bet ji stengėsi tvardytis. 

— Jis mane pakeldavo vienu staigiu judesiu, kad net, rodos, pil- 
vas prilipdavo prie padų. Kai esi vaikas, šis jausmas būna nuostabus. 
„Live, širdele“, — kartodavo man ir šokdavo su manimi sukdamasis 
po visą kambarį. Po tą kambarį, kuriame ją nužudė. Ir kai jis mane 
laikydavo, jausdavausi saugi. Kai jis ateidavo pasekti pasakos — jis 
sekdavo nuostabiausias pasakas — būdavau tokia laiminga. Jis sa- 
kydavo, kad aš — jo princesė. Ir kai jam reikėdavo išvykti filmuotis, 
taip jo ilgėdavausi, kad net spausdavo širdį. 

Olivija prisidengė ranka burną, tarsi mėgintų sulaikyti žodžius 
ir suvaldyti skausmą. Paskui prisivertė tęsti. 

— Tą3 naktį, kai jis atėjo į mano kambarį ir sudaužė muzikinę 
dėžutę, kai ant manęs rėkė, man atrodė, kad kažkas pavogė mano 
tėtį ir jį išsinešė. Po to vakaro jau niekada nebebuvo taip, kaip būda- 
vo anksčiau. Visą vasarą laukiau jo sugrįžtančio, laukiau, kad viskas 
vėl taptų taip, kaip buvę. Bet jis niekada negrįžo. Niekada. Atėjo 
pabaisa. 

Ji du kartus giliai įkvėpė, jai ėmė drebėti rankos, išsiliejo vynas. 
Nojus instinktyviai čiupo taurę, tad ji nespėjo iškristi. Kai Nojus 
ištarė Olivijos vardą, ji prispaudė prie besikilnojančios krūtinės abu 
kumščius. 

— Negaliu, — vos įstengė ištarti ji. Plačiai atmerktos Olivi- 
jos akys buvo kupinos skausmo ir išgąsčio, jos žvelgė tiesiai Nojui į 
akis. — Negaliu. 

— Suprantu. Viskas gerai. — Nojus numetė bloknotą, padėjo 
taurę ir apsikabino Oliviją. Ji buvo susinėrusi rankas, bet Nojus vis 
tiek juto jos širdies dūžius ir purtantį šiurpą. — Nesielk taip su sa- 
vimi. Nereikia. Išsiliek. Jei neišsiliesi, susprogsi į gabalėlius. 

— Vis dar viską matau. Vis dar matau. Matau, kaip jis prie jos 
klūpi, matau kraują ir stiklo šukes. Jo rankose — žirklės. Jis išta- 


rė mano vardą; ištarė mano vardą tėčio balsu. Girdėjau jos riksmą, 

girdėjau. Girdėjau jos riksmą ir dūžtantį stiklą. Todėl ir nubudau. 
Bet nuėjau į jos kambarį ir žaidžiau su buteliukais. Kai jis ją žudė, 
žaidžiau jos kambaryje. Paskui pabėgau ir niekada daugiau jos ne- 
bemačiau. Jie man taip ir neleido jos pamatyti. 

Nojus neturėjo ko pasakyti; žodžiais jos nepaguosi. Jis sėdėjo 
apsikabinęs Oliviją ir ją glostydamas, kol nusileido saulė ir juos ap- 
gaubė prieblanda. 

— Nebemačiau nė vieno iš jų. Namuose niekada apie juos ne- 
kalbėdavome. Saugodama savo širdį močiutė juos užrakino skry- 
nioje ir paslėpė palėpėje. Slapčia apie ją kalbėjau su teta Džeime ir 
jaučiausi kaip vagilė, vagianti motinos atsiminimų nuotrupas. Ne- 
kenčiau jo už tai, nekenčiau dėl to, kad turėjau vogti mamą paslapčia 
šnabždėdama. Norėjau, kad kalėjime jis mirtų vienišas ir pamirštas. 
Bet jis vis dar gyvas. O aš vis dar jį prisimenu. 

Nojus prispaudė jai prie plaukų lūpas ir lingavo ją apsikabinęs; 
Olivija verkė. Kai karštos ašaros sudrėkino marškinius, Nojui atlėgo. 
Kad ir kiek jai tos ašaros kainavo, dabar Olivijai palengvės. Nojus 
suėmė jos kojas ir prisitraukęs dar arčiau čiūčiavo glėbyje kaip vaiką, 
kol Olivija nurimo ir nutilo. 

Jai skaudėjo galvą lyg šviežią žaizdą, degte degė akys. Ji karš- 
čiavo, ir jai atrodė, kad tuoj užmigs, jei tik duos sau valią. Bet galiau- 
siai kiek aprimo, stiprus spaudimas paširdžiuose dingo. 

Nuvargusi ir sutrikusi Olivija atšlijo. 

— Norėčiau vandens. 

— Atnešiu. — Nojus atsargiai pasitraukė ir nuėjo ieškoti bu- 
telio su vandeniu. Grįžęs jis atsitūpė priešais Oliviją ir nykščiu nu- 
braukė nuo skruosto ašaras. — Atrodai pavargusi. 

— Aš niekada neverkiu. Beprasmiška. — Olivija atsuko butelį 
ir godžiai atsigėrė, norėdama sudrėkinti išdžiūvusią gerklę. — Pa- 
skutinį kartą verkiau dėl tavęs. 

— Atleisk. 

— Kai sužinojau, kodėl iš tikrųjų atvažiavai, labai supykau ir 

įsižeidžiau. Kai išvariau tave, verkiau pirmą kartą, būdama jau nebe 
vaikas. Tu net nenutuoki, ką per tas dvi dienas tau pajutau. 

— Įsivaizduoju, — sumurmėjo Nojus. — Aš išsigandau. Taip 
pat išsigandau ir savo jausmų tau. 

Olivijai pamėginus stotis, Nojus uždėjo jai ant šlaunų rankas, 
Įbedė į ją akis ir nepaleido. 

— Ką, nieko nenori apie tai girdėti? 

— Viskas buvo labai seniai. 

— Ne taip labai seniai, nors ir senokai. Labai gerai, kad mane 
išvarei, Live. Tam, ko iš tavęs norėjau, abu buvome per jauni. Ir vie- 
nokiems, ir kitokiems mano norams tada buvome per jauni. 

— Dabar tu jau rašai knygą, — ramiai pratarė Olivija. — Abu 
elgiamės lyg apžavėti. Turbūt galiausiai suaugome. 

Nojus mikliai atsistojo ir netikėtai pastatė ant kojų ir Oliviją, 
beveik atplėšdamas nuo žemės. Jo žvilgsnis tapo aštrus, lyg skustuvo 
ašmenys. 

— Tu manai, kad iš tavęs tenoriu knygos ir sekso? Po velnių, ar 
tikrai taip manai, ar nori taip galvoti? Tokiu atveju tau nereikėtų per 
daug atiduoti mainais ar kuo nors rizikuoti. 

— O tu nemanai, kad prieš tave apnuogindama savo sielą ir 
kalbėdama apie savo tėvus aš rizikuoju? — atkirto Olivija. — Ne- 
manai, kad rizikuoju parduodama atsiminimus ir savo jausmus? 

— Tai kodėl sutikai? 

— Nes atėjo metas, — ji nubraukė prie drėgnų skruostų pri- 
lipusius plaukus. — Tu buvai teisus. Patenkintas? Tu buvai teisus. 
Man reikėjo išsisakyti, išsilieti, ir gal skaitydama tą nelemtą tavo 
knygą suprasiu, kodėl taip turėjo nutikti. Tada viską galėsiu palai- 
doti. 

— Gerai, — linktelėjo Nojus. — Dėl knygos supratau. O kaip 
dėl viso kito? Kaip dėl tavęs ir manęs? 

— Kas kaip? — atšovė Olivija. — Prieš kažkiek metų įsižiebė 
kelios kibirkštėlės, ir dabar vėl nutarėme jas įpūsti. 

— Tai tu šitaip viską matai? Kelios kibirkštėlės? 

Olivija žengė atatupsta, kai Nojus mėgino prisiartinti. 

— Nespausk manęs. 

— Nė nepradėjau spausti. Štai kokia tavo bėda, Live. — Tu 
nieko neprisileidi artėliau, neįsileidi į savo erdvę. Taip, sutinku, gei- 
džiu tavo kūno, viskas gerai, jei ir tu būni atitinkamai nusiteikusi, 
bet visa kita man nepasiekiama. Man taip netinka. Su tavimi viskas 
turi būti kitaip. 

— Jeigu netinka, tavo bėdos. 

— Tu velniškai teisi. — Nojus čiupo Oliviją už rankos ir atgrę- 
žė į save, kai ji pamėgino nusisukti. — Bet ir tavo taip pat. Aš tau 
neabejingas. 

Nojus netikėtai paleido Oliviją ir nuėjęs atsistojo ant upės 
kranto virpėdamas iš piktumo. Jau buvo sutemę, laužas švytėjo auk- 
su, pro medžius sunkėsi pirmieji patekančios mėnesienos spinduliai. 

— Ar manai, kad taip man įkąsi? — nuvargusiu balsu paklausė 
Nojus. — Kadangi mano gyvenime buvo ir kitų moterų, manai, kad 
bendrauti su ta, kuri vienintelė iš tikrųjų ir terūpėjo, man yra vieni 
juokai? 

Nojus atsigręžė. Olivija stovėjo, kur stovėjusi ten pat, buvo 
gynybiškai susinėrusi ant krūtinės rankas. Virš jos blyškiu sidabru 
virpėjo plonyčiai mėnesienos piršteliai. 

— Olivija, kai pirmą kartą tave pamačiau, buvai kone kūdi- 
kis. Jau tada kažkas man smigo tiesiai į širdį — kažkas daugiau nei 
liūdnas vaizdas televizoriaus ekrane. Ir tas jausmas niekada niekur 
nedingo. Nemačiau tavęs, kol tau sukako dvylika; buvai augalota, 
drąsi, susirūpinusiomis akimis. Pajutau kažkokį ryšį. Ir apie jokį 
seksualumą nebuvo nė minties. 

Nojus žengė Olivijos pusėn ir pamatė, kaip ji krustelėjo, tarsi 
dar labiau įsitempdama. 

— Niekada tavęs nepamiršau. Visada manyje tūnojai. Pas- 
kui tau sukako aštuoniolika. Pravėrei savo buto duris, ir pamačiau 

tave — aukštą, grakščią, mielą, šiek tiek išsiblaškiusią, truputį ne- 
kantrią. Paskui tavo akys nuskaidrėjo. Dieve, galvodavau apie tas 
akis, kiek tik save prisimenu. Ir tada man nusišypsojai, ir tada man 
pakirto kelius. Ir jau nebegalėjau gyventi taip, kaip gyvenau iki 
tol. — Nojus sustojo per pėdą nuo Olivijos ir matė, kaip ji dreba. — 
Ir jau niekada nebegalėjau gyventi kaip iki tol. 

Jai šiurpo oda, per tankiai daužėsi širdis. 

— Nojau, tu fantazuoji. Duodi valią pašėlusiai vaizduotei. 

— Tikrai labai daug fantazuodavau. — Dabar Nojus kalbėjo 
ramiai, nes matė, kaip nervinasi Olivija. — Bet realybė fantazijas 
gerokai pranoko. Taip, mėginau sau kompensuoti. Tačiau niekada 
nebuvau sutikęs tokios moters, kuri mane trauktų taip kaip tu — 
nenusakomai, iš pačių širdies gelmių. Žinau, tave įskaudinau. Tada 
dar gerai nesupratau nei tavęs, nei savęs. Net kai atvažiavau čia ir 
vėl tave pamačiau, dar nesupratau. Tik žinojau, kad kai tave matau, 
man šiurpsta oda. Niekada tavęs taip ir neįveikiau. Ar supranti, ką 
reiškia suvokti, kad taip ir nejveikiau? 

Sukilusi panika vertė Oliviją bėgti. Išdidumas kuždėjo nepa- 
siduoti. 

— Nojau, tu viską painioji. 

— Ne, nepainioju. — Ištiesęs ranką jis paglostė Olivijai skruos- 
tą, paskui suėmė delnais jos veidą. — Live, pažvelk į mane. Pažvelk. 
Dėl vieno aš tikrai neabejoju. Aš taip beprotiškai tave myliu. 

Olivijai sugniaužė gerklę džiaugsmas ir siaubas. 

— Nenoriu, kad mylėtum. 

— Suprantu, — jis švelniai ją pabučiavo. — Tau baugu. 

— Nenoriu šito, — Olivija sugriebė Nojui už riešų. — Nesu- 
teiksiu tau to, ko ieškai. 

— Tu ir esi toji, kurios ieškau, ir aš tave jau suradau. Kitas 
žingsnis — išsiaiškinti, ko nori tu, ko tu ieškai. 

— Jau sakiau; aš turiu viską, ko noriu. 

— Jeigu tai būtų tiesa, aš tavęs nebauginčiau. Olivija, ketinu 

susikurti su tavimi naują gyvenimą. Laukiau, kada galėsiu pradėti, 
nė pats nežinodamas. Ir aš teisingai ir gražiai elgiuosi, leisdamas tau 
taip pat susivokti. 

— Vedybos manęs nedomina. 

— Aš tau dar nepasipiršau, — atsakė Nojus ir vėl ėmė ją bu- 
čiuoti. — Bet pasipiršiu. O dabar tik pasakyk man vieną dalyką, — 
jis bučiavo dar karščiau. — Ar tai, ką man jauti, tik kelios kibirkštys? 

Olivija jautė šilumą, nuolatinį šilumos srautą, ir gilų, kone 
skausmingą ilgesį, plakantį lyg širdis. 

— Nežinau, ką jaučiu. 

— Geras atsakymas. Leisk man tave mylėti. — Nojus nusivedė 
ją į palapinę, rankomis ir lūpomis jaukdamas smegenis. — Tada ir 
pažiūrėsim, ar tavo atsakymas pasikeis. 

Jis buvo kantrus ir atidus; jis norėjo jai parodyti, ką reiškia būti 
liečiamai išties mylinčio vyro. Ir kaskart mėgindama jį sulaikyti, 
Olivija pajusdavo randanti vis naujų būdų praslysti pro savo pačios 
susikurtas užtvaras, pasotinti širdį, kuri priešinosi būti pasotinta, 
pagrobti širdį, kurios nebuvo galima imti. 

Susiliejęs su ja, giliai giliai į ją paniręs, Nojus Olivijos akyse 
išvydo atsakymą, kurio taip troško. 

— Myliu tave, Olivija. 

Jis užspaudė jos lūpas savosiomis, gėrė jos kvėpsnius spėlioda- 
mas, kiek reikės laukti, kol išgirs ją tariančią šiuos Žodžius. 


Dvidešimt devintas skyrius 


Šis žmogus toks pašėlusiai linksmas, kad jam tiesiog neįmanoma 
neatsakyti tuo pačiu, svarstė Olivija. Ir visai nesvarbu, kad rytas iš- 
aušo ūkanotas ir purškiantis lietučiu, o susiruošę grįžti namo, jie jau 
po valandos būtų kiaurai permerkti. 

Nojus nubudo patenkintas; klausydamasis barbenančio lietaus 
jis pasakė, jog tai Dievo ženklas — jiems teks likti palapinėje ir 
pašėlusiai mylėtis. 

Kai jis užsirito ant Olivijos ketindamas pradėti žaismingą sek- 
so raundą, ji nerado logiško argumento, kodėl turėtų tokiam planui 
priešintis. Ji pirmą kartą gyvenime mylėdamasi juokėsi. 

Galiausiai, kai Olivija save įtikino, kad geras seksas neturėtų 
būti emocijų barometras, Nojus pakuteno jai kaklą, pasiūlė likti pa- 
lapinėje, o pats ketino eiti išvirti kavos. 

Olivija patogiai įsitaisė šiltame palapinės kokone ir mėgavosi 
maloniais stebuklingų pojūčių prisiminimais. Ji nuo vaikystės nie- 
kam neleido savęs lepinti. Buvo išmokiusi save tikėti, kad jei ji pati 
savimi rūpinsis, asmeniškai tikrins kiekvieną smulkmeną ir atka- 
kliai žengs pirmyn pasirinkta kryptimi, niekas niekada nesistengs 
kontroliuoti jos gyvenimo. 


Taip elgėsi ir jos mama. Beje, mąstė ji užsimerkusi, gal net ir 

tėvas taip elgėsi. Meilė — tai silpnybė arba ginklas, todėl Olivija 
buvo save įtikinusi niekada niekam jos nejausti, išskyrus šeimos 
narius. 

Nejau ji nejaučia abiejų meilės galių, verčiančių visa siela pasi- 
duoti silpnybei arba drąsiai naudotis meile kaip ginklu? Ar ji galėtų 
rizikuoti ir, pasukusi į paskutinę spyną įkištą paskutinį raktą, atsi- 
verti tam, ką slėpė savyje ir saugojo būtent Nojui? 

Į palapinę grįžo Nojus, rankoje jis laikė du puodelius garuo- 
jančios kavos. Saulės išbalinti plaukai buvo šlapi nuo lietaus, kojos 
basos, džinsai prasagstyti. Oliviją užliejo meilės banga — užtvindė 
širdį ir smegenis. 

— Man atrodo, mačiau kirstuką. — Nojus padavė Olivijai 
puodelį ir pats įsitaisė šalia. — Tik nežinau, ar ten buvo kirstukas 
klajūnas, ar tamsusis kirstukas. Bet esu įsitikinęs, kad mačiau kirs- 
tuką. 

— Kirstukai klajūnai dažniau sutinkami žemumose, — išgir- 
do savo balsą Olivija. — Tokiame aukštyje galėjai sutikti tamsųjį 
kirstuką. 

— Kad ir kaip ten būtų, jis buvo labai panašus į pelę ir šniukš- 
tinėjo ieškodamas maisto; turbūt ruošiasi pusryčiauti. 

— Jie nuolat ėda; retai kada ištveria tris valandas be maisto. 
Visai kaip kai kurie mano pažįstami vaikinai iš miesto. 

— Apie pusryčius nė neužsiminiau. — Nojus stiprinosi 
kava. — Galvojau, bet neužsiminiau. Oras greitai pasitaisys. 

Olivija tik pakėlė antakį ir pažvelgė į palapinės stogą; vis dar 
monotoniškai barbeno lietus. 

— Lis daugiausiai valandą. O paskui pragiedrės, — tvirtino 
Nojus. — Jeigu aš teisus, pusryčius gaminsi šviečiant saulei. Jeigu 
klystu, gaminsiu aš lyjant lietui. 

— Sutarta. 

— Na, kada sutarsime susitikti grįžę? 

— Atsiprašau? 

— Kalbu apie pasimatymą. Pietūs, kinas, pasivažinėjimas nuo- 
motu automobiliu... 

— Maniau, ilgai netrukęs grįši į Los Andželą. 

— Galiu dirbti bet kur. Juk tu esi čia. 

Olivija pamatė, kaip jam viskas paprasta. 

— Aš vis mėginu laikytis nuo tavęs atokiau. O tu vis skubi į 
priekį. 

Nojus perbraukė pirštais per susitaršiusius Olivijos plaukus. 

— Ar dėl to tau kyla sunkumų? 

— Taip, bet ne tiek, kiek maniau. Ne tiek, kiek galėtų kilti. — 
Olivija atsikvėpė ir suėmė save į rankas. — Tu man labai svarbus. Ir 
man nelengva. Nesu tam gabi. 

Nojus palinko į priekį, priglaudė Olivijai prie kaktos lūpas ir 
pasakė: 

— Pratinkis. 


Kol Nojus ir Olivija tūnojo palapinėje, lietuje įmirkusiame miške, 
Semas Taneris žvelgė pro išsinuomotos trobelės langą į tamsą. 

Jis niekada nesuprato, kas Džiulę traukia į šias vietas, kur taip 
lyja ir taip šalta, kur tankūs miškai ir vienatvė. Jam atrodė, kad ji 
sutverta šviesai — prožektoriams, elegantiškam sietynų žėrėjimui ir 
egzotiškų paplūdimių baltiems įkaitusio smėlio blyksniams. 

Tačiau kažkoks nematomas ryšys ją visada traukė čia. Dabar 
jis suvokė, kad iš paskutiniųjų stengėsi tą ryšį nutraukti. Jis rasdavo 
priežasčių su ja nevažiuoti ir imdavosi visokių gudrybių jai sutruk- 
dyti atvažiuoti vienai. Gimus Olivijai, jie čia lankėsi tik du kartus. 

Jis nepaisė Džiulės namų ilgesio, nes nenorėjo, kad kas nors 
jai būtų svarbiau už jį. Kol šios mintys nuo jo nepabėgo, Semas 
paėmė diktofoną, kuriuo buvo pasirūpinęs, ir viską įrašė. Jis ketino 
dar kartą pasikalbėti su Nojumi, bet nenutuokė, kiek dar turi laiko. 
Galvos skausmų priepuoliai užgriūdavo lyg prekiniai traukiniai ir 


KUR BAIGIASI UPĖ 429 


dabar kartojosi gąsdinamai reguliariai. Semas įtarė, kad gydytojai 
klaidingai nustatė jam likusį laiką, tad dėl visa ko buvo pasirūpinta 
diktofono juostelėmis. 

Kad ir kas nutiktų, kad ir kada nutiktų, jis padarys viską, jog 
knyga išeitų. 

Jis turėjo viską, ko jam reikėjo — kurorto krautuvėlėje prisipir- 
ko maisto atsargų ir susidėjo virtuvėje. Kartais jam pristinga energi- 
jos nueiti iki valgomojo. Semas turėjo daugybę juostelių ir baterijų, 
kad galėtų tęsti pasakojimą, kol vėl pasimatys su Nojumi. 

Kur jis, po velnių? — mąstė Semas pradėdamas pykti. Laikas 
tirpsta, o jam būtinai reikia to susitikimo. Jis negalėjo būti vienas. 

Kaukolės vidury ėmė tvenktis skausmo banga. Semas išbėrė iš 
buteliukų tabletes — kai kurios buvo išrašytos gydytojų, kai kurių 
jis rizikuodamas įsigijo gatvėje. Reikėjo užmušti tą skausmą. Jeigu 
leisis skausmo užvaldomas, nebegalės mąstyti, nieko nebegalės. 

O jam dar liko tiek daug. Dar tiek daug ką reikia padaryti. 

Olivija, liūdnai pagalvojo Semas. Reikia sumokėti skolą. 

Jis vėl padėjo buteliukus ant stalo, šalia ilgo blizgančio peilio ir 
revolverio „Smithėx Wesson 38“. 


Nojus gal ir džiaugėsi, pasirodęs esąs teisus dėl lietaus, bet pasijuto 
dar geriau, kai jiedu įžengė į žemumų mišką. Dabar jis jau galėjo 
pradėti svajoti apie karštą dušą, tylų kambarį ir kelias vienatvės va- 
landas prie kompiuterio ir telefono. 

— Tu pralaimėjai dvejas lažybas, — priminė jis Olivijai. — 
Liovėsi lietus, ir aš nė karto neverkšlenau, kad neturiu kompiuterio. 

— Ne, verkšlenai. Tik tyliai. 

— Tyliai nesiskaito. Turėsi sumokėti. Gerai, pamiršk, ką sa- 
kiau. Siūlau naują sandėrį. Sutiksiu su lygiosiomis, jei surasi man 
kambarėlį, kur galėčiau kelias valandas padirbėti. 

— Gal ką nors ir surasiu. 

— Gal dar atsirastų vietelė nusiprausti ir persirengti? — Oli- 
vijai pašnairavus, Nojus nusišypsojo. — Esu įrašytas į eilę gauti nu- 
merį trobelėje, jei kuris nors svečias atšauktų užsakymą, bet dabar 
man paskirtas lopinėlis stovyklavietėje su bendrais dušais. Aš labai 
drovus. 

Patenkintas išgirdęs Oliviją kikenant, Nojus čiupo ją už rankos. 

— Nesidroviu tik tavęs. Gali praustis po dušu su manimi. Visi 
mano šeimos nariai itin rimtai Žiūri į gamtosaugos problemas. 

Olivija apsimestinai susiraukė. 

— Galėtume užsukti į mano namus, — dirstelėjusi į laikro- 
dį atsakė ji. — Močiutė turėtų būti valandėlei išėjusi su viena vai- 
kų grupe, paskui ji dažniausiai važiuoja apsipirkti. Turėsi valandą 
nusiprausti ir susitvarkyti, Breidi, o paskui teks išeiti. Nenoriu jos 
skaudinti. 

— Ne bėda. — Nojus pasižadėjo stengtis, kad taip ir būtų. — 
Bet jai vis tiek teks su manim susitikti, Live. Per mūsų vestuves. 

— Cha cha, — Olivija ištraukė iš jo delno ranką. 

— Galime susilažinti dar kartą. Sakau, galiu ją pakerėti per 
valandą. 

— Nesilažinu. 

— Tu bijai, nes žinai, kad ji stos mano pusėn ir tau pasakys, jog 
esi akla kvailiukė, jei nepuoli man po kojom. 

— Tave tikrai reikėtų suimti į nagą. 

— Oi, aš jau suimtas, — atsakė Nojus pagalvojęs, kad ir Olivija 
jau įkliuvusi. Ir dabar jiems abiem reikia viską išsiaiškinti. 

Iš pradžių pro medžius ir žalios šviesos pluoštus jis išvydo mir- 
gančias spalvas — raudonus, mėlynus ir geltonus brūkšnius ir dė- 
mes, paskui pamatė langų stikluose tviskančius saulės atspindžius. 

Įžengęs į laukymę Nojus sustojo, sulaikydamas ir Oliviją. 

Kai jis atvežė Oliviją namo, buvo tamsu, visai tamsu, ir naktyje 
tematė tamsius šešėlius ir žiburius languose. 


Dabar namas jam atrodė panašus į pasakų namelį — įman- 

trios stogo linijos, tvirta sena mediena ir akmuo, palei pamatus 
augančios gėlės, pasiliejusios gražiausiomis spalvomis ir įvairiau- 
sių formų žiedais. 

Priebutyje stovėjo du supamieji krėslai ir vazonai su nuosta- 
biomis gėlėmis; namas buvo su dideliais langais iš visų pusių, kad 
kambarių erdvė atsivertų miško peizažui. 

— Tobula. 

Olivija žvelgė į Nojų nustebinta tame žodyje nuskambėjusio 
nuoširdumo ir savo pačios džiaugsmo, kai tą nuoširdumą pajuto. 

— Šis namas — kelių kartų Makbraidų namai, — pratarė ji. 

— Nesistebiu. 

— Kuo nesistebi? 

— Nesistebiu, kad čia gyveni. Šis namas — kaip tik tau. Šitas 
namas, o ne tasai Beverli Hilse. Tas namas niekada nebūtų buvęs tavo. 

— Niekada nesužinosiu. 

Nojus nukreipė žvilgsnį nuo namo ir pažvelgė Olivijai į akis. 

— Taip, tikrai. 

Kalbėdamasi su kuo nors kitu ji būtų nekreipusi į šiuos žodžius 
dėmesio. Su kuo nors kitu ji apskritai apie tai nesikalbėtų. 

— Man viskas aišku, bet iš kur aišku tau? 

— Tu dvidešimt metų gyvenai manyje. 

— Nair kas. 

— Suprantu, kad gal ir nesvarbu. Žinau tik viena: kai pamė- 
ginu nuo šios akimirkos atskaičiuoti dvidešimt metų, savyje randu 
tave. 

Olivija pajuto, kaip galingai suspurdėjo širdis. Jai teko nusukti 
žvilgsnį, kad aprimtų. 

— Dieve, vėl pradedi. — Ji papurtė galvą, kai Nojus uždėjo jai 
ant pečių rankas, kai vėl ją į save atgręžė. — Ne, ne dabar. 

— Visada, — tyliai atsakė jis ir švelniai palietė jos lūpas savo- 
siomis. 


Netarusi nė žodžio, nesipriešindama Olivija apsikabino Nojų 

ir prie jo prisiglaudė. Ne, šįkart ji nepasidavė. Šįkart ji priėmė tai, 
kas jai buvo duodama. 

Nojų užliejo galingų emocijų banga; bučinys darėsi vis karš- 
tesnis. 

— Pasakyk, — prašė jis. 

Nojus beprotiškai troško išgirsti jos žodžius, norėjo iš Olivijos 
lūpų išgirsti tai, kuo dabar skonėjosi. 

Olivija norėjo kristi nuo tos bedugnės krašto ir kartu nuskrai- 
dinti Nojų. Jos širdyje siautė džiaugsmas ir baimė, o ji blaškėsi neži- 
nodama, į kurią pusę pulti, ir atsipeikėjo tik išgirdusi pievele atrie- 
dančio automobilio variklio gausmą. 

— Kažkas atvažiuoja. 

Nojaus rankos tebebuvo Olivijai ant pečių, akys žvelgė jai į akis. 

— Tu mane myli. Tik pasakyk. 

— Aš... atvažiuoja sunkvežimis. Močiutė grįžta, — ji prisiden- 
gė delnu burną. — Dieve, ką aš padariau. 

Sunkvežimis įveikė posūkį. Olivija suprato, kad jau per vėlu 
prašyti Nojaus išeiti. Tikrai per vėlu, nors Nojaus akyse įsižiebusios 
ugnelės bylojo: jis nė neketina tyliai dingti tarp medžių. 

Olivija nusigręžė, susinėrė rankas; sunkvežimis vis artėjo. 


— Aš viską sutvarkysiu. 
— Ne, — Nojus tvirtai paėmė ją už rankos. — Mes abu su- 
tvarkysime. 


Jiems priėjus prie sunkvežimio, Valė sėdėjo kur sėdėjusi. Jos 
pirštai laikėsi įsikibę vairo. Olivijos akyse ji išvydo nerimą ir apgai- 
lestavimą, todėl nusuko savo žvilgsnį. 

— Močiute. 

Olivija atsistojo prie vairuotojo durelių ir ant pusiau nuleisto 
lango stiklo uždėjo ranką. 

— Vadinasi, jau grįžai. 

— Taip, ką tik. Maniau, būsi išėjusi su vaikų grupe. 

— Juos išsivedė Džanina. — Pyktis liete liejosi, ji jau nebesu- 

laikė karčių žodžių. — Norėjai įsliūkinti ir vėl pasprukti, man ne- 
spėjus grįžti namo? 

Sutrikusi Olivija mirkčiojo be žado, ir Nojus žengė į priekį 
mėgindamas ją užstoti, tarsi gintų nuo pumos. 

— Paklausiau Olivijos, ar galėčiau nusiprausti ir persirengti, 
nes visi trobelės kambariai užimti. Ponia Makbraid, aš — Nojus 
Breidis. 

— Žinau, kas esi. Čia Livės namai, — trumpai tarė ji. — Jei- 
gu ji sakė, kad gali čia nusiprausti, vadinasi, pasinaudojo savo teise. 
Bet aš tau neturiu ko pasakyti. Pasitraukit, — paliepė ji. — Turiu 
iškrauti prekes. 

Ji pasuko vairą ir nedirstelėjusi nei į vieną, nei į kitą nuvažiavo 
už namo. 

— Aš sulaužiau jai duotą pažadą, — sumurmėjo Olivija. 

— Ne, nesulaužei. 

Olivija verksmingai atsiduso, o Nojus nusekė paskui nuvažia- 
vusį sunkvežimį. 

— Ką darai? Kur eini? 

— Einu padėti tavo močiutei iškrauti prekes. 

— Oi, dėl Dievo. — Olivija pasivijo Nojų ir įsikibo jam į pa- 
rankę. — Geriau išeik! Nejau nematai, kaip ją įskaudinau? 

— Taip, matau. Bet velniškai gerai suprantu, kad ir ji tave 
įskaudino. — Nojaus balsas vėl buvo plieninis, jis sugriebė Olivi- 
jai už riešo ir patraukė jos ranką. — Aš neketinu trauktis, ir jums 
abiem teks su tuo susitaikyti. 

Nojus nuėjo už namo ir Valei nespėjus išreikšti protesto ištrau- 
kė iš jos rankų krepšį. Kyštelėjęs nosį į sunkvežimį, jis paėmė kitą 
krepšį. 

— Nunešiu į vidų. 

Nojus nunešė krepšius į priebutį, paskui žengė pro virtuvės duris. 

— Atsiprašau, — Olivija prilėkė prie Valės. — Močiute, aš 
labai atsiprašau. Man nereikėjo... Liepsiu jam išeiti. 

— Tu jau pasirinkai. 

Nepalenkiamoji Valė krapštė iš sunkvežimio dar vieną pirkinių 
krepšį. 

— Man sunkiai sekėsi blaiviai mąstyti. Atleisk, — kalbėdama 
Olivija pajuto gerklę gniaužiančią isteriją. — Tikrai labai atsiprašau. 
Priversiu jį išeiti. 

— Ne, nepriversi, — grumdamasis su augančiu pykčiu, pratarė 
grįžęs Nojus. Priėjęs prie sunkvežimio jis paėmė likusius du krep- 
šius. — Nepriversi, nes ir aš tavęs negaliu priversti. Ponia Makbraid, 
jeigu norite išsilieti, išsiliekite man. 

— Nojau, gal galėtum apsisukti ir išeiti? 

— Ir palikti tave išgyvenančią kaltę ir nelaimingą? — Jis ilgai 
žiūrėjo ramiu žvilgsniu Olivijai į akis, ir Valė įtariai prisimerkė. — 
Gerai pamąstyk. Man labai gaila, kad mūsų nuomonės dėl knygos 
nesutampa, — tęsė Nojus, vėl atsisukdamas į Valę. — Man labai 
gaila, kad būdamas čia jus liūdinu. Bet aš vis tiek ketinu tą knygą 
parašyti, ketinu tapti Olivijos gyvenimo dalimi. Viliuosi, galiausiai 
sutarsime ir dėl viena, ir dėl kita, nes ji jus myli. Ji taip jus myli ir 
taip jaučiasi jums už viską dėkinga, kad jei prireiktų rinktis tarp jūsų 
sielos ramybės ir jos pačios ramybės ar laimės, pasirinktų jus. 

— Taip neteisinga, — šūktelėjo Olivija, bet Valė ją nutildė pa- 
keldama ranką. 

Taip, gal jos širdyje vėl atsivėrė žaizda, gal vėl pradėjo kraujuoti 
ir skaudėti, tačiau akys tebebuvo skvarbios, o žvilgsnis — aštrus. Ji 
norėjo, kad Nojaus veidas jai pasirodytų šaltas, bejausmis, akme- 
ninis, ji norėjo matyti tik savų interesų paisantį žmogų, gal kiek 
nudailinta išore... 

Tačiau dabar Nojaus akyse Valė pamatė kibirkščiuojantį pyktį, 
įsižiebusį tada, kai ji užriko ant Olivijos. Ji pamatė tvirtybę, kadaise 
regėtą jo tėvo veide. 

— Šiuose namuose apie tą knygą kalbama nebus. 

Nojus linktelėjo. 

— Supratau. 

— Tuose krepšiuose yra greitai gendančių produktų, — nusi- 
sukdama pasakė Valė. — Turiu juos nunešti ir padėti. 

— Duok krepšius man, — tarė Olivija ir įpykusi sušnypštė, nes 
Nojus buvo greitesnis ir nusekė paskui močiutę į namus. 

Neturėdama kito pasirinkimo, Olivija nusiėmė nuo pečių ku- 
prinę, numetė priebutyje ir nuskubėjo paskui juos. 

Kraustydama krepšius Valė pažvelgė į žengiančią pro duris 
Oliviją. Anūkės akyse ji pamatė susitvenkus; nerimą ir didžiulę 
įtampą; jai pasidarė gėda. 

— Ir tu galėtum nusiimti tą kuprinę, — pasakė ji Nojui. — 
Turbūt tau jau bloga nuo jos. 

— Jeigu tai pripažinčiau, Livė iš manęs šaipytųsi. Ji nori, kad 
manyčiau, jog ji į mane žiūri kaip į skystablauzdį miesčioniuką, ne- 
skiriantį rytų nuo vakarų. 

— Bet tu tikrai neskiri, — sumurmėjo Olivija, ir Nojus jai nu- 
sišypsojo. 

— Aš tik tave tikrinau. 

— O tu tikrai toks esi? — paklausė Valė. Ir akla būdama ji būtų 
pamačiusi jų abiejų žvilgsnius jungiantį ryšį. — Ar tu ir esi skysta- 
blauzdis miesčioniukas? 

— Ne, ponia, nesu. Iš tikrųjų aš įsimylėjau ne tik Livę — nors 
šitai mus nutvieskė lyg žaibas, — bet ir Vašingtoną. Bent jau jūsiškę 
Vašingtono dalį. Jau išrinkau keletą vietelių, kur galėtume pasistaty- 
ti namą, bet Livė sako, kad turėtume bėdos, nes čia — nacionalinis 
parkas. 

— Jis tik šiaip paisto, — pajutusi vėl galinti lankstyti liežuvį, 
pralemeno Olivija. — Niekas nieko... 

— Kelios dienos, praleistos trobelėje ar iškylaujant, — ne tas 
pats, kas nuolatinis gyvenimas, — nutraukė ją Valė. 

— Ir nesakau, kad tas pats. — Nojus patogiai atsirėmė į virtu- 
vės stalą. — Bet kai sprendžiami tam tikri klausimai, būnu pasiu- 

tusiai lankstus vyriokas. Čia Livė laiminga. Čia — jos namai. Kai 
tik pamačiau šią vietą, pamaniau — ji norėtų susituokti tiesiog čia, 
kieme, tarp gėlių ir miškų. Jai patiktų, tiesa? 

— Oi, liaukis! — pratrūko Olivija. — Niekas... 

— Kalbuosi ne su tavim. — Nojus švelniai nusišypsojo ir šyp- 
telėjo Valei. — Ji kraustosi dėl manęs iš proto, bet, suprantate, jai 
labai sunku tai pripažinti. 

Valė kone nusišiepė. Jai nudiegė širdį, bet paskui vėl atleido, kai 
pamatė suirzusį savo mažosios mergaitės veidelį. 

— Tu — gudrus jaunuolis, tiesa? 

— Norėčiau taip manyti. 

Valė atsiduso tvarkingai lankstydama paskutinį popierinį 
krepšį. 

— Galėtum eiti atsinešti ir likusius daiktus. Gali apsigyventi 
svetainėje. 

— Dėkoju. Kuprinę paliksiu čia. — Nojus apsigręžė, kilstelėjo 
Olivijos smakrą, jai vis dar purkštaujant, ir šiltai pabučiavo. — Ne- 
užtruksiu. 

— Aš... — smagiai trinktelėjo durys, ir Olivija ištiesė ran- 
kas. — Tau nereikėjo to daryti. Jam bus gerai ir stovyklavietėje. Jei- 
gu jis čia liks, jausiesi nepatogiai. 

Valė nuėjo į sandėliuką padėti krepšių. 

— Ar tu jį myli? 

— Aš... tai tik... — Olivija beviltiškai nutilo, pamačiusi atsi- 
gręžusios Valės žvilgsnį. 

— Live, ar tu jį myli? 

Ji tik linktelėjo, o iš akių pradėjo riedėti ašaros. 

— Ir jeigu pasakyčiau, kad nenoriu jo matyti savo namuose, 
kad nenoriu, jog turėtum su juo ką nors bendra, jog esi man skolin- 
ga ištikimybę ir pagarbą mano jausmams? 

— Bet... 

— Niekada nenurimsiu, jei įsileisi šį žmogų į savo gyvenimą. 

Olivija išblyško ir suakmenėjo pajutusi skausmo spyglį. Ši mo- 
teris jai davė viską, atvėrė jai savo glėbį, savo širdį, savo namus. Oli- 
vijai reikėjo įsitverti stalo, kad kaip nors išsilaikytų ant kojų. 

— Eisiu... Eisiu ir jam pasakysiu, kad jis privalo išeiti. 

— Vaje. Oi, Live. 

Valė krito į kėdę ir užsidengusi rankomis veidą prapliupo rau- 
doti. 

— Nereikia! Neverk. Aš jį išprašysiu. Jis čia nebegrįš, — par- 
puolusi ant kelių Olivija apsikabino Valę per liemenį. — Daugiau 
su juo nesusitikinėsiu. 

— Jis buvo teisus. — Žvelgdama į Oliviją drėgnomis akimis, 
Valė suėmė delnais blyškų jos veidą. — Norėjau visa tai drėbti jam 
) akis, bet jis buvo teisus. Jeigu manytum, kad man to reikia, nusi- 
gręžtum ir nuo jo, ir nuo savo širdies. Norėjau, kad jis pasirodytų 
esąs savanaudis, bet tikroji savanaudė esu aš. 

— Ne, niekada nebuvai savanaudė. 

— Live, aš tave slėpiau, — virpančia ranka Valė glostė Olivijai 
plaukus. — Iš pradžių slėpiau tiek savo pačios, tiek tavo labui, bet... 
Bėgant laikui, slėpiau tik dėl savęs. Netekau Džiulės ir pažadėjau 
sau, kad tau niekada nieko neatsitiks. 

— Tu manimi rūpinaisi. 

— Taip, aš tavimi rūpinausi, — tebeliedama ašaras Valė pa- 
bučiavo Olivijai viršugalvį. — Live, mylėjau tave, ir man labai tavęs 
reikėjo. Man taip beviltiškai tavęs reikėjo. Todėl niekada tavęs ir 
nepaleidau. 

— Močiute, neverk. 

Olivijai plyšo į gabalus širdis, kai matė jos ašaras. 

— Turiu pažvelgti tiesai į akis. Abi privalome. Niekada nelei- 
dau nė vienai iš mūsų gerai įsižiūrėti, kaip viskas yra iš tikrųjų, Live. 
Kai tik tavo senelis mėgindavo apie tai pasikalbėti ir priversti mane 


praregėti, aš nesileisdavau į jokias kalbas. Net ir prieš kelias dienas 

jo neklausiau. Žinojau, jis teisus, bet neklausiau. Dabar prireikė pra- 
šalaičio, kad praregėčiau. 

— Už viską, ką turiu, kuo tapau, esu skolinga tau. 

— Tai ne skola, — pykdama ant savęs Valė kalbėjo griežtai. — 
Man gėda, kad leidau tau suprasti, jog turėtum taip jaustis. Man 
gėda, kad atstūmiau tave, kai nutarei bendradarbiauti rašant tą kny- 
gą. Mačiau, kad tau to reikia, bet aš tyčia atsisakinėjau ir mačiau, 
kaip tau dėl to negera. Įspraudžiau tarp mūsų pleištą ir buvau per 
daug išdidi, o gal per daug bijojau jį ištraukti. 

— Turiu žinoti, kodėl taip nutiko. 

— O aš tau neleidau sužinoti. Nė vienam iš mūsų neleidau. — 
Valė prisitraukė Oliviją arčiau ir priglaudė prie jos švelnių plaukų 
skruostą. — Ir dabar nežinau, ar galėčiau išklausyti visą tiesą. Bet 
tikrai Žinau: noriu, kad būtum laiminga. Ne tik saugi. Gyventi to- 
liau vien saugumo nepakanka. 

Jau ramesnė Valė atsipūtė, nusibraukė ašaras. 

— Bus geriausia, jei tavo jaunuolis apsistos čia. 

— Nenoriu, kad jis tave liūdintų. 

Valė žengė, jos manymu, dar vieną žingsnį pirmyn ir išspaudė 
šypseną. 

— Jau geriau tegu jis gyvena čia, kad galėčiau jį stebėti ir iš- 
siaiškinti, ar jis tau ne per prastas. Jeigu nuspręsiu, kad per prastas, 
pasirūpinsiu, jog senelis padarytų iš jo žmogų. 

Olivija prispaudė Valės ranką sau prie skruosto. 

— Jis tvirtina galįs tave pakerėti greičiau nei per valandą. 

— Na, pažiūrėsim. — Stodamasi Valė pasiėmė servetėlę ir iš- 
sipūtė nosį. — Mane pakerėti reikia šio to daugiau nei dailaus vei- 
delio. Kai ateis laikas, pati apsispręsiu. — Nuo patirtų emocijų jai 
truputį spaudė galvą. — Geriau užlipsiu į viršų pažiūrėti, ar svetainė 
sutvarkyta. 

— Aš pati užlipsiu. Tik pasiimsiu kuprinę. — Olivija jau siekė 
nešulio. — Dar turiu nubėgti į gamtininkų centrą. Ilgai neužtruksiu. 

— Būk kiek reikia. Turėsiu progą patardyti tavo jaunuolį. Dar 
niekada nieko nebuvai parvedus namo, kad pačirškinčiau. 

— Jis slidus. 

— O aš mikli. 

— Močiute, aš taip tave myliu. 

— Taip, žinau. Eik. Man reikia pasirūpinti, kad deramai at- 
rodyčiau. Dar pasišnekėsim, Live, — pasakė Valė, Olivijai pradėjus 
lipti laiptais. — Jau seniai nesikalbėjome. 

Olivija lengvais žingsniais nuėjo antro aukšto koridoriumi į 
savo kambarį. Ji mylėjo ir jai visai neskaudėjo. Plyšys, pastaraisiais 
mėnesiais skyręs ją ir močiutę, vis labiau traukėsi. 

Ateitis — plačiausia, nuostabiausia erdvė, žadanti daugybę ga- 
limybių. Norėdama paskubėti ji atlapojo kambario duris, ir džiaugs- 
mas, pripildęs širdį, ėmė slūgti. 

Ant pagalvės, pūpsančios ant jos lovos, saulės spinduliuose ra- 
miai snaudė vieniša balta rožė. 


Trisdešimtas skyrius 


Ji negalėjo kvėpuoti. Galvoje daužėsi pašėlę varpai, sprogdino kau- 
kolę, persmelkė nugarą, skambėjo suglebusiose rankose ir kojose; 
Olivija susmuko, rankomis ir keliais atsiremdama į grindis ir lyg 
skęsdama ėmė gaudyti orą. 

Jai beprotiškai norėjosi šliaužti kuo toliau. 

Į spintą, į tamsą. 

Olivija grūmėsi mėgindama atsilaikyti prieš ledinius, į krūtinę 
susmigusius panikos nagus. Ji suėmė ranka marškinius, pažvelgė į 
grindis ir nustebo pamačiusi, kad jos nekruvinos. 

Čia buvo pabaisa. 

Namuose. Jis buvo šiame name. Ausyse pasiutusiai krizenant 
šiai minčiai, Olivija atsistojo ir užkliuvo už numestos kuprinės. Ne- 
išsilaikiusi ant kojų krito tiesiai ant lovos, ir pirštų galiukai atsidūrė 
vos už kelių colių nuo tobulai baltos rožės koto. 

Ji patraukė ranką, tarsi rožė būtų gyvatė, pritvinkusi nuodų ir 
pasirengusi kirsti. 

Olivija traukėsi išplėtusi akis, vos begalėdama tramdyti gerklę 
veržiantį riksmą. 

Namuose, vėl pagalvojo ji. Jis įėjo į namus. O močiutė buvo 
virtuvėje viena. Taip, gal ir drebančiomis rankomis, bet Olivija siekė 
prie diržo kabančio peilio ir ištraukė jį iš makšties, ašmenimis kliu- 


dydama dėklo odą. Ji tyliai pasuko durų link. 

Dabar ji jau ne bejėgis vaikas, ji apgins tuos, kuriuos myli. 

Jo jau nebeturėtų būti viduje. Olivija stengėsi mąstyti logiškai, 
bet vis dar juto baimės skonį. 

Ji išsmuko į koridorių, nugara spausdamasi prie sienos. Gaudė 
ausimis net menkiausią garselį, karštame delne gniaužė peilio ran- 
keną. 

Olivija tyliai ėjo iš kambario į kambarį — atsargiai, tarsi būtų 
sekusi elnią. Ji ieškojo net menkiausių ženklų — kvapo, netikėtų 
virpesių ore. Kai priėjo palėpės duris, jai ėmė linkti keliai. 

Ar jis slepiasi ten, kur užrakinti prisiminimai? Ar jis kažkokiu 
būdu sužinojo, kad viskas, kas brangiausia, kas mena jos motiną, 
tvarkingai sudėta ten, palėpėje, pakilus siaurais laipteliais? 

Olivija įsivaizdavo save lipančią tais laipteliais, girdinčią nuo 
svorio girgždančią seną medieną, paskui pamatančią jį, stovintį prie 
atvožtos skrynios; jos mamos kvepalai smelkiasi per suplėkusį pa- 
lėpės orą. 

Jo rankose — kruvinos žirklės, tėvo veide spindi pamišusios 
pabaisos akys. 

Drebančiais pirštais graibydama palėpės durų rankeną ji trokš- 
te troško, kad taip ir būtų. Ji iškels peilį ir smeigs į jį, kaip kadaise jis 
bedė ašmenis į mamos kūną. Ir viskas bus baigta. 

Tačiau suglebusi Olivijos ranka nepajėgė nulenkti rankenos; 
ji stovėjo prispaudusi prie medinių durų kaktą. Pirmą kartą per du 
dešimtmečius labai norėjo verkti, bet negalėjo. 

Išgirdusi per pievelę atvažiuojantį automobilį, vėl užsklendė 
skląstį ir vatinėmis kojomis pripuolė prie lango. 

Dar vienas baimės pliūpsnis išvydus nepažįstamą automobilį 
atlėgo, kai pamatė, jog iš mašinos išlipa Nojus. Rankomis įsikibusi į 
palangę Olivija nužvelgė medžius, vis ilgėjančius šešėlius. 

Ar jis ten, lauke? Ar stebi? 

Olivija apsisuko, beprotiškai trokšdama lėkti laiptais žemyn ir 
kam nors išlieti visą siaubą — kam nors, kas galėtų viską priimti. 

Ir tada ji pagalvojo apie močiutę. 

Ne ne, ji negali taip jos išgąsdinti. Ji pati susitvarkys. Olivija 
atsargiai įkišo peilį į dėklą, bet jį paliko neužsegtą. 

Ji vėl slinko palei sieną, mėgindama lėtai, lygiai kvėpuoti. Laip- 
tuose išgirdusi Nojaus žingsnius, grįžo į koridorių. 

— Ji jau pradeda atšilti. Paklausė, ar mėgstu kiaulienos žlėg- 
tainius. 

— Leisk, padėsiu. — Koks tvirtas jos balsas, pagalvojo Olivija. 
Koks šaltas. Ji ištiesė ranką, norėdama paimti Nojaus kompiuterį; jis 
dar turėjo kelioninį krepšį ir drabužių. — Svečių kambarys štai čia. 
Yra ir atskira vonia. 

— Dėkoju. — Nojus nusekė paskui Oliviją ir numetęs ant lo- 
vos krepšius apsidairė. — Po velnių, čia daug geriau nei šuns būdos 
dydžio palapinėje stovyklavietėje. Atspėk, kas čia atvažiavo? 

— Čia? 

Išgirdęs trūkčiojantį balsą Nojus įtariai pažvelgė į Oliviją. 

— Live, kas yra? 

Olivija papurtė galvą ir prisėdo ant lovos krašto. Ji turėjo mi- 
nutėlę luktelėti; tik minutėlę. 

— Kas čia atvažiavo? 

— Mano tėvai. 

Dabar Nojus labai atidžiai į ją pažiūrėjo ir atsisėdęs šalia pač- 
mė už rankos. Ranka buvo šalta ir drėgna. 

— Frenkas? Čia yra Frenkas? — jos ranka tarsi spaustuvai su- 
gniaužė Nojaus delną. 

— Trobelėje, — iš lėto pratarė Nojus. — Jau anksčiau buvo 
užsisakę kambarį. Noriu, kad pasakytum, kas yra. 

— Pasakysiu. Frenkas čia. — Olivija padėjo Nojui ant peties 
galvą. — Prašiau jį atvažiuoti. Kai buvau Los Andžele. Buvau pas jį 
užėjusi ir prašiau atvažiuoti, jei galės. Ir jis atvažiavo. 

— Tu jam rūpi. Visada rūpėjai. 

— Žinau. Viskas panašu į vis besisukantį ratą. Tas ratas be pa- 

liovos sukasi ir sukasi aplink mus visus. Negalime sustoti, negalime 
jo sustabdyti, kol šitai nesibaigs. Nojau, jis buvo šiame name. 

— Kas? 

Olivija išsitiesė; nors jos skruostai tebebuvo išblyškę, akys žvel- 
gė drąsiai. 

— Mano tėvas. Jis buvo šiame name. 

— Iš kur žinai? 

— Ant mano lovos padėta rožė. Balta rožė. Jis nori, kad žino- 
čiau, jog jis grįžo. 

Nojaus veidas beveik nepasikeitė, tik žvilgsnis pasidarė nuož- 
mus, o akių žalumoje suspindo šaltukas. 

— Lik čia. 

— Aš apieškojau, — Olivija dar stipriau įsikibo Nojui į ran- 
ką. — Jau apieškojau visus namus. Tik palėpėje nežiūrėjau. Negalė- 
jau eiti į palėpę, nes... 

— Buvai velniškai teisi, neidama į palėpę. — Vien nuo tokios 
minties Nojui sutraukė pilvą. — Arba lik čia, arba lipk žemyn pas 
močiutę. 

— Ne, tu nesupranti. Negalėjau eiti į palėpę, nes norėjau, kad 
jis ten būtų. Norėjau, nes ketinau jį nužudyti. Norėjau nužudyti savo 
tėvą. Dieve, padėk, bet tikrai mačiau save smogiančią jam peiliu. 
Mačiau, kaip mano rankomis teka jo kraujas. Labai to norėjau. No- 
rėjau. Tai kokiu žodžiu mane pavadinti? 

— Tu — žmogus, — atšovė Nojus, ir šis žodis nuskambėjo 
kaip antausis. Olivija atšlijo sudrebėjusi. 

— Ne. Tada būčiau tapusi tokia pati kaip jis. 

— Ar buvai ten įėjusi, Olivija? 

— Ne. Užrakinau duris iš išorės. 

— O šias duris užsirakink iš vidaus ir lauk manęs. 

— Neik. 

— Jo čia nėra. — Nojus atsistojo. — Bet tu jausiesi geriau, jei 
tuo įsitikinsime. Užsirakink duris, — paliepė jis. — Ir lauk. 


444 NORĄ ROBERTS 


Nekęsdama savęs Olivija užsirakino. Ji vėl slepiasi, kaip slėpėsi 
kadaise. Nojui grįžus ji atidarė duris ir pažvelgė į jį tuščiomis akimis. 

— Ten nieko nėra. Nemačiau jokių ženklų, kad būtų buvę. Tu- 
rime viską pasakyti tavo seneliams. 

— Močiutė išsigąs. 

— Ji turi žinoti. Pažiūrėk, ar yra kur nors netoliese tavo sene- 
lis. Paskambink į trobelę. Aš paskambinsiu savo tėvams. — Nojus 
perbraukė delnu Olivijai per skruostą. — Jausiesi geriau, jeigu šalia 
bus tavasis policininkas. 

— Taip. Nojau, — ji suėmė jį už parankės. — Kai dabar pa- 
mačiau tave lipantį iš mašinos, supratau, kad galiu į tave atsiremti. 
Norėjau atsiremti. 

— Live, jei būčiau pasakęs, kad rūpinsiuosi tavimi, būtum su- 
pykusi, tiesa? 

Olivija nusijuokė ir vėl atsisėdo ant lovos. 

— Taip, tik ne dabar, nes dabar man baisu. O paskui — tikrai 
būčiau. 

— Na, kadangi dabar tau baisu, surizikuosiu: aš tavimi pasirū- 
pinsiu. — Nojus suėmė delnais jos veidą ir pabučiavo. — Patikėk. O 
dabar paskambink seneliui. 


Jis taip rizikavo. Taip kvailai, bet taip maloniai rizikavo. Kaip len- 
gvai jį būtų buvę galima sučiupti. 

O kas tada? 

Jis dar nebuvo pasirengęs tokiai akistatai. Dar ne dabar. Sėdė- 
damas savo kambaryje jis lengvai drebančia ranka pakėlė prie lūpų 
stiklą burbono. 

Rankos jam drebėjo ne iš baimės. Iš jaudulio. Dėl gyvenimo. 

Dvidešimt metų jis negalėjo rinktis, tik privalėjo laikytis taisy- 
klių, daryti tai, ko iš jo buvo tikimasi, žaisti žaidimą. Jis nė nenuma- 
nė, ką reiškia būti laisvam, viso to atsikratyti. 

Siaubinga. Koks svaigus laisvės pojūtis. 

Ji turėtų žinoti, ką toji rožė reiškia. Ji neturėtų būti užmiršusi 
šios simbolikos. 

Tėtis jau name. 

Jis vėl gurkštelėjo, pajusdamas savo galią po tiek daug bejėgys- 
tės metų. 

Jo vos nesučiupo. Neįtikimas laiko sutapimas. Jis ką tik buvo 
spėjęs išeiti iš namo pro galines duris — argi nenuostabu, kad žmo- 
nės pasitiki likimu ir palieka duris neužrakintas, — kai pamatė juos 
išnyrančius iš miško. 

Livė, mažoji Livė, ir policininko sūnus. Ironijos pakaktų bet 
kokiam scenarijui. Ciklas, ratas, likimo kaprizai suvedė jo mylėtos 
moters dukrą su žmogžudystę tyrusio policininko sūnumi. 

Džiulė... Jo gražioji Džiulė... 

Jis manė, kad pakaks tik išgąsdinti Livę; to pakaks, ir ji prisi- 
mins tą kruviną naktį prieš daugybę metų, prisimins, ką mačiusi ir 
nuo ko pabėgusi. 

Iš kur jis galėjo žinoti, kad po tiek metų pažvelgęs į ją ir pa- 
matęs, kaip ji žiūri į kitą vyrą, jis išvys Džiulę? Džiulę, visu lieknu, 
grakščiu kūnu besiglaudžiančią prie kažko kito?.. 

Iš kur jis galėjo žinoti, kad užkluptas košmariško įniršio vėl 
prisimins, ką reiškia naikinti tai, ką myli, ir desperatiškai trokšti vėl 
viską pakartoti? 

Ir kai viskas bus padaryta... Jis paėmė peilį ir pavartė prieš lem- 
pa... Viskas bus baigta. Ratas galiausiai užsidarys. 


Iš jį atstūmusios moters nieko nebeliks. 


— Tau reikės ypač saugotis. 

Frenkas sėdėjo Makbraidų namų kambaryje jusdamas, kaip 
smilkiniuose ūžia kraujas. Vėl grįžau į darbą, mąstė jis. Kad baigčiau 
tai, ko niekada nesijaučiau baigęs. 

— Kaip ilgai? — paklausė Olivija. 

Labiausiai jai buvo neramu dėl močiutės. Tačiau pasirodė, kad 
ši krizė Valę sustiprino. Ji sėdėjo tiesi kaip styga, budriomis akimis, 
kietai sučiaupusi lūpas. 

— Tiek, kiek reikės. Tau teks vengti eiti iš namų vienai; kiek 
įmanydama turėsi laikytis kitų. Ir dar reikės pradėti rakinti duris. 

Olivija turėjo laiko nusiraminti ir viską gerai apmąstyti. Todėl 
dabar ji palinksėjo. 

— Ir dabar jau tikrai nieko nebegalime padaryti, tiesa? 

Frenkas prisiminė spintoje besislepiančią mažą mergytę ir tai, 
kaip ji tiesė į jį rankutes. Dabar ji jau buvo moteris, ir jis negalėjo 
paimti jos į glėbį ir nunešti ten, kur saugu. 

— Live, būsiu tau kiek įmanoma atviresnis ir sąžiningesnis. Iki 
šiol jis nieko nepadarė, bet galime jį išprovokuoti. 

— Tyko, — įsikišo Nojus, — piktnaudžiauja savo padėtimi, 
įsilaužia į svetimas valdas... 

— Pirmiausia viską reikia įrodyti, — Frenkas pakėlė ranką. — 
Jeigu sugebėsime įrodyti, policija galės jį įspėti ar sekti, bet ne dau- 
giau. Paskambinęs telefonu jis niekam negrasino, atsiuntė dovaną, 
o paskui įėjo pro neužrakintas duris ir padėjo gėlę. Jis galėtų teig- 
ti, kad tik norėjo užmegzti ryšį su dukra, kurios nematė dvidešimt 
metų. Jis nepažeidė jokio įstatymo. 

— Jis — žudikas. 

Robas liovėsi be perstojo žingsniais matavęs kambarį ir uždėjo 
Olivijai ant peties ranką. 

— Savo bausmę jis jau atliko. Tiesą sakant... — Frenkas nu- 
žvelgė visų kambaryje susirinkusiųjų veidus. — Gal jis to kontakto 
ir tenori. 

— Tai kodėl jis nepasikalbėjo su manimi telefonu? 

Frenkas pažvelgė į Oliviją. Ji buvo kiek pablyškusi, bet laikėsi 
gerai. Jis suprato, kad po tokia santūria išvaizda kunkuliuoja emo- 
cijos ir nerimas. 

— Negaliu įsigauti į jo mintis. Niekada negalėjau. Gal todėl 
taip ir neįstengiau šios bylos pamiršti. 

Tu esi tai, kas liko po Džiulės, svarstė Frenkas. Viskas, kas liko 
jo valia išėjus Džiulei. Tu esi toji, kuri padėjo jį uždaryti. Pati Olivija 
tai žinojo. Degančiose jos akyse Frenkas matė tą žinojimą. 

— Mes tegalime paprašyti vietinės policijos šį tą patikrinti, — 
tęsė Frenkas. — Galime paprašyti, kad jie išsiaiškintų, ar Taneris yra 
kur nors netoliese. 

Olivija vėl palinksėjo ir susinėrė ant kelių padėtas rankas. 

— O jeigu yra? 

— Tada policija su juo pasikalbės. Taip pat ir aš, pagalvojo 
Frenkas. — Jeigu jis mėgins su tavimi susisiekti, nedelsdama man 
pranešk. Galbūt pavyktų pradėti jį persekioti. — Kiek padvejojęs 
Frenkas atsistojo. — Live, tik nepamiršk vieno dalyko. Jis — tavo 
žemėse. Dabar jis jaučiasi lyg nesavame kailyje. Be to, jis vienas. O 
tu — ne. 

Frenko žodžiai Oliviją drąsino; toks ir buvo jo tikslas. Olivija 
irgi atsistojo. 

— Džiaugiuosi, kad čia esate, — ji nusišypsojo Selijai. — 
Abudu. 

— Visi džiaugiamės. — Valė žengė žingsnelį į priekį. — Ti- 
kiuosi, liksite papietauti. 

— Bet jūs ir taip turite tiek rūpesčių... — įsiterpė Selija. 

— Labai norėtume, kad pasiliktumėte. 

Valė paėmė Seliją už parankės ir maldaujamu žvilgsniu pažvel- 
gė jai į akis — moteris moteriai. 

— Tai tada gal galėčiau jums padėti? Dar neturėjau progos 
pasakyti, kaip labai man patinka jūsų namas. 

Jos pasuko durų link; Selija buvo uždėjusi Valei ant pečių ran- 
ką. Olivija svarstė, kuri kurią dabar veda. 

— O aš net nepasiūliau jums ko nors atsigerti. — Robas mėgi- 
no įsijausti į šeimininko vaidmenį. — Ko galėčiau pasiūlyti? 

Kavos, jau žiojosi Frenkas. Dirbdamas jis visada gerdavo kavą. 
Bet Olivija priėjo prie Robo ir įsikibo jam į parankę. 

— Turime išties puikaus „Fumė Blanc“. Nojus mėgsta gerą 
vyną. Kodėl jums abiem patogiai neįsitaisius, kol atkimšime butelį? 

— Būtų šaunu. Bet prieš tai mielai pramankštinčiau kojas. No- 
jau, gal pasivaikščiokim? 

Nojus norėjo atsisakyti; jis nenorėjo išleisti Olivijos iš akių. Ta- 
čiau iš tėvo lūpų nuskambėjo šis tas daugiau nei prašymas, ir Nojus 
suprato, kokia to reikalavimo priežastis. 

— Žinoma. Apžiūrėsime pono Makbraido sodus, kad galėtum 
apraudoti savo nesėkmes. — Nojus atsigręžė į Oliviją ir švelniai 
pabučiavo ją į lūpas ne tiek mėgindamas įtikti jai, kiek sau. — Tuoj 
grįšiu. 

Frenkas palaukė, ko! jiedu išeis į lauką. Jiems nulipus nuo prie- 
bučio, Frenkas akylai nužvelgė kiemą ir apylinkes. 

— Man atrodo, tu čia esi ne tiek dėl knygos, kiek dėl to, kas 
dedasi tarp jūsų su Live. 

— Aš ją myliu. Ketinu ją vesti. 

Frenkui susipynė kojos ir jam teko stabtelėti. Jis atsipūtė. 

— Kitą kartą, sūnau, nepamiršk, kiek man metų, ir prieš ką 
nors sakydamas pasiūlyk atsisėsti. 

Nojus buvo nusiteikęs grumtis — tiesiog trokšte troško. 

— Ar dėl to tu turi kokių nors bėdų? 

— Ne,aš tai neturiu, bet... — Frenkas įsižiūrėjo sūnui į akis. — 
Bet, atrodo, turėsi tu. 

— Aš jai jau viską pasakiau. 

— Ne, ne viską. — Frenkas tyčia stengėsi nueiti kuo toliau nuo 
namo, kad pro pravirus langus nesigirdėtų jų balsų. — Jeigu Tane- 
ris būtų norėjęs ją pričiupti, būtų radęs būdų. Ne tu jį čia atvedei, 
Nojau. 

— Ne aš, o ta suknista knyga. 

— Gal jis žiūrėjo į tą knygą kaip į tam tikrą priemonę, gal jis 

vėl norėjo sulaukti dėmesio, — purtė galvą Frenkas. — O gal iš pra- 
džių tenorėjo papasakoti visą istoriją, kaip pats tau sakė. Man taip 
ir nepavyko jo perprasti. Žinai, jei nemąstysi blaiviai, ir tau niekada 
nepavyks. Ir tu jai nepadėsi. 

— Aš mąstau blaiviai. — Nojaus pyktis šaldė, o ne degino. — 
Mąstau taip blaiviai, kad žinau: jei man pavyks jį surasti anksčiau, 
nei jį ras policija, aš su juo ne tik pasišnekėsiu. Jis ją terorizuoja, be 
to, dar į visa tai įpainiojo ir mamą. Ir manimi pasinaudojo. 

Jie vaikštinėjo sodo pakraščiu, kur margaspalves gėles šilku 
dengė besileidžianti švelni prieblanda. 

— Prakeikimas... Sėdėjau su juo, žvelgiau jam į akis, jo klau- 
siausi... Juk turėčiau žinoti, kas slypi žmonių širdyse, kai jie su ma- 
nimi bendrauja. Ir jau buvau pradėjęs įtikėti, kad jis nekaltas. 

— Vienu metu ir aš buvau bepatikįs. Kodėl patikėjai tu? 

Nojus susikišo į kišenes rankas ir pasuko miško link. 

— Jis ją mylėjo. Kad ir koks šiknius buvo, jis ją mylėjo. Ir tebe- 
myli. Matosi, kai apie ją kalba. Ji jam buvo viskas. Dabar ir pats Žinau, 
ką tai reiškia. Kai širdyje taip jauti, kaip gali viską paminti ir žudyti? 

Nojus papurtė galvą Frenkui nespėjus prasižioti. 

— Tai kvaila, nes taip nutinka visada. Narkotikai, alkoholis, 
manija, pavydas... Tačiau širdies kertelėje įtikėjau, norėjau įtikėti. 

— Tu ją myli. Jis — jos tėvas. Yra dar kai kas, Nojau. Rado 
Kariną. 

— Ką? — Akimirką tas vardas Nojui nieko nesakė. — Dabar 
man jau nebesvarbu. 

— Gali pasidaryti svarbu. Ją rado Niujorke. Susimetė su kažko- 
kiu fotografu, su kuriuo susipažino per vakarėlį. Su turtingu fotografu. 

— Jai pasisekė. Tikiuosi, ji ten ir liks. Gal ir pakaks mus ski- 
riančio ištiso žemyno. — Tada Nojus prisiminė Maiką. — Ar ją 
patraukė baudžiamojon atsakomybėn? 

— Ją apklausė. Ji viską neigė. Ji tikrai labai aršiai viską neigė. 

— Jai būdinga. 


450 NORĄ ROBERTS 


— Tą naktį, kai buvo sužeistas Maikas, Karina turėjo alibi. Ji 
buvo vakarėlyje. Vakarėlyje ją matė pora tuzinų žmonių. 

— Vadinasi, buvo valandėlę išsprukusi. 

— Nepanašu. Alibi tvirtas. Laiko atkarpa, kada Maikas buvo už- 
pultas, susiaurėjo iki trisdešimties minučių, jei skaičiuotume nuo tada, 
kai Maikas pas tave atėjo, iki tada, kai jį rado Dori. Per tą pusvalandį 
Karina glaustėsi prie fotografo dvidešimties liudininkų akivaizdoje. 

— Tai nereiškia... — Nojus nutilo pajutęs, kaip ima traukti 
skrandį. — Taneris? Dieve. — Jis išsitraukė iš kišenių rankas ir pri- 
spaudė prie akių pirštus. — Jis žinojo, kur gyvenu. Tada jis jau buvo 
išleistas, žinojo, kur mane rasti. Kalės vaikas... Bet kokia prasmė?.. 

— Ar rodei jam kokią nors jau parašytą knygos dalį? 

— Ne, aišku, kad ne. 

— Šitai ir galėjo būti paprasta priežastis. Jis norėjo pažiūrėti, 
kur suki. Jam labai rūpėjo — gal ir teberūpi — būti svarbiausiam. 
Be to, savo segtuvuose turi pavardžių, vardų; dar yra užrašai ir įrašai. 

— Kerštas? Nejau jis imtų kerštauti? Nejau kėsintųsi į prieš jį 
liudijusius žmones? 


— Nežinau. Bet jis miršta, Nojau. Ir ką gi jis prarastų? 


Jis neturėjo ko prarasti. Todėl sėdėjo gurkšnodamas savo gėrimą ir 
žiūrėjo, kaip temsta. Skausmas buvo patikimai numalšintas vaistais, 
o vaistai jau maišėsi su alkoholiu. 

Visai kaip senais laikais. 

Jis norėjo juoktis. Norėjo verkti. 

Laikas senka, svarstė jis. Argi ne keista, argi nėra stulbinamai 
keista, kad dvidešimt metų laikas šliaužte šliaužė, o dabar, kai jis 
laisvas, lėkte lekia, kaip starto signalą išgirdęs bėgikas. 

Jis laisvas dėl ko? Kad mirtų nuo vėžio? 

Semas apžiūrinėjo revolverį, pakėlė, paglostė. Ne, jis nemanė, 
kad leis vėžiui jį pribaigti. Jam tereikėjo drąsos. 

Jis vartė ginklą tarsi repetuotų, atidžiai nužvelgė vamzdį, pas- 
kui įsikišo tarp lūpų, lyg bučiuodamas. 

Viskas įvyks labai greitai. Jeigu ir turėtų skaudėti, viskas baigsis 
greičiau, nei tasai skausmas jį užklups. Jo pirštai žaidė su gaiduku. 

Jis galėtų nusišauti. Juk tai dar vienas išgyvenimo būdas, tiesa? 
Kalėjime apie išgyvenimą jis sužinojo viską. 

Bet dar ne dabar. Iš pradžių — Livė. 

Greičiausiai Livė. 


Per pietus niekas apie tai nekalbėjo. Pokalbis liejosi laisvai, nučiuož- 
damas slypinčios įtampos paviršiumi. Po pirmų dešimties minučių 
Nojus susižavėjęs pažvelgė į savo motiną. Ji kalbino Oliviją, klau- 
sinėjo apie gamtininkų centrą ir mėgino išgauti jos nuomonę apie 
viską — nuo šiaurinių sterblinių žiurkių gyvenimo subtilumų — iš 
kur ji visa tai ištraukė? — iki erelio žŽuvininko poravimosi ypatumų. 

Nojus nusprendė, kad arba Olivija yra tokia pat talentinga ak- 
torė, kokia buvo jos motina, arba ji tikrai džiaugiasi tokiomis kal- 
bomis. 

Valė pakėlė dubenį su prieskoninėmis žolelėmis pabarstytomis 
bulvėmis ir padavė Frenkui. 

— Įsidėkite dar. 

— Rytoj man teks gerokai paplušėti jūsiškiame sveikuolių klu- 
be. — Bet jis paėmė dubenį ir įsidėjo dar vieną porciją. — Fantas- 
tiškas patiekalas, Vale. 

— Frenkas tik toleruoja mano kulinarinius sugebėjimus, — 
įsiterpė Selija. 

— Kulinarinius? — Frenkas mirktelėjo Nojui ir perdavė jam 
dubenį. — Kada tu pradėjai domėtis kulinarija? 

— Tik paklausykit, — kumštelėdama Frenkui į pašonę kalbėjo 
Selija. — Aš šitiek metų vergavau savo vyrams stovėdama prie vi- 


ryklės. 

— Ir jie buvo gyvi tik sojų varške, — neišlaikė Nojus ir taip pat 
susilaukė niukso. — Bet tu tikrai labai miela, mama. Juk ji miela? — 
jis paėmė jos ranką ir pabučiavo. 

— Manai, pasimeilinsi ir pakaks? 

Nojus įsivertė bulvių. 

— Taip. 

Valei tik to ir tereikėjo. Kaip ji galėjo atsilaikyti prieš vyrioką, 
taip mylintį savo mamą? Ji paėmė pintinėlę ir ištiesė Nojui. 

— Imk dar vieną bandelę, Nojau. 

— Ačiū. 

Kai Nojus šįkart jai nusišypsojo, mainais sulaukė Valės šypsenos. 

Jie kiek užsisėdėjo gurkšnodami kavą. Kitaip susiklosčius 
aplinkybėms, svarstė Nojus, Makbraidai ir Breidžiai lengvai gali 
tapti bičiuliais; jiems netrukdytų jokios komplikacijos, jokie šešėliai. 

Tačiau šešėliai vėl tvenkėsi. Jis matė juos nuolat į langus ir į tam- 
są Žvilgčiojančios Olivijos akyse, tėvo elgesyje — jis stebėjo namus, 
kaip įprasta policininkui, mėgino įvertinti, kiek jiems visiems saugu. 

Tėvams susiruošus išeiti, Nojus pamatė įtampą Valės Mak- 
braid veide. 

— Rytoj ateisiu į gamtininkų centrą pasiklausyti tavo paskai- 
tos. — Selija užsimetė ant pečių lengvą švarkelį. — Tikiuosi, atsiras 
vietos dar vienam Žmogui tavo vadovaujamoje žygeivių grupėje. 

— Rasime tos vietos. 

Selija nekreipė dėmesio į ištiestą Olivijos ranką ir šiltai ją ap- 
kabino. 

— Vadinasi, susitiksime rytą. Vale, Robai, ačiū už nuostabius 
pietus. — Apglėbusi Valę, ji sumurmėjo jai į ausį: — Laikykitės. 
Mes čia pat. 

Ji drąsindama paplekšnojo Valei per nugarą, paskui paėmė už 
parankės Nojų. 

— Palydėk motiną iki automobilio. 

Jie abu žinojo, kad likęs vienas Frenkas galės Makbraidams 


tarti kelis padrąsinamus žodžius. 

Selija giliai alsavo mėgaudamasi vakaro gaiva ir svarstė, ar ne- 
reikėtų pasitarti su Frenku ir šiose vietose įsigyti nedidelę trobelę, 
kurioje būtų galima atostogauti. Šiaip ar taip, jie buvo įpratę matyti 
savo berniuką netoliese. 

Čia gera vieta įleisti šaknis, mąstė ji kvėpdama augalų aromatą. 
Gera vieta jos sūnui. 

Ji atsigręžė į Nojų ir suėmė delnais jo veidą. 

— Tu sumanus, protingas, visada buvai didžiausias mano 
džiaugsmas. Jeigu paleisi tą mergaitę, spirsiu tau į sėdynę. 

Nojus pakėlė antakį. 

— Ar jau viską žinai? 

— Apie tave — viską. Ar prašei jos už tavęs tekėti? 

— Lyg ir prašiau. Su ja reikia padirbėti. Taip, tu buvai teisi, — 
pridūrė Nojus, kai Selija pervertė akimis. — Bet ji nuo manęs nepa- 
spruks. Ir tikrai neleisiu, kad jai kas nors nutiktų. 

— Visada svarsčiau, ką tu pamilsi ir ką atvesi į mūsų gyvenimą. 
Ir visada sau pasižadėdavau: kad ir kokia ji būtų, kad ir kaip mane 
siutintų, stengsiuosi tylėti, būti rami, į jūsų gyvenimą nesikišanti 
anyta. Ir gali liautis taip kvailai šypsotis, jaunuoli. 

— Atleisk. Man pasigirdo, jog sakei, kad stengsiesi tylėti. 

— Taip, nusižengsiu pažadui ir pasakysiu, kad tikrai labai 
džiaugiuosi tavo pasirinkta moterimi, ja Žaviuosi, gerbiu ir myliu. 

— Aš jos nesirinkau. Man atrodo, kad visi pasirinkimai dingo 
tą minutę, kai ją pamačiau. 

— Oi. — Selija šniurkščiodama žengė žingsnelį atgal. — Tuoj 
pravirksiu. Nojau, noriu anūkų. 

— Ar čia kalba toji tylioji, niekur nesikišanti anyta? 

— Užsičiaupk. — Tada ji apsikabino Nojų ir laikė suspaudu- 
si. — Būk atsargus. Prašau, būk labai atsargus. 

— Būsiu. Ir ją saugosiu. Visi būsime atsargūs. — Jis žvelgė 

motinai per petį į šešėlius. — Jis mums nieko bloga nepadarys. 


Trisdešimt pirmas skyrius 


Jis palaukė, kol visi namai nurims, tada nuėjo pas ją. Nojus tyliai pa- 
beldė, bet nelaukė atsakymo. Pamatęs, kaip greitai Olivija atsisuka 
nuo lango, suprato, kad ji jo nelaukė. 

— Nejau tikrai manei, kad šiąnakt paliksiu tave vieną? 

— Nemanau, jog būtų gražu kartu miegoti mano senelių na- 
muose. 

Nojui prireikė minutėlės. 

— Ar taip sakai norėdama mane įsiutinti, ar tikrai manai, kad 
čia esu tik tikėdamasis su tavimi permiegoti? 

Olivija patraukė pečiais ir vėl nusigręžė. Medžių viršūnėse dū- 
savo pakilęs vėjas. Šio ošimo ir nakties paukščių giesmių muzika 
visada ją ramindavo. 

Bet ne šįvakar. 

Olivija išsimaudė karštoje vonioje, išgėrė žolelių arbatos, kuria 
prieš miegą gardžiuodavosi močiutė. Tačiau nuo viso to kūnas dar 
labiau degė, o mintys niekaip nerimo. 

— Dėl sekso neprieštarauju, — šaltai atsakė ji norėdama, kad 
jis išeitų, kol ji dar labiau jo neįklampino. — Bet esu pavargusi, o 
koridoriaus gale miega seneliai. 

— Puiku, eik miegoti. — Nojus priėjo prie knygų lentynų, per- 
metė akimis knygų pavadinimus ir paėmė pirmą pasitaikiusią. — O 
aš pasėdėsiu ir paskaitysiu. 

Olivija užsimerkė atgręžusi į jį nugarą, paskui nutaisė atitinka- 
mą veido išraišką ir į jį pažvelgė. 

— (Gal mums reikėtų viską išsiaiškinti, kol situacija dar labiau 
nesusikomplikavo. Kelios dienos žygyje buvo nuostabios. Nuosta- 
besnės nei tikėjausi. Tu man patinki labiau nei įsivaizdavau. Todėl 
nenoriu tavęs skaudinti. 

— Netiesa, nori. — Nojus padėjo knygą ir atsisėdo. — Tik 
man kyla klausimas — kodėl. 

— Nenoriu tavęs skaudinti, Nojau, — viduje kunkuliuojančios 
emocijos prasiveržė balsu. — Drauge įdomiai leidome laiką, šauniai 
mylėjomės. Dabar mano galvoje knibžda daug daugiau minčių. O 
tiesa yra paprasta — nenoriu to, ko tu, rodos, tiki norįs iš mūsų visų. 
Nesu tam sutverta. 

— Olivija, tu mane myli. 

— Tu save apgaudinėji. 

Olivija atidarė stiklines duris ir išėjo į siaurą balkonėlį. 

— Po velnių mane. 

Olivija nesitikėjo, kad jis prišoks taip greitai, bet dabar jis sto- 
vėjo šalia, Nojus atgręžė ją į save ir žvelgė žaibuojančiomis akimis. 

— Nejau turiu priversti tave tai ištarti? — jis trūktelėjo Oliviją 
arčiau savęs. — Ar tai vienintelis būdas? Tu net negali laisva valia 
ištarti man tų žodžių? 

— Na ir kas, kad tave myliu? Na ir kas? — Olivija mėgino 
išsivaduoti iš jo rankų; ji pasitraukė atokiau; vėjas plaikstė ploną jos 
drabužį. — Nebus nieko gera. Ir dėl to būsiu kalta aš, — ji kalbėjo 
vis garsiau. Olivija labai stengėsi tvardytis, kad nepradėtų rėkti. — 
Gal ir leisčiau, kad taip nutiktų, jeigu man nerūpėtum. 

— Jau aiškiau; tavo žodžiai daug ką paaiškina. Jei manęs ne- 
mylėtum, galėtume būti kartu. 

— Nes tada man būtų vis tiek. Aš bijau, o tu stengtumeisi, kad 
nelikčiau viena. Aš leisčiau tau elgtis taip, kaip tau velniškai gerai 
pavyksta — leisčiau manimi rūpintis, bent jau tol, kol viskas baigsis. 

Kiek aprimęs Nojus ištiesė ranką ir palietė jos plaukų galiukus. 

— Žinojau, kad darau klaidą tai sakydamas. Live, rūpinimasis 
tavimi — tai ne tavęs užvaldymas. 

— Tiesiog tave taip auklėjo. Ir tu nieko sau negali padaryti. 

Šie žodžiai Nojų taip pribloškė, kad jis tik spoksojo be žado. 

— Taip, nieko negaliu padaryti. 

— Oi, dėl Dievo, — Olivija prasibrovė pro jį ir grįžo į kam- 
barį. — Tu nori globoti visus, kurie tau brangūs. Tu kada nors įsi- 
klausyk į savo žodžius, kai kalbi apie Maiką. Visada esi pasirengęs jį 
gelbėti. Tu nė pats nesupranti. Tai tarsi antra prigimtis. Ir tavo tėvai 
tokie patys. 

— Savo tėvų negelbėju. 

— Tu labai prie jų prisirišęs, Nojau. Ir tai miela, tikrai labai 
miela. Šįvakar klausiausi tavo mamos pasakojimo apie tai, kaip tu 
eisi į jų namus prižiūrėti gėlių arba kaip vaikštai su tėčiu į jaunimo 
centrą, kaip atneši jam picos. 

— Kitaip jis mirtų badu. Čia ne prisirišimas, — nuo Olivijos 
ištartų žodžių jam norėjosi gūžtis. — Tai — šeima. 

— Ne, ne šeima, o tu. — Ir vien to Olivijai būtų pakakę nu- 
skęsti meilėje. Nojus toks gražus — tiek išore, tiek vidumi. — Tu 
susikaupi, — tęsė ji, — įsiklausai, tau viskas atrodo reikšminga. Vis- 
kas, kuo stengiausi įtikėti, visos mano pastangos įteigti sau, kad esi 
lėkštas ir nerūpestingas, tebuvo mėginimai apginti save nuo jausmų. 
Nes aš negaliu. 

— Nenori, — pataisė ją Nojus. — Iš tavo žodžių galėtum pama- 
nyti, kad aš — labai geras laimikis, — Nojus žengė Olivijos link. — 
Kodėl mėgini mane nupurtyti nuo kabliuko? 

— Mane augino kitokie žmonės nei tie, kurie augino tave. 
Mano motina — auka, mano tėvas — žudikas. Štai ką savyje ne- 
šioju. 

— Vadinasi, visi, kurie sunkiai gyveno ar patyrė smurtą, negali 
mylėti? 

— Neverta ginčytis. Aš tau sakau, kaip yra. Sakau, kad nenoriu 
su tavimi susisaistyti. 

— Kaip ketini viską baigti? 

— Jau baigiau. — Dabar Olivijos balsas buvo griežtas, šaltas; 
ji atsigręžė į duris. — Mes abu baigėme. Tavo knygai papasakojau 
viską, ką galėjau. Tau jau nebėra dėl ko čia būti, rytoj rytą gali išeiti. 

Nojus priėjo prie jos pravertų durų. Kraujuojančia širdimi Oli- 
vija pasitraukė jį praleisdama. Jau vėliau ji pasakys sau, kad turėjo 
pastebėti, turėjo atpažinti tą šaltą, nuožmų jo akių blyksnį. 

Nojus čiupo jos riešą ir patraukė nuo durų rankenos. Uždarė 
duris. Spynoje pasuko raktą. 

— Jeigu žaisime pagal tavo sumanytas taisykles, ir aš išeisiu 
manydamas, kad gali pasukti savo jausmus taip lengvai, kaip tą raktą 
spynoje, vadinasi, viskas, kas tarp mūsų nutiko, tebuvo darbo reika- 
lai — beje, jau baigti — ir seksas. Ar tiksliai suformulavau? 

Jis prirėmė ją prie durų, užspeitė į kampą. Kai aprimo šokas, 
Olivija susivokė, kad jis ją išgąsdino. Kartu su baime ją apėmė bai- 
sus jaudulys. 

— Pakankamai tiksliai. Taip bus geriau mums abiem. 

— Žinoma, kalbėkime paprastai. Jeigu kalba sukasi tik apie 
seksą... — Jis nutraukė Olivijos chalato dirželį. — Tada pirmyn, 
mėgaukimės. 

Olivija atstatė smakrą ir prisivertė pažvelgti jam į akis. 

— Puiku. 

Bet Nojaus lūpos jau kramtė jos lūpas, mėgaudamosi įniršiu 
ir jėga. Jo pirštai kibo į jos kūną, Olivijos mintys nespėjo su kūno 
ritmu. Ji sušuko iš netikėtumo, priešindamasi, mėgaudamasi, bet 
šūksnį slopino godžios jo lūpos. 

Nojus nuplėšė Olivijos chalatą, vis labiau, greičiau, giliau nar- 
dindamas ją į kaitrą. 

— Juk tai nieko nereiškia. Tai tik seksas. 

Jį varstė skausmas ir pyktis, jis leidosi užvaldomas aršaus ir 
pikto geismo. 

Grubiu judesiu Nojus nutempė ją prie lovos, ištroškusiu kūnu 
prislėgė jos kūną, nepalikdamas jokio pasirinkimo, neleisdamas at- 
sitokėti. Bet jai buvo malonu. 

Olivijos nagai smigo jam į pečius, bet tai nebuvo protesto iš- 
raiška. Po Nojaus kūnu ji virpėjo ir rangėsi, o iš lūpų sprūstančios 
dejonės priminė besiporuojančių žvėrių garsus. 

Tai ne žaismingos glamonės, kuriomis Nojus ją gundė mėgin- 
damas pavergti švelnumu. Karštis vietoje šilumos, godumas, niekaip 
nepasisotinantis dosnumu. 

Olivija plėšė nuo jo drabužius ir nagais akėjo prakaitu žliau- 
giančią nugarą. Keiksnodamas, o ne švelniai šnabždėdamas, jis 
braute į ją įsibrovė praskėsdamas šlaunis. Ištroškęs jos kūnas godžiai 
jį priėmė ir išsirietė kaip virpantis lieptas. 

Lempos šviesoje jos oda blizgėjo nuo prakaito, tamsios paklai- 
kusios akys žvelgė tiesiai jam į akis. Ji šito neištvers. Tik ši siaubinga 
mintis šmėsčiojo ūžiančiose smegenyse. Niekas neišgyventų šios 
brutalios kaitros, šių negailestingai trankančių pojūčių kumščių. 

Olivija iš paskutiniųjų gaudė kvapą išdejuodama jo vardą. 

Orgazmas ją pervėrė palaima ir skausmu, atvėrė ir paliko be- 
jėgę ir beginklę. 

Nojus laikėsi jos kaip Žmogus, pirštais įsikibęs į bedugnės 
kraštą; smilkiniuose, širdyje ir strėnose lyg perkūnija daužėsi pašėlę 
tvinksniai. 

— Pasakyk, — sunkiai alsuodamas jis suėmė ją per juosmenį 
taip, kad Olivijai nieko kita neliko, kaip tik skonėtis juo toliau. — 
Ištark tuos žodžius. Po velnių, Live, pasakyk. 

Ji tematė jo veidą. Daugiau nieko. 

— Aš tave myliu. O, Dieve. — Jos ranka nuslydo nuo jo nuga- 
ros ir suglebusi nukrito ant lovos. — Nojau... 

Jis nuskriejo į bedugnę ir susmuko apglėbęs Oliviją. 

Nojus juto, kaip ji dreba, kaip po širdimi daužosi jos širdis. Kas 


laimėjo? — svarstė jis ir nusirito nuo Olivijos. 

— Mėginu gailėtis dėl to, kaip su tavimi elgiausi, — pratarė 
jis. — Bet iš tikrųjų nesigailiu. 

— Nebūtų jokios prasmės. 

Olivija suprato, kad jai šalta; jai vis labiau darėsi šalta, nes pa- 
sitraukė Nojus. 

— Rytą niekur neisiu. Neišvažiuosiu, kol visko neišspręsime. 
Tau teks rasti būdą susitaikyti. 

— Nojau, — ji atsisėdo ir pradėjo drebėti. — Tai aš kažko 
neturiu, 0 ne tu. 

— Labai gerai. — Jis išlipo iš lovos, pakėlė džinsus. — Sakiau 
mamai, kad su tavimi reikės padirbėti. Bet viskas daugiau nei dvi- 
gubai sunkiau. Live, dėl tavęs reikia grumtis mūšyje. Tu — suknistas 
mūšio laukas, ir niekada nežinai, ar tu iškelsi baltą vėliavą, ar pulsi, 
ar tiesiog atsuksi nugarą ir pasitrauksi. Bet gal tu ir teisi. — Jis su- 
kišo kojas į klešnes ir užsitraukė kelnes. — Gal ir neverta kautis. 

Jis pirmą kartą per šešerius metus ją įskaudino — įskaudino 
iš tikrųjų. Ji žiūrėjo netardama nė žodžio, jausdama, kaip ją skalau- 
ja šoko bangos. Jau patys žodžiai buvo ganėtinai aštrūs, bet Nojus 
juos ištarė tokiu viską nukertančiu plieniniu tonu, tokiu atšiauriu 
abejingumu, kad Olivija tik apglėbė save rankomis, lyg gintųsi nuo 
stingdančio šalčio. 

— Tau šalta. — Nojus paėmė jos chalatą ir metė ant sujauktų 
patalų. — Gulk į lovą. 

— Manai, gali taip su manimi kalbėti, o paskui išeiti? 

— Taip, galiu. 

Jis susirado marškinių draikanas ir susikišo jas į kelnių kišenes. 

— Kalės vaikas. 

Nojus tik pakėlė antakį, kai Olivija nusiropštė nuo lovos ir įki- 
šo rankas į chalato rankoves. 

— Aš — mūšio laukas? Na, ir kas, po velnių, tavęs prašė stoti 
į mūšį? 

— Manyčiau, galime sakyti, kad buvau paimtas į kariuomenę. 
Užsirakink duris, — paliepė Nojus ir apsigręžė ketindamas išeiti. 

— Nedrįsk išeiti. Pats viską pradėjai. Turbūt nesupranti. Tu nė 
nenutuoki, kaip jaučiuosi. Kišiesi į mano gyvenimą kada panorėjęs, 
o aš turiu prie tavęs taikytis? 

— Tai tu išspiri mane iš savo gyvenimo kada panorėjusi, — 
atkirto Nojus, — ir aš turiu taikytis. 

— Nori kalbėtis apie meilę ir santuoką, apie namus, kuriuos 
pastatysi, apie vaikus, o aš net nežinau, kas nutiks rytoj. 

— Tik tiek? Na, luktelėk, pažvelgsiu į krištolinį rutulį. 

Paprastai toks žudantis Olivijos žvilgsnis versdavo jį nusišyp- 
soti. Dabar jis tiesiog stebėjo ją susidomėjęs, kol ji plūdosi ir nera- 
miai žingsniavo po kambarį. 

— Visada slidus atsakymas, visada juokeliai. Man norisi skelti 
tau antausį. 

— Pirmyn. Mergaičių nemušu. 

Nojus žinojo, kad to pakaks. Olivija sustojo kaip įbesta, apsi- 
suko sugniauždama kumščius, virpančiais raumenimis ir liepsno- 
jančiomis akimis. Ji sunkiai alsavo mėgindama tvardytis, skruostai 
nuraudo iš pykčio. 

Pro Nojaus pasistatytą pykčio sieną prasiskverbė srovelė nuo- 
širdaus susižavėjimo jos valios stiprybe. Ji norėjo kibti jam į atlapus, 
bet kartu neleido sau suteikti Nojui tiek malonumo. Dieve, kokia 
moteris... 

— Mieliau elgiuosi civilizuotai, — pasakė ji. 

— Ne, netiesa. Bet turbūt esi pakankamai sumani ir supranti, 
kad vos man smogusi vėl atsidursi su manimi lovoje. O ten tu pra- 
randi pusiausvyrą — nebesivaldai, kai tave liečiu, kai įeinu į tave. 
Tada pamiršti visą gyvenimą temptą emocinį bagažą, teliekame tik 
mudu — tu ir aš. 

— Gal tu ir teisus. Gal tu tikrai velniškai teisus. Bet aš negaliu 
viso savo gyvenimo praleisti lovoje su tavimi, šalia pasidėjusi bagažą. 

— Tai išmesk dalį jo, Live, ir keliauk neapsikrovusi. 

— Koks tu šmaikštus, ar ne? — ji nenorėjo ištarti tokių kar- 

čių žodžių. — Kaip pūtiesi turėjęs gražią, patogią miesto bernioko 
vaikystę. Mama ir tėtis savaitgaliais sukasi po namus, o tu su savo 
draugužiais po pamokų važiuoji į parką pasivažinėti dviračiu. 

Progresas, pamanė Nojus ir stojo į mūšį. Pagaliau ji vaduojasi 
iš šarvų. 

— Sakyčiau, mano gyvenimas gal ir nebuvo toks, kaip mažojo 
Kliverio, bet tu vis tiek nesuprasi, apie ką kalbu, nes niekada nežiū- 
rėjai televizoriaus. 

— Teisybė, nežiūrėjau. Nes mano močiutė bijojo, kad per te- 
levizorių neparodytų mano mamos istorijos, kad neperjungčiau ka- 
nalo ir nepamatyčiau filmo, kuriame ji vaidina, arba filmo, sukurto 
apie ją. Nelankiau mokyklos, nes ten kas nors būtų galėjęs mane at- 
pažinti, o paskui būtų pasklidusios kalbos. Arba būtų galėjęs nutikti 
koks nors nelaimingas atsitikimas. Ar dar Dievas žino kas. Neturė- 
jau tėvų, sekmadienių popietėmis dykinėjančių namuose, nes vienas 
iš jų buvo miręs, o kitas — kalėjime. 

— Tai kaip dabar gali normaliai gyventi? Tai apgailėtinas mė- 
ginimas pateisinti savo baimę pasitikėti savo jausmais. 

— O kas, jeigu ir taip? — gėda smelkėsi pro pyktį, bet Olivija 
pasiuntė gėdą velniop. — Kas tu toks, kad galėtum mane teisti? Ką 
esi praradęs? Tu net neįsivaizduoji, ką reiškia smurtu prarasti vieną 
iš pačių svarbiausių tavo gyvenime žmonių. Ką reiškia viską matyti 
ir būti viso to dalimi. 

— Dėl Dievo, mano tėvas buvo policininkas. Kiekvienąkart, 
kai jis prisisegdavo prie diržo revolverį ir išeidavo iš namų, žinoda- 
vau, kad jis gali negrįžti. Vakarais, kai jis vėluodavo grįžti, sėdėdavau 
tamsoje prie lango ir laukdavau, kol pasirodys jo automobilis. — 
Nojus niekam šito nepasakodavo, net mamai. — Mintyse tūkstan- 
čius naktų buvau jo netekęs tūkstančiais įvairiausių būdų. Tik ne- 
pasakok man, kad nesuprantu. Man dėl tavęs ir dėl to, ko netekai, 
plyšta širdis, tik, dėl Dievo, nesakyk, kad nesuprantu. 

Kadangi dabar Nojui skaudėjo, jis apsigręžė ir pasuko durų link. 

— Po velnių viską. 

— Palauk! — Olivija būtų pribėgusi prie durų jo sulaikyti, bet 
jai drebėjo keliai. — Prašau. Aš nepagalvojau. Tiesiog apie tai nepa- 
galvojau. — Jos akys buvo drėgnos ir liūdnos. — Atsiprašau. Neiš- 
eik. Prašau, neišeik. Man trūksta oro. 

Olivija žengė pro balkono duris ir įsitvėrė turėklo. Išgirdusi jį 
ateinant paskui, užsimerkė. Vilnijančia jūra ją užliejo palengvėjimas, 
gėda ir meilė. 

— Nojau, aš visai susipainiojau. Visada nusistatydavau tikslus 
ir jų siekdavau. Tik taip galėjau visko pasiekti. Man ilgam pavyk- 
davo išmesti iš galvos viską, kas buvo nutikę, ir susitelkti į tai, ką 
turėdavau padaryti, ką turėdavau baigti. Nesileisdavau į draugystes. 
Nedėdavau jokių pastangų. Žmonės mane tik blaškydavo. Ne, ne- 
reikia, — tyliai pratarė Olivija ir pasitraukė, kai Nojus perbraukė 
ranka jai per plaukus. — Nemanau, kad galėsiu viską papasakoti, jei 
mane liesi. 

— Tu drebi. Einam į vidų ir pasikalbėsim. 

— Man geriau lauke. Man visada geriau lauke, — Olivija giliai 
įkvėpė. — Praėjus dviem savaitėms po tavo apsilankymo koledže, 
susiradau pirmą meilužį. Leidau sau manyti, kad jį truputį myliu, 
bet nemylėjau. Mylėjau tave. Pamilau tave tada, kai atsisėdai šalia 
ant upės kranto, prie bebrų užtvankos, kai manęs klauseisi. Nors toji 
meilė dar nebuvo aistringa. 

Olivija sukaupė drąsos ir atsigręžusi pažvelgė į Nojų. 

— Man buvo tik dvylika, bet tave pamilau. Kai vėl tave pa- 
mačiau, atrodė, kad visus tuos metus tavęs laukiau. Tiesiog laukiau, 
Nojau. Kai išvažiavai, vėl viską nugrūdau į tolimiausias kerteles. Tu 
buvai teisus kalbėdamas apie besikeičiančius mano jausmus. Suge- 
bėjau taip elgtis ir elgiausi. Miegodavau su kitais, kad šitai įrodyčiau. 
Jokių jausmų, viskas apskaičiuota. 

— Aš tave įskaudinau. 

— Taip. Ir garantavai, kad to nepamirščiau. O aš sau pasižadė- 

jau — viską nubrauksiu, ir tu negalėsi įskaudinti dar kartą. Net ir po 
tiek laiko nenorėjau patikėti, kad įstengei suprasti, ką jaučiau, kad 
supratai, kas nutiko mano mamai, man, mano šeimai. Bet, manau, 
širdies kamputyje visada žinojau, kad tu vienintelis ir tegali suprasti. 
Toji knyga ne tik tau. 

— Taip, ne tik man. 

— Nežinau, ar... nesu tikra... — Olivija vėl nutilo ir pyktelėjusi 
papurtė galvą. — Norėjau priversti tave išeiti. Norėjau tave įsiutinti 
tiek, kad išeitum, nes dar niekada niekas man nebuvo toks svarbus, 
koks esi tu. Ir šitai mane baugina. 

— Aš tavęs nebejskaudinsiu, Live. 

— Nojau, kalbu ne apie tai, — tamsoje žibėjo jos akys. — Šį- 
kart viskas atvirkščiai. Tai, kas yra manyje, kas galėtų būti, vieną 
gražią dieną gali iškilti į paviršių ir... 

— Liaukis, — įsakymas trenkė lyg antausis. — Tu — tai ne 
tavo tėvas, kaip ir aš — ne maniškis. 

— Bet tu savo tėvą pažįsti, Nojau. — Olivija pirmą kartą pati 
ištiesė ranką, norėdama jį paliesti, paglostė jam skruostą. — Viskas, 
ką tau jaučiu... mane užpildo. Visos kertelės, kurios buvo tuščios 
man pačiai nežinant, dabar sklidinos tavęs. 

— Dieve, Live, — Nojus kalbėjo sodriu balsu, — nejau nema- 
tai, kad ir aš taip jaučiuosi? 

— Taip. Taip, matau. Su tavimi buvau laimingesnė nei maniau 
galinti būti. Net nenutuokiau, kad taip norėsiu būti šalia. Bet vis 
tiek mane baugina tai, ko tu nori, ko tu turi teisę tikėtis. Nežinau, ar 
galėsiu tau visa tai suteikti, kiek laiko praeis, ko! įstengsiu. Bet tikrai 
žinau, kad tave myliu. 

Ji prisiminė Nojaus jai kartotus žodžius ir dabar juos ištarė jam: 

— Aš beprotiškai tave myliu. Ar dabar to pakaks? 

Nojus paėmė jos ranką, glostančią jam skruostą, ir prispaudė 
prie delno lūpas. 


— Dabar to tikrai pakaks. 


464 NORĄ ROBERTS 


Jau vėliau jis sapnavo, kaip bėga per mišką šalto prakaito išpilta 
nugara, kaustomas baimės, o širdis daužosi taip, tarsi ją drebintų 
šimtai šuoliuojančių kanopų. Nes jis niekaip negali jos surasti, o jos 
riksmas tarsi kardas varsto vidurius. 

Krūptelėjęs Nojus nubudo sidabru liejantis aušrai, sulig slops- 
tančiu čaižiu pelėdos ūktelėjimu. Šalia jo, susirietusi į šiltą kamuo- 
liuką, miegojo Olivija. 


Kaupėsi lietus. Vėlai vakare tikrai pradės lyti. Olivija užuodė ore 
tvyrantį lietaus kvapą, jau išvedusi savo grupę į mišką. Ji suskaičia- 
vo penkiolika žygio dalyvių ir kvailai apsidžiaugė tarp jų pamačiusi 
Seliją. 

Kadangi šalia jos buvo Selija, Olivijai pavyko įtikinti Nojų nors 
šiek tiek padirbėti tyliame savo kambarėlyje. 

Ji pasakojo apie gyvybės ciklą, tęstinumą, drėgnųjų atogrąžų 
miškų ypatumus, apie galimybes duoti ir imti, apie mirtimi min- 
tančią gyvastį. 

Žmonių dėmesį pirmiausia patraukdavo medžiai, visus ste- 
bindavo jų aukštis. Iš įpratimo Olivija davė laiko savo būreliui ap- 
žiūrinėti ištempus kaklus, baimingai aikčioti ir pagarbiai stebėti, 
spragsėti fotoaparatais, kol pati pasakojo apie medžių lajos svarbą 
ir vaidmenį. Visada prireikdavo laiko, kol žmonės imdavo pastebėti 
mažesnius dalykus. 

Jos pasakojimai niekada nebūdavo vienodi. Ji visada gebėdavo 
įvertinti vedamos grupės ritmą ir derindavo pasakojimą prie žygei- 
vių poreikių. Olivija vedė būrelį tolyn, rodydama gilias įrantas, pagal 
kurias buvo galima atskirti kėnio žievę, švelniai purpurinius kanko- 
rėžius, užauginamus vakarinių cūgų. 

Kiekvienas medis turi savo paskirtį; jis net ir miręs tampa 
puikia terpe jauniems daigeliams, grybams ir kerpėms. Jei medis 
nuvirsta ir išvarto kitus, lajos baldakime lieka tarpas, kuriuo skuba 

pasinaudoti vienmečiai augalai, godžiai geriantys į žemę besismel- 
kiančius saulės spindulius. 

Olivija visada džiaugdavosi, kai jie įbrisdavo į mišką giliau, kai 
šviesa tapdavo blausesnė ir žalesnė, kai turistų grupės pritildavo, tar- 
si būtų įėjusios į bažnyčią. 

Pasakodama Olivija žingsniavo pažįstamu taku, žvalgėsi į vei- 
dus ir stebėjo, kas klausosi, o kas keliauja tik todėl, kad buvo įkal- 
bėtas sutuoktinių ar tėvų. Jai ypač patikdavo žaisti su tokiais žygei- 
viais — ji stengdavosi juos suintriguoti taip, kad vėl išėję į šviesą jie 
išsineštų dalelytę ir jos pasaulio. 

Jos žvilgsnį kliudė vienas vyriškis. Jis buvo aukštas, plačiapetis, 
ką tik įdegęs, vadinasi, nepratęs būti saulėje arba neprotingai ilgai 
kaitinęsis. Dėvėjo skrybėle, vilkėjo marškiniais ilgomis rankovėmis 
ir džinsais — tokiais naujais, kad pastatyti būtų išsilaikę stati. Nors 
miške tvyrojo blausi šviesa, vyras buvo su saulės akiniais. Pro juodus 
lęšius Olivija neįžiūrėjo jo akių, bet jautė, kad vyriškis ją stebi, jos 
klausosi. 

Instinktyviai reaguodama į jo dėmesingumą, Olivija jam nu- 
sišypsojo. Kai jis krūptelėjo pamatęs šypseną, ji nukreipė žvilgsnį 
kitur. 

Jos grupėje buvo ir fotografas mėgėjas — dabar atsitūpęs prie 
papuvusio rąsto, jis fotografavo grybus. Ji patenkino jo smalsumą, 
pasakodama apie kreivabudes, kurias fotografas ir stengėsi įamžinti. 

Paėjėjusi toliau Olivija parodė dailių baltų kepurėlių žiedą. 

— Šie grybai, musmirės, vadinami mirties angelais; jie yra reti, 
bet mirtinai pavojingi. 

— Jie tokie gražūs, — pasakė kažkas. 

— Taip. Grožis dažnai būna mirtinai nuodingas. 

Olivijos žvilgsnį vėl patraukė žmogus su akiniais. Dabar jis buvo 
priėjęs arčiau; nors dauguma žygeivių būreliais apžiūrinėjo kitus gry- 
bus ir šnekučiavosi, jis ramiai sau stovėjo ir tylėjo, tarsi kažko lauktų. 

— Visus, šiose vietose sumaniusius leistis į žygį ar stovyklauti 

be vadovo, prašau būti atsargius. Kad ir kokia graži gamta būtų, kad 
ir kokia nuostabi, ji moka ir gintis. Nemanykite, kad pamatę kokį 
nors gyvūną, kramsnojantį uogą ar grybą, ir patys galite drąsiai juos 
valgyti. Bus išmintingiau, jei tik pasigrožėsite; tada tikrai galėsite 
džiaugtis maloniais žygio miške įspūdžiais. 

Olivijai kažkaip keistai veržė krūtinę, net norėjosi pamasažuoti 
krūtinkaulį, kad spaudimas išnyktų. Ji pažino šį pojūtį, įspėjant; apie 
besiartinantį panikos priepuolį. 

Kvaila, kartojo sau Olivija, mėgindama lygiai kvėpuoti, vesdama 
būrelį vingriu taku prie puvėkų ir paparčių. Ji absoliučiai saugi. Čia 
daugiau nieko nėra, tik gerai jos pažįstamas miškas ir saujelė turistų. 

Vyriškis priėjo arčiau; dabar jis buvo taip arti, kad ji matė bliz- 
gančius prakaito lašelius ant jo veido. Jai pasidarė šalta ir lengvai 
supykino. 

— Vėsi drėgmė... — Kodėl jis prakaituoja? — pagalvojo Oli- 
vija. — Vėsi drėgmė, — vėl pradėjo ji, — Olimpiko atogrąžų miš- 
kuose sudaro puikias sąlygas vešėti įvairiausiems augalams; patys 
matote. Viename akre žemės čia yra daugiausiai gyvosios masės 
pasaulyje, ir visa tai toji drėgmė išmaitina. Visi paparčiai, samanos 
ir kerpės, kurias matote, čia auga kaip epifitai — ant kitų augalų 
stiebų ar šaknų, medžių lajose, ant gyvų medžių kamienų arba ant 
jau pūvančių rąstų ar pūzrų. 

Mintyse tvykstelėjo sudarkyto motinos kūno vaizdinys. 

— Nors daugelis čia matomų augalų rūšių auga ir kitur, šiame 
regione jos veši kupliausiai. Čia, vakarinėje Olimpiko kalno pusėje, 
Hou, Kvinolto ir Kvitso upių slėniuose, yra tobulas drėgmės, švel- 
nios temperatūros ir topografijos derinys, ypač tinkantis drėgnie- 
siems atogrąžų miškams. 

Kartodama įprastus paskaitos žodžius, Olivija rimo. Ją kiek 
prablaškė naivokos pastabos ir klausimai. 

Išgirdę klykiantį erelį, visi užvertė galvas. Nors tankių vainikų 
baldakimai gožė dangų, Olivija pasinaudojo proga ir pradėjo pasa- 


koti apie šiuose miškuose sutinkamus paukščius ir žinduolius. 

Žmogus su saulės akiniais atsitrenkė į ją ir stvėrė už rankos. 
Olivija krūptelėjo ir jau rengėsi jį stumti, kai pamatė, kad vyriškis 
įsipainiojęs į vijoklinio klevuko šakas. 

— Atsiprašau, — jis vos girdimai sušnabždėjo, bet tebesilaikė 
jos rankos. — Nenorėjau užgauti. 

— Neužgavote. Ištisus šimtmečius šie klevukai spendžia žygei- 
viams spąstus. Ar jums nieko nenutiko? Sakyčiau, gal prastai jaučiatės? 

— Aš... Jūs taip... — Jo pirštai, įsikibę Olivijos parankės, dre- 
bėjo. — Jūs labai puikiai dirbate savo darbą. Džiaugiuosi, kad šian- 
dien atėjau. 

— Dėkoju. Mes ir norime, kad jums patiktų. Ar aš jus pažįstu? 

— Ne. — Vyriškio ranka slydo Olivijos alkūne, lengvai per- 
braukė per nugarą, paskui jis ranką patraukė. — Ne, jūs manęs ne- 
pažįstate. 

— Jūs man kažką primenate. Dar negaliu pasakyti ką. Ar jūs... 

— Panele! Oi, panele Makbraid, gal galėtumėte pasakyti, kas 
čia yra? 

— Taip, žinoma. Minutėlę atsiprašysiu. — Olivija nuskubė- 
jo prie moterų trijulės, palinkusios prie didžiulio tamsiai raudonų 
kerpių lopo. — Žmonės jas vadina šunkerpėmis. Jeigu pasitelksite 
vaizduotę, pamatysite tarsi šuns dantų eiles. 

Olivija vėl pajuto šonus spaudžiantį slėgimą. Pasijuto betri- 
nanti ranką toje vietoje, kur buvo įsikibę vyriškio pirštai. 

Ji tą žmogų pažįsta, tarė sau Olivija. Čia kažkas... Ji vėl atsigrę- 
žė, norėdama į jį pažiūrėti. Vyriškio nebebuvo. 

Besidaužančia širdimi Olivija suskaičiavo turistus. Penkiolika. 
Užsiregistravusiųjų buvo penkiolika; penkiolika yra ir dabar. Bet juk 
jis tikrai buvo — iš pradžių laikėsi nuošaliau grupės, paskui — ar- 
čiau jos. 

Olivija priėjo prie Selijos. 

— Tu nuostabi, — Selija pagyrė Oliviją ir žaviai nusišypso- 
jo. — Aš noriu čia gyventi — tarp šunkerpių ir mirties angelų, tarp 
paparčių. Neįtikima, kiek daug tu žinai. 

— Kartais pamirštu, jog turiu suteikti žmonėms pramogą, o ne 
tik juos mokyti, todėl pradedu kalbėti per sausai. 

Selija permetė akimis grupelę. 

— Man atrodo, visi puikiai pramogauja. 

— Tikiuosi. Ar kartais nepastebėjote aukšto vyriškio trumpais 
žilais plaukais, su saulės akiniais? Puikiai sudėtas, įdegęs saulėje. 
Daugiau kaip penkiasdešimties metų. 

— Tiesą sakant, mažai į tuos žmones žiūrėjau. Buvau susido- 
mėjusi kitkuo. Ką nors pametei? 

— Ne, aš... Ne, — jau tvirčiau atsakė Olivija. — Turbūt jis 
keliavo vienas, o paskui trumpam prie mūsų prisijungė. Ir viskas. — 


Bet Olivija vėl pasitrynė ranką. — Ir viskas. 


Grįžusi į gamtininkų centrą Olivija apsidžiaugė pamačiusi, kad keli 
žygio dalyviai buvo taip susidomėję, jog nuėjo į knygynėlį. Geras 
Žygis su vadovu puikiai išjudina knygų prekybą. 

— Kodėl gi man nepavaišinus tavęs pietumis? — pratarė Se- 
lija. 

— Dėkoju, bet aš tikrai turiu darbo. — Olivija pastebėjo Se- 
lijos žvilgsnį ir atsiduso. — Jums nėra dėl ko nerimauti. Kurį lai- 
ką kaip prikalta sėdėsiu prie darbo stalo. Paskui numatyta paskaita 
centre, vėliau — dar vienas žygis ir dar viena paskaita. Vienintelė 
vieta, kur iki šeštos būsiu viena — mano kabinetas. 

— Kada prasideda pirmoji paskaita? 

— Trečią valandą. 

— Ateisiu. 

— Jeigu taip visur lankysitės ir toliau, turėsiu pasiūlyti jums 
darbo. 

Selija nusijuokė ir spustelėjo Olivijai petį. 

— Nėra labai smagu, kai aplink bastosi tiek žmonių. 

— Taip, — vos ištarusi šį žodelį Olivija susiraukė. — Atleiski- 
te. Grubiai pasakyta. Aš nenorėjau... 

— Ir man taip nepatiktų, — Selija nutraukė Oliviją ir nuste- 
bino bučiniu į skruostą. — Mes labai gerai sutarsime, Live. Pažadu. 
Susitiksime trečią. 

Keistai pralinksmėjusi Olivija nuėjo pasiimti kolos ir dėžutės 
razinų, kad turėtų kuo pasistiprinti tvarkydama dokumentus. 

Pakeliui į savo kabinetą ji apžiūrėjo visas gamtininkų centro 
zonas. Susivokusi, kad ieško žmogaus saulėje įdegusiu veidu, ji pa- 
liepė sau liautis kvailiojus. 

Ji nusitraukė kepuraitę, įsikišo ją į užpakalinę kelnių kišenę 
ir nusinešė savo vaišes į kabinetą. Įėjusi vidun pažvelgė į laikrodį, 
norėdama sužinoti, kiek valandų. 

Likus dviem žingsniams iki stalo Olivija suakmenėjo ir įbedė 
akis į baltą rožę, padėtą skersai bloknoto. Kolos skardinė išslydo iš 
rankų ir dunkstelėjusi nukrito po kojom. 

Jo veidas pasikeitė. Dvidešimt metų — dvidešimt kalėjime 
praleistų metų — jį pakeitė. Ji lyg ir nujautė, bet nebuvo tam pa- 
sirengusi. Tankiai kvėpuodama pasitrynė vyriškio paliestą alkūnę. 

— Tėtis. Dieve... 


Jis buvo taip arti. Jis ją palietė. Jis paėmė ją už parankės, o ji nesu- 
prato, kas jis. Ji žvelgė jam į veidą ir nepažino. 

Prieš daug metų, sėdėdama už stiklo, Džeimė jam sakė, kad 
Olivija jo niekada nepažins. 

Jo dukra jam abejingai nusišypsojo, kaip šypsomasi nepažįsta- 
majam. 

Jis sėdėjo ant šešėlių apgaubto suolelio rydamas tabletes ir 
užsigerdamas jas vandeniu. Nosinaite nusibraukė nuo veido šaltą 
prakaitą. 

Olivija jį pažins, pažadėjo sau. Nė nepraėjus kitai dienai, ji pa- 
žvelgs į jį ir pažins. Ir tada viskas bus baigta. 


Trisdešimt antras skyrius 


Nojus siuto negalėdamas susisiekti su Luku Meningu. Nepasiekia- 
mas. Išvykęs iš miesto. Atsiskyręs nuo pasaulio. Nojui reikėjo inter- 
viu. Ir greitai. 

Ir dar reikėjo paties Tanerio. 

O, jie dar kartą pasikalbės, tai jau tikrai, svarstė Nojus kelda- 
masis nuo kompiuterio ir žingsniuodamas prie lango. Jis daug ką 
turi pasakyti Semui Taneriui. Gal tas kalės vaikas mano, kad kny- 
ga — tam tikra priemonė, gal net ginklas. Tačiau jis įsitikins, jog 
knyga — nei viena, nei kita. 

Kai ji bus parašyta, joje bus išklota visa tiesa. Jei Nojui pavyks 
ir knyga bus parašyta, Olivija galės užverti duris. 

Galės užverti baisaus gyvenimo duris ir atkelti vartus į naują 
jų abiejų gyvenimą. 

Nojus nusprendė, kad dabar ji jau turėtų būti grįžusi iš žygio. Ir 
jam nepakenktų trumpa pertraukėlė. Tai kas jį laiko, kodėl neskuba 
į gamtininkų centrą? Ji gali pyktelėti, apkaltinti jį per dažnu nosies 
kaišiojimu. 

Na, nieko nepadarysi, jai teks prie to priprasti. Artimiausius 
kokius šešiasdešimt metų jis ketino nugyventi užtikrindamas, kad ji 
būtų saugi ir laiminga. 


Nojus išjungė kompiuterį ir nulipęs laiptais Žingsniavo per 


KUR BAIGIASI UPĖ 471 


tuščius namus. Makbraidai buvo trobelėje; jis manė, kad mama bus 
įkalbėjusi Makbraidus drauge papietauti. Palaimintoji motinos šir- 
dis... 

Prieš išeidamas patikrino visas duris, ar užrakintos. Būdamas 
policininko sūnus, jis tik kraipė galvą apžiūrinėdamas spynas. Į na- 
mus, labai panorėjęs, įeitų bet kas. 

Jie jau gavo tuo įsitikinti. 

Nojus instinktyviai pasuko sodo link; per petį metęs kaltą 
žvilgsnį jis suskynė puokštę gėlių, ketindamas nunešti Olivijai. 

Pamačiusi gėles ji nusišypsos, mąstė Nojus, nors ir dėsis supy- 
kusi, kad jas pavogiau iš senelio sodo. 

Nojus mikliai išsitiesė išgirdęs atvažiuojantį automobilį ir pri- 
siminė, kad nepagalvojo prie diržo prisisegti peilio. Automobilis ži- 
bėjo chromu ir stiklu, ir galiausiai Nojus pažino prie vairo sėdinčią 
Džeimę Melburn. 

Kol jis priėjo prie automobilio, Džeimė spėjo atidaryti dureles 
ir iššokti. 

— Ar jiems viskas gerai? Ar visiems viskas gerai? 

— Visi laikosi puikiai. 

— O, Dieve. — Ji atsirėmė į automobilio šoną ir persibraukė 
ranka plaukus. Nojus pastebėjo, kad šįkart nebuvo taip „išsibliz- 
ginusi“ kaip paprastai. Grimas nevykęs, paakiai pajuodę, palaikės 
kelnės ir palaidinė po kelionės susiglamžiusios. — Aš... pakeliui 
prisigalvojau visokiausių dalykų. — Ji nuleido ranką ir akimirką už- 
simerkė. — Vakar vakare man skambino mama ir viską papasakojo. 
Ji sakė, kad jis čia buvo. Jis buvo mūsų name. 

— Atrodo, kad taip. Kodėl jums neprisėdus? 

— Ne ne, jau prisisėdėjau. Lėktuve, automobilyje... Negalėjau 
atvažiuoti anksčiau. Ji nenorėjo, kad atvažiuočiau, bet man reikėjo. 
Turiu čia būti. 

— Niekas jo nematė, bent jau aš negirdėjau. Livė gamtininkų 
centre, o jūsų tėvai trobelėje, kartu su manaisiais. 

— Gerai. Šaunu. — Džeimė giliai atsikvėpė. — Nesu isterikė. 
Man atrodo, jeigu jau kartą buvai susidūręs su kraupiausia situacija, 
kokia tik gali būti, jeigu išgyvenai, vadinasi, susidorosi su bet kuo. 
Bet vakar vakare buvau beprarandanti savitvardą. Deividas Čika- 
goje, ir man atrodė, kad ištisas valandas negalėjau su juo susisiekti. 
Nors iš tikrųjų galėjau užtrukti gal dvidešimt minučių, kol smege- 
nyse kažkas trakštelėjo, ir susivokiau, kad jis turi mobilųjį. 

Nojus nusišypsojo, nes pamanė, kad jai tos šypsenos labai reikia. 

— Man patinka naujosios technologijos. 

— Ir man vakar vakare jos labai pasitarnavo. Dar niekada nie- 
kas nebuvo taip malonu ausiai, kaip jo balsas. Jis jau pakeliui. Atšau- 
kė visus susitikimus. Mums visiems reikia laikytis drauge, kol... — 
jos žvilgsnis pritemo. — Iki kolei, Nojau? 

— Kol viskas baigsis, — tepasakė jis. 

— Na, verčiau nusinešiu vidun krepšius ir išgersiu ko nors sti- 
praus. 

— Aš jums padėsiu. 

— Ne, krepšiai visai nesunkūs. Vienas Dievas težino, ko šįryt 
į juos primečiau. Turbūt įsidėjau kokteilių suknelę ir žygio batus. 
Atvirai kalbant, visai norėčiau kelias minutes pabūti viena ir tvar- 
kingiau susidėlioti mintis. 

— Ką tik užrakinau duris, — tarė Nojus ir ištraukė iš kišenės 
Robo jam paliktą raktą. 

— Galiu lažintis, kad nuo mano gimimo jie buvo užrakinę du- 
ris gal tik kokį pustuzinį kartų. — Ji paėmė raktą ir jį apžiūrėjo. — 
Kaip laikosi mano mama? 

— Ji tvirtesnė nei manote. Gal nė pati to nežinojo. 

— Tikiuosi, neklysti, — sumurmėjo Džeimė rakindama baga- 
žinę ir imdama kelioninį krepšį. — Turiu paskambinti gal kokiems 
šešiems tūkstančiams Žmonių ir pranešti apie pasikeitusį darbo gra- 
fiką. — Ji užsimetė ant peties krepšį ir pažvelgė į gėles Nojaus ran- 
kose. — Eini pas savo merginą. 

— Ketinau. 

— Man patinka tavo ketinimai. Manau, tu jai tinki, — Džeimė 
įsižiūrėjo jam į akis. — Tu tvirtas ir ryžtingas, tiesa, Nojau Breidi? 

— Jai niekada neteks nerimauti, ar tikrai būsiu šalia, niekada 
neteks svarstyti, ar ją myliu. 

— Puiku. — Atrodė, kad karštligiškas nerimas jau buvo išvė- 
sęs. — Žinau, kaip visa tai svarbu. Keista, šito visko ir dar daugiau 
taip troško Džiulė, bet suradau aš. Džiaugiuosi, kad jos dukra irgi 
šitai turi. 

Nojus palaukė, kol Džeimė įėjo vidun, kol iš vidaus užrakino 
duris. Budriai dairydamasis Nojus pasuko miško taku, vedančiu į 
gamtininkų centrą. 


Vartydamas rankose ginklą, jis viską stebėjo tūnodamas šešėliuose. 
Ir verkdamas. 


Olivija buvo mirtinai rami; po velnių, ji padarys viską, kad ir toliau 
taip laikytųsi. Pamačiusi rožę ji dešimt minučių drebėdama prasėdėjo 
ant grindų. Bet niekur nebėgo. Įveikė paniką, prisivertė atsistoti. 

Olivija įsakė sau nurimti ir veikti. Kaip įmanydama ramiau 
išklausinėjo visų sutiktų darbuotojų, ar jie nieko nepastebėjo jei- 
nančio į jos kabinetą. Kiekvieną kartą ji sulaukdavo neigiamo atsa- 
kymo, kiekvieną kartą nusakydavo vyriškio išvaizdą, prisimindama 
rytą matytą tėvą. 

Išgavusi visus įmanomus atsakymus, ji išėjo į lauką ir pasuko 
trobelės link. 

— Ei! 

Olivija kone krūptelėjo, bet prisivertė likti rami. Paskui jai iš- 
ties palengvėjo, kai pamatė per automobilių stovėjimo aikštelę at- 
einantį Nojų. 

Įprastai, pažadėjo sau Olivija; ji laikysis įprastai. 

— Senelis nuims tau skalpą už tai, kad nuskynei rečiausias jo 
lelijas. 

— Ne, nenuims, nes supras, kad mane užnešė romantikos 
banga. 

— Kvailys. Ačiū. 

Kaip Nojus ir tikėjosi, Olivija nusišypsojo, bet šypsena išdavė 
įtampą. 

— Tau reikia pertraukėlės. Nenorėtum susirasti ko nors, kas 
padėtų šauniai praleisti likusią dieną? 

— Man reikia baigti darbus. Tai svarbu. Ketinau eiti paieškoti 
Frenko. — Olivija apsižvalgė. Žmonės tai įeidavo, tai išeidavo — į 
trobelę, į centrą, į mišką. — Prisėskime minutėlę. 

Olivija nusivedė Nojų prie suolelio pavėsyje, kur visai neseniai 
sėdėjo jos tėvas. 

— Radau dar vieną baltą rožę. Ant stalo, savo kabinete. 

— Eik į trobelę, — šaltu balsu paliepė Nojus. — Aš apsižval- 
gysiu. 

— Ne, palauk. Apklausiau savo darbuotojus. Niekas nieko, įei- 
nančio į mano kabinetą, nepastebėjo. Bet pora žmonių vis dėlto šį- 
ryt šį tą pastebėjo, kai lauke kalbėjausi su grupe. Jie matė aukštą vyrą 
trumpai kirptais žilais plaukais, įdegusį saulėje. Jis buvo užsidėjęs 
tamsius akinius ir beisbolo kepuraitę, mūvėjo naujutėlaičius džinsus 
ir vilkėjo mėlynus marškinius ilgomis rankovėmis. — Olivija kietai 
sučiaupė lūpas. — Ir aš jį mačiau žygio metu. Jis įsimaišė į grupę. 
Mane nuolat kamavo tasai jausmas — buvo nejauku, bet niekaip 
negalėjau suprasti kodėl. Jis su manimi kalbėjosi. Palietė mano ran- 
ką. Nepažinau jo. Jis pasikeitė, atrodo pasenęs — daug senesnis nei 
turėtų būti... ir suvargęs. Širdies kertelėje žinojau. Ir kai pamačiau 
rožę, prieš akis iškilo jo veidas. Mano tėvas. 

— Live, ką jis tau sakė? 

— Nieko svarbaus, tik kad aš puikiai dirbu, kad jis džiaugia- 

si atėjęs. Juokinga, tiesa? Prabėgo dvidešimt metų, o jis žeria man 
komplimentus, kad gerai dirbu. Man viskas gerai, — kalbėjo Olivi- 
ja, kai Nojus ją apglėbė. — Viskas gerai. Visada mąsčiau, kaip būtų, 
jei vėl jį pamatyčiau. Bet viską įsivaizduodavau visai kitaip. Nojau, 
jis nebuvo panašus į pabaisą. Jis atrodė sergantis ir pavargęs. Kaip jis 
galėjo padaryti tai, ką padarė, kaip jis gali taip elgtis dabar ir atrodyti 
toks pavargęs? 

— Abejoju, ar jis pats žino atsakymą į šį klausimą. Live, gal 
jis pats jaučiasi įstrigęs tarp „tada“ ir „dabar“. Gal jis tiesiog negali 
liautis. 

Nojaus žvilgsnis sugavo kažkokį judesį, spalvos blyksnį; jis pa- 
kėlė akis... ir pamatė iš miško išeinantį Semą Tanerį. Nojus atsisto- 
jo, čiupo Oliviją už parankės ir pastūmė sau už nugaros. 

— Eik į trobelę ir surask mano tėvą. Paskui ten ir lik. 

Ir Olivija jį pamatė — tą pačią akimirką, kaip kad jis pastebėjo 
juodu; jis sustojo automobilių stovėjimo aikštelės pakrašty. Olivija 
ir Semas žvelgė vienas į kitą įtampos kupinoje tyloje, kaip kadaise 
žiūrėjo vienas kitam į akis stovėdami ant kruvinų grindų. 

Tada Semas skubiai apsigręžė ir nuėjo atgal į mišką. 

— Eik ir surask mano tėvą, — pakartojo Nojus, staigiu judesiu 
atsegdamas nuo Olivijos diržo dėklą su peiliu. — Papasakok jam, 
kas atsitiko. Paskui lik čia. — Atsigręžęs jis tvirtai sugriebė Oliviją 
už pečių. — Ar girdi mane, Live? Lik trobelėje. Su mano motina. 
Paskambink į savo namus tetai. Pasakyk, kad ten ir liktų, kad būti- 
nai užsirakintų duris. 

— Kam? Tetai Džeimei? 

— Ji atvažiavo prieš pat man išeinant. Skubėk. 

Olivija pasipurtė, mėgindama išsivaduoti iš užslinkusio rūko, o 
paskui žiūrėjo apimta dusinamo siaubo, kaip Nojus segasi prie savo 
diržo peilį. 

— Ne, tu paskui jį neisi. 

Nojus tik pažvelgė į ją plieniniu žvilgsniu ir apgręžė veidu į 
trobelę. 

— Eik vidun. 

— Tu jo nerasi! — rėkė Olivija čiupdama Nojų už parankės, 
kai šis jau ketino eiti. — Tu nežinai, ką jis tau gali padaryti. 

— Betis irgi nežino, ką galiu padaryti aš. Po velnių! — suriko 
Nojus pykčio iškreiptu veidu. — Meilės nepakanka. Privalai mani- 
mi pasitikėti. Eik ir susirask savo policininką, ir baikim viską. 

Neturėdama kito pasirinkimo, Olivija tik žiūrėjo, kaip jis bėga 
į mišką ir dingsta tarp medžių. 


Nojui teko pasikliauti pojūčiais. Ausimis jis mėgino sugauti kie- 
kvieną krūmų šlamesį. Į kairę? Į dešinę? Tiesiai. Kai brovėsi gilyn į 
mišką, apgaulinga žalia prieblanda vis tirštėjo, ir Nojui teko įtempti 
regėjimą laukiant kokio nors krustelėjimo — sulingavusios apatinės 
šakelės ar suvirpėjusių tankiai suaugusių vijoklių. 

Jis jaunesnis, greitesnis, bet miškas gali pridengti tiek auką, 
tiek medžiotoją. 

Nojus ėjo vis gilyn, stengdamasis kvėpuoti lygiai ir lėtai, 
kad alsavimas neblaškytų. Tyliai žengdamas pirmyn, auliniais ba- 
tais matuodamas samanų kilimą, jis išgirdo tolumoje dundenantį 
griaustinį. 

Tvenkėsi audra. 

— Taneri, nėra prasmės bėgti! — sušuko uždėjęs ranką ant 
Olivijos peilio rankenos. Jam niekada nešovė į galvą pamąstyti apie 
tai, ar jis galėtų tuo peiliu pasinaudoti. — Viskas baigta. Tu niekada 
jos nepasieksi. Niekada jos nepaliesi! 

Jo paties balsas grįžo aidu — ramus ir šaltas, palydėtas čaižaus 
paukščio riksmo ir medžių viršūnėse ūžiančio vėjo. 

Nojus instinktyviai pasuko namelio pusėn, į nuostabiai vešlaus 
vasaros miško tankmę, pro tviskančią baltą mirtinų grybų upę, palei 
grakščių paparčių vėduoklių jūrą. 

Pro viršūnių baldakimą ėmė sunktis lietus ir plonomis čiurkš- 
lėmis varvėti į godžią žalią žemę. 

— Juk ji — tavo dukra. Ar tau nuo to bus geriau? Kokia pras- 
mė dabar ją skaudinti? 

— Jokios. — Iš už didžiulės eglės kamieno pasirodė Semas. 
Revolveris drebančioje jo rankoje spindėjo blausiu sidabru. — Nie- 
kada nebuvo jokios prasmės. Jokios priežasties. Maniau, kad žinai. 


Olivija trenkė vestibiulio durimis ir įpuolė vidun. Ji karštligiškai 
dairėsi į dešinę ir į kairę. Visur šmirinėjo svečiai — vieni vaikštinėjo, 
kiti buvo įsitaisę ant sofų ir krėslų. Ausyse ūžė jų pašnekesiai. 

Ji nežinojo, kur ieškoti Frenko — valgomajame, bibliotekoje, 
jo paties kambaryje, vienoje iš terasų... Jų trobelė — tarsi korys su 
daugybe kruopščiai įrengtų erdvių, kad svečiai galėtų maloniai pa- 
dykinėti. 

Nojus jau miške. Ji negalėjo gaišti. 

Olivija apsigręžė ir nuskubėjo į registratūrą. 

— Markai... 

Ji stvėrė jauną administratorių ir nusitempė prie durų, vedan- 
čių į galinius kambarius. 

— Ar matei mano senelius? 

— Gal prieš valandą. Jie čia buvo atėję su kažkokiais žmonė- 
mis. Kas nutiko? Kokios nors bėdos? 

— Paklausyk, — panika grasino kaipmat ją užvaldyti. — Ati- 
džiai klausyk, tai svarbu. Man reikia, kad surastum Frenką Brei- 
dį. Jis — mūsų svečias. Surask jį kiek galėdamas greičiau. Pasakyk 
jam... Ar klausaisi? 

— Taip, — sujudėjo jaunuolio Adomo obuolys. — Žinoma. 
Frenkas Breidis. 

— Tu jį surask; kuo greičiau surask. Pasakyk jam, kad Semas 
Taneris nuėjo į mišką, rytų pusėn, Žemumų taku. Ar supratai? 

— Rytų pusėn, Žemumų taku. 

— Pasakyk, kad Nojus nusekė paskui. Būtinai pasakyk. Papra- 

šyk kieno nors iš darbuotojų paskambinti į mano namus. Ten yra 
mano teta. Ji turi likti namuose. Jai gyvybiškai svarbu likti namuose 
ir laukti, kol su ja susisieksiu. Niekam negalima eiti į mišką. Būtinai 
šitai pranešk. Niekas negali ten eiti, kol visko neišsiaiškinsiu. Da- 
ryk, ką įmanydamas, kad tik svečiai liktų trobelėje ar trobelės kieme. 
Kad ir kas būtų. 

— Trobelėje? Bet kodėl... 

— Daryk, ką pasakiau, — atkirto Olivija. — Greičiau, — pa- 
stūmusi vaikinuką ji nulėkė į galinį kabinetą. 

Jai ko nors reikėjo, bet ko — kokio nors ginklo. Gynybai. Oli- 
vija karštligiškai grabaliojo stalą, rausė ištrauktus stalčius. 

Ji pamatė žirkles ilgais sidabriniais ašmenimis ir jas pagriebė. 
Ar toks tasai teisingumas? — pagalvojo drebančioje rankoje laiky- 
dama žirkles. O gal tai — tik lemtis? 

Įsikišo žirkles už diržo, paslėpė apvalius jų galus ir išbėgo. 

Jai perbėgus laukymę ir įlėkus į mišką, pradėjo lyti. 


Nojaus mintys buvo skaidrios kaip stiklas, susitelkusios į priešais 
stovintį žmogų, o ne į fizinį ginklo keliamą pavojų. Širdies kertelėje 
jis žinojo, kad čia, žalioje tamsoje, gali mirti, bet nutildė šį žinojimą 
žvelgdamas į prieš dvidešimt metų lemties valia sudaryto sandorio 
kaltininką. 

— Nėra prasmės, Semai? Čia, stovėdami lietuje, vėl viską pri- 
siminsime, visus tavo praleistus metus?.. 

— Tu man tarsi premija. Nesitikėjau dar kartą su tavimi pasi- 
kalbėti. Turiu tau įrašytų juostelių. Knygai. 

— Vis dar mėgini tapti žvaigžde? Mano valia žvaigžde netapsi. 
Nejau manai, leisiu tau ramiai nueiti, kad vėl galėtum ją skaudinti? 
Tu jos daugiau niekada nepaliesi. 

— Bet paliečiau. — Semas pakėlė laisvą ranką ir pasitrynė 
nykštį į kitų pirštų galiukus. — Buvau taip arti. Užuodžiau jos kva- 

pa. Kvepėjo tik muilu. Ji užaugo tokia graži. Jos veidas ryškesnių 
bruožų nei Džiulės; ne tokių gražių, bet ryškesnių. Ji į mane žiūrėjo. 
Ji pažvelgė tiesiai į mane, bet nepažino. Ir kodėl būtų turėjusi pa- 
žinti? — murmėjo jis. — Kodėl būtų turėjusi mane pažinti? Aš jai 
miręs jau dvidešimt metų, kaip ir jos motina. 

— Todėl viską taip ir sumanei? Pats apie save priminti? Kal- 
binai mane rašyti knygą, kad atkapstyčiau senus prisiminimus? 
Nustūmei ją į tolimiausius sąmonės pakraščius, kad išėjęs galėtum 
pulti? 

— Norėjau, kad ji mane prisimintų. Po velnių, aš jos tėvas; 
norėjau, kad ji mane prisimintų. — Jis vėl pakėlė ranką ir pirštų 
galiukais spustelėjo smilkinį, kur kaupėsi skausmas. — Turiu teisę. 
Bent jau tokią teisę. 

— Į ją tu praradai visas teises. — Nojus slinko arčiau. — Tu 
jau nesi jos dalis. 

— Gal ir ne, bet ji — mano dalis. Laukiau kone trečdalį gyve- 
nimo, kad galėčiau jai tai pasakyti. 

— Ir ją išgąsdinti, nes ji žino, kas esi, matė, kas buvai. Ji buvo 
nekaltas kūdikis; nejau manai, kad atimdamas tą naivumą dar nepa- 
kankamai „nusipelnei“? Norėdamas jai apie save priminti, nusiuntei 
jai muzikinę dėžutę. O kur dar telefono skambučiai, baltos rožės... 

— Rožės, — jo lūpas iškreipė svajinga šypsena. — Padėdavau 
jai ant pagalvės po baltą rožę. Mano mažoji princesė... — Jis vėl pri- 
glaudė prie galvos delną, nubraukdamas ant šono kepuraitę. — Da- 
bar kvaišalai ne tokie, kokie būdavo seniau. Pavartojęs tų, kuriuos 
prisimenu, niekada nejusdavai skausmo. 

Jis ėmė mirksėti, staiga įtariai prisimerkdamas. 

— Sakai, muzikinė dėžutė? — Semas mostelėjo revolveriu, ir 
nuo to gesto Nojus krūptelėjo. — Kokia muzikinė dėžutė? 

— Su Žydrąja fėja. Tokia pati, kaip toji, kurią suskaldei tą nak- 
tį, kai Olivijos kambaryje užsipuolei savo žmoną. 

— Neprisimenu. Buvau iki kaulų smegenų persunktas kvaiša- 

lų. — Tada jo žvilgsnis nuskaidrėjo. Žydroji fėja. Numečiau dėžutę 
nuo spintelės. Prisimenu. Ji verkė, ir aš jai pasakiau, kad nupirksiu 
kitą. Bet niekada taip ir nenupirkau. 

— Prieš kelias dienas atsiuntei jai naują. 

— Ne. Pamiršau. Turėjau nupirkti naują. Man nereikėjo jos 
pravirkdyti. Ji buvo tokia gera maža mergytė. Ji mane mylėjo. 

Pro šaltą įniršio sieną ėmė sunktis gailestis. 

— Tu sergi, esi pavargęs. Nuleisk ginklą, ir aš tave parvesiu. 

— O kam? Vėl gydytojai, vėl vaistai. Aš jau miręs, Breidi. Jau 
daugelį metų esu miręs. Aš tik norėjau dar kartą ją pamatyti. Tik 
kartą. Dar norėjau, kad ji nors kartą pamatytų mane. Ji vienintelė 
man beliko. 

— Nuleisk ginklą. 

Sutrikęs Semas nuleido akis į rankoje laikomą revolverį. Pas- 
kui pradėjo juoktis. 

— Manai, revolveris tau? Ne, jis man. Man nepakanka drąsos 
juo pasinaudoti. Visą suknistą savo gyvenimą buvau bailys. Žinai 
ką, Breidi? Žinai, ką supratau apsižiojęs revolverio vamzdį? Kai už- 
dėjau ant gaiduko pirštą ir neįstengiau jo nuspausti? 

Dabar jis kalbėjo aiškiu pasitikinčio žmogaus balsu. 

— Aš negalėjau nužudyti Džiulės. Man nebūtų pakakę drąsos. 

— Eime ir pasikalbėkime apie tai. 

Kai Nojus žengė žingsnį pirmyn, vieną ranką tiesdamas į re- 
volverį, sušnarėjo krūmai ir kažkas juose sujudėjo. 

Nojui nudiegė petį; gręždamasis jis išgirdo riksmą, bet rėkė 
tikrai ne jis. Užpultas Nojus susverdėjo ir atsitrenkęs į Semą kartu 
su juo krito ant žemės; krisdamas jis pamatė perkreiptą Deivido 
Melburno veidą. 

Nojus pasivertė ant šono; labai skaudėjo sužeistą petį, bet jis 
įstengė iškelti rankas ir sučiupti peilį laikiusio Deivido riešą. Nojus 
grūmėsi išsišiepęs — kruvinos rankos neklausė ir slydo. 

Peilis smigo į lietaus prisisunkusias samanas, prie pat jo veido. 

Stodamasis Nojus nustūmė Deividą ir pripuolė prie gulinčio 
ant žemės revolverio. 

Kol jis sugraibė ginklą, Deividas spruko į tankmę. 

— Niekada apie jį nepagalvojau. — Prie Nojaus prišliaužė Se- 
mas; pusė jo veido buvo nubrozdinta, stipriai kraujavo. Nepakelda- 
mas galvoje siautėjančio skausmo, jis žvelgė stiklinėmis akimis. — 
Turėjau numanyti, nes niekada apie jį nepagalvojau. Galvojau apie 
tuzinus kitų vyrų. Ji niekada nebūtų į juos žiūrėjusi, tai aš buvau 
apsėstas manijos, todėl apie juos visus ir galvojau. Bet apie jį — 
niekada. 

Kalbėdamas jis mėgino sugraibyti nosinę, kuria ketino aprišti 
Nojaus petyje atvertą žaizdą. 

— Jam tiesiog reikėjo palaukti, kol numirsiu, o ne mėginti 
mane nužudyti. 

Raukydamasis iš skausmo Nojus čiupo Semą už marškinių 
skverno. 

— Ne tavęs jis dabar nori, o Olivijos. 

— Ne, — kančią jo akyse pakeitė baimė. — Ne, tik ne Livė. 
Turime jį surasti ir sulaikyti. 

Laiko kalboms nebuvo. 

— Jis bėga į tankmę, bet apsukęs ratą gali grįžti prie namo. — 
Nojus dvejojo tik akimirką. — Paimk, — jis atsisegė nuo diržo Oli- 
vijos peilį. — Dabar jie tavęs ieško. Jeigu mano tėvas tave sučiups 
su ginklu... 

— Frenkas čia? 

— Taip. Melburnas toli nenubėgs. Eik prie namo. O aš pamė- 
ginsiu sekti jo pėdsakais. 

— Neleisk jam nuskriausti Livės. 

Nojus patikrino, ar revolveris užtaisytas, ir nuskubėjo į žalią 


tankmę. 

Olivija norėjo stačia galva pulti į mišką, aklai nerti į šešėlius, šaukti 
Nojų vardu. Jai reikėjo beprotiškai tvardytis, kai mėgino eiti lėtai ir 
stebėti ženklus. 

Čia — jos žemė, priminė ji sau. 

Tačiau šiuose miško plotuose vaikšto tuzinai žmonių, ir jie visi 
palieka savo pėdsakus. Dabar žemė prisisunkusi vandens; jeigu ne- 
apsispręs, kuriais pėdsakais eiti, praras ir tuos. Nojus labai skubėjo, 
prisiminė Olivija, ir ėmė stebėti atstumą tarp žingsnių. 

Nojaus kojos ilgos. 

Kaip ir jos tėvo. 

Olivija pasuko pietų pusėn, į tankmę. 

Vijoklių ir medžių šakų tinklu varvantis lietus buvo tarsi gy- 
vas — murmėjo nenutildamas. Oras persisunkęs drėgmės ir viską 
persmelkiančio puvėkų kvapo. Šnarėjo varvantys krūmai, slėpdami 
tolyn sprunkančius mažus žvėrelius. Vėjui atvėsinus medžių viršū- 
nes, nuo žemės kylantis plonytis rūkas pradėjo semti jos aulinukus. 

Dabar Olivija ėjo sparčiau, stengdamasi pralenkti savo baimę. 
Kiekvienas šešėlis — siaubas, kiekvienas pavidalas — grėsmė. Ji 
skubėjo gilyn į miško tankmę ir tolo nuo saugios priebėgos, o lie- 
taus nudrengti paparčiai vijosi jai apie kojas. 

Olivija pametė pėdsakus, grįžo atgal, kone verkė iš piktumo. 
Krūtinėje vėl sukirbo krizenanti panika. Susikaupusi stebėjo sama- 
nų kilimą, ieškojo pėdsakų. Vėl aptikusi įspaustas pėdas, palengvė- 
jusia širdimi, beveik triumfuodama, atsipūtė. 

Ją krėtė šiurpas, kai sekė mylimo žmogaus pėdsakais. Ir pėdsa- 
kais to, kuris sudaužė jos gyvenimą. 

Kai Olivija išgirdo riksmą, baimė smogė į širdį tarsi žudantys 
ašmenys. 

Ji pamiršo logiką, pamiršo atsargumą ir bėgo, tarsi nuo to bė- 
gimo priklausytų jos gyvenimas. 

Ji slydinėjo ir klupinėjo ant šlapios žemės; nuvirtę medžiai lyg 
tyčia pastodavo kelią — reikėjo juos peršokti arba perlipti. Po au- 

linukais žliugsėjo lietaus nuslidinti grybai. Olivija pargriuvo, atsi- 
rėmusi delnais išplėšė samanų lopus, drebančiuose keliuose pajuto 
deginamą skausmą. 

Pašokusi ant kojų ji sunkiai alsuodama nusibraukė cūgos žievę 
ir vėl aklai pasileido per vijoklius, besitaikančius į jos kojas ir rankas. 
Traukiodama juos ir laužydama Olivija brovėsi pirmyn. 

Lietus permerkė plaukus, varvėjo į akis. Mirksėdama ji gynėsi 
nuo lašų ir pamatė kraują. 

Kraujas sunkėsi į Žemę, šviesėjo nuo lietaus. Drebėdama Oli- 
vija parpuolė ant kelių, pirštų galiukais palietė dėmę ir pakėlė šlapią 
raudoną ranką. 

— Tik ne dar kartą... Ne, tik ne dar kartą... — Ji lingavo pir- 
myn atgal šnarant lietui, susirietė į kamuoliuką nebepakeldama 
baimės, rėkiančios ir ledine kruša draskančios visą kūną. — No- 
jau! — suriko ji kartą ir įsiklausė į niaurų aidą. Pašokusi persibraukė 
kruvinais pirštais per skruostą ir vėl suriko. 


Tegalvodama apie tai, kaip jį surasti, Olivija puolė bėgti. 


Jis pametė kelią, bet vis dar tarėsi užuodžiąs grobį. Dabar jau tvirtai 
laikė rankoje revolverį, tarsi niekada nė nebūtų su juo išsiskyręs. Ir 
nesuabejojo, kad galėtų juo pasinaudoti. Dabar revolveris buvo jo 
dalis. Dabar jame slypėjo visas primityvusis pasaulis — gyvenimas, 
mirtis ir kraują stingdantis troškimas išgyventi. 

Dvidešimt metų žmogus slėpė kas esąs, ką padaręs. Jis leido ki- 
tam senti už grotų, aukos sesers akivaizdoje vaidino atsidavusį vyrą, 
aukos dukrai mėgino būti rūpestingas dėdė. 

Jis klestėjo, jis apsimetinėjo, slėpdamas kruviną žmogžudystę. 
O kai Semo Tanerio kameros duryse pasisuko raktas, troškimas žu- 
dyti vėl nubudo. 

Įsilaužimai, Maiko užpuolimas, pastangos sutrukdyti rašyti 
knygą, svarstė Nojus ryžtingais žingsniais žingsniuodamas per gy- 

vybe knibždantį mišką. Ir visa tai siekiant nutildyti kaltės jausmą 
nuginti baimę būti demaskuotam, kuri per tuos dvidešimt ilgų metų 
šimtus kartų grasino nevaldomai prasiveržti. 

Jis ir vėl nusitaikė į Semą, dar kartą savo veiksmus suplanavo 
taip, kad visi kaltinimai kristų ant nekalto žmogaus galvos. 

Bet šįkart jis medžioja Oliviją. Visą tą laiką jo sąmonės kertelė- 
je tūnojo baimė, kad Olivija neprisimintų kokios nors smulkmenos, 
galinčios išduoti jį ten buvus tą lemtingą naktį, kad toji smulkmena 
nepritaptų prie istorijos, kurią taip norėjo papasakoti Semas. 

Taip, viskas logiška; tokia šaltakraujė logika kuo puikiausiai 
tiktų Žmogui, galinčiam nužudyti žmonos seserį, o paskui patogiai 
gyventi su aukos šeima, kol užaugs nauja karta. 

Galiausiai, kai iškilo knygos grėsmė, kai atsivėrė galimybė iš 
naujo atidžiai peržvelgti bylą, apklausti Oliviją, primygtinai prašant 
prisiminti naktį, kurią jos šeima labai patogiai buvo palaidojusi kar- 
tu su Džiule, jis prarado pusiausvyrą. 

Bet būdama per daug išsigandusi ji negalėtų kalbėti, negalėtų 
mąstyti, negalėtų prisiminti. Negalėtų kalbėti ir būdama negyva. 

Tada Nojus išgirdo Oliviją šaukiant jį vardu. 


Trisdešimt trečias skyrius 


Pabaisa grįžo. Nuo jo trenkė krauju. Aplink aidėjo baimė. 

Ji neturėjo kito pasirinkimo, tik bėgti, bet šįkart — bėgti į jį. 

Išlakus stebuklingai gražus miškas, visada buvęs jos prieglobs- 
tis, visada atstodavęs šventovę, dabar pavirto košmaru. Didingai 
stūksantys medžiai jau nebeliudijo gamtos didybės, bet tapo pana- 
šūs į narvą, galintį ją užspeisti, o jį paslėpti. Šviesus samanų kilimas 
labiau panėšėjo į čepsinčią pelkę, besikėsinančią nutraukti batus. Ji 
brovėsi pro paparčius, į gleivėtus skarmalus plėšydama permirkusias 
jų vėduokles, apėjusias sutrūnijusius rąstus ir gožiančias besipum- 
puruojančią trūnėsiuose užsimezgusią gyvybę. 

Priešais, šalia ir už nugaros šmėsčiojantys šešėliai, rodėsi, 
šnabžda jos vardą. 

Live, mieloji. Paseksiu tau pasaką. 

Gniuždoma baimės ir prarasties, ji kūkčiodama gaudė kvapą. 
Pirštų galiukus sutepęs kraujas dabar buvo šaltas kaip ledas. 

Lijo; monotoniškai šnarėjo vėjo taršomą lapijos baldakimą 
merkiantys lašai; kerpėmis apaugusia kamienų žieve sruveno maži 
upeliukai. Vanduo sunkėsi į ištroškusią žemę, kol visas pasaulis 
įmirko, prinoko ir išalko. 

Ji pamiršo, ar medžioja pati, ar yra medžiojama, tik kažkokie 
prigimtiniai instinktai kuždėjo: jei nori išgyventi, privalai bėgti. 

Arba ji suras jį, arba jis suras ją. Ir tada viskas baigsis. Ji nepa- 
sirodys esanti bailė. Jeigu šiame pasaulyje vis dėlto egzistuoja šviesa, 
ji būtinai ras mylimą žmogų. Gyvą. 

Žinojo, delnas suteptas jo krauju, todėl sugniaužė ranką į 
kumštį ir neatleido, tarsi taip būtų saugojusi viltį. 

Apie batus vijosi rūkas, spartūs ilgi jos žingsniai draskė mi- 
glas. Laukiniu ritmu pulsuojanti širdis plėšė šonkaulius, smilkinius 
ir sprogdino pirštų galiukus. 

Virš galvos ji išgirdo trenksmą — griaustinį — ir pašoko, ant 
miško paklotės nukritus vandens, vėjo ir laiko nulaužtai šakai. 

Ši menka mirtis reiškė naują gyvenimą. 

Ji pridengė ranka vienintelį turimą ginklą ir dabar jau žinojo, 
kad nužudys, jog gyventų. 

Pro tamsesniais šešėliais išmargintą sodrią žalumą pamatė pa- 
baisą — visai tokį, kokį prisiminė iš sapnuotų košmarų. 

Kruviną ir ją stebintį. 

Ji pajuto sruvenančią didžiulę jėgą — įtūžį, labai panašų į ne- 
apykantą ir baimę. 

— Kur Nojus? Ką tu jam padarei? 

Jis parpuolė ant kelių, prispausdamas prie kraujuojančios žaiz- 
dos ranką. Jam taip skaudėjo, kad, atrodė, tuoj sprogs visas kūnas. 

— Live, — sušnabždėjo lyg melsdamasis, lyg maldaudamas. — 
Bėk. 

— Aš visą gyvenimą nuo tavęs bėgau. — Ji priėjo arčiau stu- 
miama jėgos, snaudusios joje nuo vaikystės. — Kur Nojus? — pa- 
kartojo Olivija. — Prisiekiu, užmušiu tave, jei ką nors padarei dar 
vienam mano mylimam žmogui. 

— Ne aš. Ne tada ir ne dabar. — Jam mirgėjo akyse. Semui at- 
rodė, kad Olivija linguoja pirmyn atgal štai taip prieš jį stovėdama, 
aukšta ir liekna, motinos akių. — Jis visai arti. Dėl Dievo, bėk! 

Jie abu tą pačią akimirką išgirdo traškančius krūmus. Olivija 
apsigręžė, širdyje pajutusi nubudusią viltį. Prie jos kojų parpuolusio 
Semo širdis sunkiai bepakėlė siaubą. 

— Nesiartink prie jos. 

Sukaupęs visą valią Semas atsistojo. Savimi jis mėgino užstoti 
Oliviją, bet tik suklupo ją kliudydamas. 

— Tu turėjai mirti kalėjime. — Deivido veidas buvo šlapias 
nuo kraujo ir lietaus. Jo rankose nuo peilio varvėjo vanduo ir krau- 
jas. — Nieko nebūtų atsitikę, jei būtum miręs. 

— Dėde Deividai! 

Sukrėsta šoko, kuris ištiko, kai išvydo įniršusias jo akis ir su- 
plėšytus drabužius, Olivija žengė pirmyn. Apimtas nevilties ir iš jos 
pasisėmęs jėgų Semas truktelėjo Oliviją atgal ir tvirtai prisiglaudė. 

— Jis ją nužudė. Paklausyk manęs. Jis ją nužudė. Jis jos geidė, 
bet negalėjo turėti. Nesiartink prie jo. 

— Pasitrauk nuo jo, Live. Eikš pas mane. 

— Noriu, kad bėgtum, — primygtinai kartojo Semas. — Bėk, 
kaip bėgai aną naktį, ir susirask kur pasislėpti. Susirask Nojų. 

— Turbūt supranti, kad neverta jo klausyti. — Nuo Deivido 
šypsenos jai ėmė stingti kraujas. — Juk matei, ką jis jai padarė aną 
naktį. Jis jai niekada nebuvo geras. Niekada nebuvo teisingas. O aš 
visada buvau šalia, juk taip, Live? 

— Ji niekada tavęs negeidė, — stengdamasis neprarasti sąmo- 
nės, Semas iš lėto mėgino dėlioti žodžius. — Ji niekada nemylėjo 
nieko kito, tik mane. 

— Užsičiaupk! — Šypsenos parodija peraugo į vypsnį. Jo bjau- 
rus veidas užsiplieskė. — Vietoj tavęs turėjau būti aš. Jeigu nebūtum 
pastojęs kelio, ji būtų atėjusi pas mane. 

— O, Dieve, o, gerasis Dieve! — Olivija spoksojo į Deividą ir 
apkabino tėvą, padėdama jam išsilaikyti ant kojų. — Tu. Vadinasi, 
ten buvai tu. 

— Ji turėjo manęs paklausyti! Aš ją mylėjau. Visada ją mylėjau. 
Ji buvo tokia graži, tokia tobula. Būčiau su ja elgęsis kaip su angelu. 
O kąjis dėl jos padarė? Jis ją sugniuždė, privertė kentėti, jis galvojo 
tik apie save. 

— Tu teisus. Blogai su ja elgiausi, — sumurmėjo Olivijos besi- 
laikantis Semas. — Bėk! — Bet Olivija papurtė galvą ir jo nepalei- 
do. — Aš nebuvau jos vertas. 

— O ašjai būčiau davęs viską. — Dabar Deividui iš akių sruvo 
ašaros, peilį laikanti ranka bejėgiškai karojo. — Su manimi ji nie- 
kada nebūtų buvusi nelaiminga. Pasirinkau antrąją po geriausios, 
atidaviau Džeimei viską, ką būčiau atidavęs Džiulei. Ir kam man 
tada reikėjo pasirinkti, jei ji vis tiek ruošėsi su tavimi skirtis? Juk 
galiausiai pamatė, ko esi vertas. Tada ji turėjo ateiti pas mane. Taip 
turėjo būti. 

— Tą vakarą atėjai į mūsų namus. 

Semui tirpo šonas. Jis pamėgino išsitiesti; gaudydamas kvapą 
meldė Dievo jėgų pasitraukti nuo dukters. 

— Ar žinai, kiek man prireikė drąsos pas ją nueiti ir išlieti 
viską, kas glūdėjo širdyje? Ji mane įsileido ir man nusišypsojo. Ji 
karpė laikraščių straipsnius ir gėrė vyną. Grojo muzika, ji klausėsi 
savo mėgstamo Čaikovskio. Ir pasakė, kad jai labai miela sulaukti 
draugijos. 

— Ji tavimi pasitikėjo. 

— Ašjai išliejau visą širdį. Pasakiau, kad ją myliu, visada my- 
lėjau, kad jos geidžiu. Pasakiau ketinantis palikti Džeimę, kad ga- 
lėtume būti kartu. Ji pažvelgė į mane taip, lyg būčiau nesveikas. Kai 
mėginau ją apkabinti, ji mane pastūmė. Liepė man išeiti ir pamiršti, 
kad apskritai su ja kalbėjausi. Pamiršti... — jis spjaute išspjovė šį 
žodį. 

— Ji mylėjo mano tėvą, — sumurmėjo Olivija. — Ji mylėjo 
mano tėvą. 

— Ji 4/ydo! Aš tik mėginau ją įtikinti, kad ji klysta, tik norėjau, 
kad ji praregėtų. Jeigu nebūtų man priešinusis, nebūčiau nuplėšęs jai 
chalato. Tada ji mane puolė, pradėjo rėkti ir vyti iš namų. Ji pagrasi- 
no viską papasakoti Džeimei. Sakė, kad aš — šunsnukis. Šunsnukis! 
Sakė, daugiau nenorinti manęs matyti, su manimi kalbėtis. Aš... aš 

nebegirdėjau, ką ji man sako, nes ji kalbėjo taip bjauriai. Ji atgręžė 
man nugarą, nusisuko nuo manęs, tarsi aš būčiau niekas. Mano ran- 
kose atsidūrė žirklės. Paskui jos smigo į ją. Man atrodo, ji rėkė, — 
tyliai kalbėjo jis. — Bet nesu tikras. Nežinau. Tik prisimenu kraują. 

Jis vėl įbedė akis į Oliviją. 

— Tai tikrai buvo nelaimingas atsitikimas. Viena akimirka, 
viena siaubinga klaida. Bet juk nebegalėjau jos ištaisyti, tiesa? Nieko 
nebegalėjau pakeisti. 

Olivija paliepė sau laikytis ramiai. Jos tėvas smarkiai kraujavo. 
Ji neabejojo, kad lengvai pralenktų dėdę ir paklaidintų jį miške, bet 
kaip ji gali palikti tėvą? Argi galėtų vėl pabėgti ir pasislėpti? 

Ji niekur nesitrauks, ginsis. Ir melsis, kad atskubėtų pagalba. 

— Tu guodei mane, kai jos verkiau. 

— Ir aš pats verkiau! — Deividas siuto, kad Olivija jo nesupra- 
to. Visai kaip motina. Visai kaip Džiulė. — Jeigu tik ji būtų klau- 
siusi, šito niekada nebūtų nutikę. Kodėl turėjau už tai mokėti? Juk 
būtent jis ją skaudino; jis ir nusipelnė sumokėti. O aš turėjau save 
saugoti, turėjau saugoti savo gyvenimą. Turėjau sprukti. Ten buvo 
tiek kraujo, kad man darėsi bloga. 

— Kaip ištrūkai iš to namo ir grįžai namo? — paklausė Olivija 
įtempusi ausis klausydamasi, ar ko nors neišgirs, tačiau išgirdo tik 
šnarantį lietų. — Teta Džeimė būtų pamačiusi kraują. 

— Nusivilkau drabužius, susukau į gniutulą. Išėjau į lauką, ba- 
seine nusiploviau kraują. Viską nusiploviau. Persirengimo kamba- 
ryje visada būna švarių drabužių; niekada niekas nieko nepastebėtų. 
Savais drabužiais galėjau atsikratyti vėliau, galėjau išmesti juos į 
šiukšlių konteinerį mieste. Paskui grįžau į Džiulės namus manyda- 
mas, kad viską tik sapnavau. Bet ne, nesapnavau. Man pasigirdo, kad 
viršuje išgirdau tavo žingsnius. Tik pamaniau, kad tave išgirdau, bet 
nebuvau įsitikinęs. 

— Aš nubudau. Girdėjau, kaip mama rėkė. 

— Taip, jau vėliau sužinojau. Turėjau grįžti namo, kad pabu- 

dusi Džeimė nepamatytų, jog manęs nėra. Kol jie tavęs pas mus 
neatvežė, svarsčiau, ar mane matei. Svarsčiau, ar ką nors girdėjai. 
Dvidešimt metų svarsčiau. Ir laukiau. 

— Ne, nemačiau tavęs. Nieko nežinojau. 

— Taip viskas būtų ir palikę. Visi viską pamiršo, visi užtrenkė 
duris, kol nebuvo sumanyta toji knyga. Ir kaip galėjau likti ramus? Iš 
kur galėjau žinoti, kad tikrai negirdėjai mano balso, kad nepažvelgei 
pro langą, nematei mano automobilio? Nejau nesupranti — visa tai 
griovė mano gyvenimą? Padariau viską, kad tik kompensuočiau tą 
vienintelę naktį. 

— Leidai mano tėvui sėsti į kalėjimą. 

— Ir aš buvau kalėjime, — iš jo akių pasruvo ašaros. — Ir aš 
už tai mokėjau. Žinojau, būsi tokia pati kaip ji. Žinojau, kai reikės 
pasirinkti, rinksiesi jį. Live, visada tave mylėjau. Turėjai būti mūsų. 
Mano ir Džiulės. Bet dabar viskas baigta. Turiu save apsaugoti. Tu- 
riu viską baigti. 


Jis puolė Oliviją, užsimodamas peiliu. 


Viskas buvo kaip sapne — tamsa, medžiai, šnarantis lietus ir vėjas. 
Jis bėgo ir bėgo jausdamas, kad krūtinėje tuoj sprogs širdis, bet nie- 
kur jos nerado. Kiekvienas šnaresys jį nuvesdavo vis kita kryptimi, 
kiekvienas nakties paukščio klyksmas atrodė panašus į jos balsą. 

Jam trukdė bėgti kraują stingdantis siaubas, kad gali pavėluoti, 
nuojauta, kad niekada nenubus iš šio košmaro ir jos neras. 

Ji — nežinia kur, didžiuliame vingriame miško labirinte. Kaž- 
kur, kur jis jos negali pasiekti. 

Nojus sustojo ir atsirėmė į cūgos kamieną, mėgindamas išpai- 
nioti minčių raizginį. Oras buvo taip pritvinkęs drėgmės, kad atro- 
dė, jog mėgindamas įkvėpti jis žiopčioja vandenyje. Jam svilino petį; 
žaizdą pridengusi balta nosinė seniai buvo nusidažiusi raudonai. 

Akimirką Nojus stovėjo labai ramiai ir įtemptai klausėsi. Ar tai 


KUR BAIGIASI UPĖ 491 


vos girdimi balsai, ar tik lietus? Atrodė, garsas sklinda iš daugybės 
pusių, o paskui kažkur dingsta. Vienintelis kompasas Nojui dabar 
buvo nuojauta. Ja pasikliaudamas jis pasuko vakarų pusėn. 

Olivijai surikus šįkart jis buvo visai arti. 


Semas pastūmė Oliviją ir sutelkęs paskutines jėgas krito ant Dei- 
vido. Įsmigus peilio ašmenims, jis nepajuto nieko, tik nevilų. Kai 
susverdėjęs nukrito, Olivija prišoko mėgindama tėvą sugauti. 

Viskas nutiko labai greitai — tėvas išslydo iš rankų, įmirkusio- 
mis samanomis nužlegsėjo žingsniai, o paskui jai prie gerklės sužibo 
peilis. 

— Paleisk ją. 

Nojus tvirčiau įsispyrė kojomis į žemę ir klasikiniu policininko 
judesiu pakėlė revolverį. Tarsi liepsnojanti jūra kraujyje kunkuliavo 
baimė. 

— Aš ją pribaigsiu. Juk žinai, kad pribaigsiu. Mesk ginklą, arba 
perpjausiu jai gerklę, ir viskas bus baigta. 

— Ir prarasi savo priedangą? Nemanau. 

O, Dieve, Live, o, Dieve, nejudėk. Nojus metė žvilgsnį jai į akis, 
pamatė šoko ištiktą veidą ir kaklu vingiuojančią plonytę raudoną 
srovelę. 

— Pasitrauk nuo jos, traukis. 

— Nuleisk revolverį! — peilio plokštuma Deividas pakėlė Oli- 
vijos galvą. — Ji mirs, girdi? Ji mirs, jei tuoj pat nepaklausysi! 

— Jis vis tiek mane nužudys. 

— Užsičiaupk! Užsičiaupk, po velnių! — Deividas vėl jai kumš- 
telėjo, ir Olivija pamatė, kaip suvirpėjusi Nojaus ranka leidžiasi. 

— Nieko jai nedaryk. Neskaudink. 

— Nuleisk! 

Ji girdėjo griaudžiančius jų balsus, iš Nojaus žvilgsnio išskaitė 
sprendimą. 

— Kad ir ką darytum, jis mane nužudys. O paskui nužudys 
tave. Neleisk jam atimti iš manęs dar vieno mylimo žmogaus. Ne- 
leisk jam laimėti. 

Olivijos ranka užčiuopė šaltą žirklių metalą; staigiu, taikliu ju- 
desiu ji mikliai išsitraukė žirkles ir iš visų jėgų smeigė jam į šlaunį. 

Deividas suklykė veriančiu balsu, jam iš rankos iškrito peilis. 
Olivija puolė šalin ištraukdama žirkles, bet vėl jas atkišo pamačiusi, 
kad Deividas rengiasi pulti. 

Ji išgirdo zvimbiančią kulką, vienintelį stiprų trenksmą. Pama- 
tė Deividui ant krūtinės pražystantį ryškiai raudoną žiedą ir sutri- 
kusias akis; jis krito tiesiai ant jos. 

Olivija nepasitraukė. Ji niekada savęs neklausė, ar būtų turėjusi 
kada pasitraukti. Žirklių smaigaliai tyliai susmigo jam į pilvą. 

Nuo užvirtusio svorio Olivija krito ant žemės. Jai nespėjus at- 
sipeikėti, Nojus ją pakėlė ir prisiglaudė. Jo ranka, buvusi tokia tvirta, 
pradėjo drebėti. 

— Tau viskas gerai. Viskas gerai, — be paliovos kartojo Nojus, 
virpančia ranka glostydamas Oliviją. — Jis tau įpjovė, — pirštais jis 
lengvai palietė Olivijos kaklą. — O, Dieve, Live... 

Ji glaudėsi prie Nojaus visu kūnu. Galva atrodė tokia lengva 
lengva, kyburiuojanti kažkur gerokai virš pečių. 

— Maniau, kad jis galbūt tave nužudė. Pamačiau kraują ir pa- 
maniau... Ne! — Olivija atsitraukė tebeglostydama Nojui skruos- 
tus. — Tėtis. 

Ji klupinėdama pribėgo prie tėvo. 

— O, ne, ne, ne. Laikykis. Prašau. Aš labai atsiprašau. Tėti, 
atsiprašau. — Ji niekaip kitaip negalėjo sulaikyti plūstančio kraujo, 
kaip tik prispaudusi prie žaizdos delną. 

— Live, neverk, — ištiesęs ranką jis palietė jos skruostą. — Man 
taip bus geriausia. Vis tiek mano laikas jau baigiasi. Man reikėjo dar 
kartą tave pamatyti. Tik tai ir tebuvo likę. Tavo akys kaip motinos, — 
jis nusišypsojo. — Visada tokios buvo. Aš ją tiek kartų nuvyliau. 


KUR BAIGIASI UPĖ 493 


— Nereikia, prašau, nereikia, — ji įsikniaubė jam į kaklą. — 
Nojau, padėk man. 

— Jeigu būčiau buvęs toks, koks turėjau būti, jei būčiau patei- 
sinęs jos lūkesčius, ji tebebūtų gyva. 

— Dabar nekalbėk. Turime sustabdyti kraujavimą. Jie greitai 
mus ras. — Olivija mėgino susidoroti su medžiagos skiautėmis, ku- 
rias jai davė Nojus. — Jie mūsų ieško, nugabensim tave į ligoninę. 

— Tu — šauni mergaitė, tu geriau žinai. — Besiblausiančios jo 
akys nukrypo į Nojų. — Ji šauni ir sumani, tiesa, Breidi? 

— Tiesa. — Nojus prispaudė Semui prie šono dar vieną savo 
marškinių skiautę. — Todėl turi jos klausyti. 

— Geriau jau mirsiu kaip didvyris, — trumpas juokas baigėsi 
skausmingu kosuliu. — Jau ganėtinai pasidžiaugiau. Ar tas kalės 
vaikas negyvas? 

— Kaip Mozė, — atsakė Nojus. 

— Šlovė Kristui. — Skausmas rimo. — Live, — kalbėdamas 
jis paėmė ją už rankos. — Kai tą vakarą tavęs ieškojau, kai mane 
matei, neketinau tavęs skriausti. 

— Žinau. Žinau. Nepalik manęs dabar, kai ką tik tave atgavau. 

— Atleisk, Live. Aš tik norėjau, kad kartą, tik kartelį, ; mane 
pažvelgtum ir sužinotum, kas aš. Galiausiai vis tiek stengiausi tave 
apsaugoti. Gal šitai atpirks visus tuos metus, kada nesistengiau. — 
Jo akis aptraukė migla. — Breidi, parašyk knygą. Papasakok tiesą. 

— Būtinai. 

— Pasirūpink mano mažąja mergyte. Pabučiuok mane atsi- 
sveikindama, mieloji Live. 

Ašaroms gniaužiant gerklę, Olivija prispaudė tėvui prie skruos- 
to lūpas. Ir pajuto, kaip jos delne suglebo jo ranka. Olivijos sielvartas 
prasiveržė ilga tylia dejone. 


Nojus sėdėjo šalia, o ji, apglėbusi tėvo kūną, tyliai raudojo lietuje. 

Ji miegojo, nes Nojus įkalbėjo išgerti raminamųjų. Kai nubudo, vis 
dar apatiška nuo vaistų, sielvarto ir patirto šoko, buvo vidurdienis. 

Ji girdėjo paukščių giesmes, juto skruostus šildančius saulės 
spindulius. Atsimerkusi išvydo šalia sėdintį Nojų. 

— Tu nemiegojai. 

Jis jau laikė ją už rankos. Rodėsi, niekaip negali paleisti. 

— Truputį miegojau. 

— Prisimenu viską, kas nutiko, tik atrodo, kad visa tai suvy- 
niota į vatą. 

— Dabar tegu taip ir lieka. 

Jis taip nuostabiai atrodo, pagalvojo Olivija, toks tikrai jos, nu- 
vargusiomis akimis ir styrančiais neskustos barzdos šereliais. 

— Išgelbėjai man gyvybę. 

— Toks mano darbas. — Nojus pasilenkė jos pabučiuoti. — 
Tik neversk to daryti dar kartą. 

— Sutarėm. Kaip tavo petys? 

— Na, galėčiau sakyti, kas viskas gerai, bet kodėl turėčiau me- 
luoti? Velniškai skauda. 

Olivija atsisėdo, atsmaukė marškinėlių rankovę ir prispaudė 
prie tvarsčio lūpas. 

— Ačiū. Kodėl tau nepamėginus vėl užmigti? 

— Ne, man jau tikrai reikia keltis, — tarė ji pažvelgdama No- 
jui į akis. — Turiu pasivaikščioti. Eime kartu pasivaikščioti į mišką, 
Nojau. 

Apsirengusi ji ištiesė Nojui ranką. 

— Kur maniškiai? 

— Dar miega. Tavo seneliai beveik iki aušros buvo pas Džeimę. 

Olivija palinksėjo ir tyliai ruošėsi. 

— O tavo tėvai? 

— Svečių kambaryje. 

— Jiems visiems mūsų prireiks. Bet pirmiausia man reikia pa- 
sivaikščioti. 

Jie nusileido galiniais laiptais ir išėjo pro virtuvės duris. 

— Tavo tėvas... — pradėjo Olivija. — Kai jie mus rado, nema- 
nau, kad jis pats gerai suprato, ar tavimi didžiuojasi, ar baisisi. — Ji 
atsikvėpė, paskui giliai įkvėpė. — Manau, ir didžiavosi, ir baisėjosi. 

— Jis mane mokė, kaip laikyti šautuvus, kaip juos gerbti. Ži- 
nau, jis vylėsi, kad man niekada neteks pasinaudoti ginklu. 

— Net nežinau, kaip jaustis, Nojau. Visus tuos metus maniau, 
kad mano tėvas — žudikas, pats baisiausias žudikas. Jo netekau bū- 
dama ketverių, o dabar jį atgavau. Ir jį atgavus viskas pasikeitė. Ir jau 
niekada nebegalėsiu jam to pasakyti. 

— Jis ir pats žinojo. 

— Gerai, kai šitai žinai. Padeda. — Kai jie įžengė į mišką, 
Olivija stipriau suspaudė Nojui ranką. — Aš nebėgau. Jo nepalikau. 
Šįkart nebėgau ir nepasislėpiau. Dabar jau galiu su tokia patirtimi 
gyventi, nes šįkart nepabėgau. 

— Live, tu suteikei jam viską, ko jis ir troško sulaukti gyveni- 
mo pabaigoje. Tu pažvelgei į jį, galiausiai jį pažinai. Jis man sakė, 
kad tik to jam ir tereikėjo. 

Olivija liūdnai linktelėjo. 

— Visą gyvenimą mylėjau savo dėdę. Įsivaizdavau jį kaip tėvą, 
juo žavėjausi, juo pasitikėjau. Bet jis nebuvo tasai, kuo jį laikiau, kaip 
ir tėvas buvo kitoks nei įsivaizdavau. Oi, Dieve, Dieve... Nojau, kaip 
teta Džeimė su viskuo susidoros? Kaip ji toliau gyvens? 

— Ji turi tave, tavo šeimą. Ištvers. 

— Tikiuosi, ji čia nors šiek tiek pabus. Pagyvens čia ir pasi- 
gydys. 

— Manau, būtinai turi jai šitai pasakyti. 

Olivija vėl linktelėjo ir prigludo prie Nojaus. 

— Tu puikiai išmanai, ką pasakyti žmogui, — ji atsiduso. — 
Baiminausi, kad nebegalėsiu čia ateiti ir pajusti to, ką jausdavau vi- 
sada. Bet galiu. Čia taip gražu. Taip gyva. Čia nėra pabaisų. 

— Niekada nebebus. 

— Myliu šias vietas. 

Jos ją priglaudė, padovanojo gyvenimą. Dabar ji gali rinktis — 
gyventi kaip anksčiau arba viską pradėti iš naujo. 

Olivija paleido Nojaus ranką ir į jį pasisuko. 

— Bet einant pakrante yra ir kita vieta — nuostabus senas 
miškas, tankiai suaugę medžiai, o į uolas plakasi vandenyno ban- 
gos. — Ji sustojo ir giedru žvilgsniu pažvelgė Nojui į akis. — Štai 
kur turėtume pasistatyti namą. 

Nojus žiūrėjo į ją užlietas galingų jausmų, paskui leidosi neša- 
mas tylaus džiaugsmo bangos. 

— Kelių miegamųjų? 

— Penkių, kaip ir tarėmės. 

— Gerai. Namas bus akmeninis ar medinis? 

— Akmeninis ir medinis. 

Olivijos lūpos truktelėjo, akys sužibo. Nojus palinksėjo ir žen- 
gė arčiau. 

— Kada? 

— Kai tik man pasipirši, nes iki šiol niekaip neprisiruošei. 

— Taip ir maniau, kad ką nors pamiršiu. — Nojus čiupo ją į 
glėbį, ir Olivija nusijuokė. — Aš taip ilgai tavęs laukiau, — tarė jis 
ir švelniai palietęs jos lūpas savosiomis bučiavo vis karščiau. — Ne- 
beversk manęs laukti. Tekėk už manęs. 

— Gerai. — Ji apgaubė delnais jo veidą. — Tarp miškų ir gė- 
lių. Ir greitai. — Olivija nusišypsojo Nojui ir prisiglaudusi lūpomis 
palietė jo skruostą. — Myliu tave, Nojau. Noriu pradėti su tavimi 
naują gyvenimą. Dabar. Abu laukėme pakankamai ilgai. 


() livijos tėvai buvo auksinė Holivudo 
pora... Bet pabaisa virtęs Olivijos tėvas 
sugriovė jų gražų gyvenimą ir visiems 
laikams atėmė iš jos motiną. 

Olivija, jauna moteris, miglotai 
prisimena tą naktį, tačiau nepaisydama 
prabėgusių metų stengiasi iš naujo atkurti 
siaubingus įvykius ir apie savo vaikystę 
sužinoti visą tiesą. Jai nori padėti jaunas 
rašytojas Nojus Breidis. Nojus trokšta 
atskleisti pasauliui istoriją, tapusią svarbia 
Holivudo praeities dalimi. Tačiau prieš 
susitikdama su praeitimi Olivija turi 
apginti savo ateitį. Nes pabaisa ir vėl tyko... 


www.jotema.lt 
www.facebook.com/jotem: 


